
PIRMAS TOMAS 


Leidėjo! žodis 


Jokiai kitai knygai taip nereikia įžangos, kaip šiai, 
nes, nepaaiškinus, dėl kokio keisto atsitiktinumo ji tokia 
pasidarė, atrodytų, kad tai kratinys ir daugiau nieko. 

Todėl leidėjas prašo malonųjį skaitytoją ją tikrai per- 
skaityti, tą įžangą. 

Leidėjas turi draugą, kurį myli kaip tikrą brolį ir pa- 
žįsta kaip pats save. Vieną dieną tas draugas kreipėsi 
į jį maždaug tokiais žodžiais: „Tu, brangusis, esi išlei- 
dęs ne vieną knygą ir pažįsti leidėjus, todėl tų šauniųjų 
ponų tarpe lengvai rasi tokį, kuris, tau pasiūlius, išleis- 
tų knygą, parašytą jauno, didžiai talentingo, nepaprastai 
gabaus autoriaus. Paglobok tą vyruką, jis to vertas.“ 

Savo kolegos-rašytojo labui leidėjas prižadėjo pada- 
ryli viską, ką tik galės. Jam tik pasirodė truputį keista, 
kai draugas pasakė, kad autorius esąs katinas, vardu 
Murklys, ir kad -rankraštyje išdėstytos jo pažiūros į gy- 
venimą. Bet žodis buvo duotas, o pasakojimo pradžia jam 
pasirodė sklandi, taigi, nieko nelaukdamas, jis nubėgo su 
rankraščiu kišenėje į Unter den Linden alėją pas poną 
Diumlerį ir pasiūlė jam išleisti šią katino knygą. 

Ponas Diumleris pareiškė, kad iki šiol jis, tiesa, ne- 
sutikęs autorių tarpe katino ir abejojąs, ar kuris kitas jo 
garbiųjų kolegų buvo kada susirišęs su tokiu rašytoju, 
bet vis dėlto pamėginsiąs. 


I E. T. A. Hofmano. 


Prasidėjo spausdinimas, ir leidėjas gavo pirmąsias 
skiltis. Koks buvo jo išgąstis, kai jis pamatė, kad Murk- 
lio pasakojimas vietomis nutrūksta ir į jį įsiterpia kaž- 
kokios knygos puslapiai apie kapelmeisterio Johane- 
so Kreislerio gyvenimą. 

Po ilgų klausinėjimų ir tyrinėjimų leidėjas pagaliau 
štai ką sužinojo. Rašydamas savo pažiūras į gyvenimą, 
katinas Murklys be niekur nieko draskė spausdintą kny- 
gą, kurią buvo aptikęs pas savo šeimininką, ir nekaltai 
naudojo jos lapus čia kaip paklotą, čia kaip sugeriamą- 
jį popierių. Šie lapai pasiliko rankraštyje ir... per neap- 
sižiūrėjimą buvo išspausdinti kaip jo dalis! 

Su gėda ir gailesčiu leidėjas dabar turi prisipažinti, 
kad tas chaotiškas skirtingų dalykų suplakimas įvyko tik 
per jo lengvabūdiškumą, jam reikėjo atidžiau peržiūrėti 
katino rankraštį ir tik tada atiduoti jį spaudai, bet vis 
dėlto jis dar mėgina šiuo tuo guostis. 

Visų pirma, malonusis skaitytojas lengvai susigaudys 
tekste, jei teiksis atkreipti dėmesį į pastabas skliauste- 
liuose: (Mak. 1) — makulatūros lapai ir (M. p. t.) — 
Murklio pasakojimo tąsa. Antra, sudraskytoji knyga tik- 
riausiai nebuvo patekusi į prekybą, nes niekas ničnieko 
apie ją nėra girdėjęs. Todėl bent kapelmeisterio drau- 
gams bus malonu, jei per literato katino vandalizmą jie 
šį tą sužinos apie labai nuostabų šio savotiškai įžymaus 
žmogaus gyvenimą. 

Leidėjas tikisi, kad jam bus maloningai atleista. 

Pagaliau ir tai tiesa, kad autoriai už savo drąsiausias 
mintis, nepaprasčiausius posakius dažnai turi būti dėkin- 
gi maloningiesiems rinkėjams, kurie vadinamųjų korek- 
tūros klaidų pagalba idėjoms suteikia sparnus. Taip, pa- 
vyzdžiui, antroj savo „Nakties kūrinių“ daly leidėjas 
kalba apie gana didelius bosketus, esančius viename par- 
ke. Rinkėjui tai pasirodė nepakankamai genialu, ir žodį 
bosketus jis pavertė į kasketus. O novelėje „Panelė Sku- 


deri'! sąmojingas rinkėjas apvelka minėtąją panelę ne 
juoda suknia, o juoda sunkaus šilko spalva ir t. t. 

Tačiau atiduokim kiekvienam, kas jam priklauso! Nei 
katinas Murklys, nei nežinomas kapelmeisterio Kreisle- 
rio biografas tenesipuošia svetimomis plunksnomis, ir, 
kad malonusis skaitytojas negalvotų apie vieną ir kitą 
autorių nei geriau, nei blogiau, negu jie to verti, leidė- 
jas labai prašo, prieš skaitant šią knygelę, peržiūrėti to- 
liau nurodytas klaidas. 

Beje, nurodomi tik stambesnieji riktai, smulkesnieji 
paliekami malonaus skaitytojo diskrecijai. 

(Toliau išskaičiuojamos korektūros klaidos.) 

Galiausiai leidėjas nori užtikrinti, kad jis pats pa- 
žinojo katiną Murklį kaip malonų, švelnių manierų jau- 
nikaitį. Jis kaip du vandens lašai panašus į tą, kur nu- 
pieštas ant knygos viršelio. 


Berlynas, 1819 m. lapkričio mėn. - 
E. T. A. Hofmanas 


——— — S 


! Kišeninė knygelė, išleista Gledičo 1820 m. 


AUTORIAUS PRATARMĖ 


Su baime, drebančia širdim išleidžiu į pasaulį kelis 
savo gyvenimo, kančių, vilčių ir ilgesio puslapius, kurie 
saldžiomis poilsio ir poetinio įkvėpimo valandėlėmis iš- 
siliejo iš slapčiausių mano sielos gelmių. 

Ar atsilaikysiu, ar įstengsiu atsilaikyti prieš griežtą 
kritikos teismą? Bet juk aš rašiau jums, jautriosios sielos, 
jums, man giminingos tyros vaikiškos širdys, ir viena 
vienintelė skaidri ašara jūsų akyse mane paguos, užgy- 
dys žaizdą, kurią man padarė šalti nejautrių recenzentų 
priekaištai. 

MURKLYS 
(Ėtudiant en belles lettres)! 


! Literatūros studentas (pranc.). 


AUTORIAUS ĮŽANGA 


(Leidėjo išbraukta) 


Pasitikėdamas savimi ir ramus, kaip įgimta tikram 
genijui, išleidžiu savo biografiją, kad pasaulis sužinotų, 
koks yra įžymių katinų kelias, kad pamatytų visą mano 
puikumą, mane pamiltų, įvertintų, gerbtų, manim žavė- 
tųsi ir po truputį garbintų. 

Jei kam pakaktų įžūlumo suabejoti neprilygstama šios 
nuostabios knygos verte, tas tegu prisimena, jog autorius 
yra katinas, turįs sąmojo, proto ir aštrius nagus. 


Berlynas, 18.. m. gegužės mėn. 


MURKLYS 
(Homme de lettres trės renommė)! 


! Garsus rašytojas (pranc.). 


N. B. To jau per daug! Autoriaus įžanga, kuri turėjo 
būti išbraukta, irgi išspausdinta! Nieko kito nebelieka, 
kaip tik prašyti malonųjį skaitytoją per daug nesipiktin- 
ti išdidoku literato katino tonu ir pagalvoti, kad, išver- 
tus graudžias kai kurių jausmingų autorių įžangas į tik- 
1ą, atvirą jų širdies kalbą, skirtumas būtų ne toks jau 
didelis. 


L. 


Pirmasis skyrius 


BŪTIES PAJUTIMAS. 
JAUNYSTĖS MĖNESIAI 


Vis dėlto gyvenimas gražus, puikus, didingas daiktas. 
„O, malonus įprotis gyventi!“ — sušunka tragedijoj Ny- 
derlandų herojus. Aš irgi taip sakau, tik ne skausmingą 
valandą, kaip anas herojus, kada jam reikia su gyvenimu 
skirtis — ne! — tą akimirką, kai mane persmelkia džiugi 
mintis, jog aš taip tvirtai esu su tuo maloniu įpročių su- 
augęs ir jokio noro neturiu kada nors su juo skirtis. Aš 
noriu pasakyti, kad dvasinė jėga, nežinoma galia ar kaip 
ten pavadinsime tą mus valdantį principą, kuris minėtą 
įprotį tam tikra prasme man primetė be mano sutikimo, 
negali turėti blogesnių ketinimų, negu tas mielas Žmogus, 
pas kurį aš tarnauju ir kuris, padavęs žuvies patiekalą, 
neištraukia man jo iš panosės kaip tik tada, kai aš jo la- 
biausiai noriu. 

O gamta, šventoji, kilnioji gamta! Koks džiaugsmas, 
koks smagumas plūsta iš tavęs į mano sujaudintą širdį, 
kaip glosto mane tavo paslaptingi šiurenantys atodūsiai! 
Naktis šaltoka, ir aš norėčiau — bet niekas, kas skaitys ar 
neskaitys šias eilutes, nesupras mano didžio susižavėji- 
mo, nes nežino, į kokias aukštumas aš esu iškilęs! Teisin- 
giau būtų pasakyti įkopęs, bet joks poetas nekalba apie 
kojas, net ir turėdamas jų keturias, kaip aš, visi kalba 
tik apie sparnus, tegu jie būtų ir neišaugę, o pritaisyti 
sumanių mechanikų. Virš manęs aukštas žvaigždėto dan- 
gaus skliautas, mėnulio pilnatis beria žemyn savo blyk- 
sinčius spindulius, ir sidabrine šviesa žėri aplink stogai 
ir bokštai! Gatvėse žemai pamažu nurimsta triukšmingas 

knibždėlynas, vis tylesnė darosi naktis, slenka debesys, 
vieniša balandėlė, baugiai virkaudama iš meilės, plasnoja 
apie bažnyčios bokštą. Hm? O jeigu ta meili mažytė pri- 
siartintų prie manęs? Many kažkas keistai sukrutėjo, kaž- 
koks svajingas apetitas, kuriam negaliu atsispirti, traukia 
mane prie jos! O, kad ji atskristų, ta miela būtybė, pri- 
spausčiau ją prie sopulingos krūtinės ir nebepaleisčiau... 
Še, jau įsmuko į karvelidę viliūgė, ir paliko mane be jo- 
kios vilties ant stogo! Kokia reta yra tikroji abipusė sie- 
lų simpatija šiais skurdžiais, užkietėjusiais, meilės nepa- 
žįstančiais laikais! 

Argi vaikščioti dviem kojom yra jau toks didelis daik- 
tas, kad padermė, vadinanti save žmogum, turi teisę pri- 
mesti savo valdžią mums visiems, kurie vaikščiojam ke- 
turiomis, taigi tvirčiau už juos? Bet aš žinau, jie labai 
didžiuojasi tuo daiktu, kuris esąs jų galvoj ir kurį jie va- 
dina protu. Man nelabai aišku, kas tai galėtų būti, tik vie- 
na žinau: jeigu, kaip aš supratau iš kai kurių savo šei- 
mininko ir globėjo kalbų, protas yra tik mokėjimas są- 
moningai elgtis ir nekrėsti kvailysčių, tai aš nesimainau 
su jokiu žmogum. Aš apskritai manau, kad sąmonė yra tik 
įpratimas; juk pats nežinai, kaip į gyvenimą ateini ir 
kaip per jį keliauji. Bent man taip buvo, o kaip girdžiu, 
nėra ir tokio Žmogaus žemėje, kuris iš savo patyrimo ži- 
notų, kaip ir kur jis gimė, žino tik iš kalbų, kurios irgi 
ne visada būna patikimos. Miestai ginčijasi, kuriame iš 
jų gimė koks įžymus žmogus, o kadangi aš pats nieko 
tikro apie savo gimimą nežinau, tai amžinai liks neiš- 
aiškinta, ar rūsy, ar ant aukšto, ar malkinėj aš išvydau 
pasaulio šviesą, tikriau sakant, ne aš išvydau, o mane 
išvydo pasauly mano brangioji mama. Mat, kaip būdin- 
ga mūsų giminėj, mano akys buvo apvilktos. Lyg pro 
rūką prisimenu kažkokį urzgimą, šnypštimą, koks man 
pačiam lyg nejučiom išsprūsta, kai mane pagauna pyktis. 
Jau aiškiau, kone visai sąmoningai menu kažkokią ankš- 
tą dėžę su minkštomis sienomis ir kaip aš, vos atgavęs 
kvapą, ėmiau gailiai kniaukti. Pajutau, kad kažkas nu- 
sileido į dėžę ir šiurkščiai pagriebė mane; tai davė man 

progos pajusti ir išbandyti tą pirmą nuostabią jėgą, ku- 
rIia Mane apdovanojo gamta. Iš savo kailiniuotų prieša- 
kinių letenų aš žaibo greitumu išleidau smailius, lanks- 
čius nagus ir įsikibau jais į tą mane pačiupusį daiktą, 
kuris, kaip vėliau sužinojau, buvo žmogaus ranka. Vis 
dėlto ta ranka ištraukė mane iš dėžės ir nubloškė ant 
žemės, o tuojau po to pajutau du smūgius — į vieną ir 
į kitą Žandą, kur nūnai, nėra ko slėpti, styro puikūs ūsai. 
Kaip dabar galiu spręsti, ta ranka, minėto raumenų žais- 
mo įdrėksta, kirto man keletą antausių; pirmą kartą pa- 
tyriau ryšį tarp moralinės priežasties ir pasekmės, ir kaip 
tik moralinis instinktas privertė mane taip pat greitai 
įtraukti nagus, kaip buvau juos išleidęs. Vėliau šis nagų 
įtraukimas visiškai pagrįstai buvo laikomas didžiausio bon- 
homie! ir meilumo ženklu ir pavadintas „„aksominių lete- 
nėlių“ vardu. 

Kaip sakiau, ranka nubloškė mane ant žemės. Bet ne- 
trukus ji vėl suėmė mane už galvos ir taip nulenkė ją 
žemyn, kad mano snukutis paniro kažkokiam skystime, 
kurį aš — pats nežinau kodėl, tikriausiai įgimto instinkto 
stumiamas, — pradėjau lakti, ir tas sukėlė man keistą vi- 
dinį pasitenkinimą. Dabar žinau, kad tai buvo saldus pie- 
nas. Aš buvau alkanas ir, jį gerdamas, pasisotinau. Tai- 
gi po moralinio apmokymo prasidėjo fizinis prusinimas. 

Ir vėl, bet dabar švelniau negu pirma, paėmė mane 
dvi rankos ir paguldė į minkštą patalą. Mano nuotaika 
vis gerėjo, ir aš ėmiau reikšti savo vidinį pasitenkinimą, 
leisdamas tuos retus, tik mūsų giminei būdingus garsus, 
kuriuos žmonės gana vykusiai vadina murkimu. Taip aš 
septynmyliais žingsniais žengiau pirmyn gyvenimo moks- 
luose. Koks pranašumas, kokia nuostabi dangaus dovana 
yra mokėjimas išlieti savo vidinį pasitenkinimą garsais 
ir judesiais! Iš pradžių aš murkiau, paskui atsiskleidė tas 
mano nepakartojamas talentas grakščiausiai raityti uode- 
gą, paskui įstabi dovana vienu vieninteliu žodeliu „miau“ 
išreikšti džiaugsmą, skausmą, laimę ir susižavėjimą, bai- 


! Geraširdiškumas (pranc.). 

mę ir neviltį, trumpai drūtai — visus jausmus ir aistras 
su įvairiausiais jų niuansais. Kas yra žmonių kalba, pa- 
lyginus su ta paprastų paprasčiausia susikalbėjimo prie- 
mone! Bet tęskime toliau tą įsidėmėtiną, pamokomą ma- 
no nuotykingos jaunystės istoriją! 

Aš atsibudau iš kieto miego, mane nutvieskė žilpinan- 
tis blizgesys, ir aš išsigandau, nuo akių nukrito uždanga, 
aš praregėjau! 

Kol pripratau prie šviesos, o labiausiai prie to margo 
kratinio, kuris atsivėrė prieš mano akis, turėjau kelis- 
kart smarkiai nusičiaudėti, bet netrukus jau mačiau vi- 
siškai gerai, lyg regėjimas man būtų nebe pirmiena. 

O, regėjimas! Tai nuostabus, puikus įprotis, įpro- 
tis, be kurio iš viso labai sunku būtų išsilaikyti pasauly! 
Laimingi tie išrinktieji, kurie taip lengvai, kaip aš, iš- 
moksta matyti. 

Neslėpsiu, kad vis dėlto šiek tiek išsigandau ir taip 
pat gailiai užkniaukiau, kaip anąkart toj ankštoj dėžėj. 
Bematant atėjo mažas, senas, sudžiūvęs žmogelis, kurio 
niekada neužmiršiu, mat, kad ir daug turiu pažįstamų, 
bet niekur nemačiau tokio, kurs bent iš tolo būtų į jį 
panašus. Mūsų giminėj dažnai pasitaiko, kad vienas ki- 
tas dėvi juodus kailinius su baltais lopais, bet retai su- 
tiksi žmogų su baltais plaukais ir juodais it anglis ant- 
akiais, o toks kaip tik ir buvo mano auklėtojas. Namie 
jis vilkėjo trumpą, ryškiai geltoną chalatą, kuris sukėlė 
man siaubą, ir aš, kiek tada leido mano menkos jėgos, 
pasiritau nuo minkšto pagalvio į šalį. Žmogus pasilenkė 
prie manęs, bet visa jo laikysena buvo draugiška ir ža- 
dino pasitikėjimą. Jis mane pačiupo, o aš jau, gink Die- 
ve, nebeišleidau nagų, nes sąvokos „įdrėskimas“ ir „„an- 
tausis" rišosi savaime; iš tikrųjų žmogus norėjo man ge- 
IO, jis klaktelėjo mane prie dubens su saldžiu pienu, ir 
aš godžiai jį išlakiau; atrodė, kad tas jį labai pradžiugi- 
no. Jis daug kalbėjo su manim, bet aš nieko nesupratau, 
mat buvau dar visiškai neprityręs kačiukas ir žmonių 
kalbos nemokėjau. Apskritai apie savo globėją nedaug ką 
tegaliu pasakyti. Tik viena žinau: jis nusimanė apie dau- 

gelį dalykų, o mokslo ir meno srityse tikriausiai buvo 
didelis autoritetas, nes visi, kas pas jį ateidavo (jų tar- 
pe mačiau žmonių, turinčių toj vietoj, kur mano kaili- 
niuose švyti gelsvas lopas, tai yra ant krūtinės, žvaigž- 
des ir kryžius), elgdavosi su juo labai mandagiai, kar- 
tais, sakyčiau, net su bailia pagarba, kaip aš vėliau su 
pudeliu Skaramuču, ir vadindavo jį tik „didžiai gerbia- 
masis“, „mano brangusis“, „godotinas maestro Abraha- 
mai". Tik du žmonės vadino jį tiesiog „mano mielas". Vie- 
nas jų buvo ilgas džiūsna su žaliomis it papūga kelnėmis 
ir baltomis šilkinėmis kojinėmis, o kita — mažutė, labai 
stora moterėlė juodais plaukais ir visus pirštus apsimaus- 
čiusi žiedais. Tas vyras, sako, buvęs kunigaikštis, o mote- 
Iiškė — žydė. 

Kad ir kilmingi buvo jo svečiai, bet maestro Abra- 
hamas gyveno mažoj palėpės kamarėlėj, iš kur pirmomis 
mano gyvenimo dienomis labai patogu buvo išeiti pasi- 
vaikščioti pro langą ant stogo, o iš ten ant aukšto. 

Taip! Tikras dalykas, aš esu gimęs ant aukšto! Kas 
man tas rūsys, kas ta malkinė — aš renkuosi aukštą! 
Klimatas, tėvynė, papročiai, tradicijos — kokį jie palieka 
neišdildomą įspūdį, kaip jie formuoja vidinį ir išorinį pa- 
saulio piliečio būdą! Iš kurgi many tas pamėgimas aukš- 
tumų, tas nenugalimas veržimasis į prakilnius daiktus? 
Iš kur tas nuostabus mokėjimas laipioti, tas pavydėtinas 
drąsiausių, genialiausių šuolių menas? O! Mano krūtinę 
užlieja saldus maudulys! Gimtojo aukšto ilgesys galin- 
gai sukrečia mane. Tau skiriu šias ašaras, o gražioji tė- 
vyne, tau šį graudžiai džiūgaujantį „miau“! Tavo šlovei 
šitie šuoliai, tie pasišokėjimai, juose dorybė ir patrio- 
tinė drąsa! Tu, aukšte, iš savo dosnumo teiki man ne vie- 
ną pelytę, o, be to, čia dar galiu nusikniaukti iš kamino 
dešrelę ar lašinių paltelę ar nučiupti net kokį žvirblį, o 
retkarčiais ir balandį nutykoti. „Kaip aš myliu tave, o 
gimtoji šalie!“ 

Tačiau apie savo... 

(Mak. I.).. argi neatsimenate, jūsų šviesybe, tos di- 
delės audros, kuri advokatą užklupo naktį ant Naujojo 

tilto, nuplėšė jam nuo galvos skrybėlę ir nunešė į Seną? 
Panašų atsitikimą aprašo Rable, tik ten skrybėlę nunešė ne 
vėtra, nes, palikęs atlapotą apsiaustą vėjo valiai, skrybėlę 
advokatas laikė prispaudęs prie galvos, — nutraukė ją, ei- 
damas pro šalį, kažkoks grenadierius. „Labai didelis vė- 
jas, pone!“ — sušuko jis, traukdamas advokatui nuo pe- 
ruko prašmatnią skrybėlę, ir visai ne ta skrybėlė nu- 
plasnojo į Senos bangas, tik paties kareivio veltinė 
maukšlė žuvo skenduolio mirtimi. Prisimenate, jūsų švie- 
sybe, nespėjo advokatas nė atsipeikėti, o pro šalį pralėkė 
kitas kareivis ir su tuo pačiu šūksniu: „Labai didelis vė- 
jas, pone!“ — čiupo jam už apykaklės ir nuplėšė nuo pečių 
apsiaustą, o po to išdygo ir trečias ir, taip pat sušukęs: 
„Labai didelis vėjas, pone!“, ištraukė jam iš rankos ispa- 
nišką lazdelę su auksiniu bumbulu. Advokatas ėmė visą 
gerkle rėkti, sviedė į paskutinį nenaudėlį savo peruką ir, 
vienplaukis, be apsiausto ir lazdos parėjęs namo, parašė 
keisčiausią testamentą ir įsipainiojo į negirdėtą nematytą 
istoriją. Juk žinot tą viską, jūsų šviesybe? 

— Nieko aš nežinau, — atsakė kunigaikštis, kai bai- 
giau kalbėti — Nieko nežinau ir išvis nesuprantu, ko- 
kias čia nesąmones jūs paistot, maestro Abrahamai. Nau- 
jąjį tiltą, aišku, žinau, jis yra Paryžiuj, pėsčias juo nie- 
kada nesu ėjęs, bet daug kartų esu per jį važiavęs, kaip 
ir tinka mano luomo žmogui. Advokato Rable niekada 
nesu matęs, o kareivių išdaigom niekada savo gyvenime 
nesidomėjau. Kai, būdamas jaunesnis, dar komandavau 
armijai, kas savaitę liepdavau įkrėsti rykščių visiems 
junkeriams už kvailystes, kurias buvo iškrėtę ar galėjo 
iškrėsti ateity, o eilinių kareivių plakimą palikdavau lei- 
tenantų nuožiūrai; šie mano pavyzdžiu plakdavo taip pat 
kas savaitę ir tik šeštadieniais, tad sekmadienį nebelik- 
davo nė vieno junkerio, nė vieno eilinio kareivio visoj 
armijoj, kuris nebūtų gavęs pylos. Taip mano daliniams 
buvo įkalta moralė ir taip jie įprato būti mušami, nė 
karto nematę priešo, ir, jei kada jį pamatys, jiems bus 
aišku, kad reikia mušti. Jūs turbūt mane suprantat, ma- 
estro Abrahamai, o dabar paaiškinkit, dėl Dievo meilės, 


16 


kam čia ta jūsų audra, tas jūsų Naujasis tiltas ir tas api- 
plėštas advokatas Rable? Kuo galit pasiteisinti, kad šven- 
tė baigėsi klaikiu sąmyšiu, kad man į peruką įsivėlė ra- 
keta, kad mano brangusis sūnus įkrito į baseiną ir tie 
pasalūnai delfinai jį visą aptaškė, kad princesė, be šydo 
ir pasikaišiusi sijoną, kaip kokia Atalanta turėjo bėgti 
per sodą, kad... kad... argi išskaičiuosi visas tos nelemtos 
nakties baisybes! Tai ką atsakysit, maestro Abrahamai? 

— Jūsų šviesybe,— atsakiau aš, nužemintai lenkda- 
mas galvą, tai kas gi dėl viso to kaltas, jei ne audra... 
ta šiurpi vėtra, atūžusi kaip tik tada, kai viskas ėjo kuo 
puikiausiai? Argi aš galiu įsakinėti stichijai? Argi aš pats 
nenukentėjau, ar nepraradau per tai skrybėlės, švarko 
ir apsiausto, kaip anas advokatas, kurio nuolankiausiai 
prašau nemaišyti su garsiuoju prancūzų rašytoju Rable? 
Argi aš... 

— Klausyk,— nutraukė maestro Abrahamą Johanesas 
Kreisleris, — klausyk, drauguži, nors jau praėjo tiek laiko, 
bet žmonės dar ir dabar tebešneka apie kunigaikštienės 
vardadienį kaip apie neišaiškintą paslaptį; tu juk ruo- 
šei tas iškilmes ir tikriausiai savo papratimu pridarei vi- 
sokių fokusų. Jau ir ligi tol buvai laikomas raganium, o 
po tos šventės šis įsitikinimas, regis, dar labiau sustip- 
rIėjo. Sakyk tiesiai, kaip ten viskas pasidarė. Juk žinai, 
kad manęs tada čia nebuvo. 

— Kaip tik tas, kad tavęs čia nebuvo, — pertraukė 
maestro Abrahamas savo draugą.— Kaip tik tas, kad 
tu, vienas Dievas težino, kokių pragaro furijų genamas, 
išlėkei kaip pamišėlis. Kaip tik tas mane baisiausiai ir 
įsiutino, kaip tik todėl aš iššaukiau stichijas, norėdamas 
sugadinti šventę, kuri draskė man širdį, nes joje nebuvo 
tavęs, tikrojo veikėjo, šventę, kuri tik iš pradžių dar 
šiaip taip ruseno, o paskui mano mylimiems žmonėms 
atnešė tik baugių sapnų kančią... skausmą... siaubą! Da- 
bar tau pasakysiu, Johanesai, kad aš pažvelgiau į tavo 
sielos gelmes ir pamačiau tenai slypinčią pavojingą... grės- 
mingą paslaptį, verdantį vulkaną, iš kurio kiekvieną aki- 
mirką gali išsiveržti žudanti liepsna ir viską be atodai- 

ros nušluoti! Mūsų sieloje yra tokių dalykų, apie kuriuos 
net ir artimiausiems draugams nevalia kalbėti. Todėl aš 
apdairiai nuslėpiau, ką tavyje pamačiau, bet per tą šven- 
te, kurios tikroji prasmė buvo ne kunigaikštienė, o kitas 
mylimas žmogus ir tu pats, norėjau galingai sukrėsti vi- 
są tavo esybę. Norėjau, kad tavyje atgytų slapčiausios 
kančios, kad jos, kaip iš miego pabudusios furijos, dvi- 
guba jėga imtų draskyti tau krūtinę. Norėjau tau, kaip 
mirtinam ligoniui, duoti paties Orko vaistų, kurių stip- 
riausio paroksizmo atveju nebijo duoti joks protingas 
daktaras, ir prišaukti jais mirtį ar sveikatą! Žinok, Jo- 
hanesai, kad kunigaikštienės vardadienis sutampa su Ju- 
lijos vardadieniu, nes ji taip pat vardu Marija! 

— O! — sušuko Kreisleris pašokdamas ir įbedė į Ab- 
rahamą degantį žvilgsnį. — O! Maestro, ar tau duota ga- 
lia įžūliai tyčiotis iš manęs? Ar tu esi pats likimas, kad 
gali įsibrauti į mano sielą? 

— Paklaikęs, neprotingas žmogau, — ramiai atsakė 
maestro Abrahamas. — Kada pagaliau šis niokojantis 
gaisras tavo krūtinėje pavirs gryna šviesa, maitinama 
gyvo grožio ir meno supratimo, mokėjimo pajusti visa, 
kas didinga? Tu norėjai, kad papasakočiau tau apie aną 
nelemtą šventę. Tad išklausyk ramiai, o jei visiškai nebe- 
gali susivaldyti, tai aš geriau išeisiu. 

— Pasakok,— tarė Kreisleris gūdžiu balsu ir, užsiden- 
gęs rankomis akis, vėl atsisėdo. 

— Aš nevarginsiu tavęs, brangusis Johanesai,— pra- 
dėjo maestro Abrahamas, staiga pereidamas į linksmą 
toną, — ir neapsakinėsiu visų tų išmonių, kurių dauguma 
buvo sugalvotos paties kunigaikščio ir rodė jo išradin- 
gumą. Šventė prasidėjo vėlai vakare, tad visas gražusis 
parkas apie vasaros rūmus, suprantama, buvo apšviestas. 
Aš stengiausi šio apšvietimo pagalba išgauti nepaprastų 
efektų, bet ne ką tegalėjau padaryti, nes kunigaikščio 
buvo aiškiai prisakyta, kad visuose takuose ant juodų 
lentelių liepsnotų kunigaikštienės inicialai, sudėlioti iš 
spalvotų lempučių, o virš jų kunigaikščių karūna. Tos 
lentelės buvo prikalinėtos prie aukštų stulpų ir priminė 

iliuminuotas rodykles su įspėjimais, kad draudžiama rū- 
kyti ar aplenkti muitinę. Šventės centras buvo tau žino- 
mas teatras — aikštė parko vidury, apsupta krūmų ir 
dirbtinių griuvėsių. Šiame teatre miesto aktoriai turėjo 
suvaidinti kažkokią alegoriją, kuri buvo tokia primityvi, 
kad visiems nepaprastai patiko ir būtų patikusi net ir 
tada, jeigu jos autorius nebūtų buvęs pats kunigaikš- 
tis ir jeigu ji — anot sąmojingo teatro direktoriaus, kuris 
tą kunigaikščio pjesę statė, — nebūtų išplaukusi iš po ku- 
nigaikštiškos plunksnos. Nuo rūmų ligi to teatro geras 
kelio galas. Pagal poetišką kunigaikščio planą žygiuo- 
jančiai šeimai turėjo šviesti ore plevenantis genijus su 
dviem deglais rankose, o visa kita turėjo skęsti tamsoje. 
Kunigaikščio šeimai ir palydai susėdus, teatras turėjo 
ūmai nušvisti. Todėl minėtam take buvo visiškai tamsu. 
Aš veltui aiškinau, kad dėl kelio ilgumo labai sunku bus 
padaryti tokią mašineriją, tačiau kunigaikštis buvo kažką 
panašaus radęs knygoje „Versalio šventės“, o kadangi ta 
poetiška mintis buvo kilusi jam pačiam, tai reikalavo, 
kad ji būtų įvykdyta. Norėdamas apsisaugoti nuo nepel- 
nytų priekaištų, aš pavedžiau tuo genijum su jo deglais 
rūpintis teatro mašinistui iš miesto. Taigi vos tik kuni- 
gaikščių pora su visa svita išėjo iš salono, nuo vasaros 
rūmų stogo pakilo mažas papūstžandis žmogiūkštis su 
dviem deglais rankose, apvilktas tokios spalvos drabu- 
žiais, kokius dėvi kunigaikščio dvariškiai. Bet lėlė buvo 
per sunki, ir atsitiko, kad po dvidešimt žingsnių mašina 
užsikirto ir švytintis kunigaikščio namų patronas pakibo 
ore, o kai darbininkai smarkiau trūktelėjo, persivertė 
per galvą. Dabar nuo apverstų deglų ėmė lašėti karštas 
vaškas. Pirmasis lašas užkrito pačiam kunigaikščiui ant 
galvos, bet jis stoiškai pakėlė skausmą, nors ir pagreitino 
žingsnį, nebe taip oriai žingsniavo kaip pirma. Dabar ge- 
nijus, kojom aukštyn, galva žemyn, sklandė viršum gru- 
pės, kur ėjo hofmaršalas su kamerjunkeriais ir kitais 
dvariškiais, ir karštas lietus iš deglų tiško čia vienam, čia 
kitam ant galvos ir nosies. Parodyti skausmą ir tuo su- 
drumsti šventės nuotaiką būtų buvę nepagarbu, todėl 

gražu buvo žiūrėti, kaip tie vargšai, visa stoiškų scevolų 
kohorta, žiauriai iškreiptais veidais, slėpdami skausmą, 
netgi mėgindami šypsotis kažkokia Orko šypsena, be gar- 
so, tik retkarčiais baikščiai atsidusdami, kūprino taku. O 
dar tarškėjo būgnai, gaudė trimitai, ir šimtai balsų šau- 
kė: „Tegyvuoja šviesiausioji kunigaikštienė! Tegyvuoja 
šviesiausiasis kunigaikštis!“ Ir tragiškas patosas, kilęs iš 
kontrasto tarp tų Laokoonto veidų ir minios džiūgavimo, 
suteikė visam reginiui tokią didybę, kokią sunku ir įsi- 
vaizduoti. 

Pagaliau senas storulis hofmaršalas nebeišlaikė: kai 
ugnies lašas nukrito jam tiesiai ant skruosto, jis baisiai 
įtūžo, nevilties pagautas, šoko į šalį, bet įsipainiojo į 
skraidymo mašinos virves, kur buvo nutiestos pažeme 
kaip tik toj tako pusėj, ir, garsiai sušukęs: „Po velnių“, 
griuvo žemėn. Tą patį akimirksnį ir skraidantis pažas 
baigė savo vaidmenį. Kūningas hofmaršalas nutraukė jį 
savo šimto kilogramų svoriu žemėn, jis nukrito tiesiai 
į palydos vidurį, ir visi rėkdami išlakstė į šalis. Deglai 
užgeso, visa apgaubė juodžiausia tamsa. Tai atsitiko prie 
pat teatro. Aš anaiptol nesiskubinau uždegti dagčio, nuo 
kurio vienu metu būtų įsižiebusios visos lempos, visos 
ugnys aikštėje, aš luktelėjau kelias minutes, kad draugija 
galėtų atsakančiai paklaidžioti tarp medžių ir krūmų. 
„Šviesos, šviesos!“ — suriko kunigaikštis kaip karalius 
„Hamlete“. „Šviesos, šviesos!“ — šūkavo daugybė užki- 
musių balsų. Kai aikštė nušvito, visa pakrikusi minia bu- 
vo panaši į sumuštą kariuomenę, vargais negalais besi- 
renkančią į daiktą. Vyriausiasis kamerheris pasirodė be- 
sąs greitos orientacijos vyras, sumaniausias savo epochos 
taktikas; jo pastangų dėka per kelias minutes tvarka 
buvo atstatyta. Kunigaikštis su artimiausia svita pasiekė 
aikštės vidurį ir užlipo ant pakylos, kur stovėjo gėlėmis 
iškaišytas sostas. Kai tik valdovų pora susėdo, ant jų pa- 
biro gėlių lietus — taip išmoningai buvo įtaisęs anas ma- 
šinistas. Bet neįspėjamo likimo buvo taip lemta, kad di- 
delė raudona lelija nukrito tiesiai kunigaikščiui ant no- 

sies ir visą jo veidą nupudravo skaisčiai raudonom dul- 
kelėm — per tatai jis įgavo neapsakomai didingą, iškil- 
mingai šventei deramą išvaizdą. 

— To jau per daug... to jau per daug! — sušuko 
Kreisleris, taip pašėlusiai kvatodamas, kad net sienos 
drebėjo. 

— Nesijuok it konvulsijų tampomas,— tarė maestro 
Abrahamas.— Aną naktį ir aš juokiausi, kaip niekada, 
buvau pasinešęs krėsti kvailiausius pokštus ir kaip vel- 
niūkštis Pakas viską dar labiau sujaukti, dar labiau su- 
painioti, bet tos strėlės, kurias taikiau kitiems, skaudžiai 
susmigo man pačiam į krūtinę. Na ką gi, viską pasaky- 
siu. Kaip tik tuo metu, kai prasidėjo tas kvailas gėlių 
lietus, aš ketinau sumegzti siūlą, kuris it koks elektros 
laidininkas turėjo apjuosti visą šventę, sukrėsti žmonių 
sielas ir priversti juos paklusti savo paslaptingai dvasinei 
jėgai, kur tas siūlas baigėsi. Nepertrauk manęs, Johane- 
sai, išklausyk ramiai. Julija sėdėjo su kunigaikštyte už 
kunigaikštienės nugaros kiek atokiau, aš jas abi stebėjau. 
Kai nutilo būgnai ir trimitai, Julijai ant kelių nukrito vos 
prasiskleidęs rožės pumpuras, paslėptas tarp kvapnių nak- 
tinių žibuoklių, ir iš tolo it nakties vėjelio dvelkimas 
atskrido širdį veriančios tavo dainos garsai: „Mi lagnero 
tacendo della mia sorta amara“!. Julija išsigando, — kad 
nesuktum baimingai galvos, iš kur tie garsai plaukė, čia 
pat pasakysiu, kad aš buvau liepęs keturiems šauniems 
fagotistams iš tolo juos groti — bet kai Julija išgirdo 
dainą, iš jos lūpų ištrūko tylus „ak“, ji prisispaudė gėlę 
prie krūtinės, ir aš aiškiai išgirdau, kaip ji pasakė kuni- 
gaikštytei: „Jis tikriausiai grįžo!“ Kunigaikštytė karštai 
apkabino Juliją ir taip garsiai sušuko: „Ne, ne, negali 
būti!“, kad kunigaikštis atsuko į jas savo ugninį veidą 
ir piktai sudraudė: „Silence!“ž Valdovas tikriausiai ne- 
buvo jau taip labai supykęs ant savo mylimos dukrelės, 
bet reikia pasakyti, kad nuostabus grimas — nė koks ope- 

ros tirano ingrato'! nebūtų įstengęs geriau nusigrimuo- 
ti — suteikė jo veidui tokią žiaurią išvaizdą, kad jaut- 
riausi žodžiai, subtiliausios situacijos, alegoriškai vaiz- 
duojančios šeimyninę laimę soste, rodos, nedarė jam jo- 
kio įspūdžio, ir aktoriams, ir žiūrovams dėl to buvo itin 
nesmagu. Net ir tada, kai kunigaikštis tose pjesės vieto- 
se, kurias jis iš anksto buvo pasibraukęs savo egzemplio- 
riuje raudonu pieštuku, bučiuodavo kunigaikštienei ran- 
ką ir nosine spausdavo iš akių ašaras, atrodydavo, kad 
jis tai daro įniršęs. Stovintys prie jo paslaugūs kamerhe- 
riai ėmė kuždėtis: „„(O Viešpatie, kas pasidarė valdovui?" 
Pasakysiu tau tik tiek, Johanesai, kad tuo metu, kai ak- 
toriai vaidino savo kvailą pjesę, magiškų veidrodžių ir 
kitų priemonių pagalba aš surengiau ore žiūrovams už 
nugaros dvasių spektaklį dangiškosios būtybės, žaviosios 
Julijos garbei. Viena po kitos, čia arčiau, čia toliau ai- 
dėjo tavo su didžiu įkvėpimu sukurtos melodijos, it bau- 
gvs pranašingas dvasių šauksmas aidėjo vardas „Julija“. 
Bet tavęs nebuvo... tavęs nebuvo, Johanesai! Ir nors, pa- 
sibaigus spektakliui, galėjau pagirti savo Arijelį, kaip 
Šekspyro Prosperas savąjį, nors galėjau pasakyti, kad jis 
viską puikiai atliko, bet vis dėlto mačiau, kad viso mano 
prasmingo sumanymo įspūdis buvo blankus, menkas. Ju- 
lija savo jautria širdim viską suprato. Bet tas spektak- 
lis, atrodo, paveikė ją tik kaip koks gražus sapnas, kurį 
prabudę greitai užmirštame. O kunigaikštytė buvo labai 
susimąsčiusi. Susikabinusios jos abi vaikščiojo apšviestais 
takais, 0 dvaras tuo metu užkandžiavo viename pavil- 
jone. Dabar aš ketinau smogti lemiamą smūgį, bet tavęs 
nebuvo, mano Johanesai. Įniršęs ir piktas bėgiojau ap- 
link, žiūrėdamas, ar viskas paruošta didžiajam fejerver- 
kui, kuriuo turėjo baigtis šventė. Tada, pažvelgęs į dan- 
gų, balkšvoj tamsoj pastebėjau virš tolimojo Gejerštei- 
no mažą Iausvą debesėlį, kurs visada reiškia audrą, jis 
tyliai atslenka ir čionai virš mūsų pratrūksta baisia per- 
kūnija. Tu žinai, kad iš debesėlio padėties aš moku se- 

kundės tikslumu apskaičiuoti, kada prasidės audra. At- 
rodė, kad nepraeis nė valanda, todėl nutariau nebelauk- 
ti ir pradėti fejerverką. Tuo metu išgirdau, kad mano 
Arijelis pradėjo tą fantasmagoriją, kuri turėjo viską, vis- 
ką nulemti: parko gale, Marijos koplytėlėje, choras už- 
traukė tavo „Ave maris stella“!. Aš nubėgau tenai. Juli- 
ja ir kunigaikštytė klūpojo suole, kuris stovi lauke prie 
koplyčios durų. Vos tik aš ten atsiradau, ... bet tavęs ne- 
buvo, tavęs nebuvo, mano Johanesai! Leisk man nuty- 
lėti, kas tada nutiko... Ak, niekais nuėjo tai, ką laikiau 
savo meno viršūne, ir sužinojau, kvailys, ko nė sapnuoti 
nesapnavau. 

— Greitai sakyk,— sušuko Kreisleris.— Viską, viską 
papasakok, maestro, kas nutiko! 

— Jokiu būdu, — atšovė maestro Abrahamas.— Tau 
tas nieko nepadės, o man varsto širdį, kai dar turiu pa- 
sakoti, kiek man baimės ir siaubo įvarė mano paties dva- 
sios! Debesis! Man dingtelėjo puiki mintis. „Jei taip! — 
sušukau paklaikęs,— tegu viskas baigiasi padūkusiu są- 
myšiu!“ Ir skubiai šokau į fejerverko vietą. Kunigaikš- 
tis buvo liepęs man duoti ženklą, kai viskas bus paruoš- 
ta. Neišleidau iš akių debesies, kuris kilo vis aukščiau 
viršum Gejeršteino, ir kai man pasirodė, kad jis jau pa- 
kankamai aukštai, liepiau iššauti iš mortiros. Dvaras ir 
visa draugija bematant susirinko aikštėj. Po įprastinių 
ugnies ratilų, raketų, šviesos kamuolių ir kitų eilinių nie- 
kelių sužėrėjo pagaliau kiniška briliantine ugnimi kuni- 
gaikštienės inicialai, bet aukštai viršum jų ore pleveno 
ir tirpo matinėj šviesoj Julijos vardas. Dabar atėjo lai- 
kas. Aš uždegiau užtaisą, ir kai tik į Orą šnypšdamos ir 
tratėdamos iškilo raketos, tuoj prapliupo audra su ugni- 
niais žaibais, su perkūnijos trenksmu, nuo kurio dundėjo 
kalnai ir miškai. Uraganas įsiveržė į parką ir sustaugė 
jo tankmėj šimtabalse rauda. Aš išplėšiau vienam bėgan- 
čiam muzikantui trimitą iš rankų ir ėmiau smarkiai pūsti, 


! Būk pasveikinta, jūrų žvaigžde (/ot.). 

o aplink griaudėjo raketų, patrankų ir mortirų artileri- 
ja, narsiai pasitikdama perkūnijos trenksmą. 

Šitaip maestro Abrahamui pasakojant, Kreisleris pa- 
šoko, ėmė smarkiai žingsniuoti po kambarį, mosikuoti 
rankomis ir pagaliau susižavėjęs suriko: 

— Tai puiku, tai gražu, čia atpažįstu savo maestro 
Abrahamą, kurį myliu visa širdim! 

— O,— atsakė maestro Abrahamas, —aš juk žinau, 
kad tau patinka visokios šiurpios klaikybės, o aš dar ne- 
pasakiau, kas tave galutinai būtų atidavęs kraupių dva- 
sių valiai. Aš buvau liepęs įtempti Eolo arfą, kuri, kaip 
Žinai, kabo viršum didžiojo baseino, ir vėtra smagiai gro- 
jo ja kaip tikras muzikantas. Uraganui staugiant ir ūžau- 
jaut, pro perkūnijos trenksmus aidėjo šiurpulinga tų mil- 
žiniškų vargonų muzika. Vis greičiau ir greičiau skam- 
bėjo galingi tonai, ir atrodė, kad tai koks furijų šokis, 
atliekamas tokiu audringu stilium, kokį vargu ar išgirsi 
drobinėse teatro sienose. Tai va! Po pusvalandžio viskas 
buvo baigta. Iš už debesų išplaukė mėnuo. Nakties vė- 
jelis šiureno išgąsdinto miško lapiją ir guosdamas šluos- 
tė ašaras tamsiems krūmams. Protarpiais it koks duslus 
tolimas varpo gaudimas dar suskambėdavo Eolo arfa. 
Mane apėmė kažkoks keistas jausmas. Tavęs, Johanesai, 
taip pilna buvo mano siela, kad atrodė, jog tuojau tu 
pakilsi iš sudužusių vilčių, neišsipildžiusių svajonių kapo 
ir pulsi man ant krūtinės. Dabar, nakties tyloj, pagalvo- 
jau apie tą Žaidimą, kurį buvau sumanęs, apie tai, kad 
jėga norėjau perkirsti neatspėjamo likimo užnarpliotą 
mazgą, ir ta mintis, gimusi mano sielos gelmėse, pasirodė 
man tokia svetima, tokia keista, kad mane išpylė šaltas 
prakaitas ir aš išsigandau pats savęs. Daugybė klystžva- 
kių šokinėjo ir straksėjo aplink visame parke, bet tai 
buvo tarnai, kurie pasišviesdami ieškojo per greitą bė- 
gimą pamestų skrybėlių, perukų, kuodų, špagų, batukų ir 
skarų. Aš pasukau namo. Ant didžiojo tilto prie mūsų 
miesto stabtelėjau ir dar kartą atsigręžiau į parką. Pa- 
skendęs magiškoj mėnulio šviesoj, jis atrodė kaip už- 
burtas sodas, kur linksmai šoka grakštieji elfai. Čia ma- 


24 


no ausis pasiekė kažkoks plonas cypimas, kažkoks kner- 
kimas, lyg ir panašus į mažo vaiko verksmą. Bene kokia 
piktadarybė, pagalvojau ir pasilenkiau per turėklus. 
Skaisčioj mėnesienoj pamačiau kačiuką, vargais nega- 
lais įsikibusį į stulpą ir taip besigelbstintį nuo mirties. 
Matyt, kažkas norėjo prigirdyti kačiukus, ir vienas išsi- 
krapštė į paviršių. ,Na,— tariau sau,— nors čia ir ne vai- 
kas, o tik vargšas gyvulėlis šaukiasi tavo pagalbos, vis 
tiek reikia jam padėti.“ 

— O jautrusis Justai! — sušuko Kreisleris juokdama- 
sis.— Sakyk, kur tavo Telheimas? 

— Atsiprašau, — toliau pasakojo maestras Abraha- 
mas, — atsiprašau, mielasis Johanesai, nelygink manęs su 
Justu. Aš pralenkiau Justą. Jis išgelbėjo pudelį, gyvulį, 
kurį visi mėgsta, iš kurio netgi laukia malonių patarna- 
vimų, kaip antai: aportavimo, pirštinių, tabokinės, pyp- 
kės nešiojimo ir t.t.,, o aš išgelbėjau katiną, žvėrelį, ku- 
rio daug kas bijo, kuris yra apšauktas klastingu, nesu- 
gebančiu švelniai, nuoširdžiai prisirišti, kuris niekada ne- 
užmiršta savo neapykantos žmogui, taip, išgelbėjau ka- 
tiną, tikrai nesavanaudiškos filantropijos vedamas. Per- 
lipau per turėklus, rizikuodamas ištiesiau ranką, pačiu- 
pau inkščiantį kačiuką, ištraukiau jį ir įsikišau į kišenę. 
Parėjęs namo, greit nusirengiau ir, visiškai nusivaręs, be 
jėgų griuvau į lovą. Bet vos tik sumerkiau akis, mane 
pažadino gailus cypimas ir inkštimas, einantis tartum iš 
drabužių spintos. Buvau užmiršęs švarko kišenėj kačiu- 
ką. Išvadavau jį iš kalėjimo, o jis man už tai taip įdrės- 
kė, jog visi penki pirštai pasruvo krauju. Jau norėjau 
tėkšti kačiuką pro langą, bet apsigalvojau ir susigėdau 
savo smulkmeniško kvailumo ir kerštingumo — juk už tai 
nederėtų pykti netgi ant žmogaus, o ką besakyti apie ne- 
protingą gyvulį. Vienu žodžiu, negailėdamas vargo ir 
triūso, užauginau tą kačiuką. Dabar jis yra gudriausias, 
mandagiausias, netgi sąmojingiausias iš visų katinų, trūks- 
ta jam tik aukštesnio išsilavinimo, kurį tu, mano mielas 
Johanesai, lengvai galėsi jam duoti, mat aš esu pasiry- 
žęs katiną Murklį — tokį daviau jam vardą — perleisti 

tau. Nors šiuo metu Murklys, kaip sako teisininkai, dar 
nėra homo sui juris!', bet aš vis dėlto atsiklausiau, ar jis 
sutiks pas tave tarnauti. Jis sutinka. 

— Tu juokauji,— tarė Kreisleris— tu juokauji, ma- 
estro Abrahamai! Tu žinai, kad aš nelabai mėgstu kates, 
man daug labiau patinka šunų giminė. 

— Būk geras,— prašė maestro Abrahamas,— būk ge- 
ras, mielas Johanesai, priimk ir palaikyk mano daug ža- 
dantį katiną Murkli, bent pakol aš grįšiu iš kelionės. Aš 
jį atsivedžiau, jis laukia už durų tavo maloningo spren- 
dimo. Bent pasižiūrėk į jį. 

Tai pasakęs, maestro Abrahamas atidarė duris. Su- 
sirangęs ant šiaudinio demblio, miegojo katinas, kurį tik- 
rai galėjai pavadinti kačių grožio stebuklu. Pilki ir juodi 
dryžiai ėjo per visą nugarą ir baigėsi tarpuausy, suda- 
rydami ant kaktos įmantriausią hieroglifą. Tokia pat dry- 
žuota buvo ir puiki uodega, nepaprastai ilga ir stora. O 
visas rainas katino kailis taip blizgėjo ir tviskėjo saulės 
šviesoje, kad tarp juodų ir pilkų juostų dar galėjai įžiū- 
Iėti siaurus geltonus kaip auksas dryželius. 

— Murkliuk, Murkliuk! — pašaukė maestro Abraha- 
mas. 

-— Krrr, krIT,— visiškai aiškiai atsakė katinas, pasi- 
Iąžė, atsistojo, didžiausiu lanku išrietė nugarą ir atmer- 
kė savo žalias akis, iš kurių tryško proto ir išminties ki- 
birkštys. Taip bent tvirtino maestro Abrahamas, ir Kreis- 
leris turėjo sutikti, kad katino snukutis kažkoks ypatin- 
gas, nepaprastas, kad jo galva pakankamai didelė ir talpi 
mokslams, o balti ūsai jau dabar, jaunystėj, tokie ilgi, 
kad galima tikėtis, jog ilgainiui katinas įsigys graikų iš- 
minčiaus autoritetą. 

— Kas matė šitaip visur miegoti, — tarė maestro Ab- 
rahamas katinui — Nebeteksi viso to savo linksmumo ir 
prieš laiką pasidarysi katinu niurna. Nusiprausk gražiai, 
Murkly! 


! Pilnametis (lot.). 


Katinas tuojau atsitūpė ant užpakalinių kojų, grakš- 
čiai pabraukė savo aksominėmis letenėlėmis per kaktą 
ir skruostus ir aiškiai, linksmai kniauktelėjo: ,„Miau.“ 

— Tai ponas kapelmeisteris Johanesas Kreisleris— 
kalbėjo toliau maestro Abrahamas.— Jis ima tave į tar- 
nybą. 

Katinas įrėmė į dirigentą savo dideles žaižaruojan- 
čias akis, ėmė murkti, užšoko ant stalo, prie kurio sto- 
vėjo Kreisleris, o nuo čia stryktelėjo jam ant peties, lyg 
norėdamas pasakyti ką į ausį. Paskui jis vėl nušoko že- 
mėn, apėjo, raitydamas uodegą ir murkdamas, aplink sa- 
vo naująjį poną, lyg rodydamas, kad nori geriau su juo 
susipažinti. 

— Atleisk man, Dieve,— sušuko Kreisleris,— pradedu 
galvoti, kad tas Rainys turi protą ir yra kilęs iš garsio- 
sios Batuoto katino giminės! 

— Viena tau pasakysiu. — atsakė maestro Abraha- 
mas.— Murklys yra smagiausias žvėrelis, koks tik begali 
būti, tikras Pulčinela, be to, mandagus ir išauklėtas, ne 
toks įkyrus ir nekuklus, kaip kartais būna šunys, kurie 
savo negrabiu meilinimusi tik vargina žmogų. 

— Žiūrint į tą gudrų katiną, — prabilo Kreisleris— 
mano širdį vėl užgula mintis apie tai, kokia ribota yra 
žmogaus pažinimo galia. Kas gali pasakyti ar bent nu- 
manyti, kiek gyvuliai sugeba protauti? Jeigu gamtoje 
kas nors arba, teisybę sakant, viskas mums nesupranta- 
ma, mes tuojau griebiamės pavadinimų ir puikaujamės 
savo skysta mokykline išmintimi, kuri toliau mūsų no- 
sies nesiekia. Taip ir visą protinį gyvulių pajėgumą, kurs 
dažnai pasireiškia nuostabiausiomis formomis, mes pa- 
vadinome instinktu, ir tiek. Bet norėčiau, kad man kas 
atsakytų bent į tą vieną klausimą: ar instinkto, aklo, ne- 
sąmoningo impulso sąvoka suderinama su galėjimu sap- 
nuoti? Šunys, pavyzdžiui, labai gyvai sapnuoja, tą žino 
kiekvienas, kas yra stebėjęs medžioklinį šunį. Sapne šuo 
pergyvena visą medžioklę: ieško, uostinėja, judina ko- 
jas, tartum lėkdamas laukais, lekuoja, prakaituoja. Ar 
katinai sapnuoja, kol kas nežinau. 


27 


— Katinas Murklys,— pertarė maestro Abrahamas 
savo draugą, — ne tik labai gyvai sapnuoja, bet, kaip 
aiškiai matyti, dažnai paskęsta švelniame susimąstyme, 
svajingose mintyse, mieguistame apsvaigime, vienu žo- 
džiu, pergyvena tą įstabią būseną tarp sapno ir tikrovės, 
kurį poetiškos sielos laiko tikrąja genialių minčių gimi- 
mo akimirka. Pastaruoju metu, pergyvendamas tą būse- 
ną, jis dejuoja ir stena, ir aš spėju, kad jis arba įsimylė- 
jęs, arba rašo tragediją. 

Kreisleris skaniai nusijuokė ir sušuko: 

— Na, tai eikš, tu gudrusis, mandagusis, sąmojinga- 
sis, poetiškasis katine Murkly, būkime... 

(M. p. t.)... pirmąjį mokslą, jaunystės mėnesius turiu dar 
daug ką pasakyti. 

Juk labai įdomu ir pamokoma, kai didelio proto žmo- 
gus savo autobiografijoj smulkiai apsako visa, kas jam 
nutiko jaunystėj, nors kai kas ir atrodo nereikšminga. Bet 
argi dideliam genijui gali nutikti kas nereikšminga? Vi- 
sa, ką jis, būdamas vaikas, dirbo ar nedirbo, labai svar- 
bu, labai ryškiai nušviečia tą gilesnę jo nemirtingų kū- 
rinių prasmę, tikrąją jų tendenciją. Veržlus, ambicingas 
jaunuolis, kankinamas abejonių, ar užteks jam vidinių 
jėgų, pajunta širdyje nuostabią drąsą, kai perskaito, kad 
didysis žmogus, būdamas vaikas, žaisdavo kareivius, ap- 
sirydavo saldumynų ir retkarčiais už tinginystę, neman- 
dagumą ir negrabumą gaudavo į kailį. „Visai kaip aš, 
visai kaip aš!“ — sušunka apsalęs jaunuolis ir neabejo- 
ja, kad ir jis didelis genijus, tegu ir ne toks, kaip jo gar- 
cinamas dievaitis. 

Kai kas, perskaitęs Plutarchą ar net Kornelijų Nepo- 
tą, pesidarė didelis didvyris, kitas vėl, skaitydamas 
antikinių tragedijų vertimus, o taip pat Kalderoną ir 
Šekspyrą, Gėtę ir Šilerį, pasidarė jei ne didelis poetas, 
tai bent žavus eiliakalys, irgi visų mėgiamas. Tad manau, 
kad ir mano kūriniai ne vieno jauno, protingo ir jaut- 
raus katino širdyje uždegs aukštesnio poetinio gy- 
venimo ugnį. O kai toks kilnus jaunuolis perskaitys kada 
ant stogo mano smagius prisiminimus, įsigilins į aukštas 

idėjas, iškeltas šioj knygoj, kurią dabar va laikau na- 
guose, tai dvasios pagavime sušuks: „„Murkly, dieviška- 
sis Murkly, didžiausias savo giminėj, tau, tik tau vienam 
už viską esu dėkingas, tik tavo pavyzdys kelia mane 
aukštyn!" 

Reikia pagirti maestro Abrahamą, kad, mane auklėda- 
mas, jis nesilaikė nei užmiršto Bazedovo, nei Pestalocio 
metoda ir davė man neribotą laisvę auklėtis pačiam, tik 
žiūrėjo, kad laikyčiausi tam tikrų normų, kurios, jo nuo- 
mone, yra būtinos visuomenėj, turinčioj savo rankose 
šios žemės valdžią, mat, jeigu jų nesilaikytum, tai viskas 
susijauktų, apsiverstų aukštyn kojom, kur bepasisukęs 
atsitrenktum į kitą, prisirinktum bjaurių gumbų ir iš 
viso neįmanoma būtų jokia visuomenė. Tų normų visu- 
mą maestro vadino natūraliu mandagumu, priešpasta- 
tydamas jį konvencionaliam mandagumui, kurio laikan- 
tis reikia sakyti: ,„Nuolankiausiai prašau atleisti“, jeigu 
koks netikša užkliudo tave ar užmina ant kojos. Žmonėms 
gal toks mandagumas ir reikalingas, bet negaliu supras- 
ti, kodėl jo turi mokytis ir mūsų laisvoji giminė, o kad 
pagrindinė priemonė, kuria naudojosi maestro, moky- 
damas mane šių normų, buvo itin skaudi beržinė rykštė, 
tai aš manau turįs teisę skųstis savo auklėtojo griežtu- 
mu. Būčiau pabėgęs, jei ne mano įgimtas polinkis į aukš- 
tesnę kultūrą, kurs rišo mane su mokytoju. 

Juo daugiau kultūros, tuo mažiau laisvės, šventa tei- 
sybė. Su kultūra kyla poreikiai, su poreikiais... Taigi kaip 
tik ūmus kai kurių natūralių poreikių tenkinimas bet kur 
ir bet kuriuo metu buvo pirmas dalykas, nuo kurio ma- 
estro mane visiškai atpratino tos nelemtos rykštės pa- 
galba. Paskui sekė potroškiai, kurie, kaip vėliau įsitiki- 
nau, kyla vien tik iš tam tikros liguistos nuotaikos. Kaip 
tik ši keista nuotaika, tikriausiai išplaukianti iš mano 
paties psichikos, versdavo mane, pametus pieną arba ir 
kepsnį, kurį maestro man paduodavo, šokti ant stalo ir 
kišti nagus prie jo paties valgių. Patyriau rykštės jėgą 
ir taip nebedariau. Dabar matau, kad maestro buvo 
teisus, neleisdamas man krėsti tokių išdaigų, nes dauge- 

lis mano gerų draugų, ne tokių kultūringų, blogiau išauk- 
lėtų, negu aš, turėjo dėl to didžiausių nemalonumų, susi- 
gadino karjerą visam gyvenimui. Juk girdėjau, kad vie- 
nas daug žadantis jaunas katinas, kurs neįstengė atsi- 
spirti pagundai ir išlakė puodynę pieno, palydėjo per tai 
savo uodegą ir išjuoktas, išniekintas turėjo trauktis iš 
draugijos ir gyventi kaip atsiskyrėlis. Taigi maestro bu- 
vo teisus, neleisdamas man taip daryti; bet kad jis prie- 
šinosi mano veržimuisi į mokslą ir meną, to negaliu jam 
dovanoti. 

Niekas manęs taip netraukė maestro kambary, kaip 
knygomis, raštais ir visokiais keistais instrumentais už- 
verstas rašomasis stalas. Tiesiog pasakysiu, kad tas stalas 
buvo it koks užburtas ratas, į kurį mane traukte traukė, 
o vis dėlto jutau kažkokią šventą baimę, kuri neleido 
man pasiduoti savo aistrai. Pagaliau vieną dieną, kai ma- 
estro nebuvo namie, nugalėjau baimę ir užšokau ant 
stalo. Kokia palaima buvo tupėti tarp knygų ir raštų ir 
juos vartyti. Ir ne išdykumas, ne, tik žinių troškimas ir 
mokslo alkis taip padarė, kad aš pagavau letenomis kaž- 
kokį rankraštį ir tol jį taršiau, kol sudraskiau į skutelius. 
Maestro įėjo į kambarį ir, pamatęs, kas atsitiko, puolė 
prie manęs, užgauliai šaukdamas: „„Prakeiktas bestija!'; 
jis taip nučaižė mane rykšte, kad aš, cypdamas iš skaus- 
mo, palindau po krosnim ir visą dieną ištupėjau, neklau- 
sydamas ir meiliausių prašymų išlįsti. Kitą toks įvykis 
būtų amžinai atgrasinęs nuo pasirinkto, netgi pačios pri- 
gimties nurodyto kelio. Bet vos tik aš visiškai atsigavau 
po skausmų, niekaip negalėjau atsispirti savo potraukiui 
ir vėl užšokau ant rašomojo stalo. Teisybė, užteko ma- 
estro tik vienąkart sušukti, ištarti tik porą žodžių: „Aš 
tau!“, ir aš vėl nušokau žemėn, tad kol kas apie studijas 
nebuvo ko ir galvoti; bet aš kantriai laukiau patogaus 
momento pradėti mokslus, ir ta valanda greitai atėjo. 
Vieną dieną maestro taisėsi kažkur eiti, aš tuoj pat ge- 
rai pasislėpiau kambary, kad jis negalėtų manęs rasti ir, 
prisiminęs aną sudraskytą rankraštį, neišvytų lauk. Vos 
tik jis išėjo, aš liuoktelėjau ant stalo ir neapsakomai 

laimingas išsitiesiau tarp popierių. Vikriai atsiverčiau 
letena gan storą knygą, gulinčią prieš mane, ir ėmiau 
žiūrėti, ar nesuprasiu kokių rašto ženklų. Iš pradžių, tei- 
sybė, nieko nesupratau, bet aš nenusiminiau ir vis spok- 
sojau į knygą, laukdamas, bene nuženęgs ant manęs kokia 
dvasia ir išmokys skaityti. Taip įsigilinusį į studijas užtiko 
mane maestro. Garsiai surikęs: ,„Ak, tu, prakeiktas bes- 
tija!“, jis šoko prie manęs. Gelbėtis buvo per vėlu, aš tik 
suglaudžiau ausis ir kiek galėdamas susigūžiau, jau jaus- 
damas ant nugaros rykštę. Bet, pakėlęs ranką, maestro 
staiga susilaikė ir pasileido smagiai kvatotis: ,„Katine... 
katine, tu skaitai? Na, to aš tau neginsiu. Sakyk tu man, 
koks troškimas mokytis!“ Jis ištraukė man iš letenų kny- 
gą, dirstelėjo į ją ir ėmė dar labiau kvatotis. ,,Tas man 
patinka, — tarė jis— ar tik nebūsi įsitaisęs parankinės 
bibliotekėlės, nes nežinau, iš kur ant mano stalo galėjo 
atsirasti tokia knyga. Na, na, skaityk sau, studijuok uo- 
liai, katinėli, kai kurias svarbesnes vietas gali net nežy- 
miai pasibraukti nagu, tą aš tau leidžiu.“ Tai pasakęs, 
vėl pastūmė man knygą. Kaip vėliau sužinojau, tai būta 
Knigės „Apie elgesį“, ir iš tos puikios knygos aš pasisė- 
miau daug gyvenimo išminties. Ji man tiesiog iš širdies 
išimta ir apskritai tinka katinams, kurie nori šiuo tuo 
būti žmonių visuomenėj. Šios knygos tendencijos, kiek 
žinau, niekas iki šiol nepastebėjo ir todėl kartais netei- 
singai ją kritikavo, esą, jei kas mėgintų gyventi pagal 
toje knygoje nurodytas taisykles, tai visi į tą Žmogų žiū- 
rėtų kaip į sausą, beširdį pedantą. 

Nuo tos dienos maestro ne tik nebevarydavo manęs 
nuo stalo, bet netgi mėgdavo, kai aš, jam dirbant, už- 
šokdavau ir išsitiesdavau priešais jį tarp rankraščių. 

Maestro Abrahamas turėjo įprotį dažnai ir ilgai bal- 
su skaityti. Tuomet aš stengdavaus taip atsigulti, kad ga- 
lėčiau žiūrėti į knygą, jam netrukdydamas; aštrios akys, 
kuriomis mane apdovanojo gamta, čia man daug padė- 
davo. Lygindamas rašto ženklus su žodžiais, kuriuos jis 
tardavo, aš greit išmokau skaityti, o kam tas atrodo ne- 
įtikėtina, tas neturi jokio supratimo apie nepaprastus ga- 

bumus, kuriuos man suteikė gamta. Genijai, kurie ma- 
ne supranta ir vertina, nė kiek neabejos ypatinga mano 
erudicija, kuri galbūt prilygsta jų pačių išprusimui. 
Čia taip pat negaliu nutylėti to įstabaus reiškinio, kurį 
pastebėjau, stengdamasis gerai suprasti žmonių kalbą. 
Visiškai aiškiai pajutau, kad absoliučiai nežinau, kaip aš 
pradėjau ją suprasti. Sako, kad ir žmonėms taip yra, ir 
nieko nuostabaus, juk šita padermė vaikystės metais yra 
žymiai kvailesnė ir bejėgiškesnė negu mes. Kol buvau 
mažas kačiukas, man nė karto nepasitaikė išsidurti sau 
akių, įkišti letenos į ugnį ar žvakę ar suėsti batų tepalą 
vietoj vyšnių košės, o maži vaikai dažnai taip padaro. 

Išmokęs skaityti ir kimšdamas į galvą kasdien vis dau- 
giau svetimų minčių, aš pajutau nenugalimą norą išgel- 
bėti nuo užmaršties ir savo paties mintis, kurias gimdė 
manyje slypintis genijus, o tam, žinoma, reikėjo išmokti 
itin sunkaus rašymo meno. Kad ir kaip atidžiai stebėjau 
maestro ranką, jam rašant, bet tikrosios mechanikos nie- 
kaip negalėjau nužiūrėti. Aš studijavau senąjį Hilmarą 
Kurasą, vienintelį rašymo vadovėlį, koks buvo pas ma- 
no šeimininką, ir jau buvau bemanąs, kad sunki rašymo 
mįslė įveikiama tik to didžiausio rankogalio pagalba, ku- 
ris knygoje puošia rašančią ranką. O kad mano maest- 
ro Iašo be rankogalio, tai tik todėl, kad jis nepaprastai 
įgudęs, — juk ir prityręs ekvilibristas šoka ant virvės be 
balansavimo karties. Aš labai troškau rankogalių ir jau 
ketinau pagrobti šeimininkės naktinį kyką ir iš jos įsi- 
taisyti savo dešinei letenai rankogalį, bet staiga, įkvėpi- 
mo valandą, kaip dažnai būna genijams, man toptelėjo 
geniali mintis, kuri viską išsprendė. Tik todėl aš negaliu 
laikyti plunksnos ar pieštuko taip, kaip laiko maestro, 
pamaniau sau, kad skirtingai sudėtos mūsų rankos, ir ta 
mintis pasitvirtino. Reikėjo sugalvoti kitą, mano letenai 
pritaikytą rašymo būdą, ir lengva įspėti, kad aš jį sugal- 
vojau. Taip dėl ypatingos individo sandaros atsiranda 
naujos sistemos. 

Kitą didelį sunkumą reikėjo įveikti, dažant plunksną 
į rašalą. Niekaip negalėjau dažydamas išsaugoti letenė- 

lės, ji vis įlįsdavo kartu į buteliuką, todėl suprantama, 
kad pirmieji rašto ženklai, rašyti daugiau letena, negu 
plunksna, išėjo itin griozdiški ir stambūs. Todėl neišma- 
nėliai lengvai gali palaikyti pirmuosius mano rankraš- 
čius teplionėmis, ir tiek. Bet genijai lengvai pažins ge- 
nialųjį katiną iš pat pirmųjų jo raštų ir bus nustebinti, 
netgi sujaudinti jo gilaus ir didžio proto, pirmąkart iš- 
tryškusio neišsenkamu šaltiniu. Kad pasaulis ateity nesi- 
ginčytų dėl mano nemirtingų kūrinių chronologijos, čia 
pasakysiu, kad pirmiausia parašiau filosofinį sentimenta- 
lų didaktinį romaną „Mintis ir nuojauta arba Katinas ir 
šuo“. Jau tas vienas kūrinys galėjo sukelti milžinišką su- 
sidomėjimą. Paskui, gerai nusimanydamas visose srityse, 
parašiau politinį traktatą antrašte „Apie pelėkautus ir jų 
įtaką kačių pažiūroms ir energijai“. Po to pajutau įkvė- 
pimą parašyti tragediją „Žiurkių karalius Kavdaloras“. Ir 
ši tragedija su didžiausiu pasisekimu galėjo būti daugy- 
bę kartų vaidinama visuose pasaulio teatruose. Tai šie 
mano į aukštumas besiveržiančio proto kūriniai turi eiti 
pirmieji rinktinių raštų eilėje; apie tai, kas mane paska- 
tino juos rašyti, kalbėsiu kitoj vietoj. 

Kai geriau išmokau valdyti plunksną, kai nebeišsiraša- 
luodavau letenėlės, aišku, ir mano stilius pasidarė grakš- 
tesnis, dailesnis, skambesnis; daugiausia mokiausi iš poe- 
zijos almanachų, rašiau įvairiausius gražius kūrinėlius ir 
greit tapau tuo maloniu, simpatišku rašytoju, koks ir 
šiandien esu. Jau anuomet vos neparašiau karžygių epo 
iš dvidešimt keturių giesmių, bet kai baigiau, išėjo visai 
kas kita, ir už tai Tasas ir Ariostas, gulėdami grabe, tegu 
dėkoja Dievui. Jeigu iš po mano nagų tikrai būtų išėjęs 
karžygių epas, anų dviejų niekas nebebūtų skaitęs. 

Dabar prieinu... 

(Mak. I.).. kad geriau suprastum, malonusis skaityto- 
jau, reikia tau trumpai ir aiškiai nušviesti visą padėtį. 

Kas tik apsistodavo Žavaus Zighartsveilerio miestelio 
viešbuty, tas tuojau išgirsdavo apie kunigaikštį Irenėjų. 
Mat vos tik svečias užsisakydavo upėtakių — šiose vie- 
tose jie puikūs — šeimininkas tuojau atsakydavo: ,„Ge- 

Iai pasirinkote, pone! Mūsų šviesiausias kunigaikštis juos 
irgi labai mėgsta, o aš tą puikią žuvį moku visai taip pat 
pagaminti kaip dvare.“ Bet iš naujausių geografijos va- 
dovėlių, žemėlapių ir statistikos pranešimų išprusęs turis- 
tas žinodavo, kad Zighartsveilerio miestelis kartu su Ge- 
jeršteinu ir visa apylinke seniai prijungtas prie tos di- 
džiosios kunigaikštystės, per kurią jis dabar keliavo. 
Todėl labai nustebdavo, radęs čia šviesųjį kunigaikštį ir 
dvarą. O iš tikrųjų buvo taip. Kunigaikštis Irenėjus iš tie- 
sų kadaise valdė padorią valstybėlę netoli Zighartsveile- 
rio. Iš savo rezidencijos bažnytkaimio bokšto pro gerus 
žiūronus jis galėdavo apžvelgti visas savo valdas, todėl 
niekada neišleisdavo iš akių savo šalies džiaugsmų ir vaI- 
gų, savo brangių pavaldinių laimės. Jis bet kurią valandą 
galėdavo sužinoti, kaip užderėjo Peterio kviečiai tolimiau- 
siame valstybės užkampy, o taip pat stebėti, ar Kuncas ir 
Hansas netinginiauja savo vynuogynuose. Sako, kad vieną 
kartą, kai kunigaikštis Irenėjus buvo išėjęs pasivaikščio- 
ti anapus sienos, jo valstybėlė iškritusi jam iš kišenės. 
Ar taip buvo, ar ne, bet naujausioj anos didžiosios kuni- 
gaikštystės istorijos laidoje, turinčioje daug priedų, ran- 
dame įtrauktą bei įregistruotą kunigaikščio Irenėjaus vals- 
tybėlę. Jis buvo atleistas nuo valdymo vargų, paskiriant 
jam iš valdytų žemių pajamų nemažą apanažą, kurį jis 
turėjo sunaudoti, gyvendamas žaviame Zighartsveilerio 
miestely. 

Be šios valstybėlės, kunigaikštis Irenėjus dar turėjo 
gerą krūvą pinigų, kurios jam niekas neatėmė, taigi jis 
pasijuto iš menko valdovo staiga tapęs turtingu nepri- 
klausomu žmogumi ir galįs gyventi kaip tik širdis geidžia. 

Kunigaikštis Irenėjus garsėjo kaip didžiai apsišvietęs 
žmogus, jautrus menui ir mokslui. Ir dar tuo, kad valdy- 
mo našta jam buvo itin nemaloni, kartą net buvo paskli- 
dęs gandas, kad jis grakščiomis eilėmis išreiškęs idilišką 
norą gyventi vienišas, procul negotiis', mažame name- 
lyje, prie čiurlenančio upelio, su keliais naminiais gyvu- 

lėliais; taigi buvo galima laukti, kad dabar, užmiršęs val- 
dovo rūpesčius, jis susikurs jaukų namų židinį, kokį ga- 
li susikurti turtingas, nepriklausomas žmogus. Bet kur 
tau! 

Galimas daiktas, kad į valdovų meilę mokslui ir me- 
nui reikia žiūrėti tik kaip į neatskiriamą dvaro gyveni- 
mo dalį. Padėtis reikalauja turėti paveikslų, klausytis mu- 
zikos, ir būtų negražu, jei dvaro knygrišys sėdėtų dykas 
ir nerištų naujausios literatūros į auksu žvilgančius odi- 
nius viršelius. Bet jeigu ta meilė yra neatskiriama dvaro 
gyvenimo dalis, tai ji turi ir žūti kartu su dvaru, ji nega- 
li viena išlikti ir guosti valdovą, kai šis netenka sosto 
ar tos kėdutės, ant kurios buvo pratęs sėdėti. 

Kunigaikštis Irenėjus pasiliko ir dvaro gyvenimą, ir 
meilę mokslui ir menui: jis įgyvendino gražią svajonę, 
kurioje vaidino pats su savo aplinka ir visu Zighartsvei- 
lerio miesteliu. 

Jis elgėsi taip, lyg būtų kunigaikštis valdovas, laikė 
ir toliau visą dvarą, valstybės kanclerį, finansų kolegiją 
ir t. t., ir t. t., dalino savo šeimos ordinus, kėlė rautus, ba- 
lius, kuriuose dalyvaudavo ne daugiau kaip dvylika — 
penkiolika žmonių, nes atranka čia buvo griežtesnė, ne- 
gu didžiausiuose dvaruose, o miestelio žmonės buvo to- 
kie geri, kad manė, jog apgaulingas to svajingo dvaro 
blizgesys daro jiems garbę ir šlovę. Gerieji Zighartsvei- 
lerio gyventojai vadino kunigaikštį Irenėjų šviesiausiuo- 
ju valdovu, jo ir jo šeimos vardadieniais iliuminuodavo 
miestą ir šiaip mielai aukodavosi, linksmindami dvarą, 
kaip Atėnų piliečiai Šekspyro „Vasarvidžio nakties 
sapne“. 

Reikia pripažinti, kad kunigaikštis savo vaidmenį vai- 
dino su įtaigiausiu patosu ir mokėjo tuo patosu užkrėsti 
visus savo artimuosius. Ateina, sakysim, jo šviesybės fi- 
nansų patarėjas į Zighartsveilerio klubą niūrus, susimąs- 
tęs, nekalbus! Jo kaktą niaukia debesys, čia jis paskęsta 
savo mintyse, čia pašoka, lyg staiga atbudęs. Jam esant, 
žmonės vaikšto pirštų galais ir vos drįsta balsu kalbėti. 

Išmuša devynias, jis pašoka, pasiima skrybėlę, ir nė ne- 
mėgink jo sulaikyti, su išdidžia reikšminga šypsena jis 
pareiškia, kad jo laukiančios krūvos bylų, kad reikėsią 
aukoti visą naktį, mat rytoj įvyksiąs labai svarbus, pas- 
kutinis šiam ketvirty kolegijos posėdis. Jis išbėga, palik- 
damas savo bičiulius, sustingusius iš šventos pagarbos 
jo sunkiai ir labai atsakingai tarnybai. O koks tas prane- 
šimas, kurį vargšas patarėjas turi rašyti visą naktį? Ogi 
iš visų departamentų — iš virtuvės, valgomojo, rūbinės — 
gauti skalbinių sąrašai už praėjusį ketvirtį, ir jam įsaky- 
ta padaryti pranešimą visais skalbinių klausimais. Arba, 
sakysim, miestas gailisi vargšo dvaro račiaus, bet, sujau- 
dintas iškilmingo kolegijos patoso, sako: ,„Griežtai, bet 
teisingai.“ Mat tas žmogelis, laikydamasis gautos in- 
strukcijos, pardavė nebetinkamą naudoti puskarietę, o 
finansų kolegija, grasindama jį tučtuojau atleisti, parei- 
kalavo per tris dienas įrodyti, kur jis padėjęs antrąją 
pusę, gal dar kam nors tinkamą. 

Skaisčiausia žvaigždė, šviečianti kunigaikščio Irenė- 
jaus dvare, buvo patarėja Bencon, našlė per trisdešimt 
metų amžiaus, kadaise valdinga gražuolė ir šiandien dar 
nebjauri, vienintelė abejotino kilmingumo asmenybė, o vis 
dėlto kunigaikščio visiems laikams priimta į dvaro rū- 
mus. Aiškus, skvarbus patarėjos protas, laki mintis, nusi- 
manymas apie Visus gyvenimo reikalus, o labiausiai kaž- 
koks būdo šaltumas, be kurio negali pasireikšti talentas 
valdyti, rodė savo galybę su tokia jėga, kad iš tikrųjų 
jos rankose buvo visos lėlių teatro virvutės šiame minia- 
tiūriniame dvare. Jos duktė, vardu Julija, užaugo kartu 
su kunigaikštyte Hedviga, ir našlė turėjo tiek daug įta- 
kos kunigaikštytės auklėjimui, kad ši tėvų šeimoj atro- 
dė kaip svetima ir įstabiai skyrėsi nuo savo brolio. Mat 
princas Ignacas buvo pasmerktas amžinai vaikystei, ga- 
lima sakyti, buvo silpnaprotis. 

Toks pat įtakingas, taipogi dalyvaująs intymiausiuose 
kunigaikščio namų reikaluose, nors ir kitokiu būdu, ne- 
gu ponia Bencon, buvo tas savotiškas žmogus, kurį tu, 

malonusis skaitytojau, jau pažįsti kaip Irenėjaus dvaro 
maitre de plaisir! ir kaip ironišką raganių. 

Maestro Abrahamas pateko į kunigaikščio namus itin 
keistomis aplinkybėmis. 

Kunigaikščio Irenėjaus amžinatilsį tėtušis buvo kuk- 
lus, švelnus žmogelis. Jis suprato, kad bet koks jėgos ro- 
dymas ir noras smarkiau užsukti valstybinę mašiną gali 
tik sulaužyti išgverusius tos mašinos ratelius. Todėl jis 
viską savo valstybėlėj paliko po senovei, ir jeigu dėl to 
jam nebuvo progos sublizgėti protu ar parodyti kokias 
kitas dangaus dovanas, tai jis guodėsi tuo, kad jo kuni- 
gaikštystėj visiems gera gyventi, o kai dėl užsienio, tai 
jį galima buvo palyginti su moterimis, kurios tada turi 
geriausią vardą, kai žmonės apie jas visiškai nieko ne- 
kalba. Jeigu mažytis kunigaikščio dvaras buvo sustin- 
gęs, Ceremoningas, senoviškas, jei kunigaikštis visiškai 
negalėjo suprasti kai kurių lojalumo idėjų, kilusių nau- 
jausiais laikais, tai kaltas čia buvo medinis nekintantis 
statinys, kurį vargais negalais dvare buvo surentę ober- 
hofmeisteriai, hofmaršalai ir kamerheriai. Tačiau tame 
statiny veikė vienas variklis, kurio niekada negalėjo su- 
stabdyti nė koks hofmeisteris, nė koks maršalas. Tai bu- 
vo įgimtas kunigaikščio polinkis žavėtis nuotykiais ir vi- 
sokiais keistais, paslaptingais daiktais. Sekdamas tau- 
riojo kalifo Haruno al-Rašido pavyzdžiu, jis dažnai vaikš- 
čiodavo persirengęs po miestą ir kaimus, norėdamas pa- 
tenkinti ar bent suteikti peno tam savo polinkiui, kurs 
keistai nesiderino su visu kitu jo gyvenimu. Jis užsidė- 
davo apskritą skrybėlę, užsivilkdavo pilką surdutą ir visi 
iš pirmo žvilgsnio žinodavo, kad dabar kunigaikščio ne- 
galima pažinti. 

Kartą atsitiko, kad taip neatpažįstamai persirengęs 
kunigaikštis žingsniavo alėjomis, einančiomis nuo rūmų į 
tolimą parko kampą, kur stovėjo vienišas namelis. Jame 
gyveno dvaro virėjo našlė. Atėjęs prie šio namelio, ku- 
nigaikštis pamatė, kaip iš jo išsmuko du į apsiaustus su- 

sisupę vyrai. Jis pasitraukė į šalį, ir Irenėjaus namų isto- 
rikas, iš kurio aš semiu šias žinias, tvirtina, kad kuni- 
gaikščio net ir tada niekas nebūtų pastebėjęs ir pažinęs, 
jeigu jis būtų buvęs ne su pilku surdutu, bet su blizgan- 
čiais iškilmių drabužiais ir žėrinčia ordino žvaigžde ant 
krūtinės, nes buvo tamsu, nors į akį durk. Kai šie abu 
vyrai pamažu ėjo pro kunigaikštį, jis visiškai aiškiai iš- 
girdo tokį pokalbį: „Ekscelencija, valdykis, susimildamas, 
bent šį kartą nebūk asilas, brolau! Tą tipą reikia išvyti, 
kol dar kunigaikštis nieko apie jį nežino, jei ne, tas pra- 
keiktas raganius atsisės mums ant sprando ir visus pIa- 
žudys savo velniškom išmonėm.“ Kitas atsakė: ,„Mon 
Cher frėre!, nesikarščiuok taip labai, tu žinai mano įžval- 
gumą, mano savcir faire?! Rytoj aš tam pavojingam žmo- 
gui numesiu kelis auksinius, ir tegu nešdinasi kitur ro- 
dyti savo pokštų. Čia jam neleisim pasilikti. Be to, kuni- 
gaikštis yra...“ 

Balsai atitolo, ir kunigaikštis neišgirdo, kuo jį laikė 
jo hofmaršalas, nes tie vyrai, kur išsmuko iš namelio, 
buvo hofmaršalas ir jo brolis, vyriausiasis dvaro me- 
džioklis. Kunigaikštis pažino juos abu iš balso. 

Galima įsivaizduoti, kad dabar kunigaikštis nieko kito 
taip netroško, kaip kuo greičiausiai susirasti tą žmogų, tą 
pavojingą raganių, kurio dvariškiai nenorėjo jam rody- 
ti. Jis pasibeldė į duris, našlė išėjo su žiburiu rankoj į 
kiemą ir, pamačiusi apskritą skrybėlę ir pilką kunigaikš- 
čio surdutą, mandagiai, bet šaltai paklausė: „Ko pagei- 
daujate, mesjė?“ Žodžiu „mesjė“ būdavo kreipiamasi į 
kunigaikštį, kai jis būdavo persitaisęs, atseit, neatpažįs- 
tamas. Kunigaikštis pasiteiravo, koks čia svetimšalis esąs 
pas ją apsistojęs, ir išgirdo, kad tai labai miklus ir gar- 
sus fokusininkas, turįs daugybę pažymėjimų, koncesijų 
ir privilegijų ir ketinąs čia pademonstruoti savo meną. 
Našlė papasakojo, kad pas jį ką tik buvę du ponai iš 
dvaro, ir jis parodęs jiems tokių neišaiškinamų dalykų ir 

taip juos apstulbineęs, kad jie išėję visiškai sutrikę ir iš- 
balę kaip drobė. 

Kunigaikštis tuojau paprašė nuvesti jį pas svetimšalį. 
Maestro Abrahamas (jis ir buvo tas garsusis fokusinin- 
kas) sutiko jį kaip seniai lauktą svečią ir gerai uždarė 
duris. 

Niekas nežino, ką maestro Abrahamas jam parodė. 
Žinoma yra tik tiek, kad kunigaikštis visą naktį išbuvo 
pas jį, o kitą rytą maestro Abrahamas atsikraustė į rū- 
mus, kur jam buvo parengti kambariai, slaptu korido- 
rium sujungti su kunigaikščio kabinetu; tad kunigaikštis 
nepastebimas galėjo lankytis pas savo svečią. Ir dar yra 
žinoma, kad nuo to laiko kunigaikštis nebevadino hof- 
maršalo „mon cher ami“!, o vyriausiajam medžiokliui 
niekada nebeleido pasakoti tos nuostabios pasakėlės apie 
baltą raguotą kiškį, kurio jis (vyriausiasis medžioklis) 
negalėjęs nušauti per savo pirmąją medžioklę. Abudu 
broliai dėl to taip nusiminė ir susikrimto, kad netrukus 
pasišalino iš dvaro. Pagaliau ir tas yra žinoma, kad ma- 
estro Abrahamas stebino dvarą, miestą ir visą šalį ne tik 
savo fokusais, bet ir tuo, kad pamažu sugebėjo įsigyti di- 
delį autoritetą kunigaikščio akyse. 

Apie maestro Abrahamo burtus minėtas Irenėjaus 
dvaro istorikas pasakoja tokių neįtikėtinų dalykų, kad ne- 
drįstu jų nė kartoti, bijodamas netekti malonaus skai- 
tytojo pasitikėjimo. Bet pats nuostabiausias numeris iš 
visų, apie kurį istorikas sako, kad jau tas vienas pokš- 
tas būtų visiškai įrodęs, jog maestro Abrahamas turi 
pavojingų ryšių su slaptingomis dvasiomis, buvo akus- 
tiniai burtai, kurie vėliau, pavadinti „nematomosios mer- 
gelės" vardu, sukėlė didžiausią sensaciją; jau anuomet 
maestro Abrahamu atliekąs kažkokias magiškas opera- 
fantastiškai ir taip sujaudindavo žmones, kaip niekada 
vėliau. 

Be to, kai kas tvirtino, kad pats kunigaikštis kartu su 
maestro Abrahamu atliekąs kažkokias magičkas opera- 

cijas, ir dvaro damos, kamerheriai ir kiti dvariškiai suko 
galvas, kvailai ir beprasmiškai spėliodami, koks tų ope- 
racijų tikslas. Matydami retkarčiais iš laboratorijos ky- 
lančius dūmus, visi nutarė, kad maestro Abrahamas mo- 
ko kunigaikštį dirbti auksą ir kad jau įvedė jį į visokius 
jam naudingus dvasių susirinkimus. Be to, visi buvo įsi- 
tikinę, kad kunigaikštis netvirtina miestelio burmistro, 
netgi nepakelia dvaro kūrikui algos, nepasitaręs su Aga- 
todemonu, spiritum familiarem! ar su žvaigždėmis. 

Kai senasis kunigaikštis mirė ir po jo valdžią paėmė 
Irenėjus, maestro Abrahamas išvažiavo. Jaunasis val- 
dovas, kuris nebuvo paveldėjęs iš tėvo nė kruopelės jo 
palinkimo į nuotykius ir paslaptingus daiktus, leido jam 
išvažiuoti, bet netrukus pamatė, kad maestro Abrahamo 
burtai puikiai padėdavo įveikti vieną piktą dvasią, kuri 
taip dažnai susisuka lizdą mažuose dvaruose, būtent, pra- 
garišką nuobodulio dvasią. Be to, ir pagarba, kurią tėvas 
rodė maestro Abrahamui, buvo giliai įleidus šaknis jau- 
nojo kunigaikščio sieloje. Būdavo valandų, kada maestro 
Abrahamas kunigaikščiui atrodydavo it kokia nežemiš- 
ka būtybė, iškilusi viršum visų, kad ir labai aukštai sto- 
vinčių žmonių. Sako, kad tas ypatingas jausmas buvo su- 
sijęs su vienu kritiškų neužmirštamu įvykiu iš kunigaikš- 
čio jaunystės. Būdamas įkyriai smalsus vaikas, jis kartą 
įsibrovė į maestro Abrahamo kambarį ir pagriebęs su- 
laužė kažkokią mašinėlę, kurią maestro su dideliu vaI- 
gu ir išmone buvo padirbęs. O maestro, baisiai perpykęs 
dėl tokio padaužos kunigaikštuko negrabumo, pliaukš- 
telėjo jam antausį ir ne visai švelniai tuoj pat išvedė jį 
iš kambario į koridorių. Apsipylęs ašaromis, jaunasis po- 
naičiukas tiek tesulemeno: „Abrahamas... soufflet2“, ir 
apstulbęs oberhofmeisteris pagalvojo, kad per daug rizi- 
kinga būtų gilintis į tą baisią paslaptį, kurią jis drįso 
įtarti. 


! Šeimos dvasia (Iot.). 
Ž Antausis (pranc.). 

Kunigaikštis labai troško turėti maestro Abrahamą 
kaip gaivinantį dvaro mechanizmo pradą, bet kad ir kaip 
stengėsi, susigrąžinti jo negalėjo. Tik po to lemtingo pa- 
sivaikščiojimo, kai kunigaikštis pametė savo valstybėlę, 
kai įsitaišė Zighartsveilery savo chimerišką dvarą, ma- 
estro Abrahamas vėl atsirado, ir reikia pasakyti, kad 
labiau laiku atsirasti negalėjo. Mat... 

(M. p. t.)... prie įsidėmėtino įvykio, kuris, kaip sako 
inteligentiški biografai, mano gyvenime sudaro ištisą 
skyrių. 

Skaitytojai! Jaunuoliai, vyrai, moterys, po kurių kai- 
liu plaka jautri širdis, kuriems brangi dorybė, kurie pa- 
žįstate tuos saldžius gamtos uždedamus pančius, jūs 
mane suprasite ir... mane pamilsite! 

Diena buvo karšta, aš ją pramiegojau pakrosny. Pa- 
galiau ėmė temti, pro atvirą mano šeimininko langą pa- 
dvelkė gaivūs vėjai. Aš atsibudau iš miego, mano krūti- 
nė išsipūtė, ją užliejo tas neapsakomas jausmas, vienu 
kartu ir skausmas, ir džiaugsmas, kuris sukelia saldžiau- 
sią nuojautą. Šios nuojautos įveiktas, aš pakilau, pada- 
res tą išraiškingą judesį, kurį šaltas žmogus vadina nu- 
garos rietimu. Išeiti iš čia, išeiti į gamtos prieglobstį! 
Aš iššokau ant stogo ir ėmiau vaikštinėti besileidžian- 
čios saulės spinduliuose. Tada išgirdau palėpėj garsus, 
tokius švelnius, tokius artimus, tokius pažįstamus, tokius 
viliojančius, kažkas nežinoma traukė mane su nenugali- 
ma jėga žemyn. Aš palikau gražiąją gamtą ir pro stogo 
langelį įlindau į palėpę. Nušokęs ant žemės, tuojau pa- 
mačiau didelę, gražią, juodmargę katę, patogiai tupinčią 
ant užpakalinių kojų; tai ji ką tik taip žavingai murkavo 
ir dabar varstė mane tiriamu žvilgsniu. Beregint atsitū- 
piau priešais ją ir, paklusdamas vidiniam balsui, mėgi- 
nau pritarti tai dainai, kurią pirma traukė margoji. Tu- 
rIiu pasakyti, kad man tas puikiausiai pavyko, ir tą die- 
ną — sakau tai psichologams, kurie studijuoja mane ir 
mano gyvenimą, — pradėjau tikėti savo vidiniu muzikiniu 
talentu, o su tikėjimu, aišku, atsirado ir pats talentas. 
Margoji dirstelėjo į mane aštriau ir atidžiau, staiga nu- 

tilo ir kad šoks ant manęs! Nieko gero nesitikėdamas, 
aš parodžiau nagus, bet tą patį akimirksnį ji suriko ir 
skaidrios ašaros pasipylė jai iš akių. 

— Sūnau, o sūnau! Eikš, skubėk į mano glėbį! 

Paskui ji mane apkabino ir karštai prispaudė prie šir- 
dies. 

— Taip, tai tu, tu, mano sūnus, gerasis Mano sūnus, 
kurį aš be didelių skausmų pagimdžiau! 

Aš pasijutau giliai sujaudintas, ir jau tas jausmas tu- 
rėjo mane įtikinti, kad margoji tikrai mano motina, bet 
dėl visa ko aš paklausiau, ar ji kartais neklysta. 

— O, tas panašumas! — atsakė ji —tas panašumas, 
tos akys, tie veido bruožai, tie ūsai, tas kailis, viskas per 
daug gerai primena man tą neištikimąjį, tą nedėkingąjį, 
kurs mane paliko. Tu gyvas savo tėvo paveikslas, bran- 
gusis Murkly — juk toks tavo vardas, — bet tikiuosi, kad 
šalia tėvo grožio tu paveldėjai iš savo Motinos Minos ra- 
mesnę galvoseną ir švelnų būdą. Tavo tėvas buvo labai 
didingo stoto, iš jo kaktos švietė imponuojantis orumas, 
dideliu protu žaižaravo jo žalios akys, o apie ūsus ir 
skruostuose dažnai žaisdavo maloni šypsena. Šios fizi- 
nės savybės, o, be to, guvus protas ir kažkoks grakštus 
lengvas pelių gaudymo būdas padėjo jam užkariauti ma- 
no širdį. Bet greit pasirodė jo tironiškumas, kurį jis ilgą 
laiką gudriai slėpė. Sakau tai su siaubu! Vos tik tu gi- 
mei, jam kilo nelemtas apetitas suėsti tave ir tavo bro- 
lius. 

— Mieloji motina,— pertariau aš margąją,— mieloji 
motina, nesmerkite to polinkio taip griežtai. Kultūringiau- 
sia žemės tauta buvo priskyrusi dievams keistą norą ėsti 
savo vaikus, bet buvo išgelbėtas Jupiteris, o dabar ir aš! 

— Aš tavęs nesuprantu, sūnau, — atsakė Mina,— bet 
man atrodo, kad čia tu nušnekėjai, o gal tu nori ginti 
savo tėvą? Nebūk nedėkingas, tas kraujo ištroškęs tiro- 
nas tikrai būtų tave pasmaugęs ir surijęs, jei aš nebū- 
čiau taip narsiai tavęs gynusi šitais aštriais nagais, jei 
nebūčiau bėgiojusi čia į rūsį, čia ant aukšto, čia į pa- 
šiūrę, gelbėdama tave nuo to išsigimėlio barbaro perse- 

kiojimų. Pagaliau jis mane paliko, niekada jo daugiau 
nebemačiau! Tačiau ir šiandien jis tebėra gyvas mano 
širdyje! Jis buvo gražuolis katinas! Dėl jo stoto, dailaus 
elgesio daug kas laikė jį keliaujančiu grafu. Aš maniau, 
kad, eidama motinos pareigas siaurame šeimos rately, 
galėsiu sau ramiai tyliai gyventi, bet manęs dar laukė 
baisiausias smūgis. Kartą, grįžus po trumpo pasivaikš- 
čiojimo, neberadau nei tavęs, nei tavo brolių! Kažkokia 
senė dieną prieš tai buvo aptikusi mūsų kampelį ir bum- 
bėjo kažkokius grėsmingus žodžius apie prigirdymą ir 
dar kažką! Dar laimė, kad tu, mano sūnau, išsigelbėjai, 
eikš, leisk man dar kartą tave apkabinti, brangusis! 

Margoji mama glamonėjo mane iš visos širdies ir 
prašė smulkiau papasakoti, kaip aš gyvenu. Aš jai vis- 
ką apsakiau ir neužmiršau pasigirti savo aukštu mokslu 
ir kaip jį pasiekiau. 

Atrodo, kad negirdėti sūnaus sugebėjimai mažiau su- 
žavėjo Miną, negu buvo galima tikėtis. Dar daugiau! Ji 
man aiškiai davė suprasti, kad su visu savo nepaprastu 
protu, su savo didžiu mokslu aš nuklydau į šuntakius, ku- 
Iie gali mane pražudyti. Ypač ji mane įspėjo nerodyti 
savo įgytų žinių maestro Abrahamui, nes jis tuojau pra- 
dėtų mane išnaudoti ir paverstų mano gyvenimą sunkiau- 
sia vergija. 

— Aš, tiesa, negaliu pasigirti tokiu išsilavinimu, kaip 
tavo, — kalbėjo Mina,— bet man netrūksta natūralių ga- 
bumų ir malonių, gamtos įskiepytų talentų. Tokiu, pa- 
vyzdžiui, aš laikau mokėjimą leisti iš savo kailio traš- 
kančias kibirkštis, kai esu glostoma. O, kiek nemalonumų 
man atnešė jau tas vienas talentas! Dėl to kibirkščiavimo 
vaikai ir dideli be perstojo mane kankina, taršo nugarą, 
o jei aš kada iš apmaudo pabėgu ar parodau nagus, tai 
mane plūsta, vadina baikščiu laukiniu žvėrim arba ir 
primuša. Jei tik maestro Abrahamas sužinos, kad tu mo- 
ki rašyti, mielas Murkly, tuojau padarys tave savo raš- 
tininku ir užkraus tau kaip pareigą, ką tu dabar darai 
savo noru ir savo Malonumui. 

Mina dar daug kalbėjo apie mano santykius su ma- 
estro Abrahamu ir apie mano išsilavinimą. Tik vėliau su- 
pratau, kad tai, ką aš tada palaikiau bjaurėjimusi moks- 
lu, buvo tikras gyvenimo pažinimas, kurį buvo sukaupusi 
margoji. 

Aš sužinojau, kad Mina gyvena itin blogose sąlygose 
pas seną kaimynę, dažnai vos suduria galą su galu ir 
kenčia alkį. Tas mane labai sujaudino, mano krūtinėje 
atbudo galinga vaiko meilė, aš prisiminiau tą gražią sil- 
kės galvą, likusią nuo vakarykščių pietų, ir nutariau at- 
nešti ją gerajai motinai, kurią taip netikėtai atradau. 

Bet kas išmatuos širdies nepastovumą tų, kurie vaikš- 
to mėnesienoj! Kodėl likimas neapsaugojo mūsų krūtinės 
nuo klaikaus nelemtų aistrų žaismo! Kodėl mus, liaunas 
svyruojančias nendres, nulenkia gyvenimo audra? O, pik- 
tas likime! O, apetite, tu vadiniesi katinas! Įsikandęs sil- 
kės galvą, aš, pius Aeneas!, užlipau ant stogo ir jau bu- 
vau belendąs pro langelį į palėpę! Bet patekau į tokią 
būklę, kur mano „aš“ pasidarė kažkaip keistai svetimas 
manajam „aš“, O tačiau atrodė, kad tai tikrasis mano „aš“. 
Manau, kad išsireiškiau suprantamai ir aiškiai, taigi iš 
šio mano keistos būklės nusakymo kiekvienas pažins dva- 
sines gelmes permatantį psichologą. Pasakosiu toliau! 

Keistas jausmas, supintas iš noro ir nenoro, supara- 
lyžiavo mano pojūčius, įveikė mane, priešintis buvo ne- 
beįmanoma — aš suėdžiau silkės galvą! 

Girdėjau, kaip neramiai kniaukė Mina, kaip baimingai 
šaukė mane vardu. Aš pajutau sąžinės graužimą, gėdą, 
šokau atgal į savo šeimininko kambarį ir palindau po 
krosnim. Čia mane kankino baisiausi vaizdai. Aš mačiau 
Miną, savo atrastą margąją motiną, nelaimingą, apleistą, 
trokštančią maisto, kurį buvau jai pažadėjęs, kone alps- 
tančią. O! Dūmtrauky švilpiantis vėjas stūgavo: „Mina! 
Mina!“ — „Mina“ — čežėjo šeimininko popieriuose, braš- 
kėjo išklypusiose pintinėse kėdėse. „Mina, Mina!" — de- 
javo krosnies durelės... O! Koks skaudus jausmas draskė 

man širdį! Aš nutariau, jei tik galėsiu, pasikviesti varg- 
šę pusryčių ir pavaišinti pienu. Ta mintis it gaivinantis 
pavėsis apgaubė mano sielą saldžia ramybe. Aš suglau- 
džiau ausis ir užmigau. 

Jūs, jautriosios sielos, kurios mane suprantate, jūs, 
jeigu tik nesate asilai, bet tikri, dori katinai, jūs, sakau, 
suprasit, kad ši audra krūtinėj nuskaidrino mano jaunys- 
tės dangų, kaip gaivus uraganas sudrasko juodus debe- 
sis ir atskleidžia giedrą horizontą. O! Nors iš pradžių ta 
silkės galva sunkiai prislėgė mano sielą, bet aš sužinojau, 
kas yra apetitas ir kad nusikaltimas yra priešintis mo- 
tinai gamtai. Tegu kiekvienas pats susiieško silkės gal- 
vą ir tegu nestoja skersai kelio apsukresniam, kuris, tik- 
rojo apetito vedamas, visada tą galvą susiranda. 

Taip baigiasi šis mano gyvenimo epizodas, kuris... 

(Mak. 1.)...istorikui ar biografui nemalonesnio daik- 
to, kaip galvotrūkčiais lėkti tartum ant laukinio kumelio 
nugaros per kemsynus ir žeberkštynus, per laukus ir dir- 
vas, vis ieškoti pramintų kelių, bet niekada jų nerasti. 
Tokia dalia yra to, kurs pasiryžo užrašyti tau, mielas skai- 
tytojau, ką jam pavyko sužinoti apie nuostabų muziko 
Johaneso Kreislerio gyvenimą. Kaip jam norėtųsi pradė- 
ti: „Tokiais ir tokiais metais mažame N. arba B., arba 
K. miestelyje Sekminių arba Velykų rytą Johanesas 
Kreisleris išvydo pasaulio šviesą.“ Bet tokia graži chro- 
nologinė tvarka visiškai neįmanoma, nes vargšas pasa- 
kotojas tegali pasinaudoti žodžiu perduotomis, epizodi- 
nėmis žiniomis ir, kad neužmirštų visumos, yra priveIs- 
tas tuojau jas užrašyti. Kaip tos žinios iš tikrųjų buvo 
gautos, tu, mielasis skaitytojau, išgirsi pasakojimo gale 
ir tada gal pateisinsi rapsodinį šios knygos pobūdį, o 
gal ir pagalvosi, kad vis dėlto, nepaisant chaotiškos for- 
mos, visas jos dalis jungia tvirtas ištisinis siūlas. 

Šiuo metu galima tik tiek papasakoti, kad vieną gra- 
žų vasaros vakarą, netrukus po to, kai kunigaikštis Ire- 
nėjus apsigyveno Zighartsveilery, kunigaikštytė Hedviga 
ir Julija vaikštinėjo dailiame dvaro parke. Besileidžiančios 
saulės spinduliai it auksinis šydas gaubė miškus. Neju- 

dėjo nė vienas lapelis. Ilgesingoj tyloj medžiai ir krūmai 
laukė, kad padvelktų vakaris vėjelis ir juos paglamo- 
nėtų. Tik miško upelis, skubėdamas per baltus akmenė- 
lius, savo ošimu trikdė gilią tylą. Susikabinusios, tylėda- 
mos ėjo mergaitės siaurais gėlynų takeliais, per tiltelius, 
permestus per visaip besirangančio upelio vingius, kol 
pasiekė parko galą ir atsidūrė prie didelio ežero, kuria- 
me atsispindėjo tolimasis Gejeršteinas su savo žaviais 
griuvėsiais. 

— Kaip gražu! — sušuko Julija iš širdies gilumos. 

— Einam į žvejų namelį —tarė Hedviga.— Vakarė 
saulė baisiai kepina, o vaizdas į Gejeršteiną iš vidurinio 
namelio lango dar gražesnis, negu iš čia, ten apylinkė 
atrodo ne kaip panorama, bet sukomponuota grupėmis 
kaip tikras paveikslas. 

Julija nusekė paskui kunigaikštytę, o ši, vos tik įėjo 
ir pažvelgė pro langą, tuoj ėmė gailėtis, kad neturi pieš- 
tuko ir popieriaus ir negali nupiešti vaizdelio toje švie- 
soje, kurią ji pavadino nepaprastai pikantiška. 

— Aš beveik pavydžiu,— prabilo Julija, — kad tu taip 
moki piešti medžius ir krūmus, kalnus ir ežerus iš natū- 
ros. Bet aš žinau, jeigu ir mokėčiau taip gražiai piešti, 
kaip tu, man niekada nepavyktų atkurti gamtovaizdžio 
iš natūros, ir juo puikesnis būtų vaizdas, juo man būtų 
sunkiau. Bežiūrint mane pagautų toks džiaugsmas, apim- 
tų tokia palaima, kad nė pradėti negalėčiau. 

Sulig šiais Julijos žodžiais kunigaikštytės veidu pra- 
skriejo šypsena, lyg ir įtartina šešiolikmetės mergaitės 
lūpose. Maestro Abrahamas, kuris mėgdavo keistokus 
posakius, kartą išsitarė, kad toks veido raumenų žais- 
mas panašus į sūkurį vandens paviršiuj, kada gelmėse su- 
junda kažkas grėsminga. Vienu žodžiu, kunigaikštytė 
šyptelėjo; bet vos tik ji pravėrė savo rožines lūpeles, 
norėdama kažką atsakyti meno nesuprantančiai Julijai, 
visai netoli suaidėjo akordai, taip smarkiai ir piktai už- 
gauti, kad sunku buvo patikėti, jog skamba tik paprasta 
gitara. 

Kunigaikštytė nutilo, ir jos abi su Julija išbėgo iš 
žvejų namelio. 

Dabar aidėjo viena melodija po kitos, susietos keistais 
pasažais, niekada negirdėtais akordais. Jai pritarė gilus 
vyro balsas, čia skambantis su visa itališkos dainos sal- 
dybe, čia staiga nutrūkstantis, pereinantis į niūrią melo- 
diją, čia jis recitavo, čia kalbėjo, stipriai, energingai pa- 
brėždamas žodžius. 

Gitaros derinimas, vėl akordai, pertrauka, vėl gitaros 
derinimas, paskui ūmūs, tartum piktai tariami žodžiai, vėl 
melodijos, vėl gitaros derinimas, 

Susidomėjusios keistu virtuozu, Hedviga ir Julija slin- 
ko vis artyn, kol pamatė juodai apsirengusį vyrą, sėdintį 
ant akmens prie pat ežero nugara į jas; čia dainuodamas, 
čia kalbėdamas, jis grojo keistas melodijas. 

Jis ką tik buvo iš naujo, kažkaip keistai perderinęs 
gitarą ir ėmė akordus, vis šūkčiodamas: „Ir vėl nege- 
Iai... nėra švarumo, arba trupinėlį per žemai, arba tru- 
pinėlį per aukštai!“ 

Paskui jis atrišo mėlyną kaspiną, kuriuo gitara buvo 
užkabinta ant peties, paėmė instrumentą abiem rankom ir, 
laikydamas jį prieš save, prabilo: 

— Na, pasakyk tu, manoji užsispyrėle, kur tavo skam- 
bumas, kurioje tavo sielos kertelėje slypi gryna skalė? 
O gal tu pradėsi šiauštis prieš savo šeimininką ir 
sakysi, kad jo klausą numarino dūžiai tolygios tempera- 
cijos kalvėje, o jo enharmonija tėra apgaulingas vaikų 
žaidimas? Ar tik tu iš manęs nesityčioji, nors mano barz- 
da ir švariau nuskusta, negu maestro Stefano Pačinio, det- 
to il Venetiano!! Tai jis įkvėpė tau melodijos dovaną, 
kuri man yra neįspėjama paslaptis. Ir žinok, brangioji, 
jeigu tu visiškai nenori pripažinti unisoninio dualizmo 
tarp gis ir as arba Cis ir des, arba tarp visų tonų, tai 
užsiundysiu ant tavęs devynis nagingus vokiečių meist- 
rus, tegu jie tave išplūsta ir sutramdo enharmoniškais žo- 
džiais. Ir nesiveržk į Stefano Pačinio glėbį, nenorėk kaip 


! Vadinamo venecijiečiu (ital.). 

kokia įniršusi moteris, kad paskutinis žodis būtų tavo. O 
gal esi tokia įžūli ir pasipūtusi ir manai, kad visos tavyje 
esančios puošniosios dvasios klauso tik tų galingų burti- 
ninkų, kurie jau seniai guli po žeme, o bailių rankose... 

Sulig tais žodžiais vyras staiga nutilo, pašoko ir, taI- 
tum paskendęs savo mintyse, įsižiūrėjo į ežerą. Mergi- 
nos, apstulbintos keisto vyro elgesio, stovėjo kaip nu- 
diegtos krūmuose, nedrįsdamos nė krustelti. 

— Gitara! — pagaliau sušuko vyras.— Juk tai niekin- 
giausias, netobuliausias instrumentas, tinkamas tik bur- 
kuojantiems, iš meilės alpstantiems piemenims, pametu- 
siems savo birbynės kandiklį, nes šiaip jie daug mieliau 
smagiai dūduotų, ilgesingomis saldžiomis piemenų dai- 
nomis žadintų aidą ir siųstų į tolimus kalnus graudžias 
melodijas savo Emelinoms, kurios gena mieluosius gy- 
vulėlius, linksmai pliaukšėdamos šmaikščiais botagais.— 
O Viešpatie! Tegu piemenėliai, kurie „kaip krosnis pūkš- 
čia Iaudomis į mylimosios veidą“, pamoko jas, kad tri- 
garsis susideda iš trijų garsų, 0 jį nužudo septimos durk- 
lo smūgis! Joms duokit į rankas gitarą! Bet kas iš to 
aikčiojimo ir brazginimo rimtiems, šiek tiek prasilavinu- 
siems vyrams, dideliems eruditams, kurie yra studijavę 
graikų išmintį ir puikiai žino, kas dedasi Pekino ar Nan- 
kino dvare, bet nė velnio nenusimano apie ganymą iI 
avininkystę? Baily, ką tu darai? Atsimink velionį Hi- 
pelį, kuris sakė, kad, žiūrint į žmogų, duodantį fortepijo- 
no daužymo pamokas, jam atrodo, jog tas mokytojas ver- 
da kiaušinius ir bijo, kad nebūtų per kieti... O aš čia 
brazginu gitarą. Bailys! Po velnių! 

Ir vyras bloškė instrumentą toli į krūmus, o pats sku- 
biai pasišalino, nepastebėjęs merginų. 

— Na, Hedviga,— po valandėlės sušuko Julija juok- 
damasi,— ką tu pasakysi apie šį keistą žmogų? Iš kur jis 
čia galėjo atsirasti? Pirma taip gražiai kalbėjosį su savo 
instrumentu, o paskui su panieka jį numetė kaip sulau- 
Žžytą dėžutę! 

— Negerai, — atsakė Hedviga, lyg staigaus pykčio pa- 
gauta, ir jos išblyškę skruostai užsiplieskė raudoniu,— 

negerai, kad parkas neužrakintas ir kiekvienas svetimas 
gali čia įeiti. 

— Kaip? — nustebo Julija.— Negi tu norėtum, kad 
kunigaikštis beširdiškai uždraustų Zighartsveilerio gyven- 
tojams, ne, ne tik jiems, kiekvienam pakeleiviui įeiti į 
šį gražiausią visoje apylinkėje kampelį? Tu tikrai taip 
nemanai! 

— Tu užmiršti — dar labiau suirzusi kalbėjo kuni- 
gaikštytė,— tu užmiršti, koks mums dėl to gresia pavo- 
jus. Juk dažnai mes klajojam, kaip šiandien, vienos dvi, 
toli nuo tarnų, nuošaliausiais miško takais! O jeigu koks 
niekšas... 

— Na jau, na jau, — nutraukė Julija kunigaikštytės 
kalbą, — man rodos, tu bijai, kad iš šito ar ano krūmo ne- 
iššoktų koks netašytas pasakų milžinas ar romantiškas ri- 
teris plėšikas ir nenusitemptų mūsų į savo pilį? Žinoma, 
neduok Dieve, kad taip atsitiktų! Bet, antra vertus, prisi- 
pažįstu, kad man būtų labai smagu, labai įdomu pergyventi 
šiame nuošaliame romantiškame miške kokį nuotykėlį. Aš 
kaip tik prisiminiau Šekspyro „Kaip jums patinka“, kurio 
mama taip ilgai nenorėjo mums duoti ir kurį Lotarijus 
mums pagaliau perskaitė. Lažinuos, kad ir tu neatsisaky- 
tum suvaidinti Seliją, o aš norėčiau būti tavo ištikimoji 
Rozalinda. O kokį vaidmenį skirsim mūsų nepažįstama- 
jam virtuozuiė 

— O,— atsakė kunigaikštytė — tas nepažįstamasis!.. 
Ar tu patikėsi, Julija, kad jo išvaizda, jo keistos kalbos 
kelia man siaubą, kurio aš pati nesuprantu? Dar ir dabar 
mane tebekrečia šiurpas, mane prislėgė toks keistas ir 
kartu baisus jausmas, kad aš nebejaučiu savęs. Kažkur 
giliai, tamsiausiam sielos kampely bunda kažkoks prisi- 
minimas ir niekaip negali išryškėti. Aš esu mačiusi tą 
žmogų, įsipainiojusį į kažkokį baisų nuotykį, kurs draskė 
man širdį... Gal tai buvo tik slogus sapnas, kuris išliko 
mano atminty. Vienu žodžiu, tas žmogus su savo keistu 
elgesiu, savo klaikiomis kalbomis man pasirodė kaip ko- 
kia grėsminga vaiduokliška būtybė, gal jis norėjo mus 
įvilioti į savo pražūtingą, užburtą ratą. 

— Kokios fantazijos! — sušuko Julija.— O aš į tą juo- 
dą vaiduoklį su gitara žiūriu kaip į mesjė Žaką arba net 
kaip į dorąjį Probšteiną, kurio filosofija beveik tokia 
pat, kaip ir keistos to nepažįstamojo kalbos.— Bet dabar 
svarbiausia išgelbėti vargšę gitarą, kurią tas barbaras 
taip piktai nusviedė į krūmus. 

— Julija, ką tu darai, dėl Dievo meilės! — sušuko 
kunigaikštytė. 

Bet Julija nekreipė į ją dėmesio ir, šmurkštelėjusi į 
krūmus, po valandėlės grįžo triumfuodama su gitara, ku- 
rią nepažįstamasis buvo numetęs. 

Kunigaikštytė nugalėjo savo baimę ir ėmė atidžiai ap- 
žiūrinėti instrumentą. Jo senumą rodė ne tik forma, aiš- 
kiai apie tai bylojo meistro pavardė ir metai, kuriuos bu- 
vo galima įžiūrėti dugne pro išpjovą; ten juodavo išde- 
ginti žodžiai: „Stefano Pacini fec. Venet. 1532"! 

Julija neiškentė ir užgavo dailaus instrumento sty- 
gas, bet kone apstulbo, išgirdusi galingą pilną garsą, ku- 
riuo suskambėjo mažoji gitara. 

— O, kaip puiku, kaip puiku! — sušuko ji ir grojo to- 
liau. Ji buvo pratusi gitara pritarti savo dainoms, todėl ir 
dabar nepasijuto, kaip pradėjo dainuoti. Kunigaikštytė 
tylėdama sekė paskui ją. Julija nutilo. Tada Hedviga 
tarė: 

— Dainuok, grok tuo užburtu instrumentu, gal tau 
pavyks nutrempti į Orką tas piktas, priešiškas dvasias, 
kurios mane persekioja. 

— Ką tu čia su savo piktomis dvasiomis,— atsakė 
Julija. — Kad mes jų niekad nematytume! Bet dainuosiu 
ir grosiu, nes niekada neturėjau rankose tokio smagaus 
instrumento, lyg tyčia man sukurto, kaip šis. Man net 
atrodo, kad ir mano balsas, jam pritariant, gražiau 
skamba. 

Ji užtraukė žinomą itališką dainelę ir įsileido į viso- 
kius grakščius melizmus, drąsius pasažus ir kapričus, at- 


! Padirbo Stefanas Pačinis, Venecija, 1532 m. (Iot.). 


skleisdama visą garsų lobyną, kurs slypėjo jos krūti- 
nėje. 

Jeigu kunigaikštytė tada išsigando, pamačiusi nepa- 
Žįstamąjį, tai Julija stačiai suakmenėjo, kai, pasukusi į 
kitą taką, staiga susidūrė su juo. 

Nepažįstamasis buvo gal kokių trisdešimties metų am- 
žiaus ir vilkėjo juodais paskutinės mados drabužiais. Jo 
apsirengimas neatrodė nei keistas, nei neįprastas, o vis 
dėlto visa jo išvaizda buvo kažkokia savotiška, nemūsiš- 
ka. Drabužiai buvo švarūs, bet atrodė netvarkingi, ir 
greičiausiai ne iš apsileidimo, o dėl to, kad žmogus buvo 
netikėtai priverstas nueiti kelią, kuriam šie drabužiai 
netiko. Jis stovėjo ant tako atsegiota liemene, nusmuku- 
siu kaklaraiščiu, dulkinais batais, kurių auksinės sagtys 
vos besimatė pro dulkes, ir ypač juokingai atrodė jo ma- 
ža trikampė skrybėliukė, skirta nešioti tik po pažastim: 
jis buvo užsidėjęs ją ant galvos ir, gindamasis nuo sau- 
lės, užpakalinį jos kraštą nulenkęs žemyn. Jo prasibrau- 
ta per patį parko tankumyną, nes išsidraikę plaukai buvo 
pilni spyglių. Jis greitomis žvilgtelėjo į kunigaikštytę, o 
paskui jo dvasingas, švytintis didelių tamsių akių žvilgs- 
nis sustojo prie Julijos, kuri dėl to dar labiau sumišo, 
ir, kaip visada tokiais atvejais, jos akys prisipildė ašarų. 

— Ir šitie dangiški garsai, — prabilo pagaliau nepažįs- 
tamasis maloniu, švelniu balsu,— ir šitie dangiški gar- 
sai, Man pasirodžius, nutilo ir ištirpo ašarose? 

Kunigaikštytė, iš visų jėgų stengdamasi nuslopinti pir- 
mąjį įspūdį, kurį jai padarė nepažįstamasis, išdidžiai pa- 
žvelgė į jį ir kone aštriai tarė: 

— Mus, žinoma, stebina jūsų staigus pasirodymas, 
pone! Šiuo metu kunigaikščio parke svetimi žmonės ne- 
bevaikšto. Aš esu kunigaikštytė Hedviga... 

Vos tik kunigaikštytė prabilo, nepažįstamasis staiga 
atsigręžė į ją ir dabar žvelgė jai tiesiai į akis, bet jo vei- 
das buvo lyg nebe tas. Jame nebeliko melancholiško il- 
gesio, išnyko paskutiniai gilaus susijaudinimo pėdsakai. 
Klaiki dirbtinė šypsena išryškino jame aitrios, kone klou- 

niškos ironijos grimasą. Kunigaikštytė tartum elektros 
sukrėsta nutilo pusiau žodžio ir, visa paraudusi, nulei- 
do akis. 

Nepažįstamasis norėjo kažką sakyti, bet tą akimirksnį 
prabilo Julija: 

— Koks aš kvailas padaras, išsigandau ir verkiu kaip 
mažas vaikas, užkluptas smaližiaujant! Taip, pone, tikrai 
smaližiavau, gardžiavausi tais nuostabiais jūsų gitaros 
garsais. Viskuo kalta gitara ir mūsų smalsumas! Mes gir- 
dėjome, kaip jūs gražiai kalbėjote su ta mažyte ir kaip 
supykęs numetėt ją į krūmus, kad ji net garsiai sudeja- 
vo, tą mes irgi Matėm. Man taip suskaudo širdį, kad aš 
neiškentusi įlindau į tankmę ir pakėliau tą žavų instru- 
mentą. Jūs gi žinote, kokios yra mergaitės, aš trupučiuką 
barškinu gitara, patys pirštai pakilo... negalėjau susilai- 
kyti. Atleiskite, pone, ir paimkit atgal savo instrumente. 

Julija padavė nepažįstamajam gitarą. 

— Tai labai retas, melodingas instrumentas, — pra- 
šneko jis— dar iš anų gerų laikų, tik mano nemikliose 
rankose... bet ką čia rankos, ką rankos! Ta nuostabi har- 
monijos dvasia, šio mažo įstabaus daikčiuko draugė, gy- 
vena ir mano krūtinėj, bet kaip lėliukė, negalinti laisvai 
pajudėti; o iš jūsų širdies, panele, ji skrenda aukštyn 
į šviesias dangaus erdves, raibuliuoja tūkstančiais spal- 
vų kaip žėrinti marga peteliškė. O panele! Jums dainuo- 
jant, visas ilgesio kupinas meilės skausmas, visa saldžių 
svajonių ekstazė, viltis, troškimas bangavo mišku ir kaip 
gaivi rasa krito į kvapnių gėlių taureles, į besiklausan- 
čių lakštingalų krūtinę! Tebūnie šis instrumentas jūsų, 
tik jūs galite įsakinėti jame slypintiems burtams! 

— Jūs išmetėt jį, — atsakė skaisčiai nuraudusi Julija. 

— Teisybė, — tarė nepažįstamasis, ūmai griebdamas 
gitarą ir spausdamas ją prie širdies, — teisybė, aš ją iš- 
mečiau ir gaunu pašventintą atgal; niekada jos daugiau 
nebepaleisiu iš rankų! 

Staiga jo veidas vėl pavirto į aną klounišką kaukę, ir 
jis ėmė kalbėti aukštu, šaižiu balsu: 

— Tiesą sakant, likimas ar mano piktasis genijus iš- 
krėtė man piktą pokštą, kad aš čia taip ex abrupto!, kaip 
sako lotynistai ir kiti garbingi žmonės, prieš jus išdygau, 
didžiai gerbiamos ponios! O Viešpatie, maloningiausioji 
kunigaikštyte, surizikuokit ir nužvelkit mane nuo galvos 
iki kojų. Tada jūs teiksitės iš mano aprangos pastebėti, 
kad aš važinėju su vizitais. Kaip tik ketinau užsukti į 
Zighartsveilerį ir tame šauniame mieste palikti jei ne 
savo asmenį, tai bent vizitinę kortelę. O Viešpatie! Negi 
aš neturiu ryšių, maloningiausioji kunigaikštyte? Argi 
jūsų tėtušio hofmaršalas nebuvo mano širdies draugas? 
Atsimenu, kai tik jis mane čionai pamatydavo, tuojau 
prispausdavo prie savo atlasinės krūtinės ir, atkišęs man 
tabokinę, susijaudinęs tardavo: „Čia mes vieni, brangu- 
sis, čia aš galiu laisvai parodyti savo širdį ir savo malo- 
niausius įsitikinimus.“ Aš būčiau gavęs audienciją pas 
maloningiausiąjį kunigaikštį Irenėjų ir būčiau buvęs pri- 
statytas jums, o kunigaikštyte! Ir taip pristatytas, kad — 
kertu lažybų iš savo geriausio septakordų kinkinio prieš 
antausį — būčiau laimėjęs jūsų palankumą! O dabar! Ko- 
kia nelaimė — čia, parke, netinkamiausioj vietoj, tarp 
ančių prūdo ir varlių pilno griovio, turiu stoti prieš jus 
pats! O Viešpatie, kad bent truputėlį mokėčiau burti, 
kad galėčiau šią kilnią dėžutę su dantų krapštukais (jis 
išsitraukė iš kišenės dėžutę) staiga paversti puošniausiu 
Irenėjaus dvaro kamerheriu, kuris paimtų mane už skver- 
no ir tartų: ,„Maloningiausiojį kunigaikštyte, čia tas ir 
tas!“ Bet, deja! Che far, che dir!? Malonės, malonės, o 
kunigaikštyte, o ponios... ponai! 

Ir sulig šiais žodžiais nepažįstamasis puolė prieš ku- 
nigaištytę ant kelių ir spiegiamu balsu uždainavo: „Ah, 
pieta, pieta, Signora!'š 

Kunigaikštytė pagavo Juliją už rankos ir pasileido su 
ja bėgti, kiek tik kojos neša, garsiai šaukdama: 

! Staiga (Iot.). 

2 Ką daryti, ką sakyti! (ital. ). 

3 Ak, malonės, malonės, ponia! (ital.). 

— Tai pamišėlis, pamišėlis, pabėgęs iš beprotnamio! 

Prie pat vasaros rūmų jos sutiko patarėją Bencon ir 
uždususios vos nesukrito jai po kojų. 

— Kas pasidarė, dėl Dievo meilės, kas jums yra, ką 
reiškia tas skubotas bėgimas? — Taip ji paklausė. Kuni- 
gaikštytė, visiškai sutrikusi, netekusi galvos, vos beįsten- 
gė ištarti kelis padrikus žodžius apie jas užpuolusį be- 
protį. Julija ramiai ir aiškiai nupasakojo, kas įvyko, ir ga- 
lų gale pareiškė, kad ji to nepažįstamojo visai nelaikanti 
bepročiu, jis jai pasirodęs tik ironiškas juokdarys, pana- 
šus į mesjė Žaką iš Ardenų miško komedijos. 

Patarėja liepė dar kartą viską pakartoti, išklausinėjo 
viską iki mažiausios smulkmenos, liepė nusakyti nepažįs- 
tamojo eigastį, laikyseną, judesius, toną, kalbą ir t. t. 

— Taip, — sušuko ji pagaliau, — tikras dalykas, tai jis, 
tik jis, niekas kitas čia negali būti! 

— Kas, kas jis toks? — nekantriai klausinėjo kuni- 
gaikštytė. 

— Nurimk, brangioji Hedviga,— atsakė ponia Ben- 
con.— Be reikalo jūs taip uždusote, tas atvykėlis, kurs 
jums pasirodė toks baisus, visai ne beprotis. Nors savo 
keista maniera jis išdrįso nederamai piktai pajuokauti, 
bet, man rodos, jums teks su juo susitaikinti. 

— Niekados! — sušuko kunigaikštytė— Niekados aš 
jo nebenoriu matyti, to... nemalonaus it rakštis kvailio! 

— Oi, Hedviga,— tarė patarėja Bencon juokdamasi,— 
kokia dvasia įkvėpė jums tą žodį „rakštis“. Po to, kas 
įvyko, šis žodis daug labiau tinka, negu jūs galit numa- 
nyti. 

— Ir aš visiškai nesuprantu,— prabilo Julija,— kaip 
tu gali taip ant jo pykti, brangioji Hedviga! Net jo keis- 
tam elgesy ir jo neaiškiose kalbose buvo kažkas, kas 
keistai ir visiškai maloniai palietė mano sielą. 

— Bepigu tau,— atsakė kunigaikštytė, ir jos akys pri- 
sipildė ašarų,— bepigu tau, kad tu gali būti tokia rami 
ir nesijaudinti, o man to baisaus Žmogaus patyčios dras- 
ko širdį! Ponia Bencon, kas jis, kas tas pamišėlis? 

— Aš viską paaiškinsiu keliais žodžiais, — atsakė pa- 
tarėja Bencon,— kai aš prieš penkerius metus buvau... 

(M. p. t.) ... mane įtikino, kad tikroje, gilioje poeto sie- 
loje gyvena ir vaikiška dorybė, ir užuojauta draugų vaI- 
gams. 

Kažkokia melancholija, kuri dažnai pagauna jaunus 
romMantikus, kai jų sieloje vyksta didžių kilnių idėjų vys- 
tymosi kova, vertė mane ieškoti vienumos. Ilgesnį laiką 
nebesilankiau nei ant stogo, nei rūsy, nei palėpėj. At- 
sidaviau saldiems idiliškiems džiaugsmams kaip anas poe- 
tas mažam namely prie čiurlenančio upelio, tamsiame ver- 
kiančių gluosnių ir beržų svyruoklių pavėsy, ir, pasken- 
dęs svajonėse, nekėliau kojos iš pakrosnio. Todėl taip 
išėjo, kad Minos, tos žavios margos savo mamos, nebe- 
mačiau. Nusiraminimą ir paguodą radau moksluose. O, 
mokslas puikus daiktas! Ačiū, karščiausias ačiū tam kil- 
niam žmogui, kuris jį išrado. Kiek kartų puikesnis, kiek 
naudingesnis yra šis atradimas už aną baisiojo vienuolio 
išradimą; tas vienuolis pirmasis pradėjo dirbti paraką, 
tą daiktą, kurio savybėmis ir poveikiu aš mirtinai bjau- 
riuosi. Palikuonių opinija tą barbarą, tą velnio išperą 
Bertoldą nubaudė triuškinančia panieka; ir po šiai die- 
nai, jei kas nori ypatingai išaukštinti įžvalgų mokslinin- 
ką ar apdairų statistiką, vienu žodžiu, kiekvieną reto išsi- 
lavinimo žmogų, taiko jam priežodį: „Parako jis neiš- 
rado.“ 

Kad vilčių teikiantis kačių jaunimas galėtų pasimo- 
kyti, turiu pastebėti vieną daiktą: kai aš norėdavau stu- 
dijuoti, tai šokdavau užsimerkęs į savo šeimininko bib- 
lioteką, ir kuri knyga patekdavo man į nagus, tą išsi- 
traukdavau ir perskaitydavau, nesvarbu, koks ten būda- 
vo turinys. Šitoks studijavimas suteikė mano protui tą 
lankstumą ir įvairumą, o mano žinioms tą margą spin- 
duliuojantį turtingumą, kuriuo kada nors Žavėsis ainiai. 
Neminėsiu visų tų knygų, kurias perskaičiau šiuo savo 
poetinės melancholijos metu, visų pirma todėl, kad ti- 
kiuosi, gal kada atsiras tam tinkamesnė vieta, antra, — 
užmiršau jų antraštes, ir užmiršau jas todėl, kad į antraš- 


tes dažniausiai nežiūrėdavau, taigi jų niekad ir nežinojau. 
Kiekvienas pasitenkins tokiu paaiškinimu ir neapkaltins 
manęs biografiniu lengvabūdiškumu. 

Manęs laukė nauji pergyvenimai. 

Vieną dieną, kai mano šeimininkas kaip tik buvo įsi- 
gilinęs į didelį atverstą foliantą, o aš, gulėdamas prie pat 
jo kojų po stalu, ant lapo gražiausio popieriaus mikli- 
nausi rašyti graikiškas raides, kurios, atrodė, puikiai tiko 
mano letenoms, į kambarį greitai įžengė jaunas Žmogus, 
kurį aš jau kelis kartus buvau matęs pas šeimininką; jis 
elgdavosi su manim pagarbiai ir maloniai, netgi, saky- 
čiau, garbino mane kaip puikų talentą ir pripažintą ge- 
nijų. Mat kiekvieną kartą, pasisveikinęs su šeimininku, 
jis ne tik tardavo man „Labas rytas, katine!“, bet ir pa- 
kutendavo už ausų ir švelniai paglostydavo nugarą, tai- 
gi toks jo elgesys dar labiau mane skatino sublizgėti 
pasauly savo vidiniais lobiais. 

Šiandien viskas buvo kitaip! 

Šiandien, kaip niekada, paskui jaunuolį pro duris įšo- 
ko juoda, gauruota pabaisa su žėrinčiomis akimis ir apsi- 
dairiusi puolė tiesiai prie manęs. Mane pagavo neapsa- 
komas išgąstis, vienu šuoliu užšokau ant šeimininko sta- 
lo ir iš siaubo ir nevilties ėmiau kniaukti, o pabaisa šo- 
kinėjo apie stalą ir kėlė pragarišką alasą. Mano gerasis 
seimininkas, išsigandęs, kad man ko neatsitiktų, paėmė 
mane ant rankų ir įsikišo užantin. Bet jaunasis Žmogus 
tarė: 

— Nebijokit, mielasis maestro Abrahamai. Mano pu- 
delis nieko nedaro katėms, jis tik nori pažaisti. Paleiskit 
katiną, jums bus malonu matyti, kaip tie žvėreliai susipa- 
žins, Mano pudelis ir jūsų katinas. 

Mano šeimininkas iš tikrųjų norėjo mane paleisti ant 
žemės, bet aš tvirtai įsikibau į jį ir ėmiau taip gailiai de- 
juoti, kad atsisėdęs šeimininkas leido man tupėti prie jo 
šono ant kėdės. 

Šeimininko globos padrąsintas, aš atsitūpiau ant užpa- 
kalinių kojų ir apriečiau aplink save uodegą; tokia ori, 
kilni ir išdidi poza turėjo imponuoti mano tariamam juo- 

dam priešui. Pudelis atsitūpė ant žemės, įbedė į mane 
akis ir ėmė kalbėtis kažkokiais laužytais žodžiais, kurių 
aš, beje, nesupratau. Mano baimė pamažėle išsisklaidė, 
siela visiškai nurimo, ir tada aš pastebėjau, kad pudelio 
akyse spindi vien gerumas ir tiesumas. Nejučiomis aš 
pradėjau švelniai judinti uodegą ir rodyti savo pasitikė- 
jimą, o pudelis tuojau irgi ėmė grakščiausiai vizginti 
trumpą uodegėlę. 

O! Jis pajuto mano širdį, nebeliko abejonių mūsų sie- 
lų harmonija! „Kaip? — tariau sau.— Kaipgi galėjo ne- 
įprastas šio atvykėlio elgesys įvaryti man tiek baimės ir 
siaubo? Ką gi parodė tas šokinėjimas, tas skalijimas, tas 
dūkimas, lakstymas ir staugimas, jei ne meilės, aistros 
ir džiugios gyvenimo laisvės smarkiai ir galingai sukrės- 
tą jaunuolį? O, šioje krūtinėje, po šiuo juodu kailiu sly- 
pi dorybė, slypi kilnus pudeliškumas!“ Šios minties su- 
stiprintas, aš nutariau žengti pirmą žingsnį į artimesnį, 
intymesnį mūsų sielų susijungimą ir nulipti nuo šeimi- 
ninko kėdės. 

Kai tik aš atsistojau ir pasirąžiau, pudelis pašoko ir 
ėmė suktis kambary, garsiai lodamas. Tai puikios, gyvy- 
bingos sielos pasireiškimas! Nebebuvo ko bijoti, aš tuo- 
jau nušokau žemėn ir atsargiai, tyliais žingsniais priėjau 
prie savo naujojo draugo. Mes pradėjome tą aktą, kuris 
labai simboliškai išreiškia artimesnį giminingų sielų su- 
sipažinimą, iš širdies gelmių kylančios sąjungos sudary- 
mą ir kurį trumparegis nedoras žmogus vadina grubiu 
ir netauriu „apsiuostymo“ vardu. Mano juodasis drau- 
gas išreiškė norą paragauti vištienos kaulų, esančių ma- 
no dubenėly. Kaip mokėdamas jam paaiškinau, kad ga- 
lantiškumas ir mandagumas reikalauja iš manęs pavai- 
šinti jį kaip savo svečią. Jis ėdė su nematytu apetitu, o 
aš žiūrėjau iš tolo. Gerai dar, kad keptą žuvį buvau at- 
skyręs ir pasidėjęs kaip atsargą po savo guoliu. Po už- 
kandžių mes pradėjom smagiai žaisti ir pagaliau, visiškai 
susibroliavę, stipriai apsikabinome ir, raičiodamiesi ant 
grindų, prisiekėme vienas kitam nuoširdžią draugystę ir 
ištikimybę. 

Nežinau, kuo šis gražus sielų sutapimas, šis žavus 
jaunuolių susidraugavimas galėjo būti juokingas, bet abu, 
ir mano šeimininkas, ir jaunasis svečias, be paliovos kva- 
tojo visa gerkle, ir tas mane labai pykino. 

Ši pažintis padarė man didelį įspūdį, dabar aš ir sau- 
lėj, ir pavėsy, ir ant stogo, ir pakrosny nieko daugiau 
nemačiau, nieko negalvojau, nesvajojau ir nejutau, tik tą 
vieną pudelį, pudelį ir pudelį! Per tai man galingai, žė- 
rinčiomis spalvomis atsiskleidė giliausia pudeliškumo es- 
mė, ir iš to pažinimo gimė jau minėtas reikšmingas kū- 
rinys „Mintis ir nuojauta arba Katinas ir šuo“. Aš atra- 
dau, kad abiejų giminių papročius, gyvenimo būdą ir 
kalbą perdėm sąlygoja jų esminės savybės, ir įrodžiau, 
kad katė ir šuo yra tik skirtingi spinduliai, perėję per 
tą pačią prizmę. Aš puikiai nušviečiau kalbos esmę ir 
įrodžiau, kad kalba apskritai yra tik simboliškas gamtos 
principo pavaizdavimas garsinėmis formomis ir todėl pa- 
sauly tegali būti tik viena kalba, taigi kačių ir šunų kal- 
ba savitoj pudelių kalbos raidoj esančios vieno medžio 
šakos, ir dėl to aukštesnės dvasios įkvėpti katinai ir pude- 
liai gali tarpusavy susikalbėti. Norėdamas savo teiginį 
kuo aiškiausiai išdėstyti, aš daviau nemaža pavyzdžių iš 
abiejų kalbų ir nurodžiau jų šaknų panašumą: bau-bau, 
mau-miau, am-am, au-vau, korr-kurr, pci-pši ir t. t. 

Parašęs knygą, pajutau nenugalimą norą tikrai išmokti 
pudelių kalbą ir, naujam draugui pudeliui Pontui pade- 
dant, Man tas pavyko, nors vargo ir buvo, mat mums, 
katinams, pudelių kalba tikrai sunki. Bet genijus viską 
gali, ir kaip tik šio genialumo nemato tas garsusis žmo- 
nių rašytojas, kuris sako, kad, norint išmokti svetimą 
kalbą su visais liaudiškumais ir kalbėti taip, kaip kalba 
ja liaudis, reikia būti šiek tiek kvaištelėjusiam. Beje, ma- 
no šeimininkas irgi taip mano, jis norėtų pripažinti tik 
mokslinį svetimų kalbų pažinimą, kurį jis priešpastato 
plepėjimui, o plepėjimu jis laiko sugebėjimą svetima kal- 
ba malti liežuviu, atseit, pilstyti iš tuščio į kiaurą. Dar 
daugiau, mūsų dvaro damų ir ponų kalbėjimą prancūziš- 
kai jis laiko liga, kuri kaip kokie katalepsijos priepuoliai 


pasireiškianti baisiais simptomais. Aš girdėjau, kaip tą 
absurdišką mintį jis išdrožė pačiam kunigaikščio hof- 
maršalui. 

— Būkit malonus, — kalbėjo maestro Abrahamas, — 
būkit malonus, brangusis ekscelencija, ir pažvelkit pats 
į save. Argi dangus jums nesuteikė gražaus, skambaus 
balso, o kai jus ištinka prancūzų kalbos priepuolis, jūs 
staiga pradedat šnypšti, šveplenti, gergžti, malonūs jūsų 
veido bruožai siaubingai persikreipia, net ir jums būdin- 
ga daili, tvirta, rimta laikysena sutrinka nuo visokių keis- 
tų konvulsijų. Kas gi tai yra, jei ne piktas nelemto ligos 
mono darbas iš vidaus? 

Hofmaršalas labai juokėsi, ir iš tikrųjų juoko verta ta 
maestro Abrahamo hipotezė apie svetimų kalbų ligą. 

Vienas išradingas mokslininkas kažkokioj knygoj sa- 
ko, kad norint greitai išmokti svetimą kalbą, reikia steng- 
tis ta kalba mąstyti. Patarimas puikus, bet juo naudotis 
gana pavojinga. Man, pavyzdžiui, labai greitai pavyko 
išmokti pudeliškai mąstyti, bet aš taip įsigilinau į tas pu- 
deliškas mintis, kad atsiliko mano paties kalbos įgūdžiai 
ir aš nebesupratau, ką galvoju. Tas nesuprastas mintis 
aš dažniausiai užrašydavau ir sudariau rinkinį antrašte 
„Akanto lapai“. Aš pats stebiuosi jų gilia kalba, kurios 
ligi šiol vis dar nesuprantu. 

Aš manau, kad šios trumpos pastabos apie mano jau- 
nystės mėnesių istoriją padės skaitytojui susidaryti aiškų 
vaizdą, kas aš esu ir kaip tokiu tapau. 

Bet vis dėlto negaliu atsiskirti nuo savo įstabiai nuo- 
tykingo gyvenimo pavasario, nepaminėjęs vieno įvykio, 
kuris tam tikra prasme pažymi mano perėjimą į brandes- 
nio mokslo metus. Kačių jaunimas iš to sužinos, kad nėra 
rožių be dyglių ir kad smarkiai besiveržiančiai aukštyn 
dvasiai daromos kliūtys, kelyje pasitaiko ne vienas ak- 
muo, kuris žeidžia letenas. O tokios žaizdos skaudžios, la- 
bai skaudžios! 

Tu, brangusis skaitytojau, tikriausiai man jau kone pa- 
vydėjai laimingos jaunystės, gerosios žvaigždės, kuri man 
švietė! Gimęs varge iš kilmingų, bet neturtingų tėvų, vos 

nežuvęs gėdinga mirtimi, staiga patenku į perteklių, į li- 
teratūros aukso kasyklas! Niekas netrukdo man šviestis, 
niekas nevaržo mano polinkių, milžino žingsniais žengiu 
prie tobulumo, kuris iškels mane viršum visų amžinin- 
kų. Ir staiga mane sulaiko muitininkas ir reikalauja duok- 
lės, kurią už viską šioj žemėj reikia mokėti! 

Kas būtų patikėjęs, kad po švelniausios, nuoširdžiau- 
sios draugystės žiedais slypi dygliai, kurie mane subrai- 
žys, sužeis, kruvinai subadys! 

Kieno krūtinėje plaka tokia jautri širdis, kaip mano, 
tas iš viso, ką esu pasakęs apie savo santykius su pude- 
lių Pontu, lengvai supras, kas man buvo tas ištikimasis 
draugas, o vis dėlto jis buvo pirmoji priežastis katastro- 
fos, kuri būtų mane visiškai pražudžiusi, jei mano di- 
džiojo protėvio dvasia nebūtų manęs globojusi. Taip, 
skaitytojau, aš turėjau protėvį, protėvį, be kurio, galima 
sakyti, iš viso manęs nebūtų šiame pasaulyje,— didelį, 
puikų protėvį, užimantį aukštą vietą, šlovingą, turtinga, 
didelės erudicijos vyrą, apdovanotą reta dorybe, subti- 
liausia meile žmonėms, elegantišką ir gero skonio, nau- 
jausiojo skonio vyrą, kuris... bet visa tai dabar tik probėgš- 
mais, ateity kalbėsiu plačiau apie tą garbingąjį protėvį, 
kuris buvo ne kas kitas, kaip visam pasauliui žinomas 
ministras pirmininkas Hincas fon Hincenfeldas, vadina- 
mas Batuoto Katino vardu ir, kaip toks, visų mylimas ir 
visiems brangus. 

Kaip sakiau, ateity bus plačiau apie šį kilniausią iš 
visų katinų! 

Argi galėjo kitaip būti? Argi, išmokęs lengvai ir dai- 
liai kalbėti pudeliškai, galėjau nutylėti savo draugui Pon- 
tui apie tai, kas man gyvenime svarbiausia, būtent apie 
save ir savo kūrinius? Taip jis sužinojo apie mano ypa- 
tingus gabumus, apie mano genialumą, talentą, ir tada su 
dideliu gailesčiu pamačiau, kad nenugalimas lengvapė- 
diškumas, netgi tam tikras išdykumas kliudo jaunajam 
Pontui atsidėti mokslui ir menui. Užuot stebėjesis mano 
žiniomis, jis tvirtino negalįs suprasti, kaip man atėjo į 
galvą domėtis tokiais dalykais ir kad jam meno srityje 

užtenką šokinėti per lazdą arba nešioti savo ponui ke- 
purę iš vandens, o kai dėl mokslo, tai, jo nuomone, to- 
kiems, kaip aš ir jis, mokslas tik gadinąs vidurius ir vi- 
siškai atimąs apetitą. 

Kartą, šitaip besikalbant, kai aš stengiausi įtikinti sa- 
vo jaunąjį lengvabūdį draugą, kad jis klysta, įvyko ši 
baisybė. Nespėjau nė apsidairyti, o jaunasis Pontas pri- 
šoko... 

(Mak. I.)..— O, ta fantastiška egzaltacija,— atsakė 
ponia Bencon,— ta kandžia ironija jūs nieko nepasieksit, 
tik sukelsit neramybę, painiavą, įnešit visišką disonansą 
į konvencionalius santykius, kokie jie dabar yra. 

— O, nuostabus tas kapelmeisteris, kuris sugeba įneš- 
ti tokius disonansus! — sušuko juokdamasis Johanesas 
Kreisleris. 

— Nejuokaukit,— kalbėjo toliau patarėja,— nejuokau- 
kit, nuo manęs tokiais karčiais juokavimais neišsisuksit! 
Aš laikau jus tvirtai, brangus Johanesai. Taip, aš jus va- 
dinsiu tuo švelniu vardu Johanesas, kad bent galėčiau 
viltis, jog po šia satyro kauke slypi švelni, jautri siela. 
O, be to, aš niekada nepatikėsiu, kad ta nežmoniška pa- 
vardė Kreisleris nėra suklastota, kad po ja neslypi kita, 
visai kitoniška pavardė. 

— Patarėja,— atsakė Kreisleris, ir visas jo veidas nuo 
keistos raumenų įtampos suvirpėjo tūkstančiais raukšlių 
ir raukšlelių, — brangioji patarėja, kodėl jums nepatinka 
mano dora pavardė? Gal aš kada ir turėjau kitą, bet jau 
taip seniai, kad kaip tas patarėjas Tyko „„Mėlynbarzdy 
galiu pasakyti: „Turėjau kadaise šaunią pavardę, bet per 
ilgą laiką ją kone visai užmiršau, prisimenu tik kaip per 
miglas..." 

— Pagalvokit, Johanesai,— sušuko patarėja, varsty- 
dama jį žėrinčiomis akimis, — ir primiršta pavardė tikriau- 
siai atgis jūsų atminty. 

— O ne, brangioji ponia— atsakė Kreisleris— tai 
negalimas daiktas, ir aš beveik manau, kad miglotas pri- 
siminimas, kas aš buvau, jeigu kalbėsim apie mano iš- 
vaizdą, siedami ją su pavarde kaip su gyvenimo pasu, 

kyla iš anų gerų laikų, kada aš, tiesą sakant, dar nebu- 
vau gimęs. Suteikite man, gerbiamiausioji, tą malonę ir 
pažvelkit į mano kuklią pavardę atitinkamoj šviesoj ir 
pamatysite, kad piešinio, kolorito ir fizionomijos atžvil- 
giu ji tikrai žavi. Dar daugiau! Jeigu ją apversite, išpre- 
paruosite gramatikos skalpeliu, tai vidinė jos išvaizda 
pasirodys dar puikesnė. Juk negali būti, kad jūs, malo- 
nioji ponia, mano pavardę kildintumėt iš žodžio ,,kraus“— 
garbanotas —ir pagal žodžio ,,„Haarkrausler'“! analogiją 
laikytumėt mane tonų garbanotoju arba, ko gero, kirpėju, 
juk tada mano pavardė būtų Kroisleris. Jūs negalite at- 
sitraukti nuo žodžio „Kreis“ — ratas — ir, duok Dieve, 
kad jūs tuojau pagalvotumėt apie nuostabias orbitas, 
kuriose sukasi visa mūsų būtis ir iš kurių mes negalime 
iškrypti, kad ir kaip besistengtume. Tose orbitose skrie- 
ja Kreisleris, ir labai gali būti, kad jis, nuvargęs nuo 
šv. Vito šokio, kurį šokti yra priverstas, dažnai šiaušiasi 
prieš tą paslaptingą, neišaiškinamą jėgą, kuri nubrėžė tas 
orbitas, ir labiau, negu naudinga jo sveikatai, — jis ir taip 
nestiprios konstitucijos — trokšta išsiveržti į laisvę. O gi- 
lus šio troškimo skausmas ir bus ta ironija, kurią jūs, 
gerbiamoji, taip aštriai puolate, nepaisydama, kad stipri 
motina pagimdė sūnų, kurs žengia į gyvenimą kaip val- 
dingas karalius. Aš kalbu apie humorą, kuris neturi nie- 
ko bendro su savo nevykėliu pusbroliu — pasityčiojimu. 

— Taip, — tarė patarėja, — kaip tik tą humorą, tą ne- 
žabotą, aikštingos fantazijos laumvaikį, be formos, be 
spalvos, kuriam jūs, šiurkščios vyrų sielos, ir patys ne- 
žinote, kokį skirti rangą ir titulą, — kaip tik tą humorą 
jūs dažnai norite mums įbrukti kaip kažką didingą, puikų, 
kai taikotės piktai išjuokti ir sunaikinti visa, kas mums 
brangu ir artima. Jūs gi žinote, Kreisleri, kad kunigaikš- 
tytė Hedviga ir dabar dar negali atsigauti po jūsų pasi- 
rodymo, po tokio jūsų elgesio parke. Ji tokia opi, ją 
įžeidžia bet koks juokavimas, kur ji pajunta bent kris- 
lelį patyčių, o, be to, jūs, mielas Johanesai, panorėjote 


! Haarkrausler — plaukų garbanotojas (vok.). 

apsimesti visišku pamišėliu ir ją taip įbauginote, kad ji 
galėjo gauti ligą. Argi tai gražu? 

— Anaiptol, — atsakė Kreisleris,— bet taip pat negra- 
žu, kad kokia kunigaikščiotė, atsitiktinai sutikusi vieša- 
me savo tėtušio parke padorios išvaizdos nepažįstamą 
žmogų, bando jam užimponuoti savo menku asmenėliu. 

— Tegu ir taip — kalbėjo toliau patarėja, — bet vis 
dėlto jūsų savotiškas pasirodymas mūsų parke galėjo 
turėti liūdnų pasekmių. Kad to neįvyko, kad kunigaikš- 
tytė bent apsiprato su mintimi, jog reikės dar kartą su 
jumis susitikti, tai tik mano Julijos nuopelnas. Ji viena 
jus gina, jūsų žodžius ir elgesį ji aiškina kaip egzaltuo- 
tos nuotaikos apraišką, būdingą skaudžiai įžeistai ar per- 
nelyg jautriai sielai. Vienu žodžiu, ji neseniai perskaitė 
Šekspyro „Kaip jums patinka“ ir palygino jus kaip tik 
su melancholiškuoju mesjė Žaku. 

— O, angelo nuojauta! — sušuko Kreisleris, ir jo aky- 
se pasirodė ašaros. 

— Be to,— kalbėjo Bencon,— kai jūs grojot savo fan- 
tazijas gitara, tarpais, kaip ji pasakojo, dainuodamas ir 
kalbėdamas, ji pažino jumyse didį muziką ir kompozi- 
torių. Ji sako, kad tą akimirką jai atsivėrė visiškai nauja 
muzikos dvasia, ir, tartum nematomos galios verčiama, ji 
turėjusi dainuoti ir groti, ir jai taip gerai sekęsi, kaip 
niekada anksčiau. Žinokite, kad Julija niekaip nenorėjo 
sutikti su mintimi, jog to keisto Žmogaus nebeteks ma- 
tyti, kad jis pasirodęs jai tik kaip žavus, nuostabus mu- 
zikos monas. O kunigaikštytė, priešingai, su visu jai 
įgimtu karštumu tvirtino, kad antras to vaiduokliško be- 
pročio vizitas nuvarysiąs ją į kapus. Abi merginos visur 
labai sutaria, ir niekada dar jų nuomonės nesiskyrė, tai 
aš turiu pagrindo tvirtinti, jog dabar pasikartoja atvirkš- 
tinė scena iš ankstyvos vaikystės, kai Julija, gavusi do- 
vanų keistokos išvaizdos Skaramučą, būtinai norėjo įmes- 
ti jį į židinį, o kunigaikštytė jį priglobė ir paskelbė savo 
favoritu. 

— Aš sutinku, — pertraukė Kreisleris patarėją, garsiai 
kvatodamas,— aš sutinku, kad kunigaikštytė mane kaip 

antrą Skaramučą įmestų į ugnį, ir pasitikiu meilinga ža- 
viosios Julijos globa. 

— Skaramučo priminimą,— kalbėjo Bencon,— laiky- 
kite humoru, taigi, sprendžiant pagal jūsų teoriją, netu- 
rėtumėt dėl to užsigauti. Antra vertus, jūs turbūt pati- 
kėsite, kad iš to, ką man mergaitės papasakojo apie jūsų 
pasirodymą, apie visą nuotykį parke, aš jus tučtuojau 
pažinau ir kad Julijos troškimas jus dar kartą pamatyti 
čia nieko nenulėmė, aš ir taip būčiau tą pačią valandą 
sukėlusi ant kojų visus mano žinioj esančius žmones ir 
liepusi iškrėsti visą parką ir visą Zighartsveilerį, kad tik 
jus surasčiau, nes po anos trumpos pažinties jūs pasida- 
rėte man labai brangus. Bet visi ieškojimai buvo veltui, 
jau maniau, kad niekada jūsų nebesutiksiu, tuo didesnis 
buvo mano nustebimas, kai pamačiau jus šį rytą pas ma- 
ne įeinant. Julija dabar pas kunigaikštytę, įsivaizduokite, 
kokie priešingi jausmai sukiltų mergaitėms, jeigu jos šį 
akimirksnį išgirstų apie jūsų apsilankymą. Buvau įsitiki- 
nusi, kad turite gerą kapelmeisterio vietą didžiojo kuni- 
gaikščio dvare, taigi tik tada paprašysiu paaiškinti, kas 
jus čia atvedė, kai jums pačiam bus malonu ir patogu 
man tai pasakyti. 

Patarėjai taip bekalbant, Kreisleris paskendo savo 
mintyse. Jis spoksojo į žemę ir trynė kaktą, lyg norėda- 
mas prisiminti kažką užmiršta. 

— A,— prabilo jis, kai patarėja nutilo,— čia tokia 
kvaila istorija, neverta nė pasakoti. Tik tiek, kad tose 
kalbose, kurias mažoji kunigaikštytė palaikė bepročio 
kliedesiu, yra teisybės. Aną kartą, kai turėjau nelaimės iš- 
gąsdinti parke tą jautriąją mergelę, aš tikrai važinėjau 
su vizitais, nes ką tik buvau apsilankęs pas patį jo švie- 
sybę didįjį kunigaikštį, o čia, Zighartsveilery, tuos ne- 
paprastus, maloniausius vizitus ketinau tęsti toliau. 

— O Kreisleri. — sušuko patarėja, šypsodamasi (ji 
niekada nesijuokdavo garsiai), — o Kreisleri, tai tikriau- 
siai vėl koks nežmoniškas prasimanymas, kuriam jūs da- 
vėt valią. Jei neklystu, tai nuo kunigaikščio rezidencijos 
ligi Zighartsveilerio bus koks trisdešimt valandų kelio? 

— Teisybė, — atsakė  Kreisleris— bet juk žmogus 
vaikštinėja po sodą, kuris, man atrodo, užveistas su tokiu 
dideliu užmoju, kad pats Lenotras būtų pritrenktas. Jeigu 
jūs, gerbiamoji, netikit mano vizitais, tai atsiminkit, kad 
jausmingas kapelmeisteris, su daina lūpose ir širdy, su 
gitara rankoj žygiuodamas per kvepiančius miškus, per 
ką tik sužaliavusias pievas, per gūdžiai stūksančias uo- 
las, per siaurus lieptus, po kuriais putoja šniokšdami upe- 
liai, kad toks kapelmeisteris, įsijungdamas kaip solistas 
į tuos chorus, kurie visur aplink jį skamba, labai leng- 
vai, visai nenorėdamas, netyčia, gali įkropinti į kai ku- 
rias sodo vietas. Matyt, aš taip ir įkropinau į Zigharts- 
hofo kunigaikščio parką, kuris tėra tik maža dalelė to 
didžio, gamtos užveisto parko. Bet ne, taip nebuvo! Kai 
jūs pirma pasakėt, kad visas smagus medžiotojų būrys 
buvo išsiųstas manęs gaudyti kaip užklydusio žvėries, 
aš tvirtai įsitikinau, kad man reikia būti čia. Jeigu ir bū- 
čiau norėjęs tęsti savo aklą bėgimą, vis tiek būčiau pa- 
tekęs į tos būtinybės tinklą. Jūs maloniai teikėtės paste- 
bėti, kad branginate pažintį su manim, argi galėjau, tai 
girdėdamas, neprisiminti anų lemtingų sąmyšio, visuo- 
tinio vargo dienų, kada likimas mus suvedė? Tada jūs 
radot mane besiblaškantį į visas puses, nesugebantį nie- 
kam ryžtis, sudraskyta širdim. Jūs mane nuoširdžiai pri- 
ėmėt ir, atverdama man giedrą, be debesėlio dangų, sly- 
pintį jūsų ramiam, uždaram moteriškume, norėjot mane 
paguosti, barėte mane už palaidą gyvenimą ir kartu bu- 
vote atlaidi, nes manėte, kad aš taip darau iš beviltiško 
nusiminimo, į kurį mane įstūmė aplinkybės. Jūs mane 
ištraukėte iš aplinkos, kurią aš pats laikiau dviprasmiška, 
jūsų namai pasidarė man ramus, malonus prieglobstis, 
kur aš, gerbdamas jūsų tylų skausmą, užmiršau savąjį. 
Pasikalbėjimai su jumis, pilni giedros ir švelnumo, vei- 
kė mane kaip palaimingi vaistai, nors mano liga jums ir 
nebuvo žinoma. Ne pikti įvykiai, kurie grėsė mano kaI- 
jerai, taip priešiškai mane paveikė. Aš jau seniai troškau 
mesti tą aplinką, kuri mane slėgė ir baugino, taigi ne- 
galėjau pykti ant likimo, kai įvyko tai, kam aš taip ilgai 

neturėjau drąsos ir jėgų ryžtis. Ne! Vos tik pasijutau 
laisvas, mane pagavo tas neapsakomas nerimas, kurs nuo 
pat ankstyvos jaunystės dažnai versdavo mane maištau- 
ti prieš patį save. Tai ne ilgesys, kuris, kaip puikiai yra 
pasakęs anas jautrus poetas, kyla iš aukštesniojo gyve- 
nimo ir yra amžinas, nes niekada negali būti pasotintas — 
ne apviltas ir ne apgautas, tik nepasotintas, kad niekada 
neišnyktų; ne, dažnai many pratrūksta klaikus, beprotiš- 
kas geismas, aš nenurimdamas ieškau kažko už savęs, kas 
iš tikrųjų slypi mano paties sieloje, kažkokia neaiški pa- 
slaptis, kažkokia neatspėjama miglota svajonė apie aukš- 
čiausio pasitenkinimo rojų, kurio vardo nežino net ir sva- 
jonė, tik nujaučia, ir ta nuojauta kankina mane Tantalo 
kančiomis. Tas jausmas mane dar mažą taip staiga už- 
plūsdavo, kad aš mesdavau linksmiausią žaidimą su drau- 
gais, bėgdavau į mišką, ant kalno, griūdavau tenai ant 
žemės ir verkdavau pasikūkčiodamas, užmiršęs, kad prieš 
valandėlę šėlau ir dūkau labiau už visus. Paskui išmo- 
kau labiau valdytis, bet negaliu apsakyti savo kančios, 
kai smagiausių, geriausių draugų tarpe, gėrintis kokiu 
nors meno kūriniu, netgi tokiomis valandėlėmis, kai vie- 
naip ar kitaip būdavo paliečiama mano tuštybė, man vis- 
kas staiga pasirodydavo skurdu, niekinga, pilka, negy- 
va, ir aš pasijusdavau perkeltas į beviltišką dykynę. Bu- 
vo tik vienas šviesos angelas, kuris turėjo galios mano 
piktajam demonui. Tai muzikos dvasia, kuri dažnai iš- 
siveržia iš manęs, ir prieš jos galingą balsą nutyla visi 
žemiški skausmai. 

— Aš visada galvojau,— pradėjo patarėja,— kad mu- 
zika jus per daug stipriai, kartais netgi pražūtingai veikia. 
Klausydamas kokio puikaus veikalo, jūs atrodydavot vi- 
siškai jame pasinėręs, pasikeisdavo kiekvienas jūsų vei- 
do bruožas. Jūs pabaldavot, negalėdavot ištarti žodžio, 
tik dūsaudavot ir liedavot ašaras, o jeigu kas išdrįsdavo 
pasakyti bent vieną žodį apie autoriaus kūrinį, jūs pul- 
davot jį su kandžiausia pajuoka, su aštriausiais užgaulio- 
jimais. Jeigu net... 


— O brangioji patarėja — pertraukė ją Kreisleris, 
staiga vėl grįždamas į būdingą jam ironišką toną, nors 
ką tik kalbėjo taip rimtai ir buvo toks susijaudinęs.— 
O brangioji patarėja, dabar viskas virto kitaip. Nepatikė- 
sit, koks aš tapau mandagus ir protingas didžiojo kuni- 
gaikščio dvare. Aš galiu kuo ramiausiai ir su visišku pasi- 
tenkinimu mosuoti taktą „Don Žuanui“ ir ,„Armidai“, galiu 
maloniai mostelti primadonai, kai ji nuostabiausioj ka- 
dencijoj straksi gamų laipteliais, kai po Haidno „Metų 
laikų“ hofmaršalas man pašnibžda į ausį: „„C'ėtoit bien 
ennuyant, mon Cher maitre de chapelle“!, aš galiu šypso- 
damasis linktelti galva ir reikšmingai šniaukštelti tabako, 
galiu netgi kantriai klausytis, kai koks meno žinovas, 
kamerheris spektaklių reikalams, man plačiai dėsto, kad 
Mocartas ir Bethovenas nė velnio neišmano apie dainą 
ir kad Rosinis, Pučita ir visokie kitokie pigmėjai yra pa- 
siekę operinės muzikos aukštybes. Taip, gerbiamoji, ne- 
patikėsit, kiek aš daug laimėjau, būdamas kapelmeiste- 
riu, O Visų pirma įsitikinau, kad labai gera yra meninin- 
kui turėti pastovią tarnybą, nes kitaip tik velnias ir jo 
bobutė tegalėtų ištverti su tais pasipūtusiais riestanosiais 
dvariškiais. Padarykit šaunų kompozitorių kapelmeiste- 
riu ar muzikos direktorium, talentingą poetą — dvaro 
poetu, dailininką — dvaro portretistu, skulptorių — dvaro 
portretų kalėju, ir šaly nebeliks nenaudingų fantastų, bus 
tik vieni naudingi piliečiai, gražiai išauklėti ir švelnių 
įpročių žmonės. 

— Gana, gana, — sušuko patarėja apmaudingai,— 
liaukitės, Kreisleri, jūsų arkliukas vėl pasispardė lėkti, 
kaip visada. Tarp kitko, aš nujaučiu kažką negera ir da- 
bar jau iš teisybės labai trokštu išgirsti, kokia gi bėda jus 
privertė taip skubotai bėgti iš rezidencijos? Juk aplin- 
kybės, kaip jūs pasirodėte parke, sako, kad tai buvo bė- 
gimas. 


! Tai buvo labai nuobodu, brangusis kapelmeisteri (pranc.). 


3 67 


— O aš — ramiai atsakė Kreisleris, žiūrėdamas pata- 
rėjai tiesiai į akis, — aš tvirtinu, kad ta bėda, kuri išvijo 
mane iš rezidencijos, visiškai nepriklauso nuo išorinių 
aplinkybių, ji buvo mano viduj. Tas pats nerimas, apie 
kurį aš pirma gal daugiau ir rimčiau kalbėjau, negu rei- 
kėjo, prispaudė mane su didesne jėga, negu bet kada, ir 
aš nieku gyvu nebegalėjau ten pasilikti. Jūs žinote, kaip 
aš džiaugiausi ta kapelmeisterio vieta pas didįjį kuni- 
gaikštį. Kvailys, maniau, kad, gyvendamas menui, turė- 
damas tą vietą, visai nurimsiu, kad demonas mano vidu- 
je bus nugalėtas. Jūs ką tik girdėjote, ko aš išmokau 
didžiojo kunigaikščio dvare, ir iš tų kelių žodžių jūs, 
gerbiamoji, suprasite, kaip labai mano apsirikta. Leiski- 
te nepasakoti, kaip lėkštas žaidimas šventuoju menu, ku- 
riame aš nori nenori turėjau dalyvauti, bedvasių meno 
profanų ir nevykėlių diletantų maivymasis ir visas meno 
lėlių siautėjimas man kasdien vis aiškiau rodė, koks pa- 
sigailėtinai niekingas mano gyvenimas. Dvare artimiau- 
siomis dienomis turėjo įvykti iškilmės. Vieną rytą aš bu- 
vau pašauktas pas didįjį kunigaikštį išklausyti įsakymų, 
kaip man reikės prie jų prisidėti. Ten, žinoma, radau ir 
kamerherį spektaklių reikalams. Jis tuojau ėmė mane ata- 
kuoti visokiais kvailais ir beprasmiškais sumanymais, ku- 
riuos aš turėjau įvykdyti. Visų pirma tai buvo jo paties 
parašytas prologas, kurį jis laikė visos šventės centru, ir 
reikalavo, kad aš sukurčiau jam muziką. Kadangi šį kar- 
tą, sakė jis didžiajam kunigaikščiui, mesdamas į mane dy- 
gų žvilgsnį, bus kalbama ne apie mokslišką vokiečių mu- 
ziką, bet apie skoningą italų dainą, tai jis pats sudėjęs 
kelias švelnias melodijas, kurias aš turįs tinkamai panau- 
doti. Didysis kunigaikštis ne tik viskam pritarė, bet ta 
proga dar priminė, kad laukia ir tikisi, jog aš toliau la- 
vinsiuos, uoliai studijuodamas naujuosius italų meistrus. 
O aš stovėjau kaip koks stuobrys ir nekenčiau savęs... 
visi pažeminimai man atrodė teisinga bausmė už mano 
vaikišką ir kvailą nuolankumą. Aš išėjau iš rūmų, tvir- 
tai pasiryžęs nebegrįžti. Tą patį vakarą norėjau prašytis 
atleidžiamas, bet ir tas ketinimas manęs nepaguodė, aš 


juk mačiau, kad kažkokio slapto ostrakizmo jėga jau esu 
ištremtas. Išvažiavęs iš miesto, pasiėmiau iš karietos gi- 
tarą, kurią buvau įsidėjęs kitu tikslu, atleidau vežėją ir 
ėmiau bėgti, kur akys veda, vis tolyn ir tolyn! Saulė jau 
buvo netoli laidos, kalnų ir miško šešėliai ėjo vis ilgyn 
ir juodyn. Mintis, kad reikės grįžti į rezidenciją, man 
buvo nepakeliama, tiesiog smaugė mane. „O kokia jėga 
privers mane grįžti?" — sušukau garsiai. Aš žinojau, kad 
esu kelyje į Zighartsveilerį, ir prisiminiau savo senąjį 
maestro Abrahamą, iš kurio dieną prieš tai buvau gavęs 
laišką. Nujausdamas, kaip aš gyvenu rezidencijoj, jis no- 
Iėjo Mane iš ten išvaduoti ir kvietė pas save. 

— Ką? — nutraukė kapelmeisterį patarėja — Jūs pa- 
žįstate tą keistą senį? 

— Maestro Abrahamas, — kalbėjo Kreisleris, — buvo 
artimas mano tėvo draugas, mano mokytojas, iš dalies 
auklėtojas! Na, gerbiamoji, dabar jau viską smulkiai Ži- 
note, kaip aš patekau į šauniojo kunigaikščio Irenėjaus 
parką, ir daugiau neabejosite, kad, esant reikalui, aš mo- 
ku ramiai, su reikiamu istoriniu tikslumu ir taip maloniai 
pasakoti, kad man net pačiam baisu darosi. O apskritai, 
kaip sakiau, tas mano pabėgimas iš rezidencijos atrodo 
toks kvailas ir neįdomus, be krislelio fantazijos, kad ne- 
galima apie jį kalbėti, pačiam neįpuolant į visišką silp- 
numą. Teikitės, brangioji patarėja, perduoti šį papras- 
čiausią įvykį išsigandusiai kunigaikštytei kaip vaistą nuo 
konvulsijų, tegu ji nusiramina ir pagalvoja, kad joks do- 
ras vokietis muzikas negali labai protingai elgtis, jeigu 
jį, ką tik apsimovusį šilkines kojines ir išdidžiai įsitai- 
siusį prašmatnioj karietoj, užpuola Rosinis ir Pučita, Pa- 
vezis ir Fioravantis ir dievažin dar kokie kiti „iniai“ ir 
„Itai“. Tikiuosi, kad man bus atleista! Bet turiu pridurti, 
brangioji patarėja, kad šis nuobodus nuotykis turėjo poe- 
tišką epilogą: tą akimirką, kai aš, savo demono čaižomas, 
norėjau bėgti tolyn, mane sukaustė saldžiausi kerai. Pik- 
tasis demonas jau džiaugėsi sutrypsiąs švenčiausią mano 
širdies paslaptį, bet galingoji muzikos dvasia suplasnojo 
sparnais, ir tas melodingas šlamesys atnešė paguodą, su- 

žadino viltį, net ilgesį, o jis ir yra pati nenykstanti mei- 
lė ir amžinosios jaunystės džiugesys — Julija uždainavo! 

Kreisleris nutilo. Ponia Bencon įtemptai laukė, ką jis 
dar pasakys. Bet kapelmeisteris atrodė pasinėręs į savo 
nebylias mintis, todėl ji šaltai, nors ir maloniai paklausė: 

— Jums tikrai patinka mano dukters dainavimas, mie- 
lasis Johanesai? 

Kreisleris smarkiai pašoko, bet žodžius, kuriuos jis 
norėjo pasakyti, nuslopino gilus atodūsis. 

— Na,— kalbėjo toliau patarėja, — tai man labai ma- 
lonu. Iš jūsų, mielasis Kreisleri, Julija galės pasimokyti 
tikrojo dainos meno, nes aš nė kiek neabejoju, kad jūs 
Čia pasiliksite. 

— Gerbiamoji,— prabilo Kreisleris, bet tą akimirką 
atsidarė durys ir įžengė Julija. 

Kai ji pamatė kapelmeisterį, jos meilus veidelis pra- 
žydo šypsena, o iš lūpų ištrūko tylus: „Ak!“ 

Patarėja atsistojo, paėmė kapelmeisterį už rankos, pri- 
vedė jį prie Julijos ir tarė: 

— Na, vaikuti, čia tas pats keistasis... 

(M. p. t.)...prie mano naujausio rankraščio, gulinčio 
prieš mane, sugriebė jį dantimis ir, nespėjus man sukliu- 
dyti, galvotrūkčiais išlėkė pro duris. Jis dar piktdžiugiš- 
kai nusikvatojo, ir jau iš to vieno kvatojimo sumečiau, 
kad ne vien jaunatviškas išdykumas paskatino jį padaryti 
šią nedorybę, kad čia slypi dar kažkas daugiau. Netrukus 
viskas man paaiškėjo. 

Po kelių dienų pas mano šeimininką atėjo žmogus, 
kurio namuose gyveno ir dirbo jaunasis Pontas. Kaip vė- 
liau sužinojau, tai buvo profesorius Lotarijus, dėstęs es- 
tetiką Zighartsveilerio gimnazijoj. Po įprastinio pasisvei- 
kinimo profesorius apsižvalgė po kambarį ir, mane pa- 
matęs, tarė: 

— Ar negalėtumėt, brangus maestro, pašalinti iš čia 
to žvėrelio? 

— Kodėl? — paklausė šeimininkas.— Kodėl? Jūs, ro- 
dos, visada mėgdavote kates, profesoriau, ir ypač šį ma- 
no numylėtinį, grakštų, protingą katiną Murklį! 

— Taip, taip,— pašaipiai nusijuokė profesorius, — 
grakštus ir protingas, tikra teisybė! Bet būkit malonus, 
maestro, ir pašalinkit savo numylėtinį, man reikia pasi- 
kalbėti su jumis apie tokius daiktus, kurių jis neturi gir- 
dėti. 

— Kas neturi girdėti? — suriko maestro Abrahamas, 
pastatęs akis. 

— Jūsų katinas,— tarė svečias.— Prašom daugiau ne- 
klausinėti ir padaryti, ko aš prašau. 

— Keista,— sumurmėjo maestro ir, atidaręs kabineto 
duris, pašaukė mane į kitą kambarį. Aš paklausiau, bet 
paskui slapčia vėl įsmukau atgal ir pasislėpiau apatinėj 
knygų lentynoj. Čia, pats nematomas, galėjau matyti vi- 
są kambarį ir girdėti kiekvieną žodį. 

— Nagi, —tarė maestro Abrahamas, atsisėdęs savo 
krėsle priešais profesorių, — nesitveriu smalsumu, kokią 
jūs man turite atskleisti paslaptį, kurios negalima žinoti 
mano dorajam katinui Murkliui. 

— Pirmiausia,— labai rimtai pradėjo susimąstęs pro- 
fesorius,— pirmiausia pasakykit man, mielas maestro, ką 
jūs manote apie teiginį, kad iš kiekvieno vaiko, jeigu tik 
jis fiziškai sveikas, nors ir neturi jokių įgimtų gabumų, 
talento, genialumo, vien taikant ypatingą auklėjimą, per 
trumpą laiką, ypač ankstyvoj jaunystėj, galima padaryti 
mokslo ir meno žvaigždę? 

— Et,— atsakė maestro,— ką apie tokį teiginį many- 
si — kokti nesąmonė, ir daugiau nieko. Vaikui, turin- 
čiam maždaug tokią supratimo dovaną, kokią turi bež- 
džionė, galima ir netgi nesunku, sistemingai dirbant, įkal- 
ti į galvą daug dalykų, kuriais jis paskui stebina žmo- 
nes; tik toks vaikas turi būti be jokio įgimto talento, nes 
šiaip jo vidinis aukštesnis protas sukiltų prieš šią niek- 
šišką procedūrą. Bet kas gali tokį kvailą, visokiais moks- 
lo kukuliais nupenėtą bernioką pavadinti mokslininku 
tikraja žodžio prasme? 

— Visi! — smarkiai sušuko profesorius.— Visi! O, tai 
baisu! Visas tikėjimas vidine, aukštesne, įgimta prcto 

galia, kuri vienintelė išugdo mokslininką ir menininką, 
eina po velnių per tą niekšingą, neraliuotą teiginį! 

— Nesikarščiuokit,— šypsodamasis atsakė maestro.— 
Kiek aš žinau, mūsų brangiojoj Vokietijoj iki šiol tebu- 
vo tik vienas tokiu auklėjimo metodu sukurtas gaminys. 
Žmonės apie jį kurį laiką pakalbėjo ir nutilo, nes pama- 
tė, kad ir tas ne kažin kaip nusidavęs. Be to, tokie pre- 
paratai klestėjo anuo tarpu, kada į madą buvo įėję vun- 
derkindai, kurie už pigią kainą rodydavo savo pokštus, 
panašiai kaip su dideliu vargu išdresiruoti šunys ir bež- 
džionės. 

— Taip jūs sakote,— prabilo profesorius, — taip jūs 
sakote, maestro Abrahamai, ir aš patikėčiau, jei nežino- 
čiau, kad jumyse slypi pokštininkas, jei nežinočiau, kad 
visas jūsų gyvenimas susideda iš daugybės keisčiausių 
eksperimentų. Na, tik prisipažinkit, maestro Abrahamai, 
prisipažinkit, kad patyliukais, didžiausioj paslapty, jūs 
darot bandymus pagal aną teiginį, jūs net norėjote pra- 
lenkti tą Žmogų, minėto preparato gamintoją, apie kurį 
kalbėjome. Užbaigęs bandymą, jūs norėjote parodyti savo 
auklėtinį ir nustebinti, įstumti į neviltį viso pasaulio 
mokslininkus. Jūs norėjote sugriauti gražųjį teiginį 
„Non ex guovis ligno fit Mercurius“!. Vienu žodžiu, 
guovis yra, bet tai ne Merkurijus, o katinas. 

— Ką jūs sakot? — sušuko maestro kvatodamas.— Ką 
jūs sakote? Katinas? 

— Nesiginkit,— kalbėjo toliau profesorius.— Nesigin- 
kit, su tuo žvėrelių, kur anam kambary, jūs išbandėt tą 
abstraktų auklėjimo metodą, jūs išmokėte jį skaityti, ra- 
šyti, ir dabar jis jau pradeda vaidinti autorių, net eiles 
Iašo. 

— Na,— tarė maestro,— juokingesnio dalyko kaip 
gyvas nesu girdėjęs! Aš išmokiau savo katiną, padariau 
iš jo mokslininką! Ar tik jums nepasimaišė galvoj, pro- 
fesoriaut Užtikrinu, kad aš ničnieko nežinau apie savo 
katino išsilavinimą ir man atrodo, kad tai visiškai neįma- 
nomas daiktas. 


! Ne iš kiekvieno medžio atsiranda Merkurijus (Iot.). 

— Taip? — nutęsė profesorius, traukdamasis iš kišenės 
sąsiuvinį, ir aš tuojau pamačiau, kad čia tas pats mano 
rankraštis, kurį buvo pagrobęs Pontas. Ir profesorius per- 
skaitė: 


Kilnumo ilgesys 


Ak, kas per jausmas audrina krūtinę! 
Ką šitas virpulys viltingas lemia? 
Gal tai dvasia, palikus drąsiai žemę, 
Sparnuotu žirgu nori skrist žydrynėn? 


Kokia prasmė šio sūkurio ugninio? 
Liepsnoja sieloj polėkiai neramūs — 
Čia degina, čia lyg švelnus balzamas 
Numaldo skausmą. Kam šita kankynė? 


Skrendu į tolimą stebuklų šalį, 
Sudie netars šios akmeninės lūpos.— 
Kiek daug vilties pavasariniam vėjy! 


Jis grandines sunkias sutraukyt gali. 
Lyg paukštis virš žalsvų miškų jis supas,— 
Aš išsiilgęs jo sutikti skrieju. 


Tikiuos, kad kiekvienas iš maloniųjų skaitytojų pa- 
stebės, koks puikus ir taisyklingas šis sonetas, išplaukęs 
iš pačių mano sielos gelmių, ir dar labiau juo žavėsis, 
kai pasakysiu, kad tai vienas pirmųjų sonetų, kuriuos esu 
sukūręs. Bet nedorėlis profesorius skaitė taip bjauriai, 
taip be jokios išraiškos, kad aš pats jį vos atpažinau ir, 
pagautas staigaus pykčio, būdingo jauniems poetams, no- 
rėjau šokti iš savo slėptuvės tiesiai profesoriui į akis ir 
paleisti į darbą nagus. Protinga mintis, kad kova prieš 
du — maestro ir profesorių — tikrai baigsis mano nenau- 
dai, privertė mane nuslopinti pyktį, bet vis dėlto man 
nenorom ištrūko urzgiantis „miau“, ir jis būtų mane tik- 
rai išdavęs, jei Maestro, baigus profesoriui skaityti, ne- 
būtų vėl pratrūkęs griausmingai kvatoti, tas kvatojimas 

mane dar labiau įžeidė, negu profesoriaus nemokėjimas 
skaityti. 

— Oi, oi! — sušuko maestro.— Iš tikrųjų, sonetas ver- 
tas katino, bet aš vis dar nesuprantu jūsų pokšto, profe- 
soriau, geriau pasakykit tiesiai, kur jūs taikot? 

Neatsakydamas į klausimą, profesorius pavartė są- 
siuvinį ir skaitė toliau: 


Glosa 


Meilė mus visur atranda, 
Draugą rast ne taip pigu; 
Meilė mums į glėbį krenta, 
Draugo ieškant daug vargų. 


Kiek dejonių ilgesingų 

Ir atodūsių girdėti, 

Nežinai kur besidėti. 

Kur saldi ramybė dingo? 

Ar kenčiu aš, ar laimingas? 

Gal tatai sapnai vien slogūs? 
Nerimas į širdį lenda, 

Drumsčias mintys, rimas blogas.— 
Užkrosny, rūsy, pastogėj — 
Meilė mus visur atranda. 


Gilios Žaizdos mano sieloj, 
Kur Amūro strėlės krito, 
Greit užgis, ir vieną rytą 
Aš, užmiršęs skaudžią gėlą, 
Atsibusiu sveikas vėlei. 

Juk katytės nepastovios, 

Jas mylėt neatsargu, 

Tad šalin nuo šios vergovės! 
Laukia pudelis palovėj.— 
Draugą rast ne taip pigu.! 


! Šiuos ir kitus eiliuotus tekstus vertė Leonas Petravičius. 

— Ne, — nutraukė maestro profesoriaus skaitymą.— 
Ne, drauguži, jūs iš tikrųjų per daug bandot mano kant- 
rybę. Jūs ar kitas koks šelmis juokais parašėt eilėraštį 
katino vardu, o dabar norit jį primesti mano gerajam 
Murkliui, ir visą rytą mane mulkinat. Pokštas, beje, ne- 
blogas ir labai patiks Kreisleriui, kuris tikriausiai ta pro- 
ga suruoš nedidelę medžioklę su skalikais ir jūs pats, 
ko gero, tapsit medžiojamu žvėrim. Bet dabar meskit 
savo prasmingą alegoriją ir atvirai bei stačiai pasakykit, 
ką reiškia tas keistas pokštas? 

Profesorius užvertė rankraštį, rimtai pažvelgė maest- 
ro į akis ir prabilo: 

— Šiuos lapus parnešė man prieš kelias dienas mano 
pudelis Pontas, kuris, kaip žinote, draugauja su jūsų ka- 
tinu Murkliu. Nors jis nešė sąsiuvinį dantyse, kaip yra 
įpratęs viską nešioti, bet padėjo jį man ant kelių visiškai 
sveiką ir aiškiai davė suprasti, kad parnešė jį ne iš ko 
kito, tik iš savo draugo Murklio. Iš pat pirmo žvilgsnio 
man krito į akis labai keista, savotiška rašysena, bet, per- 
skaičius vieną kitą eilėraštį, pats nežinau kodėl, man 
dingtelėjo keista mintis, kad visa tai galėjo parašyti pats 
Murklys. Nors protas, o taip pat tam tikra gyvenimo pa- 
tirtis, kurios niekas negali išvengti ir kuri irgi yra ne kas 
kita, kaip protas, — taigi nors protas man sakė, kad ta min- 
tis absurdiška, kad katinai nesugeba nei rašyti, nei kurti 
eilių, bet aš niekaip negalėjau ja atsikratyti. Aš nutariau 
pasekti jūsų katiną ir, sužinojęs iš Ponto, kad Murklys 
daug laiko praleidžia ant aukšto, užlipau į savo palėpę 
ir, išėmęs iš stogo kelias čerpes, galėjau laisvai žiūrėti 
pro jūsų stoglangius. Ką aš pamačiau! Klausykit ir ste- 
bėkitės! Tolimiausioj palėpės kertelėj sėdi jūsų katinas — 
sėdi tiesus prie mažo stalelio, ant kurio stovi rašymo 
reikmenys ir popierius, sėdi ir čia pasitrina letena kaktą 
ir sprandą, persibraukia per veidą, čia pasidažo plunksną, 
parašo, palaukia, vėl parašo, perskaito, kas parašyta, ir 
murkia (aš savo ausimis girdėjau), murkia su didžiausiu 
pasitenkinimu. O aplink jį guli įvairiausios knygos, 
sprendžiant iš viršelių, paimtos iš jūsų bibliotekos... 

— Velniai  griebtų! — suriko maestro.— Tuoj  pa- 
sižiūrėsiu, ar netrūksta man knygų. 

Sulig tais žodžiais jis atsistojo ir žengė prie knygų 
lentynos. Mane pamatęs, jis atšoko tris žingsnius atgal 
ir su baisiausia nuostaba įbedė į mane akis. Bet profeso- 
rius sušuko: 

— Matot, maestro! Jūs marote, kad žvėriūkštis pa- 
klusniai tupi kambary, kuriame jį uždarėt, o jis įlindo į 
knygų spintą, gal norėdamas studijuoti, bet greičiausiai, 
kad galėtų pasiklausyti mūsų kalbos. Dabar jis viską 
girdėjo, ką mes kalbėjome, ir galės griebtis reikiamų 
priemonių. 

— Katine,— prabilo maestro, nenuleisdamas nuo ma- 
nęs nustebusio žvilgsnio.— Katine, jeigu žinočiau, kad 
tu, visiškai pamynęs savo dorą prigimtį, tikrai ėmei ra- 
šyti tokias idiotiškas eiles, kokias čia ką tik perskaitė 
profesorius, jeigu galėčiau tikėti, kad tu tikrai medžioji 
mokslus, užuot gaudęs peles, tai turbūt įmanyčiau kru- 
vinai nudraskyti tau ausis arba net... 

Aš baisiai persigandau, užmerkiau akis ir dėjausi kie- 
tai miegančiu. 

— Bet ne, ne,— kalbėjo toliau maestro — nagi pa- 
žvelkit, profesoriau, kaip mano dorasis katinėlis nerūpes- 
tingai miega, argi jo geraširdiškam veide matosi bent 
koks ženklas to paslaptingo, fantastiško išdykavimo, ku- 
riuo jūs jį kaltinat. Murkliuk! Murkliuk! 

Taip maestro mane pašaukė, ir aš, negaišdamas, kaip 
visada, atsakiau jam murkimu — krr-krrr, atmerkiau akis, 
pakilau ir grakščiai, aukštai išlenkiau nugarą. 

Įniršęs profesorius metė man ant galvos rankraštį, bet 
aš, įgimto gudrumo pamokytas, dėjausi, kad laikau tai 
žaidimu ir šokinėdamas ir laigydamas ėmiau draskyti po- 
pierius, kad net skutai lakstė. 

— Dabar aišku, — tarė maestro — kad jūs neteisus, 
profesoriau, ir kad jūsų Pontas primelavo. Žiūrėkit, kaip 
Murklys niokoja eiles. Koks poetas taip elgtųsi su savo 
rankraščiais? 


— Aš jus įspėjau, maestro, dabar darykit, kaip jums 
patinka, — atsakė profesorius ir išėjo iš kambario. 

Jau maniau, kad audra praslinko, bet kur tau! Kaip 
buvo apmaudu, kai maestro Abrahamas stojo prieš ma- 
no mokslines studijas. Nors ir dėjosi netikįs profesoriaus 
žodžiais, bet aš greit įsitikinau, kad jis visur mane seka. 
Jis rūpestingai užrakino knygų spintą, užkirsdamas man 
kelią į savo biblioteką, be to, niekada nebeleisdavo gu- 
lėti ant savo stalo tarp popierių. 

Taip į mano jaunystės rytą įsibrovė kančia ir siel- 
vartas! Kas gali genijui suteikti didesnį skausmą, kaip 
mintis, kad žmonės tavęs nepripažįsta, net šaiposi, kas 
gali labiau įžeisti didžią dvasią, kaip susidūrimas su kliū- 
timis ten, kur ji laukė didžiausios paramos! Tačiau juo 
didesnis spaudimas, tuo didesnė pasipriešinimo jėga, juo 
labiau įtemptas lankas, tuo taiklesnis šūvis! Jeigu man 
atėmė knygas, tuo laisviau veikė mano paties dvasia ir 
kūrė pati iš savęs. 

Susikrimtęs ne vieną naktį, ne vieną dieną praleidau 
rūsyje, kur buvo pristatyta daug pelėkautų ir kur, be to, 
rinkdavosi daug įvairaus amžiaus ir visokio luomo katinų. 

Šauni filosofo galva visur įžvelgia slapčiausius gyvėe- 
nimo santykius, ji mato, kaip iš jų formuojasi gyvenimas, 
pažiūros ir darbai. Taip ir man rūsiuose atsiskleidė pelė- 
kautų ir kačių santykiai ir jų sąveika. Man, kilniam tik- 
ram katinui, maudė širdį, stebint, kaip tos negyvos ma- 
šinos su savo tiksliu veikimu veda kačių jaunuomenę 
tą nemirtingą veikalą, kurį esu jau anksčiau minėjęs, bū- 
tent: „Apie pelėkautus ir jų įtaką katijos pažiūroms ir 
energijai.“ Toje knygelėje aš pakišau prieš akis išgle- 
busiems kačių jaunuoliams veidrodį, kuriame jie turėjo 
pamatyti save bejėgius, susmukusius, apsnūdusius, ra- 
miai žiūrinčius, kaip akiplėšos pelės bėga prie lašinių. 
Aš kėliau juos iš miego griausmingais žodžiais. Šalia nau- 
dos, kurią tas kūrinėlis turėjo atnešti visiems, jo rašymas 
buvo ir man pačiam pravartus, nes tuo metu aš galėjau 
negaudyti pelių, o ir vėliau po tokios smarkios kalbos 

niekam neateidavo į galvą reikalauti, kad aš darbais ro- 
dyčiau savo iškelto heroizmo pavyzdį. 

Čia galėčiau baigti savo pirmąjį gyvenimo periodą ir 
pereiti prie tikrosios jaunystės mėnesių, kurie jau siejasi 
su vyro amžiumi, bet jokiu būdu negaliu nutylėti savo 
maloniesiems skaitytojams paskutinių dviejų tos puikio- 
sios glosos posmų, kurių maestro nebenorėjo klausyti. 
Štai jie: 


Nors žinau — sunku be galo 
Atsispirt saldžiai pagundai, 
Kai girdi meilingą skundą 

Už pražydusio krūmelio. 
Nepavyks prasmukt pro šalį, 
Jei grakščiai taku gėlėtu 

Lyg paukštelė priešais skrenda 
Išsvajota, numylėta.— 

Įklimpai jau, nugalėtas.— 
Meilė mums į glėbį krenta. 


Potroškiai, geismai jaunystės 
Galvą susuka mums greitai, 
Bet netruks prabėgt, praeiti 
Nutrūktgalviškos kvailystės. 
Bręsta jau tauri draugystė 
Šviesoje žvaigždės vakarės,— 
Per šimtus tvorų, stogų 
Pereisiu, surast nutaręs 

Tą, kurs toks kilnus ir geras.— 
Ieškant draugo daug vargų. 


(Mak. I.)...kaip tik tą vakarą taip gerai nusiteikęs, 
kokio jau ilgą laiką jo niekas nebuvo matęs. Dėl to ir 
įvyko šis negirdėtas daiktas. Mat, užuot piktai pašokęs 
ir išbėgęs, kaip visada darydavo panašiais atvejais, jis 
ramiai ir netgi su geraširdiška šypsena išklausė ilgą ir 
nuobodų pirmąjį veiksmą pasibaisėtinos tragedijos, pa- 
rašytos jauno, daug žadančio leitenanto raudonais žan- 

džiukais ir dailiai sugarbanotais plaukais, kuris perskaitė 
ją su visomis laimingo autoriaus pretenzijomis. Dar dau- 
giau, kai minėtas leitenantas baigė ir karštai paklausė, 
ką jis manąs apie kūrinį, jis su švelnia pasigėrėjimo iš- 
Iaiška veide užtikrino jaunąjį karo ir eilių didvyrįi, kad 
pirmasis veiksmas, tas godiems estetiniams smaguriams 
patiektas kąsnelis, tikrai turįs puikių minčių, kurių ori- 
ginalų genialumą liudijanti jau ir ta aplinkybė, kad jos 
buvo atėjusios į galvą ir pripažintiems didiesiems rašy- 
tojams, pavyzdžiui, Kalderonui, Šekspyrui ir net moder- 
niajam Šileriui. Leitenantas jį karštai apkabino ir su pa- 
slaptinga mina prasitarė, kad dar šį vakarą ketinąs šiuo 
puikiausiu iš visų kada nors parašytų pirmųjų veiksmų 
pradžiuginti visą būrį rinktinių panelių, kurių tarpe bū- 
sianti ir viena grafienė, mokanti ispaniškai ir piešianti 
paveikslus aliejiniais dažais. Išgirdęs atsakymą, Kad jo 
sumanymas puikus, leitenantėlis, pilnas entuziazmo, iš- 
bėgo. 

— Šiandien visai tavęs nebesuprantu, mielas Johane- 
sai, — prabilo dabar mažiukas slaptasis patarėjas,— nesu- 
prantu tokio neapsakomo tavo atlaidumo! Kaip tu įsten- 
gei taip ramiai, taip atidžiai klausytis tokių kokčių svai- 
čiojimų! Mane pagavo baimė, kai leitenantas užpuolė mus 
nepasiruošusius, neįtariančius jokio pavojaus ir be ato- 
dairos apraizgė tūkstančiais kilpų, sunarpliotų iš savo 
begalinių eilių! Aš tik laukiau, kada tu pašoksi, kaip vi- 
sada darai dėl menkesnio nieko; bet tu ramiai sau sėdi, 
tavo akyse spindi net pasitenkinimas, ir pagaliau, ka- 
da aš buvau visiškai pribaigtas, tu pavaišinai tą nevykėlį 
ironija, kurios jis nė suprasti negali, ir net neįspėjai jo, 
kad tas dalykas per ilgas ir reikėtų jį Žymiai apkarpyti. 

— Ak,— atsakė Kreisleris,— ką gi aš būčiau pasiekęs 
tokiu patarimėliu! Argi sugebės toks produktyvus poe- 
tas, kaip mūsų mielasis leitenantas, sėkmingai apkarpyti 
savo eiles, ar, jam prisilietus, jos neataugs iš naujo? Ne- 
gi tu nežinai, kad visų mūsų jaunųjų poetų eilės turi 
regeneracinę prigimtį, jos kaip driežai, kurių uodegos 
bematant atauga, nors būtum jas nupjovęs prie pat stim- 

burio! Bet jeigu tu manai, kad aš leitenanto skaitymo 
klausiausi ramiai, tai labai klysti. Audra buvo praslinku- 
si, visi žolynai ir gėlės mažajame sodely pakėlė nusviru- 
sias galveles ir godžiai traukė dangiškąjį nektarą, retais 
lašeliais varvantį iš debesų šydo. Aš atsistojau po didele 
žydinčia obelimi ir klausiausi tolimuose kalnuose tilstan- 
čio griaustinio, kuris aidėjo mano sieloje kaip neišreiš- 
kiamų daiktų pranašystė, ir žvelgiau aukštyn į dangaus 
mėlynę, kurios spindinčios akelės vienur kitur žvilgčio- 
jo iš po skriejančių debesų. Bet staiga mane pašaukė 
dėdė ir liepė eiti į vidų, kad tokioj netikusioj darganoj 
nesugadinčiau naujojo gėlėto chalato ir negaučiau slo- 
gos, vaikščiodamas po šlapią žolę. Paskui man pasirodė, 
kad tai visai ne dėdės balsas, bet kažkokia juokdarė pa- 
pūga ar varnėnas už krūmų, o gal krūmuose ar dar die- 
važin kur, nevykusiai su manim juokauja ir erzina, sa- 
viškai šūkalodamas puikiąsias Šekspyro mintis. Ogi tai 
buvo leitenantas su savo tragedija! Slaptasis patarėjau, 
teikitės pastebėti, kad nuo tavęs ir nuo leitenanto nuvi- 
liojo mane vaikystės prisiminimai. Būdamas daugiausia 
dvylikos metų, aš tikrai stovėjau savo dėdės sodely, ap- 
sivilkęs Chalatu iš tokio gražaus kartūno, kokį tik gali 
sugalvoti kartūnininko siela, ir tu, slaptasis patarėjau, 
veltui šiandien išeikvojai savo kvapnius karališkuosius 
miltelius, aš nieko daugiau neužuodžiau, kaip tik savo žy- 
dinčios obels aromatą, nejutau nei eiliakalio plaukų alie- 
jaus, kuriuo jis tepasi galvą, nors karūna niekada nesau- 
gos jos nuo vėjo ir lietaus, apskritai jis rieko kito art 
jos nenešios, kaip tik uniforminį kiverį iš veltinio ir odos. 
Vienu žodžiu, mielasis, tu iš mūsų trijų buvai vienintelis 
aukos avinėlis, atiduotas pragariškam poeto didvyrio tra- 
gedijos peiliui. Mat, tuo tarpu kai aš, rūpestingai įtraukęs 
rankas ir kojas, susivyniojau į savo Chalatėlį ir lengvai 
kaip dvylikos metų amžiaus ir dvylikos lotų svorio ber- 
niūkštis įšokau į minėtą sodelį, maestro Abrahamas, 
kaip matai, sunaudojo tris ar keturis lapus gaidų popie- 
riaus, karpydamas visokius žavius reginius. Taigi ir jis 
paspruko nuo leitenanto... 


Kreisleris sakė teisybę. Maestro Abrahamas mokėjo 
taip iškarpyti kartono lapus, kad nors tų lapų margumy- 
ne nieko aiškaus negalėjai įžiūrėti, bet, užkišus už lapo 
žvakę, ant sienos krintantys šešėliai susijungdavo į keis- 
čiausias figūras ir grupes. Maestro Abrahamas iš pri- 
gimties nepakentė garsaus skaitymo, o leitenanto eiliūkš- 
tės jam tiesiog kėlė pasibjaurėjimą, taigi nereikia stebė- 
tis, kad, vos tik leitenantas pradėjo, jis godžiai griebė 
storą gaidų popierių, atsitiktinai gulintį ant slaptojo pa- 
tarėjo stalo, išsitraukė iš kišenės žirklutes ir ėmėsi dar- 
bo, kuris visiškai išgelbėjo jį nuo leitenanto atentato. 

— Klausyk,— pradėjo dabar slaptasis patarėjas,— 
klausyk, Kreisleri, sakai, kad į tavo sielą atklydo vaikys- 
tės prisiminimas, ir, matyt, tam prisiminimui reikia dėkoti, 
kad tu šiandien toks švelnus, toks malonus. Klausyk, 
brangusis drauge, man, kaip ir kitiems, kurie tave gerbia 
ir myli, nesmagu, kad aš taip visiškai nieko nežinau apie 
tavo ankstesnį gyvenimą, kad tu taip užgauliai vengi ir 
nekalčiausio klausimo apie tai, netgi tyčia slepi savo 
praeitį, bet uždangalas kartais būna toks permatomas, 
kad pro jį švytintys keistai iškraipyti vaizdai žadina smal- 
sumą. Būk atviras su tais, kuriems jau esi parodęs savo 
pasitikėjimą. 

Kreisleris išpūtė akis ir nustebęs pažvelgė į slaptąjį 
patarėją kaip žmogus, kuris, pabudęs iš miego, pamato 
svetimą nepažįstamą veida; paskui labai rimtai pradėjo: 

— Jono Auksaburnio dieną, tai yra dvidešimt ketvir- 
tą sausio, tūkstantis septyni šimtai kažkuriais metais per 
pačius pietus gimė vaikas, kuris turėjo veidą, rankas ir 
kojas. Tėvas kaip tik valgė žirnienę ir iš to džiaugsmo 
pilną šaukštą užsiliejo ant barzdos, dėl to gimdyvė, nors 
ir nematė, kaip tas atsitiko, taip juokėsi, kad sukrėstam 
muzikantui, grojančiam žindukliui savo naujausią daine- 
lę, trūko visos liutnės stygos ir jis prisiekė atlasine savo 
bobutės naktine kepurėle, kad mažylis Hansas Bailiukas 
muzikos srity liks per visus laikus skurdus nevykėlis. 
Bet tada tėvas nusišluostė smakrą ir pakiliai tarė: „Jis 


81 


vadinsis Johanesas, bet bailys nebus.“ Tada muzikan- 
tas... 

— Susimildamas,— nutraukė kapelmeisterį mažiukas 
slaptasis patarėjas.— Susimildamas, Kreisleri, neįpulk į tą 
prakeiktą humorą, kuris, turiu pasakyti, gniaužia man 
kvapą. Negi aš reikalauju iš tavęs tikslios autobiografi- 
jos, negi aš prašau ko daugiau, kaip leisti man pažvelgti 
į tavo ankstesnį gyvenimą, kada dar tavęs nepažinau? Iš 
teisybės, neturėtum pykti už tokį smalsumą, kuris kyla 
iš tikro prisirišimo ir tiesiog iš širdies. O, be to, turėtum 
suprasti žmones, kurie, matydami tavo keistenybes, ma- 
no, kad tik labai margas gyvenimas ir daugybė nuosta- 
biausių įvykių galėjo nulipdyti ir sukurti tokią psichinę 
formą, kaip tavo. 

— O, koks didelis apsirikimas! — atsiliepė Kreisleris, 
giliai atsidusdamas.— O, kos didelis apsirikimas! Mano 
jaunystė panaši į išdžiūvusį tyrlaukį be žiedų ir gėlių, 
kurio monotonija alina protą ir sielą!.. 

— Ne, ne,— sušuko slaptasis tarėjas, — neteisybė, nes 
aš žinau, kad tame tyrlauky yra mažas dailus sodelis su 
žydinčia obelim, kurios aromatas nustelbia mano švelniau- 
sius karališkuosius miltelius. Taigi aš manau, Johanesai, 
kad tu papasakosi mums atsiminimus iš savo ankstyvo- 
sios jaunystės, kurie, kaip sakei, užliejo tavo sielą. 

— Ir aš manau,— prisidėjo maestro Abrahamas, kirp- 
damas ką tik iškeptam kapucinui tonzūrą,— ir aš manau, 
Kreisleri, kad šiandien, taip pakiliai nusiteikęs, jūs nieko 
geresnio negalit padaryti, kaip atverti savo širdį, savo 
sielą, ar kaip jūs ten vadinat tą savo slapčiausią lobių 
skrynelę, ir šį bei tą iš ten ištraukti. Tai yra, jei jau pats 
išsidavėt, kad prieš rūpestingojo dėdės valią lakstėt per 
lietų ir prietaringai klausėtės rimstančio griaustinio pra- 
našysčių, tai ir pasakokit toliau, kaip ten viskas buvo. 
Tik nemeluokit, Johanesai, juk žinot, kad bent nuo to 
laiko, kai pradėjot nešioti kelnes ir kai jums pirmą kar- 
tą buvo supinta kaselė, esate mano priežiūroje. 

Kreisleris norėjo kažką atsakyti, bet maestro Abraha- 
mas greitai atsigręžė į mažąjį patarėją ir tarė: 

— Jūs nepatikėsit, gerbiamasis, kaip Johanesas per- 
dėm atsiduoda piktai melagystės dvasiai, kai tik pradeda 
pasakoti apie savo ankstyvąją jaunystę, nors pasakoja 
apie tai jis labai retai. Tokio amžiaus, kai vaikai dar te- 
sako tė-tė, mė-mė ir kiša pirštus prie žvakės, jis tikina 
jau viską pastebėdavęs ir galėdavęs giliai pažvelgti į 
žmogaus širdį. 

— Jūs mane šmeižiat,— švelniu balsu atsiliepė Kreis- 
leris, romiai šypsodamasis.— Jūs mane piktai šmeižiat, 
maestro! Kaipgi aš galėčiau nelyginant koks tuščias pa- 
gyrų puodas įtikinėti, kad mano protas anksti subrendo? 
Ir aš klausiu jus, slaptasis patarėjau, ar jūsų atminty nie- 
kada nenušvinta momentai iš to laiko, kurį ne vienas la- 
bai protingas žmogus vadina tik vegetacija ir temato ja- 
me gryną instinktą ir dar ne tokį tobulą, kaip gyvulių? 
Aš manau, kad čia yra tam tikra prasmė. Pirmasis aiškus 
sąmonės prabudimas mums visada liks neištiriama paslap- 
tis. Jeigu tas prabudimas įvyktų vienu mirksniu, tai, ma- 
no nuomone, žmogus numirtų iš baimės. Kas nėra paju- 
tęs išgąsčio pirmąjį akimirksnį, kai pabunda iš gilaus, 
alpulingo miego ir blaivėdamas turi grįžti į save? Bet 
bijau nukrypti per toli, tik noriu pasakyti, kad kiekvie- 
nas stiprus įspūdis, patirtas anuo vystymosi laikotarpiu, 
palieka kažkokią sėklelę, kuri, augant dvasiniam pajė- 
gumui, suklesti, taigi anų rytmečio valandų skausmai ir 
džiaugsmai gyvena mumyse, ir tie mieli ir graudūs bran- 
gių Žmonių balsai, kuriuos, atsibusdami iš miego, tarė- 
mės girdėję tik sapne, tikrai dar tebeskamba mumyse. 
Bet aš žinau, į ką taiko maestro. Ne į ką kitą, tik į isto- 
riją su mirusia teta; jis netiki ta istorija, ir aš, norėdamas 
jį kaip reikiant paerzinti, tyčia ir tau papasakosiu, slap- 
tasis patarėjau, jei prižadėsi būti atlaidus mano šiek tiek 
vaikiškam sentimentalumui... Ką aš tau sakiau apie Žir- 
nienę ir muzikantą su liutne... 

— Oi, liaukis — nutraukė kapelmeisterį slaptasis pa- 
tarėjas, — jau matau, kad ketini vedžioti mane už nosies, 
o tai negražu ir nepadoru. 


— Anaiptol,— kalbėjo toliau  Kreisleris, — anaiptol, 
širdele! Bet aš turiu pradėti nuo muzikanto, nes paskui 
bus galima natūraliai pereiti prie liutnės, kurios dangiški 
garsai liūliavo vaiką, nešdami jam saldžius sapnus. Jau- 
nesnioji mano motinos sesuo virtuoziškai grojo tuo in- 
strumentu, kuris šiandien išmestas į muzikos šiukšlyną. 
Rimti vyrai, mokantys ne tik skaityti ir rašyti, bet ir kai 
ko daugiau, mano akyse liejo ašaras, vien tik prisiminę 
velionės panelės Sofijos grojimą liutne. Todėl nereikia 
stebėtis, kad aš, ištroškęs vaikas, nejausdamas savęs, dar 
neturėdamas sąmonės, gimstančios kartu su žodžiu ir 
kalba, godžiai gėriau tuos graudžius, nuostabius garsų 
burtus, kuriuos virtuozė liejo iš savo instrumento. Bet 
anas muzikantas prie lopšio buvo velionės mokytojas: 
mažo ūgio, itin kreivomis kojomis, pavarde mesjė Tur- 
telis; jis vilkėjo raudonu apsiaustu ir nešiojo švarų bal- 
tą peruką su plačia kasa. Aš tai sakau, norėdamas įro- 
dyti, kaip aiškiai man stovi akyse tie žmonės iš anų lai- 
kų, ir nei maestro Abrahamas, nei kas kitas neturi tei- 
sės abejoti, kai aš tvirtinu, jog matau save, trečių metų 
vaiką, sėdintį ant kelių mergaitei, kurios švelnios akys 
žvelgė man tiesiai į širdį, girdžiu jos saldų balsą, kalban- 
tį su manim ir man dainuojantį, ir dar gerai žinau, kad į 
šią nuostabią būtybę linko visa mano širdis, jai buvo 
skirtas visas Mano švelnumas. Ji ir buvo teta Sofija, su- 
trumpintai vadinama keistu Fiuschen! vardu. Vieną dieną 
labai graudenaus, kad nemačiau tetos Fiuschen. Auklė 
nunešė mane į kambarį, kur lovoje gulėjo teta Fiuschen, 
bet kažkoks senas prie jos sėdintis žmogus greitai pašo- 
ko ir, piktai bardamas auklę, kuri laikė mane ant ran- 
kų, išvedė ją pro duris. Paskui mane apvilko, susupo į 
storas skaras ir išnešė į kitus namus, pas kitus žmones, 
kurie visi sakėsi esą mano dėdės ir tetos ir tvirtino, kad 
teta Fiuschen labai serganti ir, jeigu aš būčiau pas ją 
pasilikęs, tai irgi būčiau susirgęs. Po kelių savaičių ma- 
ne pargabeno atgal į senuosius namus. Aš verkiau, rė- 


! Fūsschen — kojytė (vok.). 


kiau ir veržiausi pas tetą Fiuschen. Atėjęs į aną kam- 
barį, nutapsėjau prie lovos, kur anuomet gulėjo Fiuschen, 
ir atitraukiau užuolaidas. Lova buvo tuščia, ir moteris, 
kuri irgi buvo mano teta, apsiliedama ašaromis, tarė: ,,Tu 
jos neberasi, Johanesai, ji mirė ir guli po žeme.“ 

Aš žinau, kad tada negalėjau suvokti tų žodžių pras- 
mės, bet ir dabar, prisiminęs aną akimirką, sudrebu nuo 
neišreiškiamo jausmo, kuris tada buvo mane pagavęs. 
Pati mirtis sukaustė mane savo lediniais šarvais, jos šal- 
tis įsiskverbė į pačią širdį ir sustingdė manyje visus pir- 
mųjų vaikystės metų džiaugsmus. Aš nebeatsimenu, ką 
tada dariau, gal ir dabar nežinočiau, bet kiti man daug 
kartų pasakojo, kad aš pamažu išleidau iš rankų užuolai- 
das, valandėlę pastovėjau tylus ir ramus, o paskui, lyg 
giliai susimąstęs ir galvodamas, kas man ką tik buvo pa- 
sakyta, atsisėdau ant pirmos pasitaikiusios nendrinės kė- 
dutės. Dar sakydavo, kad šitas tylus, paprastai tokio 
smarkaus ir linksmo vaiko liūdesys buvęs neapsakomai 
jaudinantis ir bijota, kad tas nepakenktų mano psichikai, 
mat toks aš išbuvau kelias savaites: neverkiau, nesijuo- 
kiau, nenorėjau žaisti, neatsiliepdavau į meilius žodžius, 
į nieką aplink nekreipiau dėmesio. 

Tuo metu maestro Abrahamas paėmė į rankas keistą 
skersai ir išilgai iškarpytą popierių, atstatė jį prieš Žva- 
kės šviesą, ir ant sienos pasirodė visas choras vienuolių, 
grojančių keistais instrumentais. 

— Oho! — sušuko Kreisleris, pamatęs dailiai sugru- 
puotą seserų vienuolių būrį. — Oho! Aš žinau, ką jūs man 
norit priminti, maestro! O aš ir šiandien įžūliai tvirtinu, 
kad jūs be reikalo mane išbarėt ir išvadinot užsispyrusiu 
paiku bernioku, kuris disonuojančiu savo kvailystės bal- 
su galįs išmušti iš tono ir takto visą giedantį ir grojantį 
vienuolyną. Argi anuo metu, kai jūs nuvedėt mane į šv. 
Klaros vienuolyną už dvidešimt ar trisdešimt mylių nuo 
mano gimtojo miesto pirmą kartą pasiklausyti tikros ka- 
talikų bažnytinės muzikos, argi aš tada, sakau, neturėjau 
teisės būti grubus ir užsispyręs, juk buvau tada kaip tik 
pačiam persilaužimo amžiuje? Argi nebuvo gražu, kad, ne- 

paisant to, su nauja jėga atbudo manyje seniai užmirštas 
trejų metų vaiko skausmas ir pagimdė iliuziją, kuri pripil- 
dė mano krūtinę žudančios laimės ir širdį draskančio grau- 
dulio? Argi aš, kurčias visiems įkalbinėjimams, neturėjau 
tvirtinti, kad trompette marine grojanti sesuo yra ne kas 
kitas, tik teta Fiuschen, nors ji ir seniai mirusi? Kodėl 
jūs man neleidot įsibrauti į chorą, kur aš būčiau atradęs 
ją, apsivilkusią žalia suknele, su rausvais kaspinais? 

Dabar Kreisleris įbedė akis į sieną ir sujaudintu, dre- 
bančiu balsu tarė: 

— Iš tikrųjų! Teta Fiuschen antai kyšo iš vienuolių 
būrio! Ji pasistojusi ant kėdutės, kad lengviau būtų val- 
dyti sunkų instrumentą... 

Bet slaptasis patarėjas atsistojo priešais jį ir, užsto- 
damas siluetinį vaizdą, paėmė jį už pečių. 

— Tikrai, Johanesai, būtum protingesnis, jei nepasi- 
duotum savo keistoms fantazijoms ir nekalbėtum apie in- 
strumentus, kurių nė būti nėra, aš kaip gyvas nesu gir- 
dėjęs jokio trompette marine. 

— O,— sušuko maestro Abrahamas juokdamasis ir, 
numetęs popierių ant stalo, greit panaikino visą vienuo- 
lyną su chimeriškąja teta Fiuschen ir jos trompette ma- 
rine.— O garbusis slaptasis patarėjau, ponas kapelmeis- 
teris ir dabar, kaip visada, yra protingas, ramus vyras, 
joks fantastas ar mulkintojas, nors daugelis jį tokiu lai- 
ko. Kodėl artistė, grojanti liutne, negalėjo po savo mir- 
ties sėkmingai pereiti prie to nuostabaus instrumento, 
kurį jūs dar ir šiandien galite rasti ir su nuostaba ap- 
žiūrėti viename kitame moterų vienuolyne? Kaipgi taip? 
Nėra trompette marine? Nagi pažiūrėkite Kocho ,„Muzi- 
kos terminų žodyne“, kurį pats turite. 

Slaptasis patarėjas paklaūsė ir garsiai perskaitė: 

— „Tas senoviškas, visiškai paprastas styginis instru- 
mentas susideda iš trijų plonų septynių pėdų ilgio len- 
tučių; apačioj, kur instrumentas remiasi į žemę, jos yra 
šešių septynių colių, o aukštai ne daugiau kaip dviejų co- 
lių pločio; lentutės suklijuotos trikampio forma, tad 
siaurėjantis į viršų korpusas baigiasi nelyginant kakle- 


86 


liu. Viena iš tų lentučių turi kelias garso išpjovas ir su- 
daro viršutinę deką, per kurią ištempta viena vienintelė 
itin stora žarninė styga. Grojant instrumentas statomas 
įstrižai priešais save ir viršutine dalim atremiamas į krū- 
tinę. Grojantysis labai švelniai, maždaug kaip grodamas 
smuiku flautato ar flageoleto, kairės rankos nykščiu lie- 
čia stygą ten, kur išgaunami reikalingi tonai, o dešine 
ranka brauko per ją stryku. Ypatingą šio instrumento 
garsą, panašų į prislopintą trimito gaudimą, sukelia tam 
tikras, Žemai ant rezonatoriaus pritaisytas lieptelis, per 
kurį eina styga. Tas lieptelis panašus į nedidelį batuką, 
priešaky žemas ir plonas, užpakaly aukštesnis ir stores- 
nis. Ant užpakalinės jo dalies guli styga, kuri, paliesta 
pirštu, pradeda virpėti ir judina į šalis priešakinę leng- 
vesniąją lieptelio dalį ant rezonatoriaus ir sukelia švokš- 
čiantį garsą, panašų į prislopintą trimito gaudimą.“ 

— Padirbkit man tokį instrumentą,— sušuko slaptasis 
patarėjas žibančiomis akimis.— Padirbkit man tokį instru- 
mentą, maestro Abrahamai, ir aš mesiu į kampą savo 
smuiką, nebeimsiu į rankas eufono ir stebinsiu pasaulį, 
grodamas nuostabiausias dainas jūsų trompette marine! 

— Gerai, — atsakė maestro  Abrahamas,—ir linkiu, 
mielasis patarėjau, kad jus aplankytų tetos Fiuschen dva- 
sia su žalia taftos suknele ir jus įkvėptų. 

Slaptasis patarėjas sužavėtas apkabino maestro, bet 
Kreisleris stojo tarp jų ir kone piktai tarė: 

— Na, argi jūs ne didesni mulkintojai, negu aš 
kada esu buvęs, ir, be to, dar negailestingi tam, ką sako- 
tės mylį! Gana jau ir to, kad nusakydami instrumentą, 
kurio garsai sukrėtė mane iki širdies gelmių, užpylėt man 
ledinio vandens ant karštos kaktos! Nekalbėkit apie mu- 
zikantę! Ką gi, slaptasis patarėjau, tu norėjai, kad pa- 
pasakočiau ką apie savo jaunystę, ir jei maestro iškarpė 
siluetinius vaizdus, atitinkančius kai kuriuos ano laiko 
įvykius, tai tu galėjai pasigėrėti mano biografinių apy- 
braižų leidiniu, pagražintu dailiomis graviūromis. Bet, 
tau beskaitant straipsnelį iš Kocho, aš prisiminiau jo ko- 
legą leksikografą Gerberį ir pamačiau save, paguldytą 


ant stalo ir paruoštą biografiniam skrodimui. Skrodėjas 
galėtų pasakyti: „Nėra ko stebėtis, kad tūkstančiais šio 
žmogaus gyslų ir gyslelių teka vien tik muzikinis krau- 
jas, juk tokie buvo ir daugelis jo giminių, kaip tik todėl 
jis ir yra jų giminė.“ Aš noriu pasakyti, kad daugumas 
mano tetų ir dėdžių, kurių, kaip maestro žino, o ir tu ką 
tik sužinojai, buvo nemažas būrys, mėgo muziką ir daž- 
niausiai grojo instrumentais, kurie jau anuomet buvo re- 
tenybė, o dabar beveik visai išnykę, tad nūnai aš tik sap- 
ne begirdžiu tuos nuostabiai skambančius koncertus, ku- 
riuos girdėdavau maždaug ligi dešimtų vienuoliktų savo 
amžiaus metų. Gal dėl to mano muzikinis talentas jau 
pačioj užuomazgoj pasuko ta kryptimi, kuri pasireiškia 
mano instrumentavimo specifikoj ir kuri smerkiama, kaip 
per daug fantastiška. Jeigu tu, slaptasis patarėjau, gali 
sulaikyti ašaras, girdėdamas švelniai grojant senu instru- 
mentu, vadinamu viola d'amore, tai dėkok Sutvėrėjui už 
savo stiprius nervus; aš žliumbiau kaip vaikas, klausy- 
damas riterio Eserio grojimo, o dar labiau ašarojau, kai 
man tuo instrumentu grojo didelis, stotingas vyras, ku- 
riam nuostabiai tiko dvasininko drabužiai ir kuris vėlgi 
buvo mano dėdė. Taip pat maloniai ir žaviai grojo kitas 
mano giminaitis viola da gamba, nors tas dėdė, kur ma- 
ne auklėjo arba, geriau sakant, neauklėjo ir kuris pats 
su barbarišku virtuoziškumu grojo spinetu, visai pagrįstai 
prikišdavo, kad jis nesilaiko ritmo. Vargšelis užsitraukė 
didelę visos šeimos panieką, kai ši išgirdo, kad jis pagal 
sarabandos muziką išsijuosęs šoko menuetą a la Pom- 
padour. Aš galėčiau jums daug papasakoti apie muziki- 
nes mano šeimos pramogas, kurios dažnai būdavo tik- 
rai nepakartojamos, bet tada susidurtume su viena kita 
groteskine smulkmena, kuri jums sukeltų juoką, 0 iš- 
statyti pajuokai savo brangius gimines neleidžia man res- 
pectus parentalae!. 

— Johanesai,— pradėjo slaptasis patarėjas,— Johane- 
sai, tu Malonus žmogus ir nesupyksi, jei aš užgausiu ta- 

vo sieloj stygą, kurios palietimas gali tau būti skaudus. 
Tu vis kalbi apie dėdės ir tetas ir niekada neužsimeni 
apie savo tėvą ir motiną! 

— (O mano drauge,— giliai susijaudinęs, atsakė Kreis- 
leris.— O mano drauge, kaip tik šiandien prisiminiau... 
bet ne, gana prisiminimų, sapnų, nė žodžio daugiau apie 
tą valandėlę, kuri pažadino visą iškentėtą, bet nesuprastą 
mano ankstyvosios vaikystės skausmą; tiesa, paskui į 
mano sielą atėjo ramybė, panaši į slėpiningą miško tylą 
po audros. Taip, maestro, jūs teisus, aš stovėjau po obe- 
lim ir klausiausi pranašingo tolstančio griaustinio balso! 
Tu geriausiai suprasi, koks pritrenktas aš gyvenau kele- 
Iius metus, netekęs tetos Fiuschen, jei pasakysiu, kad 
motinos mirtis, ištikusi anuo metu, nepadarė man ypa- 
tingo įspūdžio. O kodėl mano tėvas atidavė ar turėjo ati- 
duoti mane mano motinos broliui, to nenoriu aiškintis, 
nes apie tokius dalykus tu gali pasiskaityti bet kokiam 
nuvalkiotam šeimos romane ar kokioj Iflando komedijoj 
apie šeimynines painiavas. Gana bus, jei pasakysiu, kad 
mano vaikystė ir gera dalis jaunystės metų buvo labai la- 
bai pilki, ir tik todėl, kad aš buvau našlaitis. Aš manau, 
kad prastas tėvas visada geresnis už bet kurį gerą auklėto- 
ją, ir mane krečia šiurpas, matant, kaip beširdžiai ir neiš- 
manėliai tėvai siunčia vaikus iš namų ir atiduoda juos į 
auklėjimo įstaigas, kur tie vargšeliai apkarpomi ir mode- 
liuojami, nė kiek neatsižvelgiant į jų individualybę, o juk 
niekas negali jos geriau pažinti, kaip tėvai. Kai dėl auk- 
lėjimo, tai nė vienas žmogus pasauly neturi teisės stebė- 
tis, kad aš neišauklėtas, nes dėdė visai manęs neauklėjo, 
jis atidavė mane mokytojų savivalei; tie mokytojai atei- 
davo į namus, mat mokyklos aš nelankiau, o bet kokia 
pažintis su mano amžiaus berniukais buvo uždrausta, kad 
netrikdyčiau namų ramybės, kuriuose tegyveno mano vien- 
stypis dėdė ir jo senas mieguistas tarnas. Aš prisimenu 
tik tris atvejus, kada mano ramus, iki atbukimo abejin- 
gas dėdė griebėsi trumpos auklėjimo priemonės ir 
pliaukštelėjo man per ausį, taigi iš tikrųjų vaikystėje 
esu gavęs tris antausius. Kadangi esu nusiteikęs plepėti, 


galėčiau tau, mano slaptasis patarėjau, pateikti roman- 
tišką trijų antausių istoriją, bet pažymėsiu tik vidurinį, 
nes žinau, kad niekas tau daugiau nerūpi, kaip mano 
muzikinės studijos, todėl tau tikriausiai bus įdomu iš- 
girsti, kaip aš kūriau savo pirmąją kompoziciją. Dėdė 
turėjo gan didelę biblioteką, kur man buvo leista skai- 
tyti ir knistis, kiek tik širdis geidžia; Man pateko į ran- 
kas Ruso „Išpažintis“ vokiečių kalba. Aš tą knygą ryte 
prarijau, nors ji parašyta ne dvylikos metų berniukui ir 
galėjo pasėti mano sieloje vieną kitą blogio sėklą. Bet 
iš visų vietomis itin pavojingų įvykių mano sielą taip 
užvaldė vienas epizodas, kad tik apie jį aš ir tegalvojau. 
It elektros smūgis pritrenkė mane pasakojimas apie tai, 
kaip vaikystėje, iš vidaus veikiamas galingos muzikos 
dvasios, bet šiaip neturėdamas nė kokio supratimo apie 
harmoniją, kontrapunktą, apie jokias praktines priemo- 
nes, Ruso ryžtasi rašyti operą; kaip jis nuleidžia kambary 
užuolaidas, griūva ant lovos ir laukia, kada vaizduotės 
galia atneš jam įkvėpimą, ir kaip nelyginant žavus sap- 
nas išryškėja jam jo kūrinys! Dieną naktį persekiojo ma- 
ne mintis apie šį momentą, kuris, mano manymu, atnešė 
berniukui Ruso didžiausią laimę. Dažnai man atrodyda- 
vo, kad ši laimė ir man skirta, kad reikia tik tvirtai pa- 
siryžti, ir įkopsiu į šį dangų, juk muzikos dvasia ir mane 
neša savo galingais sparnais. Vienu žodžiu, įsigeidžiau 
pasekti jo pavyzdžiu. Vieną audringą rudens vakarą, kai 
dėdė prieš savo įprotį buvo išėjęs iš namų, aš nuleidau 
užuolaidas, griuvau į dėdės lovą ir, kaip Ruso, laukiau 
nužengiant operos. Nors visos priemonės buvo puikiai 
panaudotos, nors aš ir labai stengiausi prisivilioti poezi- 
jos dvasią, bet ji kvailai užsispyrė ir nesiartino! Vietoj 
genialių minčių, kurios turėjo man ateiti, ausyse skam- 
bėjo sena, nuvalkiota dainelė, prasidedanti verksmin- 
gais žodžiais: ,„Mylėjau aš Izmeną, Izmena tik mane“, ir, 
kad ir ką dariau, niekaip negalėjau ja atsikratyti. ,„Da- 
bar suskambės iškilmingas žynių choras „Pakilkit nuo 
Olimpo aukštybių!“ — šaukiau aš sau, bet melodija ,,My- 
lėjau aš Izmeną“ be perstojo aidėjo man ausyse, kol pa- 

galiau kietai užmigau. Mane pažadino garsūs šauksmai, 
į nosį dūrė nepakenčiama smarvė, aš vos begalėjau kvė- 
puoti. Kambarys buvo pilnas dūmų, o jų debesy stovėjo 
dėdė, trypdamas baigiančias degti užuolaidas, kuriomis 
buvo užleista drabužių spinta, ir rėkė: „„Vandens, van- 
dens!“ Senasis tarnas prinešė vandens, išliejo jį ant grin- 
dų ir užgesino ugnį. Dūmai pamažu ėjo pro langą lau- 
kan. „Kur tas nevykėlis?“ — paklausė dėdė ir pasišvies- 
damas ėmė dairytis po kambarį. Aš gerai žinojau, kokio 
nevykėlio jis ieško, todėl glūdėjau kaip pelytė po šluota 
lovoj, kol dėdė priėjo artyn ir, piktai surikęs: ,,„Ar nesi- 
kelsi tu man?“, privertė šokti iš lovos. „Tas nenaudėlis 
padegs man namus!“ — barėsi dėdė. Į tolesnius klausi- 
mus aš ramiai atsakiau, kad, kaip nurodyta Ruso „Išpa- 
žintyje“, aš gulėjau lovoje ir komponavau opera seria 
ir visiškai nežinau, kaip kilo gaisras. „,„Ruso? Kompona- 
vai? Opera seria? Terlius!“ — mikčiojo įniršęs dėdė ir 
pliaukštelėjo man antausį, iš viso antrąjį; aš, nustėręs iš 
baimės, nebegalėjau ištarti nė žodžio ir tą akimirką kaip 
smūgio aidą aiškiai girdėjau: ,„Mylėjau aš Izmeną“ ir t. t. 
Nuo tos akimirkos pradėjau baisiausiai nekęsti ir tos dai- 
nos, ir viso komponavimo entuziazmo. 

— Bet kaip kilo gaisras? — paklausė slaptasis patarė- 
jas. 

— Po šiai dienai nesuprantu, — atsakė Kreisleris— 
kaip užsidegė užuolaida ir liepsnos prarijo gražų dėdės 
Chalatą ir tris ar keturias gražiai sugarbanotas tupėjas, 
kurias dėdė užsidėdavo kaip atskiras bendros frizūros da- 
lis. O man visada atrodė, kad antausį gavau ne dėl gais- 
ro, kuris kilo visai ne iš mano kaltės, bet dėl to, kad 
sumaniau kurti operą. Kad ir kaip keista, tačiau vienin- 
telis dalykas, prie kurio mane griežtai spaudė dėdė, bu- 
vo muzika, nors mokytojas, apgautas mano laikino bjau- 
rėjimosi muzika, laikė mane visiškai nemuzikaliu. Apskri- 
tai dėdei buvo visiškai vis tiek, ko aš norėjau ir ko 
nenorėjau mokytis. Tiesa, kai kada jis būdavo labai nepa- 
tenkintas, kad taip sunku mane priversti mokytis muzi- 
kos, ir reikėjo manyti, kad labai džiaugsis, kai po kelių 

metų muzikos dvasia taip galingai mane sukrėtė, jog 
nustelbė visa kita. Bet nieko panašaus nebuvo. Dėdė tik 
puse lūpų šypsojosi, matydamas, kad aš greit išmokau 
gan tobulai groti keliais instrumentais, netgi sukompo- 
navau vieną kitą dalykėlį, kuriuos gyrė mokytojai ir Ži- 
novai. Taip, tik puse lūpų šypsojosi ir, klausydamasis pa- 
gyrų, su gudria mina sakydavo: „Taip, mano mažasis sū- 
nėnas ganėtinai kvaištelėjęs.“ 

— Tada aš nesuprantu,— įsiterpė slaptasis patarėjas, — 
kodėl tavo dėdė neleido eiti ten, kur tave traukė širdis, 
bet primetė tau kitą karjerą. Kiek žinau, kapelmeisteris 
tu ne per seniausias... 

— Ir ne per geriausias, — sušuko maestro Abraha- 
mas juokdamasis ir, metęs ant sienos mažo, keistai su- 
dėto žmogaus siluetą, kalbėjo toliau: — Bet dabar aš no- 
Iiu papasakoti apie šaunųjį dėdę, kurį vienas pasileidėlis 
sūnėnas vadino dėde O Varge!, mat jis buvo vardais 
Otfridas Vencelis, taip, dabar pakalbėsiu apie jį ir pa- 
skelbsiu pasauliui, kad, jeigu kapelmeisteriui Johanesui 
Kreisleriui šovė į galvą mintis pasidaryti pasiuntinybės 
patarėju ir plūktis su darbais, visiškai svetimais jo pri- 
gimčiai, tai mažiausiai dėl to kaltas dėdė O Varge. 

— Cit, cit,— tarė Kreisleris— nepasakokit apie tai, 
maestro, ir nuimkit dėdę nuo sienos, tegu jis buvo ir juo- 
kingas, bet aš nenoriu, ypač šiandien, juoktis iš senuko, 
kuris jau seniai guli grabe. 

— Šiandien jūs itin jautrus tam, kas pritinka ar ne- 
pritinka,— atšovė maestro; bet Kreisleris nepaisė jo ir, 
pasisukęs į mažiuką slaptąjį patarėją, kalbėjo toliau: 

— Tu gailėsies, kad privertei mane išsiplepėti, nes 
tikriausiai laukei ko nors nepaprasto, 0 aš galiu papasa- 
koti tau tik kasdieninę istoriją, kuri tūkstančius kartų 
sutinkama gyvenime. Taigi ne auklėtojo prievarta, ne 
ypatingas likimo užgaidas privertė mane išsukti iš savo 
tikrojo kelio — visai ne, paprasčiausios dalykų eigos ne- 
šamas, aš kažkaip netyčia patekau ten, kur nenorėjau 

patekti. Ar tu nepastebėjai, kad kiekvienoj šeimoj at- 
siranda žmogus, kuris per savo genialumą ar laimingai 
susidėjus aplinkybėms iškyla į tam tikrą aukštumą, jis 
stovi kaip didvyris rato vidury, brangieji giminaičiai 
nusižeminę kelia į jį akis, jo įsakmus balsas skelbia 1cm- 
tingas ištarmes, su kuriomis visi nuolankiai sutinka? Toks 
buvo jaunesnysis mano dėdės brolis, kuris, pasprukęs iš 
muzikalaus šeimos lizdo, pateko į kunigaikščio reziden- 
ciją, tapo slaptuoju pasiuntinybės patarėju ir vaidino 
ten itin žymų vaidmenį. Visa šeima stebėjosi ir gėrėjosi, 
matydama, kaip jis kyla, ir tas jų Žavėjimasis nesumažė- 
jo ir paskiau. Slaptojo pasiuntinybės patarėjo vardas bu- 
vo minimas su iškilmingų rimtumu, ir, jei kas pasakyda- 
vo: „Slaptasis pasiuntinybės patarėjas parašė laišką, slap- 
tasis pasiuntinybės patarėjas pasakė tą ir aną“, tai visi 
klausydavo, nustėrę iš pagarbos. Tokiu būdu nuo pat anks- 
tyviausios vaikystės pripratintas žiūrėti į rezidencijos dėdę 
kaip į vyrą, įkopusį aukščiausion žmogaus siekių viršūnėn, 
aš laikiau savaime suprantamu daiktu, kad ir man nieko 
kito nereikia daryti, tik eiti jo pėdomis. Garbingojo dėdės 
portretas kabėjo gražiausiam kambary, ir mano didžiau- 
sias troškimas buvo vaikščioti taip sušukuotam, taip ap- 
sirengusiam, kaip dėdė. Tą mano norą auklėtojas paten- 
kino, ir tikriausiai buvo gražu pažiūrėti į dešimties 
metų vaikėzą su pernelyg aukšta garbanota tupėja ir ma- 
žyte apskritute kasele, žaliu švarkeliu su siaurais sidabri- 
niais išsiuvinėjimais, su šilkinėmis kojinėmis ir mažute 
špaga. Šis vaikiškas siekimas ilgainiui įleido dar gilesnes 
šaknis; norint paskatinti mane imtis sausiausių mokslų, 
ganėdavo pasakyti, jog be tų studijų aš niekada negalė- 
siu tapti pasiuntinybės patarėju, koks yra dėdė. Kad me- 
nas, kuris užpildė mano sielą, galėtų būti mano tikrasis 
tikslas, vienintelė tikra gyvenimo paskirtis, Man nė į 
galvą neatėjo, nes buvau įpratęs girdėti, kad muzika, ta- 
pyba, poezija esą malonūs dalykai, galintys tik palinks- 
minti ir pradžiuginti žmones. Savo žinių ir dėdės pagalbos 
dėka aš taip greitai, nesutikdamas nė menkiausios kliū- 
ties, dariau karjerą, kurią tam tikra prasme pats pasirin- 

kau, kad neturėjau laiko apsidairyti ir įsitikinti, jog ne 
ten pasukau. Tikslas buvo pasiektas, grįžti atgal nebeį- 
manoma, ir štai vieną gražią dieną menas atkeršijo at- 
skalūnui: mintis apie sužlugdytą gyvenimą pervėrė mane 
beviltišku skausmu, pasijutau surakintas pančiais, kurie 
man atrodė nesutraukomiį. 

— Tebūnie palaiminta katastrofa,— suriko slaptasis 
patarėjas, — kuri išvadavo tave iš tų pančių! 

— Nesakyk,— atsakė Kreisleris— išvadavimas atėjo 
per vėlai. Man atsitiko kaip tam kaliniui, kuris, po ilgo 
laiko paleistas, taip buvo atpratęs nuo pasaulio triukš- 
mo, net nuo dienos šviesos, kad nebegalėjo džiaugtis auk- 
sine laisve ir veržėsi atgal į kalėjimą. 

— Dar viena absurdiška idėja, kuria jūs karkina- 
te save ir kitus! — tarė maestro Abrahamas.— Liaukitės 
vieną kartą! Likimas visada buvo jums palankus, bet kad 
jūs nenorite eiti pramintu taku, kad Vis puldinėjate į de- 
šinę ir į kairę, tai niekas kitas nekaltas, tik jūs pats. 
Teisybė, kai dėl vaikystės, tai jūsų žvaigždė lėmė saviš- 
kai, ir... 


Antrasis skyrius 


JAUNUOLIO GYVENIMO PATIRTIS, 
IR AŠ BUVAU ARKADIJOJ 


(M. p. t.) — Būtų tikrai juokinga ir kartu labai nuosta- 
bu,— tarė sau vieną dieną mano šeimininkas, — jei tas 
pilkūnėlis pakrosny iš teisybės turėtų tas savybes, kurias 
jam nori primesti profesorius! Hm, manau, kad jis man 
atneštų daugiau naudos, negu kadaise nematomoji mer- 
gelė! Uždaryčiau jį į narvą ir priversčiau rodyti žmo- 
nėms savo mokslą, o jie man noriai mokėtų už tai gerus 
pinigus. Mokslus išėjęs katinas tai jau šis tas daugiau, 
negu per anksti subrendęs berniokas, kuriam žinios kal- 
te įkaltos į galvą. Be to, nebereiktų samdytis raštininko! 
Reikės tą dalyką geriau ištirti. 

Išgirdęs tuos grėsmingus šeimininko žodžius, aš pri- 
siminiau savo neužmirštamos motinos Minos įspėjimą ir, 
stengdamasis nieku gyvu neišsiduoti, kad supratau jo kal- 
bą, pasiryžau kuo rūpestingiausiai slėpti savo išsilavini- 
mą. Skaitydavau ir rašydavau tik naktį ir, taip bedirbda- 
mas, supratau, kad turiu būti dėkingas gerajai apvaiz- 
dai, suteikusiai mano paniekintai giminei kai kurių pri- 
valumų, kurių neturi dvikojai sutvėrimai, nors, dievai 
žino kodėl, jie vadina save pasaulio valdovais. Mat ga- 
liu užtikrinti, kad studijuodamas nesinaudojau nei žva- 
kių liejiko, nei aliejaus fabrikanto paslaugomis, nes ma- 
no akių fosforas šviečia ir tamsiausią naktį. Todėl aiškus 
daiktas, kad mano veikalams niekas negalėtų padaryti 
to priekaišto, kurio susilaukė kažkuris antikinis rašytojas, 
esą jo dvasios kūriniai trenkia lempa. 

Būdamas tvirtai įsitikinęs, kad gamta mane apdova- 
nojo dideliu tobulumu, vis dėlto turiu pasakyti, kad vis- 
kas šioj žemėj turi trūkumų, o šie vėlgi tam tikra pras- 
me priklauso nuo mūsų pačių. Aš nekalbu apie kūniškus 
dalykus, kuriuos daktarai vadina nenatūraliais, nors man 
jie atrodo visiškai natūralūs, tik noriu pastebėti, kad 
mūsų psichiniame organizme irgi aiškiai pasireiškia mi- 
nėtas priklausomumas. Argi ne amžina teisybė, kad mūsų 
nieko nežinom, nei kas jie tokie, nei iš kur atsiranda, 
nei kas juos mums prikabino? 

Bet turbūt bus geriau ir teisingiau, jei pasakysiu, 
kad visas blogis kyla iš blogų pavyzdžių, ir kad mūsų 
prigimtis dėl to ir silpna, kad mes esame priversti sekti 
blogais pavyzdžiais. Taip pat esu įsitikinęs, kad tikriausia 
žmonių padermės paskirtis yra duoti blogus pavyzdžius. 

Ar tu, brangus jaunasis katine, kurs skaitai šias eilu- 
tes, nebuvai savo gyvenime patekęs į tokią būseną, kuri 
tau pačiam buvo neaiški ir dėl kurios tu susilaukei pik- 
čiausių priekaištų, o gal... netgi skaudžių savo draugų 
įkandimų? Buvai apsnūdęs, vaidingas, nesivaldantis, ėd- 
rus, niekas tau netiko, buvai visur, kur tau nereikėjo 
būti, visiems painiojais po kojų, vienu žodžiu, buvai ne- 
pakenčiamas! Raminkis, o katine! Tas nelemtas tavo gy- 
venimo periodas nebuvo kilęs iš tavo tikrosios esmės 
gelmių, ne, tai mokestis, kurį tu privalėjai sumokėti mus 
valdančiai jėgai: tu tik sekei blogu pavyzdžiu žmogaus, 
kuris tą pereinamąją būseną įvedė. Raminkis, o katine, 
nes ir man buvo ne geriau! 

Pačiame naktinių studijų įkaršty mane užpuolė apa- 
tija, apatija, panaši į persisotinimą nevirškinamu mais- 
tu, — būdavo, susiraitau ir užmiegu ant tos knygos, kurią 
skaitau, prie to rašinio, kurį rašau. Tas mano nerangu- 
mas vis didėjo ir didėjo, kol pagaliau aš taip sutingau, 
kad nebenorėjau nei rašyti, nei skaityti, nei šokinėti, nei 
bėgioti, nei kalbėtis su draugais rūsy ar ant stogo. Da- 
bar mane kažkas stumte stūmė daryti tik tai, kas šeimi- 
ninkui ir draugams buvo nemalonu, kuo aš jiems galėjau 

įkyrėti. Šeimininkas ilgą laiką nieko man nedarė, tik nu- 
vydavo šalin, kai aš atsiguldavau kaip tik ten, kur jis 
manęs negalėdavo pakęsti, bet pagaliau buvo priverstas 
įkrėsti man į kailį. Aš kur buvęs, kur nebuvęs vis už- 
šokdavau ant šeimininko rašomojo stalo ir vieną kartą tol 
kraipiau uodegą, kol jos galiuką įkišau į didžiąją Iraša- 
linę, o paskui ėmiau piešti ant grindų ir kanapos gra- 
žiausius piešinius. Šeimininkas, matyt, nesuprato tos me- 
no šakos, nes pačiupo lazdą. Aš moviau į kiemą, bet nuo 
vilko užbėgau ant meškos. Didelis, solidžios išvaizdos 
katinas jau seniai rodė nepasitenkinimą mano elgesiu; o 
dabar, kai aš, mulkis, pamėginau nučiupti jam iš panosės 
skanų kąsnelį, kurį jis taikėsi ėsti, jis be niekur nieko 
taip apskaldė man ausis iš abiejų pusių, kad pasipylė 
kraujas. Jei neklystu, tas garbusis ponas buvo mano dėdė, 
nes jo veide spindėjo Minos bruožai, o ūsų panašumas 
buvo neginčijamas. Vienu žodžiu, prisipažįstu, kad anuo 
metu nebuvo galo mano nedorybėms, ir šeimininkas ta- 
rė: „Aš nebežinau, kas tau pasidarė, Murkly, ar tik ne- 
būsi pasiekęs persilaužimo amžiaus!“ Šeimininkas buvo 
teisus, tai buvo lemtingas persilaužimo metas, kurį aš 
netikusiu žmogaus pavyzdžiu turėjau nugalėti, nes, kaip 
sakiau, tą nelemtą būseną įvedė žmonės, sakydami, kad 
ji kylanti iš jų giliausios prigimties. Tą laikotarpį jie 
vadina persilaužimo metais, nors kitas per visą amžių iš 
jų neišauga; mes galime kalbėti tik apie persilaužimo 
savaites, o aš išsinėriau iš jų vienu šuoliu, tokiu smar- 
kiu, kad lengvai galėjau nusilaužti koją ar netekti kelių 
šonkaulių. Iš tikrųjų aš per jėgą šokle iššokau iš persi- 
laužimo amžiaus. 

Papasakosiu, kaip buvo. 

Mano šeimininko kieme stovėjo kažkokia mašina, iš 
vidaus prabangiai išmušta minkštais pagalviais, ant ke- 
turių ratų, kaip vėliau sužinojau, angliška puskarietė. 
Tokiam išdykėliui, kaip man tada, buvo paprasčiausias 
daiktas užlipti ir įsibraklinti į tą mašiną. Jos viduje 
esantys pagalviai man pasirodė tokie malonūs, tokie vi- 

liojantys, kad paskiau aš daug laiko pramiegodavau ir 
prasapnuodavau ant tos karietos sėdynių. 

Kaip tik tą akimirką, kai prieš mano akis slinko žavūs 
vaizdai su kiškienos kepsniais ir panašiais dalykais, mane 
pažadino smarkus truktelėjimas ir po jo prasidėjęs dar- 
dėjimas, žvangėjimas, ūžimas ir trenksmas. 

Kas aprašys mano staigų išgąstį, kai aš pamačiau, kad 
visa Mašina su kurtinamu bildesiu rieda tolyn, mėtydama 
mane ant sėdynės į visas puses. Mano vis didėjanti baimė 
virto neviltim, ir aš surizikavau kas bus, tas bus šokti 
iš mašinos. Girdėdamas ironišką pragaro demonų žven- 
gimą, girdėdamas užpakaly jų barbariškus balsus: ,„Kac, 
kac, kac!“, aš lėkiau, iš siaubo netekęs galvos, paskui 
mane zvimbė akmenys, kol pagaliau įlindau į tamsų 
skliautą ir be sąmonės kritau ant žemės. 

Po kiek laiko man pasigirdo lyg virš mano galvos 
kažkas šen ir ten vaikšto, ir iš žingsnių garso —tas jau 
buvo man ne pirmiena — supratau, kad guliu po laip- 
tais. Taip ir buvo. 

Bet kai išlindau laukan, — o dangau! — priešais į vi- 
sas puses tęsėsi ilgiausios gatvės, ir pro šalį vilnijo mi- 
nios žmonių, kurių aš nė vieno nepažinau. Be to, aplink 
dardėjo vežimai, garsiai lojo šunys, pagaliau gatvę užtven- 
kė kažkoks būrys, kurio ginklai žibėjo saulėje; ir staiga 
kažkas man prie pat ausies taip smarkiai ėmė mušti di- 
džiulį būgną, kad aš nepasijutau, kaip per tris uolektis 
iššokau aukštyn. Tad nereikia stebėtis, jog krūtinę man 
suspaudė keista baimė. Gerai mačiau, kad atsidūriau pa- 
saulyje, kurį regėdavau iš tolo, nuo savo namų stogo, 
dažnai jausdamas ilgesį, smalsumą,— taip, dabar aš, ne- 
prityręs jaunuolis, stovėjau pačiame to pasaulio vidury. 
Atsargiai, pačiais panamiais aš slinkau gatve tolyn ir su- 
tikau kelis savo giminės jaunuolius. Aš stabtelėjau, mė- 
ginau užmegzti su jais kalbą, bet jie tik dvilktelėjo į ma- 
ne žėrinčiomis akimis ir šoko bėgti tolyn. „,Lengvabūdžiai 
jaunuoliai, — pagalvojau, — nežinote, ką sutikote savo ke- 
lyje! Taip eina didžios sielos per pasaulį, nepastebimos, 
neįvertinamos. Toks mirtingosios išminties likimas!“ Ti- 

kėjausi, kad žmonės parodys man daugiau dėmesio ir, 
užšokęs ant prasikišusio rūsio stogelio, keletą kartų links- 
mai ir, kaip man rodėsi, viliojamai sukniaukiau, bet jie 
ėjo pro šalį šalti, bejausmiai, nė nepažvelgdami į mano 
pusę. Pagaliau pastebėjau dailų berniuką su šviesiomis 
garbanomis, kuris maloniai į mane pažvelgė ir, pliaukšė- 
damas pirštais, pašaukė: „„Kac, kac, kac!“ — „Gražioji 
siela, tu mane supranti',— pagalvojau ir, nušokęs ant že- 
mės, priėjau prie jo, meiliai murkdamas. Jis pradėjo ma- 
ne glostyti, bet vos tik pamaniau galįs visiškai pasikliau- 
ti jo Maloniu būdu, jis taip įžnybo man į uodegą, kad aš 
iš baisaus skausmo garsiai suklikau. Tas, atrodo, labiau- 
siai pradžiugino klastingąjį padaužą, nes jis nusikvatojo 
ir, stipriai mane suspaudęs, mėgino pakartoti savo pra- 
garišką manevrą. Tada mane pagavo pasiutimas, užsi- 
plieskęs keršto ugnimi, aš giliai suleidau nagus jam į 
rankas, į veidą, ir jis surikęs mane paleido. Bet tą pačią 
akimirką išgirdau jį šaukiant: „Tigri, Kartušai, čiupk jį, 
čiupk!“ Ir du šunys, garsiai lodami, puolė mane vytis. 
Aš lėkiau, kol netekau kvapo, jie lipo man ant kulnų... 
niekur jokios pagalbos! Apdujęs iš baimės, aš puoliau 
pro vieną pirmojo aukšto langą, sužvangėjo stiklai, ir ke- 
li vazonėliai gėlių su trenksmu nubildėjo nuo palangės 
ant kambarėlio grindų. Moteris, kuri sėdėjo kažką dirb- 
dama prie stalo, nusigandusi pašoko, paskui suriko: „Tai 
bjaurybė katinas!“ ir, pačiupusi lazdą, puolė prie ma- 
nęs. Bet mano pykčiu žėrinčios akys, išleisti nagai, siel- 
vartingas kniaukimas ją sulaikė, ir ji — įniršio paveiks- 
las — sustojo „lyg savajam ryžtui abejinga“, kaip toj 
tragedijoj, kur mušti iškelta lazda atrodo užkliuvusi ore. 
Tą akimirksnį atsidarė durys, ir aš, daug negalvodamas, 
sprukau įeinančiam vyrui pro kojas ir laimingai atsi- 
dūriau gatvėj. 

Visai nusikamavęs, visai netekęs jėgų, suradau galų 
gale vietelę, kur galėjau valandėlę pritūpti. Bet tada 
pradėjo mane kankinti baisiausias alkis, ir tik dabar su 
giliu skausmu prisiminiau gerąjį maestro Abrahamą, nuo 

kurio mane atskyrė žiaurus likimas. Bet kaip jį surasti? 
Aš graudžiai dairiausi aplink ir, nematydamas jokios ga- 
limybės išsiklausinėti kelio atgal, vos nepravirkau. 

Bet man sušvito nauja viltis: ant gatvės kampo pa- 
mačiau jauną malonią merginą, sėdinčią prie stalelio, kur 
buvo išdėliotos viliojančios bandelės ir dešros. Aš pa- 
mažu prisiartinau, ji man nusišypsojo, ir, norėdamas iš 
karto pasirodyti, kad esu gerai išauklėtas, galantiškų 
manierų jaunuolis, aukščiau ir gražiau išriečiau nugarą, 
negu bet kada. Jos šypsena virto garsiu juoku. „Pagaliau 
suradau taurią sielą, užjaučiančią širdį! O dangau, kokia 
paguoda sužeistai krūtinei!“ Taip aš galvojau ir nusitrau- 
kiau nuo stalo vieną dešrą, bet tą pačią akimirką mergi- 
na garsiai suriko, ir, jei būtų pataikiusi tuo storu paga- 
liu, kuriuo į mane užsimojo, tai tikrai niekada nebūčiau 
suėdęs nei tos dešros, kurią paėmiau, pasitikėdamas mer- 
ginos lojalumu, jos Žžmogiškomis dorybėmis, nei kurios 
nors kitos. Įtempęs paskutines jėgas, bėgau nuo tos ra- 
ganos, kuri mane vijosi. Man pavyko, ir pagaliau aš pa- 
siekiau vietą, kur ramiai galėjau suėsti dešrą. 

Po kuklių pietų man pasidarė linksmiau širdyje, be 
to, šią valandėlę sušvito saulė ir savo spinduliais sušildė 
man kailį, todėl aš pajutau, kad pasaulis vis dėlto gra- 
žus. Bet kai paskui atėjo šalta, drėgna naktis, kai aš ne- 
radau minkšto patalo, kaip pas savo gerąjį šeimininką, 
kai aš, sustiręs nuo šalčio, atsibudau kitą rytą vėl kan- 
kinamas alkio, mane apėmė nusiminimas, kone despera- 
cija. „Tai va koks tas pasaulis, — taip aš ėmiau garsiai 
dejuoti,— į kurį tu veržeisi nuo savo gimtojo stogo! Pa- 
saulis, kur tikėjaisi rasti dorybę ir išmintį ir aukštesnio 
išsilavinimo moralę! O, tie beširdžiai barbarai! Kurgi jų 
jėga? Tik mušimas| Kur jų protas? Tik kandžios paty- 
čios! Ir ką jie veikia? Piktai persekioja jautrias sielas, ir 
daugiau nieko! O, bėgti, bėgti iš to pasaulio, pilno veid- 
mainystės ir apgaulės! Priimk mane į savo gaivų pavėsį, 
mielas gimtasis rūsy! O pastoge! O krosnie! O vienatve, 
mano džiaugsme, tavęs skausmingai ilgisi mano širdis!“ 

Mane prislėgė mintis apie mano vargą, apie mano be- 
viltišką padėtį. Aš primerkiau akis ir graudžiai apsiver- 
kiau. 

Pažįstami garsai pasiekė mano ausį. 

— Murkly, Murkly! Mielasis drauge, kaip tu čia at- 
siradai? Kas tau nutiko? 

Aš pakėliau akis — prieš mane stovėjo jaunasis Pon- 
tas! 

Nors Pontas mane ir labai buvo įžeidęs, bet netikėtas 
jo pasirodymas mane paguodė. Aš užmiršau skriaudą, 
kurią jis man buvo padaręs, papasakojau jam, kas man 
nutiko, liedamas ašaras, apsakiau savo liūdną, beviltišką 
padėtį ir baigiau, dejuodamas, kad mane kamuoja mirti- 
nas alkis. 

Užuot, kaip aš laukiau, pareiškęs man savo užuojau- 
tą, jaunasis Pontas pasileido garsiai kvatotis. 

— Argi tau netrūksta vieno šulo, mielasis Murkly? — 
tarė jis paskui.— Pirmiausia įlenda vyrukas į puskarietę, 
kur jam visai ne vieta, užmiega, išsigąsta, pamatęs, kad 
karieta važiuoja, šoka laukan vidury miesto ir stebisi, 
kad jo niekas nepažįsta, nors ligi šiol jis niekur toliau 
nuo savo slenksčio nebuvo nuėjęs, stebisi, kad smerkia- 
mi jo kvaili pokštai, ir, be to, yra toks asilas, kad net 
neranda kelio namo pas savo šeimininką. Žiūrėk, draugu- 
ži, tu visada gyreisi savo mokslu, savo išsilavinimu, vi- 
sada rietei prieš mane nosį, o dabar va sėdi apleistas, 
nusiminęs, ir visos didžiosios tavo proto savybės neįsten- 
gia tavęs pamokyti, kaip numalšinti alkį ir pareiti namo 
pas savo šeimininką! Ir jei tas, kurį tu laikei daug že- 
mesniu už save, tau nepadės, tai ir numirsi čia niekinga 
mirtimi ir joks mirtingasis neprisimins tavo žinių, tavo 
talento, nė vienas poetas, kuriuos tu laikei savo drau- 
gais, neparašys „Hic jacet“! toj vietoj, kur tu nusibaigei 
grynai dėl savo trumparegystės! Matai, šiaip ar taip, ir 
aš ragavau mokslų ir galiu įpinti lotyniškų žodelių! Bet 

tu išalkęs, vargšas katinėli, ir šį poreikį turim pirmiausia 
patenkinti, eikš su manim. 

Jaunasis Pontas linksmai nuliuoksėjo pirmyn, aš se- 
kiau iš paskos, nusiminęs ir susikrimtęs dėl jo kalbų. Man, 
tokiam išalkusiam, atrodė, kad jose yra nemaža teisy- 
bės. Bet kaip nusigandau, kai... 

(Mak 1.)... maloniausias įvykis šių puslapių leidėjui 
buvo tas, kad visą labai įsidėmėtiną Kreislerio ir mažiuko 
slaptojo patarėjo pokalbį jis sužinojo, taip sakant, dar 
šiltą. Per tatai jis galėjo tau, malonusis skaitytojau, pa- 
rodyti bent kelis vaizdelius iš ankstyvosios jaunystės to 
reto žmogaus, kurio biografiją jis tam tikra prasme yra 
priverstas rašyti, ir jis mano, kad piešinio ir kolorito at- 
žvilgiu šie vaizdeliai gali būti laikomi itin charakterin- 
gais ir reikšmingais. Sprendžiant bent jau iš to, ką Kreis- 
leris pasakoja apie tetą Fiuschen ir jos liutnę, negalima 
abejoti, kad muzika su visa savo nuostabia melancholi- 
ja, su visu dangišku žavesiu tūkstančiais gyslelių įaugo 
į berniuko širdį, ir nereikia stebėtis, jei ta širdis nuo men- 
kiausio sužeidimo paplūsta karštu krauju. Minėtą leidėją 
ypatingai domino, kaip sakoma, jam visą laiką knietėjo 
išaiškinti du momentus iš mylimo kapelmeisterio gyveni- 
mo, būtent: kokiu būdu į jo šeimą pateko maestro Abra- 
hamas, koks buvo jo poveikis mažajam Johanesui ir ko- 
kia katastrofa išmetė dorąjį Kreislerį iš rezidencijos ir 
pavertė kapelmeisteriu, kuo jis ir turėjo būti nuo pat pra- 
džios, juk negalima visko aiškinti, remiantis mintimi, kad 
amžinoji galia kiekvieną laiku pastato ten, kur yra tikro- 
ji jo vieta. Apie tai šis tas yra sužinota, ir tu, skaityto- 
jau, tuojau tą išgirsi. 

Visų pirma nėra jokių abejonių, kad Genijonesmiuly, 
kur gimė ir augo Johanesas Kreisleris, gyveno žmogus, 
labai keistas ir savotiškas savo būdu ir darbais. Apskritai 
Genijonesmiulio miestelis jau nuo seno yra keistuolių 
rojus, ir Kreisleris augo, apsuptas keisčiausių žmonių, 
kurie darė jam tuo didesnį įspūdį, kad vaikystėje jis vi- 
sai nebendravo su savo amžiaus vaikais. O anas Žmogus 
buvo bendrapavardis su garsiuoju humoristu, jis vadino- 

si Abrahamas Liskovas ir buvo vargonų meistras. Savo 
amatą jis kartais labai niekindavo, bet kitais kartais kel- 
davo į padanges, todėl niekas gerai nežinojo, ką jis iš 
tikrųjų galvoja. 

Kaip Kreisleris pasakoja, jo šeimoje apie poną Lisko- 
vą visada buvo kalbama su didele nuostaba. Visi vadino 
jį nagingiausiu meistru, koks tik begali būti, tik apgai- 
lestavo, kad nežmoniški kaprizai ir keisčiausios išmonės 
atbaido nuo jo žmones. Jei kas galėdavo pasigirti, kad 
pas jį tikrai buvo atėjęs ponas Liskovas — jis suremon- 
tavo ir naujai suderino fortepijoną,— tas jautėsi tikrai 
laimingas. Daug buvo pasakojama ir apie negirdėtas Lis- 
kovo išdaigas, o mažajam Johanesui tas darė tokį įspū- 
dį, kad jis, dar to žmogaus nepažindamas, susidarė tam 
tikrą jo vaizdą, jo ilgėjosi ir, kai dėdė sakydavo, kad gal 
ateisiąs ponas Liskovas ir pataisysiąs išgverusį fortepijo- 
ną, jis kas rytą klausinėdavo, gal jau šiandien tikrai at- 
eis ponas Liskovas. O kai jis parapijos bažnyčioj, kur 
dėdė paprastai nesilankydavo, pirmą kartą išgirdo galin- 
gus gražių didelių vargonų garsus ir dėdė jam pasakė, 
kad tuos vargonus pastatęs tas pats ponas Liskovas, ber- 
niuko susidomėjimas nepažįstamu ponu Liskovu išaugo 
į didžiausią, nuostabos kupiną pagarbą. Tą akimirksnį iš- 
nyko pono Liskovo paveikslas, kurį Johanesas buvo susi- 
daręs, ir jo vietoj stojo kitas. Berniuko nuomone, ponas 
Liskovas turėjo būti aukštas gražus vyras, imponuojan- 
čios išvaizdos, turėjo kalbėti skardžiu ir aiškiu balsu, o 
visų pirma — vilkėti slyvų spalvos švarku su plačiais 
auksiniais apsiuvais, kaip krikštatėvis komercijos pata- 
rėjas, kuris vaikščiojo taip apsirengęs ir kurio praban- 
giems drabužiams mažasis Johanesas jautė giliausią pa- 
garbą. 

Vieną dieną dėdė su Johanesu stovėjo prie atviro lan- 
go ir pamatė gatve atbėgant nedidelį sausą žmogelį su 
šviesiai žalio berkano apsiaustu, kurio plačių rankovių at- 
raitai keistai plaikstėsi vėjyje. Ant baltų pudruotų gar- 
banų jis buvc šauniai užsidėjęs mažą trikampę skrybėliu- 
ke, o jam ant nugaros maskatavo pernelyg ilza kasa. Jis 

taip smarkiai ėjo, kad nuo jo žingsnių dundėjo grindinys, 
be to, kas antras žingsnis jis piktai daužė į žemę ispa- 
niška lazda, kurią laikė rankoj. Eidamas pro langą, tas 
žmogus pervėrė dėdę žėrinčiomis, juodomis kaip anglis 
akimis, bet į jo pasveikinimą neatsakė. Mažajam Joha- 
nesui visas kūnas nuėjo pagaugais, ir kartu jam pasiro- 
dė, kad tas žmogus baisiai juokingas, bet juoktis ber- 
niukas negalėjo, nes buvo labai sukrėstas. 

— Tai buvo ponas Liskovas,— tarė dėdė. 

— Aš žinojau, — atsakė Johanesas ir tikriausiai ne- 
melavo. Ponas Liskovas nebuvo nei didelis, imponuojan- 
tis vyras, nei vilkėjo slyvų spalvos švarku su auksiniais 
apsiuvais kaip krikštatėvis komercijos patarėjas, bet, 
keista, netgi nuostabu, — ponas Liskovas atrodė lygiai 
taip, kaip vaikas jį buvo įsivaizdavęs tada, kai dar ne- 
buvo girdėjęs vargonų. Nespėjus Johanesui atsikvošėti 
nuo jausmo, panašaus į staigų išgąstį, ponas Liskovas 
ūmai sustojo, apsisuko, atkaukšėjo gatve atgal prie lan- 
go, žemai nusilenkė dėdei ir, garsiai kvatodamas, nubė- 
go tolyn. 

— Argi taip tinka elgtis rimtam, mokslų ragavusiam 
žmogui! — tarė dėdė.— Juk jį, kaip privilegijuotą vargo- 
nų meistrą, galima laikyti menininku, kuriam šalies įsta- 
tymai leidžia nešioti špagą. Ar neatrodo, kad tas žmogus 
jau nuo pat ankstaus ryto prisilakęs ar pabėgęs iš be- 
protnamio? Bet dabar žinau, kad jis ateis ir sutaisys for- 
tepijoną. 

Dėdė sakė teisybę. Jau kitą dieną ponas Liskovas at- 
ėjo pas juos į namus, bet, užuot pradėjęs remontuoti for- 
tepijoną, pareikalavo, kad mažasis Johanesas jam pagrotų. 
Ant kėdės buvo prikrauta knygų ir ant jų pasodintas 
vaikas. Ponas Liskovas atsistojo priešais jį ir, pasirėmęs 
alkūnėmis ant siaurojo fortepijono galo, įbedė akis vai- 
kui į veidą; tas taip varžėsi, kad menuetai ir arijos, ku- 
rias jis grojo iš senos gaidų knygos, itin šlubavo. Ponas 
Liskovas buvo rimtas, bet berniukas staiga čiūžtelėjo 
ant žemės ir dingo po fortepijonu, o vargonų meistras, 
vienu mostu ištraukęs jam iš po kojų suolelį, pasileido 

baisiausiai kvatotis. Susigėdęs vaikas išlindo iš po in- 
strumento, bet tuo metu ponas Liskovas atsisėdo prie 
fortepijono, išsitraukė plaktuką ir taip negailestingai ėmė 
juo daužyti vargšą instrumentą, lyg būtų norėjęs jį su- 
daužyti į šipulius. 

— Pone Liskovai, ar iš galvos išėjot? — sušuko dėdė, 
bet mažasis Johanesas, baisiai pasipiktinęs, baisiai susi- 
jaudinęs dėl tokio meistro elgesio, iš visų jėgų įsirėmė į 
fortepijono dangtį, ir šis su trenksmu užsidarė; ponas 
Liskovas vos spėjo atitraukti galvą, kad negautų gumbo. 
Paskui jis suriko: 

— Oi, brangus dėde, čia visai ne tas gabusis meni- 
ninkas, kur pastatė gražiuosius vargonus, negali būti, kad 
tai jis, juk šitas kažkoks kvailys ir elgiasi kaip pasileidęs 
vaikėzas! 

Dėdė nustebo dėl tokio vaiko įžūlumo, bet ponas Lis- 
kovas pažiūrėjo į jį ir tarė: 

— Pamanykit, koks ponaitis! 

Taip pasakęs, jis tyliai ir atsargiai atidarė fortepijoną, 
išsiėmė instrumentus, pradėjo dirbti ir per kelias valan- 
das baigė darbą, nepasakęs nė žodžio. 

Nuo tos dienos vargonų meistras pasidarė berniukui 
labai palankus. Mažne kasdien pradėjo vaikščioti pas jį 
į namus ir per trumpą laiką sugebėjo įsigyti berniuko 
meile. atskleisdamas jam visiškai naują spalvingą pasau- 
lį, kuriame jo gyva dvasia galėjo laisviau ir drąsiau plė- 
totis. Nelabai girtina buvo tas, kad Liskovas, ypač kai 
Johanesas paūgėjo, skatino jį krėsti keisčiausias išdai- 
gas, dažniausiai nukreiptas prieš patį dėdę, kuris, beje, 
buvo gana ribotas žmogus ir turėjo daugybę juokingiau- 
sių savybių, todėl šaipytis buvo iš ko. Bet reikia pripa- 
žinti, kad, skųsdamasis beviltišku savo vaikystės nyku- 
mu, už savo vidinį blaškymąsi, kuris dažnai drumstė jo 
sielą, kaltindamas anuos laikus, Kreisleris tikriausiai tu- 
rėjo galvoj santykius su globėju. Jis negalėjo gerbti dė- 
dės, kuris turėjo užvaduoti jam tėvą, jeigu to žmogaus 
būdas ir visi veiksmai atrodė jam juokingi. 

Liskovas norėjo visiškai pavergti Johanesą, ir tas būtų 
jam pavykę, jei kilnesnė berniuko prigimtis nebūtų pasi- 
priešinusi. Aštrus protas, laki mintis, nepaprastas dva- 
sios jautrumas — tokios buvo neatskiriamos vargonų 
meistro savybės. Bet, jei humoru laikysime tą retai sutin- 
kamą, įstabią nuotaiką, kurią pagimdo gilesnis gyvenimo 
ir viso jo priežastingumo supratimas, priešingų pradų 
kova, tai tokio humoro meistras neturėjo. Jo humoras 
buvo tik ryžtinga panieka tam, kas nedera, ir mokėjimas 
išvilkti reiškinius į dienos šviesą; iš to ir kilo visas jo 
elgesio keistumas. Tai buvo kertinis akmuo visų Liskovo 
patyčių, kurias jis visur laidė, pagrindas jo pikto džiaugs- 
mo, su kuriuo jis be atodairos, iki slapčiausių kampelių 
persekiojo visa, kas jam atrodė nepritinkama. Kaip tik 
šios piktos patyčios užgaudavo švelnią berniuko sielą ir 
neleido jam visiškai suartėti su tikrai nuoširdžiai ir tė- 
viškai nusiteikusiu vyresniuoju draugu. Bet reikia pripa- 
žinti, kad keistuolis vargonų meistras labai gerai mokėjo 
ugdyti ir puoselėti to gilesnio humoro daigus, kurie sly- 
pėjo vaiko sieloje ir kurie paskui tikrai gražiai pakilo ir 
suklestėjo. 

Ponas Liskovas mėgdavo daug pasakoti apie Johaneso 
tėvą, su kuriuo jaunystės metais artimai draugavo, ir jo 
pasakojimai vis išeidavo dėdės globėjo nenaudai, šis vis 
būdavo nustumiamas į šešėlį, o jo brolis spindėdavo skais- 
čios saulės šviesoje. Taip vieną dieną vargonų meistras 
liaupsino didį jo tėvo muzikalumą ir šaipėsi iš to, kaip 
kvailai dėdė mokė berniuką muzikos pagrindų. Johane- 
sas, kurio visą sielą buvo užvaldžiusi mintis apie tą, ku- 
ris jam buvo artimiausias ir kurio jis niekada nepažino, 
norėjo vis daugiau apie jį sužinoti. Tada Liskovas staiga 
nutilo ir įbedė akis į žemę, kaip žmogus, kurį nusmelkė 
gyvybiškai svarbi mintis. 

— Kas jums yra, maestro — paklausė Johanesas,— 
kas jus taip sujaudino? 

Liskovas krūptelėjo, it pažadintas iš miego, ir šypso- 
damas tarė: 

— Ar dar atsimeni, Johanesai, kaip aš ištraukiau tau 
iš po kojų suolelį ir tu nučiuožei po fortepijonu, kai gro- 
jai man tas bjaurias savo dėdės pjeses ir menuetus? 

— Et, visai nebenoriu galvoti apie tai, kaip aš jus 
pirmą kartą pamačiau, — atsakė Johanesas.— Jums patiko 
šaipytis iš vaiko. 

— O vaikas už tai parodė dantis, — atšovė Liskovas.— 
Bet man tada nė į galvą neatėjo, kad jumyse slypi toks 
puikus muzikantas, todėl, sūneli, padaryk man malonu- 
mą ir sugrok savo pozityvu gerą choralą. Aš papūsiu 
dumples. 

Užmiršau pasakyti, kad Liskovas itin mėgo visokius 
keistus žaislus, kurie labai džiugino Johanesą. Dar kai 
Johanesas buvo visai vaikas, Liskovas, kada tik ateida- 
mas, vis atnešdavo jam ką nors nepaprasto. 

Mažas būdamas, Johanesas gaudavo čia obuolį, kuris 
lupamas subyrėdavo į šimtus skiltelių, čia kokį nematy- 
tos formos pyragaitį, paūgėjus; berniuką maestras pra- 
džiugindavo čia vienu, čia kitu netikėtu natūraliosios ma- 
gijos pokštų, o sulaukęs jaunuolio metų, berniukas pa- 
dėdavo jam dirbti optines mašinas, virti simpatetinius 
rašalus ir t.t. Bet didžiausias iš visų mechanikos stebuk- 
lų, kuriuos vargonų meistras sukūrė Johanesui, buvo po- 
zityvas su aštuonių pėdų kartoninėmis dūdomis. Jis buvo 
panašus į seno vargonų meistro Eugenijaus Kasparinio, 
gyvenusio septynioliktame šimtmetyje, kūrinį, kurį gali- 
ma pamatyti imperatoriškajame meno muziejuje Vieno- 
je. Tas nepaprastas Liskovo instrumentas turėjo tokį gar- 
są, kurio jėgai ir žavesiui buvo neįmanoma atsispirti, ir 
Johanesas tvirtina, kad negalėjo juo groti nesijaudinda- 
mas ir kad tuo metu jam gimė ne viena tikrai pamaldi 
bažnytinė melodija. 

Tai šiuo pozityvu Johanesas dabar turėjo pagroti. Su+ 
grojęs Liskovo prašymu keletą choralų, jis perėjo prie 
himno „Misericordias Domini cantabo"', kurį prieš kelias 
dienas buvo sukomponavęs. Kai Johanesas baigė, Lisko- 


! Giedosiu apie Viešpaties gailestingumą (1o0t.). 

vas pašoko, smarkiai prispaudė jį prie krūtinės ir, gaI- 
siai juokdamasis, sušuko: 

— Kam tu vedžioji mane už nosies ta savo verksmin- 
ga kantilena, nenaudėli! Jei aš nebūčiau per visus laikus 
pūtęs tau dumplių, nieko doro nebūtum sukūręs! Bet da- 
bar aš bėgu iš čia ir palieku tave likimo valiai, ieškokis 
pasauly kito pagalbininko, kuris tau būtų toks geras, 
kaip aš! 

Taip kalbant, akyse jam sublizgo ašaros. Jis šoko pro 
duris ir išbėgęs smarkiai jas užtrenkė. Bet paskui dar 
kartą įkišo galvą ir labai švelniai tarė: 

— Kitaip negali būti. Sudie, Johanesai! Jei dėdė pasi- 
ges savo grodeturo liemenės su raudonomis gėlytėmis, tai 
pasakyk, kad aš ją pavogiau ir žadu pasisiūti iš jos tur- 
baną, mat ketinu prisistatyti didžiajam sultonui. Sudie, 
Johanesai! 

Nė vienas žmogus negalėjo suprasti, kodėl ponas Lis- 
kovas taip staiga išvažiavo iš to malonaus Genijonesmiu- 
lio miestelio, kodėl niekam nepasisakė, kur ketina vykti. 

Dėdė tarė: 

— Aš seniai nujaučiau, kad ta nerami dvasia ilgai čia 
nepabus, nors jis ir stato gražius vargonus, bet nesilaiko 
posakio: sėdėk tėvynėj ir maitinkis doru darbu! Gerai 
dar, kad sutaisė mūsų fortepijoną; paties patrakėlio meist- 
IO aš per daug nepasigesiu! 

Kitaip galvojo Johanesas, kuriam visur trūko Lisko- 
vo ir kuriam dabar visas Genijonesmiulis atrodė kaip 
niūrus negyvas kalėjimas. Todėl jis nutarė paklausyti 
vargonų meistro patarimo ir pasiieškoti pasauly kito pa- 
galbininko. Kadangi jau baigęs studijas, pareiškė dėdė, 
tai galįs važiuoti į rezidenciją ir po slaptojo pasiuntiny- 
bės patarėjo sparnu visiškai apsiplunksnuoti. Taip jis ir 
padarė. 

Šią valandėlę jūsų biografas labai niršta, nes, priėjęs 
prie antrojo Kreislerio gyvenimo tarpo, kur žadėjo tau, 
mielas skaitytojau, atskleisti, būtent, kaip Johanesas 
Kreisleris neteko sėkmingai gautos pasiuntinybės pata- 
rėjo vietos ir, galima sakyti, buvo ištremtas iš reziden- 

cijos, jis pamatė, kad visos jo turimos žinios yra skur- 
džios, varganos, paviršutiniškos ir padrikos. 

Galų gale turbūt užteks pasakyti, kad netrukus po 
to, kai Kreisleris užėmė savo mirusio dėdės vietą ir ta- 
po pasiuntinybės patarėju, galingas vainikuotas kolosas 
netikėtai aplankė kunigaikštį jo rezidencijoj ir kaip ge- 
riausią draugą taip karštai ir širdingai suspaudė savo 
geležiniame glėbyje, kad per tai kunigaikštis vos galo 
negavo. Galiūnas savo darbais ir būdu taip mokėjo pa- 
traukti žmones, kad visi turėjo pildyti jo norus, nors šie 
galėjo atnešti skurdą ir suirutę, taip paskui iš tikrųjų ir 
įvyko. Kai kuriems draugystė su galiūnu atrodė šiek tiek 
pavojinga, tokie netgi norėjo kelti prieš jį balsą, bet 
per tai patys susidūrė su pavojinga dilema: ar liaupsinti 
tą draugystę, ar už tėvynės sienų ieškoti kitų pozicijų, 
iš kurių galėtų matyti galiūną teisingesnėje šviesoje. 

Tarp šių pastarųjų buvo Kreisleris. 

Nors Kreisleris dirbo diplomato darbą, bet išsaugojo 
tam tikrą naivumą, todėl buvo valandų, kada jis nežino- 
jo, kuriuo keliu sukti. Kaip tik vieną tokią valandą jis 
paklausė vieną dailią, juodžiausiu gedulu apsigaubusią 
moterį, ką ji apskritai mananti apie pasiuntinybės pata- 
rIėjus. Ji prisakė daugybę gražių mandagių žodžių, bet 
iš viso to galų gale išplaukė mintis, kad ji ne kažin ko- 
kios nuomonės apie pasiuntinybės patarėją, kuris entu- 
ziastingai dirba meno srityje, bet neatsideda tam dar- 
bui visiškai. 

— Tobuliausioji iš visų našlių — atsakė jai Kreisle- 
ris, — aš bėgu! 

Kai, apsiavęs kelionės batais, su skrybėle rankoj, pri- 
deramai susigraudinęs bei reikšdamas išsiskyrimo skaus- 
mą, jau norėjo atsisveikinti, našlė įkišo jam į kišenę 
kvietimą užimti kapelmeisterio vietą pas tą didįjį kuni- 
gaikštį, kuris buvo prarijęs kunigaikščio Irenėjaus vals- 
tybėlę. 

Vargu ar bereikia pridurti, kad dama su gedulu bu- 
vo ne kas kitas, kaip patarėja Bencon, ką tik netekusi 
patarėjo, mat jos vyras buvo miręs. 

— Keistai susidėjus aplinkybėms, atsitiko, kad Bencon 
kaip tik tuo metu... 

(M. p. t.)... Pontas pasuko tiesiai prie duoną ir dešras 
pardavinėjančios merginos, kuri pirma vos neužmušė 
manęs už tai, kad aš mandagiai pasiėmiau nuo jos stalo 
dešrą. 

— Mano pudeli Pontai, mano pudeli Pontai, ką tu 
darai, saugokis, saugokis tos beširdės barbarės, tos kerš- 
tingos dešrų gynėjos! — taip aš šaukiau, bėgdamas pas- 
kui Pontą, bet jis, nekreipdamas į mane dėmesio, liuok- 
sėjo tolyn, o aš sekiau iš tolo, kad, patekus jam į bėdą, 
galėčiau pasprukti. Atbėgęs prie stalo, Pontas atsistojo 
ant užpakalinių kojų ir pradėjo grakščiausiai šokinėti 
apie merginą, ir jai tas baisiai patiko. Ji pasišaukė šunį, 
tas priėjo, padėjo jai ant kelių galvą, vėl atsitraukė, sma- 
giai sulojo, vėl ėmė šokinėti apie stalą, kukliai uostyda- 
mas orą ir meiliai žvelgdamas merginai į akis. 

— Ar nori dešrelės, gerasis pudeli? — paklausė mer- 
gina ir, kai Pontas, grakščiai vizgindamas uodegą, iš 
džiaugsmo garsiai amtelėjo, aš išsižiojau nustebęs: mer- 
gina paėmė vieną iš gražiausių ir didžiausių dešrų ir pa- 
davė ją Pontui. Tas, lyg norėdamas padėkoti, sušoko dar 
trumpą baletą, o paskui atbėgo su dešra pas mane ir pa- 
davė ją man, maloniai tardamas: 

— Ėsk, pasistiprink, mielasis! 

Kai aš suėdžiau dešrą, Pontas pavadino mane eiti su 
juo: jis parvesiąs mane pas maestro Abrahamą. 

Mes pamažu ėjom šalia viens kito ir galėjom protin- 
gai pasikalbėti. 

— Aš matau, — taip aš pradėjau kalbą. — kad tu, 
brangusis Pontai, daug geriau moki suktis gyvenime, ne- 
gu aš. Man niekada nebūtų pavykę sugraudinti tos bar- 
barės, o tu visiškai lengvai tą padarei. Bet atleisk! Tavo 
elgesys su ta dešrininke buvo atstumiantis, prieš jį maiš- 
tauja visa Mano prigimtis. Tai kažkoks nuolankus pa- 
taikavimas, stoka savigarbos, orumo — ne, mielasis pu- 
deli, aš negalėčiau dėtis tokiu meiliu, taip nertis iš kai- 
lio, taip nužemintai elgetauti, kaip tu. Jei būnu ir la- 

biausiai išalkęs arba mane traukia koks ypatingas ska- 
nėstas, aš nieko daugiau nedarau, tik užšoku ant kėdės 
meistrui už nugaros ir pareiškiu savo norus švelniu mur- 
kimu. Bet ir tai yra tik priminimas jo prisiimtos parei- 
gos rūpintis mano poreikiais, 0 ne prašymas malonės. 

Kai aš taip pasakiau, Pontas garsiai nusikvatojo ir 
pradėjo: 

— (O Murkly, gerasis katine, gal tu ir puikus litera- 
tas ir daug suprantantis apie daiktus, kurie man visai ne- 
žinomi, bet apie tikrąjį gyvenimą tu nieko neišmanai ir 
pražūtum jame, nes neturi jokios gyvenimiškos gudry- 
bės. Visų pirma tu, manau, būtum kitaip galvojęs, prieš 
suėsdamas dešrą, nes alkanas sutvėrimas yra daug man- 
dagesnis ir nuolankesnis, negu sotus, o antra, tu labai 
klysti, spręsdamas apie mano vadinamąjį nusižeminimą. 
Tu juk žinai, kad man labai smagu šokinėti ir laigyti, ir 
aš dažnai tai darau savo malonumui. O jeigu aš rodau 
savo sugebėjimus žmonėms, iš teisybės tik norėdamas pa- 
simankštinti, tai man baisiai juokinga, kad tie mulkiai 
tiki, jog aš tai darau iš meilės jiems, norėdamas suteikti 
jiems džiaugsmo ir smagumo. Taip, jie tuo tiki, nors 
būna visai aišku, kad mano tikslas ne tas. Tu, mielasis, 
ką tik matei gyvą pavyzdį. Argi ta mergina nesuprato, 
kad man rūpi tik dešra, o ji baisiausiai apsidžiaugė, kad 
aš jai, nepažįstamajai, rodau savo meną kaip žmogui, 
mokančiam jį įvertinti, ir iš to džiaugsmo ji padarė, ko 
aš siekiau. Kitas atrodo paslaugus, malonus, kuklus, re- 
gis, tik ir žiūri, kaip čia patenkinti tavo norus, o iš tei- 
sybės myli tik savo brangųjį „aš“, kuriam kiti tarnauja, 
patys to nežinodami. Taigi tas, ką tu teikiesi pavadinti 
nuolankiu pataikavimu, yra tik gyvenimiška gudrybė, 
kurios tikrasis pagrindas yra pažinimas ir kitų kvailys- 
tės išnaudojimas. 

— O Pontai,—atsakiau aš — tu moki gyventi, ir aš 
kartoju, kad gyvenimą tu geriau pažįsti negu aš. O vis 
dėlto aš negaliu patikėti, kad tavo keisti pokštai tau pa- 
čiam malonūs. Bent jau tas siaubingas numeris sukrėtė 
mane nuo galvos iki kojų, kai tu mano akyse atnešei 

savo šeimininkui gabalą kepsnio, gražiai laikydamas jį 
dantimis, ir nė trupinėlio neatsikandai, kol tavo šeiminin- 
kas nedavė leidimo. 

— O pasakyk man,— atrėmė Pontas,— pasakyk, ge- 
rasis Murkly, kas buvo po to? 

— Tavo šeimininkas ir maestro Abrahamas, — atsa- 
kiau,— liaupsino tave kaip tik įmanydami ir padavė tau 
visą lėkštę kepsnio, kurį tu suėdei su stebinančiu ape- 
titu. 

— Na,— kalbėjo toliau Pontas,— na, gerasis katine, 
ar tu Manai, kad aš būčiau gavęs tokią didelę porcija 
ir iš viso ar būčiau gavęs kepsnio, jei nešdamas būčiau 
bert kąsnelį atsikandęs? Žinok, o neprityręs jaunuoli, 
kad, norint pasiekti didelių dalykų, nereikia bijoti mažų 
aukų. Aš stebiuos, kad, tiek daug skaitydamas, tu nesu- 
žinojai, ką reiškia aukoti dešrą dėl palties lašinių? Prisi- 
pažįstu, leteną ant širdies padėjęs, kad, radęs kur nuo- 
šaliam kampely visą gardų kepsnį, tikrai jį sudoročiau, 
nelaukdamas savo pono leidimo, jei tik niekas nematytų. 
Tokia jau daiktų prigimtis, kad nuošaly elgiamasi kitaip, 
negu viešoje vietoje. Be to, labai teisingas yra dėsnis, 
išplaukiantis iš gyvenimo patirties, kad mažuose dalykuo- 
se patartina būti sąžiningam. 

Aš kurį laiką tylėjau, galvodamas apie Ponto paskelb- 
tus dėsnius: prisiminiau kažkur skaitęs, jog kiekvienas 
turi taip elgtis, kad jo elgesio norma galėtų tapti visuoti- 
niu principu, tai yra taip, kaip jis norėtų, kad kiti su juo 
elgtųsi; ir veltui stengiausi šitą principą suderinti su Pon- 
to gyvenimiškąja gudrybe. Man dingtelėjo mintis, kad 
gal šią valandėlę, rodydamas man draugiškumą, Pontas 
siekia tik sau naudos, o man spendžia spąstus; taip jam 
tiesiai ir pasakiau. 

— Juokdarys! — nusikvatojo Pontas.— Apie tave čia 
negali būti kalbos! Tu man negali nei padėti, nei pa- 
kenkti. Aš tau nepavydžiu tavo negyvų mokslų, tu vaikš- 
čioji savais keliais, o aš savais, o jei tau šautų į galvą 
kokia priešiška mintis, tai aš esu už tave stipresnis ir 

vikresnis. Vienas šuolis, vienas grybštelėjimas aštriais 
dantimis, ir nieko iš tavęs nebeliktų. 

Aš pradėjau bijoti savo draugo, ir ta baimė dar la- 
biau padidėjo, kai draugiškai, šunims įprastu būdu Pontą 
pasveikino didelis juodas pudelis ir abu, žvilgčiodami 
į mane žėrinčiomis akimis, ėmė tyliai kalbėtis. 

Aš, suglaudęs ausis, pasitraukiau į šalį, bet netrukus 
Pontas paliko juodį ir, vėl prišokęs prie manęs, sušuko: 

— Eime, mano mielas! 

— O dangau! —tariau aš pritrenktas.— Kas gi tas 
rimtuolis, gal irgi toks pat pilnas gyvenimiškos gudry- 
bės, kaip tu? 

— Ar tik nebijai mano gerojo dėdės pudelio Skara- 
mučo? — atsakė Pontas.— Esi katinas, bet dar, ko gero, 
pavirsi kiškiu! 

— Bet kodėl tavo dėdė taip varstė mane akimis? — 
paklausiau aš.— Ir ką jūs ten taip slaptai, įtartinai kuž- 
dėjotės? 

— Neslėpsiu,— atsakė Pontas, — kad mano senukas dė- 
dė yra truputį niurna ir, kaip daugumas pagyvenusių žmo- 
nių, laikosi senų prietarų. Jis nustebo, pamatęs mus drau- 
ge, nes, jo nuomone, dėl luomų nelygybės mums nevalia 
draugauti. Aš užtikrinau, kad tu labai apsišvietęs jau- 
nuolis, malonaus būdo ir kartais mane gražiai palinksmi- 
ni. Tada jis pareiškė, kad galiu retkarčiais kur nors 
nuošaliai su tavim pasišnekučiuoti, bet kad nedrįsčiau 
atsivesti tavęs į pudelių draugiją, nes tu niekada nega- 
lėsi ten pritapti jau vien dėl savo mažų ausų, kurios per 
daug aiškiai išduoda tavo žemą kilmę, ir šaunūs didžia- 
ausiai pudeliai laikytų tai nepadorumu. Aš jam priža- 
dėjau. 

Jeigu tada būčiau ką žinojęs apie savo didįjį protėvį 
Batuotą katiną, mylimiausią karaliaus Gotlibo draugą, 
kuris buvo iškilęs į tokią aukštą vietą ir taip išgarsėjęs, 
būčiau lengvai įrodęs savo draugui Pontui, kad ta pude- 
lių draugija turėtų didžiuotis, regėdama savo tarpe įžy- 
miausios šeimos atžalą, bet dabar, dar tebevaikščiodamas 

tamsybėj, turėjau kentėti, matydamas, kaip abu pude- 
liai, Skaramučas ir Pontas, laiko save aukštesniais. 

Ėjome toliau. Prieš mus žygiavo kažkoks jaunas žmo- 
gus; staiga jis iš džiaugsmo garsiai aiktelėjo ir taip ūmai 
žengė atgal, kad būtų mane sunkiai sužeidęs, jei nebuū- 
čiau greitai atšokęs į šalį. Taip pat garsiai suriko ir kitas 
jaunas žmogus, kurs ėjo gatve jam priešais. Dabar abu 
puolė vienas kitam į glėbį kaip ilgai nesimatę draugai 
ir, susikabinę už rankų, ėjo kurį laiką prieš mus, paskui 
sustojo, taip pat meiliai atsisveikino ir persiskyrė. Tas, 
kur pirma žygiavo prieš mus, ilgai sekė draugą akimis, 
paskui greitai įsmuko į vienus namus. Pontas stabtelėjo, 
aš irgi. Tada antrame aukšte tų namų, kur buvo įėjęs 
jaunikaitis, atsidarė langas, gražutė mergina pažvelgė 
į gatvę, užpakaly jos stovėjo tas jaunas vyras, ir abu 
labai juokėsi, žiūrėdami į draugą, su kuriuo tas jaunuo- 
lis ką tik buvo atsisveikinęs. Pontas žvilgtelėjo aukštyn 
ir sumurmėjo kažką pro dantis, bet aš nesupratau ką. 

— Ko tu čia stovi, mielas Pontai, gal eisime toliau? — 
Taip aš paklausiau, bet Pontas tartum negirdėjo, tik ke- 
lis kartus smarkiai papurtė galvą, paskui tylėdamas lei- 
dosi eiti toliau. 

— Pabūkim čia valandėlę, mielas Murkly,— prabilo 
jis, kai atėjome į dailią, medžių apsuptą ir statulomis pa- 
puoštą aikštę.— Man vis neišeina iš galvos anie du jauni 
vyrai, kurie taip meiliai glėbesčiavosi gatvėje. Tai drau- 
gai, kaip Damonas ir Piladas. 

— Damonas ir Pitijas,— pataisiau aš.— Piladas buvo 
Oresto draugas; jis visada jį sąžiningai paguldydavo su 
Chalatu į lovą ir pagirdydavo ramunėlių arbata, kai fu- 
rijos ir demonai pernelyg jį prispausdavo. Matau, ge- 
rasis Pontai, kad nesi labai stiprus istorijos žinovas. 

— Tiek to,— kalbėjo toliau pudelis,— tiek to, bet tų 
dviejų draugų istoriją aš labai gerai žinau ir papasako- 
siu tau su visomis smulkmenomis, kaip ją dvidešimt kartų 
girdėjau iš savo pono. Gal tu šalia Damono ir Pitijo, 
Oresto ir Pilado pamatysi trečią porą — Valterį ir For- 
mozą. Matai, Formozas — tai tas jaunas žmogus, kuris vos 

tavęs nesumindė iš džiaugsmo, kad sutiko savo mylimąjį 
Valterį. Tenai, anuose gražiuose namuose su šviesiais 
veidrodiniais langais, gyvena senas, labai turtingas pre- 
zidentas, kuriam Formozas taip mokėjo įtikti savo nuo- 
stabiu protu, savo apsukrumu. ir puikiomis žiniomis, kad 
senukas į jį žiūrėjo kaip į tikrą sūnų. Bet atsitiko, kad 
Formozas staiga neteko viso savo linksmumo, liguistai 
išblyško, ėmė per ketvirtį valandos po dešimt kartų iš 
gilumos širdies dūsauti, lyg gaudydamas paskutinį kva- 
pą, užsidarė savyje, gyveno tik su savo mintimis, ir at- 
rodė, kad niekas pasauly jo nebedomina. Ilgą laiką se- 
nis kamantinėjo vaikiną, ko jis taip sielvartauja; paga- 
liau paaiškėjo, kad jis mirtinai įsimylėjęs vienturtę pre- 
zidento dukrelę. Iš pradžių senis nusigando, nes, matyt, 
visai neketino leisti dukters už Formozo, neturinčio nei 
vardo, nei vietos visuomenėje. Bet, matydamas vargšą 
vaikiną vis labiau džiūstant, jis prisivertė ir paklausė Ul- 
Iikę, kaip jai patinkąs Formozas ir ar yra jis ką sakęs 
jai apie savo meilę. Ulrikė nuleido akis ir prisipažino, 
kad jaunasis Formozas iš savo didelio santūrumo ir kuk- 
lumo nieko jai nėra sakęs, bet ji seniai pastebėjusi, kad 
jis ją mylįs, nes tokie dalykai visada pastebimi. Šiaipgi 
jaunasis Formozas jai patinkąs ir, jei kitų kliūčių nesą 
ir jei brangusis tėtušis nesipriešinąs, tai... Vienu žodžiu, 
Ulrikė pasakė viską, ką tokiais atvejais sako nebe va- 
kar pražydusi mergina, kurią persekioja mintis: ,„Kas gi 
bus tas, kurs mane paims?“ Po to prezidentas tarė For- 
mozui: „„Galvą aukštyn, vaikine! Džiaukis ir būk laimin- 
gas, tu gausi mano Ulrikę!“, ir Ulrikė tapo Formozo nuo- 
taka. Visi linkėjo dailiam, kukliam jaunikaičiui laimės, 
tik vienas žmogus įpuolė į neviltį ir susikrimtimą,— tai 
buvo Valteris, su kuriuo Formozas kartu augo ir kurį mMy- 
lėjo kaip tikrą brolį. Valteris buvo su Ulrike kelis kar- 
tus susitikęs, gal ir kalbėjęsis, ir įsimylėjęs ją gal net 
labiau, kaip Formozas. Bet aš vis kalbu apie meilę ir įsi- 
mylėjimą ir nežinau, ar tu, mano katine, jau buvai kada 
įsimylėjęs, ar pažįsti tą jausmą? 

— Kai dėl manęs, — atsakiau, — kai dėl manęs, bran- 
gusis Pontai, tai nemanau, kad aš kada buvau įsimylėjęs 
ar Myliu, nes -žinau, kad nebuvau patekęs į tokią būseną, 
kokią aprašo kai kurie poetai. Poetais ne visiškai galima 
tikėti, bet, sprendžiant iš to, ką aš dabar žinau ir ką esu 
skaitęs, tai meilė po teisybei yra tik psichinė liga, kuri 
žmonių padermėj pasireiškia kaip koks pamišimas, ja 
sergantis žmogus laiko kokį nors daiktą visai ne tuo, kas 
jis iš tikrųjų yra, pavyzdžiui, trumpą drūtą merginą, 
adančią kojines, laiko dievaite. Bet tęsk, mielas Pontai, 
savo pasakojimą apie tuodu draugus, Formozą ir Val- 
terį. 

— Valteris, — taip toliau kalbėjo Pontas,— puolė For- 
mozui ant kaklo ir, liedamas ašaras, tarė: „Tu atimi 
iš manęs mano gyvenimo laimę, bet mane guodžia min- 
tis, kad tai tu, kad tu būsi laimingas, lik sveikas, mano 
brangusis, sudie amžinai!“ Tai pasakęs, Valteris nubėgo 
į Mišką, įlindo į pačią tankynę ir norėjo nusišauti. Bet 
nenusišovė, nes iš to sielvarto pamiršo užtaisyti pisto- 
letą, užtat po to jį kasdien ištikdavo pamišimo priepuo- 
liai. Vieną dieną, kai jis klūpojo ant kelių prieš pastelinį 
Ulrikės portretą, kabantį po stiklu ant sienos, ir baisiai 
raudojo, pas jį visiškai nelauktai atėjo Formozas, kurio 
jis ilgą laiką nebuvo matęs. „Ne! — sušuko Formozas, 
spausdamas Valterį prie krūtinės.— Negalėjau pakelti ta- 
vo skausmo ir nusiminimo, aukoju dėl tavęs savo laimę. 
Aš atsisakiau Ulrikės, aš įtikinau jos tėvą, kad priimtų 
tave kaip žentą! Ulrikė tave myli, gal ir pati to nežino- 
dama. Pirškis jai, aš išvažiuoju! Lik sveikas!“ Jis norėjo 
išeiti, Valteris jį sulaikė. Jam atrodė, kad jis sapnuoja, ir 
netikėjo, kol Formozas ištraukė laiškelį, kur paties pre- 
zidento ranka maždaug šitaip buvo parašyta: „Kilnusis 
jaunuoli! Tu nugalėjai, aš nenorom tave atleidžiu, bet aš 
gerbiu tavo draugystę, prilygstančią heroizmui, apie kurį 
skaitome senose knygose. Tegu ponas Valteris, vyras 
su girtinomis savybėmis ir pelninga vieta, peršasi mano 
dukrai, jeigu ji sutiks už jo tekėti, aš nesipriešinsiu.“ 
Formozas tikrai išvažiavo, Valteris pasipiršo Ulrikei, ir 

Ulrikė tikrai ištekėjo už Valterio. Senasis prezidentas 
dar kartą parašė Formozui, apipylė jį pagyrimais ir pa- 
klausė, ar jis sutiktų priimti — ne kaip atlyginimą už 
nuostolius, nes jis žinąs, kad tokie dalykai neatlyginami, 
bet kaip menką jo giliausio palankumo ženklą — tris 
tūkstančius talerių. Formozas atsakė, kad senukas žinąs 
jo menkus poreikius, kad jo laimė ne pinigai, jį galįs 
paguosti tik laikas, niekas nesąs kaltas dėl jo nelaimės, 
tik likimas, ištikimo draugo krūtinėje uždegęs meilę Ul- 
Iikei, jis nusilenkęs tik likimui, apie jokį kilnumą čia 
negali būti kalbos. Pagaliau pinigus jis galįs priimti, 
bet su sąlyga, kad senukas įteiktų juos ten ir ten gyve- 
nančiai vargšei našlei, kuri turi taurią dukterį ir labai 
skursta. Našlė buvo surasta ir gavo Formozui skirtus tris 
tūkstančius talerių. Netrukus po to Valteris parašė For- 
mozui: ,Nebegaliu be tavęs gyventi, grįžk į mano glėbį!“ 
Formozas sugrįžo ir išgirdo, kad Valteris atsisakė savo 
pelningos vietos, kad ją gautų Formozas, kuris seniai 
tokios vietos troško. Formozas gavo šią vietą ir, jeigu 
neskaitysime sužlugusių vilčių vesti Ulrikę, susilaukė la- 
bai malonaus gyvenimo. Visas miestas, visa šalis stebėjo- 
si abiejų draugų kilnumo lenktynėmis, jų draugystė bu- 
vo laikoma seniai praėjusių gražesnių dienų atgarsiu, jų 
heroizmas statomas pavyzdžiu, kuriuo gali pasekti tik 
didžios sielos. 

— Iš tikrųjų, — pradėjau aš, kai Pontas baigė, — iš 
tikrųjų, sprendžiant iš to, ką aš esu skaitęs, Valteris ir 
Formozas yra kilnūs, stiprūs žmonės, kurie ištikimai au- 
kojasi vienas dėl kito ir nieko nežino apie tavo išgirtą 
gyvenimo išmintį. 

— Hm,— ironiškai nusišiepė Pontas.— Nelygu, kaip į 
tai pažiūrėsim! Dar reikia pridurti keletą smulkmenų, ku- 
rių dalį aš sužinojau iš savo pono, o kitas pats nuklau- 
siau. Atrodo, kad pono Formozo meilė turtuolio prezi- 
dento dukrai nebuvo tokia karšta, kaip senis manė, nes 
pačiame tos žudikiškos aistros įkarštyje jaunasis ponaitis, 
visą dieną džiūvęs iš meilės, vakarais atrasdavo jėgų 
lankytis pas dailią, lipšnią modistę. Bet kai Ulrikė tapo 

jo nuotaka, jis greitai patyrė, kad ta švelni kaip ange- 
las mergelė turi ypatingą talentą, pasitaikius progai, pa- 
virsti maža raganėle. Be to, jį iš tikrų šaltinių pasiekė 
nemaloni žinia, kad panelė Ulrikė, gyvendama reziden- 
cijoj, labai gerai pažino, kas yra meilė ir meilės džiaugs- 
mai. Tada jį staiga pagavo neapsakomas kilnumas, padė- 
jęs jam turtingą nuotaką perleisti draugui. Keistai apakęs, 
Valteris tikrai mylėjo Ulrikę, kurią kelis kartus buvo 
matęs viešose vietose, švytinčią tualetais, o Ulrikei ne- 
buvo didelio skirtumo, katras iš jų taps jos vyru — For- 
mozas ar Valteris. Pastarasis tikrai turėjo gerą, pelnin- 
gą vietą, bet, joje sėdėdamas, pridirbo tiek visokių suk- 
tybių, kad netrukus turėjo būti atleistas. Jis nusprendė, 
kad geriau bus užleisti savo vietą draugui ir tokiu, iš ša- 
lies žiūrint, kilniu žingsniu išgelbėti savo garbę. Trys 
tūkstančiai talerių buvo vertybiniais popieriais įteikti se- 
nai, labai padoriai moteriškei, kuri anos dailios modistės 
namuose būdavo čia kaip motina, čia kaip tetulė, čia 
kaip valytoja. Tvarkant šį reikalą, ji suvaidino dvigubą 
vaidmenį: paimdama pinigus, ji buvo motina, o paskui, 
juos nunešusi ir už atnešimą gavusi gerą atlyginimą, ji 
tapo tos merginos valytoja; tu, mielas Murkly, tą mer- 
giną jau pažįsti, nes ji ką tik žiūrėjo su ponu Formozu 
pro langą. Tarp kitko, abu, ir Formozas, ir Valteris, se- 
niai žino, koks buvo tas kilnumas, kuriuo jie stengėsi 
vienas kitą pralenkti. Kad nereiktų sakyti vienas kitam 
pagyrimų, jie ilgai vengė susitikti, todėl šiandien, kai at- 
sitiktinumas juos suvedė gatvėj, jų pasisveikinimas buvo 
toks meilus. 

Tuo metu kilo baisiausias triukšmas. Žmonės ėmė 
lakstyti į visas puses, rėkdami: ,„Dega, dega!" Gatve pra- 
jojo raiteliai, sudardėjo karietos. Netoli mūsų iš vieno 
namo langų vertėsi dūmai ir liepsnos. Pontas pasileido 
pirmyn, o aš išsigandęs ėmiau kabarotis aukštomis ko- 
pėčiomis, atremtomis į vieno namo sieną, ir bematant 
atsidūriau ant stogo, kur buvau visiškai saugus. Staiga 
man pasirodė... 

(Mak. 1.)... visai netikėtai užgriuvo man ant galvos, — 
kalbėjo kunigaikštis Irenėjus, — nesikreipęs į hofmaršalą, 
neprisistatęs budinčiam kamerheriui, beveik — sakau tai 
tik jums, maestro Abrahamai, neskelbkit žmonėms, — be- 
veik be pranešimo, prieškambariuose nebuvo nė vieno 
tarno. Tie asilai vestibiuly lošė kortomis. Kortos yra di- 
delė yda. Laimė, kad tuo metu kaip tik ėjo pro šalį sta- 
lo viršininkas, jis pačiupo atvykėlį tarpdury už skverno, 
paklausė, kas jis toks ir kaip pranešti apie jį kunigaikš- 
čiui. Bet jis man patiko, itin mandagus žmogus. Ar jūs 
man nesakėte, kad jis ne visada buvo paprastas eilinis 
muzikantas, kad yra kilęs iš geros šeimos? 

Maestro Abrahamas užtikrino, kad Kreisleris seniau 
tikrai gyvenęs kitaip, kad jam net tekę valgyti už ku- 
nigaikščio stalo ir kad tik viską siaubianti epochos aud- 
dra jį iš to gyvenimo išstūmusi. Tarp kitko, jis pagei- 
daująs, kad niekas nejudintų uždangos, kurią jis už- 
metęs ant savo praeities. 

— Tai, vadinasi, bajoras— tarė kunigaikštis, — gal 
baronas ar grafas, o gal net... Na, nesileisime per toli į 
tuščias svajones! Turiu silpnybę tokioms paslaptingoms 
istorijoms! Gražūs buvo laikai prancūzų revoliucijos, kai 
markizai gamino antspaudinį laką, o grafai mezgė nak- 
tines kepurėles ir norėjo būti tik paprasti mesjė, koks 
linksmas buvo tas didysis kaukių balius! Taigi dėl pono 
fon Kreislerio! Bencon apie tokius dalykus nusimano, 
jinai gyrė man jį ir rekomendavo, ir ji teisi. Iš to, kaip 
jis laikė po pažastim skrybėlę, aš tuojau pamačiau, kad 
tai apsišvietęs Žmogus, gražus, mandagaus elgesio. 

Kunigaikštis keliais žodžiais dar pagyrė Kreislerio 
išvaizdą, ir maestro Abrahamas buvo įsitikinęs, kad jo 
planas pavyks. Mat jis ketino savo brangiausią draugą 
įtaisyti tariamam dvare kapelmeisteriu ir tokiu būdu su- 
laikyti jį Zighartsveilery. Bet vos tik jis dar kartą apie 
tai užsiminė, kunigaikštis itin ryžtingai atsakė, kad iš to 
nieko nebus. 

— Pasakyk pats,— kalbėjo jis toliau,— pasakyk pats, 
maestro Abrahamai, ar bus galima tą malonų žmogų pri- 

imti į siauresnį mano šeimos ratelį, jeigu aš jį paskirsiu 
kapelmeisteriu ir kartu dvaro tarnautoju? Galėčiau jam 
suteikti kokį laipsnį ir paskirti jį dvaro maitre de plaisir 
arba des spectacles!, bet jis labai gerai supranta muzi- 
ką ir, kaip sakot, turi patyrimo teatro reikaiuose. Mat 
aš laikausi savo amžinatilsį tėvelio principo, kuris visa- 
da sakydavo, kad minėtasis maitre, gink Dieve, neturįs 
nusimanyti apie tuos daiktus, kurių jis yra maitre, nes 
šiaip jis per daug jais rūpinsis ir per daug domėsis žmo- 
nėmis, kurie toj srityj dirba: aktoriais, muzikantais ir t. t. 
Taigi tegu ponas fon Kreisleris verčiau slepiasi po sve- 
timšalio kapelmeisterio kauke ir su ja teįeina į vidinius 
kunigaikščio namų kambarius, kaip anas gana įžymus 
žmogus, kuris prieš kiek laiko savo žaviais pokštais, tie- 
sa, prisidengęs niekinga histriono kauke, linksmino rink- 
tinę draugiją. 

— O kadangi jūs,— sušuko kunigaikštis, pamatęs, kad 
maestro Abrahamas ruošiasi išeiti — o kadangi jūs esa- 
te pono fon Kreislerio lyg ir chargė d' affaires2, tai aš 
nuo jūsų neslėpsiu, kad tik du jo bruožai man nelabai pa- 
tiko, ir tie patys gal ne tiek tikri bruožai, kiek įpročiai. 
Jūs mane suprantate. Pirma, jis spokso tiesiai man į akis, 
kai aš su juo kalbu. Juk mano akys nepaprastos, aš mo- 
ku jomis taip sužaibuoti, kaip velionis Frydrichas Didysis, 
joks kamerjunkeris, joks pažas nedrįsta pakelti akių, kai 
aš įbedu į jį savo baisų žvilgsnį ir paklausiu, ar tas mau- 
vais sujet* vėl prisidarė skolų, ar surijo marcipanus, o 
ponas ion Kreisleris neima galvon, ar aš žaibuoju, ar ne, 
tik šypso sau kažkaip, kad... net aš pats turiu nuleisti 
akis. Antra, tas žmogus turi kažkokią keistą kalbėjimo 
manierą, jo atsakymai, jo visa kalba tokie, kad kartais 
žmogus pradedi galvoti, jog tas, ką pasakei, nelabai pro- 
tinga, jog tu kažkoks... Prisiekiu šv. Januarijum, maestro, 


! Kamerheris pramogų arba vaidinimų reikalams (pranc.). 
Ž Diplomatinis įgaliotinis (pranc.). 
3 Nenaudėlis (pranc.). 

tai nepakenčiama, pasistenkit, kad ponas fon Kreisleris 
mestų tuos įpročius. 

Maestro Abrahamas prižadėjo padaryti, ko kunigaikš- 
tis Irenėjus iš jo reikalavo, ir vėl buvo beišeinąs, bet 
kunigaikštis dar užsiminė, su kokia antipatija atsiliepusi 
apie Kreislerį kunigaikštytė Hedviga, ir pridūrė, kad 
mergaitę jau kuris laikas vargina keisti sapnai ir fantazi- 
jos ir kad dvaro gydytojas rekomenduoja kitą pavasarį 
pravesti gydymą išrūgomis. Mat Hedviga dabar įsika- 
lusi į galvą, kad Kreisleris yra pabėgęs iš beprotnamio 
ir galįs pridaryti eibių. 

— Pasakykite, maestro — užklausė kunigaikštis — pa- 
sakykit, ar tas protingas vyras turi bent kokių nervų 
pakrikimo požymių? 

Abrahamas atsakė, kad Kreisleris tiek pat pamišęs, 
kiek ir jis pats, bet elgiasi jis kartais keistokai ir pasi- 
neria į tokią būseną, kurią beveik galima būtų prilyginti 
princo Hamleto būsenai, bet nuo to jis pasidaro dar 
įdomesnis. 

— Kiek žinau, — tarė kunigaikštis — jaunasis Ham- 
letas buvo įžymus princas iš senos garbingos valdovų 
giminės, ir jam tik retkarčiais šaudavo į galvą keista idė- 
ja, kad visi dvariškiai turi mokėti pūsti fleitą. Aukštiems 
asmenims keistenybės pritinka, tas tik dar labiau juos 
išaukština žmonių akyse. Jei taip darytų paprastas, be 
padėties ir luomo žmogus, tai sakytume, kad jis kvailas, 
ir tiek, bet didikui tai tik malonus, didus dvasios užgai- 
das, keliantis nuostabą ir susižavėjimą. Būtų geriau, jei 
ponas fon Kreisleris eitų tiesiu keliu, bet jei jis būtinai 
nori sekti princu Hamletu, tai ką gi— čia tik gražus 
aukštesnių dalykų siekimas, tikriausiai sukeltas jo didelio 
palinkimo į muzikos studijas. Jeigu jis kartais keistai el- 
giasi, reikia jam atleisti. 

Atrodė, kad maestro Abrahamas šiardieną nebeišeis 
iš kunigaikščio kambario, nes vos tik jis atidarė duris, 
kunigaikštis Irenėjus vėl pasišaukė jį atgal ir norėjo su- 
žinoti, iš kur galėtų būti kilusi ta keista kunigaikštytės 
Hedvigos antipatija Kreisleriui. Maestro Abrahamas ra- 

pasakojo, kaip Kreisleris pirmą kartą sutiko kunigaikš- 
tytę ir Juliją Zighartshofo parke, ir pridūrė, kad kapel- 
meisteris tada buvo susijaudinęs ir ši jo nuotaika turė- 
jusi nemaloniai paveikti švelnių nervų damą. 

Kunigaikštis itin karštai išreiškė viltį, kad ponas fon 
Kreisleris tikrai neatėjo pėsčias į Zighartshofą, tikriausiai 
karieta buvo sustojusi kur nors plačiajame parko kelyje, 
nes pėsti keliauja tik paprasti nuotykių ieškotojai. 

Maestro Abrahamas pasakė, kad, nors ir visiems yra 
žinoma, kaip vienas narsus karininkas atbėgo iš Leipcigo 
į Sirakūzus, nė karto nedavęs pakalti puspadžių, bet kai 
dėl Kreislerio, tai jis esąs įsitikinęs, kad karieta tikrai 
stovėjusi parke. Kunigaikštis nurimo. 

Kai kunigaikščio kambary vyko šis pokalbis, Johane- 
sas sėdėjo pas patarėją Bencon prie gražiausio fortepi- 
jono, padirbto auksarankės Nanetės Štreicher, ir akom- 
panavo Julijai, kuri dainavo didįjį, aistringąjį Klitemnest- 
ros Iečitatyvą iš Gliuko „ĮIfigenija Aulidėje“. 

Jūsų biografas, norėdamas pateikti tikrą portretą, yra, 
deja, priverstas savo herojų pavaizduoti kaip ekstrava- 
gantišką žmogų, kuris ramiam stebėtojui gali pasirodyt 
kone beprotis, ypač jei kalbama apie žavėjimąsi muzika. 
Jis jau pakartojo egzaltuotus jo posakius, kad „kai Ju- 
lija dainavo, visas ilgesio kupinas meilės skausmas, visa 
saldžių svajonių ekstazė, viltis, troškimas bangavo miš- 
ku ir kaip gaivi rasa krito į gėlių taureles, į besiklausan- 
čių lakštingalų krūtinę!“ Taigi Kreislerio nuomonė apie 
Julijos dainavimą neatrodo labai dalykiška. Bet minėtas 
biografas gali maloniajam skaitytojui užtikrinti, kad Ju- 
lijos dainavimas, kurio jis, piktam likimui lėmus, pats 
niekada negirdėjo, skambėjo kažkaip paslaptingai, kaž- 
kaip labai nuostabiai. Buvo daug itin rimtų žmonių, dar 
visai neseniai nusikirpusių kaseles, kurie, įveikę kokią 
nors rimtą teismo bylą, kokią ypatingai piktą ligą ar su- 
valdę kokį maištingo būdo kilmingą jaunuolį, visiškai 
ramiai galėdavo klausytis teatre Gliuko, Mocarto, Betho- 
veno, Spontinio muzikos, — net tokie žmonės dažnai tvir- 
tindavo, kad, dainuojant panelei Julijai Bencon, jie pajus- 

davę kažkokią keistą nuotaiką, kurios negalima nusakyti 
žodžiais. Juos pagaudavęs kažkoks nedrąsumas, ku- 
ris betgi teikdavęs neapsakomą malonumą, ir jie norėda- 
vę kvailioti ir elgtis kaip jauni fantastai ir eiliakaliai. 
Toliau reikia paminėti, kad vieną kartą, Julijai dainuo- 
jant dvare, kunigaikštis Irenėjus garsiai sudejavo, o kai 
dainininkė baigė, jis priėjo tiesiai prie jos, prispaudė 
prie lūpų jos ranką ir verksmingai pratarė: „Brangioji 
panele!“ Hofmaršalas drįso tvirtinti, kad kunigaikštis Ire- 
nėjus tikrai pabučiavęs mažajai Julijai ranką ir iš jo 
akių nulašėjusios kelios ašarėlės. Bet, vyriausiajai dvaro 
damai įsakius, šis tvirtinimas buvo užgniaužtas kaip ne- 
deramas ir prieštaraujantis dvaro labui. 

Julija turėjo skambų, gryną it sidabrinis varpelis 
balsą ir dainavo su tokiu jausmu, tokiu entuziazmu, ku- 
ris plaukia iš sujaudintos sielos gelmių; gal čia ir slypėjo 
tie nuostabūs, nenugalimi burtai, kuriais ji ir šiandien 
visus pakerėjo. Visi klausėsi jos dainos, užgniaužę kva- 
pą, kiekvienam spaudė krūtinę saldus, neišreiškiamas 
graudulys, ir, kai ji baigė, tik po kelių minučių audrin- 
gai prasiveržė nesibaigiantys aplodismentai. Tik Kreis- 
leris sėdėjo atsilošęs fotelyje, nebylus ir sustingęs. Pas- 
kui jis pamažu ir tyliai atsistojo, ir Julija kreipėsi į jį 
žvilgsniu, kuris aiškiai klausė: „Negi iš tiesų aš taip ge- 
rai sudainavau?“ Bet, kai Kreisleris pakėlė ranką prie 
širdies ir drebančiu balsu sukuždėjo: „Julija!“, ji parau- 
dusi nuleido akis. Po to jis nuleido galvą ir ne išėjo, 
bet išslinko iš damų rato. 

Patarėja Bencon turėjo vargo, kol įkalbėjo kunigaikš- 
tytę Hedvigą pasirodyti vakaro draugijoj, kur ji turėjo 
sutikti kapelmeisterį. Ji nusileido tik tada, kai patarėja 
jai labai rimtai išdėstė, kaip vaikiška būtų vengti žmo- 
gaus tik todėl, kad jis nėra iš tų, kurie panašūs vieni 
į kitus kaip vieno liejimo monetos ir retkarčiais parodo 
keistų savybių. Be to, Kreislerį priėmęs kunigaikštis, ir ji 
vis tiek negalėsianti laikytis savo nesuprantamo užsispy- 
rimo. 

Kunigaikštytė Hedviga taip gudriai mokėjo visą va- 
karą laviruoti, kad Kreisleriui, kuris kaip geras ir nuolai- 
dus žmogus, tikrai norėjo jos atsiprašyti, nepaisant visų 
pastangų, nepavyko prie jos prisiartinti. Išradingiausius 
jo manevrus ji mokėjo atremti gudria taktika. Tuo labiau 
nustebo Bencon, kai staiga kunigaikštytė išsiveržė iš da- 
mų rato ir priėjo tiesiai prie kapelmeisterio. Kreisleris 
stovėjo taip giliai paskendęs mintyse, kad iš svajonių jį 
pabudino tik kunigaikštytės klausimas; nejaugi jis vie- 
nas nežinąs, kaip išreikšti susižavėjimą, kurį sukėlė Ju- 
lijos dainavimas? 

— Maloningoji panele,— atsakė Kreisleris sujaudintu 
balsu, — maloningoji panele, tokia yra pripažinta įžymių 
rašytojų nuomonė, kad palaimintieji vietoj Žodžių turi 
tik mintis ir žvilgsnius. Man atrodo, kad aš buvau dan- 
guje! 

— Tai mūsų Julija yra šviesos angelas, — atsakė ku- 
nigaikštytė šypsodama,— jeigu ji sugebėjo atverti jums 
dangų. Bet dabar aš prašau jus valandėlę nusileisti iš aukš- 
tybių ir išklausyti vargšą šios žemės vaiką, kokia esu aš. 

Kunigaikštytė nutilo, tartum laukdama, ką pasakys 
Kreisleris. Bet jis tylėjo, žiūrėdamas į ją spindinčiomis 
akimis, ir ji, nuleidusi galvą, taip greitai nusigręžė, kad 
lengvas šalis nuslydo jai nuo pečių. Kreisleris suspėjo 
jį pagauti. Kunigaikštytė sustojo. 

— Pakalbėkim,— prabilo ji netvirtuų, svyruojančiu 
balsu, lyg kovodama pati su savim, lyg jai būtų sunku 
išreikšti, ką yra Nnutarusi savo širdy,— pakalbėkime apie 
poetiškus dalykus prozaiškai. Aš žinau, kad jūs mokote 
Juliją dainuoti, ir turiu pripažinti, kad nuo to laiko jos 
balsas ir atlikimas labai pagerėjo. Tai teikia man vilties, 
kad jūs galėtumėt išugdyti net ir vidutinišką talentą, to- 
kį, kaip mano. Aš noriu pasakyti, kad... 

Kunigaikštytė, skaisčiai nuraudusi, užsikirto, patarėja 
Bencon priėjo prie jų ir ėmė tikinti, kad kunigaikštytė 
labai save skriaudžia, vadindama savo muzikinį talentą 
vidutinišku, kad ji puikiai grojanti fortepijonu ir labai 
išraiškingai dainuojanti. Kreisleris, kuriam kunigaikštytės 

sumišimas staiga pasirodė neapsakomai meilus, ėmė berti 
komplimentus ir galų gale pasakė, kad jam būtų didžiau- 
sia laimė, jei, kunigaikštytei leidus, jis galėtų žodžiais 
ir darbais padėti jai mokantis muzikos. 

Kunigaikštytė labai patenkinta klausėsi kapelmeis- 
terio ir, jam baigus kalbėti, patarėjos žvilgsnyje pajutu- 
si priekaištą, kad iš pradžių buvo tokia nepalanki tam 
maloniam žmogui, protyliai tarė: 

— Taip, taip, Bencon, jūsų teisybė, aš turbūt dažrai 
elgiuosi kaip vaikas! 

Tą pačią akimirką ji, nepakeldama akių, siekė šalio, 
kurį Kreisleris tebelaikė rankose ir dabar jai padavė. Jis 
pats nežinojo, kaip tai atsitiko, kad duodamas palietė 
kunigaikštytės ranką. Visus jo nervus sukrėtė stiprus 
smūgis, ir jam pasirodė, kad jis netenka sąmonės. 

Kaip šviesos spindulys, prasiveržęs pro tamsius de- 
besis, Kreislerį pasiekė Julijos balsas: 

— Turiu dar padainuoti, — tarė ji — man vis neduo- 
da ramybės, mielas Kreisleri. Aš norėčiau pabandyti tą 
gražųjį duetą, kurį jūs man neseniai atnešėt. 

— To jūs negalit atsakyti mano dukteriai, — įsikišo 
ponia Bencon,— sėskit prie fortepijono, brangusis kapel- 
meisteri! 

Kreisleris, negalėdamas ištarti nė žodžio, atsisėdo prie 
fortepijono ir, lyg apdujęs nuo kažkokio keisto kvaitu- 
lio, užgavo pirmuosius dueto akordus. Julija pradėjo: 
„Ah che mi manca V'anima in si fatal momento“!. Reikia 
pasakyti, kad, kaip ir visuose italų romansuose, čia bu- 
vo kalbama apie paprastą mylimųjų išsiskyrimą, kad mo- 
mento, kaip visada, rimavosi su sento? ir tormento* ir kad 
lygiai taip, kaip ir kituose tokiuose duetuose, netrūko 
abbi pietade, o cielo* ir pena di morir?. Bet Kreisleris di- 
! O, kodėl tokią nelaimingą minutę man trūksta drąsos (ital.). 
2 Jaučiu (ital.). 

3 Kančia (ital.). 
* Pasigailėjimo, dangau (ital.). 
S Mirties bausmė (ital.). 

džiausio įkvėpimo valandą su tokiu įkarščiu sukompo- 
navo šiems žodžiams muziką, kad ji neišvengiamai tu- 
rėjo pakerėti kiekvieną, kuris klausėsi tos dainos ir ku- 
riam dangus buvo davęs bent šiokią tokią klausą. Due- 
tas galėjo lygintis su pačiais aistringiausiais šios rūšies 
kūriniais, ir kadangi Kreisleris siekė tik tobuliausiai iš- 
reikšti jausmą ir nežiūrėjo, kad būtų lengva ir patogu 
dainuoti, tai intonacija išėjo itin sunki. Dėl tos priežas- 
ties Julija pradėjo nedrąsiai, kone svyruojančiu balsu, 
ne ką geriau įstojo ir pats Kreisleris. Bet greit abu bal- 
sai pakilo dainos vilnimis kaip švytinčios gulbės ir, šla- 
mėdamos sparnais, čia veržėsi aukštyn į auksu žėrinčius 
debesis, čia, rimdamos saldžiame meilės glėbyje, krito į 
šniokščiančią akordų jūrą, kol gilus atodūsis paskelbė 
artėjančią mirtį ir klaikiu kančios šauksmu išsiveržė pas- 
kutinis addio!', tartum kraujo fontanas iš perplėštos krū- 
tinės. 

Svečių tarpe nebuvo nė vieno, kurio duetas nebūtų 
giliai sujaudinęs, daugelio akyse blizgėjo ašaros, pati pa- 
tarėja Bencon prisipažino, kad net teatre kokios nors 
gerai vaidinamos atsiskyrimo scenos metu ji nieko pa- 
našaus nepergyvenusi. Julija ir kapelmeisteris buvo api- 
pilti pagyrimais, visi kalbėjo apie tikrą įkvėpimą, paga- 
vusį abu dainininkus, ir gal net aukščiau kėlė kūrinį, 
negu jis buvo vertas. 

Visi gerai matė, kad, dainuojant duetą, kunigaikštytė 
Hedviga buvo susijaudinusi, nors ir stengėsi atrodyti ra- 
mi, netgi abejinga. Šalia jos sėdėjo jaunutė dvaro dama 
raudonais skruosteliais, greita juoktis ir verkti. Kuni- 
gaikštytė kuždėjo jai tai šį, tai tą į ausį, o ta, bijodama 
nusižengti dvaro etiketui, atsakinėjo jai tik vienu kitu 
atskiru žodeliu. Taip pat ir patarėjai Bencon, sėdinčiai 
iš kitos pusės, ji šnibždėjo visokius niekus, tartum visai 
nesiklausydama dueto. Bet griežtoji patarėja paprašė 
maloningąją panelę pokalbius atidėti iki to laiko, kai 
bus baigtas duetas. Užtat dabar kunigaikštytė, visa įrau- 


! Sudie (ital.). 


126 


dusi, žibančiomis akimis, taip garsiai prašneko, kad nu- 
stelbė visos draugijos pagyrimus. 

— Man turbūt irgi bus leista pasakyti savo nuo- 
monę. Aš sutinku, kad duetas, kaip muzikos kūrinys, 
turi savo vertę, kad mano Julija puikiai dainavo, bet ar 
pritinka, ar reikia intymiam rately, kur turi vyrauti malo- 
nūs pašnekesiai, kur, visų bendrai palaikomos, turi plaukti 
kalbos ir dainos nelyginant tarp gėlių švelniai čiurlenantis 
upelis, ar reikia, kad čia būtų patiekiami tokie ekstrava- 
gantiški dalykai, kurie drasko širdį, kurių galingo, pritren- 
kiančio įspūdžio negalima atsiginti? Aš stengiausi ne- 
girdėti, neįsileisti į širdį tos klaikios Orko kančios, ku- 
rią Kreisleris užfiksavo garsais su tokiu mūsų jautrias 
širdis kankinančiu talentu, bet niekas nesiteikė man pa- 
dėti. Gal jūs pasijuoksit iš mano silpnumo, kapelmeiste- 
Ii, bet aš prisipažįstu, kad sunkus jūsų dueto įspūdis 
mane visai pribaigė. Argi nebėra Čimarozos, Paizielo, 
kurių kompozicija taip tinka draugijai? 

— O Dieve! — sušuko Kreisleris, ir jo veide suvirpėjo 
visi raumenys, kaip visuomet, kai jo sielą užvaldydavo 
humoras. — O Dieve, maloningoji kunigaikštyte! Aš, 
vargšas kapelmeisteris, esu tokios pat nuomonės, kaip 
ir jūsų malonybė! Argi tai nėra nusižengimas bet kokiam 
padorumui ir tualeto tvarkai atsinešti į draugiją širdį su 
visu jos grauduliu, su visu skausmu, visa joje slypinčia 
palaima, neuždangstytą gražiomis manieromis ir etiketo 
kaklaskare? Ar užtenka gesintuvų, kuriuos mums duoda 
geras tonas, ar jų užtenka, ar jie įstengia nuslopinti lieps- 
nas, kurios šen ir ten išsiveržia? Kiek bepiltum arbatos, 
saldaus vandenėlio, nesigailėdamas gražių kalbų, malonaus 
liurlenimo, vis pavyksta vienam kitam išsigimusiam pade- 
gėjui įmesti į vidų raketą, ir liepsnos muša aukštyn, švyti 
ir net degina, oto niekada nebūna nuo grynos mėnesienos! 
Taip! Maloningiausioji kunigaikštyte! Taip, aš nelaimin- 
giausias iš visų kapelmeisterių, aš begėdiškai nusikaltau, 
dainuodamas čia tą baisingą duetą, kuris kaip pragariš- 
kas fejerverkas įkrito į mūsų draugiją su visais šviesos 
ratilais, uodeguotomis raketomis, fontanais ir patrankų 

šūviais ir, deja, matau, kad jau visur jis viską padegė! 
Ei! Gaisras! Gaisras! Gelbėkit! Degam! Šaukit ugniagesius! 
Vandens! Vandens] Gelbėkit! 

Kreisleris puolė prie gaidų dėžės, ištraukė ją iš po 
fortepijono, atidarė, ėmė joje raustis, ištraukė vieną parti- 
tūrą, tai buvo Paizielo „„Molinara“!, atsisėdo prie forte- 
pijono ir pradėjo žinomą gražiosios arijetės „La Racheli- 
na molinarina“? riturnelę, kuria prasideda malūnininkės 
partija. 

— Susimildamas, Kreisleri,— prabilo Julija išsigandu- 
si ir sumišusi. 

Bet Kreisleris puolė prieš Juliją ant abiejų kelių ir 
pradėjo maldauti. 

— Brangioji, žavioji Julija! Pasigailėkit didžiai ger- 
biamos draugijos, įpilkit paguodos balzamo į vilties ne- 
tekusias sielas, padainuokit Racheliną! Jei nedainuosit, 
man nieko kito nebeliks, kaip čia pat jūsų akyse pulti į 
neviltį, ant kurios krašto jau stoviu, ir nieko nepadės, 
jei jūs laikysit žuvusį maitre de la chapelle? už skverno 
ir gražiai jį prašysit: „„Pasilikit su mumis, Johanesai|“ — 
jis jau bus nusileidęs prie Acherono ir grakščiausiai 
strykčios demonų šoky su šaliais! Todėl dainuokit, bran- 
gioji! 

Julija, nors nenorom, paklausė Kreislerio prašymo. 

Vos tik ji baigė šią arijetę, Kreisleris tuojau pradėjo 
žinomą komiškąjį notaro ir malūnininkės duetą. 

Julijos balsui ir dainavimo metodui buvo artimesnė 
rimta, patetinė muzika, bet ir komiškus dalykus ji atlik- 
davo su žavia gracija. Kreisleris buvo įsisavinęs keistą, 
bet labai įspūdinga Italijos bufų dainavimo manierą, šian- 
dien betgi vos neišėjo iš krašto besistengdamas, nes tūks- 
tančiais niuansų kaitaliojo balsą, reikšdamas aukščiau- 
sią dramatizmą, ir kartu išdarinėjo tokias grimasas, kad 
jos būtų prajuokinusios net Katoną. 


! Malūnininkė (ital.). 
Ž Malūnininkė Rachelina (ital.). 
3 Kapelmeisterį (pranc.). 


Tad nėra ko stebėtis, kad visi garsiai džiūgavo ir kva- 
tojo. 

Kreisleris susižavėjęs pabučiavo Julijai ranką, bet ši 
greitai ir apmaudžiai ją ištraukė. 

— Ak,—tarė Julija — ak, kapelmeisteri, nebegaliu 
suprasti jūsų keisto, tiesiog stulbinančio nuotaikos kaita- 
liojimosi. Tas mirties šuolis nuo vieno kraštutinumo prie 
kito drasko man krūtinę. Susimildamas, brangusis Kreis- 
leri, niekados nebereikalaukit, kad giliai sujaudinta sie- 
la, kai manyje dar tebeskamba giliausio graudulio tonai, 
dainuočiau komiškus dalykus, kad ir kokie jie gražūs ir 
malonūs. Aš žinau, kad galiu, kad įstengiu, bet tai mane 
visiškai pribaigia. Nebereikalaukite to iš manęs! Jūs man 
tą prižadat, tiesa, mielas Kreisleri! 

Kapelmeisteris norėjo atsakyti, bet tą akimirksnį ku- 
nigaikštytė stipriai apkabino Juliją ir taip išdykėliškai 
nusijuokė, kad kiekviena dvaro ceremonmeisterė būtų 
palaikiusi tai neleistinu ir nepritinkamu dalyku. 

— Eikš prie mano širdies, — sušuko ji,— tu žaviausia, 
balsingiausia, išdykiausia iš visų malūnininkių! Tu ap- 
mulkintum viso pasaulio baronus, prievaizdus, notarus, 
o gal ir... — Tas, ką ji dar norėjo pasakyti, dingo naujo 
audringo kvatojimo priepuoly. Paskui ji greitai atsisuko 
į kapelmeisterį: — Jūs mane visiškai nuginklavot, mie- 
lasis Kreisleri! O, dabar aš suprantu jūsų aikštingą hu- 
morą! Jis žavus, tikrai žavus! Tik iš įvairiausių įspūdžių, 
skirtingiausių jausmų prieštaravimo atsiveria aukštesnis 
gyvenimas! Ačiū, nuoširdus ačiūl Štai, aš jums leidžiu 
pabučiuoti man ranką. 

Kreisleris paėmė jos ištiestą ranką, ir vėl, nors ir ne 
taip smarkiai, kaip pirma, jį sukrėtė srovė, todėl jis 
turėjo valandėlę luktelėti ir tik tada pakėlė prie lūpų 
gležnus nuogus pirštelius. Jis nusilenkė taip grakščiai, 
lyg dar tebebūtų pasiuntinybės patarėjas. Jis pats neži- 
nojo kodėl, bet šitas fizinis pojūtis, prisilietus prie ku- 
nigaikštytės rankos, jam pasirodė baisiai juokingas. „Ma- 
tyt,— tarė jis sau, kai kunigaikštytė jį paliko, — matyt, 

maloningoji panelė panaši į Leideno stiklinę; tenkinda- 
ma savo kunigaikštiškus užgaidus, ji krato padorius žmo- 
nes elektros srove|" 

Kunigaikštytė lakstė, šokinėjo po salę, juokėsi, niū- 
niavo „La Rachelina molinarina“ ir mylavo, bučiavo čia 
vieną, čia kitą damą, tvirtino, kad niekada jai gyvenime 
nebuvo taip linksma ir kad už tai ji turinti būti dėkinga 
kapelmeisteriui. Rimtajai patarėjai Bencon tas labai ne- 
patiko; nebeiškentusi ji pasivedė Hedvigą į šalį ir su- 
šnibždėjo į ausį: 

— Susimildama, Hedviga, kaip jūs elgiatės! 

— Aš manau,— atšovė kunigaikštytė, žybčiodama aki- 
mis, — aš Manau, mieloji Bencon, kad pamokslų šiai die- 
nai pakaks, ir visi eisim gulti! Taip, gulti! Gulti! 

Tai pasakiusi, ji liepė paduoti karietą. 

Tuo metu, kai kunigaikštytė nestygo vietoje iš per- 
dėto linksmumo, Julija buvo tyli ir apsiblaususi. Pasirė- 
musi ranka galvą, ji sėdėjo prie fortepijono; išbalęs vei- 
das, apsiniaukusios akys rodė, kad apmaudas kelia jai 
net fizinį skausmą. 

Kreisleriui irgi išblėso žėrinti humoro ugnis. Veng- 
damas pokalbių, jis patyliukais slinko prie durų. Patarė- 
ja Bencon pastojo jam kelią: 

— Nežinau, — prabilo ji, — koks keistas kartėlis man 
šiandien... 

(M. p. t.). ... viskas taip pažįstama, taip sava, saldus 
aromatas pats nežinau kokio gardaus kepsnio melsvais 
debesėliais bangavo per stogus, ir lyg iš toli toli, vaka- 
riui vėjeliui šiurenant, kuždėjo mieli balsai: „Murkly, 
mylimasis, kur taip ilgai buvai?" 


Iš kur skausmų pilnoj širdy 
Staiga šis laimės virpulys! 

Gal atsivers svajų šalis? 

Gal džiaugsmas dieviškas arti? 
Pakilk, nuvargusi dvasia, 

Didingų žygių imkis drąsiai. 

Jau skausmas ir gėla visa 
Pradingo, ir viltim tylia 
Guodžiuos, kad gardų kąsnį rasiu. 


Taip aš dainavau ir, nepaisydamas baisaus gaisro 
triukšmo, paskendau maloniausiose svajonėse! Bet ir čia, 
ant stogo, mane vis dar persekiojo tas siaubingas gyve- 
nimas, į kurį buvau patekęs. Mat, nespėjau nė apsidai- 
ryti, kaip iš už kamino išlindo viena tų keistų pabaisų, 
kuriuos žmonės vadina kaminkrėčiais. Vos tik mane pa- 
matęs, juodasis nenaudėlis suriko: „Škic, katine!" ir pa- 
leido į mane šluotą. Vengdamas smūgio, aš peršokau ant 
kito stogo ir įlindau į vandens nutekamąjį vamzdį. Bet 
kas apsakys mano linksmą nustebimą, net džiaugsmingą 
išgąstį, kai pamačiau, kad tupiu ant savo gerojo šeimi- 
ninko namų stogo. Skubiai ėmiau kabarotis nuo vieno 
stoglangio prie kito, bet visi buvo uždaryti. Aš pakėliau 
balsą, bet veltui, niekas manęs negirdėjo. O iš degančio 
namo vertėsi kamuoliai dūmų, šnypštė vandens srovės, 
sumišai rėkė tūkstančiai balsų, ugnis, matyt, plėtėsi. Ta- 
da atsidarė stoglangis ir maestro Abrahamas su savo 
geltonu chalatu iškišo laukan galvą. Vos tik pamatęs 
mane, jis nudžiugęs sušuko: 

— Murkly, mano gerasis katine Murkly, tai čia tu... 
eikš į vidų, eikš, pilkeli! 

Aš paskubėjau kaip mokėdamas parodyti jam ir savo 
džiaugsmą: tai buvo graži, puiki susitikimo šventė. Kai 
aš įšokau į pastogę, šeimininkas mane paglostė, ir aš iš 
pasitenkinimo atsakiau jam tais švelniais, maloniais gar- 
sais, kuriuos žmonės su pikta pajuoka vadina „,„murkimu“. 

— Cha, cha! — juokėsi šeimininkas, — cha, cha, vai- 
kine, tau smagu, kad grįžai tikriausiai iš tolimos kelionės 
į tėviškę ir nenutuoki, koks pavojus mums gresia. Aš 
irgi beveik norėčiau būti toks laimingas, niekuo dėtas 
katinas, kuriam nė velnio nerūpi nei gaisrai, nei ugnia- 
gesiai ir kuriam negali sudegti nė koks judamas turtas, 

nes vienintelis daiktas, kurį turi jo nemirtinga siela, yra 
jis pats. 

Tai pasakęs, šeimininkas paėmė mane ant rankų ir 
nulipo į savo kambarį. 

Vos tik mes įžengėm į vidų, paskui mus įsiveržė 
profesorius Lotarijus ir dar du vyrai. 

— Susimildamas, — sušuko. profesorius, — susimilda- 
mas, maestro, dėl Dievo meilės! Jūs didžiausiam pavojuj, 
ugnis jau laižo jūsų stogą! Leiskit mums išnešti daiktus. 

Maestro labai sausai atsakė, kad esant tokiam pavo- 
jui, ūmus draugų uolumas atneša daugiau žalos, negu 
pats pavojus, Mat kas išlieka nuo ugnies, tas vis tiek ei- 
na po velnių, nors gal ir gražesniu būdu. Jis pats kartą 
vienam savo draugui, kuriam grėsė gaisro pavojus, iš 
nuoširdžiausio entuziazmo išmetęs pro langą gerą krū- 
vą kinietiško porceliano, kad tik jis nesudegtų. Bet jeigu 
jie ramiai gražiai sudėtų į lagaminą tris naktines kepu- 
raites, vieną kitą pilką švarką ir kitus drabužius, iš ku- 
rių ypatingai reikia saugoti vienas šilkines kelnes, dar 
įdėtų kelias poras baltinių, o į dvi tris pintines sukrautų 
knygas ir rankraščius, bet nė pirštu nepaliestų jo maši- 
nų, jis būtų jiems labai dėkingas. Kai stogas užsidegsiąs, 
jis pats išeisiąs su visu savo judamu turtu. 

— Bet pirma,— dar pridūrė jis — pirma leiskite man 
pavalgydinti ir pagirdyti savo namiškį ir kambario drau- 
gą, kuris ką tik nuvargęs, nusikamavęs grįžo iš tolimų 
kelionių, paskui galėsite šeimininkauti! 

Visi labai juokėsi, kai suprato, kad šeimininkas kalba 
ne apie ką kitą, tik apie mane. 

Man buvo nuostabiai skanu, ir gražioji viltis, kurią 
aš ant stogo išreiškiau Žaviais, ilgesingais tonais, visiškai 
išsipildė. 

Kai aš pasistiprinau, šeimininkas patupdė mane į pin- 
tinę, o šalia manęs — ten dar buvo vietos — pastatė ma- 
žą dubenėlį pieno, paskui rūpestingai užvožė pintinę 
dangteliu. 

— Patupėk čia ramiai,— tarė šeimininkas, — patupėk, 
katinėli, tamsiame būste, pažiūrėsim, kaip čia mums vis- 

kas baigsis; kad nebūtų ilgu, ragauk savo mėgiamą gėri- 
mėlį, nes jeigu šokinėsi ar painiosies kambary, gelbėto- 
jai belakstydami dar sumindys tau uodegą ir kojas. Jeigu 
reikės bėgti, aš pats tave išnešiu, kad vėl nepaklystum, 
kaip jau kartą buvo nutikę. Jūs nepatikėsit,— kreipėsi 
šeimininkas į vyrus,— nepatikėsit, gerbiamieji ponai ir 
gelbėtojai nelaimėj, koks puikus, galvotas katinas yra tas 
pilkas žvėrelis pintinėj. Gamtininkai, tokie, kaip Galis, 
tvirtina, kad šiek tiek prasišvietę katinai, apdovanoti pui- 
kiausiais instinktais, kaip antai: kraugeriškumu, vagilia- 
vimu, sukčiavimu, — visiškai negali prisiminti vietos, todėl 
paklydę niekada neberanda namų; bet mano gerasis 
Murklys yra šauniausia išimtis. Kelias dienas jo nebuvo 
namie, ir aš iš širdies gailėjausi jo netekęs, o šiandien 
prieš valandėlę jis sugrįžo ir, kaip turiu pagrindo manyti, 
pasirinko malonų kelią per stogus. Gerasis padarėlis įro- 
dė, kad jis yra ne tik gudrus ir protingas, bet ir ištikimai 
prisirišęs prie savo pono, ir už tai aš jį dar labiau myliu, 
negu pirma. 

Mane kaip sviestu patepė šeimininko pagyrimas, ap- 
salęs iš džiaugsmo, pasijutau pranašesnis už savo giminę, 
už visą būrį paklydusių katinų, kurie neranda kelio na- 
mo, ir stebėjausi, kad aš pats iki šiol reikiamai neįverti- 
nau savo proto didybės. Nors pagalvojau, kad tai Pontas 
atvedė mane į tikrąjį kelią, o kaminkrėčio šluota užnešė 
ant tikrojo stogo, bet vis dėlto nė nemaniau abejoti savo 
sumanumu ir tą pagyrimą, kurį išgirdau iš šeimininko, ir- 
gi laikiau teisingu. Žodžiu, aš pajutau savo vidinę jėgą, 
ir šis jausmas buvo įrodymas, kad visa tai teisybė. Kad 
nepelnytas pagyrimas daug malonesnis už pelnytą ir daug 
labiau glosto savimeilę, aš jau buvau kažkur skaitęs ar 
girdėjęs, bet tai greičiausiai tinka tik Žmonėms, protingi 
katinai nedaro tokių kvailysčių, ir aš nė kiek neabejoju, 
kad ir be Ponto ir kaminkrėčio būčiau radęs kelią namo 
ir kad jie tik supainiojo man teisingą minčių eigą. O 
tuos trupinėlius gyvenimiškos gudrybės, kuria taip gyrė- 
si Pontas, aš tikriausiai būčiau įgijęs ir kitu keliu. Tiesa, 
vienas kitas įvykis, kuriuos aš pergyvenau su maloniuo- 

ju pudeliu, su tuo aimable roue!, davė medžiagos draugiš- 
kiems laiškams, kurių forma aš parašiau savo kelionės 
įspūdžius. Tuos laiškus su didžiausiu pasisekimu galėtų 
spausdinti visi rytiniai ir vakariniai laikraščiai, kaip pvz.: 
„Laikraštis elegantiškajai visuomenei“ ar „Atviras žodis“, 
nes ten su dideliu protu ir sąmoju iškeliami gražiausi ma- 
no asmenybės bruožai, o juk tas, be abejo, labiausiai do- 
mina kiekvieną skaitytoją. Bet aš žinau, ponai redakto- 
riai ir leidėjai paklaus: „Kas tas Murklys?“, o kai išgirs, 
kad aš katinas, nors ir šauniausias pasauly, jie su pa- 
nieka pasakys: „Katinas, ir nori rašyti!" Tegu aš turėčiau 
Lichtenbergo humorą ir Hamano gilumą — apie juos aš 
girdėjau daug gero, sako, kad, kaip žmonės, jie rašę ne- 
blogai, bet abu jau mirę, o tai itin rizikinga rašytojui ir 
poetui, kuris trokšta nemirtingumo,— taigi, sakau, nors 
aš turėčiau Lichtenbergo humorą ir Hamano gilumą, man 
vis tiek grąžintų rankraštį, vien tik todėl, kad aš, girdi, 
su savo nagais nieko sąmojingo negalįs parašyti. Kaip 
skaudu! O prietare, dangaus keršto šaukiantis prietare, 
kaip tu valdai žmones, ypač tuos, kurie vadinami leidėjais! 

Profesorius ir tie, kur su juo atėjo, sukėlė aplink mane 
baisiausią ermiderį, kurio, mano nuomone, visiškai nerei- 
kėjo, bent jau pakuojant naktines kepurėles ir pilkus 
švarkus. 

Staiga lauke kažkoks duslus balsas suriko: 

— Namai dega! 

— Oho,— tarė maestro Abrahamas,— vadinasi, reikia 
eiti pasižiūrėti, nesijaudinkit, ponai! Jei gresia pavojus, 
aš tuojau grįšiu, ir kraustysim daiktus! 

Tai pasakęs, jis skubiai išbėgo iš kambario. 

Aš savo pintinėj ne juokais išsigandau. Baisus šniokš- 
timas, dūmai, kurie dabar pradėjo veržtis į kambarį, — vi- 
sa tai didino mano baimę! Į galvą lindo visokios juodos 
mintys! O jei šeimininkas mane užmirš, jei man reikės gė- 
dingai žūti liepsnose? Turbūt iš neapsakomos baimės pil- 
ve pajutau kažkokį bjaurų daigymą. „O! — pagalvojau.— 


! Mielas nenaudėlis (pranc.). 

O, jei šeimininkas todėl uždarė mane į tą pintinę, kad 
sumanė klastą, kad pavydi man mokslo, kad nori ma- 
nim atsikratyti ir išvengti rūpesčių? O jei ir tas nekaltas 
gėrimas... O jeigu tai nuodai, kuriuos jis čia gudriai 
sutaisė, mirties manosios geisdamas? Puikusis Murkly, 
net mirties baimės pagautas, tu galvoji jambais, neuž- 
miršti, ką perskaitei kadaise Šekspyro — Šlegelio raš- 
tuose. 

Maestro Abrahamas įkišo dabar galvą pro duris ir 
tarė: 

— Pavojus praslinko, ponail Sėskit ramiai prie ano 
stalo ir išgerkit kokį butelį vyno, kurį radot sieninėj 
spintoj, aš pats dar eisiu valandėlę ant stogo ir gerai 
apliesiu jį vandeniu. Bet ne, pirma dar pažiūrėsiu, ką 
beveikia mano katinėlis. 

Šeimininkas įėjo į kambarį, nuvožė nuo pintinės dang- 
telį, maloniai pašnekino mane, paklausė, kaip aš jau- 
čiuosi, ar nenorėčiau dar užkąsti keptos paukštienos; aš 
jam atsakiau, keliskart meiliai ištardamas „miau“ ir pa- 
togiai išsitiesdamas; šeimininkas visai pagrįstai suprato 
tai kaip aiškų ženklą, kad aš sotus ir kad dar noriu pa- 
silikti pintinėj, taigi vėl užvožė dangtelį. 

Dabar visiškai įsitikinau, kad maestro Abrahamas no- 
Ii Man tik gero. Būčiau turėjęs gėdintis savo pikto ne- 
pasitikėjimo, jei protingam padarui iš viso pritiktų 
gėdintis. „Pagaliau — dingtelėjo man mintis— visa ta 
siaubinga baimė, visas nepasitikėjimas ir iš jo kylantis 
blogio nujautimas buvo tik poetinė egzaltacija, būdinga 
jauniems genialiems entuziastams, kuriems jos dažnai 
reikia kaip svaiginančio opiumo.“ Ta mintis mane visiš- 
kai nuramino. 

Vos tik šeimininkas išėjo iš kambario, profesorius — 
aš jį mačiau pro pintinės plyšelius — pilnas nepasitikė- 
jimo grįžtelėjo į pintinę ir mirktelėjo kitiems, lyg no- 
rėdamas ką svarbaus pasakyti. Paskui ėmė kalbėti taip 
tyliai, kad aš nebūčiau i“'girdęs nė vieno žodelio, jei dan- 
gus nebūtų įdėjęs į mano smailias ausis neįtikėtinai ašt- 
rios klausos. 

— Žinot, ką dabar norėčiau padarytit Norėčiau pri- 
eiti prie tos pintinės, atvožti ją ir tam prakeiktam kat!- 
nui, kur ten tupi ir gal su išpuikusiu pasitenkinimu iš 
visų mūsų šaiposi, suvaryti šį smailų peilį į gerklę! 

— Kas jums šovė į galvą, — sušuko vienas iš vyrų, — 
kas jums šovė į galvą, Lotarijau, norite nužudyti tokį 
gražų katiną, mūsų šauniojo maestro mylimąjį? O kodėl 
jūs taip tyliai kalbate? 

Profesorius tokiu pat prislopintu balsu paaiškino, kad 
aš viską suprantąs, kad aš mokąs skaityti ir rašyti ir kad 
maestro Abrahamas nežinia kokiu neišaiškinamu me- 
todu davęs man mokslą, kad aš jau dabar, kaip jam pra- 
nešęs jo pudelis Pontas, rašąs prozą ir eiles ir kad suk- 
čius maestro siekiąs tik viena: išjuokti žymiausius 
mokslininkus ir poetus. 

— O,— tarė Lotarijus, vos tramdydamas įniršį — oO, 
aš jau matau, kas čia bus: maestro Abrahamas, kuris 
jau ir taip turi visišką didžiojo kunigaikščio pasitikėji- 
mą, su savo nelemtu katinų pasieks viską, ko tik norės. 
Tas bestija taps magister legens!, gaus daktaratą, galiau- 
siai bus paskirtas estetikos profesorium ir skaitys paskai- 
tas apie Aischilą, Kornelį, Šekspyrą! Tas varo mane iš 
proto. Katinas draskys man vidurius, o jo nagai velniški! 

Visi baisiausiai nustebo, išgirdę taip kalbant Lotarijų, 
estetikos profesorių. Vienas sakė, kad katinas jokiu bū- 
du negalįs mokėti skaityti ir rašyti, nes šie visų mokslų 
pradmenys, be miklumo, įgimto tik žmogui, reikalauja 
tam tikro išmanymo, taip sakant, proto, kurį ne visuomet 
turi net Žmogus, aukščiausias žemės tvarinys, o ką be- 
kalbėti apie prastus gyvulius! 

— Mano mielas,— prabilo kitas, kaip man pintinėj 
tupint pasirodė, labai rimtas vyras,— mano mielas, ką 
jūs vadinat prastais gyvuliais? Nėra jokių prastų gyvu- 
lių. Dažnai, paskendęs tylioj kontempliacijoj, aš pajuntu 
giliausią pagarbą asilams ir kitiems naudingiems gyvu- 
liams. Aš nesuprantu, kodėl tokio malonaus naminio žvė- 


1! Magistras, turintis teisę skaityti paskaitas (1ot.). 

relio, apdovanoto įgimtais gabumais, nebūtų galima iš- 
mokyti skaityti ir rašyti; dar daugiau, kodėl toks gyvu- 
lėlis negalėtų iškilti į mokslininkus ir poetus? Argi nėra 
tokių pavyzdžių? Aš jau nebekalbu apie „Tūkstantį ir 
vieną naktį“, tą geriausią, kupiną pragmatiško autentiš- 
kumo šaltinį, tenoriu priminti jums, mielasis, Batuotąjį 
Katiną, kilniausios širdies, įžvalgaus proto ir giliai išsi- 
mokslinusį katiną. 

Nudžiugintas, kad tas žmogus taip išgyrė katiną, ku- 
ris, kaip man aiškiai sakė vidinis balsas, buvo mano gar- 
bingasis protėvis, aš negalėjau susiturėti ir du tris kaIr- 
tus itin smarkiai nusičiaudėjau. Kalbėtojas nutilo, ir visi 
išsigandę sužiuro į mano pintinę. 

— Contentement, mon cher!— sušuko pagaliau rim- 
tasis vyras, tas pats, kuris ką tik kalbėjo. Paskui jis dės- 
tė toliau: — Jei neklystu, jūs, brangusis estetike, pirma 
minėjote pudelį Pontą, kuris jums išdavęs katino domėji- 
mąsi poezija ir mokslu. Tai man priminė puikųjį Servan- 
teso „Bergancą“, apie kurio paskutinius nuotykius pasa- 
kojama vienoj naujoj, labai savotiškoj knygoj. Tas šuo 
irgi yra gyvas pavyzdys, liudijąs apie gyvulių prigimtį ir 
jų gabumus. 

— Bet, brangusis,— prašneko kitas vyras,— brangu- 
sis mano drauge, kokius jūs čia duodate pavyzdžius? Juk 
apie šunį Bergancą kalba Servantesas, kuris, kaip ži- 
nome, Iašė romanus, o pasakojimas apie Batuotą Katiną 
yra vaikų pasaka, tiesa, pono Tyko taip gyvai atpasakota, 
kad beveik galima padaryti kvailystę ir patikėti, jog tai 
tikra tiesa. Taigi jūs nurodote du poetus, lyg jie būtų 
rimti gamtininkai ir psichologai, bet poetai nieko bend- 
ro su jais neturi, jie tikriausi fantastai, kurie gimdo ir 
skelbia grynus prasimanymus. Sakykit, kaip jūs, protin- 
gas žmogus, galite remtis poetais, norėdamas įrodyti tai, 
kas prieštarauja sveikam žmogaus protui? Lotarijus yra 
estetikos profesorius, tad suprantama, kad jis kartais iš- 
eina iš krašto, bet jūs... 


! Į sveikatą, brangusis (pranc.). 

— Pala, pala, mano mielas! — sušuko rimtasis.— Ne- 
sikarščiuokit! Prisiminkit, kad, jei kalbama apie nuosta- 
bius ir neįtikėtinus dalykus, tai visiškai galima pasitikėti 
poetais, nes paprastai istorikai nė velnio apie juos neiš- 
mano. Dar daugiau, jei kokius nuostabius dalykus reikia 
apibrėžti, suformuluoti ir pateikti kaip gryną mokslą, tai 
kokio nors teiginio įrodymas visada imamas iš garsių 
poetų, kurių žodžiais galima pasitikėti. Aš jums duosiu 
pavyzdį, kuris jus, mokytą gydytoją, įtikins— taip, duo- 
siu pavyzdį garsaus gydytojo, kuris, norėdamas savo 
moksliniame darbe apie gyvulių magnetizmą neginčijamai 
įrodyti mūsų ryšį su pasaulio dvasia, mūsų stebėtiną nuo- 
jautą, remiasi Šileriu ir jo Valenšteinu, kur pastarasis sa- 
ko: „Žmogaus gyvenime yra akimirkų“ ir: „Tokie bal- 
sai yra... nėra ir abejonės“ ... ir taip toliau. Kaip toliau, 
galite patys paskaityti pačioj tragedijoj. 

— Oho! — atšovė daktaras.— Jūs nukrypote, jūs per- 
šokot prie magnetizmo ir pagaliau imsit tvirtinti, kad 
magnetizuotojas, be kitų savo rodomų stebuklų, dar ga- 
lėtų būti ir gabių katinų mokytojas. 

— Taigi — atsakė rimtasis— o kas žino, kaip magne- 
tizmas veikia gyvulius? Katinai, turintieji savyje elektros 
fluidą, kaip jūs tuojau įsitikinsit... 

Staiga aš prisiminiau, kaip graudžiai skundėsi Mina 
tokiais bandymais, kurie buvo su ja daromi, ir, baisiai 
nusigandęs, garsiai kniauktelėjau! 

— Prisiekiu Orku,— sušuko profesorius išsigandęs, — 
prisiekiu Orku ir visu jo siaubu, tas pragaro katinas mus 
girdi, supranta... Drąsos, aš jį pats savo rankomis pa- 
smaugsiu. 

— Jums galvoj negerai — tarė rimtasis— iš tikrųjų 
galvoj negerai, profesoriau. Aš neleisiu, kad jūs bent 
pirštu paliestumėt katiną, kurį aš jau dabar labai pami- 
lau, dar neturėdamas laimės jo arčiau pažinti. Pagaliau 
ar tik jūs nepavydite, kad jis rašo eiles? Juk estetikos 
profesorium tas pilkasis vyrukas niekada nebus, dėl to 
galite būti ramus. Argi nėra aiškiai parašyta senuose 
akademijų statutuose, kad dėl dažno piktnaudžiavimo 

asilai negali būti renkami profesoriais, argi šis nuostatas 
netaikytinas visų rūšių gyvuliams, jų tarpe ir katinams? 

— Galbūt, — apmaudžiai atsakė profesorius.— Gal ka- 
tinas ir nebus nei magister legens, nei estetikos profe- 
sorius, bet, kaip rašytojas, jis anksčiau ar vėliau tikrai iš- 
kils, dėl savo originalumo ras leidėją ir skaitytoją ir nu- 
neš mums iš panosės gražius honorarus... 

— Aš nematau jokios priežasties — atsakė rimtasis, — 
kodėl gerajam katinui, žaviam mūsų maestro numylėti- 
niui, turėtų būti draudžiamas tas kelias, kur knibžda to- 
kia daugybė bejėgių ir bestuburių žmonių? Vienintelė 
priemonė, kurios reikėtų griebtis, tai priversti jį nusikaI- 
pyti aštrius nagus, ir tai galbūt vienintelis dalykas, kurį 
mes tuojau galėtume padaryti ir tuo būdu apsidrausti, 
kad, tapęs rašytoju, jis mūsų neapdraskytų. 

Visi sustojo. Estetikas pačiupo žirkles. Galite įsivaiz- 
duoti mano padėtį, aš pasiryžau kaip liūtas gintis nuo 
išniekinimo, kurį jie man sugalvojo, ir pirmąjį prisiarti- 
nusį visiems laikams paženklinti nagais. Aš pasiruošiau 
šokti, kai tik jie atvoš pintinę. 

Tuo metu sugrįžo maestro Abrahamas, ir tuoj pat 
dingo mano baimė, kuri jau buvo beišauganti į neviltį. 
Jis atvožė pintinę, ir aš, dar ne visai atsikvošėjęs, vienu 
šuoliu iššokau lauk ir, kaip žaibas prašovęs pro šeiminin- 
ką, palindau po krosnim. 

— Kas pasidarė tam katinui? — sušuko maestro, su 
nepasitikėjimu žvelgdamas į svečius, kurie stovėjo su- 
mišę ir, jausdami savo kaltę, nežinojo, ką sakyti. 

Kad ir kokia grėsminga buvo mano padėtis tame ka- 
lėjime, aš vis dėlto pajutau didelį pasitenkinimą, išgir- 
dęs, ką profesorius sakė apie mano galimą karjerą, taip 
pat mane labai džiugino jo pavydas, kuris aiškiai jautėsi 
jo žodžiuose. Aš jau jutau ant savo galvos daktaro ke- 
purę, jau mačiau save katedroj! Ar mano paskaitos nebus 
labiausiai lankomos žinių ištroškusio jaunimo? Negi koks 
švelnių papročių jaunuolis galėtų piktintis, jei profeso- 
rius paprašytų nesivesti į paskaitas šunų? Ne visi pu- 
deliai tokie draugiški, kaip mano Pontas, o jau tais viž- 

lais su ilgomis nukarusiomis ausimis visiškai negalima 
pasitikėti, jie visur pradeda kivirčus su pačiais moky- 
čiausiais Mano giminės vyrais ir priverčia juos neman- 
dagiai reikšti pyktį, kaip antai: purkšti, drėksti, kan- 
džiotis ir t. t., ir t. t. 

Kaip baisiai būtų nemalonu... 

(Mak. 1.) ... skiriami tik tai mažutei raudonskruostei 
dvaro damai, kurią Kreisleris matė pas ponią Bencon. 

— Būkite tokia gera, Nanete,— tarė jai kunigaikšty- 
tė — nueikite žemyn ir pasirūpinkite, kad nuneštų gvaz- 
dikų vazonus į mano paviljoną, žmonės tokie apsileidę ir 
patys nieko nepadarys. 

Freilina pašoko, ceremoningai nusilenkė ir kaip paukš- 
telis, išleistas iš narvo, skriste išskrido iš kambario. 

— Aš visai negaliu dainuoti, — kreipėsi kunigaikšty- 
tė į Kreislerį — jei nesu viena su mokytoju; jis man 
kaip koks nuodėmklausys, jam nesivaržydama galiu pa- 
tikėti visas savo nuodėmes. Jus, mielas Kreisleri, tur- 
būt stebina mūsų griežtas etiketas, atrodo įkyru, kad 
mane visur lydi ir saugo dvaro damos, kaip kokią Ispa- 
nijos karalienę. Bent jau čia, gražiajam Zighartshofe, ga- 
lėtų būti daugiau laisvės. Jei kunigaikštis būtų rūmuose, 
aš nebūčiau drįsusi išsiųsti Nanetės, kuri mūsų muziki- 
nių studijų metu ir pati nuobodžiauja, ir mane varžo. Pra- 
dėkim dar kartą, dabar eis geriau. 

Kreisleris, per pamokas tikras kantrybės pavyzdys, 
iš naujo pradėjo dainą, kurią kunigaikštytė buvo pasiry- 
žusi išmokti, bet, kad ir kaip Hedviga stengėsi, 
kad ir kaip Kreisleris ją tempė, ji pames- 
davo ritmą, išeidavo iš tono, darė vieną klaidą po 
kitos ir pagaliau, visa užraudusi, pašoko, pribėgo prie 
lango ir ėmė žiūrėti į parką. Kreisleriui pasirodė, kad ji 
kūkčioja, ir visa ta scena, jo pirmoji pamoka, pasidarė 
jam kažkaip nesmagi. Nieko geresnio jam neatėjo į gal- 
vą, kaip pabandyti, ar nepavyks pačios muzikos pagalba 
sutrempti tą priešišką nemuzikalią dvasią, kuri regimai 
trikdė kunigaikštytę. Todėl jis ėmė groti visokias sma- 
gias melodijas, kurti žinomų mėgiamiausių dainų varia- 


140 


cijas kontrapunktiškais vingiais ir melizminiais užraitais, 
pagaliau ir pats nustebo, kad taip gerai moka groti for- 
tepijonu, ir visai užmiršo kunigaikštytę. jos ariją ir jos 
nesitvardymą. 

— Koks puikus Gejeršteinas saulėlydžio šviesoj,— 
prabilo kunigaikštytė neatsigręždama. 

Kreisleris kaip tik buvo įsivaręs į disonansą, taigi 
būtinai turėjo jį išrišti ir todėl negalėjo kartu su kuni- 
gaikštyte gėrėtis Gejeršteinu ir saulėlydžiu. 

— Kažin ar yra kur gražesnė vieta už mūsų Zigharts- 
hofą? — tarė Hedviga garsiau ir labiau pabrėždama negu 
pirma. Dabar Kreisleris, sudavęs paskutinį skambų akor- 
dą, nori nenori turėjo prieiti prie kunigaikštytės ir man- 
dagiai patenkinti jos kvietimą pasikalbėti. 

— Iš tikrųjų, — pradėjo Kreisleris— iš tikrųjų, malo- 
ningoji kunigaikštyte, parkas puikus, ir ypač man ma- 
lonu, kad visi medžiai su žaliais lapais, nes medžių, krū- 
mų ir žolės žaluma aš labai žaviuosi ir kiekvieną pava- 
sarį sakau ačiū Visagaliui, kad vėl viskas žalia, o ne rau- 
dona, nes tokia spalva peizažui netinka, ir raudonų lapų 
nerasi nė viename geriausių peizažistų paveiksle; nei 
Klodo Loreno, nei Berghemo, net Hakerto, nors šis ir 
mėgsta šiek tiek papudruoti savo pievas. 

Kreisleris norėjo kalbėti toliau, bet, kai pamatė prie 
lango kabančiame veidrodėlyje kunigaikštytės mirtinai 
išblyškusį, persimainiusį veidą, nutilo, lyg jo širdin būtų 
padvelkęs ledinis šaltis. 

Kunigaikštytė pagaliau nutraukė tylą ir, neatsigręž- 
dama, vis tebežiūrėdama pro langą, prabilo jaudinančiu, 
giliausio liūdesio kupinu balsu: 

— Toks jau mano likimas, Kreisleri, kad aš jums vi- 
sur pasirodau, kamuojama keistų savo vaizduotės pada- 
rinių, susijaudinusi, galima sakyti, kvaila, ir duodu jums 
medžiagos išbandyti savo kandų humorą. Atėjo laikas pa- 
aiškinti, kodėl, vos tik jus pamačiusi, aš patenku į to- 
kią būklę, kurią galima prilyginti smarkiam, visus ner- 
vus sukrečiančiam drugio priepuoliui. Žinokit viską. At- 
viras išsipasakojimas palengvins man krūtinę ir suteiks 

jėgų ramiau pakelti jūsų draugiją. Kai aš pirmą kartą 
sutikau jus parke, tada jūs, visas jūsų elgesys sukėlė 
man baisiausią siaubą, ir pati nežinojau kodėl. Bet tai 
buvo tolimiausios vaikystės prisiminimas, kuris iškilo ma- 
ny su visu baisumu ir tik vėliau įgavo aiškias formas 
keistame sapne. 

Mūsų dvare gyveno dailininkas, pavarde Etlingeris, 
labai branginamas ir kunigaikščio, ir kunigaikštienės, nes 
jo talentas buvo nuostabus. Galerijoj jūs rasite puikių 
jo darbo paveikslų ir visuose pamatysite kunigaikštienę 
vienu ar kitu pavidalu įjungtą į istorines grupes. Bet pats 
gražiausias paveikslas, kuris kelia visų žinovų susižavė- 
jimą, kabo kunigaikščio kabinete. Tai kunigaikštienės 
portretas, kur ji pavaizduota pačiame jaunystės žydėjime 
ir tokia panaši, kad atrodo vogte išvogta iš veidrodžio, 
nors nė karto dailininkui nepozavo. Leonhardas, — dva- 
re visi vadino dailininką vardu, — matyt, buvo švelnus, 
geras žmogus. Visą meilę, kokia tik tilpo mano vaikiškoj 
širdy,— buvau tada gal trejų metų —atidaviau jam ir 
troškau, kad jis niekada manęs nepaliktų. O ir jis ne- 
nuilsdamas žaisdavo su manim, piešdavo man margus 
paveikslėlius, karpydavo įvairiausias figūras. Taip pra- 
ėjo gal visi metai, ir staiga jis dingo. Moteriškė, kuriai 
buvo pavesta mane auklėti, su ašarom akyse man pasakė, 
kad ponas Leonhardas miręs. Aš negalėjau nusiraminti, 
nebenorėjau būti kambary, kur seniau Leonhardas su 
manim žaisdavo. Kai tik galėdavau, ištrūkdavau iš savo 
auklės, iš dvaro damų, lakstydavau po rūmus ir garsiai 
šaukdavau jį vardu: „Leonhardail“ Mat aš vis dar ne- 
tikėjau, kad jis miręs, manydavau, kad jis pasislėpęs kur 
nors rūmuose. Taip vieną vakarą atsitiko, kad vos tik 
auklė valandėlę pasišalino, aš išsprukau iš kambario ir 
nubėgau ieškoti kunigaikštienės. Ji turėjo man pasakyti, 
kur dingo ponas Leonhardas, ir jį man grąžinti. Korido- 
riaus durys buvo atviros, ir aš tikrai pasiekiau centrinius 
laiptus, užbėgau aukštyn ir įžengiau į pirmą neužrakintą 
kambarį. Vos tik aš apsidairiau ir jau buvau besibeldžian- 
ti į duris, kurios, man rodos, turėjo būti kunigaikštienės 

kambarių, tos durys ūmai atsidarė ir pro jas įpuolė kaž- 
koks žmogus sudriskusiais drabužiais ir susivėlusiais 
plaukais. Tai buvo Leonhardas. Jis įbedė į mane baisų 
žėrinčių akių žvilgsnį. Jo veidas buvo mirtinai išblyškęs, 
sukrites, vos beatpažįstamas. „Ak, pone Leonhardai,— 
sušukau aš,— kaip tu atrodai, kodėl tu toks išbalęs, kodėl 
taip žėri tavo akys, kodėl taip į mane žiūri? Aš bijau 
tavęs! Būk vėl toks geras, kaip seniau, nupiešk man vėl 
gražių margų paveikslėlių!“ Tada Leonhardas, klaikiai 
žvengdamas, puolė prie manęs — grandinė, kuri, rodos, 
buvo apvyniota jam apie liemenį, sužvangėjo,— atsitūpė 
ant žemės ir užkimusiu balsu sušvokštė: „„(Cha-cha, mažo- 
ji kunigaikštyte, margų paveikslėlių? Taip, dabar aš ga- 
liu piešti ir piešti — dabar aš tau nupiešiu paveikslą ir 
tavo pražiąją mamą! Tavo mama graži, tiesa? Bet pa- 
prašyk, kad ji manęs nebeatmainytų, aš nebenoriu būti 
niekingas žmogus Leonhardas Etlingeris — jis jau seniai 
mirė. Aš esu raudonasis peslys ir galiu piešti, kai priry- 
ju spalvingų spindulių. Taip, galiu piešti, kai turiu karš- 
to širdies kraujo vietoj lako, ir man reikia tavo širdies 
kraujo, mažoji kunigaikštyte!“ Ir, tai pasakęs, jis mane 
pagavo, prisispaudė prie savęs, apnuogino mano kaklą, 
ir man pasirodė, kad jo rankoj blykstelėjo nedidelis pei- 
liukas. Išgirdę mano šiurpulingą riksmą, atbėgo tarnai ir 
puolė prie bepročio. Bet jis su milžino jėga parbloškė 
juos žemėn. Tą pačią akimirką ant laiptų pasigirdo dun- 
desys, žvangėjimas ir didelis stiprus vyras įbėgo į kam- 
barį, garsiai šaukdamas: „Jėzau, pabėgo! Jėzau, kokia 
nelaimė! Ne, palauk, palauk, tu šėtonel“ Vos tik bepro- 
tis pamatė tą vyrą, jis staiga tartum neteko jėgų ir staug- 
damas sukniubo ant žemės. Jam uždėjo grandines, kurias 
tas vyras buvo atsinešęs, ir išvedė lauk, šiurpiai rėkian- 
tį kaip supančiotą laukinį žvėrį. 

Galite įsivaizduoti, kaip baisiai sukrėtė ta šiurpi sce- 
na ketverių metų vaiką. Visi mane guodė, stengėsi iš- 
aiškinti, kas yra beprotybė. Nors ir negalėjau to aiškiai 
suprasti, bet į mano sielą įaugo baisus siaubas, kuris ir 

dabar dar mane pagauna, kai pamatau beprotį, net kai 
prisimenu tą šiurpulingą jausmą, kurį galima sulyginti 
tik su ilga nesibaigiančia agonija. Jūs, Kreisleri, taip pa- 
našus į tą nelaimingąjį, lyg būtumėt tikras jo brolis. Ypač 
gyvai jį primena jūsų žvilgsnis, kuris dažnai būna kaž- 
koks keistas; štai kas išmušė mane iš pusiausvyros, kai 
aš jus pirmą kartą pamačiau, dėl to dar ir dabar, jus 
išvydus, man būna neramu... baugul.. 

Kreisleris stovėjo, giliai sukrėstas, negalėdamas ištar- 
ti nė žodžio. Jį nuo seno persekiojo mintis, kad jo tyko 
beprotybė kaip grobio ištroškęs plėšrus žvėris ir kad vie- 
ną kartą ji staiga užpuls jį ir sudraskys. Dabar jis sudre- 
bėjo, pagautas tokio pat siaubo, kuris, jam pasirodžius, 
ištinka kunigaikštytę, jis grūmėsi su šiurpia mintimi, kad 
tai jis buvo pamišęs ir norėjo nužudyti kunigaikštytę. 

Valandėlę patylėjusi, kunigaikštytė kalbėjo toliau: 

— Nelaimingasis Leonhardas slapta mylėjo mano 
motiną, ir ta meilė, jau irgi pamišimas, pagaliau visai 
išvedė jį iš proto, ir jis ėmė dūkti ir šėlti. 

— Vadinasi, Leonhardo širdyje prabudo ne artisto 
meilė,— prabilo Kreisleris labai švelniai, kaip visados, kai 
jo sieloje būdavo praūžusi audra. 

— Ką jūs tuo norite pasakyti, Kreisleri? — paklausė 
kunigaikštytė, greit atsigręždama. 

— Kai aš kadaise,— atsakė Kreisleris, švelniai šypso- 
damasis,— kai aš kadaise vienoje itin linksmoje pjesėje 
išgirdau vieną juokdarį tarną kreipiantis į aktorius tokiu 
pagarbiu posakiu: ,,„Mano gerieji žmonės ir prasti muzi- 
kantai“, aš tučtuojau, kaip pasaulio teisėjas, visus žmo- 
nes padalinau į dvi grupes, į vieną jų sudėjau gerus 
žmones, kurie betgi buvo prasti muzikantai arba, teisin- 
giau, visai ne muzikantai, o į kitą tikruosius muzikantus. 
Tačiau nė vienos grupės nepasmerkiau, visi turėjo būti 
išganyti, nors ir skirtingu būdu. Gerieji žmonės lengvai 
įsimyli porą gražių akelių, tiesia abi rankas į tą malonią 
asmenybę, kurios veide spindi minėtos akelės, ima suk- 
ti apie gražuolę ratą; tas ratas vis mažėja ir mažėja, kol 
pagaliau susitraukia į jungtuvių žiedą, ir tą žiedą jie už- 

mauna mylimajai ant piršto kaip pars pro toto!. Jūs tru- 
putį mokate lotyniškai, maloningoji kunigaikštyte, pars 
pro toto reiškia vieną narį grandinės, kurią jis UŽ- 
deda belaisvei, vesdamasis ją į šeimos kalėjimą. Be to, 
jie dar didžiu balsu šaukia: „(O Dieve“ arba „(O dangau!", 
o jeigu jie astronomijos mėgėjai, tai: „(O žvaigždės“, o 
jeigu linkę į pagonystę: „(O dievai, ji mano, gražioji, 
visos mano ilgesio viltys išsipildė!“ Taip šūkaudami, ge- 
rieji žmonės mano, kad elgiasi kaip muzikantai, bet, de- 
ja, šių pastarųjų meilė visai kitokia. Teisybė, atsitinka, 
kad minėtiems muzikantams nematomos rankos staiga nu- 
traukia nuo akių šydą, dengiantį jų akis, ir jie pamato 
žemėj vaikščiojantį angelą, kuris kaip saldi neįspėta pa- 
slaptis tyliai glūdėjo jų krūtinėj. Ir dabar skaisčia dan- 
gaus ugnim, kuri tik šviečia ir šildo, bet nenaikina pra- 
žūtinga liepsna, užsiplieskia susižavėjimas, neapsakoma iš 
sielos gelmių trykštančio aukštesnio gyvenimo palaima, 
ir karšto ilgesio pagauta dvasia ištiesia tūkstančius čiup- 
tuvų ir apipina tą, kurią išvydo, ima ją ir jos niekada 
nepaima, nes ilgesys amžinai lieka nepasotinamas. Tai ji, 
ji pati, puikioji, įkūnytoji nuojauta spinduliuodama lie- 
jasi iš artisto sielos kaip daina, paveikslas, poema! Ak, 
gerbiamoji, tikėkit manim, neabejokit: tikrieji muzikan- 
tai, kurie savo kūniškomis rankomis ir prie jų priaugu- 
siais pirštais nieko daugiau neveikia, tik pakenčiamai 
groja, — vis vien, ar plunksna, ar teptuku, ar dar kuo — 
tikrai nieko daugiau netiesia į savo išsvajotą mylimąjį, 
kaip dvasinius čiuptuvus, neturinčius nei rankų, nei 
pirštų, kuriais su ceremoningu grakštumu galėtų paimti 
jungtuvių žiedą ir užmauti jį savo dievaitei ant pirštelio. 
Todėl čia visai nereikia bijoti grubaus mezaljanso ir, at- 
rodo, nelabai svarbu, ar mylimoji, gyvenanti artisto sie- 
loj, yra kunigaikštienė, ar kepėjo duktė, jei tik ši pasta- 
roji ne pelėda. Kai minėtus muzikantus aplanko meilė, 
jie su dangišku įkvėpimu kuria puikiausius veikalus ir 
nei miršta, nukankinti džiovos, nei išeina iš proto. Todėl 

man labai nepatinka, kad ponas Leonhardas Etlingeris 
šiek tiek pamišo, juk jis, kaip ir visi tikri muzikantai, 
galėjo kiek tinkamas mylėti šviesiausiąją kunigaikštienę 
be jokio nuostolio sau! 

Humoristinis kapelmeisterio tonas praėjo kunigaikš- 
tytei pro ausis, jį nustelbė aidėjimas stygos, kurią jis pa- 
lietė ir kuri moters širdy yra labiau įtempta, stipriau vib- 
ruoja, negu visos kitos. 

— Artisto meilė — prabilo ji, susmukusi į fotelį, ir, 
lyg susimąsčiusi, pasirėmė galvą rankomis, — artisto mei- 
lė! Būti taip mylimai! O, tai graži, puiki dangaus svajo- 
nė... tik svajonė, tuščia svajonėl.. 

— Atrodo,— atsakė Kreisleris,— atrodo, kad jūs, ma- 
loningoji kunigaikštyte, ne per daug vertinat svajones, o 
juk tik svajonėse mums tikrai išauga drugelių sparnai 
ir mes galime pabėgti iš ankštų storų kalėjimo mūrų ir, 
žėrėdami spalvomis, pakilti į aukštybes. Pagaliau kiekvie- 
nas žmogus iš prigimties yra linkęs skraidyti, ir aš paži- 
nojau rimtų garbingų žmonių, kurie vėlai vakare prisipil- 
davo vidurius šampano nelyginant kokių degalų, kad 
naktį kaip balionas, o kartu ir keleivis, galėtų pakilti 
aukštyn. 

— Žinoti, kad esi taip mylima... — pakartoja kuni- 
gaikštytė, dar labiau susijaudinusi. 

— O kai dėl artisto meilės,— kalbėjo Kreisleris, ku- 
nigaikštytei tylint, — kokią aš ją stengiausi jums pavaiz- 
duoti, tai jūs, maloningoji panele, turite prieš akis blogą 
pono Leonhardo Etlingerio pavyzdį; tas ponas buvo mu- 
zikantas, o mylėti norėjo kaip gerieji žmonės ir dėl to, 
beje, jo šaunus protas šiek tiek sukiužo, bet kaip tik to- 
dėl, mano nuomone, ponas Leonhardas nebuvo tikras mu- 
zikantas. Šie pastarieji nešioja savo išrinktąją damą šir- 
dyje ir nieko daugiau netrokšta, tik jos garbei dainuoti, 
rašyti eiles, piešti ir savo šaunia kurtuazija prilygsta ga- 
lantiškiems riteriams, o būdo nekaltumu juos net pra- 
noksta, nes anie, neturėdami po ranka milžinų ar slibinų, 
kraugeriškai galabijo geriausius žmones, kad tik galėtų 
pagerbti savo širdies damą! 

— Ne,— sušuko kunigaikštytė, tartum atbusdama iš 
sapno, — ne, negalimas daiktas, kad vyro širdyje sulieps- 
notų tokia tyra Vestos ugnis. Kas gi yra vyro meilė, jei 
ne išdavikiškas ginklas, vartojamas siekiant pergalės, 
kuri pražudo moterį, bet neatneša ir jam laimės! 

Kreisleris jau buvo benustembąs dėl tokių nepapras- 
tų septyniolikos aštuoniolikos metų kunigaikštytės pažiūu- 
rų, bet atsidarė durys, ir įėjo princas Ignacas. 

Kapelmeisteris apsidžiaugė, galėdamas pabaigti po- 
kalbį, labai panašų, jo nuomone, į gerai sukomponuotą 
duetą, kur kiekvienas balsas turi išlaikyti savitą charak- 
terį. Kada kunigaikštytė, kaip jis sakė, atkakliai laikėsi 
graudaus adagio ir tik kur ne kur įterpdavo mordentą 
ar trelę, jis, kaip puikus bufas ir komiškiausias daininin- 
kas, pertraukdavo ją srautu trumpų natų parlando, taigi 
visą pokalbį jis pavadino kompozicijos šedevru ir jam 
tik norėjosi sėdėti kokioj nors ložėj ar gerame parterio 
fotelyje ir klausytis kunigaikštytės ir savęs. 

Taigi įėjo šniurksėdamas ir verkdamas princas Igna- 
Cas su sudužusiu puodeliu rankoj. 

Reikia pasakyti, kad princas, nors jau seniai perkopęs 
per dvidešimt metų, vis dar nenorėjo skirtis su mėgiamiau- 
siais savo vaikystės žaislais. Ypač jis mėgo gražius puo- 
delius ir valandų valandas galėdavo jais žaisti, rikiuoda- 
mas juos ant stalo eilėmis vis kitokia tvarka, čia pasta- 
tydamas geltoną puodelį šalia raudono, čia žalią šalia 
raudono ir t.t. Ir žaisdamas būdavo toks laimingas, taip 
nuoširdžiai džiaugdavosi, kaip linksmas, patenkintas vai- 
kas. 

Nelaimė, dėl kurios jis dabar raudojo, buvo ta, kad 
mažas mopsiukas, jam nematant, užšoko ant stalo ir su- 
daužė patį gražiausią puodelį. 

Kunigaikštytė prižadėjo padovanoti jam kitą pasku- 
tinės mados puodelį, parvežtą iš Paryžiaus. Tada jis nusi- 
kapelmeisterį ir kreipėsi į jį, klausdamas, ar jis irgi turįs 
daug gražių puodelių. Kreisleris jau buvo girdėjęs iš ma- 
estro Abrahamo ir žinojo, ką atsakyti. Jis užtikrino, kad 

anaiptol neturįs tokių gražių puodelių ir negalįs išleisti 
jiems tiek pinigų, kiek išleidžiąs šiam reikalui malonin- 
gasis ponas. 

— Na, matote, — atsakė Ignacas, labai nudžiugęs, — na, 
matote, aš esu princas ir galiu turėti gražių puodelių, kiek 
tik noriu, o jūs negalit, nes jūs ne princas, o kadangi aš 
visai tikrai esu princas, tai gražūs puodeliai... 

Puodeliai ir princai, princai ir puodeliai skraidė per 
viens kitą vis painesniam žodžių kratiny, ir Ignacas, ne- 
besitverdamas savam kaily, juokėsi ir šokinėjo, plojo iš 
džiaugsmo rankomis! 

Hedviga paraudo ir nuleido akis, jai buvo gėda savo 
silpnapročio brolio; ji visai be reikalo bijojo Kreislerio 
pašaipos: taip nusiteikusiam Kreisleriui iš tikro pamišimo 
plaukiantis princo kvailiojimas kėlė tik gailestį, o tas nė 
kiek neguodė, priešingai, tik didino šio momento įtampą. 
Norėdama nukreipti vargšelio mintis nuo nelemtųjų puo- 
delių, kunigaikštytė paprašė jį sutvarkyti mažą paranki- 
nę bibliotekėlę, sustatytą dailioje sieninėje spintoje. La- 
bai patenkintas, smagiai juokdamasis, princas tuojau ėmė 
kraustyti gražiai įrištas knygas ir rūpestingai rikiuoti jas 
atgal pagal formatą, auksiniais krašteliais į lauko pusę, 
tad susidarė blizganti siena, ir jis dėl to be galo, be 
krašto džiaugėsi. 

Į kambarį įpuolė panelė Nanetė ir garsiai sušuko: 

— Kunigaikštis, kunigaikštis su princu! 

— (O Dieve! — pašoko kunigaikštytė — mano tualetas! 
Iš tikrųjų, Kreisleri, nepajutom, kaip praplepėjom visą 
pamoką. Aš viską užmiršau! Save, kunigaikštį ir princą. 

Ji dingo su Nanete gretimam kambary. Princas Igna- 
Cas nė nemanė nutraukti savo darbo. 

Jau artėjo paradinė kunigaikščio karieta. Kai Kreis- 
leris centriniais laiptais nulipo žemyn, iš lineikos iššoko 
abu bėgikai su paradinėmis livrėjomis. Bet tai reikia 
smulkiau paaiškinti. 

Kunigaikštis Irenėjus laikėsi seno papročio, ir net tais 
laikais, kada prieš žirgus jau nebebėgdavo it koks me- 
džiojamas žvėris greitakojis juokdarys su margu švarku, 

savo gausių tarnų tarpe jis turėjo ir du bėgikus, manda- 
gius, dailius, vidutinio amžiaus žŽmogėnus, gerai atšertus, 
kuriuos tik retkarčiais kamuodavo apatinės kūno dalies 
skausmai, kylantys nuo sėdimo gyvenimo būdo. Mat ku- 
nigaikštis buvo per daug žmoniškas ir iš tarno nereika- 
laudavo retkarčiais pasiversti kurtu ar kokiu kitu sma- 
giu šuneliu, o kad vis dėlto būtų išlaikytas reikiamas eti- 
ketas, kunigaikščio paradinių kelionių metu abu bėgi- 
kai turėdavo važiuoti priešaky, apsižergę gan dailią li- 
neiką, ir atitinkamose vietose, pavyzdžiui, kur būdavo 
susirinkę keli žiopliai, šiek tiek pajudinti kojas, kad bū- 
tų panašu į tikrą bėgimą. Dėl gražumo. 

Taigi bėgikai ką tik buvo išlipę, kamerheriai suėję į 
vestibiulį, paskui juos žengė kunigaikštis Irenėjus, o ša- 
lia jo jaunas, gražios išvaizdos vyras turtinga Neapolio 
gvardiečių uniforma, su žvaigždėmis ir kryžiais ant krū- 
tinės. 

— Je vous salue, monsieur de Krėsel!— pasveikino 
kunigaikštis Kreislerį, jį pamatęs. Jis sakydavo vietoj 
Kreisleris Kreselis, kai šventinėmis, iškilmingomis progo- 
mis kalbėdavo prancūziškai ir nebegalėdavo prisiminti 
vokiškų pavardžių. Svetimšalis princas — tikriausiai tą 
jauną stotingą vyrą turėjo galvoj Nanetė, kai sušuko, kad 
atvažiuoja kunigaikštis su princu,— probėgšmais linkte- 
lėjo Kreisleriui galvą; tokio sveikinimosi Kreisleris ne- 
galėdavo dovanoti net patiems aukščiausiems asmenims, 
todėl nusilenkė ligi pat žemės taip demonstratyviai, kad 
storulis hofmaršalas, kuris visada laikė Kreislerį apsigi- 
musiu juokdariu, o visus jo veiksmus ir kalbas pokštais, 
nesusiturėjo ir prunkštelėjo. Jaunasis princas metė į 
Kreislerį degantį savo tamsių akių žvilgsnį, iškošė pro 
dantis: ,,Komediantas“, ir greitai žengė paskui kunigaikš- 
tį, kuris su švelniu orumu dairėsi jo. 

— Kaip italas gvardietis — sušuko Kreisleris hofmar- 
šalui, garsiai juokdamasis,— šviesusis ponas neblogai 
kalba vokiškai, pasakykite jam, brangusis ekscelencija, 

kad aš mainais galiu su juo pasikalbėti gryniausia Neapo- 
lio kalba, neįveldamas nė kokios dailios Šiaurės Italijos 
tarmybės, o jau nieku gyvu grubių kaip Gocio kaukių 
Venecijos žodelių, trumpai kalbant, jo neapmausiu. Pasa- 
kykit jam, brangusis ekscelencija... 

Bet ekscelencija, aukštai pakėlęs pečius lyg kokią už- 
tvarą ir apsaugą ausims, jau lipo laiptais aukštyn. 

Kunigaikščio karieta, kuria Kreisleris visada važiuoda- 
vo į Zighartshofą, sustojo, senis medžiotojas atidarė dure- 
les ir pakvietė sėstis. Tuo metu pro šalį prabėgo virėjo 
parankinis, žliumbdamas ir rėkdamas: 

— Tai nelaimė, tai bėda! 

— Kas pasidarė? — sušuko jam Kreisleris. 

— Tai nelaimė! — atsakė berniokas, dar labiau bliau- 
damas.— Virtuvėj guli ir iš nevilties raunasi plaukus po- 
nas vyriausiasis virėjas ir žada susivaryti į pilvą mėsos 
pjaustymo peilį, nes maloningasis ponas liepė paduoti va- 
karienę, o jis neturi austrių itališkoms salotoms. Jis pats 
nori važiuoti į miestą, bet ponas vyriausiasis arklidžių 
prižiūrėtojas neleidžia kinkyti, nes neturi maloningojo po- 
no įsakymo. 

— Rasim išeitį — tarė Kreisleris — ponas vyriausiasis 
virėjas tegu sėda į šią karietą ir tegu apsirūpina Zigharts- 
veilery gražiausiomis austrėmis, o aš į tą miestą nužy- 
giuosiu pėsčias. 

Tai pasakęs, Kreisleris nubėgo į parką. 

— Didi siela, kilni širdis, žavus ponas! — rėkė jam iš 
paskos senis medžiotojas su ašaromis akyse. 

Saulėlydžio gaisų nutvieksti, liepsnojo tolimi kalnai, o 
jų auksinis atspindys žaismingai slinko pievomis, medžiais, 
krūmais, tarytum nešamas staiga padvelkusio vakario. 

Kreisleris sustojo ant tilto, kuris per plačią ežero atša- 
ką vedė į žvejų namelį, ir įsižiūrėjo į vandenį. Jame it pa- 
kerėtas mirguliavo parkas, nuostabios medžių grupės, 
aukštai virš jų iškilęs Gejeršteinas su savo balkšvais 
griuvėsiais nelyginant keista karūna ant galvos. Prijau- 
kinta gulbė, vardu Blanša, pliuškenosi ežere, karališkai 

ištiesusi savo grakštų kaklą, šlamėdama blizgančiais 
sparnais. 

— Blanša, Blanša! — sušuko Kreisleris, ištiesdamas abi 
rankas.— Giedok savo gražiausią giesmę, netikėk, kad po 
to turėsi mirti! Tau tereikia giedant priglusti prie mano 
krūtinės, ir tavo puikiausi garsai taps mManaisiais, ir aš su- 
degsiu ilgesio kančioj, o tu sklandysi, mylinti ir gyva, ant 
glamonėjančių bangų! 

Kreisleris ir pats nežinojo, kas jį staiga taip gailiai 
sujaudino, jis pasirėmė ant turėklų ir nenorom užsimer- 
kė. Tada jis išgirdo Juliją dainuojant, ir neapsakomai sal- 
dus skausmas suvirpino jo sielą. 

Plaukė juodi debesys, mesdami plačius šešėlius ant 
kalnų, ant miško, tarsi tiesdami juodą šydą. Rytuose dus- 
liai sugriaudė perkūnija, smarkiau suošė nakties vėjas, 
sušniokštė upeliai, pro jų šniokštimą kaip tolimi vargo- 
nai gaudė atskiri Eolo arfos tonai, išgąsdinti pakilo nak- 
ties paukščiai ir klykaudami šaudė po tankynę. 

Kreisleris pabudo iš svajonių ir pamatė vandeny savo 
tamsų atspindį. Jam pasivaideno, kad iš gelmės į jį žiūri 
Etlingeris, pamišėlis dailininkas. 

— Eil — suriko jis žemyn.— Ei, ar čia tu, mielasis 
antrininke, ištikimas drauge? Klausyk, dorasis vaikine, 
kaip dailininkas, kuris truputį išėjo iš krašto ir, didžiai 
išpuikęs, užsinorėjo panaudoti kunigaikštytės kraują 
vietoj lako, kaip toks, tu neblogai atrodai. Aš, ko gero, 
pamanysiu, gerasis Etlingeri, kad savo beprotybe tu ve- 
džioji už nosies garbingas šeimas! Juo ilgiau aš į tave 
žiūriu, tuo aiškiau matau tavyje poniškiausias manieras, 
ir, jei nori, aš įtikinsiu kunigaikštienę Mariją, kad savo 
luomu ir savo padėtimi vandeny tu esi aukščiausio rango 
vyras ir kad ji gali tave mylėti be jokių skrupulų. Bet jei- 
gu tu, drauguži, nori, kad kunigaikštienė dar ir dabar būtų 
panaši į tavo portretą, tai prisieis tau daryti kaip tam di- 
letantui kunigaikščiui, kuris, norėdamas supanašinti savo 
portretus su originalais, sumaniai patepliodavo pastaruo- 
sius. Ką gil Jeigu jau jie tave nepelnytai pasiuntė į Orką, 
tai papasakosiu tau naujienų! Žinok, gerbiamas beprotna- 


151 


mio pilieti, kad žaizda, kurią tu padarei vargšei mergaitei, 
gražiajai kunigaikštytei Hedvigai, dar kaip reikiant ne- 
užgijo, dėl to ji kartais iš skausmo krečia visokias kvai- 
lystes. Ar tu taip žiauriai, taip skaudžiai užgavai jos šir- 
dį, kad dar ir dabar jai paplūsta karštas kraujas, kai ji 
pamato tavo kaukę, kaip kad pradeda kraujuoti lavonas, 
prisiartinus žudikui? Nekaltink manęs, mielasis, kad ji 
mane laiko vaiduokliu ir būtent tavo vaiduokliu. O kai 
pasišoviau ją įtikinti, kad nesu koks nedoras vaiduoklis, 
bet kapelmeisteris Kreisleris, pasimaišė princas Ignacas, 
sergąs lyg paranoja, lyg fatuitas ar stoliditas!, kuri, pa- 
sak Kliugės, esanti labai maloni tikro pamišimo atmaina. 
Nemėgdžiok visų mano gestų, dailininke, kai aš su tavim 
rimtai kalbu! Ir vėlęį Jei nebijočiau susigauti slogą, nu- 
šokčiau pas tave ir gerai iškarščiau tau kailį. Eik po vel- 
nių, begėdi medžiotojau! 

Kreisleris šoko bėgti tolyn. 

Visiškai sutemo, pro juodus debesis švysčiojo žaibai, 
dundėjo griaustinis, pradėjo dideliais lašais lyti. Iš žve- 
jų namelio sklido skaisti akinanti šviesa, ir Kreisleris 
nuskubėjo tenai. 

Netoli durų skaisčioj šviesoj Kreisleris pamatė savo 
atvaizdą, tikrą save, einantį šalia. Pagautas siaubo, Kreis- 
leris puolė į namelį ir be kvapo, mirtinai išblyškęs krito 
į fotelį. 

Maestro Abrahamas sėdėjo prieš didelį atverstą fo- 
liantą prie mažo stalelio, ant kurio krito akinantys astra- 
linės lempos spinduliai, bet, įbėgus Kreisleriui, jis išsi- 
gandęs pašoko, pribėgo prie jo ir sušuko: 

— Dėl Dievo meilės, kas jums yra, Johanesai, iš kur 
jūs atsiradot taip vėlai vakare, kas jus išgąsdino? 

Kreisleris vargais negalais susitvardė ir dusliai at- 
sakė: 

— Tikras dalykas, mudu esame du, noriu pasakyti — 
aš ir mano antrininkas, kuris iššoko iš ežero ir vijosi ma- 
ne ligi čia. Pasigailėkit, maestro, paimkit savo durklą ir 


! Visi žodžiai reiškia kvailystę (Iot.). 

nudobkit tą niekšą, jis pasiutęs, tikėkit manim, jis gali 
mus abu pražudyti. Jis iššaukė audrą. Ore skraido dvasios, 
ir jų choralaš drasko žmogui širdį! Maestro, maestro, pa- 
šaukit gulbę, tegu ji gieda, mano giesmė sustingo, nes tas 
antrasis „aš“ uždėjo man ant krūtinės savo šaltą numi- 
rėlio ranką, tegu ją nuima, kai gulbė giedos, tegu neria 
atgal į ežerą! 

Maestro Abrahamas nebedavė Kreisleriui kalbėti, 
ėmė jį raminti maloniais žodžiais, privertė išgerti kelis 
stiklus stipraus itališko vyno, kurio turėjo po ranka, ir 
pamažu išklausinėjo, kas jam nutiko. 

Vos tik Kreisleris baigė pasakoti, maestro Abraha- 
mas garsiai nusikvatojo ir suriko: 

— Štai kur išlenda užkietėjęs fantastas, tikriausias 
dvasių draugas! Tas vargonininkas, kur jums parke gro- 
jo šiurpius choralus, tai tik nakties vėjas, nuo jo ošiančių 
šuorų suskambo Eolo arfos stygos. Taip, taip, Kreisleri, 
jūs užmiršote Eolo arfą, ištemptą gale parko tarp abiejų 
paviljonų!. O dėl antrininko, kuris mano astralinės lem- 
pos šviesoj bėgo šalia jūsų, tai aš jums tuojau įrodysiu, 
kad, vos tik aš išeisiu pro duris, tuojau atsiras ir mano 
antrininkas, ir kas tik pas mane ateina, turi pakęsti šalia 
savęs tokį chevalier d'honneur*. 

Maestro Abrahamas išėjo laukan, ir tuojau nušvies- 
tam ruože šalia jo atsirado kitas maestro Abrahamas. 

Kreisleris pamatė slapto išgaubto veidrodžio poveikį, 
ir jį pagavo apmaudas, kaip kiekvieną, kurio tikėjimas 
stebuklu suniekinamas. Žmogui labiau patinka didžiau- 
sias siaubas, negu natūralus išaiškinimas to, kas jam at- 
rodė vaiduokliška, jis niekaip nenori pasitenkinti šiuo 
pasauliu; jis trokšta matyti daugiau kito pasaulio, to- 
kio, kuris gali apsireikšti ir be kūno. 


! Abatas Getonis Milane buvo ištempęs nuo vieno bokšto ligi kito 
penkiolika stygų ir jas taip suderinęs, kad jos sudarė diatoninę gamą. 
Sulig kiekvienu pakitimu atmosferoj tos stygos skambėdavo čia stipriau, 
čia silpniau, nelygu koks būdavo oras. Ta Eolo arfa buvo vadinama 
milžinų arba audros arfa. (Aut. past.) 

2 Garbės sargybinį (pranc.). 

— Niekaip negaliu suprasti jūsų keisto polinkio į tokį 
žmonių mulkinimą, maestro,— tarė Kreisleris.— Jūs kaip 
miklus kulinaras taisote stebuklus iš visokių aštrių prie- 
skonių ir manote, kad tokiais pokštais reikia dirginti žmo- 
nes, kurių fantazija nejautri kaip smagurių skrandis. Nie- 
ko nėra koktesnio, kaip pamatyti, kad visi tie prakeikti 
pokštai, nuo kurių žmogui suspaudžia širdį, yra visiškai 
natūralūs. 

— Natūralūs, natūralūs! — sušuko maestro Abraha- 
mas.— Kaip žmogus su šiokiu tokiu protu jūs turėtumėt 
suprasti, kad niekas šiame pasauly nepasidaro natūraliai, 
ničniekas! Negi jūs, brangusis kapelmeisteri, manote, 
kad, jeigu mes turime priemonių iššaukti tam tikrą po- 
veikį, tai to poveikio priežastis, išplaukianti iš paslaptin- 
go organizmo, mums jau visiškai aiški? Jūs visada su 
pagarba žiūrėdavot į mano meną, nors geriausio nume- 
rio niekada nematėt. 

— Jūs turit galvoj nematomąją mergelę, — tarė Kreis- 
leris. 

— Aišku, — kalbėjo maestro toliau, — kaip tik šis 
pokštas — tai galbūt daugiau negu pokštas — būtų jums 
įrodęs, kad paprasčiausia, lengviausiai apskaičiuojama 
mechanika dažnai susiliečia su gamtos paslaptimis ir iš- 
šaukia poveikius, kurie yra neišaiškinami tikrąja Žodžio 
prasme. 

— Hm,—numykė Kreisleris— jeigu jūs dirbot pagal 
žinomą garso teoriją, mokėjot sumaniai paslėpti aparatą 
ir turėjot po ranka gudrų, apsukrų padarą... 

— (O Kjara! — sušuko maestro Abrahamas, ir jo aky- 
se sublizgėjo ašaros.— (O Kjara! Mano mielas, brangus 
vaike! 

Kreisleris niekada nebuvo matęs senuko taip susi- 
jaudinusio: jis niekada nepasiduodavo graudingiems 
jausmams, dažniausiai iš jų šaipydavosi. 

— Kas gi ta Kjara2 — paklausė kapelmeisteris. 

— Gal ir kvaila — tarė maestro šypsodamas,— gal 
ir kvaila, kad aš jums šiandien pasirodau kaip senas, 
verksmingas dūsautojas, bet tokia žvaigždžių valia, tu- 

riu papasakoti jums vieną savo gyvenimo epizodą, apie 
kurį ilgai tylėjau. Eikit šen, Kreisleri, pažvelkit į tą di- 
delę knygą, tai įstabiausia, ką aš turiu,— vieno fokusi- 
ninko, pavarde Severinas, palikimas. Ir štai sėdžiu, skai- 
tau nuostabiausius daiktus, žiūriu į mažąją Kjarą, kuri 
čia nupiešta, ir staiga įpuolat jūs, visiškai netekęs gal- 
vos, ir niekinat mano magiją tą akimirką, kai aš skęstu 
prisiminimuose apie jos žaviausią stebuklą, kuriuo aš 
džiaugiausi gražiausiais savo gyvenimo metais. 

— Na, tai pasakokit,— sušuko Kreisleris— kad ir aš 
galėčiau čia pat su jumis paraudoti. 

— Nėra čia nieko nepaprasto,— pradėjo maestro Ab- 
rahamas,— kad aš, nors ir buvau jaunas, stiprus, neblo- 
gos išvaizdos vyrukas, iš perdėto uolumo ir garbėtroškos 
visiškai nusivariau ir apsirgau, bestatydamas Genijones- 
miulio parapijos bažnyčioj didžiuosius vargonus. Gydyto- 
jas man pasakė: „„Keliaukit, brangusis meistre, keliaukit 
kuo toliausiai į pasaulį!" Aš taip ir padariau, o dėl pramo- 
gos visur dėdavausi mechaniku ir rodydavau žmonėms 
miklius fokusus. Tas man sekėsi ir nešė gražaus pinigo, kol 
sutikau žmogų, pavarde Severinas. Jis grubiai išjuokė ma- 
no fokusus, o išdarinėdamas savuosius, kone privertė mane 
su visa minia įtikėti, jog yra susirišęs su velniu ar bent 
su kitomis, padoresnėmis dvasiomis. Didžiausią sensaciją 
kėlė moteris orakulas, numeris, vėliau pagarsėjęs ,,„nema- 
tomosios mergelės“ vardu. Vidury kambario, nuleistas 
nuo lubų, karojo tobuliausio, švariausio stiklo rutulys, 
ir iš to rutulio it švelnus dvelkimas plaukė atsakymai į 
klausimus, duodamus nematomai būtybei. Negalėjimas 
to fenomeno išaiškinti, be to, širdį veriantis, į pačią sie- 
lą smingantis vaiduokliškas nematomosios balsas, jos 
teisingi atsakymai, dar daugiau, tikra pranašystės dova- 
na sutraukdavo pas Severiną minias žmonių. Aš jį 
kamantinėjau, daug kalbėjau apie savo mechanikos nume- 
rius, bet jis niekino visas mano žinias, nors ir kita pras- 
me, negu jūs, Kreisleri, ir reikalavo padirbti jam van- 
dens vargonus, kuriais jis galėtų naudotis namie. Vel- 
tui aš jam įrodinėjau, kad toks hidraulinis instrumentas, 

kaip sako ir velionis ponas dvaro patarėjas Meisteris iš 
Getingeno savo traktate „De veterum hydraulo“!, nieko 
daugiau nesutaupo, tik kelis svarus oro, kurio kol kas, 
ačiū Dievui, visur galima gauti dykai. Pagaliau Severi- 
nas prisipažino, kad švelnesniais tokio instrumento tonais 
jis ketinąs padėti nematomajai, ir prižadėjo atskleisti man 
savo paslaptį, jei aš švenčiausiuoju prisieksiąs nei pats 
ja nesinaudoti, nei kitiems išduoti, nors jis ir netikįs, 
kad taip lenvai būtų galima nukopijuoti jo numerį 
be... Čia jis užsikirto ir nutaisė paslaptingą, saldžią 
miną, kaip kadaise Kalijostras, kalbėdamas apie 
savo kerinčią įtaką moterims. Nesitverdamas smalsu- 
mu išvysti nematomąją, prižadėjau, jei tik mokėsiu, 
padirbti jam vandens vargonus, ir tada jis pra- 
dėjo manim pasitikėti, netgi pamilo mane už tai, kad 
aš mielai padėdavau jam dirbti. Vieną dieną, man be- 
einant pas Severiną, gatvėje kilo sambrūzdis. Iš praeivių 
išgirdau, kad kažkoks gražiai apsivilkęs vyras apalpęs 
ir pargriuvęs ant žemės. Aš prasiveržiau pro minią ir pa- 
žinau Severiną: žmonės jau buvo jį pakėlę ir nešė į arti- 
miausius namus. Pasitaikęs gatvėj gydytojas ėmė jį gai- 
vinti. Panaudojus visokias priemones, Severinas atsiduso 
ir atmerkė akis. Žvilgsnis, kurį jis įsmeigė į mane iš po 
mėšlungiškai sutrauktų antakių, buvo baisus, jame niū- 
ria ugnim žėrėjo visas agonijos siaubas. Jo lūpos vir- 
pėjo, jis mėgino kalbėti, bet negalėjo. Pagaliau jis ke- 
liskart smarkiai sudavė ranka per liemenės kišenę. Aš 
įkišau ranką ir ištraukiau kelis raktus. „Tai jūsų buto 
raktai“ — tariau aš, ir jis linktelėjo galvą. „Tai raktas nuo 
kabineto, — pridūriau aš —į kurį jūs man niekada ne- 
leidot įeiti.“ Jis vėl linktelėjo. Bet, kai aš norėjau kalbė- 
ti toliau, jis, lyg klaikios baimės pagautas, pradėjo de- 
juoti ir stenėti, jo kaktą išpylė šalto prakaito lašai, jis 
išskėtė rankas, sulenkė jas, tartum norėdamas ką apka- 
binti, ir parodė į mane. „Jis nori, — tarė gydytojas, — kad 
jūs pasirūpintumėt jo daiktais ir aparatais, o jeigu jis 


! Apie senovinius vandens vargonus (Iot.). 

mirtų, juos pasilaikytumėt sau?“ Severinas smarkiau 
linktelėjo galvą, pagaliau suriko „Correl“! ir vėl apalpęs 
susmuko. Aš greit nuskubėjau į Severino butą, virpėda- 
mas iš smalsumo ir nekantrumo, atsidariau kabinetą, kur 
turėjo būti uždaryta paslaptinga nematomoji, ir labai 
nustebau, radęs jį visiškai tuščią. Vienintelis langas bu- 
vo storai uždengtas, šviesa vos vos smelkėsi vidun, o 
priešais kambario duris ant sienos kabėjo didelis veid- 
rodis. Kai aš netyčia atsistojau prieš tą veidrodį ir duls- 
voj prieblandoj pamačiau save, mane nusmelkė keistas 
jausmas, lyg būčiau atsidūręs ant izoliacinio elektrizavimo 
mašinos suolelio. Tą pačią akimirką nematomosios mer- 
gelės balsas itališkai prašneko: ,„Pasigailėkit manęs tik 
šiandien, tėve! Neplakit manęs taip žiauriai, juk jūs jau 
numirėt!“ Aš greitai atidariau duris, kambarį užliejo aiš- 
ki šviesa, bet niekur nemačiau nė gyvos dvasios. ,„Ge- 
rai, kad jūs atsiuntėt poną Liskovą, tėve,— kalbėjo bal- 
sas.— Bet jis neleis jums daugiau manęs mušti, jis sulau- 
žys magnetą, o jūs nebeišeisit iš kapo, kur jisai jus pa- 
guldys, kad ir kažin kaip ginatės, juk dabar jūs numiręs 
ir gyvenimui nebepriklausot.“ Galit įsivaizduoti, Kreis- 
leri, kad man visas kūnas ėjo pagaugais, juk aš nieko 
nemačiau, o balsas pleveno man prie pat ausų. „Po vel- 
nių — tariau aš balsiai, save drąsindamas, — jei pamaty- 
čiau bent kokį apskretusį buteliuką, tai suskaldyčiau jį, 
ir diable boiteux, išsprukęs iš kalėjimo, stotų gyvas prieš 
mane, bet dabar...“ Staiga man pasirodė, kad tylūs ato- 
dūsiai, plevenantys kabinete, eina iš lentinės užtvaros 
kampe, kuri man atrodė per maža, kad joje galėtų tilpti 
žmogus. Bet aš prišoku prie jos, atitraukiu skląstį, o te- 
nai, susirietusi kaip kilimėlis, tūno mergaitė, spokso į 
mane didelėmis, nuostabiai gražiomis akimis ir, kai aš 
sušunku: ,„Liįsk laukan, katyte, lįsk, mano mažute nema- 
tomoji“, ištiesia man ranką. Aš pačiumpu ranką, ir elek- 
tros srovė sukrečia visą Mano kūną. 
! Bėk (ital.). 
2 Šlubas velnias (pranc.). 

— Palauk,— sušuko Kreisleris— palauk, maestro Ab- 
rahamai, kas gi tai yra? Kai aš pirmą kartą atsitiktinai 
prisiliečiau prie kunigaikštytės Hedvigos rankos, ir man 
taip buvo, aš ir dabar, nors ir silpniau, jaučiu tą patį, 
kai ji labai maloningai ištiesia man ranką. 

— Oho! — atsiliepė maestro Abrahamas.— Mūsų ku- 
nigaikštukė bus, ko gero, savotiška gymnotus electricus! 
arba raja torpedo?, arba trichiurus indicus“, kokia iš da- 
lies buvo mano žavioji Kjara. O gal ji tik guvi naminė 
pelė, kaip ta, kuri smagiai pliaukštelėjo per ausį šaunia- 
jam sinjorui Kotunjui, kai jis, norėdamas pradėti skrodi- 
mą, pačiupo ją už nugaros — jūs, aišku, šito neketinot 
daryti kunigaikštytei. Bet apie kunigaikštytę pasikalbė- 
sim kitą kartą, dabar grįžkim prie mano nematomosios. 
Kai aš, išsigandęs netikėto mažosios torpedos smūgio, at- 
šokau, mergaitė nuostabiai maloniu balsu tarė vokiškai: 
„Ak, nepykit, pone Liskovai, bet aš kitaip negaliu, labai 
skauda!“ Nutaręs, kad gana stebėtis, švelniai suėmiau 
mergytę už pečių, ištraukiau ją iš to bjauraus kalėjimo, 
ir prieš mane stojo smulki, meili būtybė, pagal augumą 
gal dvylikos, bet pagal kūno išsivystymą mažiausiai še- 
šiolikos metų amžiaus. Pažvelkit į aną knygą, atvaizdas 
panašus, ir turėsit sutikti, kad meilesnio, išraiškingesnio 
veido negalime įsivaizduoti, tik dar atsiminkit, kad ste- 
buklinga, sielą uždeganti gražių juodų akių ugnis negali 
būti perduota jokiam paveiksle. Kiekvienas, kas neieško 
vien tik iš pieno plaukusių linaplaukių, pripažins, kad 
tas veidelis tobulai gražus, nes, kas teisybė, tai teisybė, 
mano Kjaros veido spalva buvo truputėlį per tamsi, o jos 
plaukai net žvilgėjo nuo juodumo. Kjara — dabar jau Ži- 
not, kad tuo vardu buvo mažutė nematomoji,— Kjara, 
skausmo ir skurdumo paveikslas, puolė prieš mane ant 
kelių, iš jos akių upeliais pasipylė ašaros, ir su neapsako- 


! Elektrinis ungurys (lot.). 
2 Žuvis torpeda (Iot.). 
š Plaukuodegė Indijos žuvis (Iot.). 

mu jausmu ji tarė: „Je suis sauvėe“!. Mane pagavo begali- 
nis gailestis, aš nujaučiau, kad ji baisiai daug iškentėjo! 

Tada buvo atneštas Severino kūnas. Man išėjus, ant- 
ras apopleksijos smūgis jį galutinai pribaigė. Kai Kjara 
pamatė lavoną, jos ašaros nudžiūvo. Ji rimtu žvilgsniu 
pasižiūrėjo į mirusį Severiną ir išėjo. Susirinkę žmonės 
ėmė ją smalsiai apžiūrinėti ir juokdamiesi spėlioti, ar tik 
nebūsianti čia ta nematomoji mergelė iš kabineto. Man 
atrodė neįmanoma palikti mergaitę vieną su lavonu, ir 
gerieji šeimininkai sutiko priimti ją pas save. Bet kai aš, 
visiems išėjus, įžengiau į kabinetą, Kjara sėdėjo priešais 
veidrodį ir atrodė kažkokia keista. Įbedusi akis į veid- 
rodį, ji tartum nieko nematė ir buvo panaši į lunatikę. Ji 
vapėjo kažką nesuprantama, bet jos žodžiai pamažu da- 
rėsi vis aiškesni ir aiškesni; pagaliau, maišydama vokie- 
čių, prancūzų, italų, ispanų kalbas, ji ėmė šnekėti apie 
daiktus, lyg ir susijusius su toli esančiais asmenimis. La- 
bai nustebau pamatęs, kad buvo kaip tik ta valanda, 
kada Severinas liepdavo kalbėti savo moteriai oraku- 
lui. Pagaliau Kjara užmerkė akis ir tartum kietai užmigo. 
Aš paėmiau vargšą vaiką ant rankų ir nunešiau į apačią 
pas šeimininkus. Kitą rytą radau mergytę linksmą ir ra- 
mią, tik dabar ji atrodė visiškai supratusi, kad yra lais- 
va, ir papasakojo viską, ką aš norėjau žinoti. Tikiuosi, 
nesiraukysit, kapelmeisteri, nors ir vertinat gerą kilmę, 
kad mano Kjara tebuvo paprastas čigonų vaikas; kartu 
su visa gauja murzinų, policijos saugomų čigonų ji kepė 
saulėje kažkokio didelio miesto turgavietėj; tuo metu 
pro šalį ėjo Severinas. „„Baltaveidi broli, gal tau pabur- 
ti?" — sušuko jam aštuonerių metų mergytė. Severinas 
ilgai žiūrėjo mažylei į akis, paskui tikrai davė paburti iš 
delno linijų, ir jo veide pasirodė didelis nustebimas. Jis 
tikriausiai pastebėjo mergaitėje kažką nepaprasta, nes 
tuojau pat priėjo prie policijos leitenanto, kuris vedė su- 
imtų čigonų būri, ir pasiūlė padorią sumą, kad jam būtų 
leista pasiimti čigoniukę. Policijos leitenantas šiurkščiai 


! Aš išgelbėta (pranc.). 

atsakė, kad čia ne vergų turgus, bet pridūrė, kad tos ma- 
žytės negalima laikyti tikru žmogum ir kalėjime ji būsian- 
ti tik našta, todėl jis galįs ją atiduoti, jei ponas sumo- 
kėsiąs į miesto vargšų kasą dešimt dukatų. Severinas 
tuojau išsitraukė piniginę ir atskaitė dukatus. Kjara ir jos 
senelė, girdėjusios visą tą sandėrį, ėmė raudoti ir rėkti 
ir nenorėjo skirtis. Bet prišokę sargybiniai įmetė senę į 
šalia stovinčias vežėčias. Policijos leitenantas, matyt, nu- 
sprendęs, kad jo kišenė ir yra miesto vargšų kasa, susi- 
žėrė blizgančius dukatus, o Severinas nusitempė su sa- 
vim mažąją Kjarą. Mėgindamas ją paguosti, jis nupirko 
jai tame pačiame turguje naują dailų sijonėlį ir pavaiši- 
no saldumynais. 

Nėra abejonės, kad tada Severinas kaip tik sumanė 
tą savo numerį su nematomąja mergele, ir jam atrodė, 
kad mažoji čigonaitė turi visus duomenis, reikalingus ne- 
matomosios vaidmeniui atlikti. Rūpestingai ją mokyda- 
mas, jis stengėsi paveikti jos organizmą, kuris ir taip bu- 
vo labai dirglus. Kiekvieną kartą, kai ji turėdavo prana- 
šauti, Severinas dirbtinėmis priemonėmis — atsiminkit 
Mesmerį ir jo šiurpius eksperimentus — sudirgindavo 
mergaitę, ir tada joje sužėrėdavo pranašystės dvasia. 
Nelaimingas atsitiktinumas parodė jam, kad po patirto 
skausmo mergytė būdavo ypatingai jautri ir kad tada jos 
sugebėjimas permatyti svetimą „aš“ neįtikėtinai išaugda- 
vo, ji atrodydavo tada visiškai sudvasinta. Ir tas pasibaisė- 
tinas Žmogus žiauriausiai plakdavo ją rykštėmis prieš 
kiekvieną seansą, kuris pakeldavo ją į aukštesnio žino- 
jimo būseną. Prie tų kančių prisidėjo dar ir tai, kad 
vargšelė Kjara, Severinui išėjus iš namų, dažnai ištisą 
dieną turėdavo lindėti susirietusi gardely, kad kas nors, 
įsiveržęs į kabinetą, jos nepastebėtų. Tame gardely ji ir 
keliavo su Severinu. Kjaros likimas buvo sunkesnis, bai- 
sesnis už ano nykštuko, kurį vežiojosi su savim žinomas 
Kempelenas ir kuris, paslėptas turko figūroj, turėdavo 
žaisti šachmatais. 

Severino rašomajam stale radau nemažą sumą pinigų 
auksu ir banknotais, ir iš tų pinigų Kjara galėjo paskui 

gerai gyventi. Orakulo aparatūrą, tai yra akustinius įren- 
ginius kambary ir kabinete, sunaikinau, taip pat ir kai 
kuriuos kitus nekilnojamus įtaisus, o vieną kitą jo pali- 
kimo paslaptį, vykdydamas aiškiai pareikštą Severino va- 
lią, pasisavinau. Visa tai atlikęs, graudžiai atsisveikinau 
su mažąja Kjara, kurią šeimininkai pasiliko pas save kaip 
tikrą savo vaiką, ir iškeliavau iš to miesto. Praėjo vie- 
neri metai, aš taisiausi grįžti į Genijonesmiulį, kur didžiai 
gerbiamas magistratas prašė pataisyti vargonus, bet 
dangus lėmė, kad, rodydamas žmonėms savo pokštus, 
leidau kažkokiam prakeiktam vagišiui nukniaukti mano 
piniginę su visu turtu. Tuo būdu buvau priverstas dėl 
duonos kąsnio vaidinti garsų mechaniką, turintį daugybę 
pažymėjimų ir koncesijų, ir demonstruoti savo pokštus. 

Tas atsitiko viename miestelyje netoli Zighartsveile- 
rio. Vieną vakarą sėdžiu sau ir kalinėju, dailinu vieną 
burtų dėželę, tik atsidaro durys, įeina kažkokia moteriškė 
ir sušunka: „Ne, nebegalėjau ilgiau tverti, turėjau jus vy- 
tis, pone Liskovai, jei ne, būčiau numirusi iš ilgesio! 
Jūs — mano ponas, įsakinėkit man!" Puola prie manęs, no- 
ri kristi man po kojų, aš pagaunu ją į glėbį, žiūriu — Kja- 
ra! Vos bepažinau mergytę, ji buvo per gerą pėdą išau- 
gusi, sustambėjusi, bet tokia pat grakšti. „Brangioji, Ža- 
vioji Kjara!l" — sušukau aš, giliai sujaudintas, ir pri- 
glaudžiau ją prie krūtinės. „Jūs leisit man pasilikti su 
jumis, tiesa, pone Liskovai? —sako Kjara— Jūs neat- 
stumsit vargšės Kjaros, kuriai suteikėt laisve ir išgelbėjot 
gyvybę?" Tai pasakiusi, ji greit prišoko prie skrynios, 
kurią kaip tik vilko į vidų pašto tarnas, įbruko bernui 
į ranką tiek pinigų, kad tas vienu šuoliu išlėkė pro du- 
ris, garsiai šaukdamas: „Šimts pypkių, kokia meili juo- 
dukė!", atidarė dėžę, išėmė šitą knygą ir padavė man 
sakydama: „Prašom, pone Liskovai, imkit geriausią daik- 
tą iš Severino palikimo, kurį jūs užmiršot“, ir kai aš atver- 
čiau knygą, ji pradėjo ramiausiai kraustyti iš skrynios 
savo sukneles ir baltinius. Galite suprasti, Kreisleri, kad 
mažoji Kjara pastatė mane į gan keblią padėtį, bet... lai- 
kas, kad pradėtum vieną kartą mane gerbti, juk už tai, 

kad padėdavau tau vaginėti nuo dėdės medžio prinoku- 
sias kriaušes ir jų vieton kabinti dailiai nudažytas me- 
dines arba pripilti į laistytuvą patręšto vandens, skirto 
apelsinmedžiams, kuriuo dėdė paskui aplaistė savo bal- 
tas kanavines kelnes, ištiestas ant žolės balinimui, ir be 
jokio vargo išrašė jas gražiausiais marmuriniais raštais — 
vienu žodžiu, už tai, kad skatindavau tave krėsti visokius 
nelabus pokštus, tu, sakau, žiūrėjai į mane kaip į apsigi- 
musį juokdarį, kuris niekada neturėjo širdies arba dangs- 
tė ją tokiu storu juokdario švarku, kad nebejuto jos pla- 
kimo. Nesigirk savo jautrumu, vaikine, savo ašarom, juk 
matai, aš ir vėl niekingai šniurksiu, kaip tu pats dažnai 
darai, bet tegu velniai tokį malonumą, kai žmogus, su- 
laukęs žilo plauko, atveria jaunam širdį kaip kokį cham- 
bre garnie|! 

Maestro Abrahamas priėjo prie lango ir įsižiūrėjo į 
naktį. Audra praslinko, pro miško ošimą girdėjosi, kaip 
teška lašai, nukrėsti nuo medžių nakties vėjo. Toli rū- 
muose aidėjo linksma šokių muzika. 

— Matyt, princas Hektoras raito kojas, atidarydamas 
partie a la chasse2. 

— O Kjara? — paklausė Kreisleris. 

— Teisybė — vėl pradėjo savo pasakojimą maestro 
Abrahamas ir nuvargęs atsisėdo į fotelį. — Gerai, kad pri- 
priminei Kjarą, sūnau, šią lemtingą naktį turiu išgerti ligi 
dugno karčiausių prisiminimų taurę. Ak! Tuo metu, kai 
Kjara, užsiėmusi savo darbu, bėginėjo po kambarį, o iš 
jos akių tryško tyriausias džiaugsmas, aš aiškiai pajutau, 
kad nieku gyvu nebegalėsiu nuo jos atsiskirti, kad ji tu- 
rės būti mano žmona. Vis dėlto tariau: „Bet, Kjara, ką 
gi aš su tavim darysiu, jeigu tu liksi čia?“ Kjara atsi- 
stojo prieš mane ir labai rimtai pasakė: „Maestro, toj 
knygoj, kurią jums atvežiau, rasit tikslų orakulo apra- 
šymą, juk įrengimą jūs ir taip matėt. Aš būsiu jūsų ne- 


! Mebliuotas kambarys (pranc.). 
2 Medžioklės vakaras (pranc.). 


matomoji mergelė!“ — „Kjaral — sušukau aš, visiškai 
apstulbęs.— Kjara, ką tu kalbi? Negi tu laikai mane Se- 
verinu?" — „O, nekalbėkit apie Severiną“,— atsakė Kja- 
Ia. Na, ką aš čia jums visas smulkmenas pasakosiu, 
Kreisleri, jūs gi žinot, kad aš visą pasaulį stebinau savo 
nematomąja mergele, ir galit patikėti — aš niekada ne- 
leidau sau kokiom dirbtinėm priemonėm dirginti savo 
brangiąją Kjarą ar kaip nors varžyti jos laisvę. Ji pati 
nurodydavo man dieną ir valandą, kada ji jautėsi galin- 
ti ar, geriau sakant, galėsianti vaidinti nematomąją, ir tik 
tada prabildavo mano orakulas. Antra vertus, tas vaid- 
muo tapo mano mažytei būtinybe. 

Tam tikros aplinkybės, kurias jūs vėliau sužinosit, 
atvedė mane į Zigharstveilerį. Buvau sumanęs viską da- 
ryti labai paslaptingai. Apsigyvenau nuošaliam namely 
pas kunigaikščio virėjo našlę, per kurią greit pasklei- 
džiau dvare gandus apie savo stebuklingus pokštus. At- 
sitiko tai, ko aš tikėjausi. Kunigaikštis — turiu galvoj 
kunigaikščio Irenėjaus tėvą — mane aplankė, ir mano 
pranašė Kjara buvo ta kerėtoja, kuri, antgamtiškos jė- 
gos įkvėpta, dažnai atskleisdavo jam jo sielos gelmes, ir 
jis aiškiai pamatė daug dalykų, kurie jam iki tol buvo 
migloti. Kjara, tapusi mano žmona, gyveno pas vieną pa- 
tikimą žmogų Zighartshofe ir ateidavo pas mane tik nak- 
ties tamsoj, taigi niekas to nežinojo. Matote, Kreisleri, 
žmonės taip nori stebuklų, kad visą reikalą būtų palaikę 
kvailu akių dūmimu, jei būtų paaiškėję, kad nematomo- 
ji mergelė yra gyvas žmogus iš kūno ir kraujo, nors vi- 
sas numeris su nematomąja buvo neįmanomas be kokios 
nors žmogiškos būtybės pagalbos. Taip aname mieste po 
Severino mirties, kai paaiškėjo, kad kabinete kalbėdavo 
maža čigoniukė, visi vadino jį apgaviku, o į gudrų akus- 
tinį įtaisą, kurio dėka balsas plaukdavo iš stiklinio ru- 
tulio, niekas nė dėmesio nekreipė. 

Senasis kunigaikštis mirė, man iki gyvo kaulo įgriso 
vaidinimai, slapukavimas su Kjara, ir aš taisiausi vykti 
į Genijonesmiulį vėl statyti vargonų. Ir tą naktį, kai Kja- 
ra turėjo paskutinį kartą suvaidinti savo vaidmenį, ji 

neatėjo. Smalsuolius išleidau nusivylusius. Širdį man slė- 
gė šiurpi nuojauta. Rytą nubėgau į Zighartshoią ir suži- 
nojau, kad Kjara išėjo įprastu laiku. Na, ko žiūri į ma- 
ne, vaikine?į Manau, kad neimsi kvailai klausinėti] Tu 
juk žinai... Kjara dingo be pėdsako, niekada, niekada jos 
daugiau nebemačiau! 

Maestro Abrahamas greitai pašoko ir atsistojo prie 
lango. Gilūs atodūsiai rodė, kad jo širdis plūsta krauju. 
Kreisleris tylėdamas pagerbė senuko skausmą. 

— Dabar, — prabilo pagaliau maestro Abrahamas, — 
dabar jūs nebegalit grįžti į miestą, kapelmeisteri. Jau vi- 
dunaktis, juk žinot, lauke siaučia pikti antrininkai, ir 
visokios kitos pavojingos dvasios gali pakišt jums koją. 
Pasilikit pas mane| Tai bent būtų... 

(M. p. t.)...jeigų tokie negražūs dalykai prasidėtų 
šventoje vietoje, noriu pasakyti, auditorijoj. Man taip 
spaudžia, taip slegia širdį, prakilniausios mintys užplūdo 
mano sielą, nebegaliu toliau rašyti — turiu nutraukti ir 
truputį prasivėdinti. 

Man jau geriau, grįžtu prie rašomojo stalo. Bet ko 
širdis pilna, tas liejasi iš lūpų, o tikriausiai ir iš poeto 
plunksnos. Kartą girdėjau maestro Abrahamą pasakojant, 
kad vienoj senoj knygoj minimas įdomus žmogus, kurio 
viduriuose siautėjo kažkokia ypatinga materia peccans! 
ir niekaip kitaip negalėjo išeiti, kaip tik pro pirštus. Jis 
pasidėjo dailų baltą popierių po ranka ir gaudė viską, 
kas ėjo iš tos piktos nerimstančios materijos, ir tas nie- 
kingas išskyras vadino eilėmis, kurias jis neva sukūręs 
savo viduje. Aš visą tą istoriją laikau pikta satyra, bet 
teisybės joje yra, kartais mane iki pat letenų persmelkia 
toks jausmas, — tiesiog, pasakyčiau, dvasinis pilvo raižy- 
mas —ir tada turiu rašyti viską, ką galvoju. Kaip tik 
dabar taip jaučiuosi — tas gali man pakenkti, neišma- 
nėliai katinai iš savo aklumo gali supykti, netgi paleisti 
į darbą nagus, bet turiu viską išlieti! 

Šiandien mano šeimininkas visą rytą skaitė didelę in 

guarto knygą kiaulės odos viršeliais. Kai jis pagaliau 
įprastą valandą pasišalino, knygą paliko atverstą. Aš, 
kaip visada smalsus, ištroškęs mokslo, skubiai užšokau 
ant stalo, norėdamas iššniukštinėti, kokią čia knygą ma- 
estro taip atsidėjęs studijuoja. Tai buvo gražus, puikus 
senojo Johaneso Kunispergerio veikalas apie natūralią 
žvaigždžių, planetų ir dvylikos ženklų įtaką. Taip, turiu 
pagrindo vadinti tą veikalą gražiu ir puikiu: argi, jį 
skaitant, neatsivėrė man su visu aiškumų mano būties, 
mano gyvenimo šioj žemėj stebuklai? Ol Rašant šiuos 
žodžius, virš mano galvos liepsnoja puikioji žvaigždė, 
kurios šviesa, tokia man gimininga, liejasi į mano sielą ir 
spinduliuoja iš jos — aš net jaučiu karštą, svilinantį ilga- 
uodegės kometos spindulį ant savo kaktos, dar daugiau, 
aš pats esu žėrinti uodeguota žvaigždė, dangaus meteo- 
ras, kuris, didžiausios šlovės apgaubtas, pranašingai grū- 
modamas, keliauja erdvėmis. Kaip kometa užtemdo visas 
žvaigždes, taip išnyksit ir jūs, jei aš nepakišiu savo ta- 
lentų po sieku, bet uoliai žibinsiu savo žiburį — tas par- 
eina tik nuo manęs — taip, jūs visi išnyksit tamsioj nak- 
ty, jūs, katinai, kiti gyvuliai ir žmonės! 

Bet, nors iš manęs, uodeguotos šviesos dvasios, ir 
spinduliuoja dieviškoji prigimtis, argi mano dalia ne to- 
kia, kaip visų mirtingųjų? Mano širdis pernelyg gera, aš 
esu pernelyg jautrus katinas ir man norisi jaukiai bend- 
rauti su silpnesniais, o dėl to dažnai turiu liūdėti ir ken- 
tėti. Argi aš nematau, kad visur esu vienas it plačiau- 
siuose tyruose, kad priklausau ne šiems laikams, bet bū- 
simai, aukštesnės apšvietos epochai, kad nėra nė vienos 
sielos, kuri sugebėtų kaip reikiant manim žavėtis? O man 
taip smagu, kai esu karštai garbinamas, net paprastų, 
nemokytų jaunų katinų liaupsinimai man neapsakomai 
malonūs. Aš galiu sukelti didžiausią nuostabą, bet kas iš 
to, prie geriausių norų jie neįstengia pagauti tikrų šlo- 
vės trimito tonų, nors ir garsiai rėkia miau, miau! Turiu 
galvoti apie būsimas kartas, kurios mane įvertins. Jeigu 
dabar parašysiu filosofinį veikalą, kas įžvelgs mano proto 
gilumą? Jei nusižeminsiu ir parašysiu dramą, tai kur tie 

aktoriai, kurie galėtų ją suvaidinti? Jeigu imsiuos kitų 
literatūrinų žanrų, pradėsiu, pavyzdžiui, rašyti kritikos 
straipsnius, o tai būtų kaip tik mano darbas, kadangi 
stoviu aukščiau už visus tuos, kurie vadinami poetais, 
rašytojais, artistais, aš galiu visiems nurodyti save kaip 
pavyzdį, kaip tobulumo idealą, žinoma, nepasiekiamą, 
taigi aš vienas tegaliu kompetentingai spręsti — tai kas 
įstengs pakilti ligi mano požiūrio, kas sutiks su mano 
nuomone? Argi yra pasauly tokios letenos ar rankos, 
kurios galėtų uždėti man ant galvos pelnytą laurų vai- 
niką? Bet išeitis yra; aš užsidėsiu jį pats, ir kas bent pirš- 
tu išdrįs paliesti tą karūną, paragaus mano nagų. Juk 
yra tokių pavydžių bestijų, aš dažnai sapnuoju, kad jie 
mane puola, ir, įsivaizdavęs, kad turiu gintis, atsuku savo 
aštrųjį ginklą pats į save ir liūdnai susižeidžiu savo švie- 
sųjį veidą. Net garbingas pasitikėjimas savimi gali šiek 
tiek susvyruoti, kitaip ir būti negali. Juk neseniai aš pa- 
laikiau užmaskuotu savo talento ir vertės įžeidimu tokį 
faktą, kad jaunasis Pontas, kalbėdamas gatvėj su kitais 
pudeliais apie paskutines naujienas, nepaminėjo manęs, 
nors aš tupėjau visai netoli, vos per šešis žingsnius nuo 
jo, prie savo gimtojo rūsio langelio. Tikrai supykau, kai 
tas geltonsnapis, išklausęs mano priekaištų, mėgino tei- 
sintis, kad visiškai manęs nepastebėjęs. 

Betgi jau laikas, kad jūs, man giminingos, gražesnės 
ateities sielos — o, norėčiau, kad mano ainiai gyventų 
jau dabar, kad jiems kiltų protingos mintys apie Murklio 
didybę, kad jie garsiais skardžiais balsais jas skelbtų ir 
kad per tą riksmą nieko kito nebesigirdėtų.— taigi lai- 
kas, kad jūs sužinotumėt, ką daugiau jūsų Murklys pa- 
tyrė savo jaunystės metais. Dėmesio, gerosios sielos, pra- 
sideda nuostabus mano gyvenimo etapas. 

Išaušo kovo vidurys. Gražūs, malonūs saulės spindu- 
liai krito ant stogo ir švelnia ugnimi užkaitino man krū- 
tinę. Jau kelios dienos mane kankino kažkoks žodžiais 
nenusakomas nerimas, kažkoks niekad nepatirtas nuosta- 
bus ilgesys. Dabar aš kiek aprimau, bet veikiai patekau į 
tokią būseną, kokios niekada nė sapnuoti nesapnavau. 

Iš vieno stoglangio netoli manęs tyliai ir lengvai išli- 
po būtybė — o, kad galėčiau apsakyti jos grožį! Ji buvo 
balta suknele, tik mažytė juoda aksomo kepurėlė dengė 
jos dailią kaktą, grakščias kojytes ji buvo apsiavusi juo- 
domis kojinėlėmis. Iš žaviausių žalsvų akių žybčiojo ma- 
loni ugnis, švelnūs gražiai nusmailintų ausyčių judesiai 
kalbėjo apie jos dorybę ir protą, o banguotas uodegos 
raitymas rodė nepaprastą grakštumą ir moterišką sub- 
tilumą! 

Zavioji katytė atrodė manęs nematanti, ji pažvelgė 
į saulę, sumirkčiojo ir nusičiaudėjo. O, tas garsas nukrė- 
tė mane saldžiais virpuliais, man sutvinkčiojo pulsas, ver- 
dantis kraujas ūžtelėjo visomis gyslomis, širdis vos ne- 
plyšo — visas neišreiškiamas, skausmingas susižavėjimas, 
kuris atėmė man jėgas, išsiliejo iš krūtinės pratisu „,„miau“. 
Mažytė greitai atsuko į mane galvą, žvilgtelėjo — išgąs- 
tis, saldi vaikiška baimė švietė jos akyse. Nematomos le- 
tenos mane traukte traukė prie jos, negalėjau atsispirti 
tai jėgai, bet, kai prišokau prie mielosios, norėdamas ją 
apglėbti, ji greitai kaip mintis dingo už kamino. Įniršęs ir 
nusiminęs laksčiau po stogą, gailiai kniaukiau, viskas 
veltui — ji nebegrįžo. O, kokia būsena! Valgis man ne- 
belindo, mokslas pasidarė šlykštus, nebenorėjau nei skai- 
tyti, nei rašyti. ,„Dangaul“ — sušukau aš kitą dieną, kai, 
visur išieškojęs gražuolės — ant stogo, ant aukšto, rūsy, 
visuose namų koridoriuose, — liūdnas grįžau namo. Ma- 
žytė užvaldė visas mano mintis — net kepta žuvis, kurią 
man padavė šeimininkas, spoksojo į mane iš dubens jo- 
sios akimis, ir aš, apkvaišęs iš susižavėjimo, garsiai su- 
šukau: „Ar čia tu, išsvajota?“ — ir vienu kąsniu ją pra- 
rijau. Taip, tada sušukau: „Dangau, o dangau! Argi tai 
meilė?“ Po to nurimau. Kaip išsilavinęs jaunuolis nuta- 
riau gerai išsiaiškinti savo būseną ir tuojau pradėjau, 
nors ir prisiversdamas, studijuoti Ovidijaus „De arte 
amandi"! ir Manso „Meilės meną“. Bet nė vienas mylin- 
čiojo požymis, nurodytas šiuose veikaluose, man netiko. 


! Apie meilės meną (Iot.). 

Pagaliau man toptelėjo, kad kažkokioj pjesėj! skaičiau, 
jog abejingumas ir užleista barzda esą tikri įsimylėjėlio 
požymiai. Aš žvilgtelėjau į veidrodį — dangau, mano vei- 
das apžėlęs gaurais! Dangau, aš buvau viskam abejingas! 

Dabar, kai sužinojau, jog tikrai esu įsimylėjęs, į ma- 
no sielą atėjo paguoda. Aš nutariau atsakančiai pasistip- 
rinti valgiu ir gėrimu, o paskui eiti ieškoti mažytės, kuri 
pavergė mano širdį. Saldi nuojauta man sakė, kad ji tupi 
prie namų durų. Nulipau laiptais žemyn ir iš tikrųjų ją 
ten radau! O, koks susitikimas] Kaip tvinkčiojo mano krū- 
tinėj susižavėjimas, neapsakoma meilės palaima] Mismi- 
sė —tuo vardu buvo mažytė, kaip vėliau iš jos pačios 
sužinojau, — Mismisė tupėjo grakščiai ant užpakalinių ko- 
jyčių ir prausėsi, po kelis kartus braukdama letenėlėmis 
pcr skruostus ir ausis. Su kokia neapsakoma gracija ji 
mano akyse darė tai, ko reikalauja švara ir elegancija, 
jai nereikėjo niekingų tualeto priemonių, norint padidin- 
ti žavesį, kurį jai buvo davusi gamta| Kukliau, negu 
pirmą kartą, priėjau prie jos ir atsitūpiau šalia. Ji nepa- 
bėgo, ji tiriamai pažvelgė į mane ir nuleido akis. 

— Žavioji, — pradėjau aš tyliai. — būk mano! 

— Drąsusis katine,— atsakė ji sumišusi,— drąsusis 
katine, kas tu? Argi tu mane pažįsti? Jei tu nuoširdus ir 
teisingas kaip aš, tai sakyk, prisiek, kad tikrai mane 
myli. 

— O,— sušukau aš įsikarščiavęs,— Orko baisybėmis, 
šventuoju mėnuliu, visomis kitomis žvaigždėmis ir plane- 
tomis, kurios švies ateinančią naktį, jei bus giedras dan- 
gus, prisiekiu, kad tave myliu! 

— Ir aš tave,— sukuždėjo mažytė ir, žaviai susigė- 
dusi, palenkė į mane galvutę. 

Jau norėjau ją karštai apkabinti, bet tą pačią aki- 
mirką, velniškai urgzdami, prišoko du milžiniški katinai, 
žiauriai mane sukandžiojo, apdraskė ir įvertė į griovelį, 
kur aš panirau į bjaurias pamazgas. Vos ištrūkau iš tų 


! Katinas turi galvoj Šekspyro „Kaip jums patinka“, trečias veiks- 
mas, antra scena (aut. past.). 

kraugerių nagų, kurie neparodė jokios pagarbos mano 
luomui, ir, iš baimės kniaukdamas, užlėkiau laiptais aukš- 
tyn. 

Mane pamatęs, šeimininkas, garsiai kvatodamas, su- 
šuko: 

— Murkly, Murkly, kaip tu atrodai? Cha, cha, jau 
matau, kas nutiko, tu mėginai paišdykauti kaip tas „„mei- 
lės labirinte klaidžiojantis kavalierius“, ir tau liūdnai bai- 
gėsi! 

Ir aš dar labiau pasipiktinau, kai šeimininkas vėl pa- 
sileido skambiai kvatotis. Jis pripylė dubenį drungno 
vandens, nieko nežiūrėdamas, kelis kartus mane panėrė — 
nuo čiaudėjimo ir prunkštimo aš vos galo negavau,— pas- 
kui gerai suvyniojo į flanelę ir paguldė į pintinę. Buvau 
visai apkvaišęs iš skausmo ir įniršimo, negalėjau paju- 
dinti nė vieno sąnario. Pagaliau nuo šilumos man pasi- 
darė geriau, pajutau, kad mintys skaidrėja. ,(O0,— deja- 
vau aš — kokia gyvenimo apgaulė! Štai kokia ta meilė, 
kurią aš taip puikiai apdainavau kaip aukščiausią gėry- 
bę, pripildančią mus neapsakomos palaimos, įkeliančią 
mus į dangų! O! Mane ji įstūmė į pamazgų duobę! Aš 
atsižadu to jausmo, iš kurio nieko negavau, tik tapau su- 
kandžiotas, sutryptas ir suvyniotas į niekingą flanelę!“ 

Bet vos tik aš pasveikau ir atsidūriau laisvėj, Mismisė 
vėl dieną naktį stovėjo man akyse, ir aš, gerai prisimin- 
damas patirtą gėdą, su siaubu pastebėjau, kad dar tebe- 
su įsimylėjęs. Suėmiau save į nagą ir kaip protingas mo- 
kytas katinas vėl perverčiau Ovidijų, mat gerai prisimi- 
niau, kad knygoje „Ars amandi" buvau aptikęs ir prieš 
meilę receptų. 

Perskaičiau šias eilutes: 


„Venus otia amat. OGui finem guaeris amoris 
Cedit amor rebus, res age, tutus eris|"! 


! Venera mėgsta dykinėjimą. Jei nori meilę užbaigti, ji bėga nuo 
darbo. Dirbk ir būsi sveikas (Iot.). 

Pagal šį receptą norėjau su nauju uolumu pasinerti į 
mokslus, bet Mismisė šokinėjo kiekvienam puslapy man 
prieš akis, aš galvojau, skaičiau, rašiau vis tą patį: ,,Mis- 
misė!“ Tikriausiai poetas turėjo galvoj kitokį darbą, pa- 
maniau, o kadangi iš kitų katinų buvau girdėjęs, jog 
pelių gaudymas esąs baisiai maloni išblaškanti pramoga, 
tai, galimas daiktas, kad į „„rebus“ įeina ir pelių medžiok- 
lė. Todėl, kai tik sutemo, nuėjau į rūsį ir perėjau niūrius 
koridorius, dainuodamas: „Po tankią girią vaikščiojau.“ 
Deja! Vietoj medžiojamo žvėries aš visur mačiau jos ža- 
vų paveikslą, iš tamsių užkampių jis visur kilo man prieš 
akis! Ir aštrus meilės skausmas varstė mano pernelyg 
jautrią širdį] Aš tariau: „Į mane pažvelk akelėm, kaip 
skaisti skaisti aušra, ir Murklys su Mismisėle bus laimin- 
gi visada.“ Taip kalbėjau aš, smagus katinas, tikėdamasis 
pergalės vainiko! Vargšas! Ji, baili katė, užsidengusi akis, 
paspruko ant stogol 

Taip aš, pasigailėjimo vertas padaras, vis labiau klim- 
pau į meilę, kurią pikta žvaigždė, tartum trokšdama ma- 
no pražūties, uždegė mano krūtinėj. Įniršęs, maištauda- 
mas prieš savo likimą, aš vėl puoliau prie Ovidijaus ir 
perskaičiau šias eilutes: 


„Exige, guod cantet, si gua est sine voce puella, 
Non didicit chordas tangere, posce lyram“!, 


— Pirmyn! — sušukau aš, — paskui ją ant stogo! 
Aš ją rasiu, tą saldžią kerėtoją, ten, kur ją išvydau pir- 
mą kartą, ir ji man turės padainuoti, taip, padainuoti, ir, 
jeigu išgirsiu nors vieną klaidingą gaidelę, viskas praeis, 
aš tuojau pasveiksiu, būsiu išgelbėtas! 

Dangus buvo giedras, ir mėnulis, kuriuo aš prisiekiau 
žaviajai Mismisei meilę, tikrai švietė, kai aš užlipau ant 
stogo jos tykoti. Ilgai jos nemačiau, ir mano atodūsiai 
virto garsia meilės aimana. 


! Jei mergina be balso, prašyk, kad padainuotų. Jei nieko neišmano 
apie stygas, prašyk pagroti lyra (Iot.). 

Pagaliau aš užtraukiau graudžią dainelę, maždaug ši- 

taip: 
Ošiančios bangos, skambūs šaltiniai, 
Nuojautos veržlios bangos krūtinėj, 
Raudot padėkit, 
Man patikėkit, 
Kur čia Mismisės takai praminti. 
Širdį man drasko naguotos letenos! 
Kada galėsiu ją apkabinti? 
Guoskit, raminkit! 
Iš skausmo gali numirti katinas! 
Skaistus mėnulį, 
Tylus bičiuli, 
Gal tu matei ją, sielos valdovę? 
Skausmas žiaurus širdin įsibrovė. 
Ir tu, kuriam meilės kančios nesvetimos, 
Gelbėk, raminki, 
Pančius nuimki, 
Gali numirti iš ilgesio katinas! 


Žinok, mielas skaitytojau, kad sumaniam poetui nėra 
reikalo klajoti po ošiančius miškus ar sėdėti prie skam- 
baus šaltinio, jį ir be to užplūsta veržlios nuojautos ban- 
gos, ir tose bangose jis mato visa, ką tik nori, ir gali 
apie tai dainuoti, kaip tik nori. Jei kas imtų per daug 
stebėtis aukščiau pateiktų eilučių dideliu tobulumu, aš 
noriu kukliai paaiškinti, jog buvau tada ekstazėj, pa- 
gautas meilės įkvėpimo, o juk visi žino, kad kiekvienas, 
meilės karštligės ištiktas, nors išvis nemoka surimuo- 
ti „siela“ su „miela“ ar „ugnis“ su „vilnis“, taigi, sakau, 
kad ir kaip besistengdamas, nemoka surasti pačių pa- 
prasčiausių rimų, staiga pasidaro poetu ir jam liete lieja- 
si puikiausios eilės, kaip slogos užpultas žmogus būtinai 
turi baisiausiai čiaudėti. Tai prozaiškų prigimčių eksta- 
zei mes turim būti dėkingi už daugelį puikių kūrinių, ir 
gražu, kad ne viena žmogiškoji Mismisė, nepasižyminti 
ypatingu grožiu, kuriam laikui per tai labai išgarsėja. 
Jeigu taip atsitinka sausam medžiui, tai ką bekalbėti apie 

žalią? Noriu pasakyti, jei jau apkiautę prozaikai iš mei- 
lės virsta poetais, tai ką turi daryti tikrieji poetai šiame 
gyvenimo laikotarpyje? Taigi nesėdėjau nei ošiančiam 
miške, nei prie skambaus šaltinio, o tupėjau ant aukšto, 
pliko stogo, — tiek tebuvo ir tos mėnesienos,— bet aš vis 
dėlto maldavau savo meistriškose eilėse miškus, šaltinius 
ir bangas, o pagaliau ir savo draugą Ovidijų man padėti, 
pagelbėti meilės varge. Sunkoka buvo rasti rimą mano 
giminei, įprastinio „katinas—patinas“ net įkvėpimo bū- 
senoj nedrįsau vartoti. Bet tas faktas, kad aš tikrai ra- 
dau rimus, man dar kartą įrodė mano giminės pranašu- 
mą prieš žmones, juk vokiškai „žmogus“ (Mensch), kaip 
žinome, neturi rimo, todėl kažkoks sąmojingas drama- 
turgas pasakė, kad žmogus esąs nepoetiškas sutvėrimas, 
o aš turiu rimą, vadinasi esu poetiškas. 

Ne veltui liejau skausmingo ilgesio garsus, ne veltui 
maldavau miškus, šaltinius ir mėnesieną atvesti man ma- 
no svajonių karalienę — iš už kamino lengvu grakščiu 
žingsniu išėjo mano gražuolė. 

— Ar čia tu taip gražiai dainuoji, mielas Murkly? — 
sušuko man Mismisė. 

— Ką? — atsakiau aš, džiugiai nustebęs.— Tu žinai 
mano vardą, brangioji? 

— Ak,— tarė ji,— taip, tu man patikai iš pirmo žvilgs- 
nio, ir man buvo labai skaudu, kad tie mano nedori pus- 
broliai taip negailestingai įmurkdė tave į... 

— Nekalbėkim apie tai, —nutraukiau aš,— nekalbė- 
kim apie pamazgas, meilute! Pasakyk, o pasakyk man, ar 
tu mane myli? 

— Aš pasiteiravau apie tavo padėtį, — kalbėjo toliau 
Mismisė,— ir sužinojau, kad tavo vardas Murklys ir kad 
gyveni pas labai gerą žmogų, kur gauni ne tik puikų iš- 
laikymą, bet naudojies visais gyvenimo patogumais ir 
net galėtum pasidalinti jais su švelnia žmonele! O, aš 
tave labai myliu, gerasis Murkly! 

— Dangau! — sušukau aš, didžiausio džiaugsmo pa- 
gautas.— Dangau, ar gali būti? Ar čia sapnas, ar tikro- 
vė? O, laikykis, laikykis mano prote, nesusimaišyk! Ar 

aš dar tebesu žemėje? Ar tebetupiu ant stogo? Ar tebe- 
su katinas Murklys? Gal aš jau žmogus ant mėnulio? 
Eikš prie mano širdies, mylimoji, bet pasakyk man pirma 
savo vardą, gražiausioji! 

— Mano vardas Mismisė,— atsakė mažytė, iš sumiši- 
mo žaviai šveplendama, ir jaukiai atsitūpė šalia manęs. 
Kokia ji buvo graži! Sidabru žvilgėjo mėnesienoj jos 
baltas kailis, švelnia ilgesinga ugnim žėrėjo žalios akys. 

—- It 

(Mak. I.) .. būtum galėjęs anksčiau apie tai sužinoti, 
mielas skaitytojau, bet, duok Dieve, kad man nebereiktų 
tiek šokinėti pirmyn ir atgal, kaip iki šiol. Taigi, kaip 
sakiau, princo Hektoro tėvui nutiko tas pats, kas ir ku- 
nigaikščiui Irenėjui: pats nežinodamas kaip, jis pametė 
iš kišenės savo valstybėlę. Princas Hektoras labai nemė- 
go tylaus ramaus gyvenimo ir, netekęs kunigaikščio sos- 
to, vis tiek norėjo būti savarankiškas ir jei ne valdyti, tai 
bent komanduoti. Taigi stojo tarnauti į prancūzų kariuo- 
menę, parodė neregėtą narsumą, bet vieną dieną, išgir- 
dęs mergaitę su citra išgverusiu balsu traukiant: „„Ar tu 
žinai tą šalį, kur noksta apelsinai?“, tuojau išvyko į tą 
šalį, kur tie apelsinai tikrai noksta, tai yra į Neapolį, ir 
vietoj prancūzų uniformos užsivilko neapolietišką. Jis 
taip greit tapo generolu, kaip gali juo tapti tik princas. 

Kai mirė princo Hektoro tėvas, kunigaikštis Irenėjus 
atsivertė didelę knygą, kur jis pats buvo surašęs visas 
valdančias Europos galvas, ir pažymėjo savo kilmingojo 
bičiulio ir nelaimės draugo mirtį. Tai padaręs, jis ilgai 
žiūrėjo į princo Hektoro vardą, paskui garsiai sušuko: 
„Princas Hektoras!“ ir taip smarkiai užtrenkė foliantą, 
kad išsigandęs hofmaršalas tris žingsnius atšoko atbulas. 
Dabar kunigaikštis atsistojo, ėmė pamažu vaikščioti po 
kambarį ir sušniaukštė tiek ispaniško tabako, kiek reikė- 
jo, kad susitvarkytų visa aibė minčių. Hofmaršalas daug 
kalbėjo apie velionį kunigaikštį, kuris turėjęs ne tik daug 
turto, bet ir jautrią širdį, apie jaunąjį princą Hektorą, 
kaip jį dievina Neapoly ir valdovas, ir liaudis, ir t. t. 
Kunigaikštis Irenėjus to viso lyg ir nesiklausė, bet stai- 

ga sustojo visai arti prie hofmaršalo, pažvelgė į jį baisiu 
Frydricho žvilgsniu, pabrėždamas tarė: „Peut-ėtre“! ir 
dingo gretimam kabinete. 

— Viešpatie,— tarė hofmarsalas, — Maloningasis kuni- 
gaikštis tikrai turi kažkokių svarbių minčių, o gal jau ką 
ir sumanė. 

Taip ir buvo. Kunigaikštis Irenėjus galvojo apie prin- 
co turtus, apie jo giminystę su galingais valdovais, prisi- 
minė įsitikinimą, kad princas Hektoras tikrai iškeis špa- 
gą į skeptrą, ir jam kilo mintis, kad princo vedybos su 
kunigaikštyte Hedviga būtų itin naudingos. Kamerheris, 
kurį kunigaikštis tuojau išsiuntė pas princą pareikšti 
užuojautos dėl tėvo mirties, turėjo slaptų slapčiausiai įsi- 
dėti į kišenę kunigaikštytės Hedvigos miniatiūrinį port- 
retą, kuriame labai tiksliai buvo perteikta netgi odos 
spalva. Reikia pastebėti, kad kunigaikštytė būtų buvusi 
tikra gražuolė, jei ne gelsvoka veido spalva. Užtat ji 
gražiai atrodydavo žvakių šviesoje. 

Kamerheris labai sumaniai atliko slaptą kunigaikščio 
pavedimą — niekam, net kunigaikštienei, nebuvo apie tai 
nė žodeliu prasitarta. Pamatęs portretą, princas įpuolė 
beveik į tokią pat ekstazę, kaip jo kilmingasis kolega 
„Užburtojoj fleitoj". Jis, tiesa, neuždainavo kaip Taminas, 
bet buvo besušunkąs: ,„Atvaizdas kerinčiai gražus" ir to- 
liau: „„Argi tas jausmas būtų meilė? Taip, tai tik meilė!“ 
Paprastai ne vien tik meilė verčia princus siekti gražuo- 
lės rankos, bet princas Hektoras tikrai negalvojo apie ki- 
tus reikalus, kai atsisėdo ir parašė kunigaikščiui Irenėjui 
laišką, prašydamas leidimo pirštis kunigaikštytei Hedvi- 
gai. 

Kunigaikštis Irenėjus atsakė su džiaugsmu pritariąs 
šioms jungtuvėms, kurių jis iš visos širdies trokštąs jau 
vien dėl to, kad velionis kunigaikštis buvęs jo draugas, 
taigi bet koks tolimesnis piršimasis esąs nebereikalingas. 
Bet kad būtų išlaikyta forma, tegu princas atsiunčiąs į 
Zighartsveilerį kokį mandagų, atitinkamo luomo žmogų, 


! Galbūt (pranc.). 

kuris vienu žygiu galėtų atsivežti įgaliojimus jungtuvėms 
ir senu gražiu papročiu šarvuotas ir pentinuotas atsigultų 
į jaunavedžių lovą. Princas atrašė: ,„Atvykstu pats, švie- 
susis kunigaikšti.“ 

Kunigaikščiui tas nebuvo labai paranku, jungtuves 
per įgaliotinį jis laikė gražesnėmis, prakilnesnėmis, tikrai 
kunigaikštiškomis, širdyje jau džiaugėsi tomis iškilmėmis 
ir dabar guodėsi tik, kad prieš vestuvinę naktį bus gali- 
ma surengti didelę ordino įteikimo ceremoniją. Mat ke- 
tino labai iškilmingai užkabinti princui ant kaklo didįjį 
kunigaikščio namų kryžių, kurį buvo įsteigęs jo tėvas ir 
kurio nebeturėjo ir nebegalėjo turėti joks riteris. 

Taigi princas Hektoras atvyko į Zigharstveilerį vesti 
kunigaikštytės Hedvigos ir tapti visų užmiršto ordino ka- 
valierium. Jis tartum apsidžiaugė, kad kunigaikštis savo 
sumanymą išlaikė paslapty ir prašė ir toliau nieko ne- 
skelbti, o ypač nieko nesakyti Hedvigai: jis norįs pirma 
įsitikinti, ar kunigaikštytė jį tikrai myli, ir tik tada jai 
pasipiršti. 

Kunigaikštis nelabai suprato, ką princas norėjo pasa- 
kyti. Kiek jis žinąs, kiek atsimenąs, tai šitokia forma — 
įsitikinti meile prieš vestuvinę naktį — kunigaikščių na- 
muose niekada nebuvo praktikuojama. Bet jeigu princas 
turįs galvoj tik tam tikros simpatijos pareiškimą, tai tas 
nebūtina susižadėjimo laikotarpyje; bet kadangi lengva- 
būdis jaunimas yra linkęs apeiti visus etiketo nuostatus, 
tai tą simpatiją labai trumpai galima pareikšti prieš pat 
jungtuves. Būtų, žinoma, puiku ir kilnu, jei kunigaikščių 
pora tą akimirksnį parodytų vienas kitam šiokį tokį ne- 
palankumą, bet, deja, tos aukščiausio padorumo taisyk- 
lės paskutiniais laikais virto tuščia svajone. 

Pirmą kartą pamatęs kunigaikštytę, princas Hektoras 
sušnibždėjo savo adjutantui kitiems nesuprantama Nea- 
polio tarme: „Velniai griebtų! Ji graži, bet gimusi netoli 
Vezuvijaus, ir jos akyse blyksi ugnikalnio liepsna.“ 

Princas Ignacas jau buvo uoliai išklausinėjęs, ar Nea- 
poly esama gražių puodelių ir kiek jų turįs princas Hek- 
toras, taigi šis, perbėgęs visą pasisveikinimų gamą, vėl 

buvo besikreipiąs į Hedvigą, bet atsidarė durys, ir kuni- 
gaikštis pakvietė princą į didelį priėmimą iškilmių salėj, 
kur buvo susirinkę visi asmenys bent šiuo tuo,— drabu- 
žiais ar protu — galį pateisinti savo buvimą dvare. Šį 
kartą kunigaikštis kviesdamas nebuvo toks griežtas, kaip 
visada, mat priėmimą Zighartshofe buvo galima laikyti 
išvyka į gamtą. Svečių tarpe buvo ir patarėja Bencon su 
Julija. -meūšos 

Kunigaikštytė Hedviga buvo tyli, susimąsčiusi, abejin 
ga ir gražiajam pietiečiui tartum skyrė tik tiek dėmesio, 
kaip ir kiekvienam naujam žmogui dvare, ir kai jos frei- 
lina, raudonskruostė Nanetė, vis nesiliovė kuždėjusi jai 
į ausį, koks dailus esąs svetimšalis princas ir kad gražes- 
nės uniformos ji nėra mačiusi savo gyvenime, Hedviga 
gana šiurkščiai pasakė, kad jai turbūt galvoj negerai. 

Dabar princas Hektoras it pliuškis povas išskleidė 
prieš kunigaikštytę savo margą galantiškumo uodegą, ir 
Hedviga, kone įžeista tokio audringo, saldaus susižavė- 
jimo, paklausė apie Italiją, apie Neapolį. Princas nupiešė 
jai rojų, kuriame ji vaikščiojo kaip deivė valdovė. Jis 
taip meistriškai mokėjo kalbėti su dama, kad kiekvienas 
žodelis tuojau virsdavo himnu jos grožiui ir meilumui. 
Vidury tokio himno kunigaikštytė pastebėjo netoli sto- 
vinčią Juliją ir atsikėlusi pribėgo prie jos. Ji prispaudė 
Juliją prie krūtinės, vadino ją tūkstančiais švelniausių 
vardų ir, kai princas, truputį sutrikęs dėl jos pabėgimo, 
priėjo artyn, ji sušuko jam: 

— Tai mano brangi sesutė, mano puikioji, mieloji Ju- 
lija! 

Princas įbedė keistą žvilgsnį į Juliją, o ši, visa nurau- 
dusi, nuleido akis ir bailiai atsigręžė į stovinčią už nuga- 
ros Motiną. Bet kunigaikštytė ją vėl apkabino, sušuko: 
„Mano brangi, brangi Julija!", ir jos akyse pasirodė ašaros. 

— Kunigaikštyte,— prabilo tyliai patarėja Bencon,— 
kam ta egzaltacija? 

Kunigaikštytė, nekreipdama dėmesio į patarėjos žo- 
džius, atsisuko į princą, kuriam dėl tos scenos tikrai iš- 
seko žodžių srautas. Jeigu Hedviga pirma buvo tyli, rim- 

ta, be ūpo, tai dabar ją pagavo keista karštligiška links- 
mybė, kuri stačiai liejosi per kraštus. Pagaliau smarkiai 
įtemptos stygos atsileido, ir iš jos širdies ėmė plaukti 
švelnesnės, lipšnesnės, mergiškesnės melodijos. Ji buvo 
meilesnė, negu bet kada, ir princas atrodė visai netekęs 
galvos. Pagaliau prasidėjo šokiai. Po kelių šokių princas 
pasišovė visus išmokyti neapolietišką liaudies šokį, ir 
jam greitai pavyko šokantiesiems parodyti pagrindinį jo 
pa, tad viskas ėjo gana sklandžiai ir net buvo jaučiamas 
aistringas, švelnus to šokio pobūdis. 

Tačiau niekas taip gerai to pobūdžio nesuprato, kaip 
Hedviga, kuri šoko su princu. Ji reikalavo pakartoti ir, 
kai šokis baigėsi antrą kartą, nepaisydama patarėjos Ben- 
con, kuri, pastebėjusi jos skruostuose įtartiną išblyški- 
mą, ją sudraudė, spyrėsi šokti dar, sakydama, kad dabar 
jau mokėsianti visai gerai. Princas buvo sužavėtas. Jis 
skraidė su Hedviga, kurios kiekvienas judesys buvo tik- 
Ia graCija. Per vieną iš daugelio apsikabinimų, kurių rei- 
kalavo šokis, princas audringai prispaudė gražuolę prie 
širdies, bet tą pačią akimirką Hedviga apalpusi susmuko 
jo rankose. 

Kunigaikščio nuomone, dvaro balius negalėjęs būti 
sudrumstas netinkamesniu būdu, ir vienintelė pateisinan- 
ti aplinkybė esanti ta, kad pokylis vyko kaime. 

Princas Hektoras pats nunešė apalpusiąją į gretimą 
kambarį, ir patarėja Bencon ištrynė jai kaktą kažkokiu 
stipriu skysčiu, kurį rūmų gydytojas turėjo po ranka. 
Tarp kitko, apalpimą jis pavadino nervų priepuoliu, 
kuris ištikęs kunigaikštytę nuo perkaitimo šokant, ir sa- 
kė, kad viskas greit praeis. 

Gydytojas sakė teisybe, po kelių sekundžių Hedviga 
giliai atsiduso ir atmerkė akis. Princas, išgirdęs, kad ku- 
nigaikštytė atsigavo, prasiveržė pro ligonę apspitusių da- 
mų ratą, atsiklaupė prie sofos ir ėmė karčiai sau prie- 
kaištauti, kad jis vienas esąs kaltas dėl šio įvykio, kuris 
draskąs jam širdį. Bet, vos tik jį pamačiusi, Hedviga su 
baisiausiu pasibjaurėjimu riktelėjo: „Šalin, šalin!“ ir vėl 
apalpo. 

— Eijme,— tarė kunigaikštis, imdamas princą už ran- 
kos, — eime, brangusis prince, jūs nežinote, kad kuni- 
gaikštytę dažnai kankina keisčiausios fantazijos. Dievai 
žino, kokiu nematytu pavidalu jūs jai pasirodėte! Įsivaiz- 
duokit, brangusis prince, dar maža,— entre nous soit 
dit! — dar maža kunigaikštytė kartą visą dieną laikė ma- 
ne Didžiuoju Moholu ir reikalavo, kad jočiau pasijodinė- 
ti su aksominėmis šlepetėmis, ir aš turėjau jai nusileisti, 
nors jodinėjau tik sode. 

Princas Hektoras nesivaržydamas nusikvatojo kuni- 
gaikščiui į akis ir pašaukė karietą. 

Susirūpinusiai dėl Hedvigos kunigaikštienei pageidau- 
jant, patarėja Bencon pasiliko su Julija rūmuose. Kuni- 
gaikštienė žinojo, kokią įtaką Bencon visada turėjo ku- 
nigaikštytės psichikai, žinojo taip pat, kad ji sugebėdavo 
įveikti ir panašius ligos priepuolius. Taip iš tikrųjų buvo 
ir šį kartą. Patarėjos Bencon nenuilstamai kalbinama 
švelniais žodžiais, Hedviga savo kambary greit atsigavo. 
Kunigaikštytė tvirtino nebūtą daiktą — kad bešokant 
princas pasivertęs į baisų slibiną ir žėrinčiu smailiu lie- 
žuviu pervėręs jai širdį. 

— Apsaugok Dieve,— sušuko Bencon,— ko gero, prin- 
cas Hektoras pasirodys besąs mostro turchinož iš Gocio 
pasakėčios! Kokios fantazijos! Ar tik nebus čia kaip su 
Kreisleriu, kurį laikėte pavojingu pamišėliu! 

— Niekados! — karštai sušuko kunigaikštytė ir juok- 
damasi pridūrė: — Tikrai nenorėčiau, kad mano gerasis 
Kreisleris taip greit pavirstų į mostro turchino, kaip prin- 
cas Hektoras. 

Kai anksti rytą, išbudėjusi prie Hedvigos, patarėja 
Bencon įžengė į Julijos kambarį, ši pasitiko ją išbalusi, 
nemigusi, nuleidusi galvelę kaip sergantis balandėlis. 

— Kas tau, Julija? — išsigando motina, nepripratusi 
matyti dukterį tokią prislėgtą. 

— Ak, mamyte, — visai nusiminusi atsakė Julija — ak, 


! Tarp mūsų kalbant (pranc.). 
2 Melsvoji pabaisa (ital.). 


mamyte, niekada aš ten daugiau nebeisiu, man dreba šir- 
dis, pagalvojus apie praėjusią naktį. Tas princas kažkoks 
baisus; kai jis į mane pažvelgė, negaliu apsakyti, kas dė- 
Josi mano širdy. Iš tų juodų kraupių akių tvykstelėjo žai- 
bas, kuris pataikęs galėjo mane, vargšelę, pribaigti. Ne- 
sijuok iš manęs, mama, tai buvo tikras žudiko žvilgsnis, 
kuris pasirinko sau auką ir žudo ją, keldamas mirtiną 
baimę, nereikia jam nė durklo. Aš tau sakau, kažkoks 
nepatirtas jausmas, kurio nemoku pavadinti, sukaustė 
mane visą kaip koks spazmas. Sako, yra tokie baziliskai, 
kurių žvilgsnis kaip užuodyta ugnies strėlė žudo vietoje 
tą, kas išdrįsta į juos pažvelgti. Princas turbūt panašus 
į tokią šiurpią pabaisą. 

— Na,— sušuko patarėja Bencon, garsiai juokdamasi— 
dabar tai jau iš tikrųjų patikėsiu, kad mostro turchino ne 
prasimanymas, jei jau princas, gražiausias, maloniausias 
jaunuolis, dviem merginom pasirodė kaip slibinas, kaip 
baziliskas. Iš kunigaikštytės galima laukti keisčiausių 
fantazijų, bet kad mano ramioji, švelnioji Julija, mano 
meilioji mergytė pasiduotų paikam svaičiojimui... 

— O Hedviga? — pertraukė motiną Julija.— Nežinau, 
kokia pikta priešo galia nori atplėšti ją nuo mano širdies, 
o mane įstumti į baisios ligos grumtynes, kurios siautėja 
jos viduje! Taip, kunigaikštytės būseną aš laikau liga, 
kurios ji, vargšelė, negali įveikti. Kai ji vakar staiga nu- 
sisuko nuo princo, kai mane apkabino ir glamonėjo, aš 
pajutau, kad ji visa dega karščiu. O paskui tas šokis, tas 
siaubingas šokis! Tu žinai, mama, kad aš nekenčiu šokių, 
kurie leidžia vyrams mus apkabinti. Man tada atrodo, 
kad mes užmirštame visa, ko reikalauja papročiai ir pa- 
dorumas, ir duodame vyrams valią, kuri negali jų džiu- 
ginti, bent jautresnių. Ir štai Hedviga negalėjo sustoti, 
vis šoko ir šoko tą pietietišką šokį, kuris kuo toliau, tuo 
man darėsi koktesnis. Princo akys žybčiojo tikrai velniš- 
ku džiaugsmu... 

— Kvailute,— tarė ponia Bencon,— kas tau ateina į 
galvą! Tiesa, negaliu peikti tokios tavo pažiūros, laikykis 

jos ir toliau, bet nesmerk Hedvigos, iš viso nieko ne- 
galvok apie jos ir princo santykius, išmesk tai iš galvos! 
Jei nori, aš pasirūpinsiu, kad kurį laiką nematytum nei 
Hedvigos, nei princo. Ne, tavo ramybės niekas nebe- 
drums, mano brangusis, mano gerasis vaikuti! Eikš prie 
mano širdies! 

Ir ponia Bencon apkabino Juliją su visu motinišku 
švelnumu. 

— Iš baisaus nerimo, — kalbėjo Julija, spausdama de- 
gantį veidą prie motinos krūtinės, — turbūt kilo ir tie 
keisti sapnai, kurie visiškai sumaišė man galvą. 

— Ką gi tu sapnavai? — paklausė ponia Bencon. 

— Aš tartum vaikščiojau gražiausiam sode,— ėmė pa- 
sakoti Julija, — kur po tankiais juodais krūmais žydėjo 
naktinės žibuoklės bei rožės ir skleidė ore savo saldų kva- 
pą. Sutvisko nuostabi šviesa, lyg sidabrinė mėnesiena, 
plaukianti dainos garsais, ir vos tik jos auksinis spindu- 
lys palietė medžius, gėles, visi jie suvirpėjo iš laimės, 
krūmai suošė, šaltiniai sučiurleno tyliais ilgesingais ato- 
dūsiais. Ir aš pajutau, kad pati esu daina, plaukianti per 
sodą, bet kaip išblėsta garsų puikumas, taip, rodos, ir man 
reikės išnykti skausmingam liūdesy! Tada kažkoks švel- 
nus balsas tarė: „Ne! Muzikos garsai yra palaima, o ne 
pražūtis, aš tvirtai laikau tave stipriomis rankomis, tavo 
sieloj yra mano daina, 0 ji amžina kaip ilgesys!“ Tai bu- 
vo Kreisleris, jis atsirado prie manęs ir pasakė tuos žo- 
džius. Dangiškas paguodos ir vilties jausmas užliejo ma- 
no sielą, ir aš pati nežinau — aš viską tau sakau, mama, — 
taip, pati nežinau, kaip prigludau prie jo krūtinės. Tada 
staiga pajutau, kad mane apkabino geležinė ranka ir bai- 
sus, patyčių kupinas balsas sušuko: ,„Ko priešinies, ne- 
dorėle! Juk žinai, kad esi nukauta ir dabar priklausai 
man!“ Tai princas laikė mane apkabinęs. Iš baimės gar- 
siai surikau ir atsibudau, užsimečiau naktinį drabužį ir pri- 
bėgusi atidariau langą. Kambary buvo tvanku ir karšta. 
Tolumoj pamačiau žmogų, su žiūronais besižvalgantį į rū- 
mų langus. Po valandėlės jis nubėgo alėja, kažkaip keis- 
tai, tiesiog kvailai strykčiodamas į abi puses, lyg imituo- 

damas įvairiausius antraša ir kitas šokių figūras; be to, 
jis mataravo ore rankomis, ir man net pasigirdo, kad gar- 
siai dainavo. Aš pažinau Kreislerį ir neiškentusi skaniai 
nusijuokiau, bet jis man pasirodė kaip geroji dvasia, sau- 
ganti mane nuo princo. Dar daugiau, tik dabar aš tartum 
visiškai aiškiai suvokiau, kas iš tikrųjų yra Kreisleris, 
tik dabar supratau, kad tas tariamai grubus humoras, 
kurį daug kas laiko užgauliu, kyla iš doros, puikios šir- 
dies. Tiesiog norėjau bėgti į parką ir išlieti Kreisleriui 
visą savo baimę, sukeltą to baisaus sapno. 

— Tai kvailas sapnas,— rimtai tarė ponia Bencon,— 
o epilogas dar kvailesnis. Tau reikia pailsėti, Julija, leng- 
vas pusiauryčio miegas išeis tau į sveikatą, aš irgi keti- 
nu valandą kitą nusnūsti. 

Tai pasakiusi, ponia Bencon išėjo iš kambario, o Ju- 
lija paklausė jos patarimo. 

Kai ji atbudo, vidudienio saulė liejosi pro langus, o 
kambary plaukė naktinių žibuoklių ir rožių kvapas. 

— Kas gi čia? — sušuko Julija labai nustebusi. — Ma- 
no sapnas! 

Bet apsidairiusi pamatė ant sofos, kur ji miegojo, pui- 
kią tų gėlių puokštę! 

— Kreisleris, mano mielas Kreisleris! — tarė švelniai 
Julija, paėmė gėles ir pasinėrė svajingose mintyse. 

Princas Ignacas atsiuntė tarną paklausti, ar jam nebū- 
tų leista valandėlę pabūti su Julija. Julija greit apsitaisė 
ir nubėgo į kambarį, kur jos laukė Ignacas su pilnu 
krepšiu porceliano puodelių ir kiniškų lėlių. Geroji Ju- 
lija labai gailėjosi kunigaikštuko ir dažnai žaisdavo su 
juo ištisas valandas. Niekada ji jo neerzindavo, niekada 
neparodydavo jam nė krislelio paniekos, kurios dažnai 
jam nešykštėdavo kiti, o ypač Hedviga, todėl princas už- 
vis labiau brangino jos draugystę ir dažnai net vadinda- 
vo ją savo mažąja sužadėtine. Jie sustatė puodelius, iš- 
rikiavo lėles, ir Julija mažojo arlekino vardu ėmė sakyti 
kalbą Japonijos imperatoriui (abi lėlės stovėjo viena prieš 
kitą). Tuo metu į kambarį įėjo ponia Bencon. 

Valandėlę pastovėjusi ir pažiūrėjusi, kaip jie žaidžia, 
ji pabučiavo Juliją į kaktą ir tarė: 

—- Mano geras, brangus vaikeli! 

Atėjo vėlyvos sutemos. Julijai buvo leista nesirodyti 
prie pietų stalo, ji sėdėjo viena savo kambary ir laukė 
motinos. Staiga pasigirdo tylūs žingsniai, durys atsidarė 
ir įėjo kunigaikštytė, mirtinai išblyškusi, pastėrusiomis 
akimis, balta suknele — tikras vaiduoklis. 

— Julija, — tarė ji dusliai ir tyliai — vadink mane 
kvaila, išdykusia, beprote, bet nepagailėk man savo šir- 
dies, man reikia tavo užuojautos, tavo paguodos! Tai tik 
nervų pertempimas, nelemtas nuovargis po to bjauraus 
šokio, jis mane susargdino, bet viskas praėjo, man jau 
geriau. Princas išvažiavo. Eime pasivaikščioti į parką! 

Kai abi merginos, Julija ir kunigaikštytė, priėjo alėjos 
galą, prieš jų akis tamsioj tankynėj sušvito skaisti švie- 
sa ir jos išgirdo kažką giedant. 

— Tai vakarinė litanija Marijos koplyčioj,— sušuko 
Julija. 

— Taip — atsakė kunigaikštytė — einam tenai, pasi- 
melskim. Pasimelsk ir už mane, Julijai 

— Pasimelskim,— pritarė Julija, nuoširdžiai atjausda- 
ma draugės padėtį, — kad piktoji dvasia nieko mums ne- 
galėtų padaryti, kad velnio gundymas nesudrumstų šven- 
to mūsų širdies tyrumo. 

Kai merginos atėjo prie koplyčios, stovinčios pačiam 
parko gale, kaimiečiai jau buvo pagiedoję litaniją prie 
gėlėmis ir lemputėmis papuošto Marijos paveikslo ir skirs- 
tėsi. Jos suklaupė suole. Tada mažoje choro galerijoje, 
įtaisytoje prie altoriaus, giesmininkai užtraukė „Ave ma- 
ris stella“!, kurią Kreisleris neseniai buvo sukomponavęs. 

Tyliai prasidėjusi giesmė stipriau, galingiau sugaudė 
ties žodžiais „Dei mater alma"?, o ties „felix coeli porta“š 
garsai vėl ėmė tilti ir vakario vėjo sparnais nuplaukė to- 
lyn. 

! „Sveika, marių žvaigžde“ (Iot.). 


2 „Dievo motina maitintoja“ (Iot.). 
3 „Laimingi dangaus vartai“ (/ot.). 

Merginos dar tebeklūpojo, paskendusios karštoj mal- 
doj. Kunigas murmėjo poterius, o tolumoj kaip angelų 
choras iš tamsaus apsiniaukusio dangaus skardėjo him- 
nas „O sanctissima“!, giedamas einančių namo choristų. 

Pagaliau kunigas jas palaimino. Jos atsistojo ir puolė 
viena kitai į glėbį. Begalinis graudulys, supintas iš lai- 
mės ir skausmo, tartum veržte veržėsi iš jų krūtinių, iš 
akių pasipylė karštos ašaros, nelyginant kraujo lašai iš 
sužeistos širdies. 

— Tai buvo jis — tyliai sušnibždėjo kunigaikštytė. 

— Jis, — atsakė Julija. 

Jos suprato viena kitą. 

Tylus, slėpiningas miškas laukė, kad patekėtų mėnu- 
lis ir išlietų ant jo savo žėrintį auksą. Giesmė, dar vis 
skambanti nakties tyloj, tartum kilo prie debesų, kurie 
nusitvieskė žara ir užgulė kalnus, žymėdami skaistaus 
šviesulio kelią, prieš kurį blėso žvaigždės. 

— Ak,— prabilo Julija — kas gi mus taip jaudina, 
kodėl šimtai skausmų varsto mums širdį? Tik paklausyk, 
kokia paguoda skamba tos tolimos giesmės aiduos. Mes 
pasimeldėm, ir iš auksinių debesų šventosios dvasios kal- 
ba mums apie dangišką palaimą. 

— Taip, mano Julija, — atsakė kunigaikštytė tvirtai 
ir Iimtai,— taip, virš debesų išganymas ir palaima, ir aš 
norėčiau, kad koks angelas iš dangaus nuneštų mane pas 
žvaigždes, kol tamsos galybė manęs neprarijo. Norėčiau 
mirti, bet žinau, kad tada mane nuneštų į kunigaikščių 
rūsį ir ten palaidoti protėviai nepatikėtų, kad aš miriau, 
atsikeltų iš mirties sustingimo vaiduokliškam gyvenimui 
ir mane išvytų. Tada aš nebeturėčiau vietos nei pas mi- 
rusius, nei pas gyvuosius ir niekur neberasčiau pastogės. 

— Ką tu kalbi, Hedviga, dėl Dievo meilės, ką tu kal- 
bi2 — sušuko išsigandus Julija. 

— Kartą aš sapnavau tokį sapną,— kalbėjo toliau ku- 
nigaikštytė tuo pačiu tvirtu, kone abejingų balsu.— Bet 
iš tiesų taip gali būti, kad koks nors piktas protėvis, ta- 


! „O švenčiausioji“ (Iot.). 


pęs vampyru, čiulpia man kraują. Gal todėl aš taip daž- 
nai alpstu. 

— Tu sergi, — sušuko Julija, — tu labai sergi, Hedvi- 
ga, nakties oras tau kenkia, skubėkim iš čia. 

Ir ji apkabino kunigaikštytę, kuri be žodžių leidosi 
vedama namo. 

Mėnulis jau buvo iškilęs virš Gejeršteino, jo magiš- 
goj šviesoj skendo krūmai, medžiai ir kuždėjosi, ošė tūks- 
tančiais balsų, myluodamiesi su nakties vėjeliu. 

— Kaip gražu žemėje,— prašneko Julija —oi kaip 
gražu, argi ne dosni yra gamta — ji apdovanoja mus sa- 
vo puikiausiais stebuklais kaip motina savo brangius 
vaikus? 

— Tu taip manai? — atsakė kunigaikštytė ir po valan- 
dėlės kalbėjo toliau: — Pirma nenorėjau, kad mane visai 
suprastum, susimildama, laikyk, kad visa tai pasakiau iš 
blogos nuotaikos. Tu dar nepažįsti gyvenimo, jo naiki- 
nančio skausmo. Gamta yra žiauri, ji myli ir lepina tik 
sveikus vaikus, ligonius ji apleidžia, net nukreipia į juos 
aštrius ginklus. O! Tu žinai, aš į gamtą visada žiūrėjau 
tik kaip į paveikslų galeriją, įrengtą tam, kad pagal ją 
galėčiau lavinti savo dvasios ir rankos jėgą, bet dabar 
viskas virto kitaip, dabar aš nieko nebejaučiu, nieko ne- 
bematau, tik jos baisumą. Jau man geriau vaikščioti ap- 
šviestose salėse tarp margų svečių, negu vienai su tavim 
šioj mMėnesienoj. 

Julija nejuokais išsigando, ji matė, kad Hedviga vis 
labiau silpsta, glemba, ir ji, vargšelė, turėjo įtempti visas 
savo menkas jėgas, kad kunigaikštytė nepargriūtų. 

Pagaliau jos pasiekė rūmus. Netoli jų ant akmeninio 
suolo po šeivamedžio krūmu sėdėjo tamsi, apsigaubusi 
žmogysta. Vos tik ją pamačiusi, Hedviga džiaugsmingai 
sušuko: 

— Ačiū švenčiausiajai mergelei ir visiems šventie- 
siems, ji čial — ir, staiga atgavusi jėgas, ištrūko iš Juli- 
jos ir pribėgo prie žmogystos, kuri pakilo ir dusliu balsu 
prašneko: 

— Hedviga, mano vargšas vaikeli! 


184 


Julija pamatė, kad tai buvo moteris, nuo galvos iki 
kojų įsisupusi į rudą apdarą. Tamsūs šešėliai neleido įžiū- 
rėti jos veido. Nukrėsta vidinio šiurpo, Julija sustojo. 

Nepažįstamoji ir kunigaikštytė susėdo ant suolo. Mo- 
teriškė švelniai nubraukė jai nuo kaktos garbanas, pas- 
kui uždėjo ant jos rankas ir pamažu, tyliai ėmė kalbėti 
kažkokia kalba, kurios Julija, rodos, niekada nebuvo gir- 
dėjusi. Praėjus kelioms minutėms, moteriškė sušuko Ju- 
lijai: 

— Bėk, mergele, į rūmus, pašauk kambarines, pasirū- 
pink, kad kunigaikštytę įneštų į vidų. Ji ramiai užmigo 
ir atsikels sveika ir linksma. 

Julija, nė kiek negaišdama, nerodydama savo nuste- 
bimo, skubiai padarė, kas jai buvo liepta. 

Kai ji grįžo su kambarinėmis, kunigaikštytė iš tikrųjų 
ramiai miegojo, rūpestingai susupta į šalį, o moteris bu- 
vo dingusi. 

— Pasakyk man,— tarė Julija kitą rytą, kai kuni- 
gaikštytė atsibudo visai sveika ir visiškai nebejautė to 
vidinio sutrikimo, kurio taip bijojo Julija — pasakyk man 
dėl Dievo, kas buvo ta nuostabioji moteris? 

— Aš nežinau, — atsakė kunigaikštytė — aš ją mačiau 
tik vieną kartą gyvenime. Atsimeni, kai aš dar maža la- 
bai sirgau ir daktarai jau nieko gero nebelaukė. Tada ji 
vieną naktį staiga atsirado prie mano lovos, ėmė liū- 
liuoti mane, kaip ir dabar, aš saldžiai užmigau ir atsibu- 
dau visai sveika. Vakar naktį tos moters vaizdas man 
pirmą kartą vėl iškilo prieš akis, ir aš tartum nujaučiau, 
kad ji vėl pasirodys ir mane išgelbės, — taip iš tikrųjų ir 
buvo. Būk gera, niekam nesakyk apie tą atsitikimą, taip 
pat nei žodžiu, nei ženklu neišsiduok, kad mums nutiko 
kažkas nepaprasta. Prisimink Hamletą ir būk mano bran- 
gusis Horacijus! Ta moteris tikrai yra kažkokia paslaptin- 
ga, bet tegul ta paslaptis mums abiem ir lieka paslaptimi. 
Man atrodo, kad tolimesnis jos tyrinėjimas yra pa- 
vojingas. Argi negana, kad aš pasveikau, kad esu links- 
ma, atsikračiusi visomis šmėklomis, kurios mane perse- 
kiojo? 

Visi stebėjosi tokiu staigiu kunigaikštytės išgijimu. 
Dvaro gydytojas tvirtino, kad pasivaikščiojimas naktį li- 
gi Marijos koplyčios smarkiai sukrėtė jos nervus, ir tas 
pakirto ligą, jis tik buvo užmiršęs tokį pasivaikščiojimą 
įsakmiai prirašyti. Bet ponia Bencon sau viena tarė: „Hm, 
pas ją buvo senė. Tiek to, šį kartą tegu taip praeina.“ 

Dabar jau laikas atsakyti į tą lemtingą biografo klau- 
simą: „Tu... 

(M. p. t.) — „myli mane, žavioji Mismise? O, pakar- 
tok, pakartok man tai tūkstantį kartų, kad aš dar labiau 
susižavėčiau ir prikalbėčiau tiek nesąmonių, kiek pritinka 
geriausio romanų rašytojo sukurtam herojui! Bet, mieloji, 
tu jau pastebėjai, kaip nepaprastai aš mėgstu dainą, o 
taip pat savo meistriškumą šioj srity, ar nebūtum ma- 
loni, brangioji, padainuoti man kokią trumpą dainelę? 

— Ak, — atsakė Mismisė, — ak, brangusis Murkly, 
nors dainavimo menas man ir nesvetimas, bet tu Žinai, 
kaip jaučiasi jauna dainininkė, kai pirmą kartą turi dai- 
nuoti, meistrams ir žinovams girdint! Baimė, sumišimas 
užgniaužia jai gerklę, ir gražiausi tonai, trelės ir morden- 
tai nelaimingai įstringa gerklėj kaip žuvies ašakos. Ariją 
sudainuoti tada tiesiog neįmanoma, todėl tokiais atvejais 
visada pradedama duetu. Jei tau nesunku, pabandykim 
trumpą duetą, brangusis! 

Pasiūlymas man patiko, ir mes tuojau užtraukėm švel- 
nų duetą: ,„Vos tave išvydau, tuoj ir pamilau..." ir t.t. 
Mismisė pradėjo baikščiai, bet mano stiprus falcetas greit 
ją padrąsino. Jos balsas buvo žavus, atlikimas išbaigtas, 
lankstus, švelnus, vienu žodžiu, ji pasirodė puiki daini- 
ninkė. Aš buvau sužavėtas, nors ir mačiau, kad mano 
draugas Ovidijus vėl mane apvylė. Jei Mismisė taip pui- 
kiai susidorojo su „„Cantare“, tai su „chordas tangere“ 
nebuvo ko ir pradėti, todėl gitaros aš nebereikalavau. 

Paskui Mismisė nuostabiai sklandžiai, nepaprastai iš- 
raiškingai ir su didele elegancija padainavo žinomą: „Di 
tanti palpiti“! ir t.t. Iš hercjiško, galingo rečitatyvo ji 


! „Nuo tiek širdies dūžių" (ital.). 

puikiai iškilo į tikrai katinišką andante saldybę. Arija bu- 
vo tartum jai parašyta, net man kvapą užėmė, ir iš krū- 
tinės išsiveržė garsūs džiaugsmo šūksniai... Ol Šia arija 
Mismisė galėjo sužavėti visą pulką jausmingos prigimties 
katinų! Mes dar padainavom duetą iš visai naujos operos, 
kuris taipogi puikiai pavyko, nes buvo tiesiog mums pa- 
rašytas. Dangiškosios ruliados liete liejosi iš mūsų gerk- 
lių, nes dauguma jų susidėjo iš chromatinių pasažų. Šia 
proga turiu pasakyti, kad mūsų padermė yra chromatiš- 
ka, todėl kompozitorius, kuris nori rašyti kūrinius mums, 
turėtų žiūrėti, kad visos melodijos ir visa kita būtų suda- 
ryta chromatiškai. Deja, užmiršau to puikaus muziko pa- 
vardę, kur parašė šį duetą, tai šaunus, mielas žmogus, 
kompozitorius pagal mano skonį. 

Taip mums bedainuojant, ant stogo užlipo kažkoks 
juodas katinas ir ėmė varstyti mus savo žėrinčiomis aki- 
mis. 

— Būk malonus nesiartinti,  prieteliau,— sušukau 
jam,— jei ne, išdraskysiu tau akis ir numesiu nuo stogo. 
Bet jei norėtum su mumis padainuoti, tai mes nepriešta- 
raujam. 

Aš žinojau, kad tas jaunas, juodai apsirengęs vyrukas 
turi gerą bosą, todėl pasiūliau sudainuoti kūrinį, kurį, tie- 
sa, nelabai mėgstu, bet kuris gerai tiko, atsisveikinant su 
Mismise. Mes užtraukėm „„Ar aš tavęs, brangusis, jau ne- 
bematysiu“. Bet vos tik aš su juočkiu užtikrinau, kad 
dievai mane globos, pro mus prazvimbė didžiausias plyt- 
galis, ir žvėriškas balsas suriko: „Ar nenutils vieną kar- 
tą tos prakeiktos katės!“ Mirtinai išsigandę, mes movėm 
katras sau ir sulindom į pastogę. O, beširdžiai barbarai, 
jie nieko neišmano apie meną, jų nesujaudins nė griau- 
džiausios neapsakomo meilės skausmo raudos, visos jų 
mintys — vien kerštas, mirtis, žudynės! 

Taigi kaip sakiau, ta priemonė, kuri turėjo mane iš- 
vaduoti iš meilės vargų, dar giliau į juos įmurdė. Mis- 
misė buvo tokia muzikali, kad mes abu puikiausiai ga- 
lėjom kartu improvizuoti. Pagaliau ji išmoko stebuklingai 
kartoti mano melodijas, ir aš visai netekau galvos, taip 

baisiai mane nukamavo meilė, kad aš visas išbalau, su- 
blogau, sunykau. Galų gale, ilgai taip kentęs, sugalvojau 
paskutinę, nors ir beviltišką, priemonę išsigydyti nuo mei- 
lės — nutariau pasiūlyti Mismisei savo leteną ir širdį. Ji 
sutiko, ir vos tik mes tapome pora, aš greit pastebėjau, 
kad mano meilės skausmai ėmė nykti ir netrukus visai 
išnyko. Pieno sriuba ir kepsnys man vėl pasidarė skanūs, 
aš atgavau smagią nuotaiką, mano ūsai susitvarkė, mano 
kailis po senovei gražiai blizgėjo, mat dabar aš labiau 
rūpinausi savo tualetu negu anksčiau, o Mismisė visai 
nebenorėjo puoštis. Tačiau aš, kaip ir anksčiau, sukūriau 
savo mielajai dar kelis eilėraščius, kurie buvo tuo gra- 
žesni, tuo labiau išgyventi, kad juose tol tempiau švel- 
naus susižavėjimo stygą, kol jos virpėjimas man atrodė 
pasiekęs aukščiausią įtampą. Pagaliau dedikavau savo 
žmonelei dar vieną storą knygą, taigi ir literatūriniu-es- 
tetiniu požiūriu padariau viską, ko tik galima reikalauti 
iš padoraus, ištikimai įsimylėjusio katino. 

O šiaip mudu su Mismise ramiai ir laimingai gyve- 
nom ant šiaudinio demblio prie mano šeimininko durų. 
Bet ar laimė šioj žemėj būna kada patvari? Aš netrukus 
pastebėjau, kad, pasilikusi su manim, Mismisė dažnai bū- 
na išsiblaškiusi, pakalbinta atsako nei šį, nei tą, dažnai 
iš širdies gelmių dūsauja, o jei dainuoja, tai tik ilgesin- 
gas meilės dainas. Galų gale ji ėmė dėtis visiškai palie- 
gusia. Jei aš paklausdavau, kas jai yra, ji, tiesa, pa- 
glostydavo man skruostą ir atsakydavo: „Nieko, nieko 
man nėra, mano mielas, mano geras tėtuši“, bet man visa 
tai nepatiko. Dažnai aš jos laukdavau ant demblio ir ne- 
sulaukdavau, ieškodavau rūsy, ant aukšto, o jei atradęs 
švelniai prikaišiodavau, ji teisindavosi, sakydama, kad jos 
sveikata reikalaujanti daug vaikščioti ir kažkoks katinas 
gydytojas net pataręs jai pasigydyti kurorte. Tas man 
irgi nepatiko. Matyt, ji pastebėjo mano slaptą nepasiten- 
kinimą, nes stengėsi apipilti mane glamonėmis, bet ir tos 
glamonės buvo kažkokios keistos, nė pats nežinau kokios, 
užuot sušildžiusios, jos tik dar labiau mane atšaldydavo, 
ir tas Man vėlgi nepatiko. Nenutuokdamas, kad mano 

Mismisė taip elgiasi dėl tam tikrų priežasčių, aš pajutau, 
kad pamažėle many užgeso ir paskutinė meilės kibirkš- 
tėlė tai gražuolei ir kad su ja man būna mirtinai nuobo- 
du. Todėl aš ėmiau vaikščioti savais keliais, o ji savais. 
Jei kada atsitiktinai susitikdavom ant demblio, ko mei- 
liausiai vienas kitam priekaištaudavom, dėdavomės švel- 
niausiais vyru ir Žmona ir apdainuodavom savo tykų ra- 
mų šeimyninį gyvenimą. 

Atsitiko, kad vieną kartą mano šeimininko kambary 
mane aplankė anas juodasis bosas. Jis kalbėjo, paslaptin- 
gai nukąsdamas žodžius, paskui ėmė karštai klausinėti, 
kaip mes sugyvenam su Mismise, vienu žodžiu, aš gerai 
mačiau, kad juočkis nori man kažką pasakyti. Pagaliau 
jis viską išklojo. Vienas jaunikaitis, tarnavęs ligi šiol ka- 
riuomenėj, grįžo namo ir dabar gyvena kaimynystėj iš 
nedidelės pensijos, kurią jam išmoka smuklininkas žu- 
vies kaulais ir maisto likučiais. Gražus stotas, atletiškas 
sudėjimas, be to, turtinga svetimšalio uniforma — juoda, 
pilka ir geltona — ant krūtinės Čirškintų lašinių ordinas, 
gautas už narsumą,— kartą jis buvo pasišovęs su keliais 
draugais apvalyti nuo pelių visą klėtį — tos savybės pa- 
traukė visų aplinkinių moterų ir merginų dėmesį. Vi- 
soms smarkiau suplakdavo širdis, kai tik jis pasirodyda- 
vo, drąsus ir įžūlus, aukštai iškėlęs galvą, svaidydamas 
aplink ugningus žvilgsnius. Juodaplaukis tvirtino, kad tas 
kavalieraitis įsimylėjęs mano Mismisę. Ši priėmusi jo 
meilę, ir nesą jokių abejonių, kad abu kasnakt slapta 
susitikinėja už kamino arba rūsy. 

— Aš tik stebiuos, mielas drauge, — kalbėjo juočkis,— 
kad jūs, visada toks įžvalgus, taip ilgai nieko nepaste- 
bėjot, bet mylintys vyrai būna akli, ir man gaila, kad 
draugo pareiga privertė mane atverti jums akis, juk aš 
žinau, kad jūs beprotiškai įsimylėjęs savo šauniąją žmo- 
nele. 

— O Mucijau (tuo vardu buvo juodasis), o Muci- 
jau,— sušukau aš, — aš ne tik beprotiškai myliu tą Žavią 
išdavikę! Aš ją dievinu, jai priklausau visa savo siela! 
Ne, negali būti, kad ta ištikimoji širdis mane apgaudinėtų! 

Mucijau, juodasis šmeižike, še, atsiimk atpildą už savo 
niekšybę! — Ir aš užsimojau letena su aštriais nagais. Bet 
Mucijus maloniai į mane pažvelgė ir ramiai tarė: 

— Nesikarščiuok, brangusis, toks likimas ištinka dau- 
gelį puikių žmonių, visur matome niekingą nepastovumą 
ir, deja, ypač dažnai mūsų giminėj. 

Aš nuleidau iškeltą leteną, keliskart lyg iš didžiausios 
nevilties pašokau aukštyn, paskui įsiutęs surikau: 

— Ar gali būti, ar gali būti! O jūs, dangaus kariau- 
nos! Tu, o žeme! Kas dar? Pridėt gal pragarą! Kas mane 
taip įžeidė? Tas rudmargis katinas? O ji, mieloji žmona, 
tokia žavi ir ištikima, ji galėjo su pragariška klasta pa- 
minti tą, kuris dažnai, padėjęs galvą ant jos krūtinės, 
skendo saldžiuose meilės sapnuose? O plūskit, ašaros, 
plūskit dėl neištikimosios! Po perkūnais, to nepakęsiu, 
tegu velniai griebia tą margą niekšą prie kamino! 

— Nurimkit,— tarė Mucijus, — nurimkite, sakau, jūs 
per daug pasiduodat staigaus skausmo įniršiui. Kaip tik- 
ras draugas nebetrukdysiu ilgiau jūsų malonaus nusimi- 
nimo. Jei iš sielvarto norėtumėt nusižudyti, galėčiau pa- 
siūlyti gerų žiurknuodžių, bet to nedarysiu, nes jūs ma- 
lonus, galantiškas katinas, ir man būtų labai gaila, jei 
žūtumėt tokioj jaunystėj. Nesikrimskit, spjaukit į Mis- 
misę, malonių kačių pasauly tiek ir tiek. Sudie, mielasis! 

Ir Mucijus išsprūdo pro atviras duris. 

Kai, gulėdamas ramiai po krosnim, toliau svarsčiau 
katino Mucijaus atneštą naujieną, širdy man sukrutėjo lyg 
ir slaptas džiaugsmas. Dabar jau žinojau, kas yra mano 
Mismisei, ir neaiškumo kankynė pasibaigė. Bet jeigu pir- 
ma iš padorumo dėjausi nusiminęs, tai dabar tas pats pa- 
dorumas reikalavo iškaršti kailį rudmargiui katinui. 

Nutykojau nakties tamsoje meilužius už kamino ir 
įnirtingai puoliau savo varžovą, rėkdamas: „Šėtone, žvė- 
rie, išdavikel"“ Bet jis — deja, per vėlai tą pastebėjau — 
buvo daug stipresnis už mane: jis mane pačiupo, bjauriai 
apskaldė man ausis, net išplėšė keliose vietose kailį ir 
skubiai pabėgo. Mismisė gulėjo nualpusi, bet vos tik aš 

prie jos prisiartinau, ji taip pat vikriai pašoko, kaip jos 
meilužis, ir šmurkštelėjo paskui jį į pastogę. 

Šlubas, kruvinom ausim parslinkau namo pas šeimi- 
ninką, keikdamas savo sumanymą ginti šeimos garbę. 
Taip pat nebelaikiau jokia gėda visiškai perleisti Mismi- 
sę rudmargiui. 

„Koks piktas likimas,— galvojau, — dėl dangiškai ro- 
mantiškos meilės buvau įstumtas į pamazgų griovį, o šei- 
myninė laimė atnešė vien bjaurius antausius.“ 

Kitą rytą, išėjęs pro duris iš šeimininko kambario, la- 
bai nustebau — ant šiaudinio demblio gulėjo Mismisė. 

— Gerasis Murkly,— prabilo ji švelniai ir ramiai, — 
man atrodo, kad aš tavęs taip nebemyliu, kaip pirma, man 
dėl to labai skaudu. 

— O, brangioji Mismise,— atsakiau aš meiliai — man 
plyšta širdis, bet prisipažįstu, kad po tam tikrų įvykių aš 
irgi pasidariau tau abejingas. 

— Nepyk,— kalbėjo toliau Mismisė,—nepyk, miela- 
sis drauge, bet man atrodo, kad aš jau seniai nebegaliu 
į tave žiūrėti. 

— Galingasis dangau,— sušukau aš susižavėjęs, — ko- 
kia sielų giminystė, ir aš jaučiu tą patį! 

Šitaip išsiaiškinę, kad nebegalim vienas kito pakęsti 
ir turim amžinai skirtis, mes meiliai apsikabinom ir apsi- 
verkėm džiaugsmo ir susižavėjimo ašaromis. 

Po to išsiskyrėm, abu įsitikinę vienas kito taurumu ir 
sielos didybe, ir garsinom tą kiekvienam, kas tik norėjo 
klausytis. 

— Tr aš buvau Arkadijoj — sušukau ir uoliau negu 
bet kada įnikau į meno ir mokslo studijas. 

(Mak. 1.)... — Taip, — kalbėjo Kreisleris— sakau jums 
iš visos širdies, ši ramybė man atrodo grėsmingesnė už 
baisiausią audrą. Tai tvanki, gūdi tyla prieš audrą, kuri 
viską nusiaubs. Toj tyloj dabar gyvena dvaras, kuni- 
gaikščio Irenėjaus iškeltas į dienos šviesą kaip koks al- 
manachas in duodecimo paauksuotais krašteliais. Nors 
maloningasis valdovas be paliovos kelia šaunias puotas 
ir lyg Franklinas žaibolaidžiais stengiasi nukreipti aud- 

rą, žaibas vis tiek trenks ir, ko gero, nutvilkins jo paties 
paradinius drabužius. Teisybė, kunigaikštytė Hedviga vi- 
sa savo būtybe dabar panaši į aiškią, švariai skambančią 
melodiją, iš jos sužeistos krūtinės nebesiveržia kraupių, 
neramių akordų chaosas, bet... Taip, Hedviga vaikšto 
svajingai išdidi ir meili šalia šauniojo neapoliečio, o Ju- 
lija šypsosi jam savo žavia šypsena ir klausosi jo galan- 
tiškų komplimentų, kuriuos princas, nenuleisdamas akių 
nuo savo nuotakos, taip sumaniai moka į ją nukreipti 
rikošetu, kad jie į jauną neprityrusią širdį sminga taik- 
liau, negu grėsmingas, tiesiai nutaikytas šūvis. O juk po- 
nia Bencon pasakojo, kad iš pradžių Hedviga jautėsi 
smaugiama mostro truchino, o švelniajai, ramiajai Juli- 
jai, tam dangaus kūdikiui, gražuolis karvedys atrodė esąs 
niekšingas baziliskas. O jautriosios sielos, jūsų buvo tei- 
sybė. Po velnių, argi aš neskaičiau Baumgarteno ,„Pasau- 
lio istorijoj", kad žaltys, dėl kurio mes praradom rojų, 
buvo išsipuošęs auksu žėrinčiais žvynais? Aš visada tai 
prisimenu, kai pamatau tą auksu apvedžiotą Hektorą. 
Beje, Hektoru buvo šaukiamas vienas labai orus buldo- 
gas, neapsakomai man ištikimas ir atsidavęs. Norėčiau, 
kad jis būtų čia ir kad galėčiau užsiundyti jį ant jo kil- 
mingojo bendravardžio skvernų, kai šis taip kėtojasi tarp 
žaviųjų sesučių. Arba pamokykit mane, maestro,— jūs 
gi Žinot visokių pokštų, — kaip man tinkamų metu pasi- 
versti į vapsvą ir taip sukandžioti aukštakilmį šunėką, 
kad jam priliptų prie gomurio prakeiktas liežuvis! 

— Aš leidau jums išsikalbėti — tarė maestro Abra- 
hamas,— ir dabar noriu paklausti, ar išklausysit ramiai, jei 
jums šį tą atskleisiu, kas patvirtins jūsų nuojautą? 

— Argi nesu rimtas kapelmeisteris? — atšovė Kreis- 
leris.— Nesakau to filosofine prasme, atseit, kad kapel- 
meisteris tai jau visas „aš“, ne, aš tik noriu pasakyti, kad 
sugebu ramiai sėdėti padorioj draugijoj, kai mane kanda 
blusa. 

— Na, tai žinokit, Kreisleri,— kalbėjo toliau maest- 
ro Abrahamas, — kad keistas atsitiktinumas leido man 
giliai pažvelgti į princo gyvenimą. Jūs teisus, kai lygi- 

nat jį su rojaus žalčiu. Po gražiu apvalkalu — to jūs nepa- 
neigsit — slypi ištvirkimo nuodai, teisingiau, piktadary- 
bė. Jis turi piktų kėslų. Daugelis įvykių man parodė, kad 
jam krito į akį žavioji Julija. 

— Oho! — suriko Kreisleris, bėgiodamas po kamba- 
rį. — Oho, glotnusis paukšteli, štai kokios tavo giesmelės! 
Po perkūnais, mūsų princas šaunuolis, jis tiesia abi 1e- 
tenas iš karto į siūlomą ir uždraustą vaisių! Ei, mielasis 
neapolieti, tu nežinai, kad Juliją globoja ne iš kelmo spir- 
tas kapelmeisteris, ganėtinai muzikalus, tik pamėgink 
prisiartinti, jis palaikys tave prakeiktu kvartkvintseksta- 
kordu, kurį reikia išrišti. Ir kapelmeisteris padarys tai, 
ko reikalauja jo amatas, tai yra išriš tave — įsegs tau į 
smegeninę kulką ar suvarys štai šitą špagą į pilvą! 

Tai pasakęs, Kreisleris išsitraukė špagą, atsistojo fech- 
tavimo poza ir paklausė maestro, ar jo išvaizda pakanka- 
mai šauni, kad jis galėtų persmeigti kunigaikščių veislės 
šunį. 

— Na, nurimkit, nurimkit, Kreisleri — atsakė maest- 
ro Abrahamas, — ir be tokių žygdarbių bus galima pažabo- 
ti princą. Prieš jį yra kitokių ginklų, ir aš juos jums duo- 
siu. Vakar aš buvau žvejų namely; staiga žiūriu — pro 
šalį eina princas su savo adjutantu. Jie manęs nematė. 
„Kunigaikštytė graži, — tarė princas,— bet mažoji Bencon 
dieviška! Man užvirė kraujas, kai ją pamačiau... taip, 
turiu ją gauti, dar prieš jungtuves su kunigaikštyte. Kaip 
tu manai, ar ji bus neperkalbama?“ „Kokia moteris 
jums kada atsispyrė, maloningasis pone?" — atsakė adju- 
tantas. „Bet, velniai rautų, ji atrodo šventuolė“. „Ir nai- 
vi, — nutraukė jį adjutantas juokdamasis, — o šventos ir 
naivios mergelės, laimėti įpratusio vyro užkluptos, nuo- 
lankiai pasiduoda ir viską laiko Dievo valia, o būna ir taip, 
kad užsiliepsnoja meile nugalėtojui. Ir jums taip gali nu- 
tikti, Maloningasis pone.“ „Tai būtų juoko! — sušuko 
princas. — Bet kur man ją rasti vieną, ką čia padaryti?" 
„Nieko nėra lengvesnio, — atsakė adjutantas. — Mačiau, 
kad mažytė dažnai vaikšto viena parke. Jeigu taip..." Čia 
balsai nutolo, ir aš nieko nebesupratau. Tikriausiai jie dar 

šiandien mėgins įvykdyti kokį pragarišką planą, reikia 
jį sužlugdyti. Galėčiau tai pats padaryti, bet dėl tam tik- 
Ių priežasčių kol kas nenoriu princui rodytis, todėl teks 
jums, Kreisleri, tuojau vykti į Zighartshofą ir pasekti, ka- 
da Julija prietemoj eis, kaip visada, prie ežero lesinti 
prijaukintos gulbės. Tikriausiai tada ir bus ją matęs tas 
niekšas italas. Bet imkit ginklą, Kreisleri, ir išklausykit 
būtiniausią instrukciją, kad, kovodamas su pavojingu 
princu, galėtumėt pasirodyti kaip geras strategas. 

Biografas vėl baiminasi, matydamas, kokios menkos jo 
žinios, iš kokių nuotrupų jis turi lipdyti šią istoriją. Argi 
čia nereikėtų atskleisti, kokią instrukciją davė maestro 
Abrahamas kapelmeisteriui? Jei pats ginklas vėliau ir 
pasirodys, tai tu, mielas skaitytojau, vis tiek negalėsi su- 
prasti, ką jis reiškia. Tačiau nelaimingas biografas šiuo 
metu ničnieko nežino apie tą instrukciją, iš kurios (bent 
tas atrodo tikra) Kreisleris sužinojo itin svarbią paslaptį. 
Bet dar truputėlį pakentėk, malonusis skaitytojau, minė- 
tas biografas duoda kirsti savo nykštį, tokį reikalingą ra- 
šančiam žmogui, kad dar prieš knygos pabaigą paaiškės 
ir ši paslaptis. 

Dabar reikia papasakoti apie tai, kaip Julija, saulei 
leidžiantis, užsikabino ant rankos krepšelį su balta duo- 
na, dainuodama perėjo parką ir sustojo ant tilto prie žve- 
jų namelio. O Kreisleris gulėjo pasalose už krūmų ir, pri- 
sidėjęs prie akių gerus žiūronus, akylai ją stebėjo pro 
tankią lapiją. Gulbė, pliuškendama sparnais, atsiyrė prie 
tilto ir ėmė godžiai lesti duoną, kurią Julija jai trupino. 
Julija vis dar garsiai dainavo ir todėl neišgirdo, kaip prie 
jos pribėgo princas Hektoras. Kai jis staiga išdygo šalia, 
ji krūptelėjo, tartum smarkiai išsigandusi. Princas pačiu- 
po jos ranką, prispaudė prie širdies, prie lūpų, o paskui 
užsigulė visiškai arti Julijos ant tilto turėklų. Princui 
kažką karštai kalbant, Julija lesino gulbę, žiūrėdama 
žemyn į vandenį. 

— Neišdarinėk tokių saldžių grimasų, prakeiktas didi- 
ke! Ar nejauti, kad aš čia pat ant turėklų sėdžiu ir galiu 
tau atsakančiai apskaldyti ausis? O Dieve, kodėl tavo 

skruostai dega vis skaistesniu purpuru, žavusis dangaus 
kūdiki? Ko taip keistai žiūri dabar į tą šėtoną? Tu šyp- 
saisė Taip, tai nuodingas karštis, nuo jo žioravimo atsi- 
veria tavo širdis, kaip nuo svilinančių saulės spindulių 
gražiausių žiedu išsiskleidžia pumpuras ir tuoj pat žūsta! 

Taip kalbėjo Kreisleris, stebėdamas porą, kurią pro 
gerus žiūronus matė visai arti. 

Dabar ir princas ėmė mėtyti į vandenį trupinius, bet 
gulbė jų nelesė ir pradėjo garsiai, šaižiai klykauti. Tada 
princas apkabino Juliją ir ėmė taip mėtyti duoną, kad 
gulbė manytų, jog tai daro Julija. Savo skruostu jis ko- 
ne lietė Julijos skruostą. 

— Puiku,— kalbėjo Kreisleris,— puiku, maloningasis 
nenaudėli, čiupk, gerbiamas maitvanagi, laikyk nagais 
savo grobį, o čia, tankumyne, jau kažkas tavęs tyko, jau 
taiko ir tuojau sutriuškins tavo žvilgantį sparną, prasti 
tada bus tavo popieriai, brakonieriau! 

Dabar princas pagavo Juliją už parankės, ir abu pasu- 
ko į žvejų namelį. Bet prie pat jo durų iš tankumyno iš- 
niro Kreisleris ir, priėjęs prie jųdviejų, prabilo, žemai nu- 
silenkdamas princui: 

— Puikus vakaras, nepaprastai gražus oras, gaivūs 
kvapai, jūs čia turbūt jaučiatės kaip gražiajam Neapo- 
ly, maloningasis pone. 

— Kas jūs toks, pone? — šiurkščiai atšovė jam prin- 
cas. Bet tą pačią akimirką Julija ištrūko iš princo, ma- 
loniai žengė prie Kreislerio, padavė jam ranką ir tarė: 

— O, kaip puiku, kad jūs vėl čia, mielas Kreisleri. Ar 
žinot, kad aš jūsų iš visos širdies ilgėjausi? Tikrai, mama 
barasi, kad aš elgiuos kaip įkyrus verksnys vaikas, jei 
bent vieną dieną jūs pas mus neateinat. Tiesiog susirg- 
čiau iš graužaties, jei patikėčiau, kad nei aš, nei mano 
dainavimas jums nerūpi. 

— A,—sušuko princas, svaidydamas nuodingus 
žvilgsnius čia į Juliją, čia į Kreislerį — A, jūs mesjė de 
Krėselis! Kunigaikštis labai palankiai apie jus kalbėjo. 

— Tegu dangus jį laimina, — tarė Kreisleris, o jo vei- 
de keistai suvirpėjo tūkstančiai raukšlių ir raukšlelių.— 

Tegu dangus laimina maloningąjį valdovą už jo gerą Žo- 
dį, gal dabar man pavyks gauti tai, ko aš noriu prašyti 
jus, Maloningasis prince, būtent jūsų malonios protekci- 
jos. Aš drįstu manyti, kad iš pirmo žvilgsnio nusipelniau 
jūsų simpatiją, nes, eidamas pro šalį, grynai savo inicCia- 
tyva teikėtės pavadinti mane komediantu, o kad kome- 
diantai tinka įvairiausiems darbams, tai... 

— Jūs juokdarys, — nutraukė jį princas. 

— Anaiptol,— kalbėjo  Kreisleris toliau, — aš, tiesa, 
mėgstu juokus, bet tik prastus, o prasti juokai nejuokin- 
gi. Šiuo metu aš norėčiau patekti į Neapolį ir prie molo 
užrašyti vieną kitą gerą žvejų ir banditų dainą ad usum 
delphini!. Jūs, malonusis prince, esate dosnus meno glo- 
bėjas, gal duotumėt man keletą rekomendacijų... 

— Jūs juokdarys, — vėl nutraukė jį princas.— Jūs 
juokdarys, ir man tas patinka, iš tikrųjų patinka, bet da- 
bar aš nebenoriu trukdyti jūsų pasivaikščiojimo. Sudie! 

— Ne, maloningasis pone,— sušuko Kreisleris — aš ne- 
galiu praleisti progos, turiu pasirodyti jums su visu bliz- 
gesiu. Jūs norėjote užeiti į žvejų namelį, ten yra nedide- 
lis fortepijonas, panelė Julija tikriausiai sutiks padainuoti 
su manim duetą. 

— Su didžiausiu džiaugsmu, — sušuko Julija ir paėmė 
Kreislerį už parankės. 

Princas sukando dantis ir išdidžiai žengė pirmas. 
Eidama Julija sušnibždėjo Kreisleriui į ausį: 

— Kreisleri! Kodėl jūs taip kreistai nusiteikęs? 

— O Dieve, — taip pat tyliai atsakė jai Kreisleris,— 
o Dieve, tu guli užliūliuota ir sapnuoji svaigius sapnus, 
kai gyvatė artinasi ir taikosi įkąsti nuodingų geluoniu? 

Julija pažvelgė į jį, baisiai nustebusi. Tik vieną kar- 
tą, aukščiausio muzikinio susižavėjimo valandėlę, Kreis- 
leris buvo kreipęsis į ją „tu“. 

Kai duetas buvo sudainuotas, princas, jau ir dainuo- 
jant šūkčiojęs „bravo“, ,bravissimo“, neberado žodžių 
pagyroms. Jis ugningai bučiavo Julijai rankas, prisieki- 


! Besimokančiųjų naudai (Iot.). 

nėjo, kad jokia daina ligi šiol taip nesukrėtė visos jo 
esybės, ir prašė leidimo pabučiuoti dangiškąsias lūpas, iš 
kurių liejosi tas rojaus garsų nektaras. 

Julija bailiai atsitraukė atgal, Kreisleris žengė prie 
jo ir tarė: 

— Kadangi jūs, maloningasis, nė vienu žodeliu nesi- 
teikiat manęs pagirti, nors aš, kaip kompozitorius ir ne- 
prastas dainininkas, jaučiuosi nusipelnęs pagyrimo kaip 
ir panelė Julija, tai jau matau, kad mano menki muziki- 
niai sugebėjimai nedaro įspūdžio. Bet aš mokiausi ir ta- 
pybos, ir turėsiu garbės parodyti jums mažą portretėlį, 
vaizduojantį žmogų, kurio nepaprastas gyvenimas ir 
keistas galas man taip gerai žinomi, kad aš galiu apie jį 
papasakoti visiems, kas tik nori klausytis. 

— Įkyrus tipas, — sumurmėjo princas. 

Kreisleris išsitraukė iš kišenės dėžutę, išsiėmė iš jos 
mažą paveiksliuką ir atkišo jį princui. Šis pažvelgė, jo 
veide nebeliko nė lašo kraujo, akys pastėro, lūpos pra- 
dėjo drebėti, pro dantis sumurmėjęs: „„Maledetto!“,! jis 
išbėgo iš namelio. 

— Kas čia? — sušuko mirtinai išsigandusi Julija, — dėl 
Dievo, kas čia yra, Kreisleri, pasakykit man viską! 

— Fokusas,— atsakė  Kreisleris— linksmas pokštas, 
velnio išvarymas| Ar nematot, brangioji panele, kaip ge- 
rasis princas lekia per tiltą, kiek tik įkabina jo malo- 
ningosios kojos? Dievaži, užmiršo net savo jautrią idi- 
lišką prigimtį, nebežiūri nė į ežerą, nebetrokšta lesinti 
gulbės, varšas gerasis... velnias! 

— Kreisleri,— tarė Julija, — nuo jūsų tono man visas 
kūnas eina pagaugais, aš nujaučiu kažką baisaus. Kas 
atsitiko tarp jūsų ir princo? 

Kapelmeisteris atsitraukė nuo lango, labai susijaudi- 
nęs pažvelgė į Juliją, kuri stovėjo prieš jį susidėjusi ran- 
kas, lyg melsdama gerąją dvasią išsklaidyti tą baimę, 
kuri spaudė jai iš akių ašaras. 


! Prakeikimas! (ital). 

— Ne,— prabilo jis,— tegu joks piktas disonansas ne- 
sudrumsčia dangiškos harmonijos, kuri gyvena tavo sie- 
loj, nekaltas vaike! Pragaro dvasios vaikšto pasauly, per- 
sirengusios žibančiais apdarais, bet jos neturi tau galios 
ir nereikia tau pažinti jų tamsių darbų! Nurimkit, Julija, 
leiskite man tylėti, dabar jau viskas praėjo. 

Tuo metu įėjo labai susijaudinusi ponia Bencon. 

— Kas atsitiko? — sušuko ji.— Kas atsitiko? Princas 
pralėkė pro šalį it netekęs galvos, nė nepažvelgė į ma- 
ne. Prie pat rūmų sutiko savo adjutantą, abu, karštai mos- 
tiguodami, pasikalbėjo, paskui princas, man rodos, davė 
adjutantui kažkokį svarbų uždavinį, nes pats įėjo į rū- 
mus, o adjutantas tekinas pasileido į paviljoną, kuriam 
gyvena. Sodininkas man pasakė, kad tu su princu sto- 
vėjai ant tilto, ir, pati nežinau kodėl, mane pagavo ne- 
geras Nnujautimas, kad įvyko kažkas baisaus, atbėgau 
čionai... sakykit, kas atsitiko? 

Julija viską papasakojo. 

— Paslaptys? — aštriai paklausė ponia Bencon, mes- 
dama į Kreislerį veriantį žvilgsnį. 

— Malonioji patarėja,— atsakė Kreisleris,— yra tokių 
akimirkų, momentų, situacijų, kada, taip sakant, žmogus 
turi laikyti liežuvį už dantų, nes jeigu jį paleistų, tai nie- 
ko doro iš to neišeitų, savo vapaliojimu jis tik suerzintų 
protingus žmones. 

Taip viskas ir baigėsi, nors dėl Kreislerio tylėjimo 
ponia Bencon atrodė įsižeidusi. 

Kapelmeisteris palydėjo patarėją ir Juliją iki rūmų ir 
pasuko atgal keliu į Zighartsveilerį. Vos tik jis dingo 
parko alėjose, iš paviljono išėjo princo adjutantas ir nu- 
ėjo tuo pačiu keliu, kaip ir Kreisleris. Netrukus toli 
miške driokstelėjo šūvis! 

Tą pačią naktį princas išvažiavo iš Zighartsveilerio. 
Jis raštu atsiprašė kunigaikštį ir prižadėjo greitai grįžti. 
Kitą rytą sodininkas, krėsdamas su savo žmonėmis par- 
ką, rado Kreislerio skrybėlę, aptaškytą krauju. Jis pats 
dingo be pėdsakų. Buvo manoma... 

A NTRAS TOMAS 


Trečiasis skyrius 


MOKSLO MĖNESIAI. 
ATSITIKTINUMO IŠDAIGOS 


(M. p. I.) Ilgesys, karštas geismas degira mūsų krūtinę, 
bet kai galų gale jau turi tai, ko taip siekei, grumdamasis 
su tūkstančiais vargų ir rūpesčių, geismas tuojau pavirsta 
šaltu abejingumu, ir iškovotą vertybę meti į šalį kaip nu- 
čiurusį žaisliuką. Bet apsisukęs vėl karčiai gailies savo 
skubotumo, vėl kovoji, ir gyvenimas prabėga, čia gei- 
džiant, čia bodintis. Tokia yra katė. Tie žodžiai teisingai 
nusako mano giminę, prie kurios priklauso ir išdidusis 
liūtas, todėl garsusis Hornvila Tyko „„Oktavijane“ ir va- 
dino jį didele kate. Taip, kartoju, tokia yra katė, o katės 
širdis itin nepastovi. 

Pirmutinė sąžiningo biografo pareiga yra būti nuošir- 
džiam, ir jam, gink Dieve, nevalia savęs gailėtis. Visiškai 
nuoširdžiai, padėjęs leteną ant širdies, prisipažįstu: kad ir 
kaip uoliai studijavau meną ir mokslą, dažnai mane nu- 
smelkdavo mirtis apie gražiąją Mismisę ir visiškai! sujauk- 
davo mano studijas. 

Galvodavau, kad nereikėjo jos paleisti, kad pamyniau 
ištikimą mylinčią širdį, kurią tik trumpam buvo apakinu- 
si apgaulinga vaizduotė. Ak! Dažnai, kai norėdavau at- 
sigaivinti didžiuoju Pitagoru (tuo laiku uoliai studijavau 
matematiką), staiga gležnutė, juoda kojinėle apauta kojy- 
tė nubraukdavo į šalį visus katetus ir hipotenuzes ir prie- 
šais kaip gyva stodavo žavioji Mismisė su savo mažyte, 
dailia aksomo kepurėle ant galvos, ir iš jos gražiausių 
žalsvų akelių žėrėdavo švelniausio priekaišto žvilgsnis. 
Kokie grakštūs šuoliai, koks žavus uodegos ringavimasi 

Norėdavau ją apkabinti su naujai suliepsnojusios meilės 
karščiu, bet viliojantis miražas dingdavo. 

Tad nenuostabu, kad tokios svajonės iš meilės Arka- 
dijos įstūmė mane į tam tikrą melancholiją, kuri galėjo 
pakenkti mano pasirinktai poeto ir mokslininko karjerai, 
tuo labiau kad ta melancholija virto apsnūdimu, kuriam 
neįstengiau atsispirti. Aš norėjau per jėgą išsiveržti iš tos 
apkartusios būklės, norėjau greitai pasiryžti ir vėl susi- 
ieškoti Mismisę. Bet vos tik pastatydavau koją ant pir- 
mojo laiptelio, vedančio į aukštąsias sferas, kur galėjau 
tikėtis rasiąs gražuolę, Mane pagaudavo gėda ir baimė, 
aš vėl atitraukdavau koją ir liūdnas spūdindavau pakros- 
nėn. 

Nepaisant šių dvasinių nemalonumų, aš buvau nuos- 
tabiai sveikas, žymiai išaugau, jei ne mokslo žiniomis, 
tai bent kūno apimtimi, ir, žiūrėdamas į veidrodį, su ma- 
lonumu pastebėjau, kad mano apvalainas, jaunyste trykš- 
tantis veidas pradeda įgauti orumo. 

Net ir. šeimininkas pastebėjo mano pasikeitusią nuo- 
taiką. Teisybė, seniau, kai jis man paduodavo skanų kąs- 
nelį, aš murkdavau, linksmai šokinėdavau, voliodavaus 
jam po kojomis, vartydavausi, net ant kelių užšokdavau, 
kai jis rytą atsikėlęs sušukdavo man: „Labas rytas, Murk- 
ly!“ Dabar to viso nebedariau, pasitenkindavau vienu 
maloniu „miau“ ir tuo grakščiu, išdidžiu judesiu, kurį ma- 
lonusis skaitytojas tikriausiai girdėjo vadinant nugaros 
rietimu. Net nebenorėjau žaisti savo mMėgiamo paukščio. 
Jauniems mano padermės gimnastams ir sportininkams 
bus naudinga sužinoti, koks tai žaidimas. Šeimininkas 
pariša, būdavo, ant ilgo siūlo vieną ar kelias žąsies plunks- 
nas ir greitai kiloja jas aukštyn, žemyn, tiesiog skraidi- 
na. Atsitūpęs kampe, aš gerai nužiūriu, kokiu greičiu jos 
juda, šoku ir tol gaudau plunksnas, kol jas pačiumpu ir 
sudraskau į skutelius. Per tą žaidimą aš dažnai viską pa- 
miršdavau, plunksnas pradėdavau laikyti tikru paukščiu, 
įsikarščiuodavau, tad dvasia ir kūnas, lygiomis dalyvau- 
dami žaidime, lavinosi ir stiprėjo. Taip, dabar ir tuo žai- 


dimu aš bodėjausi ir ramiai gulėdavau ant savo pagalvio, 
kad ir kiek šeimininkas skraidindavo savo plunksnas. 

— Katine,— tarė vieną dieną šeimininkas, kai plunks- 
na, brūkštelėjusi man per nosį, nukrito ant pagalvio, o 
aš, vos pramerkęs akis, kyštelėjau prie jos leteną, — ka- 
tine, tu visai nebe tas, kasdien daraisi vis tingesnis. Man 
atrodo, kad tu per daug ėdi ir miegi. 

Tie šeimininko žodžiai tarsi koks šviesos spindulys 
nušvietė mano sielą! Buvau įsitikinęs, kad mano tingus 
liūdesys kyla iš prisiminimų apie Mismisę, apie prarastą 
meilės rojų, o dabar pamačiau, kad ne kas kitas, o žemiš- 
kasis gyvenimas sukiršino mane su mano prakilniomis 
studijomis ir iškėlė savo reikalavimus. Gamtoje yra daik- 
tų, aiškiai rodančių, kaip supančiota Psichė aukoja savo 
laisvę tironui, vadinamam kūnu. Prie šių daiktų aš pri- 
skiriu visų pirma gardžią, piene virtą košę su sviestu, o 
taip pat platų, gerai ašutų prikimštą pagalvį. Tą saldžią 
košę mano šeimininko tarnaitė mokėjo taip skaniai virti, 
kad aš su didžiausiu apetitu sušveisdavau dvi nemažas 
lėkštes. Bet po tokių pusryčių mokslai man visai nebe- 
lįsdavo, atrodydavo sprangūs, nieko nepadėdavo ir tai, 
kad, pametęs mokslus, greit puldavau prie poezijos. Nei 
visų liaupsinami naujausių autorių kūriniai, nei išgarbin- 
tos didžiųjų poetų tragedijos nebeveikdavo mano dva- 
sios, Mano Mintys nuklysdavo į šalį, primanioji mano 
šeimininko tarnaitė nejučiomis susigrumdavo sų auto- 
rium, ir man atrodydavo, kad ji daug geriau nusimano, 
kaip ir kokia proporcija reikia derinti riebumą, saldumą 
ir stiprumą, negu tas autorius. 

Nelemtas, svajingas dvasinio smagumo sukeitimas su 
kūnišku! Taip, gali jį pavadinti svajingu, nes su svajonė- 
mis ateidavo sapnai ir versdavo mane ieškoti to kito pa- 
vojingo daikto — plataus ašutų prikimšto pagalvio — ir 
ant jo užsnūsti. Tada prieš mane stodavo žaviosios Mis- 
misės paveikslas! Dangau, juk viskas taip ir rišosi: piene 
virta košė, mokslo niekinimas, melancholija, minkštas 
pagalvis, nepoetiška prigimtis, meilės prisiminimai! Šei- 
mininkas gerai sakė: aš per daug ėdžiau, per daug mie- 

gojau. Su kokiu stoišku rimtumu aš ryždavaus būti sai- 
kingesnis, bet katino prigimtis silpna; gražiausi, puikiau- 
si ketinimai sužlugdavo, užkliuvę už saldaus košės kvapo, 
už viliojamai pūpsančio pagalvio. 

Vieną dieną išgirdau, kaip šeimininkas, išėjęs iš kam- 
bario, priemenėj kažkam tarė: 

— Tiek jau to, eik, gal kompanija jį pralinksmins. Bet 
jei pradėsit kvailioti, šokinėti ant stalų, apversit rašalinę 
ir numesit ką, tai išgrūsiu abudu lauk. 

Ir, pravėręs duris, šeimininkas kažką įleido į vidų. Tas 
kažkas pasirodė besąs draugas Mucijus. Aš jį vos bepa- 
žinau. Jo plaukai, visada lygūs ir žvilgantys, buvo pasi- 
šiaušę ir nutriušę, akys kaktoje įdubusios, ir visas jo el- 
gesys, ir seniau, tiesa, kiek šiurkštokas, bet šiaip jau pa- 
kenčiamas, dabar pasidarė kažkoks įžūlus ir grubus. 

— Na,— prunkštelėjo jis, — pagaliau jus radau! Ir kur? 
Tam prakeiktam užkrosny! Bet, jums leidus! — Jis priėjo 
prie lėkštės ir suėdė keptas žuveles, kurias buvau pasi- 
likęs vakarienei.— Pasakykit,— kalbėjo jis ėsdamas,— kur 
jūs, po velnių, per dienas lindit, kodėl nebeateinat ant 
stogo, kodėl niekur nebesirodot, kur galima linksmai pra- 
leisti laiką? 

Aš paaiškinau, kad, išsiskyręs su žaviąja Mismise, aš 
visiškai atsidėjau mokslams ir pasivaikščiojimai man da- 
bar ne galvoj. Draugijos aš nė truputėlį nepasiilgstu, nes 
iš savo šeimininko gaunu visa, ko tik širdis geidžia: košės 
su pienu, mėsos, žuvų, minkštą patalą ir t. t. Ramus, be 
rūpesčių gyvenimas — tai brangiausias turtas katinui su 
tokiais polinkiais ir siekiais, kaip mano, todėl bijau, jog 
išėjęs galiu viso to netekti, nes, deja, pamačiau, kad ma: 
no jausmas mažajai Mismisei dar ne visai išblėsęs ir pa- 
simatymas su ja galėtų pastūmėti mane prie skubotų 
veiksmų, kurių po to gal turėčiau labai ir labai gailėtis. 

— Paskui galėsit man užfundyti dar vieną žuvį! — ta- 
rė Mucijus. Sulenkęs leteną, jis kur kliuvo, kur nekliuvo 
brūkštelėjo sau per burną, ūsus ir ausis ir atsitūpė prie 
pat manęs ant pagalvio. 


Kelias sekundes pamurkęs ir tuo išreiškęs savo pasi- 
tenkinimą, Mucijus prabilo švelniu balsu: 

— Mano mielas brolau Murkly, laikykit savo laime, 
kad man atėjo į galvą mintis aplankyti jus šiame vienuo- 
lyne ir kad šeimininkas nesipriešindamas mane čionai 
įleido. Jūs esate didžiausiam pavojuj, į kokį tik gali pa- 
tekti šaunus jaunas katinas, galvoj turįs košės, o raume- 
nyse jėgos. Tai reiškia, kad jums gresia pavojus pasida- 
ryti nepakenčiamu, bjauriu filisteriu. Jūs sakotės esąs 
taip pasinėręs į mokslus, kad nebelieka laiko pasidairyti 
po pasaulį. Atleiskite, brolau, tai netiesa. Toks apvalai- 
nas, nusipenėjęs, blizgantis, kokį aš jus matau, jūs visai 
nepanašus į knygų žiurkę, kur per naktis sėdi prie lem- 
pos. Patikėkit, nuo to prakeikto sotaus gyvenimo jūs su- 
tingot ir apkiautot. Jūs visai kitaip pasijustumėt, jei tu- 
rėtumėt tiek vargti, kiek mes, kol nudžiautumėt vieną 
kitą žuvies kaulą ar paukštelį... 

— Aš maniau, — hutraukiau savo draugą, — kad svei- 
kas gyveni pasiturinčiai, juk, kiek žinau... 

— Apie tai kitą kartą, — piktai suriko Mucijus, — bet 
nevadinkit manęs „sveikas“, kad man to nebūtų! Kol ne- 
išgėrėm bruderšaifto, aš jums „jūs“. Jūs — filisteris ir ne- 
turit supratimo apie studentišką mandagumo kodeksą. 

Pamėginau atsiprašyti supykusį draugą, ir jis jau švel- 
niau tarė: 

— Taigi, kaip sakiau, jūsų gyvenimo būdas netikęs, 
brolau Murkly! Jums reikia visa tai mesti, reikia išeiti į 
platųjį pasaulį. 

— Dangau! — surikau nusigandęs.— Ką jūs sakote, 
brolau Mucijau, išeiti į pasaulį? Argi užmiršot, ką aš 
jums prieš kelis mėnesius rūsy pasakojau, kaip aš kartą 
iš angliškos puskarietės iššokau į pasaulį? Kokie pavojai 
man iš visų pusių grėsė? Kaip mane pagaliau išgelbėjo 
gerasis Pontas ir parvedė namo pas šeimininką? 

Mucijus pašaipiai nusijuokė. 

— Kaipgi,— tarė jis, — kaipgi, gerasis Pontas! Tas da- 
bita, tas išminčius, komediantas, tas pasipūtęs veidmai- 
nys! Jis todėl jus globojo, kad tuo metu neturėjo ko nu- 

sitverti ir kad jam tai buvo pramoga, o jei aplankytumėt 
jį svečių ar giminių tarpe, jis nenorėtų jūsų pažinti, net- 
gi parodytų dantis ir išvytų lauk, todėl, kad nesat jam 
lygus. Gerasis Pontas, kuris, užuot įvedęs jus į tikrą gy- 
venimą, skiedė jums kvailas žmonių istorijas! Ne, gera- 
sis Murkly, anas įvykis parodė jums visai ne tą pasaulį, 
kuriam jūs priklausot. Aš jums sakau, visos jūsų vienuo- 
liškos studijos jums nieko neduos, tik pakenks. Jūs vis 
tiek liksit filisteris, o juk nieko nėra visam plačiajam pa- 
sauly nuobodesnio ir bjauresnio, kaip mokytas filisteris! 

Aš atvirai prisipažinau savo draugui Mucijui, kad ne- 
labai suprantu, ką reiškia žodis „filisteris“ ir ką jis iš 
tikrųjų nori man pasakyti. 

— O brolau! — atsakė Mucijus, meiliai šypsodamas, 
ir tą akimirką pasidarė labai gražus, visiškai panašus į 
aną senąjį, dailųjį Mucijų — O brolau Murkly, tuščias 
laiko gaišinimas būtų visa tai jums aiškinti, jūs niekada 
nesuprasit, kas yra filisteris, kol pats toks esate. 

Bet jei tuo tarpu pasitenkintumėt keliais svarbiausiais 
katino filisterio bruožais, tai galiu... 

(Mak. 1.) ..itin keistas reginys. Vidury kambario sto- 
vėjo kunigaikštytė Hedviga; jos veidas buvo mirtinai iš- 
balęs, žvilgsnis pastėręs. Princas Ignacas žaidė su ja kaip 
su lėle. Pakelia jos ranką — ši taip ir styro, lenkia Že- 
myn — ranka nusvyra. Pastumia ją švelniai į priekį — 
eina, liepia sustoti — sustoja, pasodina į fotelį — sėdi. 
Princas taip buvo įsitraukęs į žaidimą, kad nė nepastebėjo 
įeinančių. 

— Ką jūs čia darote, prince! — suriko kunigaikštienė, 
o jis, linksmai trindamasis rankas ir kikendamas, atsakė, 
kad jo sesuo Hedviga pasidarė tokia gera ir mandagi, 
viską daro, ko tik jis nori, neprieštarauja ir net nesibara, 
kaip visada. Ir jis vėl ėmė ją kariškai komanduoti, liep- 
damas visaip keisti padėtį, ir kai tik ji lyg užburta su- 
stingdavo pagal jo komandą, jis garsiai kvatodavo ir šo- 
kinėdavo iš džiaugsmo ant vienos kojos. 

— Negaliu žiūrėti — tarė kunigaikštienė tyliu, dreban- 
čiu baisu, ir jos akyse sužibo ašaros, o dvaro gydytojas 
priėjo prie princo ir griežtu, įsakmiu balsu sušuko: 

— Liaukitės, maloningasis pone! 

Paskui jis pakėlė kunigaikštytę ant rankų, švelniai pa- 
guldė ją ant sofutės, stovinčios kambary, ir užtraukė už- 
uolaidas. 

— Šiuo metu,— kreipėsi jis į kunigaikštienę, — kuni- 
gaikštytei labiausiai reikia visiškos ramybės, prašom iš- 
siųsti iš čia princą Ignacą. 

Princas Ignacas ėmė spardytis ir kūkčiodamas dejuo- 
ti, kad dabar visokie žmonės, ne kunigaikščiai ir net ne 
bajorai, drįsta jam priešintis. Jis norįs būti pas savo se- 
cerį kunigaikštytę, kuri dabar jam mielesnė už gražiau- 
sius puodelius, ir tegu ponas dvaro gydytojas jam nejįsa- 
kinėja. 

— Eikit, brangusis prince— švelniai tarė kunigaikš- 
tienė,— eikit į savo kambarį, kunigaikštytei dabar reikia 
miegoti, o po pietų ateis panelė Julija. 

— Panelė Julija! — sušuko princas, juokdamasis ir 
straksėdamas kaip vaikas.— Panelė Julija! Kaip gerai! Aš 
jai parodysiu naujas vario graviūras, kur pasakoj apie 
vandens karalių aš esu atvaizduotas kaip princas Lašiša 
su didžiuoju ordinu. 

Jis ceremoningai pabučiavo motinai ranką, o savąją, 
išdidžiai žvelgdamas, atkišo pabučiuoti dvaro gydytojui. 
Bet šis pačiupo princo ranką, nuvedė jį prie durų ir, man- 
dagiai nusilenkęs, jas atidarė. Taip gražiai išprašomas, 
princas Ignacas nieko nebesakė. 

Kunigaikštienė, netekusi jėgų, skausmo pakirsta, su- 
smuko į fotelį, pasirėmė ranka galvą ir su giliausia kan- 
čia balse tyliai tarė: 

— Už kokią mirtiną nuodėmę dangus mane taip sun- 
kiai baudžia? Tas sūnus pasmerktas amžinai vaikystei, O 
dabar... Hedviga, mano Hedviga! 

Ir kunigaikštienė liūdnai, niūriai susimąstė. 

Dvaro gydytojas tuo tarpu šiaip taip įlašino kunigaikš- 
tytei į burną kelis lašus kažkokių vaistų ir pašaukė kam- 

barines, kurios išnešė kunigaikštytę, vis dar tokią pat su- 
stingusią į jos kambarį. Gydytojas prisakė tuojau pat jį 
pašaukti, jei kunigaikštytės savijauta kiek pasikeistų. 

— Maloningoji ponia, — kreipėsi dvaro gydytojas į ku- 
nigaikštienę,— nors kunigaikštytės liga ir labai keista, 
nors ir kelia didelių rūpesčių, bet aš Manau galįs užtik- 
rinti, kad ji greit praeis, nepalikdama nė mažiausių pa- 
sekmių. Kunigaikštytė serga ta ypatinga, keista katalep- 
sija, kuri gydymo praktikoj taip retai pasitaiko, kad dau- 
gelis garsių daktarų per visą savo gyvenimą neturėjo 
progos jos Matyti. Todėl aš iš tikrųjų galiu laikyti save 
laimingu... — dvaro gydytojas užsikirto. 

— A,— tarė kunigaikštienė sų kartėliu — tuojau pa- 
žinsi praktišką gydytoją, kuriam nesvarbu begalinės kan- 
čios, jei tik jis gali praturtinti savo Žinias. 

— Visai neseniai, — kalbėjo toliau gydytojas, nekreip- 
damas dėmesio į kunigaikštienės priekaištą— visai ne- 
seniai vienoj mokslinėj knygoj radau ligos pavyzdį, vi- 
siškai panašų į kunigaikštytės. Viena ponia (taip rašo 
autorius) atvyko iš Vezulio į Bezansoną, kur teismas tu- 
rėjo nagrinėti jos bylą. Reikalo svarbumas, mintis, kad 
pralaimėjimas būtų paskutinis lašas skaudžių nemalonumų 
sklidinoj gyvenimo taurėj ir įstumtų ją į vargą ir skuI- 
dą, kėlė jai tokį nerimą, kad suaudrino visą jos sielą. 
Ji per naktis nemigo, maža ką tevalgė, žmonės matė ją 
bažnyčioj kažkaip keistai puolant ant kelių ir meldžian- 
tis, vienu žodžiu, visokiais būdais reiškėsi jos nenormali 
būsena. Pagaliau tą pačią dieną, kada turėjo būti spren- 
džiama jos byla, ją ištiko priepuolis, kurį ten esantieji 
žmonės palaikė apopleksija. Pašaukti gydytojai rado po- 
nią sėdinčią fotely; jos pastėrusios, žibančios akys buvo 
įsmeigtos į dangų, atmerktos blakstienos nejudėjo, su- 
nertas rankas ji laikė iškėlusi aukštyn. Jos veidas, prieš 
tai toks liūdnas ir išblyškęs, dabar atrodė pražydęs, links- 
mesnis, malonesnis, negu visada, kvėpavimas buvo leng- 
vas ir vienodas, pulsas silpnas, lėtas, gana pilnas, beveik 
kaip ramiai miegančio žmogaus. Jos rankos, kojos buvo 
lanksčios, lengvos, ji be mažiausio pasipriešinimo davėsi 

visaip sukinėjama. Liga tuo ir pasireiškė, kad jos kūnas ir 
likdavo tokioj padėty, kaip pūdavo pasuktas, sveikas žmo- 
gus to niekada nebūtų galėjęs padaryti. Jeigu jai nu- 
spausdavo žemyn smakrą, tai burna prasižiodavo ir nebe- 
susičiaupdavo. Jeigu ištiesdavai vieną ranką, paskui kitą, 
rankos nenusvirdavo, jei atsukdavai rankas už nugaros 
ir paskui iškeldavai aukštyn, jos vis tiek laikydavosi, 
nors niekas nebūtų galėjęs ilgai išbūti tokioj padėty. Ga- 
lėjai lenkti jos kūną žemyn, kiek norėjai, jis visada pui- 
kiausiai laikė pusiausvyrą. Ji atrodė visiškai nejautri, ją 
purtė, žnaibė, kankino, kišo kojas prie degančių žarijų, 
rėkė į ausį, kad ji laimės bylą, viskas veltui, ji nerodė 
jokių sąmoningų gyvybės ženklų. Pamažėle ji atsipeikėjo, 
bet kalbėjo be sąryšio. Pagaliau... 

— Pasakokit toliau — tarė kunigaikštienė, kai gydy- 
tojas stabtelėjo,— pasakokit toliau, nieko nuo manęs ne- 
slėpkit, net ir didžiausių baisybių! Juk ta ponia išėjo iš 
proto, ar ne? 

— Belieka tik pridurti. — kalbėjo gydytojas toliau — 
kad toks sunkus stovis tęsėsi tik keturias dienas, kad, 
grįžusi į Vezulį, ji visiškai pasitaisė ir nebejuto jokių 
savo sunkios, nepaprastos ligos pasekmių. 

Kunigaikštienė vėl pasinėrė į liūdnas mintis, o gydy- 
tojas ėmė plačiai aiškinti, kokiais vaistais ketinąs gydyti 
kunigaikštytę, ir pagaliau įsivarė į tokius mokslinius iš- 
vedžiojimus, lyg būtų kalbėjęs gydytojų pasitarime su 
mokyčiausiais daktarais. 

— Ką padės visi vaistai — nutraukė pagaliau kuni- 
gaikštienė žodingąjį dvaro gydytoją, — kuriuos duoda spe- 
kuliatyvinis mokslas, jei pavojus gresia dvasios sveikatai? 

Gydytojas akimirką patylėjo, paskui kalbėjo toliau: 

— Maloningoji ponia, nuostabus tos ponios iš Bezan- 
sono pavyzdys rodo, kad jos ligos priežastis buvo psi- 
chinė. Kai ji šiek tiek atsigavo, ją pirmiausia gydė drą- 
sinimais ir tikinimais, kad nelemtoji byla išspręsta jos 
naudai. Labiausiai prityrę gydytojai taip pat laikosi nuo- 
monės, kad šią ligą dažniausiai iššaukia koks staigus dva- 
sinis sukrėtimas. Kunigaikštytė yra nepaprastai nepapras- 

tai jautri, tiesiog pasakyčiau, pati jos nervų sistema iš- 
eina iš normos ribų. Visiškai įtikėtina, kad koks nors 
smarkus dvasinis sukrėtimas įvarė jai šią ligą. Reikia mė- 
ginti susekti priežastį, kad galėtume sėkmingai paveikti 
jos dvasią. Skubotas princo Hektoro išvykimas... Ką gi, 
maloningoji ponia, motina geriau mato, negu visi gydyto- 
jai, ji gali nurodyti geriausius vaistus sėkmingam gydy- 
mui. 

Kunigaikštienė pakilo ir išdidžiai, šaltai tarė: 

— Net paprasta miestietė slepia savo moteriškos šir- 
dies paslaptis, o kunigaikščių giminė atveria savo sielą 
tik bažnyčiai ir jos tarnams, prie kurių nepriklauso gy- 
dytojas! 

— Kaip? — sujudo dvaro gydytojas.— Kas gali taip 
griežtai atskirti kūno gerovę nuo dvasios gerovės? Gy- 
dytojas yra antrasis nuodėmklausys, jam turi būti leista 
pažvelgti į psichinės būties gelmes, jei ne, jam kiekvieną 
akimirką gresia pavojus suklysti. Prisiminkite ano ser- 
gančio princo istoriją, mMaloningoji ponia... 

— Gana! — nutraukė gydytoją kunigaikštienė kone su 
apmaudu.— Niekas manęs neprikalbės elgtis kaip nepri- 
dera, o antra, aš visiškai netikiu, kad kokios nors nepri- 
tinkamos mintys ar jausmai galėjo sukelti kunigaikštytės 
ligą. 

Tai pasakiusi, kunigaikštienė išėjo ir paliko gydytoją 
vieną. 

— Keistuolė,— tarė šis pats sau,— tikra keistuolė ta 
kunigaikštienė! Labai norėtų įtikinti kitus ir netgi save, 
kad, tveriant kokį kunigaikštį, molis, kuriuo gamta su- 
lipdo sielą su kūnu, yra visai kitoniškas ir nė iš tolo ne- 
gali būti lyginamas su tuo, kurį jinai naudoja, tverdama 
mus, vargšus žemės vaikus — paprastus miestiečius. Ne- 
galima, atseit, galvoti, kad kunigaikštytė turi širdį — vi- 
sai kaip anas mandagusis ispanas, kuris nepriėmė šilkinių 
kojinių, gerųjų Nyderlandų miestelėnų dovanos jo val- 
Čovei, sakydamas, kad negražu esą priminti, jog Ispanijos 
karalienė irgi turi kojas, kaip ir visi kiti žmonės! O aš 
kertu lažybų, kad priežasties, kodėl kunigaikčtytė susir- 

go ta baisiausia iš visų nervų ligų, reikia ieškoti širdy- 
je — visų moteriškų skausmų laboratorijoje. 

Gydytojas pagalvojo apie skubotą princo Hektoro iš- 
vykimą, apie neišpasakytą, liguistą kunigaikštytės jaut- 
rumą, apie tą aistrą, kurią — kaip jam teko girdėti — Hed- 
vigos širdy sukėlęs princas, ir jis beveik neabejojo, kad 
koks nors ūmus meilės vaidas merginą taip įžeidė, jog 
įvarė jai staigią ligą. Pamatysim, ar dvaro gydytojo spė- 
liojimai buvo teisingi, ar ne. Kai dėl kunigaikštienės, tai 
ji, matyt, kažką panašaus nujautė ir todėl bet kokį gydy- 
tojo klausinėjimą, bet kokį teiravimąsi laikė nepritinka- 
mu, mat kiekvienas gilesnis jausmas dvare buvo laikomas 
neleistinu ir žeminančiu dalyku. Iš tikrųjų kunigaikštienė 
buvo jautri ir geros širdies, bet ta keista, pusiau juokinga, 
pusiau kokti pabaisa, vadinama etiketu, kaip grėsmingas 
slogutis laikė sukaustęs jos krūtinę ir neleido išsiveržti iš 
širdies nei atodūsiui, nei kokiam kitam gyvybės pasireiš- 
kimui. Todėl ji įstengė pakelti net tokias scenas, kaip ta, 
kuri ką tik buvo įvykusi tarp princo ir kunigaikštytės, 
ir išdidžiai atstumti žmogų, kuris norėjo tik padėti. 

Kai tokie dalykai dėjosi rūmuose, parke irgi šis tas 
įvyko, ir apie tai reikia papasakoti. 

Krūmuose, į kairę nuo vartų, stovėjo storasis hoimar- 
šalas. 

Išsitraukęs iš kišenės mažą auksinę tabokinę ir šniaukė- 
telėjęs žiupsnį tabako, jis patrynė ją į švarko rankovę ir 
atkišo kunigaikščio kamerdineriui, šitaip sakydamas: 

— Gerbiamasis, aš žinau, kad sveikas mėgsti tokius 
dailius niekniekius, tai priimk šią tabokinę kaip menką 
ženklą mano maloningo palankumo, kuriuo visada gali 
pasikliauti. Bet pasakyk, mielasis, kas ten nutiko per keis- 
tą neįprastą pasivaikščiojimą? 

— Nuolankiausias ačiū — atsakė kamerdineris, slėp- 
damas tabokinę. Paskui atsikrenkštė ir ėmė pasakoti: — 
Galiu užtikrinti, jūsų ekscelencija, kad mūsų maioninga- 
sis valdovas yra labai nervingas nuo tos valandėlės, kai 
maloningoji kunigaikštytė Hedviga, nežinau kokiu būdu, 

neteko nuomonės. Šiandien jis gal pusę valandos stovėjo 
prie lango išsitempęs visu ūgiu ir maloningais dešinės 
rankos pirštais taip barbeno į stiklą, kad visas langas 
tarškėjo ir bildėjo. Bet vien tik gražius maršus, melodin- 
gus ir smMagius, kaip sakydavo mano amžinatilsį svainis, 
dvaro trimitininkas. Ekscelencija žinote, mano amžinatilsį 
svainis, dvaro trimitininkas, buvo talentingas žmogus, 
frulato išpūsdavo meistriškai, jo bosas ir falcetas skam- 
bėjo kaip lakštingalos suokimas, o jau solinės vietos... 

— Viską žinau, — nutraukė plepį hofmaršalas— viską 
žinau, brangusis! Sveiko amžinatilsį svainis buvo puikus 
dvaro trimitininkas, bet, ką darė, ką sakė jo šviesybė, 
kai liovėsi barbenęs maršus? 

— Ką darė, ką sakė? — tarė kamerdineris— Hm, ne 
kažin ką. Jo šviesybė atsigręžė, įsmeigė į mane ugningą 
žvilgsnį, baisiu mostu patraukė varpelį ir garsiai sušuko: 
„Fransua, Fransua!“ — „Aš jau čia, jūsų šviesybe“,— at- 
siliepiau aš. Bet maloningasis ponas visai užpyko: „„Asile, 
ko gi iš karto nepasakei!“, o paskui: ,,Mano pasivaikščio- 
jimo drabužius!“ Aš padaviau. Jo šviesybė teikėsi apsi- 
vilkti žalią šilkinį apsiaustą be žvaigždės ir išėjo į parką. 
Man uždraudė eiti iš paskos, bet... jūsų ekscelencija, juk 
reikia žinoti, kur maloningasis ponas eina, jei kokia ne- 
laimė... Na, tai aš sekiau iš tolo ir pamačiau, kad malo- 
ningasis ponas nuėjo į Žvejų namelį. 

— Pas maestro Abrahamą! — sušuko hofmaršalas, la- 
bai nustebęs. 

— Tikrai taip — atsakė kamerdineris ir nutaisė labai 
rimtą, paslaptingą miną. 

— Į žvejų namelį, — pakartojo hofmaršalas— į žvejų 
namelį, pas maestro Abrahamą! Jo šviesybė niekada ne- 
buvo pas maestro Abrahamą žvejų namely! 

Abu suglumę patylėjo, paskui hofmaršalas vėl pra- 
bilo: 

— O daugiau jo šviesybė nieko nepasakė? 

— Ničnieko, — atsakė kamerdineris reikšmingai. — 
Bet,— pridūrė jis su gudria šypsena, — vienas žvejų na- 
melio langas yra į tankiausius krūmus, ten yra tokia 

įgauba, kur girdėti kiekvienas žvejų namely ištartas žo- 
dis... būtų galima... 

— Brangusis, jeigu sutiktum tai padaryti! — sušuko 
nudžiugęs hofmaršalas. 

— Padarysiu,— atsakė kamerdineris ir patyliukais nu- 
sėlino tolyn. 

Bet vos tik jis išėjo iš krūmų, priešais išdygo kuni- 
gaikštis, grįžtantis į rūmus, ir vos jo neužkliudė. Kamer- 
dineris su bailia pagarba šoko atgal. 

— Vous ėtes un grand! kvailys! — užgriaudė kuni- 
gaikštis, šaltai sviedė hofmaršalui „„dormez bien!“ ir nu- 
ėjo į rūmų pusę, lydimas kamerdinerio. 

Hofmaršalas stovėjo pritrenktas ir sau vienas murmė- 
jo: „Žvejų namelis... maestro Abrahamas, dormez bien...“ 
Paskui nutarė tuojau važiuoti pas valstybės kanclerį pa- 
sitarti dėl to nepaprasto įvykio ir, jei pavyks, nustatyti 
naują konsteliaciją, kuri galėjo susidaryti dvaro padangėj 
dėl šio atsitikimo. 

Maestro Abrahamas palydėjo kunigaikštį kaip tik 1li- 
gi tų krūmų, kur stovėjo hofmaršalas ir kamerdineris. Čia, 
kunigaikščiui paliepus, jis pasuko atgal, mat valdovas ne- 
norėjo, kad kas nors iš rūmų pastebėtų jį kartu su maest- 
ro. Malonusis skaitytojas žino, kaip gerai kunigaikščiui 
pavyko nuslėpti savo apsilankymą žvejų namely pas 
maestro Abrahamą. Bet be kamerdinerio dar vieras as- 
muo sekė kunigaikštį, jam to nežinant. 

Maestro Abrahamas jau buvo beveik ramie, ir stai- 
ga iš vakarėjančių alėjų prieš jį išniro patarėja Bencon. 

— Aha,— sušuko ponia Bencon, karčiai juokdamasi,— 
kunigaikštis buvo atėjęs pas jus patarimo, maestro Ab- 
rahamai! Ką ir besakyti, jūs tikras kunigaikščio namų 
ramstis, ir tėvui, ir sūnui nešykštit savo išminties ir pa- 
tyrimo, o jei padėtis sunki ir išeities nėra... 

— Tada, — nutraukė patarėją maestro Abrahamas, — 
tada juk yra dar viena patarėja, o iš tikrųjų skaisti Žvaigž- 

dė, kuri visa aplink nušviečia. Tik jos dėka gali gyvuoti 
ir vargšas senas vargonų meistras, ramiai stumiantis sa- 
vo kuklias dienas. 

— Nejuokaukit taip karčiai, maestro Abrahamai, — 
tarė ponia Bencon,— ta žvaigždė, kuri skaisčiai švietė, 
gali greit nublankti ir pagaliau visai išnykti iš mūsų ho- 
rizonto. Atrodo, keisčiausi įvykiai gresia šiam nuošaliam 
šeimos rateliui, kurį mažas miesčiukas ir dar keliasdešimt 
zmonių viršaus įprato vadinti dvaru. Skubotas karštai 
laukto sužadėtinio išvykimas... grėsminga Hedvigos būse- 
na! Iš tikrųjų visa tai turėtų labai prislėgti kunigaikštį, 
jei jis nebūtų toks bejausmis. 

— Ne visada,— nutraukė patarėją maestro Abraha- 
mas, — ne visada jūs buvote tokios nuomonės, ponia pa- 
tarėja. 

— Aš jūsų nesuprantu —su panieka atėovė ponia 
Berncon, dėbtelėjo į maestro veriamu žvilgsniu ir tuojau 
nusigręžė į kitą pusę. 

Jausdamas, kad gali pasitikėti maestro Abrahamu, o 
taip pat vertindamas jo šviesų protą, kunigaikštis Irenė- 
jus metė į šalį visas kunigaikštiškas ceremonijas ir žvejų 
namely išliejo jam savo širdį, o kai patarėja Bencon kal- 
bėjo apie užgriuvusius pastaruoju laiku įvykius, jis nieko 
jai neatsakė. Maestro tą žinojo, todėl patarėjos irzlumas 
jam nebuvo nelauktas, jis tik stebėjosi, kad, būdama to- 
kia šalta ir užsidariusi, ji nemokėjo to irzilumo geriau pa- 
slėpti. 

Bet patarėja tikrai jautėsi labai įžeista, matydama, kad 
kunigaikščio globojimo monopolis gali išslysti jai iš rankų 
ir dar tokią kritišką, lemiamą valandą. 

Dėl tam tikrų priežasčių, kurios gal išryškės vėliau, 
karščiausias patarėjos troškimas buvo išleisti kunigaikš- 
tytę Hedvigą už princo Hektoro. Toms jungtuvėms dabar 
grėsė pavojus iširti, taip ji manė, ir todėl bet koks tre- 
čio asmens įsikišimas į šį reikalą atrodė jai pavojingas. 
Be to, ji pirmą kartą pasijuto apsupta neižaiškinamų pas- 
lapčių, pirmą kartą kunigaikštis tylėjo. Ar galėjo ją kas 


212 


labiau įskaudinti, ją, įpratusią valdyti tą visą prasimanytą 
dvarą? 

Maestro Abrahamas žirojo, kad geriausias ginklas 
prieš įsikarščiavusią moterį yra nepajudinama ramybė, 
todėl, netardamas nė žodžio, tylom žingsniavo šalia po- 
nios Bencon, o ji, paskendusi mintyse, pasuko prie til- 
telio, kurį malonusis skaitytojas jau žino. Atsirėmusi į 
turėklus, patarėja žiūrėjo į tolimą mišką, kurį besileidžian- 
ti saulė, lyg atsisveikindama, glostė auksiniais žėrinčiais 
spinduliais. 

— Gražus vakaras, — prabilo patarėja neatsigręždama. 

— Tikrai — atsakė maestro Abrahamas,— tikrai ra- 
mus, tylus, giedras kaip tiesi, nekalta širdis. 

— Tamsta negali ant manęs pykti, mielasis maestro — 
kalbėjo patarėja toliau, intymesnį „jūs“, kuriuo visada 
kreipdavosi į maestro, pakeisdama „tamsta“,— jei aš jau- 
čiuosi skaudžiai įžeista, kad kunigaikštis staiga tik !dms- 
tą pasirenka savo patikėtiniu, tik su !dmsta tariasi tokiu 
reikalu, kur, iš teisybės, gyvenimo mačiusi moteris gali 
geriau patarti, geriau nuspręsti. Bet tas smulkmeniškas 
užsigavimas, kurio aš nemokėjau paslėpti, jau praėjo, vi- 
siškai praėjo. Aš visai nusiraminau, juk pažeista tik fOT- 
ma. Kunigaikštis turėjo visa tai man pats pasakyti, ką 
aš dabar sužinojau kitu būdu, ir viskam, ką tamsta jam 
atsakei, mielas maestro, aš iš tikrųjų galiu tik pritarti. 
Net prisipažinsiu, kad padariau kažką nelabai girtina. Bet 
ne tiek iš moteriško smalsumo, kiek iš gilaus susirūpini- 
mo visu tuo, kas dedasi šioj kunigaikščių šeimoj, ir to- 
dėl, manau, gali tuo mane pateisinti. Žinokit, maestro, kad 
aš jūsų klausiausi, girdėjau visą pokalbį su kunigaikščiu, 
supratau kiekvieną žodį... 

Išgirdus šiuos patarėjos žodžius, maestro pagavo keis- 
tas jausmas, — pašaipi ironija ir kartu nuožmus pyktis. 
Kaip ir tas kunigaikščio kamerdineris, maestro Abraha- 
mas buvo aptikęs, kad, pasislėpus toje apžėlusioje įgau- 
boje prie žvejų namelio lango, girdėti kiekvienas viduje 
tariamas žodis. Bet, sumaniai įtaisius tam tikrą akustikos 
įrenginį, jam pavyko taip padaryti, kad lauke stovintis iš 

viso pokalbio girdėdavo tik susiliejusius nesuprantamus 
garsus, ir tiesiog neįmanoma būdavo aiškiai išgirsti nė 
vieno skiemens. Todėl maestro pasirodė labai žema, kad 
patarėja griebėsi melo, norėdama susekti paslaptis, kurias 
galėjo nujausti, bet kurių kunigaikštis nežinojo, taigi ir 
negalėjo pasakyti maestro Abrahamui. Mes dar sužinosi- 
me, apie ką kunigaikštis tarėsi su maestro žvejų namely. 

— O,— sušuko maestro,— o maloningoji, tai buvo 
tikrai išmintingos, veiklios moters lakus protas, kurs at- 
vedė tamstytę prie žvejų namelio. Kaip aš vargšas, se- 
nas, bet neapsitrynęs žmogus galėčiau susigaudyti visuo- 
se tuose reikaluose be tamstos pagalbos! Aš jau buvau 
beketinąs viską plačiai išdėstyti, ką man kunigaikštis pa- 
tikėjo, bet dabar nebereikia jokių aiškinimų, tamstai jau 
viskas žinoma. Gal tamsta, maloningoji, suteiktumėt man 
tą garbę ir apie visus reikalus, kurie iš teisybės gal yra 
dar prastesni, negu atrodo, tikrai atvira širdim pasakytu- 
mMėt savo nuomonę. 

Maestro Abrahamas taip gerai pagavo nuoširdaus in- 
tymumo toną, kad patarėja, nepaisant viso jos įžvalgumo, 
ne iš karto suprato, ar čia mistifikacija, ar ne, ir iš sumi- 
šimo paleido siūlą, iš kurio būtų galėjusi sumegzti pavo- 
jingą kilpą maestro. Taigi, niekaip negalėdama surasti 
žodžių, ji stovėjo it apžavėta ant tilto ir žiūrėjo į ežerą. 

Maestro valandėlę mėgavosi jos sumišimu, paskui jo 
mintys nukrypo į dienos įvykius. Jis žinojo, kad Kreisle- 
ris buvo šių įvykių centre, ir jį surėmė gilus skausmas, 
kad vėl neteko brangiausio draugo. Nejučiomis jam iš- 
trūko šūksnis: „Vargšas Johanesas!" 

Ponia Bencon greit atsigręžė į maestro ir ūmai pra- 
trūko: 

— Kaip, maestro Abrahamai, negi jūs toks naivus, 
kad tikite Kreislerio žuvimu? Ką gali įrodyti kruvina skry- 
bėlė? Ir kas galėjo jį taip staiga pastūmėti į savižudybę... 
o pagaliau jį būtų radę. 

Maestro gerokai nustebo, išgirdęs patarėją kalbant 
apie savižudybę, kai čia, rodos, reikėjo įtarti visai ką ki- 
ta. Bet, nespėjus jam atsiliepti, patarėja kalbėjo toliau: 

— Laimė, tikra laimė, kad jis išvyko, nelaimingasis, 
nes kur tik jis pasirodo, ten tuojau prasideda visokia 
painiava. Jo karštas būdas, jo piktumas, kitaip negaliu 
pavadinti jo išgarbinto humoro, užkrečia jautrias sielas, 
kurios paskui tampa jo žiauraus žaidimo aukomis. Jei 
pašaipus konvencionalinių santykių niekinimas, dar dau- 
giau, kova prieš įprastas gyvenimo normas rodo proto 
šviesumą, tai mes turim lenktis tam kapelmeisteriui, bet 
tegu jis palieka mus ramybėj ir nemaištauja prieš visa, 
ką sąlygoja teisingos pažiūros į realų gyvenimą ir kas 
mus visus patenkina. Todėl ačiū dangui, kad jis išvyko, 
tikiuosi, niekada nebeteks jo matyti. 

— O vis dėlto, — švelniai prabilo maestro,— o vis dėl- 
to anksčiau tamsta, ponia patarėja, buvai mano Johane- 
so bičiulė ir globojai jį sunkiu, kritišku metu, pati įstatei 
jį į kelią, iš kurio jį išviliojo kaip tik tie konvenciona- 
liniai santykiai, kuriuos dabar tamsta taip karštai gini. 
riui? Kokią piktybę atradot jo sieloje? Ar todėl reikia jo 
nekęsti, kad, atsitiktinumo atblokštą į naują kraštą, pir- 
momis dienomis gyvenimas sutiko jį priešiškai, kad jo 
tykojo nusikaltimas, kad... jį persekiojo banditas italas? 

Nuo tų žodžių patarėja krūptelėjo. 

— Kokią pragarišką mintį jūs nešiojatės krūtinėj, 
maestro Abrahamai? — tarė ji drebančiu balsu.— Bet jei- 
gu taip būtų, jei Kreisleris tikrai būtų žuvęs, tai šią va- 
landą būtų atkeršyta už nuotaką, kurią jis pražudė. Vi- 
dinis balsas man sako, kad tik Kreisleris kaltas dėl bai- 
sios kunigaikštytės ligos. Jis be atodairos tempė jaut- 
rias ligonės sielos stygas, kol jos nutrūko. 

— Na,— kandžiai atsakė maestro Abrahamas, — na, 
tai ponas italas buvo greitų sprendimų vyras ir atkeršijo 
anksčiau, negu įvyko keršto šaukiantis veiksmas. Juk 
tamsta, maloningoji, girdėjai, ką aš kalbėjau su kunigaikš- 
čiu žvejų namely, ir žinai, kad kunigaikštytė sustingo tą 
patį akimirksnį, kai miške driokstelėjo šūvis. 

— Iš tikrųjų, — tarė ponia Bencon,— galima patikėti 
visais tais chimeriškais svaičiojimais apie telepatinius ry- 

šius ir taip toliau! Vis dėlto! Dar kartą sakau: laimė, kad 
jis išvyko, kunigaikštytės būsena gali pasikeisti ir pasikeis. 
Likimas išvijo mūsų ramybės drumstėją ir... pasakykit 
pats, maestro Abrahamai, argi mūsų draugo dvasia nėra 
taip sutrikusi, kad gyvenimas nebegali atnešti jam ramy- 
bėsė Taigi, jeigu tikrai... 

Patarėja nebaigė, bet maestro Abrahamas pajuto, kaip 
plykstelėjo vos tramdomas jo pyktis: 

— Ko jūs visi norit iš to Johaneso? — suriko jis pa- 
keltu balsu.— Ką jis padarė pikto, kad jam nebėra šioj 
žemėj vietos, nebėra kur prisiglaustiė Gal nežinot? Tai 
aš jums pasakysiu. Matot, Kreisleris nenešioja jūsų spal- 
vų, nesupranta jūsų šnekų, kėdė, kurią jūs duodat jam 
atsisėsti savo tarpe, jam per maža, per ankšta. Jūs nega- 
lit jo laikyti savu, ir tas jus pykina. Jis nenori pripažinti 
amžinomis ių sutarčių, kuriomis jūs nustatėte gyvenimo 
formas, dar daugiau, jis galvojo, kad jūs sukaustyti pik- 
tos chimeros, kuri neleidžia jums pamatyti tikrojo gyve- 
nimo, ir jam atrodo juokinga, kaip iškilmingai jūs taria- 
tės valdą sritis, apie kurias nieko neišmanote, ir visa tai 
jūs vadinate piktumu. Užvis labiau jis mėgsta humorą, 
kuris kyla iš gilesnio žmogaus esmės pažinimo ir kurį 
reikia laikyti gražiausia gamtos dovana, semiama iš gry- 
niausio jos gelmių šaltinio. Bet jūs esate orūs, rimti Žžmo- 
nės ir juokauti nemėgstat. Jame gyvena tikrosios meilės 
dvasia, bet ar ji gali sušildyti tokią širdį, kuri jau negy- 
vai sustingusi, kurioj niekada ir nebuvo kibirkštėlės, iš 
kurios ta dvasia būtų galėjus įpūsti liepsną? Jūs nemėgs- 
tat Kreislerio todėl, kad jums nemalonus jo pranašumas, 
kurio negalit paneigti, todėl, kad jo bijote, nes jis domisi 
aukštesniais dalykais, negu tie, kurie prieinami jūsų siau- 
ram rateliui. 

— Maestro,— prašneko patarėja Bencon dusliu bal- 
su, maestro Abrahamai, taip uoliai gindamas savo drau- 
gą, tu per toli eini. Tu norėjai mane įžeisti? Na ką gi, 
tau pavyko, tu pažadinai mintis, kurios ilgai ilgai many 
snūduriavo! Tu sakai, kad mano širdis negyvai sustingusi? 
Kodėl tu manai, kad ji girdėjo kada švelnius meilės žo- 

džius? Ar aš neradau ramybės ir paguodos vien tik tuose 
konvencionaliniuose santykiuose, kuriuos taip niekina fa- 
natikas Kreisleris? Ir iš viso, ar tu, senas žmogau, tikriau- 
siai irgi patyręs nemaža skausmo, ar tu nemanai, kad 
iškilti virš tų santykių ir, mistifikuojant savo būtį, priar- 
tėti prie pasaulio dvasios yra pavojingas žaidimas? Žinau, 
Kreisleris mane išvadino šalčiausia, sausa gyvenimo pro- 
za, ir, vadindamas mane negyvai sustingusia, tu pasakei 
jo nuomonę. Bet ar jūs įstengėt kada pažvelgti po tuo 
ledu, kuris jau seniai dengia mano krūtinę kaip apsaugos 
šarvas? Gal vyrams meilė ir nesukuria gyvenimo, tik iš- 
kelia juos į viršūnę, nuo kurios dar galima saugiai nusi- 
leisti, mūsų skaisčiausios šviesos metas, kuris sukuria 
ir suformuoja visą mūsų būtį, yra pirmosios meilės va- 
landa. Jei piktas likimas lemia, kad ta valanda nepavyks- 
ta, nepavykęs yra visas silpnos moters gyvenimas, ji 
džiūsta liūdname šešėly, o kita, apdovanota stipresne dva- 
sia, per jėgą pakyla ir kaip tik toje įprastoje aplinkoje 
išsikovoja sau vietą, kuri atneša taiką ir ramybę. Žinok 
tad, senas žmogau, čia, nakties tamsoj, kuri leidžia man 
būti atvirai, tau pasakysiu! Kai mano gyvenime atėjo ta 
valanda, kai išvydau tą, kuris uždegė many karščiausios 
meilės ugnį, kokia tik gali suliepsnoti moters širdy, — aš 
jau stovėjau prie altoriaus su tuo Benconu, kuris man 
buvo geras vyras, geresnio sunku ir norėti. Jo absoliuti 
menkystė davė man visa, ko galėjau trokšti ramiam gy- 
venime, ir iš mano lūpų niekada neištrūko nei skundas, 
nei priekaištas. Aš tenkinausi kasdienine aplinka, ir jei- 
gu net toj aplinkoj kažkas įvyko, kas nejučiomis nuvedė 
mane į šunkelius, jei to, kas gali pasirodyti smerktina, 
aš kitaip negaliu pateisinti, kaip valandos būtinybe, tai 
tegu meta į mane akmenį pirmiausia ta moteris, kuri taip 
sunkiai kovojo, kaip aš, ir turėjo atsižadėti bet kokios 
aukštesnės laimės, nors ta laimė tebūtų saldi išsvajota 
iliuzija. Aš susipažinau su kunigaikščiu Irenėjum. Bet aš 
nekalbėsiu apie tai, kas seniai praėjo, man rūpi dabartis. 
Aš tau leidau pažvelgti į savo sielą, maestro Abrahamai, 
dabar tu žinai, kodėl, šitaip susidėjus aplinkybėms dvare, 

man pavojingas bet kokios pašalinės egzotiškos jėgos įsi- 
kišimas. Mano pačios likimas, ištikęs Mane aną lemtingą 
valandą, vypso klaikia šypsena kaip baisus įspėjantis vai- 
duoklis. Aš turiu gelbėti tuos, kurie man brangūs, aš tu- 
riu savo planus. Maestro Abrahamai, nestokit man sker- 
sai kelio, o jei bandysit su manim kovoti, saugokitės, kad 
aš nesugadinčiau jūsų įmantriausių monų! 

— Nelaimingoji moterie! — sušuko maestro Abra- 
hamas. 

— Tu vadini mane nelaiminga, — atsakė ponia Ben- 
con, — Mane, kuri mokėjo įveikti piktą likimą ir pasiekti 
ramybę ir pasitenkinimą, kada jau viskas atrodė žuvę? 

— Nelaimingoji moterie,— dar kartą sušuko maestro 
Abrahamas sujaudintu balsu.— Vargše nelaimingoji mo- 
terie! Tu manai radusi ramybę ir pasitenkinimą ir nejįtari, 
kad tai buvo tik desperacija, kuri kaip vulkanas išnešė 
iš tavo sielos visą liepsnojantį karštį, ir dabar tuos negy- 
vus pelenus, iš kurių niekada nebeišdygs jokia gėlė nė 
žiedas, tu užsispyrusi ir apkvaišusi laikai derlingų gyve- 
nimo lauku ir tikiesi iš jo vaisių. Tu nori pastatyti dirbti- 
nį pastatą ant pamato, kurį suskaldė žaibas, ir nebijai, 
kad namas sugrius tą pačią akimirką, kai margi kaspinai 
linksmai suplevėsuos prie vainiko, skelbiančio statybinin- 
ko pergalę? Julija, Hedviga! Žinau, tai joms tu rezgei tuos 
planus! Nelaimingoji moterie, saugokis, kad tas nelaimę 
sėjantis jausmas, kuriuo tu neteisingai kaltini mano Jo- 
hanesą, tas tikrasis piktumas nesulapotų tavo pačios sie- 
loj ir tavo gudrūs sumanymai nepasirodytų besą tik pik- 
tas priešinimasis laimei, kurios pati niekada nepatyrei, 
o dabar pavydi jos savo mylimiesiems. Aš daugiau žinau 
apie tavo planus, negu tu manai, daugiau žinau apie ta- 
vo išgirtąsias gyvenimo sąlygas, kurios neva turėjo at- 
nešti tau ramybę, o nuvedė... į gėdingą nusikaltimą! 

Duslus, neaiškus šūksnis, ištrūkęs iš patarėjos krūtinės, 
išdavė, kaip giliai ją sukrėtė šie maestro žodžiai. Maest- 
ro nutilo, bet, pamatęs, kad ponia Bencon irgi tyli, ne- 
judėdama iš vietos, jis ramiai kalbėjo toliau: 

— Neturiu mažiausio noro stoti su tamsta į kovą, ma- 

loningoji. Bet dėl mano vadinamųjų monų, tai tamsta, ger- 
biamoji ponia patarėja, puikiai žinai, kad nuo to laiko, 
kai mane paliko mano nematomoji mergelė... 

Tą akimirką mintis apie prarastąją Kjarą pervėrė ma- 
estro su tokia jėga, kokią jis seniai bebuvo jautęs. Tam- 
sioj tolumoj jam tartum pasivaideno jos paveikslas, tar- 
tum pasigirdo jos saldus balsas. 

— O Kjara! Mano Kjara! — sušuko jis su giliausiu 
skausmu. 

— Kas jums, maestro Abrabamai? — paklausė ponia 
Bencon, greitai atsigręždama.— Kokį čia ištarėt vardą? 
Bet dar kartą sakau, neminėkit praeities, neteiskit manęs, 
laikydamasis tų keistų pažiūrų, kurias skelbiat abu su 
Kreisleriu, prižadėkit nenaudoti piktam pasitikėjimo, kurį 
jums parodė kunigaikštis Irenėjus, pažadėkit neiti prieš 
mano veiksmus ir sumanymus. 

Maestro Abrahamas buvo taip paskendęs skaudžiuo- 
se prisiminimuose apie savo Kjarą, kad bemaž negirdėjo, 
ką jam sakė patarėja, ir sumurmėjo tik kažką neaiškaus. 

— Neatstumkit manęs, maestro Abrahamai, — prašė 
patarėja, — atrodo, kad jūs iš tikrųjų daugiau žinote, ne- 
gu aš spėjau, bet, galimas daiktas, kad ir aš žinau paslap- 
čių, kurios jums labai praverstų, netgi galėčiau padaryti 
jums tokią paslaugą, apie kurią jūs nė galvoti negalvojat. 
Valdykim abu šį dvariūkštį, kuriam tikrai reikia auklės. 
„Kjara“ sušukot jūs su skausmu balse... 

Didelis triukšmas rūmų pusėj nutraukė ponios Bencon 
kalbą. Maestro Abrahamas pabudo iš svajonių, triukšmas... 

(M. p. t.) „štai ką pasakyti. Katinas lilisteris, kad ir 
labiausiai ištroškęs, pradeda lakti pieną nuo bliūdelio 
krašto ir lyžčioja vis aplink, kad nesušlaptų snukio ir ūsų 
ir išliktų orus, nes ori išvaizda jam svarbiau už troškulį. 
Jeigu užeini į svečius pas katiną filisterį, jis tau siūlo ką 
tik beišmanydamas, bet, tau išeinant, jis pažada tik savo 
draugystę, o pasilikęs vienas, slapčia suryja visus skanu- 
mynus, kuriuos tau siūlė. Katinas filisteris, vedamas aiš- 
kios, neklystančios uoslės, sugeba ir ant aukšto, ir rūsy, 

ir visur kitur atrasti geriausią vietelę, kur galima pato- 
savo privalumus ir apie tai, kad, ačiū Dievui, likimas tuos 
privalumus įvertinęs. Jis tau labai vaizdingai išdėsto, kaip 
jis gavo tą gerą vietą, kurią dabar turi, ir kaip dar ketina 
kelti savo gerovę. O kai tu pagaliau irgi nori prasižioti 
ir tarti žodį apie savo ne tokią gražią dalią, katinas filis- 
teris tuojau užsimerkia, suglaudžia ausis, net dedasi už- 
snūdęs arba pradeda murkti. Katinas filisteris uoliai iki 
blizgėjimo išsilaižo kailį ir, net medžiodamas peles, jis 
nepereis per balutę, kiekvienam žingsny rekratydamas 
kojų, tegu verčiau pasprunka žvėris, kad tik jis visada ir 
visur išliktų elegantiškas, tvarkingas, gražiai apsirengęs 
ponas. Katinas filisteris saugosi ir vengia menkiausio pa- 
vojaus, o jei tau grės pavojus ir tu paprašysi jį pagalbos, 
jis tau karštai išreikš savo draugiškiausią užuojautą, bet 
apgailestaus, kad kaip tik šią akimirką jo padėtis, aplin- 
kybės, į kurias jis turįs atsižvelgti, neleidžia jam tau pa- 
dėti. Apskritai katino filisterio veiksmai ir elgesys visada 
priklauso nuo tūkstančio aplinkybių. Pavyzdžiui, net su 
mažu mopsiukuų, skaudžiai įkandusiu jam į uodegą, jis 
bus mandagus ir malonus, kad nereiktų susipykti su kiem- 
šuniu, kurio globą mokėjo įsigyti pataikavimais, ir tik nak- 
tį iš pasalų išdraskys mopsui akis. Kitą dieną jis nuošir- 
džiausiai gailėsis savo draugo mopsiuko ir piktinsis klas- 
tingų priešų nedorybe. Tarp kitko, visos tos aplinkybės 
labai panašios į lapės urvą, kuris duoda katinui filisteriui 
progos kaip tik tą akimirką pasprukti, kai jau tariesi jį 
sučiupęs. Katinas filisteris labiausiai mėgsta savo pakros- 
nį, kur jis jaučiasi saugus, ant erdvaus stogo jam sukasi 
galva. Dabar matote, drauge Murkly, kad jūs tuo keliu 
ir einate. Jeigu aš dabar pasakysiu, kad katinas buršas yra 
atviras, doras, nesavanaudis, nuoširdus, visada pasiruošęs 
padėti draugui, kad jis nežino kitų pareigų, kaip tas, kurias 
jam uždeda garbė ir teisingumas, vienu žodžiu, kad ka- 
tinas buršas yra visiška katino filisterio priešingybė, tai 
jūs, nieko nelaukdamas, mesite savo filisteriškumą ir tap- 
site tikru, šauniu buršu. 

Aš aiškiai pajutau, kokie teisingi Mucijaus žodžiai. 
Pamačiau, kad tik nežinojau paties žodžio „filisteris“, bet 
jo esmė man buvo žinoma, mat buvau sutikęs nemaža 
filisterių, tai yra nenaudėlių katinų, kuriuos visa širdim 
niekinau. Tuo skaudžiau pajutau paklydimą, per kurį vos 
nepatekau į anų paniekos vertų katinų kategoriją, ir nu- 
tariau visada klausyti Mucijaus patarimų, kad galėčiau 
tapti šauniu katinu buršu. Vienas jaunas žmogus kartą 
pasakojo mano šeimininkui apie kažkokį neištikimą drau- 
gą ir pavadino jį keistu, man nesuprantamuų žodžiu. Jis 
pavadino jį susilaižiusiu. Man atrodė, kad „susilaižęs“ 
labai tinka pažyminiu prie daiktavardžio filisteris, ir pa- 
klausiau Mucijaus nuomonės. Bet vos tik aš ištariau žodį 
„Susilaižęs“, Mucijus, garsiai džiūgaudamas, pašoko ir, 
smarkiai mane apkabinęs, suriko: 

— Broliuk tu mano, dabar matau, kad gerai mane su- 
pratai, taip — susilaižęs filisteris! Tai kaip tik ta pasigai- 
lėtina menkysta, kuri šiaušiasi prieš kilnią buršų broliją 
ir kurią mes pjudom iki paskutinio atodūsio visur, kur tik 
pamatom. Taip, drauguži, tu įrodei savo gilų tikrą jaus- 
mą visam, kas kilnu ir didinga, eikš, dar kartą prispau- 
sių tave prie krūtinės, kurioj plaka ištikima vokiečio 
širdis! 

Tai pasakęs, mano draugas Mucijus vėl mane apkabi- 
no ir paaiškino, kaip jis sekančią naktį ketinąs įvesti ma- 
ne į buršų korporaciją, aš tik turįs vidurnaktį ateiti ant 
stogo, o iš ten jis nuvesiąs mane į pobūvį pas vieną sen- 
jorą, katiną Putą. 

Į kambarį įėjo šeiminirkas. Aš, kaip visada, šokau jo 
pasitikti, prisiglaudžiau ir, rodydamas savo džiaugsmą, 
ėmiau voliotis ant žemės. Mucijus irgi spoksojo į jį susi- 
žavėjęs. Šeimininkas trupučiuką pakuteno man galvą ir 
pakaklę, apsidairė kambary ir, radęs viską tvarkoj, tarė: 

— Tai gerai! Jūsų pokalbis buvo tylus ir ramus, kaip 
ir dera padoriems, gražiai išauklėtiems vyrams. Už tai rei- 
kia jums atlyginti. 

Šeimininkas pasuko prie virtuvės durų, ir mes su Mu- 
cijum, numanydami jo gražų ketinimą, sekėm iš paskos, 

linksmai miaukdami. Iš tikrųjų šeimininkas atidarė spin- 
telę ir išėmė kelių viščiukų skeletus ir kaulelius — mėsą 
buvo vakar suvalgęs. Visi žino, kad vištienos kauliukai 
mano giminėj laikomi didžiausiu skanėstu, todėl, kai šei- 
mininkas pastatė bliūdelį ant žemės, Mucijaus akys su- 
blizgėjo karšta ugnimi, jis ėmė grakščiausiai rangyti uode- 
gą ir garsiai Murkti. Atsiminęs susilaižiusį filisterį, aš stū- 
miau savo draugui Mucijui geriausius kąsnelius — kaklus, 
nugaras, uodegėles, o pats tenkinausi prastesniais sparnų 
ir kojų kaulais. Kai sušveitėm viščiukus, norėjau paklaus- 
ti Mucijų, ar pageidautų jis lėkštelės saldaus pieno. Bet 
man dar tebestovėjo prieš akis susilaižęs filisteris, todėl, 
nieko neklausdamas, tiesiog ištraukiau lėkštelę, kuri, kaip 
žinojau, buvo po spinta, ir maloniai pakviečiau Mucijų 
pasivaišinti, pats jį užgerdamas. Mucijus švariai išlakė 
pieną, paskui paspaudė man leteną ir su ašaromis akyse 
tarė: 

— Drauge Murkly, jūs gyvenat kaip Lukulas, bet jūs 
parodėt man savo ištikimą, dorą ir kilnią širdį, matau, 
kad jūsų nesuvilios tušti gyvenimo smagumai ir jūs ne- 
pasidarysit niekingas filisteris. Ačiū, iš visos širdies ačiū! 

Atsisveikinom gražiu vokišku letenos paspaudimu, 
kaip sveikindavosi mūsų proseneliai. Mucijus, tikriausiai 
norėdamas paslėpti susijaudinimą, išspaudusį jam ašaras, 
nutrūktgalviškai iššoko pro atvirą langą tiesiai ant gre- 
timo stogo. Net mane, gamtos apdovanotą nuostabiu šan- 
kumuų, pritrenkė šis drąsus šuolis, ir aš dar kartą radau 
progą pašlovinti savo giminę, kur visi iš prigimties yra 
geri gimnastai ir jiems nereikia nė kokių karčių — nei 
šokinėjimui, nei sliuogimui. 

Be to, mano draugas Mucijus man įrodė, kad dažnai 
po šiurkščia, atstumiančia išore slypi švelni, jautri siela. 

Aš sugrįžau atgal į kambarį pas savo šeimininką ir 
atsiguliau po krosnim. Čia vienumoj apsvarstęs savo lig- 
čiolinę buitį, savo pastarąją nuotaiką, visą savo gyvenimo 
būdą, nusigandau minties, kad buvau atsidūręs ant be- 
dugnės krašto, ir draugas Mucijus, nepaisant jo susivėlu- 
sių gaurų, pasirodė man gražus kaip angelas gelbėtojas. 

Aš turėjau įžengti į naują pasaulį, užpildyti savo sieloje 
tuštumą, tapti kitu katinu. Iš neramaus džiaugsmingo lū- 
kesčio Man smarkiai plakė širdis. 

Dar gerokai prieš vidurnaktį savo įprastu „miau“ pa- 
prašiau šeimininką išleisti mane laukan. 

— Su mielu noru,— atsakė jis, atidarydamas duris, — 
su mielu noru, Murkly. Amžinas gulėjimas pakrosny ir 
miegas nieko gero neduos. Eik, eik, vėl apsidairyk pa- 
sauly, padraugauk su kitais katinais. Gal rasi jaunų kati- 
nų tarpe giminingų sielų, su kuriomis bus malonu ir pasi- 
linksminti, ir pasvarstyti rimtus klausimus. 

Ak, šeimininkas, matyt, nujautė, kad man prasideda 
naujas gyvenimas! Pagaliau sulaukiau vidurnakčio, atėjo 
draugas Mucijus ir ėmė vesti mane per visokius stogus, 
kol atsidūrėm ant beveik plokščio itališko stogo, kur de- 
šimt stotingų, tik taip pat, kaip Mucijus, nerūpestingai ir 
keistai apsirengusių jaunų katinų sutiko mus garsiais 
džiaugsmingais šūksniais. Mucijus pristatė mane savo 
draugams, išgyrė mano savybes, maro ištikimą dorą buū- 
dą, ypač pabrėždamas, kaip aš jį pavaišinau kepta žuvim, 
vištienos kaulais ir saldžiu pienu, ir galų gale pasakė, 
kad aš norįs įstoti į šauniųjų katinų buršų korporaciją. 

Po to prasidėjo tam tikros ceremonijos, kurias aš nu- 
tylėsiu, kad malonieji mano giminės skaitytojai nepagal- 
votų, jog aš įstojau į kokį uždraustą ordiną, ir po tiek 
laiko nepareikalautų pasiaiškinti. Bet aš su gryna sąžine 
užtikrinu, kad nebuvo jokios kalbos apie ordiną ir kokias 
nors jo sąlygas, kaip statutas, slapti ženklai ir pan. Drau- 
gija rėmėsi tik vienodais įsitikinimais. Mat greit paaiš- 
kėjo, kad kiekvienas iš mūsų mieliau geria saldų pieną, 
o ne vandenį, labiau mėgsta kepsnį negu duoną. 

Kai pasibaigė ceremonijos, kiekvienas mane broliškai 
pabučiavo, paspaudė man leteną ir ėmė sakyti man „tu“. 
Paskui susėdom prie kuklių, bet linksmų vaišių, o po jų 
prasidėjo šaunios išgertuvės. Mucijus sutaisė puikų kačių 
punšą. Jei koks smalyžius katinas norėtų sužinoti šio nuos- 
tabaus gėrimo receptą, tai, deja, negalėčiau suteikti jam 

jokių žinių. Viena žinau, kad nepaprastai malonų skonį 
ir stiprumą teikė jam gera dozė aštraus silkių rasalo. 

Dabar senjoras Putas griausminguų, per visus stogus 
aidinčiu balsu užtraukė gražiąją dainą „(Gaudeamus igi- 
tur"!. Su džiaugsmu pasijutau siela ir kūnu esąs šaunus 
juvenis? ir nė iš tolo negalvojau apie „tumulus“*, kurį rūs- 
tus likimas retai kada suteikia mano giminei tylioj, ra- 
mioj žemelėj. Paskui buvo dainuojamos dar visokios gra- 
žios dainos, kaip pvz., „Tegu politikai sau šneka“, ir t. t., 
kol senjoras Pufas galinga letena trenkė į stalą ir paskel- 
bė, kad dabar turime sudainuoti tikrąją įšventinimo dai- 
ną „Ecce guam bonum'"* ir pradėjo choro partiją: „Ecce...“ 
ir t. t. 

Niekados dar nebuvau tos dainos girdėjęs. Jos kom- 
pozicija buvo giliai pergalvota, teisinga harmonijos ir 
melodijos požiūriu ir kartu žavi bei paslaptinga. Kiek ži- 
nau, jos autorius nenustatytas, daug kas priskiria ją di- 
džiajam Hendeliui, bet kiti tvirtina, kad ji buvo žinoma 
jau daug daug metų prieš Hendelį, nes pagal Vitenbergo 
kroniką ją dainavo jau tada, kai princas Hamletas dar 
buvo fuksas. Bet nesvarbu, kas ją parašė, tai didelis, ne- 
mirtingas kūrinys ir ypač vertingas tuo, kad į chorą įpi- 
namos solo partijos duoda laisvę dainininkams kurti 
grakščiausias improvizacijas. Vieną kitą iš tą naktį gir- 
dėtų improvizacijų aš gerai išlaikiau atminty. 

Kai tik choras baigė, vienas juodmargis jaunuolis už- 
traukė: 


Vampsi pudelis piktai, 
Špicas šiepia snukį. 
Tupi per dienas tiktai, 
Uodegas pabrukę. 


Choras, Ecce guam ir t. t. 


' „Taigi džiaukimės" (Iot.). 
Ž Jaunuolis (Iot.). 

3 Kapas (Iot.). 

* Štai kaip gerai (Iot.). 

Paskui pilkas: 
Kelia skrybėlę grakščiai, 
Lankstosi miesčionis, 
Šypsos į akis stačiai — 
Koks drąsus šis ponas! 


Choras. Ecce guam ir t. t. 
Paskui rudas: 


Žuviai brangūs vandenai, 
Paukštį traukia dausos. 
Auga plunksnos ir žvynai — 
Niekur jų negausit. 


Choras. Ecce guam ir t. t. 


Paskui baltas: 


Kniaukt ir murkt, pūruot gali. 
Tik nedrėksk, nepyki, 
Tūpkis tyliai nuošaly, 
Griebk slapta laimikį. 


Choras. Ecce guam ir t. t. 


Paskui draugas Mucijus: 


Gal praryt norėtų mus — 
Puskvailės beždžionės? 
Lai į nosį mums papūs — 
Kinkos jų per plonos! 


Choras. Ecce guam ir t. t. 


Aš sėdėjau šalia Mucijaus, taigi dabar buvo mano eilė 
dainuoti solo. Visi ką tik nuskambėję solo posmai taip 
labai skyrėsi nuo tų eilių, kurias aš rašydavau, kad mane 
pagavo baimė, ar pataikysiu į visumos toną. Todėl taip 
pasidarė, kad choras baigė, o aš vis dar tylėjau. Jau pa- 

kilo keli stiklai su šūksniais: „Pro poena“!, bet aš sukau- 
piau visas jėgas ir tučtuojau uždainavau: 


Buršai, katinai mieli, 
Stokime kartu mes, 
Te filisteriai kvaili 
Sprogsta iš piktumo! 


Choras. Ecce guam ir t. t. 


Mano improvizacija buvo sutikta audringomis, negir- 
dėtomis ovacijomis. Nuoširdūs vaikinai džiūgaudami puo- 
lė prie manęs, glėbesčiavo, spaudė mane prie plakančios 
krūtinės. Taigi ir čia buvo pastebėtas mano sieloj slypin- 
tis genijus. Tai buvo viena gražiausių akimirkų mano gy- 
venime. Paskui dar sušukom griausmingą „valio“ kai ku- 
riems įžymiems, garsiems katinams, ypač tokiems, kurie, 
nors ir įgiję šlovės ir garso, netapo filisteriais ir įrodė tą 
žodžiais bei darbais, ir tada išsiskirstėm. 

Vis dėlto punšas man šiek tiek mušė į galvą, atrodė, 
kad stogai siūbuoja, aš vos beįstengiau, balansuodamas 
uodega, laikytis ant kojų. Draugas Mucijus, pastebėjęs 
mano būklę, ėmėsi mane globoti ir laimingai parlydėjo 
pro stoglangį namo. 

Svaigstančia galva, kaip dar niekada nebuvau jautę- 
sis, aš ilgai negalėjau... 

(Mak. I.) „taip pat gerai žinojau, kaip ir įžvalgioji 
ponia Bencon, bet kad aš kaip tik šiandien, kaip tik da- 
bar gausiu iš tavęs, ištikimasis drauge, žinią, to mano šir- 
dis nenujautė. 

Tai pasakęs, maestro Abrahamas įdėjo į rašomojo 
stalo stalčių ką tik gautą, dar neatplėštą laišką, iš kurio 
adreso su nuostaba ir džiaugsmu pažino Kreislerio rašy- 
seną, ir išėjo į parką. 

Maestro Abrahamas jau daug metų turėjo įprotį ga- 
vęs laišką kelias valandas, o dažnai ir visą dieną laikyti 


! Už bausmę (Iot.). 


jį neatplėštą. „Jei turinys man neįdomus,— sakydavo jis, — 
tai atidėjęs nieko neprarasi; jei laiške yra bloga žinia, 
tai laimėsiu dar kelias smagias ar bent ramias valandas; 
o jeigu ten linksma naujiena, tai juk rimtas žmogus gali 
palaukti, kol džiaugsmas užgrius jį netikėtai." Šito maest- 
TO įpročio negalima pagirti, nes, viena, toks žmogus, kur 
nesiskubina skaityti laiškų, visiškai negali būti nei pirk- 
lys, nei žurnalistas, rašantis politinius ar literatūrinius 
straipsnius, — o antra, nesunku suprasti, kad ir kiti žmo- 
nės, ne tik pirkliai ar Žurnalistai, gali susilaukti per tai 
bėdų. Jeigu kalbėsime apie šios biografijos autorių, tai 
jis nė trupučio netiki Abrahamo stoišku abejingumu, prie- 
šingai, šį įprotį laiko tam tikra baime, kuri neleidžia jam 
atskleisti užklijuoto laiško paslapties. Gauti laiškus yra 
savotiškas malonumas, todėl mums ypač mieli tie žmo- 
nės, kurie tą malonumą suteikia, tai yra laiškanešiai, kaip 
jau yra pastebėjęs vienas sąmojingas rašytojas. Tai gali- 
ma pavadinti smagiu savęs apgaudinėjimu. Biografas pri- 
simena, kaip jis kadaise universitete, skausmingai ilgė- 
damasis, laukė laiško iš mylimo asmens ir su ašaromis 
maldavo laiškanešį greitai greitai atnešti jam laišką iš 
gimtinės ir žadėjo už tai gerus arbatpinigius. Gudrus vy- 
rukas prižadėjo patenkinti jo prašymą ir po kelių dienų 
iš tikrųjų triumfuodamas atnešė atėjusį laišką, lyg tai 
būtų buvęs jo nuopelnas, ir susižėrė pažadėtus arbatpini- 
gius. Bet biografas, matyt, pernelyg linkęs save apgaudi- 
nėti, nežino, ar tu, brangusis skaitytojau, taip pat, kaip 
ir jis, be malonumo, jauti dar ir keistą baimę, kuri, at- 
plėšiant gautą laišką, sukelia net ir tada širdies plakimą, 
kai vargu ar galima laukti, kad tame laiške yra kas nors 
tau svarbaus. Galimas daiktas, kad ir čia pabunda tas pats 
širdį spaudžiantis jausmas, su kuriuo mes žvelgiame į 
ateities naktį, ir kaip tik todėl ta bauginanti akimirka 
būna tokia įtempta, kad užtenka tik menko piršto spus- 
telėjimo, ir paslaptis atsiskleidžia. Deja! Kiek daug gra- 
žių vilčių sudužo kartu su lemtinguoju antspaudu, ir sal- 
džios svajonės, gimstančios mūsų sieloj tarytum įsikūni- 
jęs karščiausias ilgesys, išsisklaidė kaip dūmas, ir Mažas 

laiškelis buvo tik užkeikimas, stagarais pavertęs gėlyną, 
kuriame mes tarėmės vaikščioją, ir gyvenimas atsivėrė 
prieš mus kaip skurdi, beviltiška dykynė. Šiaip ar taip, 
ne pro šalį sukaupti jėgas prieš tą menką piršto spuste- 
lėjimą, kuris atskleidžia paslaptį, todėl galima pateisinti 
ir tą šiaip smerktiną maestro Abrahamo įprotį, kuris, 
beje, nesvetimas ir jūsų biografui nuo anų nelemtų dienų, 
kada kone kiekvienas jo gautas laiškas buvo panašus į 
Pandoros skrynią, kurią atidarius išsprunka į pasaulį 
tūkstančiai nelaimių ir bėdų. 

Bet nors maestro Abrahamas užrakino kapelmeisterio 
laišką savo pulte ar rašomojo stalo stalčiuj ir išėjo pasi- 
vaikščioti į parką, malonusis skaitytojas tuojau sužinos 
jo turinį žodis žodin. Johanesas Kreisleris rašė: 


Mano brangusis maestro, 


„La fin couronne les oeuvres!“! — būčiau galėjęs su- 
šukti kaip lordas Klifordas Šekspyro „Henrike VI“, kai 
kilnusis Jorko hercogas kirto jam mirtiną smūgį. Mat, 
dievaži, mano skrybėlė, sunkiai sužeista, nuriedėjo į krū- 
mus, o aš aukštielninkas išsitiesiau paskui ją — kaip ka- 
reivis, apie kurį mūšyje sakoma: „Jis krinta, arba jis kri- 
to." Tik tokie žmonės retai beatsikelia, o jūsų Johanesas, 
brangusis maestro, atsikėlė, ir netgi labai greitai. Visiškai 
nebegalėjau rūpintis savo sunkiai sužeistu draugu, kuris 
krito ne prie mano šalies, bet ant arba nuo mano galvos, 
nes nebuvo kada gaišti: reikėjo šokti į šalį nuo pistoleto 
vamzdžio, kurį kažkas už trijų žingsnių laikė atstatęs į 
mane. Bet aš padariau dar daugiau, iš gynimosi aš staiga 
perėjau į puolimą, šokau prie užpuoliko ir, nieko nelauk- 
damas, suvariau jam į pilvą špagą. Jūs visada mane bar- 
davot, maestro, kad nemoku ir nesugebu rašyti glaustu 
stiliumi ir nieko negaliu papasakoti be tuščių frazių ir nu- 
krypimų. Ką pasakysite apie šį lakonišką aprašymą nuo- 
tykio su italu Zighartshofo parke, kurį kilniaširdis kuni- 

gaikštis taip švelniai valdo, kad dėl įvairumo pakenčia 
net banditus? 

Priimkit, brangusis maestro, tai, ką iki šiol pasakiau, 
kaip laikiną glaustą istorinio skyriaus santrauką, patį sky- 
rių ketinu jums parašyti vietoj laiško, jei tik man už- 
teks kantrybės ir leis prioras. Nedaug beliko pridurti apie 
patį nuotykį miške. Kai tik driokstelėjo šūvis, aš tuoj su- 
mečiau, kad turėsiu iš to naudos, nes griūdamas pajutau 
deginantį skausmą kairėj pusėje galvos, kurią konrekto- 
rius Genijonesmiuly pagrįstai vadindavo aikaklia. Mat 
tvirta makaulė atkakliai pasipriešino niekingam švinui, ir 
žaizda tebuvo menkas įdrėskimas. Bet pasakykit, maest- 
IO, tuojau pat arba šiandien vakare, ar bent rytoj iš pat 
ryto, į kieno pilvą įsmigo mano špaga? Man būtų labai 
malonu išgirsti, kad praliejau ne paprasto žmogaus krau- 
ją, bet šiek tiek kunigaikštiško ichoro!; man rodos, kad 
taip ir buvo. Maestro! Jei taip, tai, vadinasi, atsitiktinu- 
mas pastūmėjo mane atlikti veiksmą, kurį rūsti dvasia 
pranašavo man pas jus žvejų namely! Gal ta mažytė špa- 
ga tą akimirką, kai aš ja gyniausi nuo žudikų, buvo bai- 
sus Nemezidės kardas, keršijantis už kruviną nusikaltimą? 
Aprašykit man viską, maestro, o visų pirma, ką reiškia 
tas ginklas, kurį jūs man davėt, tas mažas portretėlis? 
Bet ne, geriau man apie jį nesakykit. Tegu tas Medūzos 
paveikslas, kurį pamatęs sustingsta didžiausias nusikaltė- 
lis, lieka man pačiam neišaiškinama paslaptis. Man ro- 
dos, kad talismanas nustotų savo galios, jei tik aš sužino- 
čiau, kokia konsteliacija pavertė jį užburtu ginklu! Ar 
patikėsit, maestro, kad ligi šiol aš to portretėlio kaip rei- 
kiant neapžiūrėjau? Kai bus laikas, jūs man viską pasa- 
kysit, ką man reikia apie jį žinoti, ir tada aš grąžinsiu 
talismaną į jūsų rankas. Taigi kol kas apie tai nė žodžio! 
O dabar tęsiu toliau savo istorinį skyrių. 

Kai aš minėtam kažkam, minėtam užpuolikui, suva- 
riau į pilvą špagą, ir jis, nė neaiktelėjęs, griuvo ant že- 
mės, aš šokau bėgti kaip greitakojis Ajaksas, nes parke 


! Dievų kraujas (graik.). 


pasigirdo balsai ir aš maniau, kad man tebegresia pavo- 
jus. Ketinau bėgti į Zighartsveilerį, bet nakties tamsoj 
paklydau. Bėgau kiek tik kojos neša, vis dar tikėdamasis 
atrasti kelią. Bridau per griovius, kopiau į stačias kalvas 
ir pagaliau nusivaręs griuvau į krūmus. Prieš akis man 
lyg sužaibavo, galvoj pajutau geliantį skausmą ir pabu- 
dau iš kieto mirtino miego. Žaizda buvo labai nukrauja- 
vusi, tad iš nosinio pasidariau tvarstį, kuriuo būtų galėjęs 
didžiuotis mikliausias kuopos chirurgas mūšio lauke, ir 
atkutęs linksmai apsidairiau aplink. Netoli nuo manęs 
dunksojo milžiniškos pilies griuvėsiai. Jūs jau atspėjot, 
maestro, — aš pats labai nustebau, pamatęs, kad esu ant 
Gejeršteino. 

Žaizdos nebeskaudėjo, jaučiausi žvalus ir lengvas. Iš- 
lindau iš krūmų, kur praleidau naktį kaip savo miega- 
majam. Saulė kilo ir barstė skaisčios šviesos puokštes ant 
miškų ir lankų, rodos, linksmai tardama jiems labas ry- 
tas. Krūmuose pabudo paukšteliai, čirškėdami maudėsi vė- 
sioj rytmečio rasoj ir kilo į orą. Žemai po mano kojomis 
dūlavo Zighartshofas, dar nenusigobęs nakties ūkų, bet 
jų skraistės greit nukrito, ir auksu suliepsnojo medžiai ir 
krūmai. Parko ežeras spindėjo kaip akinantis veidrodis: 
aš įžiūrėjau žvejų namelį — mažytį baltą taškelį, net ir 
tiltą, rodos, aiškiai mačiau. Vakarykštė diena stojo man 
prieš akis, bet ji atrodė seniai praėjusi ir iš jos nieko ne- 
beliko, tik graudus atsiminimas to, kas amžinai prarasta, 
atsiminimas, kuris drasko krūtinę ir kartu pripildo ją sal- 
džios palaimos. „Keistuoli, ką gi tu nori pasakyti? Ką tu 
ten amžinai praradai toj seniai praėjusioj vakarykštėj 
dienoj?" Taip jūs man šaukiat, maestro, aš girdžiu. Ak, 
maestro, aš dar kartą grįžtu ant tos smailos Gejeršteino 
viršūnės, dar kartą išskečiu rankas kaip erelis sparnus ir 
trokštu pakilti ten, kur viešpatavo saldūs kerai, kur man 
atsiskleidė meilė, neribojama laiko ir erdvės, amžina kaip 
pasaulio dvasia, atsiskleidė dangiškais, nuojautos kupi- 
nais tonais, kurie yra pats ilgesys ir bekraštis geismas! 
Aš žinau, man prieš pat nosį atsidrebia velnių priėdęs bad- 
mirys oponentas, kuris oponuoja dėl žemiškos miežinės 

duonos kąsnio, ir pašaipiai klausia, ar galimas daiktas, 
kad tonas turėtų tamsiai mėlynas akis? Aš neginčijamai 
įrodau, kad tonas yra ir žvilgsnis, pro debesų properšą 
spinduliuojantis iš šviesos karalystės; bet oponentas eina 
toliau ir klausinėja apie kaktą, plaukus, burną ir lūpas, 
apie rankas ir kojas ir su pikta šypsena abejoja, ar pli- 
kas grynas tonas gali visa tai turėti. O Viešpatie, aš Ži- 
nau, ką tas nenaudėlis turi galvoj, būtent: kol aš, kaip 
ir jis, kaip ir kiti, esu glebae adscriptus!, kol mes visi 
maitinamės ne tik saulės spinduliais, o retkarčiais turim 
pasėdėti ir ant kitos kėdės, ne visada tik ant profesoriš- 
kos, tai kalbos apie amžiną ilgesį, kuris nieko netrokšta, 
tik pats savęs, apie kurį kiekvienas kvailys moka postrin- 
gauti... Maestro! Aš nenoriu, kad jūs stotumėt to badmi- 
rio oponento pusėn — man būtų nemalonu. Nagi pasaky- 
kit —ar yra bent viena protinga priežastis, kuri- verstų 
jus taip darytit Ar aš kada rodžiau palinkimą į sentimen- 
talų gimnazisto kvailiojimą? Ar subrendęs nemokėjau elg- 
tis blaiviai, ar troškau kada būti pirštine, kad tik galė- 
čiau pabučiuoti Julijos skruostą, kaip bičiulis Romeo? 
Patikėkit, maestro, tegu žmonės sako ką nori, mano gal- 
voj tėra natos, o širdy ir sieloj jų garsai, nes kaip, po vel- 
nių, aš būčiau galėjęs sukomponuoti tokius gražiai pasi- 
sekusius bažnytinius kūrinius, kaip šitie va mišparai, kur 
guli pabaigti prieš mane ant pulto. Bet... istorijos vėl ne- 
beliko, — pasakoju toliau. 

Tolumoj pasigirdo stipraus vyriško balso traukiama 
giesmė; ji skambėjo vis arčiau ir arčiau. Netrukus pama- 
čiau benediktiną vienuolį, besileidžiantį taku žemyn ir 
giedantį lotynišką himną. Netoli manęs jis sustojo, lio- 
vėsi giedojęs, nusiėmė nuo galvos plačią kelionės skry- 
bėlę ir, šluostydamasis nuo kaktos prakaitą, apsidairė ap- 
link. Paskui nėrė į krūmus. Man užėjo noras prisidėti prie 
jo, žmogelis buvo kūningas, saulė kepino vis smarkiau, 
todėl spėjau, kad jis nuėjo į pavėsį ieškoti ramios viete- 
lės poilsiui. Aš neklydau, nes, įžengęs į krūmus, pamačiau 


! Prirašytas prie žemės; baudžiauninkas (Iot.). 

dvasiškąjį tėvelį besėdintį ant samanoto akmens. Aukš- 
tėlesnė uolos nuolauža šalimais buvo jam stalas: užtiesęs 
ją balta skepeta, jis jau išsitraukė iš kelionmaišio duoną 
ir paukštieną ir su dideliu apetitu ėmė juos doroti. „Sed 
praepter omnia bibendum est!“! — sušuko jis pats sau ir, 
išsitraukęs iš kišenės mažą sidabrinę taurelę, o iš kelion- 
maišio apipintą butelį, prisipylė vyno. Kai jis jau buvo 
begeriąs, aš žengiau prie jo, tardamas: „Garbė Jėzui Kris- 
tui!“ Laikydamas taurelę prie lūpų, jis pakėlė akis, ir aš 
tuojau pažinau savo seną mielą draugą iš Kancheimo be- 
nediktinų vienuolyno, dorąjį choro prefektą tėvą Hilarijų. 
„Per amžių amžius!“ — sumurmėjo tėvas Hilarijus, išver- 
tęs į Mane akis. Aš prisiminiau savo galvos apdangalą, 
kuris, matyt, buvo labai mane pakeitęs, ir tariau: ,O ma- 
no brangusis, gerbiamas drauge Hilarijau, nelaikykit ma- 
nęs nei paklydusiu valkataujančiu indu, nei galvą susi- 
trenkusiu tautiečiu, aš esu tik jūsų patikimas draugas ka- 
pelmeisteris Johanesas Kreisleris ir nieku kitu būti 
nenoriu!“ 

— Šventas Benediktai! — sušuko nudžiugęs tėvas Hi- 
larijus.— Aš jus tuojau pažinau, puikusis kompozitoriau 
ir malonusis drauge, bet, per diem?, pasakykit, iš kur čia 
atsiradot, kas pasidarė, juk aš maniau, kad jūs gyvenate 
in floribus* didžiojo kunigaikščio dvare? 

Aš atvirai apsakiau vienuoliui, kas man buvo nutikę, 
kaip aš buvau priverstas suvaryti į pilvą špagą tam, kas 
savo šaudymo pratyboms teikėsi pasirinkti mane taiki- 
niu, ir kad tas šaulys greičiausiai buvo italas princas, var- 
du Hektoras, kaip dažnai vadinami taurūs medžiokliniai 
šunys. „Ką dabar man daryti, ar grįžti atgal į Zigharts- 
veilerį, ar... patarkit, tėve Hilarijau!" 

Šiais žodžiais baigiau savo pasakojimą. Tėvas Hilari- 
jus, kuris klausėsi įterpdamas „hm“, „šitaip“, „na-na“, 


1! Bet visų pirma reikia išgerti (Iot.). 
2 Turėtų būti per Deum — dėl Dievo (Iot.). 
š Klestite (Iot.). 


„šventas Benediktai“, dabar nuleido akis, sumurmėjo „bi- 
bamus“! ir vienu mauku išlenkė sidabrinę taurelę. 

Paskui jis juokdamasis sušuko: „Iš teisybės, kapelmeis- 
teri, geriausias patarimas, kurį jums kol kas galiu duoti, 
yra šitoks: sėskitės gražiai šalia manęs ir pavalgykit pus- 
ryčius. Galiu jums pasiūlyti šias kurapkėles, kurias tik 
vakar nušovė garbusis brolis Makarijus; kaip žinote, jis 
į viską pataiko, nepataiko tik giedodamas responsorijų. 
O jeigu pajusite žolių actą, kuriame jos mirkytos, tai čia 
brolio Euzebijaus nuopelnas. Kai dėl vyno, tai jis vertas 
suvilgyti pabėgėlio kapelmeisterio liežuvį. Tikras boks- 
boitelis, carissimež Johanesai, tikras boksboitelis iš šv. 
Jono ligoninės Viurcburge, kurį mes, neverti Viešpaties 
tarnai, gauname aukščiausios rūšies. Ergo bibamus!“3 

Taip sakydamas, jis pripylė pilną taurę ir padavė man. 
Aš nesiprašydinau, valgiau ir gėriau kaip žmogus, ku- 
riam reikia pasistiprinti. 

Savo pusryčiams tėvas Hilarijus buvo išsirinkęs ža- 
viausią vietelę. Tankūs, jauni berželiai pavėsiu gaubė gė- 
lėmis marguojančią pievą, krištolinis miško upelis, čiur- 
lendamas per kyšančias uolas, dvelkė gaivia vėsa. Nuo- 
šalios vietelės jaukumas užliejo mane palaiminga ramybe 
ir, tėvui Hilarijui pasakojant, kas per tą laiką įvyko vie- 
nuolyne,— jo pasakojimas buvo išmargintas įprastiniais 
anekdotais ir smagia virtuvine lotynų kalba — aš klau- 
siausi Miško ir vandens balsų, dainuojančių man guo- 
džiančias melodijas. 

Tėvas Hilarijus, matyt, pagalvojo, kad aš tyliu iš su- 
sikrimtimo dėl savo nuotykio. 

— Nenusiminkit,— pradėjo jis, paduodamas man vėl 
pilną taurelę. — Nenusiminkit, kapelmeisteri! Praliejot 
kraują, tas teisybė, o kraują pralieti nuodėmė, bet distin- 
gendum est inter et inter“. Kiekvienam brangiausia yra 

! Išgerkim (Iot.). 

2 Brangusis (lot.). 

Š Taigi išgerkim! (Iot.). 

* Bet yra skirtumas (Iot.). 

gyvybė, juk tą vieną teturim. Jūs gynėt savąją, o to baž- 
nyčia anaiptol nedraudžia, įrodymų tam per akis, ir nei 
mūsų didžiai gerbiamas viršininkas, nei kitas Viešpaties 
tarnas neatsisakys jums duoti išrišimą, nors per neapsi- 
žiūrėjimą ir prakiurdėt kunigaikštišką pilvą. Ergo biba- 
mus! Vir sapiens non te abhorebit, Domine!! Bet, brangu- 
sis Kreisleri, jei grįšit atgal į Zighartsveilerį, tai pradės 
jus įkyriai kamantinėti cur, guomodo, guando, ubi2, o jei 
apkaltinsit princą pasikėsinus į jūsų gyvybę, tai ar jumis 
patikės? Ibi jacet lepus in pipere?l Bet žiūrėkit, kapel- 
meisteri, kaip... na, bibendun guid'*— Jis išlenkė pilną 
taurelę ir postringavo toliau: — Taigi, matot, kapelmeis- 
teri, geros Mintys ateina su vynu. Žinokit, kad aš dabar 
buvau bepluošiąs į Visų šventųjų vienuolyną parsigabenti 
artimiausioms šventėms muzikos iš tenykščio choro pre- 
fekto. Namie aš keliskart išverčiau visus stalčius, ką ra- 
dau, viskas sena ir nuvalkiota, o ta muzika, kur jūs su- 
dėjote, būdamas anąkart vienuolyne, tiesa, graži ir nauja, 
bet, nesupykit, kapelmeisteri, kažkaip keistai parašyta, 
negalima nė akimirkos atitraukti akių nuo partitūros. Vos 
tik dirsteli pro grotus į vieną kitą dailią mergiūkštę že- 
mai navoje, tuoj praleidi kokią fermatą ar dar ką, sumai- 
šai taktus, ir viskas griūva... plumpt, ir baigta, ir kle-kle- 
kle kleketuoja brolis Jokūbas vargonų klavišais! Ad pa- 
tibulum cum illis!5 Taigi aš... bet bibamus! 

Kai abu išgėrėme, kalbos srovė plaukė toliau: „De- 
sunt“, kurių nėra, o ko nėra, to negalima klausinėti, taigi 
manau, kad jums dabar geriausia būtų tuojau pat grįžti 
su manim į vienuolyną, į kurį, jei eisim tiesiai, nebus nė 
dviejų valandų kelio. Vienuolyne jūs būsit saugus nuo 
bet kokių persekiojimų, contra hostium insidias', aš nu- 


! Protingas vyras nuo tavęs nenusigręš, Viešpatie (Iot.). 
2 Kodėl, kaip, kada, kur (Iot.). 

3 Čia: štai kur šuo pakastas (Iot.). 

* Nugerkim kiek (1ot.). 

> Ant kartuvių juos! (Iot.). 

Š Nėra (Iot.). 

7 Nuo priešų pinklių (Iot.). 

gabensiu jus kaip gyvą muziką, ir galėsit būti tenai, kol 
tik patiks arba kol bus jums naudinga. Garbingasis tėvas 
viršininkas duos jums visa, ko reikės. Apsivilksit ploniau- 
sius baltinius, o ant jų benediktino abitą, kuris jums la- 
bai pritiks. Bet kad keliaudamas neatrodytumėt kaip su- 
žeistasis iš paveikslo „Gailestingasis samarietis“, užsidė- 
kit mano kelionės skrybėlę, aš užsismauksiu ant plikės 
kapišoną. Bibendum guid, brangusis!" 

Tai pasakęs, jis dar kartą ištuštino taurelę, išskalavo 
ją čia pat upely, greit viską sugrūdo į kelionmaišį, už- 
maukšlino man ant kaktos savo skrybėlę ir linksmai su- 
šuko: „Galim eiti visai pamažėle ir patogiai statyti koją 
už kojos, — vis tiek pareisim, kai skambins ad conven- 
tum, coventuales, tai yra, kai garbingasis viršininkas sės 
prie stalo.“ 

Jūs turbūt numanot, mielas maestro, kad aš nieko ne- 
turėjau prieš linksmojo tėvo Hilarijaus pasiūlymą, atvirkš- 
čiai, aš džiaugiausi suradęs tokią vietą, kuri daugeliu at- 
žvilgių galėjo man tapti palaiminga prieglobstim. 

Neskubėdami, apie šį bei tą šnekučiuodamiesi, žen- 
gėme pirmyn ir, kaip tėvas Hilarijus norėjo, atėjom į vie- 
nuolyną per pačius pietus. 

Užbėgdamas už akių visiems klausinėjimams, tėvas 
Hilarijus pasakė viršininkui atsitiktinai sužinojęs mane 
esant Zighartsveilery ir nutaręs verčiau parsigabenti kom- 
pozitorių, negu muziką iš Visų šventų vienuolyno, juk 
kompozitorius esąs visas neišsemiamas muzikos šulinys. 

Vienuolyno viršininkas tėvas Krizostomas (man rodos, 
kad esu jums daug apie jį pasakojęs) sutiko mane su 
nuoširdžiu džiaugsmu, būdingu tikrai geriems žmonėms, 
ir pagyrė tėvo Hilarijaus sumanymą. 

Dabar įsivaizduokit, maestro Abrahamai, kaip aš, pa- 
virtęs į nebjaurų benediktiną vienuolį, sėdžiu erdviame 
centrinio vienuolyno pastato kambaryje ir uoliai kuriu 
mišparus ir himnus, o retkarčiais net užsirašinėju mintis 
iškilmingoms mišioms, kaip renkasi choro berniukai, bro- 
liai choristai ir broliai muzikantai, kaip uoliai aš repe- 
tuoju, kaip diriguoju už choro grotų! Iš tikrųjų jaučiuosi 

taip palaidotas šioj vienumoj, kad lyginu save su Tarti- 
niu, kuris, bijodamas kardinolo Kornaro keršto, pabėgo į 
Asyžiaus minoritų vienuolyną. Ten jį po daugelio metų 
atrado vienas paduvietis, jo draugas, kai, jam esant baž- 
nyčioj, vėjas atskleidė kelioms akimirkoms orkestro už- 
uolaidą. Kad kiek, ir jums, maestro, būtų buvę kaip tam 
paduviečiui, bet aš turėjau jums pasakyti, kur dingau. 
Jei ne, jūs kažin ką būtumėt apie mane pagalvojęs. Gal 
kas atrado mano skrybėlę ir stebėjosi, kur ji pametė 
galvą? 

Maestro! Į mano sielą atėjo palaiminga ramybė; gal 
aš atplaukiau į savo uostą? Neseniai vaikščiojau palei 
ežeriuką, esantį didelio vienuolyno sodo vidury, ir pama- 
čiau vandeny šalia savęs žingsniuojantį savo atvaizdą. Aš 
tariau: „Tas žmogus, kur ten apačioj žingsniuoja, yra 
ramus, blaiviai galvojantis žmogus, jis nebeskraido it pa- 
trakęs bekraštėse beribėse erdvėse, laikosi surasto kelio, 
ir kokia laimė, kad tas žmogus esu aš pats.“ Iš kito ežero 
į Mane kadaise žvelgė pragaištingas antrininkas. Bet ša! 
Apie tai nė žodžio. Maestro, nesakykit man jokių vardų, 
nepasakokit nieko, net ir to, ką aš ten persmeigiau... Bet 
rašykit daug apie save. Broliai ateina į repeticiją, baigiu 
savo istorinį skyrių ir kartu savo laišką. Likite sveikas, 
gerasis maestro, ir neužmirškit manęs ir t. t., ir t.t., ir t. t. 


Vaikščiodamas vienas nuošaliais apžėlusiais parko ta- 
kais, maestro Abrahamas galvojo apie mylimo draugo 
likimą ir apie tai, kad tą draugą atgavęs, tuoj vėl jį pra- 
rado. Jis matė Johanesą, mažą berniuką, matė save patį 
Genijonesmiuly prie senojo dėdės fortepijono; vaikas pa- 
sididžiuodamas kone vyriška ranka trankė sunkiausias 
Sebastiano Bacho sonatas, o jis už tai slapta įkišo jam į 
kišenę maišelį saldainių. Jam atrodė, kad tai buvo vos 
prieš kelias dienas, ir jis negalėjo patikėti, kad tas ber- 
niukas — tai Kreisleris, dabar įsipainiojęs į keistą, įnorin- 
gą paslaptingų aplinkybių žaismą. Bet kartu su mintimi 

apie anuos praėjusius laikus, apie lemtingą dabartį prieš 
akis iškilo ir jo paties gyvenimas. 

Jo tėvas, griežtas, užsispyręs žmogus, kone prievarta 
mokė jį vargonų statybos meno, į kurį pats žiūrėjo kaip 
į paprastą grubų amatą. Jis niekam neleisdavo pridėti 
rankos prie vargonų montavimo, viską darė pats, ir jo 
mokiniai tik tada prieidavo prie vidinės mechanikos, kai 
jau būdavo tapę prityrusiais staliais, liejikais ir t. t. Inst- 
rumento tikslumas, stiprumas, patogumas juo groti seniui 
buvo viskas, apie sielą, toną jis neturėjo supratimo, ir 
tas gana keistai atsiliepdavo jo pastatytiems vargonams: 
jiems pagrįstai buvo prikišamas kietas, aštrus skambėji- 
mas. Be to, senis visiškai buvo atsidavęs anų laikų vai- 
kiškoms išmonėms. Taip prie vienų vargonų jis pritaisė 
karalius Dovydą ir Saliamoną, kurie grojant lyg iš nuste- 
bimo kraipydavo galvas. Nė vienas jo instrumentas ne- 
apsiėjo be būgnijančių, trimituojančių, diriguojančių an- 
gelų, plasnojančių sparnais, giedančių gaidžių ir t. t. Pra- 
džiuginti tėvą ir išsisukti nuo pelnytos ar nepelnytos py- 
los Abrahamas galėjo, tik išrasdamas kokią naujovę, pa- 
vyzdžiui, skardesnį kakariekū kitam vargonų gaidžiui. 
Su baimingu lūkesčiu Abrahamas svajojo apie tą laiką, 
kada jis amatininkų papročiu išeis į keliones. Pagaliau 
tas laikas atėjo, Abrahamas paliko tėvų namus ir niekada 
į juos nebegrįžo. 

Keliaudamas kartu su kitais pameistriais, daugiausia 
grubiais, pasileidusiais bernais, jis užsuko kartą į šv. Bla- 
žiejaus vienuolyną Švarcvalde ir išgirdo tenai garsiuosius 
vargonus, statytus senojo Johano Andrejo Zilbermano. 
Sodrūs, puikūs šio instrumento tonai pirmą kartą atvėrė 
jam melodijos burtus, jis pasijuto kitame pasauly ir nuo 
tos valandos visa širdimi pamilo darbą, kurį ligi šiol dir- 
bo atžagariomis. Bet dabar ir jo paties gyvenimas toje 
aplinkoje, kur jis ligi šiol gyveno, pasirodė jam toks že- 
mas, kad jis įtempė visas jėgas, norėdamas įšsikapanoti 
iš to purvo, į kurį tarėsi įklimpęs. Jo įgimtas protas, jo 
imlumas padėjo jam milžiniškais žingsniais žengti pirmyn 
mokslo keliu, bet jis vis tiek juto sunkią grandinę, kurią 

jam uždėjo ankstyvasis auklėjimas ir gyvenimas prastoj 
aplinkoj. Kjara, santuoka su šia keista, paslaptinga būty- 
be buvo antra švieselė jo gyvenime, ir tokiu būdu abi, 
melodijos prabudimas ir Kjaros meilė, sudarė jo poetinės 
būties dualizmą, kuris gėrybingai veikė jo šiurkščią, bet 
stiprią prigimtį. Vos ištrūkusį iš užeigų, iš smuklių, kur 
tirštuose tabako dūmuose aidėjo nešvankios dainos, at- 
sitiktinumas, o gal greičiau mokėjimas dirbti mechaniš- 
kus niekniekius, kuriuos jis sugebėjo apgaubti paslaptin- 
gumu (kaip jau mMalonusis skaitytojas girdėjo), perkėlė 
jaunąjį Abrahamą į aplinką, kuri turėjo jam būti naujas 
pasaulis, kur jis amžinai liko svetimas ir išsilaikė tik dėka 
atkaklumo, plaukiančio iš jo vidinės prigimties. Laikui 
bėgant, tas atkaklumas vis augo, ir kadangi tai anaiptol 
nebuvo paprasto storžievio atkaklumas, bet rėmėsi aiškiu, 
sveikų žmogaus protu, teisinga pažiūra į pasaulį ir iš jos 
kylančia taiklia ironija, tai kitaip ir negalėjo būti, kad 
ten, kur jaunas Abrahamas tik išsilaikė, buvo tik tole- 
ruojamas, ten vyras susilaukė didelės pagarbos, nes tai 
jau buvo jėga, kurios reikia bijoti. Nieko nėra lengves- 
nio, kaip imponuoti kilmingiems žmonėms, kurie visada 
stovi daug žemiau, negu paprastai manoma. Apie tai gal- 
vojo maestro Abrahamas kaip tik tuo metu, kai grįžo 
po pasivaikščiojimo į žvejų namelį, todėl skambiai, nuo- 
širdžiai nusijuokė, duodamas atsikvėpti suspaustai krū- 
tinei. 

Šią maestro Abrahamui visai nebūdingą melancholiją 
sukėlė gyvas prisiminimas dingusios Kjaros ir ano mo- 
mento šv. Blažiejaus vienuolyno bažnyčioj. „„Kodėl.— ta- 
rTė jis sau,— kodėl dabar taip dažnai kraujuoja Žaizda, 
kurią maniau seniai užsitraukus, kodėl laikausi įsikibęs 
į tuščias svajones, kada, man rodos, turiu pataisyti tą 
mechanizmą, kurį kažkokia pikta dvasia tartum suka ne 
taip, kaip reikia!“ Maestro slėgė mintis, kad kažkas — 
jis ir pats nežinojo kas — kėsinasi sugriauti jo slapčiau- 
sius darbus ir veiksmus, ir tik, kaip sakėme, minčių eigoj 
užkliuvęs už kilmingųjų, jis nusijuokė ir tučtuojau paju- 
to žymų palengvėjimą. 

Jis įėjo į žvejų namelį, ketindamas perskaityti Kreis- 
lerio laišką. 

Tuo tarpu kunigaikščių rūmuose įvyko nuostabus da- 
lykas. Dvaro gydytojas sakė: „Stebuklas! Tai pranoksta 
bet kokią praktiką, bet kokį patyrimą!“ Kunigaikštienė: 
„Taip turėjo būti, ir kunigaikštytė nesusikompromitavo.“ 
Kunigaikštis: „Ar aš nebuvau griežtai uždraudęs, bet ta 
crapule!, tie patarnaujantieji asilai, avižom klauso... Na, 
tegu vyriausiasis miškų urėdas pasirūpina, kad princas 
niekada nebegautų į rankas parako!“ Patarėja Bencon: 
„Ačiū Dievui, ji išgelbėta!“ 

O kunigaikštytė Hedviga tuo tarpu žiūrėjo pro savo 
miegamojo langą, protarpiais užgaudama gitarą, kurią 
Kreisleris su apmaudu buvo numetęs ir pašventintą, kaip 
jis sakė, vėl atgavęs iš Julijos rankų. Ant sofos sėdėjo 
princas Ignacas, verkė ir rypavo: „Skauda, skauda“, o 
priešais jį, pasiėmusi mažą sidabrinį dubenėlį, Julija uoliai 
gremžė žalias bulves. 

Visa tai buvo susiję su vienu įvykiu, kurį dvaro gy- 
dytojas visiškai pagrįstai pavadino stebuklu, pranokstan- 
čiu bet kokią praktiką. Kaip malonusis skaitytojas jau 
daug kartų girdėjo, princas Ignacas buvo išlaikęs nekal- 
tą, žaismingą šešerių metų vaiko būdą, todėl laimingas 
ir nesivaržydamas žaisdavo kaip tokio amžiaus vaikas. 
Be kitų žaislų, jis turėjo mažą, iš metalo nulietą pa- 
trankėlę, naudojamą jo mėgiamiausiam žaidime, kuriuo 
tačiau retai kada tegalėdavo džiaugtis, mat tam buvo rei- 
kalingi kai kurie dalykėliai, kurie ne visada būdavo po 
ranka, būtent: keli grūdeliai parako, stambus šratas ir 
mažas paukščiukas. Tą viską turėdamas, jis išrikiuodavo 
savo kariuomenę, surengdavo karo lauko teismą paukš- 
čiukui, kuris ruošė maištą jo tėtės kunigaikščio praras- 
toje valstybėlėje, užtaisydavo patranką ir sušaudydavo 
maištininką, prieš tai išpiešęs jam ant krūtinės juodą šir- 
dį ir pririšęs prie žvakidės. O jei kartais nepataikydavo, 


1! Gauja (pranc.). 


tai pribaigdavo jį peiliuku, taip įvykdydamas teisingą 
bausmę valstybės išdavikui. 

Sodininko sūnus, dešimtmetis Fricas, atnešė princui 
gražų margą čivyliuką ir, kaip visada, gavo už tai kroną. 
Princas tuojau įsėlino į šaulių kambarį, kai šaulių jame 
nebuvo, atrado maišelį su šratais ir parako ragą ir apsi- 
rūpino reikiama amunicija. Jau buvo bepradedąs egze- 
kuciją — reikėjo skubėti, nes margaplunksnis čirškiantis 
maištininkas kaip įmanydamas taikėsi pasprukti,— bet 
staiga jam dingtelėjo, kad negalima atimti malonumo ku- 
nigaikštytei Hedvigai, kuri dabar tokia gera, reikia pa- 
rodyti jai, kaip bus įvykdyta bausmė valstybės išdavikui. 
Taigi pasikišo dėžę su savo armija po viena pažastim, 
patranką po kita, paukščiuką paėmė į saują ir patyliu- 
kais — kunigaikštis jam buvo uždraudęs vaikščioti pas 
kunigaikštytę — nusėlino į Hedvigos miegamąjį, kur ra- 
do ją toje pačioje kataleptinėje būsenoj, apsirengusią gu- 
lint ant šezlongo. Nelaimė, o kaip pamatysime, kartu ir 
laimė, — kambarinė tuo metu buvo kažkur išėjusi. 

Nieko nelaukdamas, princas pririšo paukščiuką prie 
žvakidės, išrikiavo kariuomenę ir, užtaisęs patranką, pa- 
kėlė kunigaikštytę nuo šezlongo, privedė prie stalo ir pa- 
aiškino, kad ji dabar kariuomenės vadas, o jis, po seno- 
vei valdantysis kunigaikštis, atidengsiąs artilerijos ugnį ir 
sušaudysiąs maištininką. Šaudmenų perteklius apsuko prin- 
cui galvą, ir jis ne tik padaugino, užtaisydamas pabūklą, 
bet dar pribarstė parako ant stalo. Kai jis iššovė iš pat- 
rankėlės, pasigirdo baisus trenksmas, o kartu sprogo ir 
ant stalo išbarstytas parakas, skaudžiai nudegindamas jam 
ranką. Jis garsiai suriko ir nė nepamatė, kad sprogimo 
metu kunigaikštytė brinktelėjo ant žemės. Šūvis nuaidė- 
jo koridoriais. Nujausdami nelaimę, visi sulėkė į miega- 
mąjį, net kunigaikštis su kunigaikštiene, iš staigaus iš- 
gąsčio užmiršę etiketą, grūdosi kartu su tarnais pro duris. 
Kambarinės pakėlė kunigaikštytę nuo žemės ir paguldė 
ant šezlongo, o tarnai buvo pasiųsti ieškoti dvaro gydy- 
tojo ir chirurgo. Apžvelgęs stalą, kunigaikštis tuojau pa- 

matė, kas atsitiko, ir, iš pykčio žaibuodamas akimis, tarė 
baisiai rėkiančiam ir raudančiam princui: 

— Ei, Ignacai| Tai vis per tavo kvailus vaikiškus pokš- 
tus! Eik, paprašyk, kad žaizdą pateptų tepalu nuo nude- 
gimo ir nebliauk kaip gatvės vaikėzas! Beržine rykšte... 
reikėtų... per sėd... 

Drebančios lūpos neleido jam aiškiai ištarti žodžių, 
kunigaikščio kalba pasidarė nebesuprantama, ir jis oriai 
išėjo iš kambario. 

Didelis išgąstis sukaustė tarnus, nes tik trečią kartą 
kunigaikštis pavadino princą „Ignacu“ ir „tu“, ir kiek- 
vieną kartą tai reiškė smarkų, sunkiai numaldomą pyktį. 

Kai dvaro gydytojas pareiškė, kad prasidėjo krizė ir 
kad jis tikisi, jog grėsmingas stovis greit praeisiąs ir ku- 
nigaikštytė visiškai pasveiksianti, kunigaikštienė parodė 
mažiau dėmesio, negu galima buvo laukti, tardama: 

— Dieu soit louė!, lauksiu tolesnių žinių. 

O verkiantį princą ji švelniai apkabino, paguodė mei- 
liais žodžiais ir tik tada išėjo paskui kunigaikštį. 

Tuo tarpu į rūmus atvyko ponia Bencon su Julija, no- 
rėdamos aplankyti nelaimingąją Hedvigą. Vos tik išgir- 
dusi, kas atsitiko, patarėja skriste nuskrido į kunigaikšty- 
tės kambarį, pripuolė prie šezlongo, atsiklaupė, sučiupo 
kunigaikštytės ranką ir įbedė pastėrusį žvilgsnį jai į akis. 
O Julija liejo graudžias ašaras, manydama, kad jos šir- 
dies draugė tuojau užmigs mirties miegu. Tada Hedviga 
giliai atsikvėpė ir dusliu, vos girdimu balsu tarė: 

— Ar jis nebegyvas? 

Princas Ignacas tuojau liovėsi verkti ir, užmiršęs 
skausmą, kikendamas ir juokdamasis, džiaugdamasis pa- 
vykusia egzekucija, atsakė: 

— Taip, taip, sesuo kunigaikštyte, nebegyvas, pašau- 
tas į pat širdį. 

— Taip, — kalbėjo toliau kunigaikštytė, vėl nuleisda- 
ma akis, — taip, žinau. Aš mačiau iš jo širdies išsisunkusį 


! Garbė Dievui (pranc.). 

lašelį kraujo, bet jis įkrito į mano krūtinę, ir aš pavirtau 
į kristalą, tik tas lašelis kraujo gyvena mano lavonel 

— Hedviga,— švelniai ir tyliai prabilo ponia Ben- 
con, — Hedviga, atbuskite iš to pikto, nelemto sapno! Hed- 
viga, ar pažįstate mane? 

Kunigaikštytė švelniai mostelėjo ranka, lyg norėdama 
likti viena. 

— Hedviga,— kalbėjo toliau ponia Bencon,— čia yra 
Julija. 

Šypsena šmėstelėjo Hedvigos veide, Julija pasilenkė 
prie jos ir atsargiai pabučiavo draugę į nubalusias lūpas. 
Tada Hedviga vos girdimai sušnibždėjo: 

— Dabar jau viskas praėjo, jaučiu, kad po kelių mi- 
nučių visai atgausiu jėgas. 

Niekas iki šiol neatkreipė dėmesio į mažąjį valstybės 
išdaviką, kuris gulėjo ant stalo su peršauta krūtine. Jį 
pamatė Julija ir tik dabar susigaudė, kad princas Igna- 
cas vėl žaidė tą bjaurų žaidimą. 

— Prince — tarė ji, užsiplieksdama raudoniu,— prin- 
ce, ką jums padarė tas vargšas paukštelis, kad taip ne- 
gailestingai nušovėte jį šiame kambaryje? Tai tikrai kvai- 
las, žiaurus žaidimas. Jūs gi man seniai žadėjot taip ne- 
bežaisti ir vis tiek neišlaikėt žodžio. Bet žiūrėkit! Jei dar 
kartą taip padarysit, aš niekada neberikiuosiu jūsų puo- 
delių, nebemokysiu jūsų lėlių kalbėti ir niekada nebesek- 
siu pasakos apie vandens karalių! 

— Nepykit,— verkšleno princas,— nepykit, panele Ju- 
lija! Juk tas margaplunksnis buvo didžiausias nenaudė- 
lis. Jis paslapčia nupjaustė visiems kareiviams skvernus 
ir dar rezgė sąmokslą. Bet kaip skauda, kaip skauda! 

Ponia Bencon su keista šypsena pažvelgė į princą, pas- 
kui į Juliją ir sušuko: 

— Tiek dejonių dėl kelių nudegusių pirštelių! Bet tik- 
rai, chirurgas turbūt niekada nebesutaisys to savo tepalo 
nuo nudegimo. Na, paprasti naminiai vaistai tikriausiai 
padės ir nepaprastiems žmonėms. Tegu atneša žalių bulvių! 

Ji žengė prie durų, bet staiga, lyg kokios minties nu- 

smelkta, sustojo, grįžo atgal, apkabino Juliją, pabučiavo 
į kaktą ir tarė: 

— Tu mano geras, brangus vaikelis, tu visada būsi 
tokia, kokia turi būti! Tik saugokis egzaltuotų, pakvaišu- 
sių keistuolių ir uždaryk savo širdį jų viliojančių kalbų 
kerams! 

Tai pasakiusi, ji dar kartą metė tiriamą žvilgsnį į ku- 
nigaikštytę, kuri atrodė ramiai, saldžiai mieganti, ir išėjo 
iš kambario. 

Atėjo chirurgas su milžinišku pleistru rankoj, šaukda- 
mas visus šventuosius liudininkais, kad jis jau gerą va- 
landą laukęs maloningojo princo kambariuose, kad ne- 
galėjęs žinoti, jog jo šviesybė esąs pas maloningąją ku- 
nigaikštytę. Jis jau buvo bedrožiąs su savo pleistru prie 
princo, bet kambarinė, nešina sidabriniu dubeniu su ke- 
liomis stambiomis bulvėmis, pastojo jam kelią ir pareiš- 
kė, kad geriausias vaistas nuo nudegimo — tarkuotos bul- 
vės. 

— Aš pati, — pertarė kambarinę Julija, imdama iš jos 
sidabrinį dubenį, — aš pati sutaisysiu jums, mano prince, 
dailų pleistrą. 

— Maloningasis pone,— išsigandęs sušuko chirurgas, — 
tik pagalvokite! Naminiai vaistai nuo nudegimo prakil- 
niems kunigaikščio pirštams! Mokslas, tik mokslas turi 
čia padėti! 

Jis vėl buvo beeinąs prie princo, bet šis atšoko, rėk- 
damas: 

— Šalin, šalin! Panelė Julija sutaisys man pleistrą, 
mokslas tegu nešdinasi lauk! 

Mokslas nusilenkė ir, nuodingais žvilgsniais varstyda- 
mas kambarinę, išėjo su visu savo moksliškuoju pleistru. 

Julija girdėjo vis stiprėjantį kunigaikštytės alsavimą, 
bet kaip ji nustebo... 

(M. p. t.) „.užmigti. Varčiausi savo guoly nuo vieno šo- 
no ant kito, išmėginau visokias padėtis. Čia išsitempda- 
vau kiek ilgas, čia susiriesdavau į kamuoliuką, padėdavau 
galvą ant minkštų letenų ir dailiai apriesdavau aplink sa- 
ve uodegą, net akis po ja paslėpdamas, čia pavirsdavau 

ant šono ir atkišdavau letenas kaip pagalius, abejingai 
nukardamas nuo gulto uodegą. Viskas, viskas veltui! Vaiz- 
dai, mintys vis labiau pynėsi, kol galų gale patekau į kaž- 
kokį transą, kurio nepavadinsi miegu, tik kova tarp mie- 
go ir budėjimo, kaip teisingai sako Moricas, Davidsonas, 
Nudovas, Tidemanas, Vinholtas, Reilas, Šubertas, Klugė 
ir kiti fiziologai, kurie rašė apie miegą ir sapnus ir kurių 
aš nesu skaitęs. 

Skaisti saulutė švietė į mano šeimininko kambarį, kai 
pabudau iš to transo, iš tos kovos tarp miego ir budėji- 
mo, kai atgavau tikrą, aiškią sąmonę. Bet kokia tai buvo 
sąmonė, koks atbudimas! O jaunuoli katine, kuris skai- 
tysi šias eilutes, pastatyk ausis ir skaityk atidžiai, kad 
nepraleistum moralo! Dėkis į širdį, ką aš pasakysiu apie 
būseną, kurios neapsakomą beviltiškumą aš galiu nupieš- 
ti tik blankiomis spalvomis. Dėkis, sakau, šią būseną į 
širdį ir pats kaip begalėdamas saugokis, kai pirmą kartą 
katinų buršų draugijoj gersi kačių punšą. Siurbčiok po 
lašiuką, ir jei tas kam nepatiks, remkis manim ir mano 
patirtimi, sakyk, kad katinas Murklys yra tau autoritetas, 
o jį, tikiuosi, kiekvienas įvertins ir pripažins. 

Na, tai klausyk! Pirmiausia apie fizinę savijautą: aš 
jaučiuosi ne tik nusilpęs ir suvargęs, bet didžiausias kan- 
čias man kėlė kažkoks įkyrus nenormalus skrandžio rei- 
kalavimas, kurio kaip tik dėl jo nenormalumo negalima 
buvo patenkinti, jis tik kėlė viduriuose nelemtą bruzdėji- 
mą, apimdamas net sudirgintų nervų mazgus, kurie li- 
guistai drebėjo ir virpėjo, be perstojo draskomi fizinio no- 
ro ir negalėjimo. Tai buvo siaubinga būsena! 

Bet gal dar sunkesnis buvo dvasinis sudirgimas. Kar- 
tu su graudžia atgaila ir susikrimtimu dėl vakarykščios 
dienos, kuri, po teisybei, nebuvo tokia jau smerktina, ma- 
no sielą apėmė beviltiškas abejingumas visoms žemiškoms 
gėrybėms. Aš niekinau visus žemiškus turtus, visas gam- 
tos dovanas, išmintį, protą, sąmojį ir t. t. Didžiausi tilo- 
sofai, genialiausi rašytojai man atrodė tik skudurinės lė- 
lės, pajacai, taip sakant, o baisiausia, kad ta panieka ap- 
ėmė ir mane patį, ir Man atrodė, kad aš tesu paprastas, 

nusmurgęs pelių gaudytojas. Kas begali labiau prislėgti! 
Mintis, kad mane ištiko didžiausia neganda, kad visas 
žemiškasis pasaulis apskritai yra ašarų pakalnė, slėgė ma- 
ne ir kėlė neapsakomą skausmą. Aš primerkiau akis ir 
graudžiai graudžiai apsiverkiau! 

— Lėbavai, Murkly, ir dabar šuniškai jauties? Taip, 
taip, būna! Išsimiegok, vyruti, po to bus geriau. 

Taip man sušuko šeimininkas, kai aš nusigręžiau nuo 
pusryčių ir keletą kartų skausmingai sudejavau. O Dieve! 
Šeimininkas nežinojo, nesuprato mano kančių. Jis nenu- 
jautė, kaip buršų papročiai ir kačių punšas veikia jautrią 
sielą! 

Galėjo būti pietų laikas, aš dar nebuvau pasikėlęs iš 
patalo, ir staiga,— dievai žino, kaip jis prisitaikė įsmuk- 
ti — prieš mane atsirado brolis Mucijus. Pasiskundžiau 
jam savo nelemta savijauta, bet, užuot manęs pasigailė- 
jęs, Mane paguodęs, kaip tikėjausi, jis visa gerkle nusi- 
kvatojo ir suriko: 

— Ai, ai, brolau Murkly, tai tik krizė, perėjimas iš 
žemos filisteriškos vaikystės į aukštą buršo stadiją, tik 
dėl to tau atrodo, kad tu sergi ir kenti. Tu dar nepripra- 
tęs prie garbingų studentiškų puotų. Bet būk malonus ir 
laikyk liežuvį už dantų, nesugalvok skųstis savo liga šei- 
mininkui. Jau ir taip mūsų giminė apšaukta dėl tos ta- 
riamos ligos!, ir šmeižikai žmonės vadina ją su mumis 
susijusiu vardu, nenoriu jo net kartoti. Bet kelkis, paimk 
save į rankas, eikš su manim, grynam ore atsigausi, O 
be to, tau visų pirma reikia pataisyti sveikatą. Eikš, tuo- 
jau praktiškai pamatysi, ką tai reiškia. 

Nuo to laiko, kai išplėšė mane iš filisteriško gyvenimo, 
Mucijus įgavo man neribotą valdžią; aš turėjau daryti, 
ką jis sakė. Taigi šiaip ne taip išsiritau iš guolio, pasirą- 
žiau, kiek leido bejėgiai sąnariai, ir nusekiau paskui išti- 
kimąjį brolį ant stogo. Perėjom kelis kartus stogu, ir man 
tikrai šiek tiek palengvėjo, atsigavo širdis. Paskui brolis 

! Turima galvoj pagirios — vokiškai Katzenjammer („Kačių sielvar- 
tas"). 

Mucijus nuvedė mane už kamino, ir čia, nors ir gyniausi, 
turėjau išmesti du tris stikliukus silkių rasalo. Tai ir bu- 
vo tas sveikatos taisymas, apie kurį kalbėjo Mucijus. O, 
staigus šio vaisto poveikis buvo stebuklingesnis už ste- 
buklą! Kaip tai išreikšti Nenormalus skrandžio reikala- 
vimas išnyko, sudirginta nervų sistema nurimo, gyveni- 
mas vėl buvo gražus, vėl vertinau žemiškas gėrybes, 
mokslą, išmintį, protą, sąmojį ir t. t., tiesiog atgimiau, 
aš vėl buvau puikusis, įžymusis katinas Murklys! 

O gamta, gamta! Kodėl keli lašai, kuriuos išgėrė leng- 
vabūdis katinas, pagautas nesuvaldomo išdykumo, suke- 
lia maištą prieš tave, gėrybingąjį principą, kurį tu su mo- 
tiniška meile įdiegei jo širdyje? Juk jis turi žinoti, kad 
pasaulis su savo džiaugsmais, su kepta žuvim, vištienos 
kaulais, piene virta koše ir t. t. yra geriausias, 0 jis — 
pats geriausias pasaulio kūrinys, nes pasaulio džiaugsmai 
yra sukurti tik jam, tik dėl jo. Bet — katinas filosofas tai 
žino, tame slypi gili išmintis — tos baisios, beviltiškos pa- 
girių kančios yra tik atasvara, kuri iššaukia reakciją, rei- 
kalingą sudaryti tolesnės būties sąlygoms, todėl jos (tos 
kančios) yra pagrįstos amžinosios visatos idėjoj! — Tai- 
sykit sveikatą, katinai jaunuoliai, ir po to pasiguoskit šiuo 
filosofiniu jūsų mokyto, įžvalgaus viengenčio patyrimu! 

Gana bus pasakyti, kad aš kurį laiką gyvenau links- 
mą, nerūpestingą buršo gyvenimą ant aplinkinių stogų, 
Mucijaus ir kitų šaunių, garbingų ir smagių — baltų, gels- 
vų ir margų — vyrukų kompanijoj. Dabar pereinų prie 
reikšmingo savo gyvenimo įvykio, kuris neliko be pa- 
sekmių. 

Vieną kartą, jau sutemus, kai mes su broliu Mucijum 
skaisčioj mėnesienoj traukėme į korporacijos išgertuves, 
sutikom tą geltonmargį išdaviką, kuris pagrobė mano Mis- 
misę. Galimas daiktas, kad, pamatęs tą nekenčiamą kon- 
kurentą, prieš kurį dar gėdingai pralaimėjau kovą, aš 
šiek tiek suglumau. O jis praėjo pro pat šalį nesisveikin- 
damas, ir man pasirodė, kad, jausdamas savo pranašumą, 
ironiškai nusišypsojo. Aš prisiminiau prarastąją Mismisę, 
gautą pylą, ir Man užvirė gyslose kraujas! Mucijus pa- 

stebėjo mano susijaudinimą, o kai aš jam pasakiau, ką 
tariausi pastebėjęs, jis tarė: 

— Tikrai, brolau Murkly, tas tipas nusišiepė ir elgėsi 
įžūliai, ar tik jis nenorėjo tavęs įžeisti? Na, tuojau pama- 
tysim. Jei neklystu, tas margakailis filisteris užmezgė čia 
kažkur netoli naują romaną, nes vakarais vis slankioja 
ant šito stogo. Luktelėkim valandėlę, gal mesjė netrukus 
grįš atgal, tada viskas greit paaiškės. 

Iš tikrųjų netrukus atkaklusis margis vėl pasirodė, jau 
iš tolo varstydamas mane paniekos kupinu žvilgsniu. Aš 
drąsiai ir įžūliai žengiau jam priešais ir mes taip arti pra- 
ėjom pro vienas kitą, kad mūsų uodegos atsitrenkė viena 
į kitą. Aš tučtuojau sustojau, atsigręžiau ir tvirtu balsu 
tariau: „Miau!“ Jis irgi sustojo, atsigręžė ir atkakliai me- 
tė: „Miau.“ Paskui abu nuėjom katras sau. 

— Tai buvo įžeidimas,— piktai suriko Mucijus.— Ry- 
toj aš pareikalausiu iš to margo užsispyrėlio ataskaitos. 

Kitą rytą Mucijus nuėjo pas jį ir mano vardu paklau- 
sė, ar jis užkliudė mano uodegą. Jis liepė man atsakyti, 
kad užkliudė. Aš: jeigu jis užkliudė mano uodegą, aš 
turiu laikyti tai įžeidimu. Jis: aš galįs manyti, kaip tik 
man patinka. Aš: aš laikąs įžeidimu. Jis: aš nesugebąs 
spręsti, kas yra įžeidimas. Aš: aš tą gerai suprantąs, ge- 
riau už jį. Jis: aš nesąs vertas, kad jis mane įžeistų. Aš 
dar kartą: bet aš tai laikąs įžeidimu. Jis: aš esąs kvailas 
vaikėzas. Aš, nenorėdamas nusileisti: jei aš kvailas vai- 
kėzas, tai jis nenaudėlis špicas! Po to sekė iššaukimas. 

(Leidėjo pastaba paraštėj. O Murkly, mano katine! 
Arba garbės reikalai nuo Šekspyro laikų nepasikeitė, ar- 
ba aš pagavau tave kaip rašytoją meluojant. Tu griebeisi 
melo, norėdamas savo aprašomam įvykiui suteikti dau- 
giau blizgesio ir ugnies! Argi tai, kaip tu susikirtai su 
marguoju pensininkų, nėra gryna Probšteino parodija iš 
„Kaip jums patinka“, kur jo melas septynis kartus pa- 
neigiamas? Argi aš tavo tariamoj dvikovos byloj nema- 
tau ištisos gamos nuo mandagaus paaiškinimo, subtilaus 
bakstelėjimo, šiurkštaus atsakymo, pikto atkirtimo iki at- 
kaklaus prieštaravimo? Ar gali tave bent kiek išgelbėti 

tas, kad vietoj tikro, atviro melo tu baigi kolionėmis? 
Murkly, mano katine! Recenzentai tave puls, bet tu bent 
įrodei, kad skaitei Šekspyrą su protu ir nauda sau, o tas 
daug ką pateisina.) 

Atvirai kalbant, man truputį pakirto kojas, kai gavau 
iššaukimą į dvikovą nagais. Prisiminiau, kaip sudirbo 
mane tas margas išdavikas, kai aš, pavydo ir keršto va- 
romas, jį anuomet užkabinau. Norėjau bent išlaikyti pir- 
menybės teisę, kurią Mucijaus pagalba buvau iškovojęs. 
Mucijus, matyt, pastebėjo, kad, skaitydamas kraujo rei- 
kalaujantį laiškelį, aš išbalau, ir iš viso pastebėjo mano 
savijautą. 

— Brolau Murkly,— prabilo jis — man regis, kad pir- 
moji tavęs laukianti dvikova šiek tiek pakirto tau ko- 
jas? 

Aš, nieko neslėpdamas, atvėriau savo draugui visą 
širdį ir pasakiau, kas man kelia baimę. 

— O brolau, — atsakė Mucijus,— mano brangusis bro- 
lau Murkly! Tu užmiršti, kad anuomet, kai tas išpuikęs 
piktadarys taip niekšiškai tave sudirbo, tu dar tebebuvai 
viščiukas, o ne narsus, šaunus buršas, koks esi dabar. Ir 
tavo kova su marguoju nebuvo tikra dvikova pagal visas 
taisykles, jos negalima pavadinti net susidūrimu, tai bu- 
vo tik šiaip sau filisteriškos peštynės, nepritinkančios ka- 
tinui buršui. Įsidėmėk, brolau Murkly, kad žmonės, pa- 
vydėdami katėms retų gabumų, priekaištauja mums dėl 
polinkio į negarbingas žemas peštynes, ir jeigu jų gi- 
minėj tokie dalykai pasitaiko, jie vadina tai užgauliu, 
pajuokiančiu žodžiu „kačių pjautynės“. Jau vien dėl to 
padorus katinas, branginąs savo garbę ir gerus papročius, 
turi vengti tokių žeminančių susidūrimų. Reikia sugėdinti 
žmogų, kuris tam tikromis aplinkybėmis labai linkęs peš- 
tis ir gauti į kailį. Taigi, brangusis brolau, vyk šalin bai- 
mę ir nusiminimą, išlaikyk širdy narsą ir būk tikras, kad 
tikroje dvikovoje tu su kaupu atkeršysi už visas patir- 
tas skriaudas ir taip sudorosi tą margą dabitą, kad kurį 
laiką teks jam atsisakyti savo kvailų flirtų ir asiliško 
mandravimo. Bet palauk! Dabar ką tik man dingtelėjo, 

kad po to, kas tarp jūsų įvyko, dvikova nagais neduos 
pakankamų rezultatų, jums reikia kovoti ryžtingiau, bū- 
tent dantimis. Žiūrėsim, ką pasakys buršai. 

Mucijus buršų sueigoj pasakė labai gražią kalbą ir 
išdėstė visa, kas įvyko tarp manęs ir margojo. Visi pri- 
tarė kalbėtojui, ir aš per Mucijų pranešiau margajam, 
kad iššūkį, tiesa, priimu, bet dėl patirto įžeidimo sunku- 
mo galiu kautis tik dantimis. Margasis bandė išsisukinėti, 
teisintis, kad jo dantys atšipę ir panašiai, bet Mucijus su 
visų jam būdingu rimtumu ir tvirtumu pareiškė, kad šiuo 
atveju gali būti kalbama tik apie lemiamą dvikovą dan- 
timis; ir jeigu jis to nenori suprasti, tai turės prisiimti 
„nenaudėlio špico“ pravardę. Jis sutiko kautis dantimis. 

Atėjo dvikovos naktis. Sutartą valandą aš su Mucijum 
atėjau ant kraštinių mūsų apylinkės namų stogo. Greit 
pasirodė ir mano priešininkas su šauniu katinu, kurio 
kailis buvo kone dar margesnis, o veido bruožai dar 
atkaklesni ir įžūlesni, negu paties margojo. Galėjome nu- 
manyti, kad tai buvo jo sekundantas; jie kartu dalyvavo 
įvairiuose žygiuose, abu šturmavo tą klėtį, už kurios pa- 
ėmimą margasis gavo čirškintų lašinių ordiną. Be to, kaip 
vėliau sužinojau, apdairaus ir atsargaus Mucijaus rūpes- 
čiu atėjo dar šviesiai pilka katė, puikiai nusimananti apie 
chirurgiją ir mokanti per trumpą laiką sėkmingai išgy- 
dyti pikčiausias, pavojingiausias žaizdas. Dar buvo sutar- 
ta, kad dvikova įvyks trimis šuoliais, ir jei trečiasis šuo- 
lis nieko nenulems, tada reikės pasitarti, ar leisti naujus 
šuolius, ar dvikovą laikyti baigta. Sekundantai žingsniais 
atmatavo nuotolį, ir mes sustojome vienas prieš kitą. 
Pagal paprotį sekundantai baisiai užkniaukė, ir mes puo- 
lėme prie viens kito. 

Aš šokau ant priešininko, bet šis tuo metu griebė 
mane už dešinės ausies ir taip sukando, kad aš nenorom 
garsiai spygtelėjau. 

— Išsiskirtil — sušuko Mucijus. Margasis paleido ma- 
no ausį, mes grįžom į savo pozicijas. 

Vėl sekundantų riksmas, antras šuolis. Dabar tikė- 
jausi mikliau sučiupti savo priešą, bet tas išdavikas pa- 

silenkė ir taip įkando man į kairę koją, kad iš jos pasi- 
pylė kraujas. 

— Išsiskirti! — antrą kartą suriko Mucijus. 

— Tiesą sakant,— kreipėsi į mane mano priešininko 
sekundantas,— dvikovą galima laikyti baigta, juk jūs, 
gerbiamasis, dėl didelės žaizdos letenoj esate hors de 
Combat!. 

Bet pyktis, baisus įniršis nustelbė mano skausmą, ir aš 
pareiškiau, kad trečias šuolis parodys, ar aš turiu jėgų, 
ar ne ir ar dvikovą galima laikyti baigta. 

— Na,—tarė sekundantas, ironiškai juokdamasis— 
jei jūs būtinai norite žūti nuo pranašesnio priešo letenos, 
jūsų valiai 

Bet Mucijus patapšnojo man per petį ir sušuko: 

— Puiku, puiku, brolau Murkly, tikras buršas nekrei- 
pia dėmesio į tokį įdrėskimą. Laikykis narsiai! 

Trečią kartą sukniaukė sekundantai, trečias šuolis! 

Nors buvau ir labai įniršęs, bet įsidėmėjau savo prie- 
šininko gudrybę — jis atšokdavo į šalį, ir aš dėl to vis 
nepataikydavau, o jis kiekvieną kartą mane sučiupdavo. 
Šį kartą aš buvau atsargus, šokau irgi į šalį, ir kai jis 
tikėjosi mane pagausiąs, aš jam taip įkandau į kaklą, 
kad jis nebegalėjo net surikti, tik kažkaip sušvokštė. 

— Išsiskirti| — suriko dabar mano priešininko sekun- 
dantas. 

Aš tuojau šokau atgal, bet margasis griuvo apalpęs 
ant žemės, o kraujas čiurkšle bėgo jam iš gilios žaizdos. 

Šviespilkė katė skubiai pribėgo prie jo ir, norėdama 
prieš aprišdama šiek tiek sustabdyti kraują, panaudojo 
naminius vaistus, kuriuos, kaip Mucijus tvirtino, ji vi- 
sada su savim nešiojosi. Taigi ji tuojau užpylė ant Žaiz- 
dos kažkokio skysčio ir apšlakstė juo visą nualpusįjį; 
sprendžiant iš aštraus, nosį veriančio kvapo, vaistai tu- 
rėjo būti stiprūs ir radikalūs. Tai nebuvo nei Tedeno 
vanduo, nei odekolonas. 


! Nebepajėgus kautis (pranc.). 


Mucijus ugningai prispaudė mane prie krūtinės ir 
tarė: 

— Brolau Murkly, savo garbę tu taip apgynei, kaip 
katinas, kurio krūtinėj plaka narsi širdis. Murkly, tu iš- 
kilsi į korporacijos aukštybes, tu nepakęsi jokios dėmės, 
tu visada stosi į kovą, jei reikės ginti buršų garbę! 

Mano priešininko sekundantas, iki šiol asistavęs pil- 
kajai chirurgei, dabar įžūliai žengė prie mūsų ir pareiš- 
kė, kad trečiajame šuoly aš kovojęs ne pagal taisykles. 
Bet tada brolis Mucijus karingai išsitempė ir, žaibuoda- 
mas akimis, išleidęs nagus, atšovė, kad, kas taip sako, 
tas turės susikibti su juo ir kad šį klausimą reikia tuč- 
tuojau išspręsti. Sekundantas nutarė, kad geriau apie tai 
nebekalbėti, tylėdamas užsivertė ant pečių savo sužeistą, 
jau mažumą atsigavusį draugą ir nužygiavo su juo pro 
stoglangį namo. 

Pilkoji chirurgė paklausė, ar nereikia ir mano žaizdų 
aptvarstyti tais jos naminiais vaistais. Aš atsisakiau, nors 
ausį ir leteną labai perštėjo, ir, apsvaigęs nuo iškovotos 
pergalės, nuo pasotinto keršto už Mismisės pagrobimą ir 
už gautą pylą, patraukiau namo. 

Tau, o katine jaunuoli, aš tyčia taip smulkiai apra- 
šiau savo pirmąją dvikovą. Ši įsidėmėtina istorija ne tik 
puikiai pamokys, kas yra garbė, bet iš jos tu galėsi pa- 
sisemti ir šiaip ne vieną gyvenime labai reikalingą ir nau- 
dingą pamokymą, pavyzdžiui: drąsa ir narsumas nieko 
negali prieš klastą, ir reikia gerai išstudijuoti suktybes, 
kad tavęs nesutryptų, kad galėtum tvirtai laikytis. „(Chi 
no se apita, se nega"! — sako Brigela Gocio „Laimingaja- 
me elgetoj“, ir tas vyrukas teisus, šimtą kartų teisus. Įsi- 
dėmėk tai, katine jaunuoli, ir neniekink suktybių, nes 
jose kaip turtingoj kasykloj slypi tikroji gyvenimo iš- 
mintis. 

Nulipęs žemyn, šeimininko duris radau uždarytas ir 
vietoj pagalvio turėjau pasitenkinti šiaudiniu dembliu 
prie durų. Dėl žaizdų buvau netekęs daug kraujo, todėl 


! Kas sau nepadeda, tas sau kenkia (ital.). 

iš tikrųjų trumpam netekau sąmonės. Pasijutau kažkieno 
švelniai nešamas. Tai buvo mano šeimininkas, kuris (aš, 
matyt, pats nesijausdamas, šiek tiek dejavau) išgirdo ma- 
ne prie durų, atidarė ir pamatė mano žaizdas. 

— Vargše Murkliuk,— sušuko jis,— ką jie tau padarė? 
Tokie gilūs įkandimai... na, tikiuos, tu savo priešams ne- 
likai skolingas! 

„Šeimininke, — pagalvojau aš,— kad tu žinotum!“ ir, 
prisiminęs savo visišką pergalę, savo pasiektą garbę, aš 
vėl pajutau didį dvasios pakilimą. Gerasis šeimininkas 
paguldė mane ant pagalvio, paėmė iš spintos dėžutę su te- 
palu, sutaisė du tvarsčius ir uždėjo man ant ausies ir 
letenos. Aš viską iškenčiau ramiai ir kantriai, ir kai nuo 
pirmojo tvarsčio man šiek tiek suskaudo, aš tik tyliai, 
trumpai sumurkiau: „mrrr“. 

— Tu protingas katinas, Murkly— tarė šeiminin- 
kas, — nesidraskai, kaip kiti pasileidėliai iš tavo giminės, 
tu supranti, kad tavo ponas nori tau gero. Gulėk tik ra- 
miai, o kai ateis laikas išsilaižyti žaizdą, tu pats nusiimsi 
tvarstį. O dėl ausies, čia tu jau nieko negali padėti, bro- 
liuk, teks kesti tvarstį. 

Aš tą prižadėjau šeimininkui ir, reikšdamas savo pa- 
sitenkinimą bei padėką už pagalbą, ištiesiau jam sveikąją 
leteną, kurią jis, kaip paprastai, paėmė ir atsargiai pa- 
kratė, nė kiek nesuspausdamas. Šeimininkas mokėjo elg- 
tis su inteligentiškais katinais. 

Netrukus pajutau gydantį tvarsčio poveikį ir džiau- 
giausi, kad nepriėmiau pilkosios chirurgės bjaurių nami- 
nių vaistų. Užėjęs manęs aplankyti, Mucijus rado mane 
linksmą ir stiprų. Veikiai galėjau su juo nueiti į buršų 
išgertuves. Galite įsivaizduoti, su kokiu neaprašomu džiū- 
gavimu buvau ten sutiktas. Visi mane dar labiau pamilo. 

Nuo to laiko gyvenau nuostabų buršo gyvenimą ir 
nesigailėjau, kad per tai praradau geriausius savo kailio 
plaukus. Bet ar yra šioj žemėj pastovi laimė? Ar už kiek- 
vieno džiaugsmo, kurį patiriame, netyko... 

(Mak 1.)...stovėjo ant aukštos, stačios kalvos, kuri 
lygesniam krašte būtų laikoma tikru kalnu. Platus, pato- 

gus, kvepiančiais krūmais apsodintas takas vedė aukštyn. 
Abipus tako kas keli žingsniai stovintys akmeniniai suo- 
lai ir lapinės rodė vaišingą rūpestį keliaujančiais maldi- 
ninkais. Tik pasiekęs viršūnę, galėjai pamatyti visą pa- 
stato grožį ir didumą, iš tolo jis atrodė tik kaip vieniša 
bažnyčia. Herbas — mitra, lenkta lazda ir kryžius, akme- 
ny iškalti viršum vartų, — rodė, kad seniau čia būta vys- 
kupo rezidencijos, o užrašas „Benedictus, gui venit in no- 
mine Domini“! kvietė pamaldžius svečius į vidų. Bet kas 
tik įeidavo, nejučiomis sustodavo, nustebęs, sužavėtas 
bažnyčios grožio; bažnyčia su savo puikiu, Paladijaus sti- 
liaus fasadu, su dviem aukštais lengvučiais bokštais sto- 
vėjo kaip centrinis pastatas, o iš abiejų jos pusių buvo 
prisiglaudę šoniniai fligeliai. Centriniame pastate buvo 
dar viršininko kambariai, o fligeliuose vienuolių būstai, 
refektoriumas, kitos susirinkimų salės ir taip pat kamba- 
Iiai atvykstantiems svečiams. Netoli vienuolyno stovėjo 
ūkiniai pastatai, nuomininko sodyba, prievaizdo namas; 
žemai slėny kalvą su vienuolynu juosė dailus Kancheimo 
sodžius, nelyginant margas vešlus vainikas. 

Šis slėnys tęsėsi ligi tolimo kalnyno papėdės. Gausios 
bandos ganėsi sidabrinių upokšnių išraižytose pievose, 
per derlingus javų laukus linksmai traukė kaimiečiai iš 
aplink išsibarsčiusių sodžių, džiaugsminga paukštelių 
giesmė skardėjo tankiuose krūmuose, ilgesingas rago 
balsas gaudė iš tolimų tamsių miškų, sunkiai prikrautos 
baltaburės valtys it sparnais skrido plačia, per slėnį te- 
kančia upe, girdėjosi linksmi upeivių balsai. Visur vešli 
gausybė, dosniai teikiama gamtos palaima, visur judrus, 
niekada nesibaigiantis gyvenimas. Vaizdas į linksmus lau- 
kus nuo kalvos iš vienuolyno langų kėlė dvasią aukštyn 
ir kartu teikė jai tikrą pasitenkinimą. 

Jeigu bažnyčios architektūra buvo kilni, didinga, tai 
jos vidaus įrengimui dėl daugybės margų paauksuotų rai- 
žinių ir nevykusių paveikslų teisėtai galėjai prikišti per- 
krovimą ir vienuolišką neskoningumą. Užtat tuo labiau 


! Palaimintas, kuris ateina Viešpaties vardu (Iot.). 

krito į akis stilingas viršininko kambarių įrengimas. Iš 
bažnyčios Choro galėjai tiesiai patekti į erdvią salę, skir- 
tą dvasininkų susirinkimams, kur taip pat buvo laikomi 
muzikos instrumentai ir gaidos. Iš tos salės ilgas jonėni- 
nių kolonų takas vedė į vienuolyno viršininko aparta- 
mentus. Šilkiniai sienų apmušalai, rinktiniai įvairių 
mokyklų geriausių meistrų paveikslai, biustai, įžymių baž- 
nyčios vyrų statulos, kilimai, daili grindų mozaika, bran- 
gūs baldai, viskas čia rodė, kad vienuolynas gausiai šel- 
piamas ir turtingas. Bet tas matomas turtas nebuvo žė- 
rinti prabanga, kuri akina, bet nedžiugina, stebina, bet 
neteikia akiai malonumo. Viskas buvo savo vietoje, nė 
vienas daiktas pagyrūniškai nereikalavo viso dėmesio sau, 
tuo nustelbdamas kitus, todėl čia negalvojai apie to ar kito 
papuošalo brangumą, bet jauteisi maloniai veikiamas vi- 
sumos. Tą malonų įspūdį darė tikras apstatymo saikingu- 
mas, o teisingas saiko jausmas turbūt ir yra tas, ką pa- 
prastai vadiname geru skoniu. Viršininko apartamentų 
patogumas ir jaukumas dvelkė prabanga, bet tikros pra- 
bangos juose nebuvo, todėl niekas negalėjo piktintis, kad 
visa tai sugabeno ir sustatė dvasininkas. 

Viršininkas Krizostomas, prieš kelerius metus atvykęs į 
Kancheimą, pats įrengė šį būstą, koks jis dabar buvo, ir 
visas šio žmogaus Charakteris, visas gyvenimo būdas, dar 
jo paties nemačius.ir nieko apie jį nežinant, gyvai atsi- 
spindėjo šiame apstatyme ir bylojo apie jo aukštą dva- 
sinį išsilavinimą. 

Dar neturįs penkiasdešimt metų, aukštas, dailaus sto- 
to, dvasinga vyriškai gražaus veido išraiška, visu savo 
elgesiu simpatingas ir taurus, viršininkas kiekvienam, kas 
prie jo prisiartindavo, kėlė priderančią jo luomui pagar- 
bą. Uolus bažnyčios karys, nenuilstantis kovotojas už sa- 
vo ordino, savo vienuolyno teises, jis vis dėlto atrodė 
nuolaidus ir pakantus. Bet kaip tik šis tariamas nuolaidu- 
mas buvo ginklas, kuriuo jis gerai mokėjo naudotis ir 
kuriuo įveikdavo kiekvieną, net aukščiausios valdžios 
pasipriešinimą. Nors ir galėjai nujausti, kad už paprastų 
saldžių žodžių, kurie tartum plaukė iš tyros širdies, slypi 

vienuolio gudrybė, bet iš paviršiaus matėsi tik įžymaus 
proto lankstumas ir nusimanymas apie slaptesnius baž- 
nyčios reikalus. Viršininkas buvo Romos tikėjimo propa- 
gandos auklėtinis. Pats visiškai nelinkęs atsisakyti gyve- 
nimo poreikių, kiek jie derinosi su dvasininko papročiais 
ir tvarka, jis ir savo gausiems pavaldiniams davė visišką 
laisvę, kokios tik jie pagal savo luomą galėjo reikalauti. 
Todėl vieni, pasirinkę tą ar kitą mokslo šaką, studijavo, 
užsidarę Celėse, o kiti tuo tarpu linksmai vaikštinėjo po 
vienuolyno parką ir leido laiką, smagiai šnekučiuodamie- 
si; vieni, linkę į pamaldžias meditacijas, pasninkavo ir 
gyveno paskendę nuolatinėse maldose, kiti smaguriavo 
prie gausiai apkrauto stalo ir atlikdavo tik tokią religinę 
praktiką, kokios reikalavo ordino regula; vieni nenorėjo 
niekur kelti kojos iš vienuolyno, kiti vykdavo į tolimas 
keliones ir, atėjus laikui, net pakeisdavo ilgą abitą trum- 
pu šaulio švarkeliu ir švaistydavosi po apylinkę kaip šau- 
nūs medžiokliai. Kad ir kokie skirtingi buvo brolių po- 
linkiai, kuriuos kiekvienas galėjo vystyti kaip širdis gei- 
džia, visus juos jungė entuziastiška meilė muzikai. Be- 
maž kiekvienas buvo išsilavinęs muzikantas, ir jų tarpe 
buvo virtuozų, kurie būtų galėję groti geriausioj rūmų 
kapeloj. Turtingas gaidų rinkinys, puikiausi instrumen- 
tai leido kiekvienam groti kuo tik nori, o dažni rinktinių 
kūrinių koncertai iš kiekvieno reikalavo nuolatinių pra- 
tybų. 

Kreislerio atvykimas šiam muzikiniam gyvenimui su- 
teikė naujos ugnies. Mokslininkai užvertė savo knygas, pa- 
maldieji sutrumpino maldas, visi susispietė apie Kreislerį, 
kurį visi mylėjo ir jo kūrinius vertino labiau, negu kieno 
kito. Pats viršininkas buvo nuoširdžiai prie jo prisirišęs; 
ir jis, ir visi kiti stengėsi kaip mokėdami rodyti Kreis- 
lėriui savo pagarbą ir meilę. 

Jeigu apylinkę, kurioje buvo vienuolynas, galėjai pa- 
vadinti rojumi, jei gyvenimas vienuolyne teikė puikiausių 
patogumų, prie kurių, be abejo, reikia priskirti gardų 
valgį ir kilnius vynus, pilstomus tėvo Hilarijaus, jei bro- 
liai visada buvo smagūs ir linksmi kaip ir pats viršinin- 

kas, ir jei Kreisleris galėjo visiškai atsidėti menui, į kurį 
be paliovos krypo visos jo mintys, tai nenuostabu, kad 
Čia jo audringa dvasia po ilgo laiko pirmą kartą nurimo. 
Prigeso net jo piktas humoras, jis pasidarė švelnus ir 
romus kaip vaikas. Dar daugiau, jis pradėjo tikėti savim, 
dingo tas vaiduokliškas antrininkas, išaugęs iš sužeistos 
širdies kraujo. 

Kažkur apie kapelmeisterį Johanesą Kreislerį sako- 
ma, kad draugai negalėdavę priversti jo užrašyti savo kū- 
rinių, o jei jis katrą ir užrašydavo, tai tučtuojau po to su- 
degindavo, nors ir kažin kaip būtų džiaugęsis pavykusia 
kompozicija. Taip galėjo būti anuo lemtingu metu, kada 
vargšui Johanesui grėsė neišvengiama pražūtis, bet apie 
tą laikotarpį jūsų biografas kol kas nieko tikro nežino. 
Bet dabar, Kancheimo vienuolyne, Johanesas nemėgino 
deginti savo kūrinių, kurie liejosi jam tiesiog iš širdies 
ir dvelkė saldžiu, maloniu grauduliu, išreikšdami visai 
kitą nuotaiką, negu seniau, kai jis pernelyg dažnai ga- 
lingais burtais iš harmonijos gelmių iššaukdavo kraupias 
dvasias, keliančias žmonių širdyse baimę, siaubą, visas 
beviltiško ilgesio kančias. 

Vieną vakarą bažnyčios chore paskutinį kartą buvo 
surepetuotos mišios, kurias Kreisleris ką tik buvo baigęs 
ir kurios kitą rytą turėjo būti atliktos. Broliai buvo jau iš- 
siskirstę po savo celes, Kreisleris vienas stovėjo kolonų 
take ir žvelgė į apylinkę, nutviekstą paskutinių gęstan- 
čios saulės spindulių. Ir jam pasirodė, kad toli toli dar 
kartą suskambėjo jo kūrinys, ką tik gyvai atliktas brolių 
choro. Bet kai prisiartino „Agnus Dei"!, jį vėl ir dar stip- 
riau užliejo neišsakomas tos valandos džiaugsmas, kada 
jam apsireiškė šio „Agnus Dei“ garsai. ,Ne,— sušuko jis 
su karštomis ašaromis akyse,— tai ne aš, tai tu, tu vie- 
na! Tu mano vienintelė svajonė, mano vienintelis il- 
gesys|" 

Tikrai buvo nuostabu, kaip Kreisleris sukūrė šią mi- 
šių dalį, kurioje ir viršininkas, ir broliai jautė karščiausio 

pamaldumo, pačios dangiškosios meilės išraišką. Visiš- 
kai pasinėręs į jau pradėtas, bet toli gražu nebaigtas 
mišias, jis vieną naktį susapnavo, tartum to šventojo 
diena, kuriai buvo skiriamos mišios, jau atėjus, jis stovi 
prie pulto, pasidėjęs užbaigtą partitūrą, viršininkas prie 
altoriaus užgieda ir prasideda jo „Kyrie“! 

Viena dalis sekė po kitos, išbaigtas atlikimas stebina 
jį patį, nešte neša ligi „Agnus Dei“. Tada jis išsigandęs 
pamato, kad toliau partitūros lapai balti, neužrašyta nė 
viena nata, broliai stebisi, kodėl jis staiga nuleido lazde- 
lę, ir laukia, kada jis pagaliau pradės, kada pagaliau baig- 
sis tyla. Bet baimė ir sumišimas užgula jį kaip kalnas, ir 
jis, nors ir turėdamas širdy visiškai užbaigtą ,„Agnus“, 
niekaip negali perkelti jo į partitūrą. Tada staiga pasiro- 
do žavus angelas, žengia prie pulto ir dangiškais tonais 
užgieda „Agnus“, ir tas angelas — Julija! Aukščiausios 
laimės ir įkvėpimo pagautas, Kreisleris atbudo ir užrašė 
tokį „Agnus“, koks jam apsireiškė sapne. Šitą sapną 
Kreisleris dabar sapnavo antrą kartą, jis girdėjo Julijos 
balsą, vis aukščiau ir aukščiau kilo garsų bangos, ir kai 
choras pradėjo „Dona nobis pacem"2, jis pasijuto užlie- 
tas tūkstančio džiaugsmų, skęstantis laimės jūroj. 

Lengvas smūgis per petį pažadino Kreislerį iš jį ap- 
ėmusios ekstazės. Priešais stovėjo viršininkas, su pasi- 
tenkinimu jį stebėdamas. 

— Ar ne tiesa, mano sūnau Johanesai,— prabilo jis — 
kad tas, ką tu širdies gilumoj pajutai, kas tau puikiai ir 
stipriai pavyko išreikšti, dabar džiugina visą tavo sielą? 
Man rodos, tu galvojai apie savo mišias, kurias aš laikau 
bene geriausiu iš visų tavo kūrinių. 

Kreisleris tylomis spoksojo į viršininką, vis dar nega- 
lėdamas ištarti žodžio. 

— Na, na,— šypsodamas kalbėjo viršininkas, — nusi- 
leisk iš aukštybių, kur esi iškilęs! Ar tik nekomponuoji 
mintyse ir netęsi darbo, kuris tau gal ir malonus, bet pa- 

kūrybines mintis, pavaikščiokim šiame vėsiame take ir 
laisvai pasišnekėkim. 

Ir viršininkas pradėjo kalbą apie vienuolyno tvarką, 
apie vienuolių gyvenimo būdą, gyrė tikrai linksmą jų šir- 
džių pamaldumą ir pagaliau paklausė kapelmeisterį, ar 
jis (viršininkas) neklystąs, tardamas ir pastebėjęs, kad per 
tuos vienuolyne praleistus mėnesius Kreisleris aprimo, 
išsivadavo iš kažkokių varžtų, labiau pamėgo kurti di- 
dįjį meną, kuris išaukština tarnavimą bažnyčiai. 

Kreisleris turėjo su tuo sutikti ir dar pridūrė, kad vie- 
nuolynas jam tapo prieglobsčiu, atvėrusiu vartus pabė- 
gėliui, ir kad čia jis jaučiasi taip, lyg būtų tikras ordino 
brolis ir niekada nebeketintų palikti šių sienų. 

— Neatimkit iš manęs, garbusis tėve, tos apgaulės, 
kurią teikia man šis drabužis — užbaigė Kreisleris.— Leis- 
kite man tikėti, kad atlyžusio likimo malonė leido man, 
grėsmingos audros blaškomam, sudužti prie salos, kuri 
mane priglaudė, kur niekada nebus sunaikinta graži sva- 
jonė — paties meno nešamas įkvėpimas. 

— Iš teisybės, — atsakė viršininkas nepaprastai mei- 
liu, nušvitusiu veidu,— iš teisybės, mano sūnau Johane- 
sai, drabužis, kurį tu nešioji, kad nesiskirtum nuo mūsų 
brolių, tau pritinka, ir norėčiau, kad jo nebenusivilktum. 
Tu pats garbiausias benediktinas, kokį tik esu matęs. 

— Tačiau, — vėl pradėjo jis po trumpos tylos, imda- 
mas JoHanesą už rankos, — juokauti čia negalima. Jūs ži- 
note, Johanesai, kaip aš jus pamilau nuo to laiko, kai 
susipažinom, kaip mano nuoširdus prisirišimas augo kar- 
tu su didele pagarba jūsų puikiam talentui. Ką myli, tuo 
ir rūpiniesi, ir kaip tik tas rūpestis vertė mane kone bai- 
mingai stebėti jus nuo to laiko, kai apsigyvenot vienuo- 
lyne. Tas stebėjimas privedė mane prie įsitikinimo, ku- 
rio negaliu slėpti. Jau seniai norėjau jums šiuo reikalu 
atverti savo širdį, tik laukiau patogios progos, ir štai ji 
atėjo! Kreisleri! Atsižadėkite pasaulio, stokite į mūsų or- 
diną! 

Kad ir kaip gera buvo Kreisleriui vienuolyne, kad ir 

kaip jis džiaugėsi, galėdamas pratęsti tą gyvenimą, kuris 
jam atnešė taiką ir ramybę, išjudino jo kaip menininko 
veiklą, tačiau viršininko pasiūlymas jį bemaž nemaloniai 
nustebino, jis niekada nė iš tolo rimtai negalvojo atsi- 
žadėti laisvės ir užsidaryti vienuolyne, nors keletą kartų 
ir buvo kilęs toks užgaidas, kuris, matyt, nepraėjo virši- 
ninko nepastebėtas. Labai nustebęs, jis pažvelgė į virši- 
ninką, bet tas neleido jam prasižioti ir kalbėjo toliau: 

— Pirma ramiai išklausykit mane, Kreisleri, paskui at- 
sakysit. Man, žinoma, rūpi laimėti bažnyčiai puikų tarną, 
tačiau bažnyčia smerkia bet kokį įkalbinėjimą ir tik nori 
sužadinti vidinę tikrojo pažinimo kibirkštį, kad ji sulieps- 
notų skaisčia tikėjimo liepsna ir sunaikintų bet kokį ap- 
kvaišimą. Todėl aš tik noriu atskleisti tai, kas galbūt 
neaiškiai, miglotai slypi jūsų krūtinėj, kad jūs pats tą 
aiškiai pažintumėt. Argi reikia jums, mano Johanesai, 
kalbėti apie kvailus prietarus, kurie skleidžiami pasauly 
apie vienuolyno gyvenimą? Girdi, į vienuolyną žmogų 
visada atvaro koks nors baisus likimas, ir čia, atsižadė- 
jęs visų pasaulio džiaugsmų, jis nugyvena savo amžių 
nuolatinėse kančiose ir liūdesy. Vienuolynas tada būtų 
niūrus kalėjimas, kur uždarytas beviltiškas liūdesys dėl 
amžinai prarasto gėrio, nusiminimas, išradinga savęs kan- 
kinimo beprotybė, kur nusibaigę, viena koja grabe sto- 
vintys šešėliai išblyškę tempia savo varganą gyvenimo 
naštą, dusliai šnabždėdami maldas ir taip išliedami širdį 
draskančią baimę! 

Kreisleris neiškentęs nusišypsojo, nes, viršininkui kal- 
bant apie nusibaigusius, išblyškusius šešėlius, jis prisi- 
minė ne vieną atsipenėjusį benediktiną ir ypač šaunųjį 
raudonskruostį Hilarijų, kuris nežinojo didesnės kančios, 
kaip gerti prastą vyną, ir kitos baimės, kaip tą, kurią jam 
sukeldavo nauja, ne iš karto suprantama partitūra, 

— Jūs šypsotės iš kontrasto, — kalbėjo toliau viršinin- 
kas,— tarp mano nupiešto vaizdo ir gyvenimo, kurį čia 
matote, ir, aiškų, yra ko šypsotis. Pasitaiko ir taip, kad 
vienas kitas, žemiško skausmo draskomas, amžinai atsiža- 
da visos laimės, visų pasaulio gėrybių ir bėga į vienuoly- 

ną; toks gali džiaugtis, kad bažnyčia jį priima ir kad jos 
prieglobsty jis suranda ramybę, kuri viena paguodžia jį 
dėl iškentėtų vargų ir gali iškelti virš pragaištingo liki- 
mo, valdančio pasaulietišką gyvenimą. Bet kiek daug yra 
tokių, kuriuos į vienuolyną atveda tikras pamėgimas mal- 
dingo, kontempliatyvinio gyvenimo, kurie neranda sau 
vietos pasauly, kuriuos trikdo smulkūs, įkyrūs kasdieni- 
niai reikalai ir tik pasirinktoj vienatvėj jie jaučiasi pa- 
tenkinti. Bet yra ir tokių, kurie neturi aiškaus patrauki- 
mo vienuolio gyvenimui, bet kurių vieta yra tik vienuo- 
lyne. Aš kalbu apie tuos, kurie yra ir lieka pasauly sve- 
timi, nes priklauso aukštesnei būčiai ir tos aukštesnės 
būties reikalavimus laiko gyvenimo sąlyga, todėl nepa- 
liaujamai ieško to, ko žemėįj rasti negalima, amžinai jau- 
čia nepasotinamą ilgesį, blaškosi, veltui ieško taikos ir 
ramybės, į jų atvirą širdį sminga kiekviena paleista strė- 
lė, jų žaizdoms nėra kito balzamo, kaip tik piktas šai- 
pymasis iš priešo, kurio visi ginklai visada nukreipti prieš 
juos. Tik vienuma, monotoniškas, jokių priešų nedrums- 
čiamas gyvenimas ir visų pirma laisvas, nuolat į šviesos 
pasaulį, kuriam jie priklauso, pakeltas žvilgsnis gali at- 
statyti pusiausvyrą ir suteikti jų sielai nežemišką pasi- 
tenkinimą, nepasiekiamą pasaulio klystkeliuos. Ir jūs, jūs, 
mano Johanesai, esate vienas iš tų žmonių, kuriuos aukš- 
Čiausiasis per žemiškus vargus pakelia aukštyn į dangų. 
Gyvas aukštesnės būties pajutimas, kuris amžinai stums 
ir turi stumti jus į konfliktus su lėkštu žemiškuoju gyve- 
nimu, galingai spinduliuoja mene, o tas menas priklauso 
kitam pasauliui ir kaip šventa dangiškosios meilės pa- 
slaptis gyvena jūsų ilgesio pilnoje krūtinėje. Tas menas 
yIa pati karščiausia malda, ir, jam visiškai atsidavęs, jūs 
nieko bendra nebeturite su pasaulio blizgučiais, kuriuos 
jūs su panieka numesit į šalį, kaip išaugęs iš vaiko metų 
jaunuolis numeta senus vaikiškus žaislus. Bėkite visam 
laikui nuo tų kvailai besišaipančių mulkių pajuokos, ku- 
rie jus, mano Johanesai, ne kartą kruvinai sužeidė. 
Draugas išskečia rankas jums sutikti, įvesti jus į saugų 
uostą, kur nepavojingos jokios audros! 

— Jaučiu jūsų žodžiuose gilią tiesą, garbusis drauge, — 
rimtai ir rūsčiai prabilo Johanesas, kai viršininkas nuti- 
10.— Tikra teisybė, kad aš netinku pasauliui, kuris man 
atrodo kaip amžinas, mįslingas nesusipratimas. O vis dėl- 
to — prisipažinsiu atvirai — Mintis užsivilkti tą drabužį, 
aukojant įsitikinimus, gautus su motinos pienu, kelia man 
šiurpą kaip kalėjimas, iš kurio nebėra išėjimo. Man at- 
rodo, kad tas pasaulis, kur kapelmeisteris Johanesas, šiaip 
ar taip, rasdavo vieną kitą gražų darželį, pilną kvepian- 
čių gėlių, vienuoliui Johanesui staiga pavirstų nykia smė- 
lio dykuma, kad, kartą įsitraukus į gyvenimo sūkurį, at- 
sižadėjimas... 

— Atsižadėjimas? — pertraukė  kapelmeisterį  virši- 

ninkas, pakeldamas balsą.— Atsižadėjimasį Argi tu, Jo- 
hanesai, gali kalbėti apie atsižadėjimą, kai meno dvasia 
tavyje darosi vis galingesnė, kai tu stipriais sparnais ky- 
li į žėrinčius debesis? Koks pasaulio malonumas galėtų 
tau dar susukti galvą? Teisybė, — kalbėjo viršininkas 
švelnesniu balsu,— teisybė, Amžinasis įdėjo į mūsų krū- 
tinę jausmą, kuris su nenugalima jėga virpina visą mūsų 
esybę. Tai paslaptingas ryšys, siejantis sielą su kūnu: sie- 
la mano siekianti aukščiausio chimerinės laimės idealo, 
o iš tikrųjų nori tik to, ko būtinai reikalauja kūnas, ir 
taip susidaro sąveika, kuri sąlygoja žmonių giminės pra- 
tęsimą. Nėra reikalo sakyti, kad aš čia kalbu apie vyro ir 
moters meilę ir, žinoma, nemanau, kad lengva jos visiš- 
kai atsižadėti. Bet, Johanesai, jeigu jos atsižadėsi, išsi- 
gelbėsi nuo pražūties. Niekada, niekada tu nepatirsi įsi- 
vaizduotos laimės, kurią teikia žemiškoji meilė. 
„ Pastaruosius žodžius viršininkas ištarė taip iškilmin- 
gai, su tokiu pakilimu, lyg prieš jį gulėtų atvira likimo 
knyga ir iš jos jis vargšui Kreisleriui pranašautų visas 
gresiančias kančias, nuo kurių jį gali išgelbėti tik vie- 
nuolyno sienos. 

Bet dabar Kreislerio veide vėl savotiškai suvirpėjo 
raumenys, o tai visada reikšdavo sukilusią ironijos dva- 
sią. 


261 


— Ai, ai! — prabilo jis— Jūsų prakilnybė neteisus, 
visai neteisus! Jūsų prakilnybė prastai mane pažįsta, klai- 
dina draubužis, kurį aš apsivilkau, norėdamas en mas- 
gue! pamulkinti žmones ir, pats nepažįstamas, drožti ki- 
tiems teisybę į akis, kad žinotų, kas jie tokie] Argi aš 
nesu simpatingas vyras, pačiame stiprume, pusėtinai dai- 
lios išvaizdos, apsišvietęs ir mandagus? Argi aš negaliu 
išsidulkinti gražiausio juodo frako, juo apsivilkti, apsi- 
tempti nuo galvos iki kojų šilkiniais baltiniais ir drąsiai 
žengti prie bet kurios raudonskruostės, mėlynakės arba 
rudakės profesoriaus ar dvaro patarėjo dukrelės ir — ma- 
niera, veidu ir balsu grakščiausias amoroso — tiesiai pa- 
klausti: „Gražiausioji, ar atiduosite man savo ranką ir 
visą savo brangųjį asmenį?" Ir profesoriaus dukrelė nu- 
leistų akis ir tyliai sulementų: „Pakalbėkite su tėčiu!“, 
o dvaro patarėjo dukrelė gal net mestų man svajingą 
žvilgsnį ir užtikrintų jau seniai pastebėjusi mano tylią 
meilę, kurią aš tik dabar išreiškęs žodžiais, ir, tarp kitko, 
užsimintų apie vestuvinės suknelės papuošalus. Ir, o 
Viešpatie, su kokiu džiaugsmu gerbiamieji tėveliai ati- 
duotų dukreles, pasipiršus tokiam garbingam žmogui, kaip 
didžiojo kunigaikščio ekskapelmeisteris. Bet aš galėčiau 
pakilti ir į aukštesnio romantizmo sferas, galėčiau mestis 
į idilę ir pasiūlyti savo širdį ir ranką sveikata trykštan- 
čiai nuomininko dukrai tuo metu, kai ji slegia ožkos 
sūrį, arba kaip notaras Pistofolas bėgti į malūną ir išsi- 
rinkti sau dievaitę dangiškuose miltų debesyse! Kas at- 
stumtų ištikimą, dorą širdį, kuri nieko kito netrokšta, tik 
vestuvių, vestuvių, vestuvių! Man nesiseks meilėj? Jūsų 
prakilnybė nepagalvojo, kad aš pats tas, kuriam gali pa- 
siutusiai sektis tokioj meilėj, kurios paprasčiausia tema 
yra: jeigu myli tu mane, tai paimsiu aš tave, o tolimes- 
nės jos variacijos po vestuvinio allegro brillante groja- 
mos šeimyniniame gyvenime. Jūsų prakilnybė nežino, kad 
aš jau daug anksčiau labai rimtai galvojau vesti. Tada 

dar, teisybė, buvau jaunas, neprityręs ir neapsišvietęs 
žmogus, Mat buvau septynerių metų amžiaus, bet trisde- 
šimt trejų metų panelė, kurią buvau išsirinkęs už nuo- 
taką, šventai prižadėjo man už kito netekėti, ir aš neži- 
nau, kodėl paskui viskas iširo. Dabar jūsų šventenybė 
matote, kad pasisekimas meilėj man šypsosi nuo pat vai- 
kystės, o dabar tik duokit šilkines kojines, šilkines koji- 
nes ir batus, ir apsiavęs aš lekiu be dvasios pirštis tai, 
kuri jau laiko ištiesusi grakščiausią pasauly pirštelį ir lau- 
kia užmaunant žiedo. Jeigu rimtam benediktinui pritik- 
tų išlieti džiaugsmą straksėjimu, aš tučtuojau jūsų pra- 
kilnybės akyse pašokčiau matelotą, gavotą ar valsą-ga- 
lopą iš didžios laimės, kur mane užlieja, prisiminus nuo- 
taką ir vestuves. Oho, manęs nepaimsit, kai kalbama apie 
meilę ir vedybas! Norėčiau, kad jūsų prakilnybė teiktųsi 
tai suprasti. 

— Nenorėjau pertraukti jūsų keistų juokų, kapelmeis- 
teri, — atsakė viršininkas, kai Kresleris pagaliau nutilo,— 
jie tik patvirtina mano žodžius. Aš jaučiu tą adatą, ku- 
ri turėjo man įdurti, bet neįdūrė. Mano laimė, kad aš 
niekada netikėjau ta chimeriška meile, kuri be kūno ple- 
vena ore ir nieko neturi bendro su žmogaus prigimtim. 
Kaip gali būti, kad jūs su tokia liguista dvasios įtampa... 
Bet gana apie tai! Laikas iš arčiau patyrinėti tą grėsmin- 
gą priešą, kuris jus persekioja. Ar, būdamas Zighartsho- 
fe, jūs nieko negirdėjot apie to nelaimingojo dailininko 
Leonhardo Etlingerio likimą? 

Kai viršininkas ištarė šį vardą, -Kreislerį iš baimės 
nukrėtė šiurpas. Jo veide nebeliko nė krislelio tos kan- 
džios ironijos, kuri buvo jį pagavusi, ir jis dusliu balsu 
paklausė: 

— Etlingeris? Etlingeris? Kas jis man? Ką aš turiu 
su juo bendro? Aš niekada jo nepažinau, tik vieną kar- 
tą mano įkaitusiai vaizduotei pasirodė, kad jis kalba su 
manim iš vandens. 

— Nurimk,— švelniai ir lipšniai tarė viršininkas, im- 
damas Kreislerį už rankos, — nurimk, mano sūnau Joha- 

nesai. Tu nieko neturi bendro su tuo nelaiminguoju, kurį 
per daug smarkiai įsiliepsnojusi aistra įstūmė į giliausią 
pražūtį. Bet jo baisi dalia tebūnie tau įspėjimas. Mano sū- 
nau Johanesai! Tu eini dar slidesniu keliu, negu jis, to- 
dėl bėk, bėk! Hedvigal Johanesai, piktas sapnas laiko 
kunigaikštytę stipriuose pančiuose, kurie atrodo nesutrau- 
komi, jei neatsiras kokia laisva dvasia, kuri juos perkirs- 
tų! O tu? 

Šimtai minčių užplūdo Kreislerį, išgirdus šiuos viršinin- 
ko žodžius. Jis pamatė, kad viršininkas žino ne tik visus 
kunigaikščio šeimos įvykius Zighartshofe, bet ir tai, kas 
ten dėjosi jam nesant. Jam paaiškėjo, kad liguistai 
jautriai kunigaikštytei suartėjimas su juo galėjo būti 
pavojingas, o kam tas daugiausia kėlė baimės, kas kitas 
galėjo labiau trokšti, kad jis pasitrauktų iš kelio, jei ne 
patarėja Benconį Tikriausiai ji palaikė ryšius su virši- 
ninku ir sužinojo apie jo (Kreislerio) buvimą vienuoly- 
ne, ji ir buvo visų šio garbaus vienuolio sumanymų įkvė- 
pėja. Jis aiškiai prisiminė visas situacijas, kada kuni- 
gaikštytė tiktai atrodė pagauta gimstančios aistros, bet 
mintis, kad jis pats galėjo būti tos aistros objektas, kaž- 
kodėl kėlė jam vaiduoklišką baimę. Jam atrodė, tartum 
kokia svetima dvasia per jėgą braunasi į jo sielą ir nori 
išplėšti jam minties laisvę. Prieš akis jam stojo kunigaikš- 
tytė Hedviga, įbedė į jį savo keistą žvilgsnį, ir tą pačią 
akimirką elektros smūgis sukrėtė visus jo nervus, kaip 
tada, kai jis pirmą kartą palietė kunigaikštytės ranką. 
Bet dabar sukrėtimas nebesukėlė tos šiurpios baimės, jis 
pajuto, kad maloni šiluma užliejo jo sielą, ir jis tyliai 
lyg pro miegus tarė: 

— Mažoji išdykėle raja torpedo, tu vėl mane vilioji, 
nors žinai, kad negali manęs sužeisti nenubausta, juk aš 
tik iš meilės tau įstojau į vienuolyną? 

Viršininkas stebėjo kapelmeisterį veriančiu žvilgsniu, 
lyg norėdamas įsiskverbti į pačią širdį, paskui rimtai ir 
iškilmingai prabilo: 

— Su kuo tu kalbi, sūnau Johanesai? 

Kreisleris pakirdo iš savo sapno; jam dingtelėjo, kad 


264 


jeigu viršininkas viską žino, kas įvyko Zighartshofe, tai 
tikriausiai žino ir kas atsitiko po tos katastrofos, kuri 
privertė jį bėgti, ir jam parūpo daugiau apie tai suži- 
noti. 

— Kalbėjau,— atsakė jis viršininkui, keistai šypsoda- 
masis,— kaip jūsų prakilnybė girdėjote, tik su išdykėle 
raja torpedo, kuri neprašyta įsikišo į mūsų protingą kal- 
bą ir norėjo mane dar labiau sugluminti. Bet su didžia 
širdgėla turiu pastebėti, kad kai kurie žmonės laiko ma- 
ne dideliu mulkiu ir lygina su amžinatilsį dvaro dailinin- 
ku Leonhardu Etlingeriu, užsigeidusiu prakilnią asmeny- 
bę, kuri, aišku, negalėjo kreipti į jį nė mažiausio dėme- 
sio, ne tik piešti, bet ir mylėti, ir dar taip vulgariai, kaip 
Hansas savo Grėtę. O Viešpatie! Argi aš, gražiausiais 
akordais akompanuodamas nevykusiam cCypavimui, bu- 
vau kada nepagarbus? Argi aš išdrįsau kada paliesti ne- 
deramas ar niekingas temas apie susižavėjimą ir skaus- 
mą, apie meilę ir neapykantą, kai mažoji kunigaikštiško 
kraujo užsispyrėlė teikdavosi savo keistu elgesiu krėsti 
visokias nematytas išdaigas ir erzinti garbingus žmones 
magnetiniais reiškiniais? Argi aš kada taip dariau? Pasa- 
kykit... 

— Bet, mano Johanesai,— nutraukė jį viršininkas, — 
tu vieną kartą kalbėjai apie artisto meilę... 

Kreisleris įbedė akis į viršininką, paskui, susiėmęs 
rankas ir pakėlęs aukštyn akis, sušuko: 

— Dangau! Tai šit kas! Gerieji žmonės, — kalbėjo jis 
toliau, ir ana keista šypsena vėl pasirodė jo veide, nors 
vidinis skausmas gniaužė jam gerklę, — gerieji Žmonės, 
ar jūs niekada, kad ir prasčiausioj daržinėj, negirdėjote 
princo Hamleto sakant dorajam Giuldensternui: maigy- 
kit mane kaip norit, bet groti manimi jūs vis vien nega- 
lėsit? Po velnių! Lygiai taip buvo man. Kodėl jūs šnipi- 
nėjate atviraširdį Kreislerį, jeigu meilės melodijos, sly- 
pinčios jo širdyje, rėžia jums ausį? O Julija! 

Viršininkas sužiuro, lyg išgirdęs ką netikėta ir tartum 
nebežinodamas, ką sakyti, o Kreisleris stovėjo prieš jį ir, 
pagautas ekstazės, žvelgė į ugnies jūrą vakaruose. 

Staiga vienuolyno bokštuose sugaudė varpai, ir ste- 
buklingi dangaus aidai ėmė plaukti auksu žėrinčiais de- 
besimis. 

— Su jumis,— sušuko Kreisleris, plačiai išskėsdamas 
rankas, — su jumis noriu skristi, akordai! Jūsų nešamas 
tepakyla prie manęs beviltiškiausias skausmas, mano 
krūtinėje tesunaikina pats save, jūsų balsai, tie dangiš- 
kos ramybės pasiuntiniai, tegu skelbia, kad skausmas iš- 
tirpo viltyje, amžinosios meilės ilgesy. 

— Skambina vakarinėms pamaldoms,— tarė viršinin- 
kas,— girdžiu ateinant brolius. Rytoj, brangusis drauge, 
gal dar pasikalbėsim apie kai kuriuos įvykius Zigharts- 
hofe. 

— O! — sušuko Kreisleris, tik dabar vėl prisiminęs, 
ką jis norėjo sužinoti iš viršininko.— O, jūsų prakilnybe, 
noriu išgirsti apie linksmas vestuves ir visa kita. Princas 
Hektoras juk negaišdamas griebs ranką, kurios jau siekė 
iš tolumos? Juk žaviajam sužadėtiniui nieko blogo nenu- 
tiko? 

Dabar iš viršininko veido dingo visas iškilmingumas, 
ir jis tarė su būdingu jam švelniu humoru: 

— Žaviajam sužadėtiniui nieko blogo nenutiko, ma- 
no dorasis Johanesai, bet sako, kad jo adjutantą įgėlė 
miške vapsva. 

— Cha, cha! — nusijuokė  Kreisleris, — cha, chal 
Vapsva, kurią jis norėjo išrūkyti ugnimi ir dūmais! 

Kolonų take pasirodė broliai ir... 

(M. p. t.).... piktas priešas, pasinešęs doram romiam 
katinui ištraukti skanų kąsnelį tiesiog iš panosės? Netru- 
kus mūsų jaukią draugiją ant stogo ištiko toks smūgis, 
nuo kurio ji nebegalėjo atsigauti. Tas nedoras, visus ka- 
čių džiaugsmus drumsčiantis priešas pasirodė stipraus, 
įtūžusio filisterio pavidalu ir vadinosi Achilas. Į savo ho- 
meriškąjį bendravardį jis nedaug kuo tebuvo panašus, ne- 
bent sakytume, kad pastarojo didvyriškumas irgi labiau- 
siai pasireiškė tam tikru bejėgišku nerangumu ir grubio- 
mis tuščiavidurėmis frazėmis. Achilas iš tikrųjų buvo pa- 
prasčiausias mėsininko šuo, bet ėjo kiemšunio pareigas, 

o ponas, pas kurį jis tarnavo, norėdamas pripratinti prie 
namų, laikė jį pririštą, taigi laisvai lakstyti jis galėdavo 
tik naktį. Nepaisant jo bjauraus būdo, kai kas iš mūsų 
jo labai gailėjosi, bet jis buvo toks kvailas, kad savo ne- 
laisvės visai neėmė į galvą, manydamas, jog sunki gran- 
dinė puošia jį ir teikia jam orumo. Achilas buvo labai 
nepatenkintas mūsų naktinėmis puotomis, girdi, mes 
trukdą jam miegoti, o juk jam reikėjo lakstyti ir saugoti 
namus nuo visokių pavojų, ir jis įsiutęs grūmojo nušluo- 
siąs triukšmadarius nuo žemės paviršiaus. Bet kad dėl 
savo nerangumo jis negalėjo užlipti nė ant aukšto, o ką 
jau bekalbėti apie stogą, tai į jo grasinimus mes nekrei- 
pėm nė menkiausio dėmesio ir ūžėm sau toliau. Achilas 
griebėsi kitų priemonių. Jis pradėjo puolimą kaip tikras 
generolas mūšį — pirma klastingais užkabinėjimais, o 
paskui atvira ugnim. 

Kai tik mes pradėdavom dainuoti, visokie špicai, su ku- 
riais Achilas retkarčiais teikdavosi pažaisti, lamdydamas 
juos savo negrabiomis letenomis, jam paliepus, taip pra- 
gariškai užskalydavo, kad mes nebegirdėdavom nė vie- 
nos savo gaidelės. Dar daugiau! Tie filisterio pakalikai 
įsiverždavo į pat palėpę ir, jei mes parodydavom nagus, 
nesileisdavo su mumis į atvirą dorą kovą, bet savo stau- 
gimu ir skalijimu sukeldavo tokį baisų alasą, kad, jeigu 
pirma negalėdavo miegoti tik kiemo šuo, tai dabar ne- 
besumerkdavo akių pats namų šeimininkas. Nebesulauk- 
damas to pragariško spektaklio pabaigos, jis vieną kartą 
čiupo bizūną ir puolė vaikytis naktibaldų, siautėjančių 
virš jo galvos. 

O katine, kurs skaitysi šias eilutes, jei tavo krūtinėj 
plaka tikrai vyriška širdis, jei galvoj šviečia protas, o ta- 
vo ausys neišlepintos, ar tu girdėjai ką bjauresnio, kok- 
tesnio, nekenčiamesnio ir, be to, niekingesnio už tą spie- 
giantį, rėžiantį, visais tonais disonuojantį įsiutusių špi- 
cų lojimą? O, tie maži, vizginantys uodegą, čepsintys, iš 
pažiūros tokie geručiai padarai, saugokis jų, katine! Ne- 
tikėk jais! Tikėk manim, špico meilumas pavojingesnis 
už išleistus tigro nagus! Nebekalbėkim apie skaudžius, 

deja, taip dažnai patirtus pergyvenimus, ir grįškime prie 
tolesnės mūsų istorijos eigos. 

Taigi, kaip sakiau, šeimininkas čiupo bizūną ir puolė 
vaikyti naktibaldų iš palėpės. Bet kas iš to išėjo! Špicai, 
vizgindami uodegomis, apspito šeimininką, ėmė laižyti 
jam kojas ir suvaidino, kad visas tas pragariškas triukš- 
mas sukeltas tik dėl jo ramybės, nors per tai jis kaip tik 
ir buvo netekęs ramybės. Jie, girdi, loję, tik norėdami 
išvaikyti mus, keliančius orgijas ir per daug aukštais to- 
nais traukiančius dainas ant stogo. Deja, špicų iškalbin- 
gumas įtikino šeimininką, tuo labiau kad kiemsargis šuo, 
jo paklaustas, patvirtino tai su velniška neapykanta 
mums. Dabar prasidėjo mūsų persekiojimas| Iš visur mus 
vaikė sargai su šluotkočiais, su plytgaliais, be to, visur 
pristatė kilpų ir spąstų lapėms gaudyti, į kuriuos mes 
turėjom įkliūti ir, deja, įkliūdavom. Nelaimė ištiko ir ma- 
no mieląjį draugą Mucijų. Jis įkliuvo į lapės spąstus, ku- 
rie jam žiauriai sutraiškė dešinę užpakalinę koją. 

Taip atėjo galas mūsų linksmam gyvenimui, ir aš su- 
grįžau į pakrosnį pas savo šeimininką, liūdnoj vienatvėj 
apverkdamas savo nelaimingų draugų likimą. 

Vieną dieną į mano pono kambarį įžengė ponas Lo- 
tarijus, estetikos profesorius, o paskui jį įšoko Pontas. 

Negaliu apsakyti, kokį nemalonų, kraupų jausmą su- 
kėlė man Ponto pasirodymas. Nors jis nebuvo nei kiem- 
sargis šuo, nei špicas, bet vis tiek buvo iš tos giminės, 
kurios priešiškumas sugriovė mano gyvenimą linksmoje 
katinų buršų draugijoje, ir jau vien dėl to ir jis pats, ir 
jo draugystė kėlė man nepasitikėjimą. Be to, Ponto žvilgs- 
ny ir visoje jo laikysenoje aš įžiūrėjau kažkokį pasipūti- 
mą, kažkokią ironiją ir todėl nutariau verčiau visai su 
juo nešnekėti. Tyliai tyliai nuslinkau nuo savo pagalvio 
ir, vienu šuoliu įšokęs į krosnį, privėriau dureles, kurios 
kaip tik buvo atidarytos. 

Ponas Lotarijus šnekėjosi apie šį bei tą su maestro, 
bet aš jų kalbos nesiklausiau, visas mano dėmesys buvo 
nukreiptas į Pontą, kuris, mandrai niūniuodamas kažko- 
kią dainelę, pastraksėjo po kambarį, paskui užšoko ant 

palangės ir ėmė žiūrėti į gatvę. Kas minutę jis kaip koks 
fanfaronas linkčiojo einantiems pro šalį pažįstamiems, 
kartkartėmis net viauksėjo, matyt, norėdamas atkreipti 
praeinančių savo giminės gražuolių dėmesį. Apie mane 
tas strakalas, rodos, nė galvoti negalvojo, ir nors aš, kaip 
sakiau, visai nenorėjau su juo šnekėti, bet mane erzino, 
kad jis nepasiteiravo apie mane ir visai manim nesido- 
mėjo. 

Visai kitaip ir, man rodos, daug mandagiau elgėsi es- 
tetikos profesorius ponas Lotarijus. Apsidairęs kambary, 
jis kreipėsi į maestrą: 

— O kurgi jūsų šaunusis mesjė Murklys? 

Nėra nieko užgaulesnio, kaip dorą katiną buršą pa- 
vadinti nelemtu žodžiu mesjė, bet per tuos estetikus šioj 
žemėj daug ko tenka iškęsti, todėl aš atleidau profeso- 
riui šį įžeidimą. 

Maestro Abrahamas užtikrino, kad aš jau kuris lai- 
kas vaikštau savais keliais ir ypač naktį retai būnu na- 
mie, todėl visada atrodau nuvargęs ir apsiblausęs. Ką 
tik aš gulėjęs ant pagalvio, ir jis iš tikrųjų nežinąs, kur aš 
taip greit dingęs. 

— Aš spėju,— kalbėjo profesorius toliau — aš spė- 
ju, maestro Abrahamai, kad jūsų Murklys... Bet gal jis čia 
kur pasislėpęs klausosi? Apsidairykim truputėlį. 

Aš patyliukais nulindau gilyn į krosnį, bet lengva su- 
prasti, kaip pastačiau ausis, išgirdęs, kad kalbama apie 
mane. 

Profesorius išieškojo visas kerteles, bet nieko nera- 
do; maestro labai stebėjosi tokiu jo rūpestingumu ir 
juokdamasis sušuko: 

— Iš tikrųjų, proiesoriau, čia jau per daug garbės 
mano Murkliui! 

— Aha,— atsakė profesorius,— įtarimas, kad jūs, ma- 
estro, darydamas pedagoginius eksperimentus, katiną pa- 
vertėt poetu ir rašytoju, man neišeina iš galvos. Atsime- 
nat tą sonetą — glosą, kurią mano Pontas tiesiog ištraukė 
jūsų Murkliui iš letenų? Bet bala nematė to soneto, nau- 
dodamasis Murklio nebuvimu, aš noriu jums pasakyti sa- 

vo nemalonius spėliojimus ir perspėti jus, kad jūs rimtai 
pasektumėt savo katino elgesį. Nors man katės ir nerūpi, 
bet pastebėjau, kad kai kurie iki šiol visada meilūs ir 
mandagūs katinai dabar staiga įgavo tokias manieras, 
kurios grubiai pažeidžia visus papročius ir tvarką. Jie ne- 
bestato, kaip visada, nužemintai kupros, nebesiglausto 
apie kojas, bet išdidžiai riečia nosį ir nesigėdina žaiža- 
ruojančiomis akimis ir piktu urzgimu išduoti savo pir- 
mykštę laukinę prigimtį, o kartais net ir nagus parodo. 
Jie nebevertina kuklaus tylaus elgesio, nebesirūpina ir 
savo išvaizda, nebesistengia atrodyti kaip padorūs pi- 
liečiai. O ką jau bekalbėti apie prausimąsi, kailio išsi- 
laižymą, per ilgų nagų kramtymą!| Jie laksto susivėlę, 
pasišiaušę, sustirusiom uodegom, keldami baimę ir pasi- 
bjaurėjimą visiems išauklėtiems katinams. Bet labiausiai 
smerktinos ir visiškai nepakenčiamos yra jų slaptos nak- 
tinės sueigos, kur jie kelia orgijas, vadinamas dainavi- 
mu, nors nieko ten daugiau nesigirdi, kaip beprasmiškas 
spygavimas be jokio deramo ritmo, be jokios nuoseklios 
melodijos ir harmonijos. Aš bijau, aš bijau, maestro Ab- 
rahamai, kad jūsų Murklys pasuko šunkeliais ir dalyvau- 
ja tose nepadoriose pramogose, kur jis nieko daugiau 
nesusilauks, kaip tik gero botago. Man būtų gaila, kad 
visos pastangos, kurias jūs padėjote, mokydamas mažąjį 
pilkį, nueitų niekais ir kad jis, toks mokytas, imtų tran- 
kytis su prastais pasileidusiais katinais. 

Išgirdęs, kaip begėdiškai šmeižiamas aš pats, mano 
gerasis Mucijus, mano kilniaširdžiai broliai, aš nejučio- 
mis skausmingai kniauktelėjau. 

— Kas čia? — suriko profesorius.— Atrodo, kad Murk- 
lys tikrai tupi pasislėpęs kambary! Pontai! Allons!| Ieškok 
ieškok! 

Pontas vienu šuoliu liuoktelėjo nuo lango ir ėmė 
šniukštinėti aplink. Prie krosnies durelių jis sustojo, su- 
urzgė, sulojo, pašoko aukštyn. 

— Jis tupi krosnyje, tikras dalykas! — tarė maestro 

ir atidarė dureles. Aš nepajudėjau iš vietos ir žiūrėjau į 
šeimininką skaidriomis, žibančiomis akimis— Taip ir 
yra,— suriko maestro,— taip ir yra, tupi pačiam kros- 
nies gale. Na! Gal teiksitės išlįsti? Lisk lauk, sakau! 

Kad ir kaip nenorėjau palikti savo slėptuvės, bet rei- 
kėjo klausyti šeimininko įsakymo: jeigu jis būtų panau- 
dojęs jėgą, man būtų liūdnai baigęsi. Todėl pamažėle 
išslinkau iš krosnies. Bet vos tik aš pasirodžiau dienos 
šviesoj, profesorius ir šeimininkas vienu balsu sušuko: 

— Murkly! Murkly! Kaip tu atrodai! Kokie čia pokš- 
tai? 

Teisybė, aš visas buvau pelenuotas, dar prisidėjo ir 
tas, kad pastaruoju metu mano išvaizda buvo gerokai 
nukentėjusi, taigi norom nenorom pamačiau save tokį, 
kokį buvo nupiešęs profesorius, kalbėdamas apie atska- 
lūnus katinus, ir gerai įsivaizdavau, koks pasigailėtinas 
dabar atrodžiau. O kai sulyginau savo apgailėtiną išvaiz- 
dą su šauniu, blizgančiu, gražiai garbanotu savo draugo 
Ponto kailiu, tai visiškai susigėdau ir nusiminęs tyliai 
įlindau į kamputį. 

— Argi čia tas pats protingas, išauklėtas katinas 
Murklys? — sušuko profesorius.— Elegantiškasis rašyto- 
jas, sąmojingasis poetas, kuris rašo sonetus ir glosas? 
Ne, čia paprasčiausias katinas, kur težino trintis virtuvėj 
apie puodus ir nieko daugiau nemoka, kaip rūsy ir palė- 
pėj gaudyti peles! Ai, ai! Pasakyk gi man, dailusis žvė- 
reli, ar greit ginsi daktaro disertaciją, o gal jau ruošiesi 
tapti estetikos katedros profesorium? Tikrai, gražią dak- 
taro mantiją apsivilkai, nėra ko sakyti! 

Taip jie ilgai šaipėsi iš manęs, ir aš nieko negalėjau 
padaryti, tik suskliaučiau ausis ir kentėjau — taip aš vi- 
sada darau, kai esu plūstamas. 

Pagaliau abu, ir profesorius, ir maestro, pagavo gar- 
siai kvatotis, ir tas juokas kiaurai pervėrė man širdį. Bet 
kone dar labiau mane įžeidė Ponto elgesys. Jis ne tik 
pritarė savo pono patyčioms, keisčiausiai vizgėdamas ir 
išdarinėdamas grimasas, bet ir aiškiai rodė, kad vengia 
prie manęs prisiliesti, nes vis strykčiojo į šalį, lyg bijo- 

damas susitepti savo dailų, švarų kailį. Ne taip lengva 
katinui, žinančiam savo vertę, pakęsti tokią dabitos pu- 
delio panieką. 

Dabar profesorius su maestro įsileido į ilgą kalbą, ku- 
ri, rodos, nelietė manęs ir mano giminės ir kurios aš, tei- 
sybę sakant, nelabai ir supratau. Tik nugirdau, kad buvo 
kalbama apie tai, kas geriau: ar nežabotoms, siautulin- 
goms egzaltuoto jaunimo išdaigoms atvira jėga užkirsti 
kelią, ar jas tik apriboti ir sumaniai, nepastebimai su- 
daryti tokias sąlygas, kad jaunimas galėtų įsigyti gyve- 
nimo patirties, kurios dėka tos išdaigos greitai pačios iš- 
nyks. Profesorius buvo už atvirą jėgą, nes, siekiant vi- 
suomeninės gerovės, reikią kiekvieną žmogų, nepaisant 
jo priešinimosi, kuo anksčiausiai įsprausti į tokią formą, 
kurią diktuoja santykis tarp atskirų dalių ir visumos, jei 
ne, tuojau atsirasiąs pragaištingas išsigimimas, galįs su- 
kelti visokių negerovių. Čia profesorius užsiminė apie 
kažkokius šūkavimus ,„pereat“! ir langų daužymą, bet aš 
visiškai nesupratau, ką jis norėjo pasakyti. O maestro 
sakė, kad jauni, egzaltuoti žmonės panašūs į lengvos for- 
mos pamišėlius, kuriems atviras pasipriešinimas sukeliąs 
dar didesnį pamišimą, o savo jėgomis pasiektas klaidų 
pažinimas gydąs radikaliai ir apsaugąs nuo recidyvų. 

— Ką gi,— sušuko pagaliau profesorius, atsistodamas 
ir siekdamas lazdos ir skrybėlės, — ką gi, maestro, kai dėl 
atviros jėgos panaudojimo prieš egzaltuotą išdykavimą, 
tai jūs bent čia turite su manim sutikti, kad be pasigai- 
lėjimo reikia jos griebtis ten, kur tos išdaigos įgauna de- 
struktyvinį pobūdį, taigi, grįžtant prie jūsų katino Murk- 
lio, labai gerai, kad, kaip girdėjau, šaunūs špicai išvaikė 
prakeiktus katinus, kurie taip pragariškai staugė ir daI 
laikė save didžiausiais virtuozais! 

— Kaip į tai žiūrėsim, — atsakė maestro,— jei būtu- 
me leidę jiems staugti, gal jie tikrai būtų tapę tuo, kuo 
jie neteisingai save laikė, tai yra tikrai gerais virtuozais, 
o dabar gal jie iš viso suabejos tikruoju virtuoziškumu. 


! Teprasmenga (Iot.). 

Profesorius išėjo, Pontas šoko paskui jį, Nnesiteikęs 
man nė linktelėti, nors anksčiau visada labai maloniai 
su manim atsisveikindavo. 

— Aš ir pats ligi šiol buvau nepatenkintas tavo elge- 
siu, Murkly,— kreipėsi dabar į mane šeimininkas,— ir 
jau laikas tau susitvarkyti, grįžti į protą ir atgauti gerą 
vardą, kurio, atrodo, esi netekęs. Jeigu tu galėtum ma- 
ne gerai suprasti, patarčiau tau elgtis tyliai, maloniai ir 
visa, ką darai, daryti be jokio triukšmo, nes tokiu būdu 
geriausiai galima įsigyti gerą vardą. Kaip pavyzdį galė- 
čiau tau nurodyti du žmones, kurių vienas kasdien sėdi 
sau ramiai kamputy ir siurbia vyną butelį po butelio, kol 
visiškai nusigeria, bet ilgos praktikos dėka taip moka tai 
slėpti, kad niekas jo neįtaria girtuokliaujant. O kitas iš- 
geria retkarčiais stiklą linksmų gerų draugų kompanijoj, 
vynas atpalaiduoja jam liežuvį, užkaitina širdį, jam pa- 
kyla ūpas, jis daug ir karštai kalba, bet elgiasi gražiai, 
niekur nepažeidžia padorumo. Ir kaip tik jį visi laiko 
girtuokliu, o anas slaptas alkoholikas vadinamas tyliu, 
saikinguų žmogumi. Ak, mano gerasis katine Murkly! Jei- 
gu tu pažintum pasaulį, tai suprastum, kad geriausia gy- 
venti filisteriui, kuris visada slepia savo čiuptuvus. Bet 
argi tu gali žinoti, kas tai yra filisteris, nors jų netrūks- 
ta ir tavo giminėj! 

Išgirdęs šiuos šeimininko žodžius, aš negalėjau susi- 
turėti ir garsiai linksmai prunkštelėjau: juk šauniojo Mu- 
cijaus pamokymai ir mano paties patirtis man puikiai bu- 
vo atskleidę kačių prigimtį! 

— Ei, Murkly, mano katine,— garsiai juokdamasis, su- 
šuko šeimininkas,— tu, atrodo, tikrai mane supranti, ir 
profesorius neklysta, įtardamas tave turint ypatingą pro- 
tą, o gal ir bijodamas tavęs, kaip varžovo, estetikos 
moksluose? 

Patvirtindamas, kad tikrai taip yra, aš labai aiškiai, 
melodingai sukniaukiau ir be niekur nieko užšokau šei- 
mininkui ant kelių. Bet nepagalvojau, kad šeimininkas 
buvo apsivilkęs savo šventiniu geltonu šilkiniu chalatu 
su didelėmis gėlėmis ir kad aš tikrai galėjau jį supur- 

vinti. Piktai surikęs: „Škic, bjaurybe!", jis taip drėbė 
mane nuo kelių, kad aš persiverčiau per galvą ir, nusi- 
gandęs, suglaudęs ausis ir užmerkęs akis, susigūžiau ant 
grindų. Bet teesie pašlovintas mano šeimininko geru- 
mas| 

— Na, — tarė jis maloniai, — na, na, Murkly, mano ka- 
tine! Nenorėjau tavęs užgauti! Žinau, tavo norai buvo 
geri, tu norėjai parodyti man savo prisirišimą, bet paro- 
dei negrabiai, o kai taip atsitinka, niekam ne galvoj ge- 
ri norai| Na, eikš čia, peleniuk, reikia tave apkuopti, 
kad vėl pasidarytum padorus katinas. 

Tai pasakęs, šeimininkas nusivilko chalatą, paėmė 
mane ant rankų ir nesibodėdamas minkštu šepečiu šva- 
riai išdulkino man kailį, o paskui mažomis šukelėmis taip 
iššukavo plaukus, kad tie net blizgėjo. 

Kai tualetas buvo baigtas ir aš atsistojau prieš veid- 
rodį, tai ir pats nustebau, kad taip staiga pavirtau visai 
kitu katinu. Tiesiog negalėjau susivaldyti ir pats sau 
smagiai sumurkiau — toks aš pasirodžiau sau gražus. Ir 
negaliu nutylėti, šią akimirką labai suabejojau buršų 
klubo padorumu ir nauda. Kad buvau įlindęs į krosnį, 
man dabar atrodė tikras barbariškumas, kurį galėjau pa- 
aiškinti tik tam tikru sulaukėjimu, ir šeimininko įspėji- 
mas: „Žiūrėk, kad man daugiau į krosnį nelįstum!"“ bu- 
vo visiškai nebereikalingas. 

Kitą naktį man pasigirdo, kad prie durų kažkas 
tyliai sukrebždėjo ir bailiai kniauktelėjo. Tas „miau“ 
pasirodė man gerai pažįstamas. Aš prislinkau prie durų 
ir paklausiau, kas ten. Man atsakė (tuojau pažinau įį iš 
balso) šaunusis senjoras Pufas: 

— Tai aš, mielas brolau Murkly, atnešu tau labai 
liūdną žinią. 

— O dangau, ką... 

(Mak. 1.) ... tau labai neteisinga, mano brangioji, ge- 
roji drauge. Ne, tu man daugiau, negu draugė, tu mano 
ištikimoji sesuo! Aš tave per mažai mylėjau, per mažai 
tavim pasitikėjau. Tik dabar atsiveria tau visa Mano šir- 
dis, tik dabar, kai žinau.. 

Kunigaikštytė užsikirto, ašaros upeliais pasipylė jai 
iš akių, ji vėl meiliai priglaudė Juliją prie krūtinės. 

— Hedviga,— švelniai tarė Julija, — argi tu ir taip ne- 
mylėjai manęs visa širdim, argi turėjai kada paslapčių, 
kurių nenorėjai man patikėti Ką gi tu žinai, ko iki šiol 
nežinojai? Bet ne, ne! Nebesakyk nė žodžio, kol tavo 
pulsas vėl nurims, kol tavo akyse išblės ta niūri ugnis. 

— Aš nežinau, — staiga užsiplieskė kunigaikštytė — 
aš nežinau, ko jūs visi norit! Jums atrodo, kad aš sergu, 
o aš niekada nesijaučiau stipresnė ir sveikesnė. Keistas 
priepuolis, ištikęs mane, jus išgąsdino, o gal tokie elekt- 
ros smūgiai, kurie sustabdo visą gyvybę organizme, man 
kaip tik reikalingi ir naudingesni už visus tuos vaistus, 
kuriuos siūlo kvailas, skurdus, nelemtai save apgaudinė- 
jantis mokslas. Negaliu pakęsti to dvaro gydytojo, kuris 
į Žmogaus prigimtį žiūri kaip į laikrodį, kurį reikia išva- 
lyti ir užsukti! Jis man kelia pasibjaurėjimą su savo la- 
šais ir esencijomis! Negi nuo jų gali priklausyti mano 
sveikata? Tada visas gyvenimas šioj žemėj būtų tik 
baisus pasaulio dvasios pasityčiojimas! 

— Kaip tik šis karščiavimasis rodo, — nutraukė kuni- 
gaikštytę Julija, — kad tu dar tebesergi, Hedviga, ir kad 
tau reikia dar labiau saugotis, negu tu manai. 

— Ir tu mane skaudini!l — Taip sušukusi, kunigaikš- 
tytė pašoko, pribėgo prie lango, atidarė jį ir ėmė žiūrėti 
į parką. Julija priėjo prie jos, apkabino ir su švelniu liū- 
desiu paprašė bent saugotis žvarbaus rudens vėjo ir nesi- 
jaudinti, juk gydytojas sakęs, kad jai labiausiai reikalin- 
ga ramybė. O kunigaikštytė atšovė, kad šalto oro srovė, 
plūstanti pro langą, ją kaip tik gaivina ir stiprina. 

Iš tikros širdies Julija pradėjo kalbėti apie pastarąsias 
dienas, kada jas buvo užvaldžiusi niūri pragaištinga dva- 
sia, kada reikėjo įtempti visas sielos jėgas, kad jų nepa- 
laužtų reiškiniai, sukėlę jausmą, kurio ji negalinti kitaip 
pavadinti, kaip tikra žudikiška vaiduoklių baime. Prie jų 
ji pirmiausia priskirianti paslaptingą princo Hektoro ir 
Kreislerio susikirtimą, galėjusį turėti baisiausių pasekmių, 
nes per daug aišku, kad vargšas Johanesas turėjęs žūti 

nuo kerštingojo italo rankos ir, kaip maestro Abraha- 
mas tikina, išsigelbėjęs tik per stebuklą. 

— Ir tas baisus žmogus, — kalbėjo Julija,— turėjo tap- 
ti tavo vyru! Ne, niekados! Ačiū aukščiausiajam, tu iš- 
gelbėta! Jis niekados nebegrįš. Teisybė, Hedvigat Nie- 
kados! 

— Niekados! — atsakė kunigaikštytė dusliu, vos girdi- 
mu balsu. Paskui ji atsiduso iš gilumos širdies ir tyliai, 
kaip per sapną kalbėjo toliau: — Taip, ši skaisti dangaus 
ugnis turi tik šviesti ir šildyti, bet nenaikinti pražūtinga 
liepsna, ir iš artisto sielos švyti įkūnyta nuojauta: ji pa- 
ti — jo meilė! Taip tu man kalbėjai šioje vietoje... 

— Kas taip kalbėjo? — sušuko Julija apstulbusi— 
Apie ką tu galvoji, Hedviga? 

Kunigaikštytė perbraukė ranka sau kaktą, lyg norė- 
dama grįžti į dabartį, nuo kurios buvo nutolusi. Paskui, 
Julijos palaikoma, nusvirduliavo prie sofos ir, visiškai nu- 
silpusi, susmuko ant jos. Susirūpinusi Julija norėjo pa- 
šaukti kambarines, bet Hedviga švelniai pasisodino ją ša- 
lia savęs ant sofos ir tyliai sukuždėjo: 

— Ne, mergaite! Tu, tu viena būk su manim, nema- 
nyk, kad vėl prasideda ligos priepuolis. Ne, tai buvo tik 
aukščiausios laimės prisiminimas, toks galingas, kad vos 
neplyšo man širdis, ir dangiška palaima virto kone žu- 
dančiu skausmu. Būk su manim, mergaite, tu pati nežinai, 
kokiais stebuklingais burtais tu gali mane paveikti. Leisk 
man pažvelgti į savo sielą kaip į skaidrų tyrą veidrodį, 
kad vėl galėčiau pažinti save! Julija! Man dažnai atrodo, 
kad tave pagauna dangiškas įkvėpimas, ir žodžiai, kurie 
kaip meilės dvelkimas liejasi iš tavo saldžių lūpų, yra ra- 
minanti pranašystė. Julija! Mergaite, būk su manimi, ne- 
palik manęs niekada, niekada! 

Tai pasakiusi, kunigaikštytė užmerkė akis ir, nepa- 
leisdama Julijos rankų, atsilošė sofoje. 

Nors Julija buvo pripratusi prie liguistos Hedvigos 
egzaltacijos, bet toks paroksizmas, kaip šis, jai buvo 
naujas, visiškai naujas ir nesuprantamas. Dažniausiai tai 
būdavo aistringas kartėlis, sukeltas prieštaravimo tarp vi- 

dinio jausmo ir tikrovės, beveik neapykanta, kuri užgau- 
davo vaikišką Julijos širdį. Dabar, kaip niekada anksčiau, 
Hedviga atrodė paskendusi kančioj ir neapsakomoj me- 
lancholijoj, ir ši beviltiška būsena ne tik jaudino Juliją, 
bet ir kėlė jai baimę dėl mylimos draugės. 

— Hedviga,— sušuko ji, — mano Hedviga, aš tavęs ne- 
paliksiu, niekas tavęs nemyli ištikimiau už mane, bet kal- 
bėk, kalbėk, pasakyk man, kokia kančia drasko tau krū- 
tinę? Aš su tavim verksiu, su tavim dejuosiu! 

Tada Hedvigos veide išsiskleidė keista šypsena, 
skruostai švelniai paraudo ir, neatmerkdama akių, ji tyliai 
sukuždėjo: 

— Juk teisybė, Julija, tu neįsimylėjusi? 

Šis kunigaikštytės klausimas Juliją keistai sukrėtė, ji 
suvirpėjo, lyg staiga išgąsdinta. 

Kuri mergina savo širdyje nenujaučia aistros, tos gal- 
būt svarbiausios savo egzistencijos sąlygos, kadangi tik 
mylinti moteris yra tikra moteris. Bet skaisti, vaikiška, 
pamaldi siela nesigilina į tą nuojautą, ji nenagrinėja jos, 
nesistengia su geidulingųu smalsumu atskleisti tą saldžią 
paslaptį, kuri atsiveria tik tą akimirką, kurią žadėjo ne- 
aiškus ilgesys. Taip buvo Julijai, kuri staiga išgirdo gar- 
siai ištartą tai, apie ką ji nedrįso galvoti, ir nusigandus, 
lyg apkaltinta nuodėme, kurios pati gerai nesuvokė, sten- 
gėsi gerai ištirti savo sielą. 

— Julija, — pakartojo kunigaikštytė — tu nemyli? Pa- 
sakyk man, būk atvira. 

— Kaip keistai tu klausi, — atsakė Julija,— ką aš ga- 
liu, ką turiu tau atsakyti? 

— Kalbėk, o kalbėk,— maldavo kunigaikštytė. 

Tada Julijos sieloje viskas nušvito, ir ji atrado žo- 
džius išreikšti tam, ką aiškiai pamatė savyje. 

— Kas dedasi tavo širdy, Hedviga, kad klausi mane 
tokį dalyką? — labai rimtai ir santūriai pradėjo Julija.— 
Kokia ta meilė, apie kurią tu kalbi? Juk teisybė, tu nori 
pasakyti, kad prie mylimojo turi traukti tokia nenuga- 
lima jėga, jog kvėpuotum ir gyventum tik viena mMinti- 
mi apie jį, dėl jo atsižadėtum savęs, galvotum, kad visas 

tavo ilgesys, visa viltis, visi troškimai, visas pasaulis — tai 
jis? Ir tokia aistra turi suteikti aukščiausią palaimą? Man 
sukasi galva nuo tokio aukščio, nes po kojomis tyko be- 
dugnė pragarmė su visais neišvengiamos pražūties siau- 
bais. Ne, Hedviga, ta meilė, tokia baisi ir nuodėminga, 
mano širdies nepalietė, ir aš tvirtai noriu tikėti, kad ji 
amžinai bus tyra, amžinai laisva nuo tokios meilės. Bet 
gali atsitikti, kad kokiam nors vyrui mes pajuntam aukš- 
čiausią pagarbą, vyriška, iš kitų išsiskirianti dvasios jėga 
sukelia mums tikrą susižavėjimą. Dar daugiau, pamačius 
jį, mus tartum paslaptingai užplūsta kažkoks malonus 
jausmas, mes jaučiamės iškilusios aukščiau savęs, rodos, 
tik dabar tikrai atbunda mūsų dvasia, tik dabar sušvinta 
prieš mus gyvenimas, ir mums linksma, kai jis ateina, 
liūdna, kai išeina. Ar tu tai vadini meile? Na, tai kodėl 
turėčiau slėpti, kad mūsų dingęs Kreisleris sužadino man 
tokį jausmą ir kad man skaudu, jo netekus? 

— Julija, — sušuko kunigaikštytė, staiga pašokdama ir 
degančiu žvilgsniu perverdama Juliją, — Julija, ar tu gali 
jį įsivaizduoti kitos glėbyje ir nejausti neapsakomos kan- 
čios? 

Visa nuraudusi ir tokiu tonu, kuris rodė, kaip labai 
ji įžeista, Julija atsakė: 

— Aš niekados jo neįsivaizdavau sa vo glėbyje! 

— O! Tu jo nemyli, tu jo nemyli! — suspigo kuni- 
gaikštytė ir vėl sukniubo sofoje. 

— O, kad jis sugrįžtų! — tarė Julija.— Tyras ir nekal- 
tas yra jausmas, kurį aš jaučiu tam Žmogui savo širdyje, 
ir jei aš jo niekados nebematysiu, tai mintis apie jį, ne- 
užmirštamąjį, visada švies mano gyvenime kaip skaisti 
žvaigždė. Bet jis tikrai sugrįš! Juk kaip gali... 

— Niekados! — nutraukė Juliją kunigaikštytė šiurkš- 
čiu, aštriu tonu.— Jis niekados nebegalės, nebedrįs grįžti, 
nes, kaip girdėjau, gyvena Kancheimo vienuolyne ir ke- 
tina, atsižadėjęs pasaulio, stoti į šventojo Benedikto or- 
diną. 

Julijos akys prisipildė ašarų, ji tylėdama atsistojo ir 
nuėjo prie lango. 

— Tavo motina teisi, visiškai teisi — kalbėjo kuni- 
gaikštytė toliau — Mums reikia džiaugtis, kad jis pasiša- 
lino, tas beprotis, kuris kaip pikta dvasia įsibrovė į mū- 
sų širdis ir suaudrino mūsų jausmus. O muzika buvo tie 
burtai, kuriais jis mus apraizgė. Niekada nebenoriu jo 
matyti. 

Šie žodžiai kaip peiliai varstė Julijai širdį, ji pasiėmė 
skrybėlę ir šalį. 

— Tu nori mane palikti, brangioji drauge? — sušuko 
kunigaikštytė.— Pabūk dar, pabūk, paguosk mane, jei ga- 
li! Šiurpi baimė dvelkia šiose salėse, šiame parke! Ži- 
nok... — Sulig šiais žodžiais Hedviga nuvedė Juliją prie 
lango, parodė į paviljoną, kuriame gyveno princo Hek- 
toro adjutantas, ir dusliu balsu pradėjo: 

— Žiūrėk tenai, Julija, tos sienos slepia baisią paslap- 
tį; kaštelionas ir sodininkai tvirtina, kad, princui išva- 
žiavus, niekas ten negyvena, kad durys užrakintos, bet... 
Žiūrėk, žiūrėk! Ar nematai tenai, prie lango? 

Iš tikrųjų paviljono bokštelyje Julija pastebėjo prie 
lango stovinčią tamsią figūrą, kuri tą pačią akimirką 
dingo. 

Julija, pajutusi, kaip mėšlungiškai virpa jos rankoje 
kunigaikštytės ranka, atsakė, kad čia negali būti ir kalbos 
apie kokią baisią paslaptį ar vaiduoklius, greičiausiai kas 
nors iš tarnų be leidimo apsigyveno paviljone. Juk pa- 
viljoną galima tučtuojau apžiūrėti ir bematant išaiškinti, 
koks ten žmogus šmėžuoja lange. Bet kunigaikštytė tvir- 
tino, kad senasis dorasis kaštelionas, jos prašomas, jau 
seniai tą padaręs ir užtikrinęs, kad visame paviljone ne- 
Iadęs nė gyvos dvasios. 

— Paklausyk,— kalbėjo kunigaikštytė — kas atsitiko 
prieš tris naktis. Tu žinai, kad mane dažnai kamuoja ne- 
miga, tada atsikeliu ir vaikštau po kambarius, kol pajun- 
tu nuovargį, paskui, jo įveikta, tikrai užmiegu. Taip prieš 
tris naktis nemiga mane atvarė į šį kambarį. Staiga siena 
perbėgo šviesos atšvaitas, aš žvilgtelėjau pro langą ir 
pamačiau keturis vyrus, kurių vienas nešė užtamsintą Ži- 
bintą. Jie dingo paviljono pusėj, tik aš nepamačiau, ar 

jie tikrai suėjo į paviljoną, ar ne. Bet netrukus kaip tik 
aname lange pasirodė šviesa ir sušmėžavo šešėliai. Pas- 
kui langas vėl užtemo, bet krūmuose sumirgėjo akinantis 
šviesos spindulys, matyt, sklindantis pro atviras paviljo- 
no duris. Šviesa vis artėjo, ir pagaliau iš krūmų pasiro- 
dė vienuolis benediktinas, kairėj rankoj nešantis deglą, 
dešinėj kryžių. Paskui jį ėjo keturi vyrai su neštuvais 
ant pečių, neštuvai buvo apdengti juoda gelumbe. Vos 
tik jie žengė kelis žingsnius į rūmų pusę, priešais juos iš- 
niro plačiu apsiaustu apsisiautęs žmogus. Jie sustojo, pa- 
statė neštuvus ant žemės, žmogus nutraukė uždangalą, 
ir pasirodė lavonas! Aš vos neapalpau, tik tiek pama- 
čiau, kad vyrai vėl užsikėlė neštuvus ant pečių ir skubiai 
nusivijo vienuolį plačiu šoniniu taku, kuris iš parko suka 
į vieškelį, einantį į Kancheimo vienuolyną. Nuo to laiko 
aname lange šmėkščioja ta žmogysta, o gal tai nužudy- 
tojo dvasia mane gąsdina. 

Julija buvo linkusi visą tą įvykį, kurį jai pasakojo 
Hedviga, laikyti sapnu, o jeigu ši tikrai nemiegodama 
stovėjo prie lango, tai sudirgintos vaizduotės apgaule. 
Kas gi galėjo būti tas numirėlis, taip paslaptingai išneštas 
iš paviljono, juk niekas nieko nepasigedo, ir kas galėjo 
patikėti, kad tas nežinomas numirėlis dar tebesivaidena 
namuose, iš kurių buvo išneštas? Visa tai Julija pasakė 
kunigaikštytei ir dar pridūrė, kad tas žmogus lange gali 
būti ir optinė iliuzija, pokštas senojo magiko, maestro 
Abrahamo, kuris mėgsta tokius juokus ir galėjo tuščiame 
paviljone įkurdinti kokį vaiduoklį. 

— Kaip greit mes mokam viską išaiškinti, kai atsitin- 
ka koks stebuklingas antgamtiškas daiktas! — tarė kuni- 
gaikštytė, vėl visiškai susitvardžiusi, švelniai šypsoda- 
ma.— Kai dėl numirėlio, tai tu užmiršai, kas nutiko parke 
prieš Kreislerio išvykimą? 

— Dėl Dievo,— sušuko Julija,— argi iš tikrųjų buvo 
padarytas baisus nusikaltimas? Kas tai padarė? Kieno ran- 
ka? 

— Juk tu žinai, — kalbėjo toliau Hedviga,— kad Kreis- 
leris gyvas. Bet gyvas ir tas, kas tave įsimylėjęs. Nežiū- 

rėk į mane su tokiu išgąsčiu! Argi tu seniai nenujauti to, 
ką aš turiu tau pasakyti, kad viską sužinotum, nes tolesnis 
nežinojimas galėtų tave pražudyti. Princas Hektoras myli 
tave, tave, Julija, myli su visa jo tautai būdinga aistra. 
Aš buvau, aš esu jo nuotaka, o tu, Julija, esi jo mylimoji. 

Paskutinius žodžius kunigaikštytė ištarė kažkokiu ašt- 
rIiu tonu, nors jame ir nesigirdėjo tos ypatingos gaidos, 
reiškiančios vidinį kartėlį. 

— O dangaus Dieve! — sušuko pritrenkta Julija, ir iš 
jos akių pasipylė ašaros.— Hedviga, ar tu nori kruyinai 
sužeisti man širdį? Kokia žiauri dvasia kalba tavo lūpo- 
mis? Ne, ne, aš nieko nesakau, kad tu, savo baisių sapnų 
kamuojama, man, vargšei, keršiji, bet aš niekada nepa- 
tikėsiu tuo grėsmingu fantomu| Hedvigal Pagalvok, juk 
tu nebesi nuotaka to siaubingo žmogaus, kuris mums pa- 
sirodė kaip pati pražūtis! Jis niekada nebegrįš, tu nieka- 
da nebūsi jol 

— Grįš, — atsakė kunigaikštytė, — grįš. Nurimk, mer- 
gaitel Gal tik tada, kai bažnyčia suriš mane su princu, 
išsispręs baisus gyvenimo nesusipratimas, kuris mane 
žudo. Tave išgelbės stebuklinga dangaus lemtis. Mes iš- 
siskirsim, aš išvyksiu su savo vyru, tu pasiliksi. 

Kunigaikštytė susijaudinusi nutilo, Julija irgi negalėjo 
ištarti nė žodžio, abi tylėdamos, apsipylusios ašaromis, 
puolė viena kitai į glėbį. 

Joms pranešė, kad paduota arbata. Julija buvo labiau 
sutrikusi, negu galima buvo laukti, žinant jos ramų, blai- 
vų būdą. Ji negalėjo pasilikti draugijoje, ir motina mielai 
išleido ją namo, nes kunigaikštytė taip pat norėjo pailsėti. 

Kunigaikštienės klausinėjama, panelė Nanetė atsakė, 
kad visą popietę ir vakarą kunigaikštytė jautėsi puikiai 
ir būtinai norėjo būti viena su Julija. Kiek ji iš gretimo 
kambario pastebėjusi, kunigaikštytė ir Julija pasakojosi 
viena kitai visokiausias istorijas, vaidino komediją, čia 
juokėsi, čia verkė. 

— Mielos mergaitės, — tyliai tarė hofmaršalas. 

— Žavioji kunigaikštytė ir mieloji mergaitė, — patai- 
sė kunigaikštis, žybtelėjęs į hofmaršalo pusę išverstom 

akim. Šis, pritrenktas savo baisios klaidos, norėjo iš karto 
nuryti didoką kąsnį džiūvėsio, kurį buvo gerai išmirkęs 
arbatoj, bet kąsnis įstrigo gerklėj, hoimaršalas klaikiai 
užsikosėjo ir turėjo kuo greičiausiai bėgti iš salės. Nuo 
niekingos mirties jį išgelbėjo tik dvaro intendantas, mik- 
liu kumščiu sugrojęs ant jo nugaros gražiai sukompo- 
nuotą litaurų solo. 

Padaręs du netaktus, hofmaršalas bijojo padaryti tre- 
čią ir nebedrįso grįžti į salę, todėl per tarną atsiprašė 
kunigaikštį, kad dėl staiga jį ištikusios ligos nebegalįs 
pasilikti. 

Hofmaršalui išvykus, suiro visto partija, kurią kuni- 
gaikštis paprastai lošdavo. 

Todėl, sustačius stalus, visi įtemptai laukė, ką šiuo 
kritišku atveju darys kunigaikštis. O jis, davęs ženklą 
kitiems sėstis prie kortų, paėmė už rankos patarėją Ben- 
Con, nuvedė ją prie kanapos ir, paprašęs sėstis, pats at- 
sisėdo šalia. 

— Man vis dėlto būtų buvę nesmagu,— tarė jis švel- 
niai ir tyliai, kaip visada kalbėdavo su ponia Bencon,— 
jei hofmaršalas būtų mirtinai užspringęs džiūvėsiu. Bet 
pastebėjau, kad tarpais jis kažkoks išsiblaškęs, šiandien 
kunigaikštytę Hedvigą pavadino mergaite ir tikriausiai 
būtų buvęs menkas partneris, lošiant vistą. Apskritai, mie- 
loji ponia Bencon, šiandien man būtų gera ir labai malo- 
nu, užuot lošus vistą, intymiai pasikeisti keliais Žodžiais 
su jumis viena, kaip būdavo seniau. Ak, kaip būdavo 
seniau! Ką gi, jūs žinote, kaip aš prie jūsų prisirišęs, bran- 
gioji ponia! Tas jausmas niekada neišblės, kunigaikščio 
širdis visada ištikima, nebent neišvengiamos aplinkybės 
pareikalauja ko kito. 

Tai pasakęs, kunigaikštis pabučiavo poniai Bencon 
ranką, rodos, daug švelniau, negu leido jo luomas, am- 
žius ir aplinka. Ponia Bencon iš džiaugsmo žibančiomis 
akimis užtikrino seniai troškusi tos valandos, kada galės 
intymiai pasikalbėti su kunigaikščiu, nes turinti jam pa- 
sakyti kai ką malonaus. 

— Noriu jus pradžiuginti, maloningasis pone,— tarė 
Bencon,— kad slaptasis pasiuntinybės patarėjas vėl para- 
šė, jog mūsų reikalas staiga pakrypo į gerą pusę ir... 

— Cit, brangioji ponia, nė žodžio apie valdžios rei- 
kalus. Net ir kunigaikštis užsivelka chalatą ir užsideda 
naktinę kepuraitę, kai, mažne palūžęs nuo valdymo naš- 
tos, eina ilsėtis. Tiesa, išimtis buvo Frydrichas Didysis, 
Prūsų karalius, jūs, kaip apsiskaičiusi dama, tą žinote: 
jis net gulti eidavo su veltine skrybėle. Ką gi, aš manau, 
kad ir kunigaikštis per daug turi savy to, kas... taigi, kas, 
kaip žmonės sako, sudaro miesčioniškų santykių pagrin- 
dą, na, vedybos, tėvo džiaugsmai ir t.t., ir tų jausmų 
negali visiškai išsižadėti, todėl bent jau turėtų būti at- 
leistina, kad jis duoda jiems valią tokiomis akimirkomis, 
kada valstybė, rūpestis išlaikyti reikiamą toną dvare ir 
šaly leidžia jam kiek atsikvėpti. Mieloji ponia Benconl! 
Tokia akimirka yra dabar. Mano kabinete guli pasirašyti 
septyni nutarimai, dabar leiskite man visai užmiršti ku- 
nigaikštį, leiskite man čia prie arbatos būti šeimos tėvu, 
„vokiečių šeimos tėvu“, kokį vaizduoja baronas fon Ge- 
mingenas. Leiskite man pakalbėti apie savo, taip, apie 
savo vaikus, kurie man kelia tokį rūpestį, kad aš dažnai 
kaip koks prasčiokas nebežinau kur dėtis. 

— Jūs norite kalbėti apie savo vaikus, maloningasis 
pone? — dygiai paklausė ponia Bencon.— Vadinasi, apie 
princą Ignacą ir kunigaikštytę Hedvigą! Kalbėkite, pone, 
kalbėkite, gal aš galėsiu jus paguosti ir patarti kaip ma- 
estro Abrahamas. 

— Taip, — kalbėjo toliau kunigaikštis — taip, kartais 
man tikrai reikia paguodos ir patarimo. Matote, mieloji 
ponia Bencon, pirmiausia dėl princo; jam, tiesa, nereikia 
ypatingų gabumų, gamtos paprastai teikiamų tiems, ku- 
rie be jų dėl savo žemos kilmės taip ir liktų tamsuoliai ir 
apkiautėliai, bet šiek tiek daugiau esprit! būtų jam ne 
pro šalį, jis yra ir liks simple?. Tik pažiūrėkit, sėdi, taba- 

luoja kojomis, leidžia ne tas kortas, kikena ir juokiasi 
kaip septynerių metų vaikas! Ponia, entre nous soit dit!, 
net rašymo meno, kiek jis jam reikalingas, negalima jo 
išmokyti, jo kunigaikštiškas parašas atrodo kaip vištos 
koja pakeverzotas. Dieve gailestingas, kas iš to bus? Ne- 
seniai man sutrukdė darbą po langais pasigirdęs bjaurus 
lojimas, aš žvilgtelėjau laukan, norėdamas duoti įsakymą 
nuvyti šalin tą įkyrų špicą, bet ką aš pamačiau! Nepati- 
kėsite, mieloji ponia! Princas, garsiai lodamas, šokinėjo 
kaip pamišęs apie sodininko vaikį! Jie žaidė šunį ir kiškį! 
Kurgi čia bent krislelis proto, argi tai kunigaikščio pra- 
mogos?t Ar princas įgaus kada bent šiokio tokio sava- 
rankiškumo? 

— Todėl reikia princą kuo greičiausiai apvesdinti— at- 
sakė ponia Bencon,— ir duoti jam žmoną, kurios meilu- 
mas, žavumas, aiškus protas pažadintų jo miegančias 
pajautas, kuri iš savo gerumo visai iki jo nusileistų, o pas- 
kui pamažu pakeltų jį aukštyn. Tos savybės būtinos mo- 
teriai, kuri taps princo žmona, nes tik tokia galės jį iš- 
gelbėti iš tos dvasinės būsenos, kuri, sakau tai su 
skausmu, maloningasis pone, gali baigtis tikra beprotybe. 
Todėl nulemti turi vien tos retos savybės, o į kilmę ne- 
reikia per daug griežtai žiūrėti. 

— Niekados,— atsakė kunigaikštis, suraukdamas kak- 
tą — niekados mūsų šeimoj nebuvo mezaljanso, išmeskit 
iš galvos šią mintį, kuriai aš negaliu pritarti. Kitus jūsų 
norus visada buvau ir esu pasiruošęs išpildyti. 

— Tai man naujiena, maloningasis pone,— kandžiai 
atkirto ponia Bencon.— Kiek kartų mano teisėti norai tu- 
rėjo tylėti dėl chimeriškų priežasčių. Bet yra reikalavimų, 
kurie nepaiso jokių aplinkybių. 

— Laissons celaž— nutraukė ponią Bencon kunigaikš- 
tis, atsikrenkštęs ir šniaukštelėjes tabako. Po valandėlės 
tylos jis tęsė toliau: — Dar daugiau rūpesčių, negu prin- 
cas, kelia man kunigaikštytė. Pasakykit, ponia Bencon, 

kaip mums galėjo gimti tokio keisto būdo duktė ir dar 
su tokia nepaprasta liga, kuri stulbina patį dvaro gydyto- 
ją? Ar kunigaikštienė per visus laikus nežydėjo sveikata, 
ar turėjo kada kokių mistinių nervinių priepuolių? O aš 
pats ar nebuvau siela ir kūnu sveikas kunigaikštis? Kaip 
mums galėjo atsirasti toks vaikas, kuris — su giliu skaus- 
mu turiu prisipažinti — dažnai atrodo man... ne viso pro- 
to, be jokio kunigaikštiško orumo? 

— Ir aš nesuprantu kunigaikštytės — atsakė ponia 
Bencon.— Motina visada buvo blaivi, supratinga, be jokių 
smarkių pragaištingų aistrų.— Pastaruosius žodžius ponia 
Bencon ištarė dusliai ir tyliai, nuleidusi akis, lyg pati sau. 

— Jūs turit galvoj kunigaikštienę? — paklausė kuni- 
gaikštis pabrėždamas, mat jam atrodė nepadoru, kad prie 
„Motinos“ ji nepridėjo „kunigaikštienė“. 

— Ką gi daugiau? — atsakė patarėja, įtempdama dė- 
mesį. 

— Ar pastarasis nelemtas kunigaikštytės priepuolis 
nesužlugdė mano pastangų, neatėmė džiaugsmo išleisti ją 
greit už vyro, kuris atitinka mano norus? Mieloji ponia 
Bencon, entre nous soit dit, niekas kitas, tik staigi kuni- 
gaikštytės katalepsija, kurios priežastim aš laikau smarkų 
persišaldymą, staiga privertė išvažiuoti princą Hektorą. 
Jis nori nutraukti santykius, ir — juste ciell! — turiu pri- 
sipažinti, negaliu už tai ant jo pykti, tad, jei padorumas 
ir nedraustų siekti tolesnio suartėjimo, jau vien dėl to 
aš, kaip kunigaikštis, negalėčiau daryti jokių žygių, siek- 
damas įgyvendinti savo troškimą, kurio atsisakau labai 
nenorom, stačiai priverstas. Juk sutiksit su manim, bran- 
gioji ponia, kad žmona, kurią ištinka tokie keisti prie- 
puoliai, šiek tiek baugina. Juk tokia katalepsija serganti 
kunigaikštienė gali pavirsti automatu per patį šauniausią 
Iautą ir priversti net oriausius svečius daryti taip, kaip 
ji, ir nejudėti. Teisybė, toks visuotinos katalepsijos ištik- 
tas dvaras būtų pats iškilmingiausias ir prakilniausias, 
koks tik gali būti pasaulyje, nes čia pats didžiausias 

lengvabūdis nė menkiausiu mostu negalėtų pažeisti rei- 
kiamo orumo. Bet jausmas, kuris pagauna mane tokiomis 
šeimyniškomis akimirkomis, kaip dabar prie Kortų, lei- 
džia man pastebėti, kad tokia nuotakos būsena kunigaikš- 
čių kilmės sužadėtiniui gali sukelti šiurpą. Todėl, ponia 
Bencon, jūs, pati maloniausia, pati supratingiausia mote- 
ris, ar nerastumėt kokios galimybės pataisyti reikalą su 
princu, kokio nors būdoj.. 

— To visai nereikia, maloningasis pone! — gyvai nu- 
traukė kunigaikštį ponia Bencon.— Ne kunigaikštytės li- 
ga privertė taip greit išvykti princą Hektorą, čia yra kita 
paslaptis, ir į tą paslaptį įpainiotas kapelmeisteris Kreis- 
leris. 

— Ką? — sušuko kunigaikštis, labai nustebęs.— Ką 
jūs sakote, ponia? Kapelmeisteris Kreisleris? Tai, vadina- 
si, teisybė, kad... 

— Taip, — kalbėjo toliau patarėja, — taip, maloninga- 
sis pone, koniliktas tarp jo ir princo Hektoro, kuris, ma- 
tyt, turėjo būti išspręstas per daug herojišku būdu, pri- 
vertė princą pasišalinti... 

— Konfliktas, — nutraukė kunigaikštis patarėją, — kon- 
fliktas... išspręstas herojišku būdu! Šūvis parke... kruvina 
skrybėlė! Ponia Bencon! Juk tai negalimas daiktas... prin- 
cas... kapelmeisteris... dvikova, susidūrimas — nei vienas, 
nei kitas neįmanoma! 

— Viena yra tikra, maloningasis pone,— kalbėjo pa- 
tarėja Bencon toliau — kad Kreisleris per stipriai veikė 
kunigaikštytės vaizduotę, ir ta keista baimė, netgi siaubas, 
kuriuos ji iš pradžių juto Kreislerio akivaizdoj, galėjo 
virsti pragaištinga aistra. Galimas daiktas, kad princas bu- 
vo pakankamai akylas ir tai pastebėjo, todėl į Kreislerį, 
kuris nuo pat pradžios nukreipė į jį savo priešišką, kan- 
džią ironiją, žiūrėjo kaip į konkurentą ir, matyt, nutarė 
juo atsikratyti. Tas ir pastūmėjo jį į veiksmą, kurį gali 
pateisinti tik pavydas, kruvina neapykanta dėl įžeistos 
garbės ir kuris, ačiū Visagaliui, nepavyko. Aš sutinku, kad 
tas dar nepaaiškina staigaus princo išvykimo ir kad čia, 
kaip sakiau, yra tamsi paslaptis. Kaip man pasakojo Ju- 


286 


lija, princas pabėgo, išsigandęs portreto, kurį Kreisleris 
turėjo su savim ir jam parodė. Kaip ten buvo, taip, bet 
Kreislerio nebėra, ir kunigaikštytei krizė praėjo. Tikėkit 
manim, maloningasis pone, jei Kreisleris būtų pasilikęs, 
tai kunigaikštytės širdy būtų užsiliepsnojusi karščiausia 
aistra jam, ir ji būtų greičiau mirusi, negu atidavusi savo 
Iahką princui. Dabar viskas susiklostė kitaip, netrukus 
grįš princas Hektoras, ir su kunigaikštytės vestuvėmis 
baigsis visi rūpesčiai. 

— Ar matot, Bencon,— piktai sušuko kunigaikštis — 
ar jūs matot, koks to niekingo muzikanto įžūlumas! Jį 
kunigaikštytė nori įsimylėti, dėl jo atmesti simpatingiau- 
sio princo ranką! Ah le coguin!! Dabar tik aš jus visai 
suprantu, maestro Abrahamai! Jums teks pasirūpinti, kad 
aš atsikratyčiau tuo nelemtu tipu, kad jis čia niekada ne- 
begrįžtų. 

— Priemonės, kurias galėtų pasiūlyti išmintingasis ma- 
estro Abrahamas, nebereikalingos, viskas jau padaryta, — 
atsakė patarėja.— Kreisleris yra Kancheimo vienuolyne ir, 
kaip man rašo viršininkas Krizostomas, greičiausiai pasi- 
ryš atsižadėti pasaulio ir įstos į ordiną. Nutaikiusi progą, 
aš apie tai pasakiau kunigaikštytei ir nepastebėjau joje 
nė kokio ypatingo susijaudinimo, todėl galiu tvirtinti, kad 
grėsminga krizė, kaip sakiau, praėjo. 

— Žavioji — prabilo kunigaikštis, — žavioji, malonioji 
ponia! Kokį atsidavimą jūs parodėte man ir mano vai- 
kams! Kaip jūs rūpinatės mano namų gerove ir laime| 

— Iš tikrųjų! — karčiai tarė ponia Bencon.— Rūpinuo- 
si? Ar aš galėjau, ar man buvo leista visada rūpintis jū- 
sų vaikų gerove? 

Paskutinius žodžius ponia Bencon ištarė ypatingai pa- 
brėždama. Kunigaikštis tylėdamas nuleido akis ir, sunė- 
ręs rankas, ėmė sukti nykščius. Pagaliau jis tyliai sumur- 
mėjo: 

— Andžela! Vis dar jokių pėdsakų? Visiškai dingo? 

— Jokių, — atsakė ponia Bencon,—ir bijau, kad ne- 
laimingas Vaikas nebūtų tapęs kokios niekšybės auka. 
Sako, kažkas matęs ją Venecijoj, bet tai tikriausiai klai- 
da. Sutikite, maloningasis pone, tai buvo žiauru — atplėš- 
ti vaiką nuo motinos krūtinės ir pasmerkti jį beviltiškam 
ištrėmimui. Žaizda, kurią padarė man jūsų griežtumas, 
niekados neužgis! 

— Ponia Bencon,— tarė kunigaikštis — ar aš nepasky- 
riau jums ir vaikui geros metinės pensijos? Ką aš galėjau 
daugiau padaryti? Jei Andžela būtų likusi pas mus, ar 
nereikėtų man kasdien bijoti, kad mūsų faiblesses! iškils 
aikštėn ir labai nemaloniai sugriaus padorią mūsų dvaro 
ramybę? Jūs pažįstate kunigaikštienę, geroji ponia Ben- 
con! Jūs žinote, kad ji turi kartais ypatingų užmačių. 

— Vadinasi,— atsakė patarėja,— pinigai, metinė pen- 
sija turi atlyginti motinai už jos skausmą, už visą gėlą, 
visas karčias aimanas dėl prarasto vaiko? Iš tikrųjų, ma- 
loningasis pone, yra dar kitas būdas pasirūpinti vaiku, 
būdas, kuris labiau patenkintų motiną negu visas auksas! 

Šiuos žodžius ponia Bencon ištarė su tokiu žvilgsniu, 
tokiu tonu, kad kunigaikštis sumišo. 

— Gerbiamoji,— prabilo jis nedrąsiai — kam tokios 
keistos mintys! Ar jūs netikite, kad mūsų brangiosios An- 
dželos dingimas ir man labai nemalonus, labai skaudus? 
Gimusi iš dailių, žavių tėvų, ji tikriausiai užaugo maloni, 
graži mergelė. 

Kunigaikštis vėl labai švelniai pabučiavo poniai Ben- 
con ranką, bet ši greit ją ištraukė ir, pervėrusi kunigaikš- 
tį žaibuojančiomis akimis, sukuždėjo jam į ausį: 

— Prisipažinkit, maloningasis pone, jūs buvote netei- 
sus, žiaurus, reikalaudamas išvežti vaiką. Argi dabar nėra 
jūsų pareiga nusilenkti mano norui, kurio išpildymą aš 
iš savo gerumo laikysiu šiokiu tokiu atpildu už savo 
skausmą? 

— Ponia Bencon,— atsakė kunigaikštis dar nedrąsiau 
negu pirma, — mieloji, puikioji ponia Bencon, juk mūsų 


! Silpnybės (pranc.). 


Andžela dar gali atsirasti! Aš dėsiu visas pastangas, kad 
patenkinčiau jūsų norus, brangioji ponial Aš atveIsiu šir- 
dį maestro Abrahamui, pasitarsiu su juo. Jis protingas, 
prityręs žmogus, gal jis galės padėti. 

— O, protingasis maestro Abrahamas! — pertarė ku- 
nigaikštį ponia Bencon.— Argi jūs, Maloningasis pone, ti- 
kite, kad maestro Abrahamas tikrai panorės dėl jūsų 
stengtis, kad jis ištikimai atsidavęs jums ir jūsų namams? 
Ir kaip jis galėtų sužinoti ką nors apie Andželos likimą, 
jei visi ieškojimai Venecijoj ir Florencijoj nieko nedavė, 
ir, visų blogiausia, buvo pagrobta ta paslaptinga priemo- 
nė, kuria jis naudodavosi, norėdamas sužinoti nežinomus 
daiktus! 

— Jūs turite galvoj jo žmoną, tą piktą burtininkę Kja- 
rą? — paklausė kunigaikštis. 

— Tai dar klausimas,— atsakė patarėja,— ar ji nusi- 
pelnė to vardo, greičiausiai tai buvo tik aukštesne, nuo- 
stabia jėga apdovanota, sugestijai jautri moteris. Šiaip ar 
taip, buvo neteisinga, nežmoniška išplėšti iš maestro tą 
mylimą būtybę, prie kurios jis visa siela buvo prisirišęs, 
kuri buvo tiesiog jo paties dalis. 

— Ponia Bencon,— išsigandęs sušuko kunigaikštis — 
aš jūsų šiandien nebesuprantu! Man sukasi galva! Argi 
ne jūs pati norėjote, kad būtų pašalinta ta grėsminga mo- 
teris, kurios pagalba maestro bematant galėjo sužinoti 
apie mūsų santykius? Ar jūs nepritarėt mano raštui di- 
džiajam kunigaikščiui, kuriame aš išdėsčiau, jog, seniai 
uždraudus šalyje raganavimą, negalima toleruoti asmenų, 
kurie turi tokių savybių ir jomis naudojasi, ir kad saugu- 
mo sumetimais juos reikėtų kuriam laikui uždaryti? Juk 
vien tik atsižvelgiant į maestro Abrahamo jausmus, ta 
paslaptinga Kjara nebuvo viešai teisiama, ji be jokio 
triukšmo buvo sučiupta ir išvežta, aš net nežinau kur, 
nes tuo daugiau nesidomėjau! Ką galima man prikišti? 

— Atleiskit, — atsakė ponia Bencon. — Atleiskit, ma- 
loningasis pone, bet iš tikrųjų prikišti jums galima kad 
ir per didelį skubotumą. Deja! Turiu jums pasakyti, po- 
ne, kad maestro Abrahamas žino, jog Kjara buvo paša- 

linta, jums įsakius. Jis tylus, jis malonus, bet ar jūs ne- 
manote, maloningasis pone, kad širdy jis slepia kerštą ir 
neapykantą tam, kas pagrobė jo didžiausią brangenybę? 
Ir tuo žmogum jūs norite pasitikėti, jam atverti širdį? 

— Ponia Bencon,— tarė kunigaikštis, šluostydamasis 
nuo kaktos prakaitą, — ponia Bencon, jūs mane labai er- 
zinat, galima sakyti, visiškai vedat iš kantrybės! Dangau! 
Ar gali kunigaikštis taip netekti savitvardos! Ar, po vel- 
nių... Viešpatie, aš, rodos, keikiuosi prie arbatos kaip dra- 
gūnas! Bencon! Ko jūs nesakėt anksčiau? Jis jau viską 
žino! Žvejų namely, susijaudinęs dėl kunigaikštytės ligos, 
aš išliejau jam širdį... Aš pasakiau apie Andželą, atsklei- 
džiau jam... Bencon! Tai baisu! J' etois un! asilas! Voila 
tout|ž 

— O ką jis atsakė? — su nerimu paklausė ponia Ben- 
con. 

— Man rodos,— kalbėjo kunigaikštis toliau — man 
rodos, kad maestro Abrahamas buvo pradėjęs kalbėti 
apie mūsų ankstyvesnį jausmą, kad aš galėjęs būti lai- 
mingas tėvas, ne toks pasigailėjimo vertas, kaip dabar. 
Viena yra tikra: baigus man savo išpažintį, jis šypsoda- 
masis pareiškė seniai viską žinąs ir turįs vilties greitai 
išaiškinti, kur dingo Andžela. Tada būsianti atidengta ne 
viena apgaulė, išsisklaidys ne vienas vylius. 

— Šitaip pasakė maestro? — tarė ponia Bencon dre- 
bančiomis lūpomis. 

— Sur mon honneur*— atsakė kunigaikštis — taip pa- 
sakė. Šimts velnių... atleiskit, Bencon, bet aš piktas... o 
jei senis sugalvos man keršyti? Bencon, gue faire?* 

Abudu, ir kunigaikštis, ir ponia Bencon, be žado spok- 
sojo vienas į kitą. 

— Jūsų šviesybe,— tyliai sušnibždėjo liokajus, paduo- 
damas kunigaikščiui arbatą. 


! Aš buvau (pranc.). 

2 Štai kas! (pranc.). 

3 Garbės žodis (pranc.). 
* Ką daryti? (pranc.). 


— Bėte!! — suriko kunigaikštis, staiga pakildamas ir 
išmušdamas tarnui iš rankų padėklą su visa arbata. Visi 
išsigandę pašoko nuo kortų, lošimas baigėsi, kunigaikš- 
tis per jėgą susivaldė, su šypsena tarė išsigandusiems sve- 
čiams: „Adieu“2 ir pasitraukė su kunigaikštiene į vidinius 
kambarius. Bet visų veiduose buvo galima išskaityti: „,„Die- 
ve, kas tai, ką tai reiškia? Kunigaikštis nelošė kortomis, 
taip ilgai, taip karštai kalbėjosi su patarėja ir po to taip 
baisiai įširdo!“ 

Ponia Bencon nė iš tolo nenujautė, kokia scena jos 
laukia namie šalutiniame pastate per kelis žingsnius nuo 
rūmų. Vos tik ji įžengė pro duris, prie jos pripuolė bai- 
siai susijaudinusi Julija ir... 

Bet jūsų biografas yra labai patenkintas, kad tai, kas 
atsitiko Julijai kunigaikščio arbatėlės metu, jis gali daug 
geriau ir aiškiau papasakoti, negu kitus šios kol kas bent 
kiek padrikos istorijos faktus. 

Taigi mes žinome, kad Julijai buvo leista anksčiau 
grįžti namo. Leibjėgeris švietė jai deglu kelią. Bet vos 
tik jie per kelis žingsnius atsitolino nuo rūmų, jėgeris 
staiga sustojo ir iškėlė deglą. 

— Kas yra? — paklausė Julija. 

— Nagi, — atsakė jėgeris— nagi, panele Julija, ar 
nematėte žmogaus, kuris ką tik šmėstelėjo prieš mus? 
Nebežinau, ką ir galvoti, jau kelintas vakaras čia slan- 
kioja kažkoks tipas ir taip nuo visų slapstosi, kad tikriau- 
siai yra sumanęs ką pikta. Mes jau visokiais būdais mė- 
ginom jį pagauti, bet jis išslysta mums iš rankų, stačiai 
ištirpsta akyse kaip vaiduoklis ar pats nelabasis. 

Julijai dingtelėjo figūra, matyta paviljono bokšto lan- 
ge, ir ją nukrėtė šiurpas. 

— Eikim iš čia, ak, greičiau eikim iš čia,— sušuko Ju- 
lija jėgeriui, bet šis nusijuokė ir atsakė, kad mielajai pa- 
nelei nesą ko bijoti, nes anksčiau, negu jai kas atsitiks, 
vaiduoklis turės susikibti su juo. Be to, tas nepažįstama- 

! Galvijas (pranc.). 
2 Sudie (pranc.). 

sis, kur šmirinėja aplink rūmus, esąs visiškai toks pat, 
kaip ir visi dori žmonės, tik bailus ir bijo šviesos kaip 
kiškis. 

Julija išsiuntė gulti tarnaitę, kuri skundėsi galvos 
skausmais ir drebuliu, ir be jos pagalbos apsivilko nak- 
tinius drabužius. 

Dabar, kada ji liko viena savo kambary, prieš jos akis 
vėl iškilo visa tai, ką Hedviga jai kalbėjo tokioj būsenoj, 
kurią ji laikė liguista egzaltacija. Ir ji nė kiek neabejojo, 
kad tos liguistos egzaltacijos priežastis buvo psichinė. 
Nekaltos, tyros sielos mergaitės retai kada atspėja tei- 
sybę tokiais painiais atvejais. Taip ir Julija, dar kartą 
viską pergalvojusi, nutarė, kad Hedvigą užvaldė ta pasi- 
baisėtina aistra, kurią ji pati savo draugei taip šiurpiai 
nupiešė, kaip nujautė savo širdy, ir kad tas vyras, kuriam 
ji visą save paaukojo, yra princas Hektoras. O dabar, 
galvojo ji toliau, vienas dangus težino, iš kur Hedvigai 
užėjo tas blūdas, kad princas įsimylėjęs kitą; ta mintis, 
matyt, persekiojo jos draugę kaip baisus, neatstojantis 
vaiduoklis, kol pagaliau visiškai sumaišė jai galvą. 
„Ak,— kalbėjo Julija pati sau, — ak, geroji, mieloji Hed- 
viga, jei princas Hektoras sugrįžtų, tu greit įsitikintum, 
kad tau visiškai nereikia bijoti savo Julijos!“ Bet tą pa- 
čią akimirką, kai ištarė šiuos žodžius, Juliją kiaurai per- 
smelkė aiški ir galinga mintis, kad princas ją myli. Ji 
pajuto neapsakomą baimę, kad kunigaikštytė galėjo sa- 
kyti teisybę ir kad jos laukia pražūtis. Ji vėl prisiminė 
tą keistą, baugų įspūdį, kurį jai padarė princo žvilgsnis, 
jo laikysena, ir visą jos kūną vėl sukaustė siaubas. Jos 
sąmonėįj iškilo tas momentas ant tilto, kada princas, ją 
apkabinęs, lesino gulbę, visi tie dviprasmiški žodžiai, 
kuriuos jis tada kalbėjo ir kurie jai tada atrodė nekalti, 
o dabar įgavo gilesnę prasmę. Bet ji prisiminė ir tą lem- 
tingą sapną, kada tartum buvo atsidūrusi geležiniame glė- 
byje — tai princas laikė ją apkabinęs, — ir kaip, atsibudusi 
ir parke pamačiusi kapelmeisterį, aiškiau suprato jo būdą 
ir įtikėjo, kad jis apsaugos ją nuo princo. 

— Ne,— sušuko Julija,— ne, taip nėra, taip negali bū- 
ti, tai neįmanoma! Pati piktoji pragaro dvasia šnibžda 
man, vargšei, tas nuodėmingas abejones! Ne, ji manęs ne- 
įveiks! 

Mintys apie princą, apie tas pavojingas akimirkas su- 
kėlė Julijos širdyje jausmą, kurio pragaištingumas matėsi 
jos veide: iš gėdos kraujas mušė jai į skruostus, karštos 
ašaros užplūdo akis. Laimė, kad žaviajai, pamaldžiajai 
Julijai užteko jėgų sutramdyti piktąją dvasią, neduoti jai 
vietos, kur ji galėtų įleisti šaknis. Čia dar kartą primin- 
sime, kad princas Hektoras buvo gražiausias, simpatin- 
giausias vyras, kokį tik galima įsivaizduoti, ir kad jo mo- 
kėjimas patikti buvo pagrįstas moterų pažinimu, kurį jis 
buvo sukaupęs per savo laimingų nuotykių kupiną gyve- 
nimą, ir kad jauna nekalta mergaitė tikrai galėjo išsigąsti 
jo pergalingo žvilgsnio jėgos, visos jo povyzos. 

— O Johanesai,— švelniai tarė ji, — gerasis, puikusis 
žmogau, ar aš negaliu pas tave ieškoti apsaugos, kurią 
man žadėjai? Ar tu pats negali manęs paguosti, prabilda- 
mas dangiškais tonais, kurie gražiu aidu atsiliepia mano 
krūtinėj? 

Sulig šiais žodžiais Julija atvožė fortepijoną ir pradė- 
jo groti ir dainuoti mėgstamiausius Kreislerio kūrinius. 
Ir ji iš tikrųjų greit nurimo, pralinksmėjo, daina nunešė 
ją į kitą pasaulį, nebeliko nei princo, net ir Hedvigos, ku- 
rios liguistos fantazijos galėtų ją trikdyti. 

— Dabar dar savo mylimiausią kanconetę,— tarė Ju- 
lija ir pradėjo šią daugelio muzikų komponuota dainelę 
„Mi lagnero tacendo"“. Ši daina Kreisleriui iš tikrųjų bu- 
vo geriau nusisekusi už kitas. Saldus karščiausios meilės 
ilgesio skausmas čia buvo išreikštas paprasta melodija, bet 
taip nuoširdžiai, taip stipriai, kad jaudino kiekvieną jaut- 
rią sielą. 

Julija baigė. Visiškai paskendusi prisiminimuose apie 
Kreislerį, ji dar užgavo kelis akordus, kurie nuskambėjo 
tartum jos giliausių jausmų aidas. Tada atsidarė durys, ji 
grįžtelėjo, ir, nespėjus jai pakilti nuo kėdės, princas Hek- 
toras puolė jai po kojų ir stipriai suėmė už abiejų rankų. 


293 


Iš staigaus išgąsčio ji garsiai sušuko, bet princas šven- 
čiausios mergelės ir visų šventųjų vardu ėmė ją maldau- 
ti nešaukti ir suteikti jam dangišką laimę tik dvi minutes 
į ją pasižiūrėti, išgirsti jos balsą. Žodžiais, kokius gali 
įkvėpti tik beprotiška aistra, jis pareiškė, kad jis tik ją, 
tik ją dievinąs, kad mintis vesti Hedvigą jam baisi, žu- 
danti jį. Kad jis dėl to norėjęs bėgti, bet veikiai sugTį- 
žęs, vedamas galingos aistros, kuri užges su jo mirtimi, 
sugrįžęs, kad tik galėtų pamatyti Juliją, su ja pasikalbėti, 
jai pasakyti, kad ji viena jo gyvenimas, jo viskas! 

— Išeikit! — suriko Julija beviltiškai išsigandusi— 
Išeikit!.. Jūs mane žudote, prince. 

— Niekados! — sušuko princas, iš įnirtingos meilės 
spausdamas Julijos rankas prie lūpų.— Niekados, atėjo 
valanda, kuri atneš man gyvenimą ar mirtį! Julija! Dan- 
gaus kūdiki! Ar tu gali, ar gali atstumti mane, kuriam 
tu esi visas gyvenimas, visa laimė? Ne, tu mane myli, 
Julija, aš žinau, o pasakyk man, kad mane myli, ir man 
atsivers neapsakomos laimės dangus! 

Sulig šiais žodžiais princas apkabino iš baimės ir 
siaubo kone alpstančią Juliją ir karštai prispaudė ją prie 
krūtinės. 

— Vargas man,— sušuko ji dusdama,— vargas man, 
argi niekas manęs nepasigailės? 

Tada langus nutvieskė deglų šviesa, ir už durų pa- 
sigirdo žmonių balsai. Julijos lūpas nudegino karštas pa- 
bučiavimas, ir princas skubiai pabėgo. 

Taigi visa susijaudinusi, kaip sakėm, Julija puolė prie 
įeinančios motinos, ir ši, siaubo apimta, išgirdo, kas čia 
darėsi. Ji kaip įmanydama guodė vargšę Juliją, tikino, 
kad ištrauks princą iš to užkaborio, kur jis, matyt, slaps- 
tosi, ir padarys jam gėdą. 

— O,— sušuko Julija,— nedaryk to, mama, aš numir- 
siu, jei kunigaikštis, jei Hedviga sužinos... — Verkdama ji 
puolė prie motinos ir įsikniaubė jai į krūtinę. 

— Tavo teisybė,— atsakė patarėja,— gerai sakai, ma- 
no brangusis, gerasis vaikeli, kol kas niekas neturi žinoti, 
nė nujausti, kad princas yra čia, kad tave sekioja, tu 

mieloji, drovioji Julija! Jo sėbrai turės tylėti, nes nėra 
nė kokios abejonės, kad jis turi pagalbininkų, kitaip jis 
nebūtų galėjęs nei slapstytis Zighartshofe, nei įsibrauti į 
mūsų namus. Tik aš nesuprantu, kaip jis ištrūko iš namų, 
nesutikęs manęs su Frydrichu, kuris švietė man kelią. 
Senąjį Georgą mes radom miegantį kietu, nenatūralių mie- 
gu, bet kur Nanė? 

— Mano nelaimė,— sušnibždėjo Julija,— mano nelai- 
mė, kad ji susirgo ir aš ją išsiunčiau. 

— Gal aš galėsiu ją pagydyti,— tarė ponia Bencon ir 
ūmai atidarė duris į gretimą kambarį. Prieš ją stovėjo 
ligonė Nanė, visiškai apsirengusi. Ji klausėsi prie durų 
ir dabar iš baimės ir išgąsčio puolė patarėjai po kojų. 

Užteko kelių klausimų, ir ponia Bencon sužinojo, kad 
princas, padedant senam kaštelionui, kuriuo visi taip pa- 
sitikėjo... 

(M. p. t.)... aš išgirdau! Mucijus, mano ištikimasis drau- 
gas, mano širdies brolis, pasimirė nuo piktos žaizdos už- 
pakalinėje letenoje. Ta liūdna žinia buvo man labai skau- 
di, tik dabar pajutau, kas man buvo Mucijus! Ateinančią 
naktį, kaip man pranešė Pufas, turėjo įvykti iškilmingos 
laidotuvės to namo rūsyje, kur gyveno maestro ir kur 
velionis buvo pašarvotas. Aš prižadėjau ne tik laiku at- 
vykti, bet taip pat pasirūpinti maistu ir gėrimu, kad senu 
garbingų papročiu kartu galėtume iškelti ir gedulingus 
pietus. Ir aš tikrai tuo pasirūpinau, visą dieną nešiodamas 
žemyn savo gausias žuvies, vištienos kaulų ir daržovių 
atsargas. 

Skaitytojams, kurie mėgsta, kad viskas būtų smulkiai 
išaiškinta, ir todėl norėtų sužinoti, kaip aš nugabenau že- 
myn gėrimus, pasakysiu, kad tai padariau be didelio var- 
go, padedant vienai maloniai šių namų tarnaitei. Tą tar- 
naitę aš dažnai sutikdavau rūsy, o kartais aplankydavau 
ir virtuvėj ir mačiau, kad ji labai palanki mano giminei 
ir ypač man, todėl susitikę mudu visados gražiai pažais- 
davom. Ji man dažnai pakišdavo kokį kąsnelį, tiesa, ne 
tokį skanų, kokius gaudavau pas savo šeimininką, bet 
aš vis tiek suėsdavau ir dėdavausi, kad man nepaprastai 

skanu, — iš gryno mandagumo, žinoma. Tokie dalykai vi- 
sada jaudina tarnaičių širdis, ir aš savo tikslą pasiekda- 
vau: užšokdavau jai ant kelių, ir ji taip maloniai kuten- 
davo man galvą ir paausį, kad aš paskęsdavau laimėj ir 
labai pripratau prie tos rankos; tikra teisybė, kad ta, ku- 
ri „šeštadienį grindis tau šlavė, tave sekmadienį puikiau- 
siai glamonės“. Į šią malonią merginą aš ir kreipiausi, 
kai ji, Man esant rūsy, buvo beišeinanti su didele puo- 
dyne saldaus pieno. Aš suprantamu jai būdu pareiškiau 
savo karštą norą gauti šį pieną. 

— Murkly,— atsakė mergina, kuri, kaip ir visi kiti 
šių namų gyventojai, kaip ir visa apylinkė, žinojo mano 
vardą, — kvailiuk, matyt, ne vien sau nori šio pieno, tik- 
riausiai ketini ką pavaišinti! Na, žinokis, paliksiu jį tau, 
Rainiuk, aš viršuj gausiu kitą! — Taip pasakiusi, ji pa- 
statė puodynę ant žemės, paglostė man nugarą, — aš, dai- 
liausiai versdamasis per galvą, išreiškiau jai savo džiaugs- 
mą ir dėkingumą — ir laiptais išlipo iš rūsio. 

Įsidėk į galvą, o katine jaunuoli, kad pažintys, netgi 
tam tikri sentimentalūs jaukūs santykiai su lipšniom vi- 
rėjom mūsų luomo ir giminės jaunuoliams yra ne tik ma- 
lonūs, bet ir naudingi. 

Vidurnaktį aš nusileidau į rūsį. Liūdnas, širdį draskan- 
tis vaizdas! Rūsio vidury ant katafalko, kuris, tiesa, pagal 
visada kuklų velionio būdą, buvo tik glėbelis šiaudų, gu- 
lėjo mūsų brangaus, mylimo draugo kūnas! Visi katinai 
jau buvo susirinkę. Negalėdami ištarti žodžio, mes pa- 
spaudėm vieni kitiems letenas, su karštomis ašaromis aky- 
se susėdom ratu apie katafalką ir užtraukėm raudą, ku- 
rios širdį veriantys tonai šiurpiu aidu atsimušė į rūsio 
skliautus. Tai buvo beviltiškiausia, baisiausia aimana, ko- 
kią tik galima išgirsti, jokio žmogaus gerklė neįstengia 
tokios išringuoti. 

Pabaigus raudą, iš rato žengė dailus, kaip pridera, 
juodai ir baltai apsitaisęs jaunuolis, atsistojo numirėlio 
galvūgaly ir pasakė kalbą, kurią man įteikė parašytą, 
nors tada kalbėjo ekspromtu. 


Gedulo kalba 


prie kapo per anksti užgesusio katino Mucijaus, 
istor. ir filolog. stud., 
pasakyta jo ištikimo draugo ir brolio 
katino Hincmano 
poet. ir retor. stud. 
Brangūs, liūdesy paskendę broliai! 
Narsieji, didžiadvasiai buršai! 

Kas yra katinas? Silpnas, trumpaamžis padaras, kaip ir 
visa, kas gyvena žemėje! Jei teisybė, ką tvirtina garsiausi 
gydytojai ir fiziologai, kad mirtis, kuriai pavaldūs visi 
tvariniai, iš esmės yra visiškas nustojimas kvėpuoti, tada 
mūsų dorasis bičiulis, mūsų narsusis brolis, tas ištikimas, 
šaunus draugas laimėj ir nelaimėj, o, tada mūsų kilnusis 
Mucijus tikrai yra miręs! Žiūrėkit, štai guli tas kilnusis 
vyras, patiesęs kojas, ant šaltų šiaudų! Nė menkiausias 
atodūsis nebeišsiveržia iš jo amžinai sučiauptų lūpų! Įdu- 
busios akys, kur seniau spindėjo čia švelnia meilės ug- 
nimi, čia žalsvu grėsmingo pykčio auksu! Jo veidas mirti- 
nai išbalęs, jo ausys nulėpusios, nukarusi jo uodega! O 
brolau Mucijau! Kur tavo smagieji šuoliai, kur tavo links- 
mybė, tavo geras ūpas, tavo švarus, linksmas „miau“, 
kurs džiugino visų širdis, kur tavo drąsa, tavo atkaklu- 
mas, tavo gudrumas, tavo sąmojis! Visa, visa tau išplėšė 
žiauri mirtis, ir dabar tu gal ir žinoti nebežinai, ar iš viso 
kada gyvenai! O juk neseniai tryškai sveikata ir jėga, 
nežinojai jokio fizinio skausmo, ir tau atrodė, kad gyven- 
si amžinai! Ir iš tikrųjų nė vienas tavo vidinio mecha- 
nizmo ratelis nebuvo sugedęs, ir mirties angelas užsimojo 
kardu ant tavo galvos ne todėl, kad išėjo spyruoklė ir 
nebegalėjo būti užsukta. Ne! Priešiškas pradas per jėgą 
įsibrovė į tavo organizmą ir kaip žudikas sunaikino tai, 
kas ilgai galėjo gyvuoti. Taip! Dar daug kartų būtų ma- 
loniai spindėjusios šios akys, dar daug kartų iš šios su- 
stingusios krūtinės būtų skambėję smagūs pokštai, links- 
mos dainos, dar daug kartų būtų gražiai vilnijusi ši uo- 

dega, vidinę džiaugsmo jėgą skelbdama, dar daug kartų 
galingais, rizikingais šuoliais šios letenos būtų įrodžiu- 
sios savo jėgą ir vikrumą. Ir štai... O, kodėl gamta leidžia 
prieš laiką sunaikinti tai, ką ji pati su dideliu vargu sukūrė 
ilgam gyvenimui? O gal tikrai yra tokia tamsi dvasia, 
vadinama atsitiktinumu, kuriai leidžiama su despotiška 
piktadario savivale įsikišti į svyravimus, regis, valdan- 
čius visą būtį pagal amžinąjį gamtos dėsnį? O velioni, 
kad tu galėtum tai pasakyti savo liūdintiems, bet gyviems 
draugams! Tačiau, brangūs čia susirinkę narsieji broliai, 
nesileiskime į tokius rimtus svarstymus, bet visai atsi- 
dėkime apraudojimui draugo Mucijaus, kurio taip anksti 
netekome. 

Yra paprotys, kad kalbėtojas prie kapo papasakoja 
susirinkusiems visą velionio biografiją su pagyrimų ir pa- 
stabų priedais. Tai labai geras paprotys, nes tokia kalba 
ir labiausiai liūdinčiam klausytojui sukelia bjaurų nuo- 
bodulį, o nuobodulys, remiantis įžymių psichologų patir- 
timi ir nuomone, geriausiai gydo bet kokį sielvartą, tuo 
būdu kalbėtojas vienu metu atlieka abi pareigas: atiduo- 
da reikiamą pagarbą velioniui ir paguodžia gyvuosius. 
Yra pavyzdžių, ir jie visai suprantami, kad didžiausio 
skausmo palaužtas klausytojas po tokios kalbos eina na- 
mo patenkintas ir žvalus: iš džiaugsmo, kad baigėsi klau- 
symo kančia, jam mažiau besopa širdį dėl artimo žmogaus 
netekimo. 

Brangūs čia susirinkusieji broliai! Aš irgi labai mie- 
lai laikyčiausi šio pagirtino, išbandyto papročio, mielai 
išdėstyčiau jums smulkią velionio draugo ir brolio bio- 
grafiją ir jūsų liūdesį mielai paversčiau džiaugsmu, bet 
tai neįmanoma, tikrai neįmanoma. Jūs tai suprasite, my- 
limi broliai, kai pasakysiu, kad apie visą velionio gyve- 
nimą, jo gimimą, mokslą, tolesnę karjerą, galima sakyti, 
ničnieko nežinau, taigi turėčiau jums sekti grynas pasa- 
kėles, o tam ši vieta prie velionio kūno yra per daug rim- 
ta, mūsų nuotaika pernelyg iškilminga. Tad nelaikykit už 
pikta, buršai, kad vietoj ilgo nuobodaus pamokslo aš ke- 
liais žodžiais nusakysiu, kaip niekingai turėjo baigti savo 


dienas tas vargšas sutvėrimas, kuris guli čia prieš mus 
sustingęs ir negyvas, ir koks narsus, šaunus vyrukas jis 
buvo gyvenime! Bet, o dangau! Aš iškrypau iš retorikos 
tono, nors ją studijuoju ir, jei likimas lems, tikiuosi tapti 
profesorium poeseos et eloguentiae!. 

(Hincmanas nutilo, dešiniąja letena pasitrynė ausis, 
kaktą, nosį ir ūsus, ilgai spoksojo į numirėlį, atsikrenkš- 
tė, dar kartą letena brūkštelėjo per veidą, tada pakeltu 
balsu kalbėjo toliau.) 

O karti dalia! O žiauri mirtie! Kam taip negailes- 
tingai pakirtai šį amžinu miegu užmigusį jaunuolį pačia- 
me žydėjime? Broliai! Kalbėtojas turi teisę dar kartą 
priminti klausytojams, ką jie jau šimtą kartų yra girdė- 
ję, todėl aš pakartosiu, ką jūs visi jau žinote: velionis 
brolis yra baisios filisterių špicų neapykantos auka. Te- 
nai, ant to stogo, kur mes seniau taikiai ir smagiai links- 
mindavomės, kur skambėdavo gražios dainos, kur mes 
letena į leteną, petys į petį buvom viena širdis ir viena 
siela, tenai jis norėjo užkopti ir tylioj vienatvėj su sen- 
joru Pufu paminėti anas gražias dienas, tas tikras Aran- 
chueco dienas, kurios praėjo. O filisteriai špicai, trokš- 
dami bet kuriuo būdu užkirsti kelią mūsų linksmosios 
katinų sąjungos atgimimui, tamsiuose palėpės kampuose 
pristatė spąstų lapėms gaudyti. Į vieną jų įkliuvo nelai- 
mingasis Mucijus, neteko kojos ir... turėjo mirti! 

Skaudžios ir pavojingos yra žaizdos nuo filisterių ran- 
kos, nes jie visuomet naudoja bukus, dantytus ginklus. 
Tačiau stiprus ir sveikas iš prigimties velionis būtų iš- 
gijęs net ir nuo tokios pavojingos žaizdos, bet sielvartas, 
gilus sielvartas, kad niekingas špicas jį įveikė, sugadino 
jo gražią, puikią karjerą, nuolatinė mintis apie visus mus 
ištikusį pažeminimą, štai kas pakirto jo gyvybę! Jis nebe- 
sidavė kaip reikiant tvarstomas, nebegėrė vaistų, sako, 
kad jis mirti norėjęs! 

(Aš ir visi mes, klausydami šių žodžių, pajutom tokį 
geliantį skausmą, kad nebegalėjom ištverti ir pratrūkom 


! Poezijos ir retorikos (iškraipyta lot. k.). 

taip striūbauti, taip raudoti, kad ir uolą galėjom su- 
minkštinti. Kai mes šiek tiek aptilom ir vėl galėjom klau- 
sytis, Hincmanas su patosu traukė toliau.) 

O Mucijau, pažvelk žemyn, pažvelk į ašaras, kurias 
liejam dėl tavęs, išgirsk beviltišką raudą, kuri skamba 
dėl tavęs, amžinu miegu užmigęs broli! Taip, pažvelk že- 
myn arba aukštyn, kaip tau geriau, būk dvasia su mumis, 
jei iš viso turi kokią dvasią ir jei ta, kuri tavy gyveno, 
nėra kitam kam sunaudota. Broliai! Kaip sakiau, aš nelai- 
dysiu liežuvio ir nepasakosiu velionio biografijos, nes 
nieko apie ją nežinau, užtat tuo gyviau man stovi atmin- 
ty jo nuostabios savybės, ir jas, mano brangiausi, myli- 
miausi broliai, noriu jums pakišti panosėn, kad aiškiai 
pajustumėt, kokį baisų nuostolį mums atnešė to puikiojo 
katino mirtis. Klausykit, jaunuoliai, kurie trokštate visada 
eiti dorybės keliu, klausykit! Mucijus, kaip nedaugelis 
gyvenime, buvo garbingas kačių visuomenės narys, ge- 
ras, ištikimas vyras, puikus mylintis tėvas, uolus kovo- 
tojas už teisę ir teisybę, nenuilstantis geradarys, vargšų 
rėmėjas, ištikimas draugas nelaimėj! Garbingas kačių vi- 
suomenės narys? Taip! Juk visada skelbė gražiausias idė- 
jas ir buvo netgi pasiruošęs dėl jų aukotis, jei viskas ėjo 
pagal jo norą, o priešas jis buvo tik tiems, kurie jam 
prieštaravo ar nesilenkė jo valiai. Geras, ištikimas vyras? 
Taip! Juk paskui kitas katytes lakstė tik tada, jeigu jos 
būdavo jaunesnės ir gražesnės už jo žmoną ir jeigu jį 
traukdavo nenugalimas geismas! Puikus, mylintis tėvas? 
Taip! Juk niekada negirdėjom, kad jis, kaip kiti grubūs, 
bejausmiai mūsų giminės tėvai, užėjus apetitui, būtų su- 
ėdęs kokį savo mažylį; priešingai, jis būdavo patenkin- 
tas, jei motina juos Kur nors išnešdavo ir jis nieko ne- 
girdėdavo apie jų naują buveinę. Uolus teisybės ir teisės 
gynėjas? Taip! Juk už tai jis būtų atidavęs gyvybę, o 
kad gyvename tik vieną kartą, tai negalima ant jo pyk- 
ti, jog nei į vieną, nei į kitą jis nekreipė per daug dė- 
mesio. Nenuilstantis geradarys, vargšų rėmėjas? Taip! 
Juk kasmet per Naujus metus nunešdavo į kiemą liesą 
silkės uodegėlę ar kelis trapius kaulelius vargšams alks- 

tantiems broliams ir, šitaip atlikęs garbingo kačių draugo 
pareigą, turėjo teisę piktai urgzti, jei kiti skurdžiai ka- 
tinai dar ko nors iš jo reikalaudavo. Ištikimas draugas 
nelaimėje? Taip! Juk, patekęs į nelaimę, atsimindavo net 
tuos draugus, kuriuos anksčiau buvo visai apleidęs ir 
užmiršęs. 

Amžinai užmigęs broli! Ką man dar pasakyti apie ta- 
vo didvyrišką drąsą, apie tavo didelį, šviesų supratimą 
viso, kas kilnu ir gražu, apie tavo mokytumą, tavo meninį 
išprusimą, apie tūkstančius tavy susiliejusių dorybių? Aš 
klausiu, ką man dar apie tai pasakyti, kas daug kartų ne- 
padidintų mūsų pagrįsto skausmo dėl tavo liūdno atsisky- 
rimo? Draugai, susigraudinę broliai — iš vieno kito nedvi- 
prasmiško mosto aš su pasitenkinimu matau, kad man 
tikrai pavyko jus sugraudinti — taigi, susigraudinę bro- 
liai! Imkime pavyzdį iš velionio, dėkime visas pastangas 
eiti jo garbingomis pėdomis, būkime visa širdim tokie, 
koks buvo jis, ir numirę pelnysim ramybę, kurios vertas 
tikrai išmintingas, visokiausiomis dorybėmis spinduliuo- 
jantis katinas, kaip šis velionis! 

Pažvelkite patys, kaip jis tyliai guli, nepajudina net 
letenos, kaip visas jo išaukštinimas nesužadino jame nė 
menkiausios pasitenkinimo šypsenos! Ar patikėsite, nu- 
liūdę klausytojai, kad pikčiausi priekaištai, grubiausi 
šmeižtai ir užgauliojimai irgi nebūtų padarę nė kokio įspū- 
džio velioniui? Ar patikėsite, kad, jeigu mūsų būry pa- 
sirodytų pats demoniškiausias filisteris špicas, kuriam jis 
anksčiau be kalbų būtų išdraskęs akis, dabar jis nesu- 
keltų jam pykčio ir nesutrikdytų jo švelnios, saldžios 
ramybės? 

Ar peiksi jį, ar ginsi, ar pulsi, ar mulkinsi, ar piktai 
tyčiosies ir šaipysies — viršum visų gyvenimo tuštybių 
yra dabar iškilęs mūsų puikusis Mucijus! Draugai nebe- 
sulauks jo meilios šypsenos, karšto apkabinimo, tvirto 
letenos paspaudimo, o priešai nebepatirs jo nagų nė 
dantų! Savo dorybių dėka jis pasiekė tą ramybę, kurios 
veltui ieškojo gyvenime! Man, teisybė, atrodo, kad mes 
visi, kurie čia sėdim ir apraudam savo draugą, pasiek- 

sim tą ramybę ir nebūdami toks visų dorybių pavyzdys, 
koks buvo jis, ir kad tikriausiai yra dar kita priežastis, 
dėl kurios reikia būti doram, ne vien tos ramybės troš- 
kimas, bet tai tik šiaip sau tokia mintis, kurią palieku 
jums patiems vystyti toliau. 

Buvau benorįs jus paraginti visą savo gyvenimą taip 
gyventi, kad galėtumėt mirti tokia gražia mirtim, kaip 
draugas Mucijus, bet verčiau to nedarysiu, nes jūs čia 
galėtumėt pareikšti kai kurių abejonių. Noriu pasakyti, 
kad, ko gero, man prikištumėt, jog velionis galėjo būti 
atsargesnis ir nelįsti į spąstus, tada jam nebūtų reikėję 
mirti prieš laiką. Be to, prisiminiau, kaip vienas labai 
jaunas katinukas, panašiai mokytojo raginamas visą 
gyvenimą panaudoti tam, kad išmoktų numirti, leptelėjo, 
kad tai, matyt, visai nesunkus daiktas, nes kiekvienam 
pavyksta iš pirmo karto! O dabar, nuliūdę jaunuoliai, pa- 
švęeskime kelias minutes tyliam apmąstymui! 

(Hincmanas nutilo ir vėl persibraukė dešine letena 
per ausis ir veidą, paskui užsimerkė ir tartum pasinėrė 
giliam susimąstyme. Pagaliau, nebesulaukdamas tos tylos 
galo, senjoras Pufas kumštelėjo jį ir tyliai tarė: ,,Hincma- 
nai, ar tik neužsnūdai? Baik vieną kartą tą savo pa- 
mokslą, iš alkio mums žarnos susisuko.“ Hincmanas krūp- 
telėjo, vėl atsistojo dailia oratoriaus poza ir kalbėjo toliau.) 

Brangiausi broliai! Aš tikėjausi surasti dar kelias 
prakilnias mintis ir puikiai užbaigti šią gedulingą kalbą, 
bet nieko nesugalvojau, matyt, didis skausmas, kurį sten- 
giausi savy sužadinti, šiek tiek aptemdė man protą. Tai- 
gi šią kalbą, kuriai jūs, be abejo, visa širdim pritarsite, 
leiskite laikyti baigta, ir užtraukime dabar tradicinį ,„De 
ar ex profundis!"! 


Taip tas gražių manierų jaunuolis baigė savo gedu- 
lingą pamokslą, kuris retorikos atžvilgiu buvo, rodos, ge- 
Iai sukomponuotas ir veiksmingas, bet vienas kitas da- 
lykas man jame nepatiko. Man susidarė įspūdis, kad 

Hincmanas kalbėjo labiau norėdamas pasipuikauti savo 
nuostabia iškalba, negu pagerbti vargšą Mucijų po jo liūd- 
nos mirties. Visa, ką jis sakė, visiškai netiko draugui 
Mucijui, kuris buvo paprastas, kuklus, tiesus katinas ir, 
kaip aš pats buvau patyręs, geros, ištikimos širdies vy- 
ras. O ir tie pagyrimai, kuriuos išskaičiavo Hincmanas, 
buvo dviprasmiški, tad paskui man ta kalba, atvirai kal- 
bant, nebepatiko, nors, jos klausant, mane papirko kal- 
bėtojo žavumas ir jo tikrai raiški deklamacija. Senjoras 
Pufas irgi, rodos, man pritarė: mes pasikeitėm žvilgsniais, 
kurie liudijo, kad dėl Hincmano kalbos mūsų nuomonės 
sutampa. 

Kaip reikalavo paskutiniai kalbos žodžiai, mes užtrau- 
kėm „De profundis“, ir ši psalmė skambėjo dar graudžiau, 
dar labiau draskė širdį, negu baisioji laidotuvių giesmė 
prieš kalbą. Visi žino, kad mūsų giminės dainininkai pui- 
kiai sugeba išreikšti giliausią skausmą, beviltiškiausią 
sielvartą, vis tiek, ar raudoti juos verčia per didelis ilge- 
sys, ar paniekinta meilė, ar brangaus asmens mirtis. To- 
kios giesmės sukrečia net žmogų, tą šaltą bejausmį pada- 
Ią, ir tada jis savo susijaudinimą išlieja savotiškais keiks- 
mais. Pabaigę ,„De profundis“, mes pakėlėme amžinai už- 
migusį brolį ir nuleidome jį į gilią duobę, iškastą rūsio 
kampe. 

Tą akimirką atsitiko kažkas netikėta. Tai buvo žavus, 
labiausiai jaudinantis momentas iš visų laidotuvių: trys 
katytės, gražios kaip aušra, prišoko prie duobės ir į at- 
virą kapą ėmė berti bulvių daigus ir petražoles, kurių 
buvo priskynusios rūsy, o viena vyresnė užtraukė papras- 
tą, širdžiai malonią dainelę. Melodija man buvo pažįstama, 
jei neklystu, dainelė, iš kurios buvo paimtas motyvas, 
prasideda žodžiais: „(O eglute, o eglute!" ir t.t. Senjoras 
Pufas pašnibždėjo man į ausį, kad tai velionio Mucijaus 
dukterys, tuo būdu prisidėjusios prie tėvo laidotuvių. 

Aš negalėjau atitraukti akių nuo dainininkės: ji buvo 
žavi, jos malonaus balso tembras, jaudinanti, giliai iš- 
gyventa gedulingos giesmės melodija mane visai pake- 
rėjo, aš nebegalėjau sulaikyti ašarų. Bet jas išspaudęs 

skausmas buvo labai savotiškas, keistas, nes teikė man 
didžiausią malonumą. 

Tiesiog pasakysiu, kad visa mano širdis linko prie dai- 
nininkės. Man atrodė, kad tokios žavios katytės, tokio 
kilnaus stoto ir žvilgsnio, tokio pergalingo grožio dar nie- 
kada nebuvau matęs. 

Keturi augaloti katinai prikasė kiek galėdami dau- 
giau žemių ir smėlio ir vargais negalais užpylė duobę. 
Laidotuvės pasibaigė, mes sėdom prie stalo. Meilios ir gra- 
žios Mucijaus dukterys norėjo pasišalinti, bet mes jų neiš- 
leidom, jos turėjo dalyvauti gedulinguose pietuose, ir aš 
taip vikriai apsisukau, kad nuvedžiau prie stalo gražiau- 
siąją ir šalia jos atsisėdau. Jeigu pirma ji man švietė savo 
grožiu, pakerėjo savo saldžiu balsu, tai dabar į devintą 
dangų mane nukėlė jos šviesus, blaivus protas, jos nuo- 
širdumas, jausmo švelnumas, jos grynai moteriškas, iš 
vidaus spinduliuojantis kuklumas. Viskas, ką ji sakė, 
kiekvienas jos saldus žodis įgaudavo savotišką žavesį, 
pokalbis su ja buvo meiliausia, švelniausia idilė. Taip, 
pavyzdžiui, ji labai šiltai kalbėjo apie piene virtą košę, 
kurią ji su apetitu valgė kelios dienos prieš tėvo mirtį, 
o kai aš pasakiau, kad pas mano šeimininką tokia košė 
būna labai gardi ir kad į ją dedama atsakančiai sviesto, ji 
pažvelgė į Mane savo nekaltomis, žalsvai spinduliuojan- 
čiomis balandėlės akimis ir paklausė tokiu tonu, kad man 
suvirpėjo širdis. 

— O pone, tikrai? Jūs irgi mėgstat piene virtą košę? 
Su sviestu! — dar pridūrė ji, tartum paskendusi svajo- 
nėse. 

Kas nežino, kad dailių, žydinčių merginų nuo šešių 
iki aštuonių mėnesių amžiaus (tokia atrodė mano gra- 
žuolė) niekas taip nepuošia, kaip lengvas svajingumas, 
tada joms tiesiog negalima atsispirti. Todėl atsitiko, kad 
aš, visas užsiliepsnojęs meilės ugnimi, stipriai suspaudžiau 
gražuolės leteną ir garsiai sušukau: 

— Angeliškas kūdiki! Papusryčiauk su manim piene 
virta koše, ir aš savo laimės nemainysiu į jokius žemės 
turtus! 

Ji tartum sumišo, paraudusi nuleido akis, tačiau lete- 
nos neištraukė ir tuo sužadino man gražiausias viltis. 
Mat aš kartą girdėjau, kaip vienas senas ponas, jei ne- 
klystu, advokatas, sakė mano šeimininkui, kad jaunai 
merginai labai pavojinga leisti vyrui ilgai laikyti savo 
ranką, nes šis pagrįstai gali į tai pažiūrėti kaip į jos viso 
asmens traditio brevi manu! ir iškelti reikalavimų, ku- 
riuos jai būtų sunku atmesti. O aš kaip tik labai troškau 
iškelti tokius reikalavimus ir jau buvau juos bedėstąs, bet 
mūsų pokalbį nutraukė tostas velionio garbei. 

Trys jaunesniosios velionio Mucijaus dukrelės tuo 
metu taip įsilinksmino, parodė tokį Žaismingą naivumą, 
kad sužavėjo visus katinus. Jau vien valgis ir gėrimas 
žymiai sumažino mūsų skausmą ir sielvartą, o dabar drau- 
gijos nuotaika darėsi vis linksmesnė ir gyvesnė. Skam- 
bėjo juokai, pokštai, o kai pakilome nuo stalo, pats rim- 
tasis senjoras Pufas pasiūlė sušokti vieną kitą šokį. Greitai 
padarėme vietos, trys katinai suderino gerkles, ir ne- 
trukus guviosios Mucijaus dukros jau smagiai šoko ir su- 
kosi su vaikinais. 

Aš nesitraukiau nuo savo gražuolės, pakviečiau ją 
šokti, ji padavė man leteną, ir mes įsiliejom į šokio sū- 
kurį. O, kaip glostė jos kvapas man skruostą! Kaip vir- 
pėjo mano širdis prie jos širdies! Kaip tvirtai laikiau ap- 
kabinęs letenomis jos mielą liemenį! O laimės, dangiškos 
laimės akimirka! 

Kai apsukome du tris ratus, aš nuvedžiau gražuolę į 
rūsio kertę ir kaip galantiškas kavalierius atnešiau jai 
šio to atsigaivinti, ne kažin ką, žinoma, nes nebuvo nu- 
matyta, kad šventė virs puota. Dabar aš daviau valią 
jausmams. Šimtą kartų spaudžiau jos leteną prie lūpų ir 
tikinau, kad būčiau laimingiausias iš Visų mirtingųjų, 
jeigu ji bent trupučiuką mane pamiltų. 

— Nelaimingasis,— staiga pasigirdo balsas man už nu- 
garos, — nelaimingasis, ką darai? Tai tavo duktė Mina! 


! Perdavimą be ceremonijų (Iot.). 

Aš sudrebėjau, nes gerai pažinau tą balsą. Tai buvo 
Mismisė! Atsitiktinumas įnoringai pažaidė manim: tą 
akimirką, kai tariausi visai užmiršęs Mismisę, turėjau iš- 
girsti tai, ko nė jausti nenujaučiau — aš įsimylėjęs savo 
dukrą! Mismisė buvo su gedulo drabužiais, ir nežinojau, 
nė ką apie tai manyti. 

— Mismise,— švelniai tariau— kaip jūs čia patekote, 
kodėl jūs su gedulu, ir — o Dieve! — tos merginos — Mi- 
nos seserys? 

Išgirdau keistą naujieną! Mano nekenčiamas varžovas, 
tas geltonmargis, tuojau po anos kruvinos dvikovos, kur 
jis buvo įveiktas mano riteriško narsumo, išsiskyrė su 
Mismise ir, kai tik susigydė žaizdas, nežinia kur išvyko. 
Tada Mucijus paprašė jos letenos, ji mielai jam ją atida- 
vė, o kad jis man visiškai nutylėjo šiuos ryšius, tas daro 
jam garbę ir rodo jo delikatumą. Iš to paaiškėjo, kad tos 
žvalios katytės tebuvo tik mano Minos pusseserės! 

— O Murkly.— meiliai tarė Mismisė, papasakojusi 
viską, kaip buvo,— o Murkly! Jūsų graži siela suklydo 
tik dėl užplūdusio jus jausmo! Tai buvo tik švelnaus tė- 
vo meilė, o ne meilužio geismas, kuris pabudo jūsų krū- 
tinėje, pamačius mūsų Miną! Mūsų Mina! Koks saldus 
žodis! Murkly! Argi jūs būtumėt toks nejautrus, ar mei- 
lė jūsų širdy visai išblėso tai, kuri jus taip karštai mylė- 
jo,— Oo dangau! —ir dar dabar karštai tebemyli, kuri būtų 
likus jums ištikima iki mirties, jei nebūtų pasipainiojęs 
kitas ir suviliojęs savo nedora suvedžiotojo gudrybe? O 
menkybe, tu vadiniesi katė! Jūs taip galvojate, aš žinau, 
bet ar nėra katino dorybė atleisti silpnai katei? Murkly! 
Jūs matote mane palaužtą, nuliūdusią, netekusią trečio 
švelnaus vyro, bet šiame liūdesy vėl suliepsnojo meilė, 
kuri seniau buvo visa mano laimė, mano pasididžiavimas, 
mano gyvenimas! Murkly, išklausykit mano prisipažini- 
mą: aš dar jus tebemyliu ir manau, kad mes galėtume 
susi... — Ašaros užgniaužė jai gerklę. 

Šios scenos metu aš jaučiausi labai nesmagiai. Mina 
sėdėjo čia pat, išbalusi ir graži, kaip pirmasis sniegas, ku- 

ris rudenį dažnai bučiuoja paskutines gėles ir tuojau pa- 
virsta karčiu vandeniu! 

(Leidėjo pastaba: Murkly, Murkly! Ir vėl pla- 
gijatas! „,„Nuostabioj Peterio Šlemilio istorijoj“ knygos 
herojus lygiai tais pačiais žodžiais aprašinėja savo my- 
limąją, irgi vardu Mina.) 

Tylėdamas aš stebėjau abi, motiną ir dukterį. Pasta- 
roji man kur kas labiau patiko, o kad mūsų padermėj 
artimiausi giminystės ryšiai nėra kanoniška kliūtis tuok- 
tis... Turbūt mano žvilgsnis mane išdavė, nes Mismisė, 
rodos, pamatė mano slapčiausias mintis. 

— Barbare! — sušuko ji, ūmai prišokdama prie Minos 
ir karštai spausdama ją prie krūtinės.— Barbare, ką tu 
ketini daryti! Kaip tu gali atstumti šią tave mMylinčią šir- 
dį ir iš vieno nusikaltimo bristi į kitą? | 

Nors aš ir neįsivaizdavau, kokias pretenzijas gali man 
reikšti Mismisė ir kokius nusikaltimus ji man prikaišioja, 
bet, nenorėdamas drumsti linksmybės, kuria baigėsi šer- 
menys, nutariau, kad geriau bus nerodyti savo jausmų. 
Todėl ėmiau tikinti įširdusią Mismisę, kad tik neapsako- 
mas Minos panašumas į ją mane suklaidinęs ir aš pama- 
nęs, kad vėl mano širdy užsiliepsnojo tas jausmas, kuris 
dar tebėra gyvas jai, vis dar gražiai Mismisei. Mismisė 
veikiai nusišluostė ašaras, atsisėdo man prie šalies ir 
pradėjo intymų pokalbį, lyg nieko pikto tarp mūsų ne- 
būtų įvykę. O kai jaunasis Hincmanas išvedė gražiąją 
Miną šokti, galite įsivaizduoti, kokia itin nepatogi pasi- 
darė mano padėtis. 

Laimė, senjoras Pufas pakvietė Mismisę baigtuvių 
šokio, jei ne, aš būčiau išgirdęs dar ne vieną keistą pa- 
siūlymą. Aš patyliukais išslinkau iš rūsio ir pagalvojau: 
„Pagyvensim — pamatysim", 

Šias laidotuves aš laikau posūkiu, kada baigėsi mano 
mokslo mėnesiai ir aš įžengiau į tikrąjį gyvenimo ratą. 

( Mak. I.) ... privertė Kreislerį anksti rytą ateiti į viI- 
šininko apartamentus. Jis rado jo prakilnybę su kirviu ir 
kaltu rankoj atkalinėjantį didelę dėžę, kurioj, sprendžiant 
iš formos, buvo įpakuotas paveikslas. 

— A, gerai, kad atėjote, kapelmeisteri! — sušuko vir- 
šininkas.— Padėsite man atlikti tą sunkų, vargingą dar- 
bą. Dėžė užkalinėta šimtais vinių, lyg turėtų tokia likti 
per amžius. Ji atkeliavo tiesiai iš Neapolio, o joje yra 
paveikslas, kurį aš noriu pasikabinti savo kabinete ir kol 
kas nerodyti broliams. Todėl nieko nepasikviečiau į tal- 
ką, bet dabar jūs turėsit man padėti, kapelmeisteri. 

Kreisleris ėmėsi darbo, ir netrukus iš dėžės buvo iš- 
imtas didelis puikus paveikslas su brangiais paauksuotais 
rėmais. Kreisleris nustebo pamatęs, kad kabinete, viršum 
altorėlio, kur seniau kabėjo žavus Leonardo da Vinči 
paveikslas „Šventoji šeima“, dabar siena buvo tuščia. Šį 
paveikslą viršininkas laikė vienu geriausių iš visos tur- 
tingos kolekcijos, kur buvo nemaža senųjų originalų, ir 
vis dėlto šis šedevras turėjo užleisti vietą paveikslui, 
kurio nepaprastą grožį ir ryškų naujumą Kreisleris pa- 
žino iš pirmo žvilgsnio. 

Su dideliu vargu viršininkas ir Kreisleris pritvirtino 
paveikslą prie sienos ilgais sraigtais, paskui viršininkas 
atsistojo taip, kad paveikslas būtų gerai matyti ir ėmė 
žiūrėti į jį su tokiu pasitenkinimu, su tokiu aiškiu džiaugs- 
mu, tartum iš tikrųjų jį žavėjo ne vien nuostabi tapyba, 
bet dar ir kažkas kita. 

Paveikslo tema buvo stebuklas. Dangiško švytėjimo 
apsupta, stovėjo pasirodžiusi Švenčiausioji Mergelė: kai- 
rėj rankoj ji laikė leliją, o dviem dešinės rankos pirštais 
lietė nuogą jaunuolio krūtinę. Buvo matyti, kaip pro jos 
pirštus iš atviros žaizdos teka stambūs kraujo lašai. Jau- 
nuolis mėgino keltis iš patalo, kur buvo išsitiesęs. Jis 
tartum budo iš mirties miego, akių dar nebuvo atmerkęs, 
bet giedri šypsena, pražydusi jo gražiame veide, rodė, 
kad sapno dausose jis mato Dievo Motiną, kad žaizdos 
skausmas praėjo, kad mirtis nebeturi jam galios. 

Kiekvieną žinovą turėjo stebinti piešinio tobulumas, 
sumani grupės kompozicija, teisingas šviesos ir šešėlių pa- 
skirstymas, didingos drabužių klostės, nepaprastas Mari- 
jos figūros grakštumas ir ypač gyvos spalvos, kurių mo- 
dernieji dailininkai dažniausiai nebesugeba išgauti. Bet 

labiausiai ir, suprantama, ryškiausiai apie dailininko ge- 
nijų bylojo neaprašomos veidų išraiškos. Marija buvo 
gražiausia, meiliausia moteris, kokia tik gali būti, ir vis 
dėlto šią aukštą kaktą supo valdinga dangaus didybė, 
šios tamsios akys spinduliavo švelniu nežemiškos palai- 
mos žvilgsniu. Taip pat su reta kūrybinės dvasios jėga 
buvo suvokta ir pavaizduota iš mirties bundančio jaunuo- 
lio dangiška ekstazė. Kreisleris iš tikrųjų nežinojo nė vie- 
no naujesnių laikų paveikslo, kurį būtų galėjęs palyginti 
su šiuo puikiu kūriniu. Ėmęs kalbėti apie atskiras pa- 
veikslo grožybes, jis taip ir pasakė viršininkui, pridurda- 
mas, kad pastaruoju metu vargu ar buvo sukurta kas 
geresnio. 

— Yra tam priežasčių, kurias jūs tuojau sužinosite, 
kapelmeisteri,— šypsodamas tarė viršininkas.— Keistas 
daiktas tie mūsų jaunieji dailininkai: jie mokosi ir moko- 
si, išradinėja, piešia, daro milžiniškus kartonus, bet visi 
jų darbai išeina galų gale kažkokie negyvi, sustingę ir 
negali įeiti į gyvenimą, nes patys yra negyvenimiški. 
Užuot rūpestingai kopijavę senąjį didįjį meistrą, kurį 
jie pasirenka pavyzdžiu ir stengiasi perprasti jo dvasios 
savitumą, jie nori tuojau patys tapti meistrais ir tapyti si- 
milia!, bet pasidaro tik sekėjai, pradeda mėgdžioti smulk- 
menas ir atrodo vaikiški bei juokingi, kaip tas, kuris, no- 
rėdamas prilygti dideliam žmogui, stengiasi kaip jis kos- 
čioti, kaip jis grebluoti, vaikščioti kaip jis palinkęs. Mūsų 
jauniesiems dailininkams trūksta tikrojo įkvėpimo, kuris 
jų sieloj iššauktų paveikslą, švytintį klestinčia gyvybe, ir 
pastatytų jiems prieš akis. Matome, kaip vienas kitas vel- 
tui kankinasi, kol patenka pagaliau į tą pakilią dvasios 
būseną, be kurios nesukuriamas nė vienas meno kūrinys. 
Bet tas, ką tie vargšeliai laiko tikru įkvėpimu, kuris pa- 
keldavo giedrą, ramią senojo meistro sielą, yra tik keis- 
tas jausmų mišinys iš pasipūtusio žavėjimosi savo paties 
užmanymu ir baimingo, kankinančio rūpesčio, kad, per- 
keldamas savo mintį į drobę, nė kiek nenukryptų nuo 


! Panašiai (Iot.). 

senųjų pavyzdžių. Todėl dažnai atsitinka, kad figūra, ku- 
Ti turėtų suspindėti visu gyvenimo grožiu, virsta bjauria 
kauke. Mūsų jaunieji dailininkai nesugeba aiškiai iš- 
reikšti sieloj suvokto paveikslo ir gal kaip tik todėl ne- 
pataiko spalvos, nors kitkas jiems ir neblogai išeina. Vie- 
nu žodžiu, geriausiu atveju jie moka piešti, bet visai ne- 
moka tapyti. Neteisybė, kad jie nebemoka elgtis su da- 
žais, nebepažįsta jų, kad mūsų dailininkams trūksta darbš- 
tumo. Kai dėl pirmojo, tai tas neįmanoma, nes nuo krikš- 
čionybės laikų, kada tapyba tik ir išaugo į tikrąjį meną, ji 
nebuvo sustojusi, meistrai ir mokiniai sudarė nenutrūks- 
tamą gyvą eilę, ir pakitimai, kurie, tiesa, privertė nu- 
krypti nuo tiesos, negalėjo turėti įtakos mechaninių prie- 
monių perdavimui. O dėl darbštumo, tai jau greičiau ga- 
lima prikišti ne jo trūkumą, o perteklių. Aš pažįstu vieną 
jauną dailininką, kuris ir visai neblogai pradėtą paveiks- 
lą tiek kartų perdirbinėja, perteplioja, kol pagaliau vis- 
kas susilieja į neaiškų, švininį toną, ir tuo gal prilygsta 
vidiniam užmanymui, kurio figūros negali pilnai atgyti. 
Žiūrėkite, kapelmeisteri, štai paveikslas, iš kurio dvelkia 
puiki, romi gyvybė, ir tik todėl, kad jį sukūrė tikras, pa- 
maldus įkvėpimas! Stebuklas jums aiškus. Besikeliąs iš 
patalo jaunuolis buvo visiškai beginklis užpultas žudikų ir 
mirtinai sužeistas. Seniau bedievis, piktžodžiautojas, dėl 
savo pIragariško apakimo niekinęs bažnyčios įsakymus, 
dabar jis ima garsiai šauktis Švenčiausiosios Mergelės 
pagalbos, ir dangaus Dievo Motinai patiko prikelti jį iš 
mirties miego, grąžinti jam gyvybę, kad, pažinęs savo 
klaidas, jis nuolankiai pasišvęstų bažnyčiai ir jos tarnybai. 
Tas jaunuolis, kuriam dangaus pasiuntiniai parodė tiek 
malonės, yra ir paveikslo kūrėjas. 

Kreisleris labai stebėjosi tuo, ką jam pasakė viršinin- 
kas, ir pridūrė, kad stebuklas, matyt, įvykęs ne šiais lai- 
kais. 

— Ir jūs,— prabilo viršininkas švelniu, maloniu bal- 
su, — ir jūs, mano mielas Johanesai, esate tos neprotingos 
nuomonės, kad dabar dangaus malonės vartai jau užda- 
ryti, kad šventasis, kurio užuojautos ir gailestingumo karš- 

tai šaukiasi mirtinos baimės draskomas žmogus, nebegali 
ateiti, nebegali pasirodyti vargšui ir nešti jam paguodos 
ir ramybės. Tikėkit manim, Johanesai, stebuklai niekada 
nebuvo nutrūkę, tik nuodėmėse skęstančio žmogaus akys 
apspango, jos nebegali pakelti nežemiško dangaus spin- 
dėjimo, nebepažįsta Amžinojo malonės, kai ji apsireiškia 
regimu pavidalu. Bet, mano mielas Johanesai, gražiausi 
Dievo stebuklai dedasi pačioje žmogaus sieloje, ir tuos 
stebuklus jis turi skelbti kaip išmanydamas: žodžiais, gar- 
sais ar spalvomis. Taip vienuolis, kuris nupiešė tą pa- 
veikslą, puikiai apskelbė savo atsivertimo stebuklą ir 
taip — turiu kalbėti apie jus, Johanesai, man tas liejasi iš 
širdies — taip ir jūs iš savo sielos gelmių galingais tonais 
skelbiat nuostabų amžinos, tyros šviesos pažinimo stebuk- 
lą. Ir kad jūs galite tai daryti, ar tai nėra maloningas ste- 
buklas, kurį padarė Amžinasis jūsų išganymui? 

Kreisleris pasijuto šių viršininko žodžių keistai sujau- 
dintas. Jis visiškai įtikėjo, kaip retai kada, savo kūrybine 
galia ir suvirpėjo iš laimės. 

Per tą laiką Kreisleris nebuvo atitraukęs akių nuo pa- 
veikslo, bet dažnai pasitaiko, kad paveiksle, ypač tokia- 
me kaip šis, kur stiprūs šviesos efektai sukoncentruoti 
priešakiniame ir viduriniame plane, tamsioje gilumoje 
esančias figūras įžiūrime tik vėliau, taip ir Kreisleris tik 
dabar pastebėjo figūrą, susisupusią plačiu apsiaustu ir su 
durklu rankoj bėgančią pro duris; ant durklo tartum kri- 
to spindulys nuo švytinčios Dangaus karalienės, ir jis tik 
vos vos blikčiojo. Tai tikriausiai buvo žudikas. Bėgda- 
mas jis grįžtelėjo atgal, ir jo veide matėsi neapsakoma 
baimė ir siaubas. 

Bet kai žudiko veide atpažino princo Hektoro bruo- 
žus, Kreisleris pasijuto it Žaibo trenktas. Dabar jam irgi 
dingtelėjo, kad kažkur, nors ir labai probėgšmais, yra 
matęs ir tą iš mirties bundantį jaunuolį. Kažkokia jam 
pačiam nesuprantama baimė neleido pasisakyti, ką jis pa- 
stebėjo, jis tik paklausė viršininką, ar jo neerzina ir ne- 
piktina, kad pačiame prieky, nors ir šešėly, dailininkas 
nupiešė kai kuriuos šiuolaikinės aprangos daiktus ir net, 

kaip jis tik dabar pastebėjęs, atbundantį jaunuolį, taigi 
save patį, aprengė naujamadiškai. 

Iš tikrųjų pirmame plane, nors ir nuošaliau, buvo nu- 
pieštas mažas stalelis ir čia pat kėdė, ant kėdės atkaltės 
buvo užmestas turkiškas šalis, o ant staliuko gulėjo kar- 
das ir karininko skrybėlė su plunksnų kuodu. Jaunuolis 
vilkėjo marškiniais su madinga apykakle, atsegiota lie- 
mene ir tamsiu, taip pat atlapotu surdutu; surdutas, tiesa, 
buvo taip sukirptas, kad krito gražiomis klostėmis. Dan- 
gaus karalienės drabužiai buvo tokie, su kokiais ją ma- 
tome geriausių senųjų meistrų paveiksluose. 

— Manęs nė kiek nepiktina,— atsakė viršininkas į 
Kreislerio klausimą, — nei pirmojo plano stafažas, nei jau- 
nuolio surdutas, priešingai, jei dailininkas būtų bent men- 
kiausioj detalėj nukrypęs nuo tiesos, tai, mano nuomone, 
jis būtų veikęs ne dangaus malonės įkvėptas, bet pasau- 
lio tuštybės ir kvailystės vedamas. Vietą, aplinką, drabu- 
žius, asmenis ir visa kita jis turėjo taip pavaizduoti, kaip 
iš tikrųjų buvo, tik taip kiekvienas iš pirmo žvilgsnio 
mato, kad stebuklas įvyko mūsų dienomis. Taip šiais ne- 
tikėjimo ir sugedimo laikais dievobaimingo vienuolio kū- 
rinys tampa gražiausiu pergalingos bažnyčios trofėjum. 

— O mane,— tarė Kreisleris— ta skrybėlė, tas kar- 
das, tas šalis, tas stalas, ta kėdė, mane tas viskas, sakau, 
erzina, jau verčiau dailininkas būtų išleidęs tą priešaki- 
nio plano stafažą ir pats vietoj surduto užsimetęs kokią 
skraistę. Pasakykite patys, jūsų prakilnybe, ar galit įsi- 
vaizduoti šventąją istoriją su šiuolaikiniais drabužiais: 
šventąjį Juozapą su plaušuotu surdutu, Išganytoją su fra- 
ku, Mergelę su išeigine suknia ir turkišku šaliu ant pečių? 
Ar jums tas neatrodytų nevykusi, net kokti prakilnių 
dalykų profanacija? O juk senieji, ypač vokiečių, daili- 
ninkai visas biblines ir šventąsias istorijas piešė savo 
epochos drabužiais, ir būtų klaidinga tvirtinti, kad anie 
drabužiai labiau tiko meniniam pavaizdavimui, negu da- 
bartiniai, kurie, tiesa, itin kvaili ir negražūs, išimtį suda- 
ro tik vienas kitas moterų apdaras. Bet ypač perdėtos, 
galima sakyti, bjaurios buvo kai kurios praeities mados: 

tik prisiminkime per uolektį aukštyn užriestas kurpes, 
pūstas, rauktas kelnes, prakirptas liemenes, rankoves ir 
t.t. O jau visiškai nepakenčiami buvo kai kurie veidą ir 
tigūrą darkantys moterų drabužiai, kuriuos matome se- 
nuose paveiksluose: jauna, žydinti, graži kaip gėlė mer- 
gina vien dėl drabužių atrodo kaip sena surūgusi matro- 
na. O vis dėlto anie paveikslai nieko nepiktino. 

— Ką gi,— atsakė viršininkas, — keliais žodžiais galiu 
jums, mielas Johanesai, nusakyti skirtumą tarp senųjų, 
dievobaimingų ir dabartinių, sugedusių laikų. Matote, 
anuomet šventosios istorijos buvo augte įaugusios į žmo- 
nių gyvenimą, net, pasakyčiau, tapusios jo sąlyga. Kiek- 
vienas tikėjo, kad stebuklai dedasi jo akyse, ir kad Amži- 
nasis gali juos daryti bet kada. Todėl dievobaimingam 
dailininkui šventoji istorija, į kurią buvo nukreiptos jo 
mintys, atsiskleisdavo dabarty. Malonės apraiškas jis ma- 
tė žmonėse, kurie jį supo gyvenime, ir juos, tokius gyvus, 
kokius matė, jis perkeldavo į drobę. Šiandien tos istorijos 
yra kažkokios tolimos, atsietos nuo dabarties ir gyvuoja 
tik kaip blausus prisiminimas. Ir veltui dailininkas sten- 
giasi išvysti gyvą viziją, jo dvasia — nors jis nė sau ne- 
nori to prisipažinti — yra atbukusi nuo pasaulio triukš- 
mo. Banalu ir juokinga prikaišioti seniesiems meist- 
rams, kad jie nenusimanė apie drabužius ir todėl paveiks- 
luose piešė tik savo epochos apdarą, bet taip pat bana- 
lios ir juokingos mūsų dailininkų pastangos į šventųjų 
istorijų paveikslus įvesti keisčiausius, be jokio skonio 
viduramžių kostiumus, tas tik parodo, kad gyvenime jie 
nematė tų įvykių, kuriuos ėmėsi vaizduoti, bet pasitenki- 
no jų atspindžiu senojo meistro kūriny. Kaip tik todėl, 
mano brangusis Johanesai, kad dabartis yra tokia niekin- 
ga, toks bjaurus anų šventų legendų kontrastas, kad nie- 
kas nebegali įsivaizduoti stebuklų, vykstančių mūsų tar- 
pe, kaip tik todėl jų pavaizdavimas mūsų laikų drabužiais 
atrodytų koktus, karikatūriškas, net šventvagiškas. Bet 
jeigu Visagalis leistų tikrai įvykti stebuklui mūsų akyse, 
tai būtų visiikai neleistina pakeisti šiuolaikinį apdarą. 
Taip ir jaunieji dailinirkai, rorėdami rasti atramą, turi 

žiūrėti, kad senieji įvykiai būtų kuo teisingiau pavaiz- 
duoti atitinkamos epochos drabužiais. Teisingai, kartoju, 
teisingai pasielgė šio paveikslo kūrėjas, pažymėdamas 
dabartį, nes kaip tik matant tą stafažą, kurį jūs, mielasis 
Johanesai, smerkiate, mane nukrečia šventas pamaldus 
šiurpas, man atrodo, kad aš pats žengiu į tą ankštą kam- 
barėlį Neapoly, kur vos prieš kelerius metus įvyko jau- 
nuolio prisikėlimo stebuklas. 

Šie viršininko žodžiai sukėlė Kreisleriui įvairiausių 
minčių. Daug kur kapelmeisteris turėjo su juo sutikti, vis 
dėlto pagalvojo, kad, iškeldamas senųjų laikų pamaldu- 
mą ir dabartinių sugedimą, viršininkas kalbėjo perdėm 
kaip vienuolis, ištroškęs ženklų, stebuklų ir vizijų, o juk 
pamaldžiai, vaikiškai sielai, nepažįstančiai konvulsyvios 
svaiginančio kulto ekstazės, jų visai nereikia, ji ir be to 
gali pasiekti tikrąją krikščionišką dorybę. Jis galvojo, kad 
dorybė anaiptol nėra išnykusi žemėj, nes jei taip būtų, 
tai mus apleidusi ir niūriai demonų savivalei atidavusi 
Amžinoji galia nebenorėtų stebuklais grąžinti mūsų į tie- 
sos kelią. 

Tačiau šių minčių Kreisleris nepasakė viršininkui ir 
tylėdamas žiūrėjo į paveikslą. Bet juo atidžiau jis žiūrė- 
jo, tuo labiau jam ryškėjo gilumoj nutapyto žudiko bruo- 
žai, ir Kreisleris įsitikino, kad gyvas šios figūros origi- 
nalas yra ne kas kitas, tik princas Hektoras. 

— Man rodos,— prabilo Kreisleris— man rodos, jūsų 
prakilnybe, kad paveikslo gilumoj aš matau narsųjį šaulį 
su užburta kulka, kuris nusižiūrėjo kilniausią žvėrį, bū- 
tent žmogų, ir medžioja jį visokiais būdais. Kaip matau, 
šį kartą jis griebėsi puikaus, gerai išgaląsto peilio ir pa- 
taikė kaip reikiant, su šautuvu jam ne taip sekasi: ne per 
seniausiai, tykodamas guvų elnią, jis bjauriai prašovė 
pro šalį. Iš tikrųjų labai norėčiau išgirsti šio ryžtingojo 
medžioklio curriculum vitae! ar bent kokią trumpą jo 
biografijos ištraukėlę, kuri man parodytų, koks vaidmuo 


! Gyvenimo aprašymas (Iot.). 

ten man paskirtas, ar nereikia man tuojau pat kreiptis 
į Švenčiausiąją Mergelę ir prašyti jos apsaugos rašto! 

— Neskubėkit, kapelmeisteri,— tarė viršininkas.— Ste- 
bėčiausi, jei greitu laiku jums nepaaiškėtų, kas dabar dar 
skęsta tamsoj. Dar daug kas gali laimingai susikloti pa- 
gal jūsų norus, apie kuriuos aš ką tik sužinojau. Keista — 
tiek galiu jums pasakyti, — keista, kad Zighartshofe apie 
jus visiškai klaidingai galvojama. Gal tik vienas maest- 
ro Abrahamas permatė jūsų širdį. 

— Maestro Abrahamas? — sušuko Kreisleris. — Jūs 
pažįstate senį, garbusis tėve? 

— Jūs užmirštate,— atsakė viršininkas šypsodamas,— 
kad naujoji efektinga mūsų gražiųjų vargonų konstruk- 
Cija yra maestro Abrahamo rankų darbas! Bet kitą kartą 
daugiau apie tai! Kantriai laukite įvykių, kurie netruks 
ateiti. 

Kreisleris atsisveikino su viršininku. Jis buvo beeinąs 
į parką, ketindamas pabūti vienas su mintimis, kurios ne- 
davė jam ramybės, bet, nulipęs laiptais, išgirdo šaukiant: 

— Domine, domine capelmeistere! Paucis te volo!! 

Jį šaukė tėvas Hilarijus, nekantriai laukęs, kaip jis 
sakė, kada baigsis ilgas pasitarimas su viršininku. Jis ką 
tik atlikęs savo, kaip rūsininko, pareigas ir įleidęs pui- 
kiausio frankų vyno, jau daug metų stovinčio rūsy. Per 
pusryčius Kreisleris būtinai turįs išgerti taurę šio vyno ir 
įsitikinti, kad tas taurus, ugningas, dvasią ir širdį stipri- 
nantis gėrimas kaip tik ir sukurtas tokiam šauniam kompo- 
zitoriui ir tikram muzikui. 

Kreisleris gerai žinojo, kad pasprukti nuo entuziasto 
tėvo Hilarijaus neįmanoma, be to, pagalvojo, kad tokioj 
būsenoj, kaip dabar, stiklas gero vyno jam bus ne pro 
šalį. Taigi, linksmojo rūsininko vedamas, kapelmeisteris 
nuėjo į jo celę, kur ant mažo, švaria staltiese uždengto 
stalelio jau stovėjo butelis tauriojo gėrimo, kepalėlis 
šviežio pyrago, kmynai ir druska. 


! Pone, pone kapelmeisteri! Noriu pasakyti kelis žodžius! (Iot.). 

— Ergo bibamus! — sušuko tėvas Hilarijus, pripylė 
grakščius žalsvus stiklus ir smagiai susidaužė su Kreisle- 
riu.— Juk teisybė, kapelmeisteri — pradėjo jis, kai abu 
išlenkė taures,— kad jo prakilnybė nori jus įkišti į vie- 
nuolio suknelę? Nepasiduokite, Kreisleri! Man gera su 
abitu, už jokius pinigus jo nenusivilkčiau, bet distingen- 
dum est inter et inter! Man stiklas gero vyno ir skambi 
bažnytinė giesmė — visas pasaulis, bet jūs, jūs! Ne, jūs 
skirtas visai kitiems dalykams, jums gyvenimas šypsosi 
visai kitaip, be žvakių ant altoriaus, jums dar šviečia kiti 
žiburiai. Na, trumpai tariant, Kreisleri, susidaužkim! Vi- 
vat jūsų mergužėlė, ir kai kelsit vestuves, tai jo prakil- 
nybė, kad ir susiraukęs, turės nusiųsti per mane geriau- 
sio vyno, koks tik bus mūsų turtingam rūsy! 

Hilarijaus žodžiai nemaloniai paveikė Kreislerį — taip 
žmogui būna skaudu, kai negrabios šiurkščios rankos pa- 
liečia ką švelnaus ir tyro. 

— Jūs čia viską žinote, viską girdite tarp savo ke- 
turių sienų, — tarė jis, atitraukdamas savo stiklą. 

— Domine,— suriko tėvas Hilarijus, — domine Kreis- 
leri, tik nepykit, video mysterium!, bet laikysiu liežuvį 
už dantų! Jei nenorite išgerti už savo... tai valgykim in 
camera et faciemus bonum cherubimž ir bibamus, kad 
Viešpats ir toliau išlaikytų mūsų vienuolyne taiką ir jau- 
kumą, kaip ligi šiol. 

— Argi tam gresia pavojus? — susidomėjo Kreisleris. 

— Domine,— tyliai pradėjo tėvas Hilarijus, arčiau pa- 
sislinkdamas prie Kreislerio— domine dilectissime! Jūs 
jau seniai esate pas mus ir žinote, kokioj santaikoj mes 
gyvenam, kaip įvairiausius brolių polinkius jungia bend- 
ras linksmumas, kuriam klestėti leidžia mūsų aplinka, 
švelni vienuolyno drausmė, visas mūsų gyvenimo būdas. 
Gal jau nebeilgai taip bus. Tai klausykite, Kreisleri! Ką 
tik atvyko seniai laukiamas tėvas Kiprijanas, kurį Roma 
primygtinai rekomendavo mūsų viršininkui. Jis dar jau- 

! Matau paslaptį (Iot.). 

* Celėje ir įsigykim cherubino palankumą (Iot.). 

nas vyras, bet jo išdžiūvusiam, sustingusiam veide nesi- 
mato nė krislelio linksmumo, priešingai, jo niūrūs, apmi- 
rę bruožai dvelkia aklu griežtumu, visai kaip žiauriausiai 
save kankinančio asketo. Be to, visa jo laikysena byloja 
apie kažkokią priešišką neapykantą visam, kas jį supa, 
neapykantą, kuri tikriausiai kyla iš įsitikinimo savo dva- 
siniu pranašumu prieš mus visus. Vienu kitu žodžiu jis 
jau teiravosi apie vienuolyno drausmę ir parodė didelį 
nepasitenkinimą mūsų gyvenimo būdu. Pamatysit, Kreis- 
leri, tas atvykėlis apvers aukštyn kojom visą tvarką, kuri 
mums buvo tokia maloni! Pamatysit, nunc probo!! Kurie 
griežtesni, tie lengvai prie jo prisidės, ir bematant prieš 
mūsų viršininką susidarys partija, kuri tikriausiai nugalės, 
nes man rodos, kad tėvas Kiprijanas yra jo šventenybės 
emisaras, ir viršininkas turės nusilenkti jo valiai, Kreis- 
leri! Kas laukia mūsų muzikos, jūsų malonaus gyvenimo 
pas mus? Aš pasakiau jam, kad turime gerą chorą, kad 
visai padoriai galime atlikti didžiųjų meistrų kūrinius, o 
tas paniurėlis asketas tik bjauriausiai susiraukė ir atšovė, 
kad tokia muzika gera tamsiems pasauliečiams, bet ne 
bažnyčiai, iš kurios popiežius Marcelijus II visai teisingai 
norėjo ją pašalinti. Per diem, jei nė choro nebebus, o gal 
dar man ir rūsį uždarys, tada... bet kol kas bibamus! Ne- 
reikia prieš laiką graužtis, ergo — kliuku-kliuku! 

Kreisleris išreiškė nuomonę, kad gal tas atvykėlis at- 
rodo griežtesnis, negu iš tikrųjų yra, ir kad viskas dar 
gali laimingai baigtis, jis nenorįs tikėti, kad tokio tvirto 
būdo žmogus, koks visada buvo viršininkas, taip lengvai 
pasiduotų svetimam vienuoliui, juoba kad ir jis pats turi 
stiprių, įtakingų pažinčių Romoje. 

Tuo metu sugaudė varpai, ženklas, kad prasideda iš- 
kilmingas brolio Kiprijano priėmimas į šventojo Benedik- 
to ordiną. 

Kreisleris išėjo į bažnyčią kartu su tėvu Hilarijum, 
kuris išsigandęs dar ištarė „„bidendum guid“ ir greitomis 


! Dabar įrodysiu (Iot.). 

baigė gerti savo vyną. Iš tako, kur jie ėjo, galima buvo 
pro langus pažvelgti į viršininko kambarius. 

— Žiūrėkit, žiūrėkit, — sušuko tėvas Hilarijus, temp- 
damas Kreislerį prie vieno lango kertės. Kreisleris žvilg- 
telėjo vidun ir viršininko kambary pamatė kažkokį vie- 
nuolį, su kuriuo viršininkas kažką karštai kalbėjo. Virši- 
ninko veidas buvo tamsiai raudonas, pagaliau jis atsi- 
klaupė, ir vienuolis jį palaimino. 

— Ar aš nesakiau? — tyliai tarė Hilarijus.— Ar aš ne- 
sakiau, kad tas atvykėlis vienuolis, užgriuvęs mums ant 
galvos, yra kažkoks ypatingas, ne toks, kaip visi? 

— Tikrai, — sutiko Kreisleris,— su tuo Kiprijanu kaž- 
kas ne taip, ir aš dedu galvą, kad labai greit paaiškės 
kai kurie įvykiai. 

Tėvas Hilarijus prisidėjo prie kitų vienuolių, kurie 
iškilminga procesija, su kryžium priešaky, iš abiejų pusių 
lydimi broliukų pasauliečių su degančiomis žvakėmis ir 
vėliavomis, traukė į bažnyčią. 

Kai netrukus viršininkas su atvykėliu vienuoliu praėjo 
pro pat Kreislerį, šis iš pirmo žvilgsnio pažino, kad tėvas 
Kiprijanas yra tas pats jaunuolis, kurį Šventoji Mergelė 
prikėlė iš numirusių. Bet Kreisleriui staiga dingtelėjo dar 
viena nuojauta. Jis nubėgo į savo kambarį ir išsitraukė 
mažąjį portretėlį, kurį jam buvo davęs tėvas Abraha- 
mas, — jokios abejonės! Jis pažino tą patį jaunuolį, tik 
jaunesnį, gyvesnį ir su karininko uniforma. O kai... 


Ketvirtasis skyrius 


DŽIUGŪS AUKŠTOSIOS KULTŪROS VAISIAI. 
SUBRENDUSIO VYRO MĖNESIAI 


(M. p. t.) Jaudinantis Hincmano pamokslas, šermenų 
pietūs, gražioji Mina, Mismisės atsiradimas, šokiai — visa 
tai sukėlė mano krūtinėje prieštaringiausius jausmus, ir aš, 
kaip paprastai sakoma kasdieniniame gyvenime, nebežino- 
jau kur dėtis. Beviltiško nerimo kamuojamas, tiesiog troš- 
kau gulėti rūsy šalia draugo Mucijaus. Tai buvo iš tikrųjų 
bjauri padėtis, ir aš nežinau, kas būtų buvę, jei ne many 
gyvenanti kilni tikro poeto siela, kuri man beregint pa- 
dėjo sukurti daugybę eilių, o aš negaišdamas jas užra- 
šiau. Poezijos dieviškumas ypač pasireiškia tuo, kad ei- 
lių rašymas (nors, rimų beieškant, ir tenka paprakaituoti) 
sukelia nuostabų vidinį pasitenkinimą, kuris įveikia visas 
žemiškas bėdas, juk esam girdėję, kad jis ne kartą yra 
įveikęs alkį ir dantų skausmą. Žmogus, netekęs tėvo, mo- 
tinos, žmonos, žodžiu, visada, susidūręs su mirtimi, kaip 
ir dera, neberanda sau vietos, bet mintis apie puikią gies- 
mę-raudą, gimstančią jo sieloj, neleidžia jam grimzti į ne- 
viltį, ir jis veda antrą kartą, kad tik galėtų tikėtis dar 
kada nors pergyventi tokį pat tragišką įkvėpimą. 

Štai tos eilės, kur su poetine jėga ir tiesa pavaizduota 
mano padėtis ir perėjimas iš skausmo į džiaugsmą. 


Kas klaidžioja tamsioj palėpėj, 
Glūdumoje tuščių rūsių? 

Kas man nedelst, skubėti liepia 
Ir skundžiasi gailiu balsu? 

Ten ilsis ištikimas draugas, 

Dvasia jo blaškos nerami. 
Mana širdis jo vardą saugos 
Ir grumsis dar su mirtimi. 


Bet ne, tai ne dvasia benamė 
Ten skleidžia tuos gūdžius garsus, 
Tai rauda tie, kuriuos jis žemėj 
Mylėjo, saugojo visus. 

Vėl meilės grandines senąsias 
Rinaldas grįžęs užsidės, 

Nors gal žiaurių varžovų rasis, 
Kurie man laimės pavydės. 


Žmona! Kur sprukt? Ji tuoj ateis čia! 
Ak! Vėl tapau aistrų vergu! 
Jaunystę vėl, kaip sniegas skaisčią, 
Daug džiaugsmo žadančią regiu. 

Ji tartum saulė ten suspindo.— 
Kokia palaima, kiek žiedų! 

Rūsy gaivus dvelkimas sklinda; 
Širdy taip lengva ir skaudu! 


Nors žuvo draugas, aš radau jas,— 
Palaima! Širdgėla! Džiaugsmai! 
Žmona! Duktė! Vėl žaizdos naujos! 
Širdy nebetelpa jausmai. 

Bet gal tos laidotuvės, šokiai 
Aptemdė protą man staiga? 
Verčiau nuo pinklių šių atokiai 
Laikytis. Tai nauja liga. 


Šalin, tuštybės apgaulingos,— 
Lai kilnesni tikslai laimės! 
Nebūsiu su tavim laimingas, 
Katė klastingos padermės, 
Mismise, Mina, jūs veidmainės, 
Gana nuodų tų mirtinų! 

Aš jus užmiršt turiu nūnai, nes 
Už draugą keršyti einu. 

Ar kepsnį valgyčiau, ar žuvį, 
Aš Mucijaus neužmirštu. 

Koks protas! Koks herojus žuvo! 
Aš būsiu katinas, kaip tu. 

Dėl niekšiškų šunų žabangų 
Žuvai, kilnus brolau, tada. 
Atkeršysim už draugą brangų, — 
Arti lemtinga valanda! 


Bejėgė daužėsi, spurdėjo 
Širdis krūtinėj, bet nūnai 

Man mūzos gerosios padėjo, 
Tvirti fantazijos sparnai. 

Vėl džiaugsmą pradedu patirti, 
Kertu vėl su apetitu, 

Kaip Mucijus kadaise kirto, 
Tapau ugningu poetu. 


Vien mūza, menas, įkvėpimas — 
Padangių mėlynų vaikai 

Ramina skausmą, gimdo rimą, 
Ir plunksnos jau nesulaikai. 

Ir ploja damos sužavėtos, 

Ir šaukia: „Bravo, Murkly, tu 
Murki kaip didelis poetas“ .— 
Kaip gera būti poetu! 


Eilių rašymas mane taip paguodė, kad negalėjau pasi- 
tenkinti šiuo vienu kūrinėliu. Taip pat lengvai, taip pat 
sėkmingai parašau jų kelis iš eilės. Labiausiai nusiseku- 
sius galėčiau tuojau pateikti maloniajam skaitytojui, bet 
tuos eilėraščius, o taip pat daugelį sąmojų ir impromptų, 
parašytų poilsio valandomis, kuriuos skaitydamas aš pats 
leipstu juokais, ketinu išleisti bendru pavadinimu „Ką 
aš sukūriau įkvėpimo valandomis“. Savo nemažai garbei 
turiu pasakyti, kad net jaunuolio mėnesiais, kada aistrų 
audros dar nebuvo praūžusios, mano aiškus protas, sub- 
tilus takto jausmas visada nugalėdavo smarkiausią jusli- 

nį svaigulį. Taip man pavyko nuslopinti ir ūmai sulieps- 
nojusią meilę gražiajai Minai. Viena, ramiai viską ap- 
svaIrstęs pamačiau, kad mano padėty ši aistra atrodo šiek 
tiek kvailoka; be to, dar sužinojau, kad Mina, nepaisant 
savo vaikiškai nuolankios išvaizdos, yra įžūli užsispyrėlė 
ir tam tikrais atvejais drasko akis kukliausiems jaunuo- 
liams. Norėdamas užkirsti kelią bet kokiam atkryčiui, aš 
rūpestingai vengiau susitikimų su Mina, o kad tariamų 
Mismisės pretenzijų ir jos keisto isteriško būdo dar labiau 
bijojau, tai nebekėliau kojos iš kambario, nebesilankiau 
nei rūsy, nei palėpėj, nei ant stogo, kad tik nebereiktų 
matyti nei vienos, nei kitos. Šeimininkui tas, matyt, pa- 
tiko. Studijuodamas prie rašomojo stalo, jis man leisdavo 
tupėti fotely už savo nugaros, ir, iškišęs galvą jam pro 
pažastį, aš galėdavau žiūrėti į jo skaitomą knygą. Tai 
buvo tikrai gražios knygos, kurias mes su maestro šitaip 
kartu išstudijavom, pavyzdžiui, Arpės „De prodigiosis 
naturae et artis operibus Talismanes et Amuleta dictis!“, 
Bekerio „Užburtas pasaulis“, Petrarkos „Prisiminimų kny- 
ga“ ir kt. Ši lektūra mane nepaprastai išblaškė ir suteikė 
mano sielai naujų polėkių. 

Šeimininkas buvo išėjęs, saulė švietė taip meiliai, pa- 
vasario kvapai taip viliojamai dvelkė pro langą, kad aš 
užmiršau savo nusistatymą ir išėjau pasivaikščioti ant 
stogo. Vos tik užlipęs, tuoj pamačiau Mucijaus našlę iš- 
lendant iš už kamino. Iš baimės sustojau kaip druskos 
stulpas, laukdamas, kad ant mano galvos tuojau pasipils 
kruša priekaištų ir įtikinėjimų. Labai apsirikau. Įkandin 
jos pasirodė jaunasis Hincmanas ir ėmė šaukti gražiąją 
našlę meiliausiais vardais. Ji stabtelėjo, sutiko jį malo- 
niais žodžiais, abu nepaprastai meiliai pasisveikino, pas- 
kui greit praėjo pro šalį, nekreipdami į mane nė mažiau- 
sio dėmesio, nė nelinktelėję. Jaunasis Hincmanas tikriau- 
siai gėdinosi, nes ėjo nunėręs galvą ir nuleidęs akis, bet 
lengvabūdė koketė našlė metė man pašaipų žvilgsnį. 


' Apie stebuklingus gamtos ir mero darbus, vadinamus talismanais 
ir amuletais /Iot.). 

Vis dėlto savo psichine prigimtimi katinas yra keistas 
tvarinys. Argi man nereikėjo džiaugtis, kad Mucijaus naš- 
lė susirado sau kitą garbintoją? O aš negalėjau atsiginti 
kažkokio vidinio susierzinimo, kuris buvo labai panašus 
į pavyduliavimą. Aš prisiekiau niekada nebeiti ant stogo, 
kur, kaip man atrodė, buvau labai pažemintas. Vietoj to 
dabar uoliai šokdavau ant palangės, kaitindavausi saulu- 
tėj, iš nuobodumo žiūrėdavau pro langą, pasinerdavau į 
gilius apmąstymus, taip surišdamas malonumus su nauda. 

Tarp kitko, šių apmąstymų metu sprendžiau klausimą, 
kodėl man niekad neatėjo į galvą pačiam savo noru pa- 
tupėti prie namų durų ar pasivaikščioti gatvėj, kaip ma- 
čiau be jokios baimės darant daugelį iš mano giminės. 
Šie dalykai man atrodė itin malonūs, ir aš buvau įsitiki- 
nęs, kad dabar, sulaukus brandesnio amžiaus ir ganėti- 
nai sukaupus gyvenimo patirties, nebegali būti kalbos 
apie tuos pavojus, kurie manęs tykojo, kai likimas buvo 
nubloškęs į pasaulį mane, dar nepilnametį jaunuolį. To- 
dėl ramiai nusileidau laiptais ir iš pradžių atsitūpiau ant 
slenksčio, kur krito skaisčiausi saulutės spinduliai. Sa- 
vaime aišku, kad kiekvienas, užmetęs akį į mano pozą, 
iš pirmo žvilgsnio galėjo pažinti mokytą, išsilavinusį ka- 
tiną. Man neapsakomai patiko tupėti tarpdury. Kol karš- 
ta saulutė maloniai šildė man kailį, aš, grakščiai sulenkęs 
leteną, nusiprausiau snukutį ir ūsus, o tai pamačiusios 
kelios jaunos mergaitės, sprendžiant iš didelių portfelių su 
užraktais, grįžtančios iš mokyklos, ne tik išreiškė didžiau- 
sią susižavėjimą, bet ir apdovanojo mane gabalėliu py- 
rago, kurį aš iš savo įprasto galantiškumo dėkingai pri- 
ėmiau. 

Aš tik žaidžiau įtiekta dovana, iš tikrųjų visai neketin- 
damas jos ėsti, bet koks didelis buvo mano išgąstis, kai 
garsus urzgimas prie pat ausies nutraukė mano žaidimą 
ir priešais išdygo milžiniškas senis, Ponto dėdė pudelis 
Skaramučas. Jau buvau vienu šuoliu bešaunąs tolyn nuo 
slenksčio, bet Skaramučas suriko: 

— Nebūk bailys ir tupėk vietoj! Gal manai, kad aš 
tave suėsiu? 

Su nuolankiausiu mandagumu paklausiau, kuo galė- 
čiau savo menkomis jėgomis patarnauti ponui Skaramu- 
čui, bet jis grubiai atšovė: 

— Nieku, visiškai nieku, mesjė Murkly, nes kaipgi tai 
būtų galima? Bet norėjau paklausti, gal kartais žinai, kur 
dingo tas mano pasileidėlis brolėnas, jaunasis Pontas. 
Juk pats su juo kadaise trankeisi, ir, tegu jus velniai, bu- 
vote, rodos, labai susibroliavę... Tai ką? Jei žinai, tai pa- 
sakyk, kur tas berniokas daužosi? Jau kelios dienos ne- 
mačiau jo akyse. 

Sumišęs dėl išdidaus, paniekinančio niurnos senio el- 
gesio, aš šaltai atsakiau, kad apie artimą mano ir jaunojo 
Ponto draugystę nėra ir niekada nebuvo jokios kalbos. 
Be to, pastaruoju metu Pontas visiškai pas mane nebesi- 
lanko, o aš pats niekada nesu pas jį buvęs. 

— Na,— suniumnėjo senis,— džiaugiuosi, tai girdėda- 
mas, tas rodo, kad berniokas dar neprarado garbės jaus- 
mo ir neprasideda su visokiais pašlemėkais. 

To jau nebegalėjau pakęsti, užsiplieskiau pykčiu, ma- 
ny sujudo buršas; užmiršęs visą baimę, prunkštelėjau stor- 
žieviui Skaramučui į akis: „Senas juodnugaris!“ ir jau 
pakėliau dešinę leteną su išskėstais nagais tiesiai prie kai- 
riosios pudelio akies. Senis pasitraukė du žingsnius atgal 
ir jau nebe taip šiurkščiai, kaip pirma, tarė: 

— Na, na, Murkly, neįsižeisk, jūs apskritai neblogas 
katinas, todėl noriu jums patarti: saugokitės to padaužos 
Ponto! Galite manim tikėti, jis geros širdies, bet jau tikras 
vėjo botagas, galvoj jam vienos išdaigos, nežino jokios 
gyvenimo rimties, jokių elgesio normų. Saugokitės jo, 
sakau, nes nepamatysit, kaip jis įtrauks jus į tokią kom- 
paniją, kur jums visai ne vieta, kur jūs su didžiausiu var- 
gu turėsit taikytis prie bendravimo formų, visiškai prie- 
šingų jūsų giliausiai prigimčiai, ir kur žus jūsų indivi- 
dualybė, jūsų paprasti, neveidmainingi papročiai, kuriuos 
jūs ką tik man įrodėte. Matote, gerasis Murkly, kaip sa- 
kiau, jūs — pagarbos vertas katinas ir noriai klausotės 
gerų patarimų. Matote, jeigu koks jaunuolis nuolat kre- 
čia pasiučiausius, nemaloniausius. netgi dviprasmiškus 

pokštus, bet vieną kitą kartą parodo ištižusį, o dažnai ir 
saldų geraširdiškumą, kaip dažnai pasitaiko sangviniško 
temperamento asmenims, tuojau visi, įterpdami prancū- 
zišką žodelį, sako: „Au fond! jis geras vaikinas“ ir tuo 
pateisina visus jo darbelius, pažeidžiančius tvarką ir pa- 
dorumą. Bet tas „fond“, kuriame slypi gerumo grūdas, 
yra taip giliai, o ant jo tiek priversta visokių palaido 
gvvenimo šiukšlių, kad jis žūsta neišdygęs. Vietoj tikro- 
jo gerumo mums dažnai brukamas tas kvailas geraširdiš- 
kumas, kuris nė velnio nevertas, jei nesugeba po tvis- 
kančia kauke pažinti piktybės dvasios. Patikėkit, o ka- 
tine, seno, vėtyto ir mėtyto pudelio patirtim ir nesiduokit 
mulkinamas tuo prakeiktu „au fond jis geras vaikinas“. 
Jei pamatysit tą mano nedorėlį brolėną, tai galit pasakyti 
jam viską į akis, ką aš čia su jumis kalbėjau, ir nutrau- 
kit su juo bet kokią tolesnę draugystę. Na, likite sveiki! 
Juk jūs to pyrago neėdate, gerasis Murkly? 

Tai pasakęs, senis pudelis Skaramučas pačiupo danti- 
mis kąsnelį pyrago, kur prieš mane gulėjo, ir, neskubė- 
damas, nuleidęs galvą, vos nešluodamas žemės savo gau- 
ruotomis ausimis ir tik trupučiuką krutindamas uodegą, 
nuėjo savo keliu. 

Aš susimąstęs žvelgiau įkandin senio, kurio gyvenimo 
išmintis atrodė man visiškai priimtina. 

— Ar jau nuėjo, ar jau nuėjo? — sušnibždėjo kažkas 
man už nugaros. Aš nemažai nustebau, pamatęs jaunąjį 
Pontą, kuris, užlindęs už durų, laukė, kol dėdė nuo ma- 
nęs nueis. Staigus Ponto pasirodymas pastatė mane į keb- 
lią padėtį, nes, klausydamas senio dėdės prisakymo, da- 
bar turėjau viską pasakyti Pontui, o tas man atrodė gan 
rizikinga. Prisiminiau tuos baisingus žodžius, kuriuos Pon- 
tas man kadaise sušuko: „Jei tau šautų į galvą kokia 
priešiška mintis, tai aš už tave stipresnis ir vikresnis. 
Vienas šuolis, vienas grybštelėjimas aštriais dantimis, ir 
nieko iš tavęs nebeliktų.“ Nutariau verčiau tylėti. 


! Širdies gilumoj (pranc.). 

Dėl šių vidinių svyravimų aš, matyt, iš veido pasiro- 
džiau šaltas ir nenatūralus. Pontas pervėrė mane aštriu 
žvilgsniu, paskui garsiai nusikvatojo ir sušuko: 

— Jau matau, drauguži, kad mano senis prišnekėjo 
tau visokių baisybių apie mano gyvenimą, nupiešė mane 
kaip pasileidėlį, skęstantį ištvirkime ir nedorybėse. Ne- 
būk kvailas, netikėk nė vienu jo žodžiu. Visų pirma pa- 
sižiūrėk į mane atidžiai ir pasakyk, ką manai apie mano 
išvaizdą? 

Apžiūrėjęs jaunąjį Pontą, įsitikinau, kad jis niekados 
nebuvo toks atšertas, toks blizgantis, niekada jo apranga 
nebuvo tokia daili, tokia elegantiška, niekada jis visas 
nedvelkė tokia malonia harmonija. Taip jam tiesiai ir 
pasakiau. 

— Na, matai, — tarė Pontas. — na, matai, gerasis Murk- 
ly, argi tu manai, kad pudelis, kuris trankosi blogoj drau- 
gijoj, ištvirkauja, kuris vien iš nuobodumo, ne todėl, kad 
jam tas patiktų, palaidai gyveno, o taip daro daugelis 
pudelių — ar tu manai, kad toks pudelis gali taip atro- 
dyti kaip aš? Tu ypač giri visos mano išvaizdos harmo- 
niją. Jau vien tas rodo, kaip labai klysta mano bambeklis 
dėdė. Kaip katinui literatui primenu tau aną išminčių, 
kuris, girdėdamas, jog pasileidėliui labiausiai prikaišio- 
jamas viso jo asmens neharmoniškumas, paklausė: ,„Ar 
galimas daiktas, kad pasileidimas būtų harmoniškas?“ Nė 
vieną akies mirksnį netikėk, drauguži Murkly, tais bjau- 
riais mano senio šmeižtais. Šykštus ir surūgęs, kaip visi 
dėdės, jis išliejo ant manęs tulžį už tai, kad par honneur! 
turėjo sumokėti už mane kelias menkas kortų skoleles 
dešrininkui, kuris leidžia pas save žaisti draudžiamus žai- 
dimus ir žaidėjams duoda nemažas paskolas servelatų, 
kruopų ir kepenų (žinoma, perdirbtų į dešras) pavidalu. 
Be to, senis dar prisimena vieną laikotarpį, kada mano 
gyvenimo būdas tikrai nebuvo girtinas, bet tas jau seniai 
praėjo, ir dabar aš gyvenu kuo padoriausiai. 

Tuo metu gatve atsliūkino kažkoks įžūlus pinčeris, 


! Dėl garbės (pranc.). 

išvertė į mane akis lyg į nematytą dyvą, suriko kelis pik- 
čiausius įžeidimus į ausį ir griebė man už uodegos, kurią 
aš Visu ilgiu buvau ištiesęs ir kuri jam, matyt, nepatiko. 
Bet vos tik aš pašokau gintis, Pontas puolė ant to stor- 
žievio peštuko, parvertė jį ant žemės ir taip aplamdė, kad 
tas, gailiai kaukdamas, paspraudęs uodegą, šovė tolyn 
kaip iš lanko paleista vilyčia. 

Taip įrodęs man savo palankumą, savo aktyvią drau- 
gystę, Pontas Mane nepaprastai sujaudino, ir aš pagalvo- 
jau, kad čia tas posakis „au fond jis geras vaikinas“, ku- 
rį dėdė Skaramučas norėjo suniekinti, Pontui vis dėlto tai- 
kytinas geresne prasme ir jį labiau gali pateisinti negu 
kurį kitą. Išvis man dabar atrodė, kad senis tikrai 
per daug juodai į viską žiūrėjo ir kad Pontas galėjo leistis 
į lengvabūdiškas, bet tik jau ne į piktas išdaigas. Aš 
taip ir pasakiau savo draugui ir mandagiausiais žodžiais 
padėkojau jam už tai, kad jis stojo manęs ginti. 

— Džiaugiuosi, — atsakė Pontas, kaip paprastai, dairy- 
damasis aplink savo guviomis išdykėlio akimis, — džiau- 
giuosi, gerasis Murkly, kad mano pedantas dėdė tavęs 
nesuklaidino ir kad tu matai mano gerą širdį. Juk gerai 
aplamdžiau tą išsišokėlį vaikėzą, ar ne? Paminės jis ma- 
ne! Teisybę sakant, aš jau nuo pat ryto jo tykau, tas pa- 
dauža nukniaukė man vakar dešrą ir turėjo už tai gauti 
į kailį. Kad vienu kartu atkeršijau ir už tuos įžeidimus, 
kuriuos tu iš jo patyrei, ir kad tuo būdu galėjau tau 
įrodyti savo draugystę, tai man labai malonu — kaip sako 
patarlė, du zuikiai vienu šūviu. Bet grįžkim prie to, ką 
pirma kalbėjom. Dar kartą mane apžiūrėk, gerasis kati- 
ne, ir pasakyk, ar nematai mano išorėj dar kokio ypatin- 
go pakitimo? 

Aš atidžiai nužvelgiau savo jaunąjį draugą ir — šimts 
pypkių! Tik dabar man krito į akis sidabrinis, dailaus 
darbo antkaklis, kur buvo išgraviruoti žodžiai: „Baronas 
Alkibijadas fon Vipas, Maršalo gatvė, Nr. 46.“ 

— Ką? — sušukau aš nustebęs.— Pontai, tu pametei 
savo poną, estetikos profesorių, ir persikėlei pas kažkokį 
baroną? 

— Teisybę sakant,— atrėmė Pontas,— aš profesoriaus 
nepamečiau, jis pats mane išvijo, spardydamas kojomis 
ir mušdamas lazda. 

— Kaipgi taip pasidarė? — paklausiau aš.— Juk tavo 
ponas visada tave taip mylėjo ir buvo tau toks geras, 
koks tik begali būti! 

— Ak,— atsakė Pontas,— tai kvaila, bjauri istorija, 
kuri tik per keistą atsitiktinumo išdaigą man laimingai 
baigėsi. Visa kuo kaltas mano kvailas geraširdiškumas, 
kuriame yra, tiesa, truputėlis tuštybės. Aš troškau kas 
minutę įtikti savo ponui ir rodyti jam savo miklumą ir 
mokslą. Todėl turėjau įprotį kiekvieną rastą ant grindų 
mažmožį be jokio raginimo atnešti savo ponui. Tai va! 
Tu turbūt žinai, kad profesorius Lotarijus turi jaunučiu- 
kę ir, be to, labai gražią žmoną, kuri myli jį švelniausia 
meile, tuo jis negali abejoti, nes ji kartoja tą nuo ryto 
ligi vakaro ir kaip tik tada apipila jį glamonėmis, kai jis 
sėdi įsiknisęs į knygas ir ruošiasi paskaitai. Ji neapsako- 
mai myli namus, nes rytais niekada neišeina iš namų prieš 
dvyliktą, ners keliasi pusė vienuoliktos; ji mėgsta pa- 
prastą gyvenimą ir visus namų reikalus nesididžiuodama 
smulkiausiai aptaria su virėja ir kambarine, o kai dėl tam 
tikrų, biudžete nenumatytų išlaidų per anksti išsibaigia 
savaitpinigiai ir profesoriaus daugiau prašyti negalima, 
ji pasinaudoja tarnaičių kasa. Procentus už tą paskolą ji 
moka mažai tenešiotomis suknelėmis, tos suknelės ir 
plunksnuotos skrybėlės, kuriomis išsišveitusi kambarinė 
sekmadieniais stebina visą tarnaičių pasaulį, greičiausiai 
yra ir atlyginimas už visokias slaptas misijas ir kitas pa- 
slaugas. Vargu ar galima smerkti malonią, tiek tobuly- 
bių turinčią moterį už tą vieną kvailystę (jei tai iš viso 
kvailystė), kad jos karščiausias troškimas, didžiausia sva- 
jonė yra rengtis pagal paskutinę madą, kad elegantiš- 
kiausi, brangiausi daiktai jai vis dar negana elegantiški 
ir brangūs, kad tris kartus panešiojusi suknelę, keturis- 
kart skrybėlę, o mėnesį turkišką šalį ji pajunta tiems 
daiktams baisiausią idiosinkraziją ir brangiausius drabu- 
žius parduoda už pačius niekus arba leidžia jais puoštis 

tarnaitėms. Nieko nuostabaus, kad estetikos profesoriaus 
žmona mėgsta gražią išorę, vyras turi tik džiaugtis, kad jo 
žmona su aiškiu pasigėrėjimu kreipia savo ugningų akių 
žvilgsnį į gražius jaunikaičius ar kartais truputėlį juos 
pasivaiko. Retkarčiais matydavau, kad vienas kitas man- 
dagus jaunikaitis, lankantis profesoriaus paskaitas, apsi- 
rikdavo ir, užuot ėjęs į auditoriją, tyliai praverdavo du- 
Iis į profesorienės kambarį ir taip pat tyliai įsmukdavo 
vidun. Man beveik atrodė, kad tas apsirikimas nebūdavo 
visai atsitiktinis, mat nė vienas neskubėdavo savo klai- 
dos atitaisyti, ir kas įeidavo, tas tik po geros valandos 
išeidavo, ir dar toks patenkintas ir nušvitęs, lyg apsilan- 
kymas pas profesorienę jam būtų toks pat malonus ir 
naudingas, kaip jos vyro estetikos paskaita. Gražioji Le- 
ticija (tuo vardu buvo profesorienė) nebuvo man ypatin- 
gai palanki. Ji neįsileisdavo manęs į savo buduarą ir tur- 
būt gerai darė, nes ir kultūringiausiam pudeliui ne vieta 
tokiam kambary, kur jis kiekvienam žingsny gali suplė- 
šyti voratinklinius mezginius ar sutepti ant visų kėdžių 
išmėtytas sukneles. Bet piktasis profesorienės genijus lė- 
mė, kad aš vieną kartą įsiveržiau į jos buduarą. Ponas 
profesorius per vienus pietus išgėrė daugiau vyno, negu 
reikėjo, ir nuo to jam nepaprastai pakilo nuotaika. Par- 
ėjęs namo, jis visiškai prieš savo paprotį nudrožė tiesiai 
į žmonos kabinetą, o aš — pats nežinau, kaip man užėjo 
toks noras,— irgi įsmukau pro duris. Proftesorienė buvo 
su peniuaru, kurio baltumas priminė ką tik iškritusį snie- 
gą, o visas apdaras rodė ir tam tikrą nerūpestingumą, ir 
giliausią tualeto meną, kuris slypi po paprastumu ir kaip 
pasislėpęs priešas tuo lengviau nugali. Profesorienė buvo 
iš tikrųjų žavi, ir įkaušęs profesorius pajuto tai stipriau 
negu visada. Tirpdamas iš meilės ir susižavėjimo, jis va- 
dino savo meiliąją žmonelę gražiausiais vardais, mylavo 
ją švelniausiomis glamonėmis ir per visa tai nepastebėjo 
tam tikro išsiblaškymo, tam tikro nerimo ir vangumo, ku- 
rį aiškiai rodė visa profesorienės laikysena. Man tas au- 
gantis estetiko švelnumas buvo nemalonus ir įkyrus. Aš 
prisiminiau savo seną pramogą ir ėmiau šniukštinėti po 

grindis. Kaip tik tuo metu, kai profesorius didžiausioj eks- 
tazėj garsiai sušuko: „Dieviškoji, prakilnioji, dangiškoji 
moterie, eikš...“, aš prišokau prie jo ant užpakalinių ko- 
jų ir, kaip paprastai tokiais atvejais, grakščiai vizgin- 
damas trumpą uodegėlę, įteikiau jam elegantišką, apel- 
sinų spalvos vyrišką pirštinę, kurią radau po ponios pro- 
tesorienės sofa. Profesorius įbedė akis į pirštinę ir, taI- 
tum staiga pažadintas iš saldaus sapno, sušuko: „Kas 
čia? Kieno ta pirštinė? Kaip ji pateko į šitą kambarį?“ 
Sulig šiais žodžiais jis paėmė man iš dantų pirštinę, ap- 
žiūrėjo ją, pauostė ir vėl suriko: „Kaip čia pateko ta 
pirštinė? Leticija, sakyk, kas pas tave buvot — „Koks 
tu keistas, mielasis Lotarai,— nedrąsiai atsakė žavioji, iš- 
tikimoji Leticija, stengdamasi paslėpti savo sumišimą, — 
kieno gi ji bus, ta pirštinė? Majorienė buvo užėjusi ir 
išeidama negalėjo rasti pirštinės, manė, kad bus pame- 
tusi ant laiptų.“ ,,„Majorienė! — suriko profesorius įnir- 
šęs.— Majorienė, maža smulkutė moterėlė, kurios visa 
ranka sutilptų į tą vieną nykštį. Šimts velnių, koks puo- 
šeiva buvo čia atėjęs? Juk tas prakeiktas skarmalas kve- 
pia parfumuotu muilu! Nelaimingoji, kas čia buvo, kokia 
piktadariška pragaro apgaulė sugriovė mano laimę, mano 
ramybę? Begėde, nedora moterie!“ 

Profesorienė jau taisėsi alpti, bet įėjo kambarinė, ir 
aš, nudžiugęs, kad nebereikės žiūrėti į tą nelemtą šeimas 
sceną, kurią pats sukėliau, greitai sprukau pro duris 

Kitą dieną profesorius buvo tylus ir užsidaręs savy,; 
atrodė, kad jam rūpi tik viena vienintelė mintis, perse- 
kioja vienas vienintelis klausimas: ar gali būti? Tie žo- 
džiai retkarčiais nejučiomis išsprūsdavo iš jo nebylių lū- 
pų. Vakarop jis pasiėmė skrybėlę ir lazdą, aš pašokau ir 
linksmai sulojau. Jis pažvelgė į mane ilgu žvilgsniu, jo 
akys prisipildė ašarų, su giliausiu, nuoširdžiausiu graudu- 
liu balse jis tarė: „Mano gerasis Pontas! Ištikimoji, doro- 
ji siela!“ Paskui jis greitai išbėgo už miesto, 0 aš nė per 
žingsnį neatsilikau, tvirtai pasiryžęs pralinksminti varg- 
šelį visais pokštais, kokius tik mokėjau. Tuojau už miesto 
vartų sutikom baroną Alkibijadą fon Vipą, vieną iš puoš- 

niausių mūsų miesto ponų, raitą ant gražaus angliško žir- 
go. Pamatęs profesorių, baronas grakščiai prijojo artyn 
ir pasiteiravo apie profesoriaus, o po to apie ponios pro- 
fesorienės sveikatą. Mano ponas sumišęs pramiksėjo ke- 
lis nesuprantamus žodžius. „Iš tikrųjų labai karšta“ — 
tarė baronas ir išsitraukė iš švarko kišenės šilkinę nosinę, 
bet tuo pačiu mostu išmetė pirštinę, kurią aš savo įpra- 
timu įteikiau profesoriui. Jis skubiai ištraukė man iš dantų 
pirštinę ir sušuko: „Tai jūsų pirštinė, pone barone?“ — 
„Žinoma,— atsakė šis, nustebintas profesoriaus smarku- 
mo,— žinoma, man rodos, aš ją ką tik išmečiau iš kiše- 
nės, ir jūsų paslaugusis pudelis ją pakėlė.“ — „Tai aš 
džiaugiuos,— aštriu tonu sušuko profesorius, paduodamas 
jam pirštinę, kurią aš buvau radęs po sofa ponios profe- 
sorienės kambary,— džiaugiuos, galėdamas jums įteikti 
tos pirštinės dvynę seserį, kurią jūs vakar pametėt!“ 

Nelaukdamas suglumusio barono atsakymo, profeso- 
rius nubėgo įniršęs tolyn. 

Aš, suprantama, nesekiau paskui profesorių į jo išti- 
kimosios žmonos kambarį, nes nujaučiau audrą, kuri po 
valandėlės prapliupo ir kurios dundesys girdėjosi net prie- 
angy. Bet tupėdamas kamputy aš klausiausi ir pamačiau, 
kaip profesorius iš įniršio liepsnojančiu veidu išstūmė iš 
kambario tarnaitę, o kai ši išdrįso pasakyti jam kelis įžū- 
lius Žodžius, visai išgrūdo ją iš namų. Pagaliau vėlai va- 
kare profesorius, visai nusikamavęs, atėjo į savo kam- 
barį. Aš tyliu inkštimu pareiškiau užuojautą dėl ištiku- 
sios jį nelaimės. Tada jis mane apkabino, prispaudė prie 
krūtinės kaip geriausią, nuoširdžiausią draugą. ,„(Gerasis, 
dorasis Pontai! — kalbėjo jis griaudžiausiu balsu.— Ištiki- 
moji siela, tu, tu vienas pažadinai mane iš svaigaus sap- 
no, kuris neleido man pamatyti savo gėdos, tu padarei, 
kad aš galėsiu nusimesti klastingos moters uždėtą jungą 
ir vėl tapsiu laisvu, nevaržomu žmogum. Pontai, kaip aš 
tau atsidėkosiu! Niekada, niekada mes nesiskirsim, aš 
tave žiūrėsiu ir mylėsiu kaip savo geriausią, ištikimiausią 
draugą, tu vienas mane paguosi, kai mane prispaus siel- 
vartas, prisiminus savo sunkią nedalią.“ 

Tuos jaudinančius kilnios, dėkingos sielos žodžius nu- 
traukė virėja, kuri atlėkė išbalusi, persimainiusiu veidu ir 
atnešė profesoriui šiurpią žinią, kad ponia profesorienė 
guli, tampoma baisiausių konvulsijų, ir tuoj tuoj išleis 
paskutinį atodūsį. Profesorius skriste nuskrido žemyn. 

Kelias dienas po to profesoriaus beveik visai nema- 
čiau. Mano maitinimu ligi šiol meilingai rūpinosi pats 
ponas, dabar tas buvo pavesta virėjai, bet ši bjauri suru- 
gėlė šėrė mane atžagaria ranka ir vietoj įprastų gerų 
patiekalų numesdavo pačius prasčiausius kąsnelius, kurių 
ir ėsti nebuvo galima. Kartais ji mane visiškai užmiršda- 
vo, ir aš būdavau priverstas išnaudoti gerus pažįstamus 
arba net ieškotis grobio, kad tik kaip nors numalšinčiau 
alkį. 

Pagaliau, kai aš, perkaręs ir nusilpęs, nulėpusiom au- 
sim slankiojau po namus, profesorius atkreipė į mane 
šiokį tokį dėmesį. ,,Pontai“ — sušuko jis šypsodamas, o ir 
visas jo veidas švietė kaip saulė, — Pontai, mano senas, do- 
ras šuneli, kur tu buvai? Aš taip seniai tave bemačiau! 
Man net atrodo, kad visai prieš mano valią tu buvai ap- 
leistas ir prastai šeriamas? Na, eikš, eikš, šiandien aš vėl 
pats tave pamaitinsiu.“ 

Aš nusekiau paskui gerąjį poną į valgomąjį. Ponia 
profesorienė, žydinti kaip rožė, švytinčiu it saulė veidu, 
žengė jam priešais. Abudu buvo tokie meilūs vienas ki- 
tam, tokie švelnūs, jinai vadino jį „mano angele“, jis ją 
„Mano katyte“, ir mylavosi, bučiavosi abu kaip pora ba- 
landėlių. Vienas džiaugsmas buvo į juos žiūrėti. Su manim 
žavioji ponia profesorienė irgi buvo meili, kaip niekada 
anksčiau, ir gali suprasti, gerasis Murkly, kad, būdamas 
iš prigimties galantiškas, aš mokėjau elgtis mandagiai ir 
grakščiai. Kas galėjo nujausti, koks likimas manęs lau- 
kia? 

Man pačiam būtų sunku smulkiai tau apsakyti visas 
mano priešų klastas — tas tave nuvargintų; jie stengėsi 
mane pražudyti ir net daugiau, negu pražudyti. Apsiribo- 
siu vienu kitu įvykiu, kurie padės tau susidaryti teisingą 
mano nelaimės vaizdą. Mano ponas buvo įpratęs, pats 

valgydamas, atiduoti ir man įprastas sriubos, daržovių ir 
mėsos porcijas čia pat, valgomojo kamputy prie krosnies. 
Aš valgydavau taip gražiai ir švariai, kad ant parketo 
nelikdavo nė mažiausios riebalų dėmelės. Bet koks buvo 
mano išgąstis, kai per vienus pietus, vos tik man prisi- 
lietus, indelis subyrėjo į šimtą šukių ir riebi sriuba 
pasiliejo ant blizgančių grindų. Profesorius piktai aprėkė 
mane negražiais žodžiais, o profesorienė lyg ir mėgino 
mane užstoti, bet jos išbalusiam veide aiškiai matėsi kar- 
tus apmaudas. Ji tarė, kad jei ta bjauri dėmė ir nesiduos 
išvaloma, tai juk galima tą vietą nuobliuoti arba įstatyti 
naują lentutę. Profesorius negalėjo pakęsti jokio remon- 
to, jam ausyse jau trinksėjo staliaus mokinių plaktukai 
ir Obliai, ir meilus profesorienės užtarimas tik dar ryškiau 
parodė jam mano negrabumą, tad prie minėto plūdimo 
jis man dar pridėjo kelis stambius antausius. Jausdama- 
sis visai nekaltas, aš stovėjau apstulbęs ir nežinojau, nei 
ką galvoti, nei ką sakyti. Tik kai tas pasikartojo dar ir 
dar kartą, tik tada pastebėjau klastą! Man pakišdavo su- 
skilusius indelius, kurie nuo menkiausio prisilietimo su- 
byrėdavo į šimtą šukių. Manęs nebeleido į kambarį, 
maistą gaudavau iš virėjos, bet tokį menką, kad, alkio 
kamuojamas, mėgindavau nutverti kokį kaulą ar duonos 
Iiekę. Dėl to kas kartą kildavo didžiausias triukšmas, ir 
man prikaišiodavo savanaudišką vagystę, kai iš tikrųjų 
galima buvo kalbėti tik apie būtiniausių kūno poreikių 
tenkinimą. 

Bet toliau buvo dar gražiau. Virėja pakėlė riksmą, kad 
iš virtuvės jai pražuvusi graži avienos kulšis ir kad tik- 
riausiai aš ją pavogęs. Kaip didesnės svarbos namų rei- 
kalas, byla atsidūrė pas profesorių. Jis pareiškė niekada 
nepastebėjęs many polinkio į vagystę ir kad mano vagi- 
liavimo gyslelė esanti visiškai neišsivysčiusi. Be to, ne- 
galimas daiktas, sakė jis, kad aš taip būčiau suėdęs avies 
kulšį, kad nė kaulelio nebūtų likę. Jos pradėjo ieškoti ir... 
mano guoly atrado kulšies likučius! Murkly! Žiūrėk, su 
letena ant širdies prisiekiu tau, kad aš buvau visai ne- 
kaltas, kad man nė į galvą neatėjo vogti tą kepsnį. Bet 

ką padės įtikinėjimai, kad aš nekaltas, jei įrodymai bu- 
vo prieš mane! Tuo labiau užpyko profesorius, kuris sto- 
jo manęs ginti, o aš jį taip apvyliau. Gerai gavau pylos. 

Profesorius ir paskui leisdavo man pajusti savo nema- 
lonę, bet tuo meilesnė buvo ponia profesorienė, ji glos- 
tydavo man nugarą —to ji niekada anksčiau nedaryda- 
vo —ir net pakišdavo retkarčiais geresnį kąsnelį. Ar ga- 
lėjau nujausti, kad tai buvo veidmainiška klasta? O vis 
dėlto netrukus tuo įsitikinau. 

Valgomojo kambario durys buvo atlapos. Su tuščiu 
pilvu aš ilgesingai žvelgiau vidun ir graudžiai minėjau 
anuos gerus laikus, kada, pasklidus kepsnio kvapui, ne 
veltui žiūrėdavau prašomai į profesorių, truputėlį, kaip sa- 
koma, uosdamas orą. Tada profesorienė pašaukė: „„Pon- 
tai, Pontai!“ ir, grakščiai suėmusi švelniu nykšteliu ir dai- 
liu bevardžiu gražų kąsnelį kepsnio, atkišo jį man. Gali- 
mas daiktas, kad, pagautas entuziazmo ir sukilusio ape- 
tito, aš kiek smarkiau, negu reikėjo, griebiau mėsą, bet 
gležnos lelijinės rankelės tikrai neįkandau, gali manim 
patikėti, gerasis Murkly. O profesorienė tik suriko: „Bjau- 
rybė šuo!“ ir griuvo, lyg alpdama, į krėslą. Aš su siaubu 
tikrai pamačiau ant jos nykščio kelis lašelius kraujo. Pro- 
fesorius įsiuto: mušė mane, spardė kojomis, daužė taip 
negailestingai, kad aš tikrai nebetupėčiau dabar čia su ta- 
vim, gerasis katine, prie durų skaisčioj saulutėj, jei ne- 
būčiau kuo greičiausiai sprukęs pro duris ir taip išsigelbė- 
jęs. 

Apie grįžimą nebuvo ko ir galvoti. Aš supratau, kad 
prieš tas pragariškas pinkles, kurias rezgė man profeso- 
rienė iš gryno keršto už tą barono pirštinę, nėra apsigy- 
nimo, ir nutariau pasiieškoti kito šeimininko. Turint gal- 
voj visas tas gražias dovanas, suteiktas man gerosios 
motinos gamtos, seniau tai būtų buvę vieni niekai, bet 
dabar iš alkio ir sielvarto buvau visai nupiepęs ir bijo- 
jau, kad su tokia pasigailėtina išvaizda tikrai visur būsiu 
atstumtas. Liūdnas, slegiamas rūpesčių dėl duonos kąsnio, 
išslinkau už miesto. Čia išvydau einantį priešais poną ba- 
roną Alkibijadą fon Vipą ir, pats nežinau, kaip man ding- 

telėjo mintis pasiūlyti jam savo paslaugas. Gal neaiškiai 
nujaučiau, kad čia sulauksiu progos atsikeršyti nedėkin- 
gam profesoriui, kaip vėliau iš tikrųjų ir buvo. 

Šokio žingsneliais prisiartinau prie barono, atsitūpiau 
prieš jį ant užpakalinių kojų ir, matydamas šiokį tokį jo 
palankumą, nusekiau paskui jį į namus. „Žiūrėkit,— tarė 
jis kažkokiam vaikinui, kurį vadino kamerdineriu, nors 
daugiau tarnų ir neturėjo, — žiūrėkit, Frydrichai, koks čia 
pudelis prie manęs prisiplakė. Kad būtų nors kiek gra- 
žesnis!“ Bet Frydrichas pagyrė mano veido išraišką ir 
dailų augumą ir pasakė, kad mano šeimininkas, matyt, 
prastai mane žiūrėjo ir gal todėl aš nuo jo pabėgau. O 
kai jis dar pridūrė, kad savo noru prisiplakęs pudelis daž- 
niausiai būna ištikimas, doras šuo, baronas nieko nebesa- 
kė ir leido man pasilikti. Nors Frydricho rūpesčio dėka aš 
greit ėmiau blizgėti, baronas, matyt, ne per daug mane 
mėgo ir tik iš bėdos leisdavo lydėti jį per pasivaikščio- 
jimus. Bet greit viskas virto kitaip. Kartą vaikščiodami 
mes sutikom ponią profesorienę. Matai, gerasis Murkly, 
kokio meilaus būdo yra dori pudeliai — taip, tą ir noriu 
pasakyti, — nes sakau tau, nors ta moteris ir labai mane 
nuskriaudė, bet, ją pamatęs, aš pajutau nuoširdų džiaugs- 
mą. Aš šokinėjau aplink ją, linksmai amsėdamas, ir vi- 
sokiais būdais rodžiau savo pasitenkinimą. „Žiūrėk, Pon- 
tas!“ — sušuko ji ir, paglosčiusi mane, reikšmingai žvilg- 
telėjo į sustojus; baroną fon Vipą. Aš šokau atgal prie 
savo pono, ir jis mane paglamonėjo. Jam, matyt, ding- 
telėjo kažkokia ypatinga .-mintis, nes kelis kartus sumur- 
mėjo sau panosėj: „Pontas! Pontas! O, jeigu tai būtų ga- 
lima!“ 

Mes atėjom į netoli miesto esančią pasilinksminimų 
vietovę. Profesorienė susėdo su savo kompanija, kurioje 
tačiau nebuvo mielojo geraširdžio pono profesoriaus. Ba- 
ronas fon Vipas išsirinko tokią vietą netoli jų, kad, kitų 
ne per daug matomas, galėtų visą laiką stebėti profeso- 
rienę. Aš atsistojau priešais savo poną ir spoksojau į jį, 
tyliai vizgindamas uodegėlę, lyg laukdamas įsakymų. 
„Pontai.— pakartojo įis,— jeigu tai būtų galima! Ką gi,— 

pridūrė jis po trumpos tylos, — ką gi, pabandysim!“ Tai 
pasakęs, jis išsitraukė iš piniginės popieriaus skiautelę, 
parašė pieštuku kelis žodžius, suvyniojo, užkišo man už 
antkaklio ir, rodydamas į profesorienę, tyliai tarė: „Pon- 
tai, allons!“ Nebūčiau toks gudrus, juodo ir balto matęs 
pudelis, koks iš tikrųjų esu, jei tą patį akimirksnį ne- 
būčiau visko atspėjęs. Todėl tuojau prisigretinau prie 
staliuko, kur sėdėjo profesorienė, ir dėjausi labai trokš- 
tąs saldaus pyrago, stovinčio ant jos stalo. Profesorienė 
buvo nepaprastai meili, viena ranka ji padavė man pyra- 
go, o kita glostė kaklą. Jutau, kaip ji ištraukė raštelį. 
Po kiek laiko ji pakilo nuo staliuko ir nuėjo į vieną šo- 
ninį taką. Aš nusekiau jai iš paskos. Mačiau, kaip ji go- 
džiai skaitė barono laiškutį, paskui išsiėmė iš savo megz- 
to krepšelio pieštuką, parašė ant to paties raštelio kelis 
žodžius ir vėl jį susuko. „Pontai,— tarė ji, žiūrėdama į ma- 
ne išdykėlės akimis, — Pontai, tu esi labai gudrus ir pro- 
tingas pudelis, kai atneši daiktus tinkamu laiku!“ Taip 
sakydama, ji užkišo popieriuką man už antkaklio, ir aš 
negaišdamas nuliuoksėjau pas savo poną. Tas iš karto 
atspėjo, kad aš atnešiau atsakymą, ir skubiai ištraukė raš- 
telį iš už antkaklio. Profesorienės žodžiai, matyt, buvo 
labai guodžiantys ir meilūs, nes barono akys sublizgėjo 
iš džiaugsmo, ir jis sužavėtas riktelėjo: ,,„Pontai, Pontai, 
tu puikus pudelis, mano geroji žvaigždė tave man atsiun- 
tė!“ Gali suprasti, gerasis Murkly, kad ir aš ne mažiau 
džiaugiaus, nes jau mačiau, kad po viso, kas įvyko, įsi- 
gysiu didžiausią savo pono malonę. 

Iš to džiaugsmo aš ir neraginamas ėmiau rodyti visus 
savo pokštus. Aš kalbėjau šunų kalba, numirdavau, vėl 
atsigaudavau, neėmiau pyrago iš žydo, o iš krikščionio 
rankų ėdžiau mielai ir t.t. ,, Nepaprastai gudrus šuo!“ — 
suriko viena sena dama, sėdinti šalia profesorienės. ,„Ne- 
paprastai gudrus!“ — atsakė baronas. „Nepaprastai gud- 
rus!“ — kaip aidas atskriejo profesorienės balsas. 

Trumpai tariant, gerasis Murkly, minėtu būdu aš be 
perstojo nešiojau laiškus, tebenešioju juos ir dabar, kar- 
tais nubėgu su laiškeliu net į profesoriaus namus, kai jo 

nėra namie. O kai ponas baronas Alkibijadas fon Vipas 
atslenka kada prietemoj pas žaviąją Leticiją, aš pasilieku 
prie namų durų ir, vos tik tolumoj pasirodo ponas profe- 
sorius, savo lojimu sukeliu tokį pragarišką triukšmą, kad 
mano ponas irgi pajunta priešą ir gali laiku pasprukti. 

Man atrodė, kad negaliu visiškai pritarti Ponto elge- 
siui, prisiminiau velionio Mucijaus ir savo paties bjaurė- 
jimąsi bet kokiais antkakliais, ir jau tas vienas faktas 
man parodė, kad dora tiesaus katino siela nesileistų į to- 
kį sąvadavimą. Šią savo nuomonę visai atvirai pasakiau 
jaunajam Pontui. O jis tik nusikvatojo man į akis ir pa- 
klausė, ar kačių moralė jau tokia griežta, ar aš pats nesu 
vieną kitą kartą išklydęs iš doros kelio, tai yra ko pada- 
ręs, kas netelpa į siaurus moralės rėmus? Aš prisiminiau 
Miną ir nutilau. 

— Visų pirma,— kalbėjo Pontas toliau — visų pirma, 
mano gerasis Murkly, bendras patyrimo dėsnis sako, jog 
niekas, kad ir kaip besistengtų, negali pabėgti nuo savo 
likimo. Kaip mokytas katinas tu gali daugiau apie tai pa- 
skaityti vienoj labai pamokančioj ir maloniu stiliumi pa- 
rašytoje knygoje, antrašte „Jacgue le fataliste“!. Jei am- 
žinojo likimo buvo lemta, kad estetikos profesorius ponas 
Lotarijus taptų... na, tu mane supranti, gerasis katine. Be 
to, savo elgesiu šioj įsidėmėtinoj istorijoj su pirštine — ją 
reikėtų labiau išgarsinti, parašyk ką nors apie ją, Murk- 
ly,— profesorius labai aiškiai įrodė pačios gamtos jam 
įkvėptą pašaukimą stoti į tą didįjį ordiną, kurio ženklus, 
patys to nežinodami, labai iškilmingai, su tokiu valdingu 
orumu nešioja daug daug vyrų. Su šiuo pašaukimu ponas 
Lotarijus vis tiek nebūtų apsilenkęs, jei ir nebūtų įsiki- 
šes baronas Alkibijadas fon Vipas, nebūtų įsikišęs Pontas. 
O ar ponas Lotarijus pats nenusipelnė, kad aš pulčiau 
tiesiai į jo priešo glėbį? Antra vertus, baronas tikriausiai 
būtų suradęs ir kitų priemonių susižinoti su profesoriene, 
ir profesorių būtų ištikusi ta pati bėda, tik aš nebūčiau iš 
to turėjęs tokios naudos, kokią tikrai turiu dabar iš ma- 


! „Žakas fatalistas“ (pranc.). 

lonių barono ir žaviosios Leticijos santykių. Mes, pude- 
liai, nesame tokie griežti moralistai, kad mėsinėtume pa- 
tys save ir niekintume gerus kąsnelius, kuriuos gyveni- 
mas ir taip labai smarkiai apkarpo. 

Aš paklausiau jaunąjį Pontą, argi ta nauda, kurią jam 
duoda tarnyba pas baroną Alkibijadą fon Vipą, tokia jau 
didelė ir svarbi, kad atsveria visus su ta slegiančia vergija 
susijusius nemalonumus. Tuo aš jam gan aiškiai daviau 
suprasti, kad katinas, kurio krūtinėje liepsnoja negęstanti 
laisvės meilė, tokios vergijos niekada negalėtų pakęsti. 

— Tu kalbi, — atsakė Pontas su išdidžia šypsena, — tu 
kalbi, gerasis Murkly, kaip išmanai, arba, geriau sakant, 
kaip tau atrodo dėl visiško tavo neapsityrimo aukštesniuo- 
se gyvenimo sluoksniuose. Tu nežinai, ką reiškia būti nu- 
mylėtiniu tokio galantiško, išauklėto žmogaus, koks iš 
tikrųjų yra baronas Alkibijadas fon Vipas. Manau, nebe- 
reikia tau, laisvę mylintis mano katine, sakyti, jog nuo 
to laiko, kai pasirodžiau jam toks gudrus ir paslaugus, 
tapau jo didžiausiu favoritu. 

Keliais žodžiais nupiešiu tau mūsų gyvenimo būdą ir 
tu gyvai pajusi, kokia maloni, kokia nuostabi dabar ma- 
no padėtis. 

Rytą mes (aš ir mano ponas) keliamės ne per anksčiau- 
siai, bet ir ne vėlai — lygiai vienuoliktą. Čia turiu pasa- 
kyti, kad mano platus, minkštas guolis yra netoli barono 
lovos ir kad mudu taip darniai knarkiam, jog, staiga at- 
sibudę, negalim pasakyti, katras knarkė. Baronas patrau- 
kia varpelio juostą, tuojau pasirodo kamerdineris ir 
atneša šeimininkui puodelį garuojančio šokolado, o man 
porceliano dubenėlį puikiausios kvepiančios kavos su 
grietinėle, kurią aš ištuštinu su tokiu pat apetitu, kaip 
baronas savo šokoladą. Po pusryčių mudu valandėlę žai- 
džiam, ta mankšta ne tik naudinga mūsų sveikatai, bet 
pralinksmina ir sielą. Jei oras gražus, baronas mėgsta 
pasidairyti su lornetu pro langą ir pasekti praeivius. Jei 
praeivių nedaug, yra dar kitas žaidimas, kurį baronas gali 
žaisti visą valandą nepavargdamas. Po mūsų langu grin- 
diny yra akmuo, išsiskiriantis iš kitų savo rusva spalva 

ir tuo, kad jo vidury yra ištrupėjusi duobutė. Na tai mes 
turime taip mikliai nuspjauti žemyn, kad pataikytume 
tiesiai į tą duobutę. Per ilgas pratybas baronas taip išsi- 
miklino, kad pataiko iš trečio karto ir jau yra laimėjęs 
ne vienas lažybas. Po šios pramogos seka labai svarbus 
rengimosi momentas. Išmaniai susišukuoti ir susigarba- 
noti plaukus, o ypač meniškai susirišti kaklaraištį baro- 
nas moka pats ir apsieina be kamerdinerio pagalbos. Ka- 
dangi abi šios sunkios operacijos gan ilgai trunka, tat 
Frydrichas tuo laiku rengia mane. Tai yra pamirkyta 
drungname vandeny kempine išplauna man kailį, paskui 
tankiomis šukomis iššukuoja ilgus plaukus, kuriuos kirpė- 
jas dėl gražumo atitinkamose vietose yra palikęs, ir už- 
deda gražųjį sidabrinį antkaklį, kurį man baronas pado- 
vanojo tuojau po to, kai pamatė mano dorybes. Sekančios 
valandėlės skiriamos literatūrai ir menui, tai yra mes ei- 
nam į restoraną ar kavinę, suvalgome biftšteksą ar karbo- 
nadą, išgeriam stiklelį maderos ir permetam akimis nau- 
jausius žurnalus, naujausius laikraščius. Paskui praside- 
da dieniniai vizitai. Mes aplankome vieną ar kitą didelę 
aktorę, dainininkę arba baleriną ir nunešam joms dienos 
naujienas, svarbiausia, papasakojam, kaip praėjo koks 
nors vakarykštis debiutas. Tiesiog nuostabu, kaip suma- 
niai baronas Alkibijadas fon Vipas moka patiekti savo 
naujienas, kad damos visada būtų gerai nusiteikusios. 
Jokia priešininkė ar bent konkurentė niekada nesusilau- 
kia nė dalelės tokios šlovės, kaip ta garbinamoji, kurios 
buduare jis sėdi. Pasak jo, ta vargšelė buvo nušvilpta, iš- 
juokta! O jei pasisekimas buvo toks didelis ir puikus, kad 
jo nebegalima nutylėti, tai baronas visada žino apie tą 
damą kokią skandalingą istorijėlę, kuri godžiai išklauso- 
ma ir labai uoliai skleidžiama toliau, kad tik atsakanti 
nuodų dozė prieš laiką pakąstų šlovės vainiko žiedus. 
Garbingesni vizitai pas grafienę A., baronienę B., pasiun- 
tinio žmoną C. ir t.t. užpildo laiką iki keturių; taip bai- 
giasi tikrieji barono darbai, ir jis ramiai gali sėstis prie 
stalo. Tai vėl dažniausiai būna restorane. Po pietų einam 
gerti kavos, sužaidžiam partiją biliardo ir, jei oras gra- 

žus, truputį pasivaikščiojame — aš paprastai pėsčias, ba- 
ronas kartais raitas. 

Taip ateina teatro valanda, kurios baronas niekada ne- 
užmiršta. Atrodo, kad teatre jis vaidina labai svarbų 
vaidmenį, nes jo pareiga ne tik supažindinti publiką su 
visu užkulisio gyvenimu ir visais aktoriais, bet ir nuro- 
dyti, ką girti ir ką peikti, apskritai žiūrėti, kad skonis ne- 
iškryptų iš reikiamų vėžių. Tam jis turi įgimtą pašauki- 
mą. Kadangi ir gražiausiai išauklėtiems mano giminės as- 
menims neteisingai draudžiama lankytis teatre, tai vai- 
dinimo valandos yra vienintelės, kada aš galiu išsiskirti 
su savo mieluoju baronu ir pasilinksminti savarankiškai. 
Kaip aš tą darau, kaip naudojuos pažintimis su itališkais 
kurtais, angliškais vižlais, mopsais ir kitais kilmingais 
draugais, apie tai papasakosiu kitą kartą, gerasis Murkly! 

Po teatro mes vėl vakarieniaujam restorane, ir links- 
moj draugijoj baronas visiškai įsismagina. Tai reiškia, kad 
visi kalba, visi juokiasi, visiems viskas atrodo „garbės 
žodis, dieviška“, ir niekas nežino nei ko juokiasi, nei ką 
kalba, nei kas „garbės žodis, dieviška". Bet kaip tik tuo ir 
pasireiškia pokalbio subtilumas ir visas draugijinis gyve- 
nimas tų žmonių, kurie, kaip mano ponas, yra eleganci- 
jos mokslo pasekėjai. Kartais dar vėlai naktį baronas va- 
žiuoja kur nors į svečius ir tenai, sako, blizgėte blizga. 
Apie tai aš irgi nieko nežinau, nes baronas nė karto ma- 
nes nebuvo pasiėmęs, tikriausiai dėl rimtų priežasčių. 

Kaip puikiai aš miegu savo minkštam patale netoli 
barono, tu jau žinai. O dabar pasakyk pats, gerasis kati- 
ne, kaip tokį gyvenimą, kurį aš tau nupiešiau, mano se- 
nas surūgėlis dėdė gali vadinti palaidu, kaip jis gali sa- 
kyti, kad aš laidokauju? Teisybė, prisipažįstu, prieš kiek 
laiko aš daviau pagrindo tokiems priekaištams. Aš tran- 
kiausi blogoj draugijoj, man buvo vienas malonumas ne- 
prašytam įsibrauti į puotas, ypač į vestuves, ir sukelti 
nereikalingą triukšmą. Bet visa tai dariau ne iš palinki- 
mo į grubias peštynes, tik kad neturėjau aukštesnės kul- 
tūros, kurios negalėjau gauti tokiose sąlygose, kokios 
buvo profesoriaus namuose. Dabar viskas yra kitaip. Bet 

ką aš matau? Ateina baronas Alkibijadas fon Vipas! Jis 
dairosi manęs, švilpia! Au revoir!, mielasis! 

Pontas kaip žaibas šovė prie savo pono. Iš išvaizdos 
baronas atrodė visiškai toks, kokį aš jį įsivaizdavau iš 
Ponto pasakojimo. Jis buvo labai aukštas ir ne laibas, bet 
eigastis, judesiai, viskas buvo kaip madų žurnale, bet 
taip nežmoniškai perdėta, kad visa jo figūra darė kažkokį 
keistą, fantastišką įspūdį. Jis laikė rankoj trumpą, plony- 
tę nendrelę su metaline rankena ir liepė Pontui per ją 
keliskart peršokti. Nors aš tai laikiau dideliu pažeminimu, 
bet turiu pripažinti, kad nuostabus Ponto vikrumas ir jėga 
dabar jungėsi su elegancija, kurios anksčiau nebuvau ja- 
me pastebėjęs. Apskritai, kai baronas žingsniavo sau to- 
liau kaip gaidys išpūtęs krūtinę, įtraukęs pilvą, o Pontas 
dailiais žingsneliais šokinėjo čia pirm jo, čia šalia jo ir 
tik trumpai, išdidžiai tesiteikė sveikintis su praeinančiais 
draugais, tai, iš šalies žiūrint, visas tas jo elgesys man 
atrodė labai neaiškus, bet vis dėlto imponavo. Nujaučiau, 
ką mano draugas Pontas turėjo galvoj, kalbėdamas apie 
aukštesnę kultūrą, ir kaip galėdamas stengiausi tą sąvo- 
ką perprasti. Bet tas man labai sunkiai sekėsi, geriau sa- 
kant, mano pastangos ėjo niekais. 

Vėliau supratau, kad visos teorijos, visos problemos, 
kurias sukuria mūsų protas, prieš tam tikrus reiškinius 
yra bejėgės ir kad pažinti juos galima tik per gyvą prak- 
tiką. Ta aukštesnė kultūra, kurią pasiekė baronas Alkibi- 
jadas fon Vipas ir pudelis Pontas, kaip tik ir priklauso 
prie tokių reiškinių. 

Baronas Alkibijadas fon Vipas, eidamas pro šalį, labai 
aštriai nužvelgė mane pro lornetą. Man pasirodė, kad jo 
žvilgsny matėsi smalsumas ir pyktis. Gal jis kartais pa- 
stebėjo Pontą su manim kalbant, ir tas jam nepatiko? Man 
pasidarė truputį nejauku, ir aš skubiai užlėkiau laiptais 
aukštyn. 


1 Sudie (pranc.). 

Norėdamas atlikti visas uolaus autobiograio pareigas, 
dabar turėčiau vėl aprašyti savo sielos būseną ir geriau- 
siai galėčiau tą padaryti keliais subtiliais eilėraščiais, ku- 
rie man pastaruoju metu, taip sakant, tiesiog byra iš kai- 
linių rankovės. Bet... 

(Mak. 1.) ... su šiais paikais niekingais žaisliukais pra- 
gaišinai geriausius savo metus. O dabar dejuoji, senas 
kvaily, ir kaltini likimą, prieš kurį įžūliai statei ragus! 
Kas tau darbo tie ponai, tas visas pasaulis, iš kurio šai- 
peisi, laikydamas visus kvailiais, o kvailiausias pasirodei 
pats! Amato, amato reikėjo žiūrėti, vargonus statyti, o 
ne vaidinti raganių, aiškiaregį. Tada nebūtų man jos pa- 
grobę, mano žmona būtų su manim, sėdėčiau sau dirbtu- 
vėj kaip nagingas meistras, o pameistriai kaukšėtų, trink- 
sėtų aplink, statytume sau vargonus, kurių verta būtų pa- 
sižiūrėti ir paklausytį labiau negu kitų. O Kjara!l Gal 
žvitrūs berniūkščiai kabintųsi man apie kaklą, gal meilią 
dukrytę sūpuočiau ant kelių. Šimts velnių, kas gi man 
neleidžia kad ir šią akimirką bėgti ir ieškoti visame pa- 
sauly savo dingusios žmonos! 

Su šiais žodžiais maestro Abrahamas nutraukė savo 
monologą, numetė pradėtą dirbti mažą automatėlį ir visus 
įrankius po stalu, pašoko ir ėmė smarkiai vaikščioti po 
kambarį. Mintis apie Kjarą — apie ją jis dabar bemaž vi- 
sada galvodavo — sukėlė jo širdy skausmingą graudulį, ir 
kaip anuomet su Kjara prasidėjo jo tobulesnis gyvenimas, 
taip dabar išnyko jam tas atkaklus, iš žemesnės prigim- 
ties kilęs apmaudas, kam jis nusigręžė nuo savo amato ir 
išdrįso imtis tikrojo meno. Jis atsivertė Severino knygą 
ir ilgai žiūrėjo į mieląją Kjarą. Nesąmoningai, kaip lu- 
natikas, kuris veikia, stumiamas vidinės minties, maestro 
Abrahamas automatiškai priėjo prie vienos dėžės kam- 
bario kertėj, nukraustė nuo jos knygas ir kitus daiktus, 
atidarė, išėmė stiklinį rutulį ir visą paslaptingojo ekspe- 
rimento su nematomąja mergele aparatą, pririšo rutulį 
prie plonos šilkinės virvutės, karančios nuo lubų, ir su- 
statė kambary viską taip, kaip reikėjo, dirbant su paslėp- 

tu orakulu. Kai viskas buvo baigta, jis pabudo iš mie- 
guisto svaigulio ir labai nustebo pamatęs, ką padarė. 

— Ak,—sudejavo jis balsu ir, visai nusilpęs, nusimi- 
nęs, susmuko krėsle— Ak, Kjara, vargše dingusi Kjara, 
niekada aš nebegirdėsiu tavo saldaus balso, skelbiant tai, 
kas slypi giliai žmogaus krūtinėj. Nebėra man paguodos 
žemėj, nebėra kitos vilties, kaip kapas! 

Tada rutulys susiūbavo ir pasigirdo melodingas gar- 
sas, tartum vėjelis būtų padvelkęs į arfos stygas. Bet 
veikiai garsas virto žodžiais: 


Grįžta džiaugsmas, ir viltis 
Vėl krūtinėj suplasnojo; 

Tau padėčiau, bet lemtis 
Pančioja rankas ir kojas. 
Tvirtas būk! Tau laimė moja. 
Niūrų skausmą išsklaidys 
Daug kentėjus mylimoji. 
Džiaugsmą žada ateitis. 


— O gailestingasis dangau,— sukuždėjo senis dreban- 
čiomis lūpomis, — tai ji, ji pati kalba man iš aukšto dan- 
gaus; jos nebėra gyvųjų tarpe! 

Tada tas pats melodingas tonas dar kartą suskambė- 
jo, ir dar tyliau, dar toliau suaidėjo žodžiai: 


Neįveiks blyški mirtis 

Meile degančios krūtinės; 
Vakaro žaras mMatys 

Tas, kas rytą taip kankinos. 
Greit nukris skausmų grandinės, 
Valanda laukta arti. 

Te drąsa tave gaivina, 

Te negąsdina lemtis. 


Čia stiprėdami, čia vėl nykdami tolumoj, šie švelnūs 


tonai užliūliavo senuką, ir miegas jį apglėbė savo juodais 
sparnais. Bet toje tamsoje kaip spindinti, skaisti žvaigždė 

iškilo praėjusios laimės sapnas, ir maestro vėl glaudė 
Kjarą prie savo krūtinės, vėl jie buvo jauni ir laimingi, 
ir jokia niūri dvasia negalėjo sudrumsti jų meilės ro- 
jaus. 

(Leidėjas turi priminti maloniajam skaitytojui, kad čia 
katinas vėl išplėšė kelis makulatūros lapus, ir šioje isto- 
rijoje šalia daugybės kitų atsirado dar viena spraga. Bet 
pagal puslapių skaičių trūksta tik aštuonių skilčių, kur, 
atrodo, nieko labai svarbaus nebuvo, nes tęsinys šiaip 
taip siejasi su tuo, kas pasakyta anksčiau. Taigi toliau 
seka:) 

„nebuvo ko laukti. Kunigaikštis Irenėjus apskritai bu- 
vo užkietėjęs visokių nepaprastų įvykių priešas, ypač jei- 
gu jam pačiam reikėdavo juos tirti. Todėl, kaip visada 
kritiškais atvejais, jis šniaukštelėjo dvigubą dozę ta- 
bako, įbedė į leibjėgerį garsųjį, triuškinantį Frydricho 
žvilgsnį ir tarė: 

— Lebrechtai, man rodos, kad pats esi lunatikas, ma- 
tai dvasias ir keli nereikalingą paniką? 

— Šviesiausiasis valdove,— labai ramiai atsakė leibjė- 
geris, — išvykite mane kaip paskutinį niekšą, jei viskas 
nebuvo lygiai taip, kaip aš sakiau. Aš tiesiai ir drąsiai 
kartoju: Rupertas yra bjaurus sukčius. 

— Ką? — suriko kunigaikštis, užsiplieskęs pykčiu.— 
Rupertas, mano senas, ištikimas kaštelionas, kuris pen- 
kiasdešimt metų tarnauja kunigaikščių namuose, kurio 
priežiūroj niekada nerūdijo nė vienas užraktas ir visos 
durys visada buvo laiku užrakinamos ir atrakinamos, tas 
žmogus sukčius? Lebrechtai! Velnias tave apsėdo! Tau 
ne visi namie! Šimts per... 

Kunigaikštis užsikirto, kaip visada, sugavęs save kei- 
kiantis ir prisiminęs, kad tai nesiderina su kunigaikščio 
orumu. Leibjėgeris pasinaudojo ta akimirka ir greit įterpė: 

— Šviesiausiasis valdovas tuojau karščiuojasi ir taip 
bjauriai keikia, o juk tokių dalykų negalima nutylėti, ne- 
galima sakyti nieko kito, kaip tik gryniausią teisybę. 

— Kas karščiuojasi? — atsakė kunigaikštis jau ra- 
miau.— Kas keikia? Asilai keikia! Prašau man visą tą is- 

toriją kuo trumpiausiai pakartoti, kad aš galėčiau slapta- 
me posėdy pranešti apie tai savo patarėjams, smulkiai ap- 
svarstyti ir nutarti, kokių griebtis priemonių. Jei Ruper- 
tas tikrai sukčius, tada... Na, tada matysim, ką daryti. 

— Kaip sakiau,— pradėjo leibjėgeris,— vakar man su 
deglu lydint namo panelę Juliją, pro mus šmėkštelėjo tas 
pats žmogus, kuris jau seniai čia slankioja. ,,„Palauk,— 
tariau sau, — vieną kartą aš tą nenaudėlį pagausiu.“ Nu- 
lydėjęs maloniąją panelę laiptais ligi durų, užgesinau 
deglą ir atsistojau patamsy. Netrukus tas pats Žmogus iš- 
lindo iš krūmų ir tyliai pasibeldė į duris. Aš atsargiai 
prislinkau artyn. Durys atsidarė, išėjo mergina, ir su ja 
nepažįstamasis įsmuko vidun. Tai buvo Nanė, juk švie- 
siausiasis valdovas pažįstate gražiąją ponios patarėjos 
Nanę? 

— Coguin!,— suriko kunigaikštis— su aukštais, ka- 
rūnuotais asmenimis nekalbama apie jokias gražiąsias Na- 
nes! Bet pasakok toliau, mon fils?. 

— Taigi, — kalbėjo leibjėgeris,— taigi, gražioji Nanė, 
niekada nemaniau, kad ji galėtų išdarinėti tokias kvai- 
lystes. Vadinasi, tai tik kvaila meilės istorija, pamaniau, 
bet niekaip man netilpo galvoj, kad čia jau ir viskas, kad 
jokios paslapties čia nėra. Aš nesitraukiau nuo namų. Po 
geros valandos pareina namo ponia patarėja, ir vos tik 
įžengia pro duris, viršuj atsidaro langas ir nejtikėtinai 
vikriai iššoka tas svetimas vyrukas tiesiai ant gražiausių 
gvazdikų ir leukonijų puodų, kurie ten aptverti stovi ir 
kuriuos panelė Julija pati rūpestingiausiai prižiūri. So- 
dininkas rėkia visu balsu, jis stovi už durų su šukėmis ir 
nori skųstis pačiam šviesiausiajam valdovui. Bet aš jo 
neleidau, nes tas galgonas nuo pat ryto girtas. 

— Lebrechtai.— pertraukė kunigaikštis leibjėgerį — 
Leibrechtai, tai labai panašu į plagijatą, visa tai dedasi 
pono Mocarto operoj „Figaro vedybos“, kurią aš mačiau 
Prahoje. Laikykis teisybės, jėgeri! 


! Niekše (pranc.). 
2 Mano sūnau (pranc.). 


— Gryna teisybė, — dievagojosi jėgeris— galiu savo 
krauju patvirtinti. Bernas nukrito, ir aš jau buvau jį be- 
čiumpąs, bet jis kaip žaibas pašoko ir nudūmė tiesiai... 
kur? Kaip galvojat, jūsų šviesybe, kur jis nuskuto? 

— Aš nieko negalvoju, — iškilmingai atsakė kunigaikš- 
tis, — netrikdyk manęs nereikalingais klausimais, jėgeri, 
pasakok ramiai visą istoriją iki galo] Tada aš galvosiu. 

— Tas nepažįstamasis, — pasakojo toliau jėgeris,— nu- 
skuodė tiesiai į negyvenamą paviljoną. Taigi negyvena- 
mą! Vos tik jis pasibeldė, viduj sužibo šviesa, ir pro du- 
ris išėjo ne kas kitas, tik gerasis, teisingasis ponas Ru- 
pertas, jis įleido nepažįstamąjį į vidų ir vėl užrakino du- 
ris. Dabar matote, jūsų šviesybe, kad Rupertas palaiko 
ryšius su pavojingais svetimšaliais, kurie tikrai turi piktų 
kėslų, šiaip neslankiotų patamsiais. Kas žino, ko jie sie- 
kia, juk gali būti, kad net tyliame, ramiame Zighartshofe 
pikti žmonės kėsinasi į mano šviesiausiąjį valdovą. 

Kunigaikštis Irenėjus laikė save labai įžymia asmeny- 
be, taigi nenuostabu, kad retkarčiais jam prisisapnuoda- 
vo visokios dvaro intrigos ir pikti sąmokslai. Pastarieji 
leibjėgerio žodžiai sunkiai užgulė jam širdį, ir jis kelias 
akimirkas giliai mąstė. 

— Jėgeri,— tarė jis pagaliau išplėtęs akis, — jėgeri, tu 
teisus. Ta istorija su nežinomuoju, kuris čia slankioja, su 
šviesa, naktimis pasirodančia paviljone, yra rimtesnė, ne- 
gu iš pirmo žvilgsnio atrodo. Mano gyvybė Diėvo ran- 
koj! Bet mane supa ištikimi tarnai, ir jei katras iš jų už 
mane pasiaukotų, to šeimą aš gausiai aprūpinčiau! Pa- 
skleisk tą žinią, gerasis Lebrechtail Tu žinai, kad valdovo 
širdis nežino nei kokio nerimo, nei žmogiškosios mirties 
baimės, bet jis turi pareigų savo šaliai, dėl jos jis turi 
saugotis, tuo labiau kad sosto įpėdinis dar nepilnametis. 
Todėl aš nekelsiu kojos iš rūmų, kol paviljono intriga 
nebus likviduota. Pasakyk, kad atvyktų urėdas su visais 
medžiokliais ir kitais miško tarnautojais, tegu visi mano 
žmonės apsiginkluoja. Paviljoną reikia tuojau apsupti, o 
rūmus gerai užrakinti. Pasirūpink tuo, gerasis Lebrechtai. 
Aš pats prisisegiau savo medžioklinį peilį, užtaisyk mano 

dvivamzdžius pistoletus, tik neužmiršk saugiklio, kad ne- 
įvyktų kokia nelaimė. Ir jeigu sąmokslininkai kitaip ne- 
pasiduotų ir reikėtų šturmuoti paviljoną, tai praneškite 
man, kad galėčiau pasitraukti į vidinius apartamentus. 
Tik gerai apieškokit belaisvius, prieš vesdami prie sosto, 
kad iš nevilties kuris... bet ko stovi, ko spoksai į mane ir 
šypsais, ką tai reiškia, Lebrechtai? 

— Tai, — atsakė leibjėgeris su gudria mina,— tai, kad 
aš Manau, nereikia šaukti urėdo su jo žmonėmis. 

— Kodėl, — supyko kunigaikštis. — Kodėl nereikia? Tu, 
rodos, drįsti man prieštarauti? O pavojus kas sekundę 
auga. Šimts per... Lebrechtai, šok ant žirgo... urėdą... jo 
žmones... su užtaisytais šautuvais... tučtuojau kad būtų 
čia! 

— Jie gi jau čia, jūsų šviesybe,— atsakė leibjėgeris. 

— Ką? Kaip? — sušuko kunigaikštis ir išsižiojo iš nu- 
stebimo. 

— Aš dar su tamsa buvau pas urėdą,— tęsė leibjėge- 
ris.— Paviljonas jau taip apsuptas, kad nė katė nepa- 
spruks, o jau žmogus tuo labiau. 

— Tu puikus jėgeris, Lebrechtai, ir ištikimas kuni- 
gaikščio namų tarnas,— tarė sujaudintas kunigaikštis— 
šoklį, tą niekšą, kur neprašytas įsikraustė į paviljoną, aš 
dalio, kurį aš pats liepsiu sugalvoti ir nukalti iš sidabro 
ar aukso, nelygų kiek žmonių žus šturmuojant pavil- 
joną. 

— Jei leisite, jūsų šviesybe,— atsakė jėgeris,— tai mes 
tuojau imsimės darbo. Tai yra išlaušim paviljono duris, 
suimsim valkatas, kurie ten slapstosi, ir po visam. Taip, 
taip, tą berną, kur tiek kartų man paspruko, tą prakeiktą 
šoklį, t ąniekšą, kur neprašytas įsikraustė į paviljoną, aš 
jį pačiupsiu, tą sukčių, kur išgąsdino panelę Juliją! 

— Koks niekšas išgąsdino Juliją? — paklausė patarėja 
Bencon, įeidama į kambarį. — Apie ką jūs, gerasis Le- 
brechtai? 

Iškilmingai pasitempęs, kaip žmogus, kurį ištiko dide- 
lė, baisi bėda ir kuris visom jėgom stengiasi jai atsispirti, 

kunigaikštis žengė prie patarėjos. Jis paėmė jos ranką, 
švelniai paspaudė ir labai maloniu balsu tarė: 

— Bencon! Net ir toliausiam, nuošaliausiam kampely 
kunigaikščio galvai gresia pavojus. Tokia jau kunigaikščio 
dalia, kad geriausia, atlaidžiausia širdis neapsaugo jo nuo 
pikto demono, kuris parsidavėlių vasalų krūtinėje su- 
kursto pavydą ir valdžios troškimą! Bencon, juodžiausia 
išdavystė pakėlė prieš mane savo gyvatišką medūzos 
galvą! Jūs matote mane didžiausiam pavojuj. Katastrofos 
valanda artėja, galbūt šiam ištikimajam turėsiu dėkoti 
už savo gyvybę ir sostą! O jei kitaip bus lemta... tai nu- 
silenksiu likimo valiai. Aš žinau, jūs tebesaugote savo 
jausmus man, ir aš, kaip tas karalius vokiečių rašytojo 
tragedijoj, kurią pasigavusi kunigaikštytė Hedviga nese- 
niai mane supykino per arbatą, galiu kilniaširdiškai su- 
šukti: „Niekas nežuvo, nes jūs tebesat mana!“ Pabučiuo- 
kit mane, geroji Bencon| Brangioji Malchen, mes esam ir 
būsim, kokie buvom! Dieve šventas, iš baimės aš, rodos, 
niekus paistau! Būkime narsūs, brangioji, kai išdavikai 
bus suimti, aš juos sunaikinsiu vienu žvilgsniu. Leibjė- 
geri, pradėkite paviljono puolimą. 

Leibjėgeris buvo beišeinąs. 

— Palauk,— suriko patarėja Bencon,— kokį puolimą? 
Kokio paviljono? 

Kunigaikščio įsakymu leibjėgeris turėjo dar kartą 
tiksliai atraportuoti visą įvykį. 

Leibjėgerio pasakojimo patarėja klausėsi su vis didė- 
jančiu susidomėjimu. Kai jis baigė, ji juokdamasi su- 
šuko: 

— Oi, tai komiškiausias nesusipratimas, koks tik be- 
gali būti! Prašom tuojau paleisti namo urėdą su žmonė- 
mis, Maloningasis pone. Nėra jokio sąmokslo, jums ne- 
gresia nė mažiausias pavojus, maloningasis pone. Neži- 
nomasis paviljono gyventojas jau yra jūsų belaisvis. 

— Kas, koks nelaimingasis gyvena paviljone be ma- 
no leidimo? — paklausė labai nustebęs kunigaikštis. 

— Tai princas Hektoras slepiasi paviljone, — sušnibž- 
dėjo patarėja kunigaikščiui į ausį. 

Kunigaikštis atšoko kelis žingsnius atgal, lyg kokia 
nematoma ranka būtų jam staiga trenkusi per galvą. Pas- 
kui suriko: 

— Kas? Kaip? Est-il possible?! Bencon, ar aš sapnuo- 
ju? Princas Hektoras? 

Kunigaikštis metė žvilgsnį į leibjėgerį, kuris apstul- 
bęs maigė rankose skrybėlę. 

— Jėgeri! — užsipuolė jį kunigaikštis — Jėgeril Neš- 
dinkis į apačią, tegu urėdas ir jo žmonės tuojau eina na- 
mo! Kad aš nė vieno nematyčiau! Bencon,— kreipėsi jis 
po to į patarėją, — geroji Bencon, įsivaizduokit, Lebrech- 
tas princą Hektorą pavadino bernu, sukčium] Nelaimin- 
gasis|! Bet telieka tai tarp mūsų, tai valstybinė paslaptis. 
Kalbėkit, paaiškinkit, kaip galėjo atsitikti, kad princas 
dėjosi išvažiuojąs ir slapstėsi čia, tartum ieškodamas nuo- 
tykių? 

Leibjėgerio budrumas išgelbėjo ponią Bencon iš dide- 
lio keblumo. Būdama visiškai įsitikinusi, kad jai nenau- 
dinga atskleisti kunigaikščiui princo slapstymąsi Zigharts- 
hofe, o dar labiau jo pasikėsinimą į Juliją, ji vis dėlto 
matė, kad ir tylėti negalima, nes kas minutę augo pavo- 
jus ir Julijai, ir visam planui, kurį jinai, Bencon, su tokiu 
vargu stengėsi įgyvendinti. Dabar, kada leibjėgeris suse- 
kė princo slėptuvę ir jam grėsė pavojus nelabai garbin- 
gai būti sučiuptam, dabar ji galėjo princą išduoti, nepa- 
kenkdama Julijai. Taigi ji išaiškino kunigaikščiui, jog, 
matyt, meilės vaidas su kunigaikštyte Hedviga privertė 
princą apsiskelbti staiga išvykstančiu ir su ištikimu ka- 
merdineriu slapstytis netoli mylimosios. Teisybė, šis su- 
manymas turįs kažką romantiško, nepaprasto, bet kuris 
įsimylėjėlis nėra į tai linkęs? Tarp kitko, princo kamerdi- 
neris yra karštas jos Nanės garbintojas, ir ši išdavusi jai 
visą tą paslaptį. 

— (O,— sušuko kunigaikštis — ačiū Dievui, tai kamer- 
dineris, 0 ne pats princas buvo įsigavęs į jūsų namus ir 
iššoko pro langą tiesiai ant gėlių vazonų kaip pažas 


! Ar gali būti? (pranc.). 


Cherubinas. Man jau buvo bekylančios visokios nemalo- 
nios mintys. Princas, ir šokinėja pro langą — kurgi tai 
girdėta! 

— O! — atsake ponia Bencon, šselmiškai šypsodama.— 
O aš pažįstu vieną kunigaikštį, kuris neniekino kelio pro 
langą, Kai... 

— Jūs mane erzinat,— nutraukė ją kunigaikštis — ne- 
paprastai erzinat, Bencon! Nekalbėkim apie tai, kas pra- 
ėjo, verčiau pagalvokim, ką dabar daryti su princu! Su- 
sidarė tokia bjauri padėtis, kad visa diplomatija, visa vals- 
tybinė teisė, visas dvaro kodeksas eina velniop! Ar man 
jį ignoruoti? Ar atsitiktinai aptikti? Ar... arį Viskas su- 
kasi galvoj kaip verpetas. Štai kas išeina, kai kunigaikš- 
čių galvos užmiršta orumą ir leidžiasi į keistus romantiš- 
kus nuotykius! 

Ponia Bencon iš tikrųjų nežinojo, kaip toliau elgtis 
su princu. Bet ir šis sunkumas išsisprendė laimingai. Mat, 
nespėjus patarėjai atsakyti, įėjo senis kaštelionas Ruper- 
tas, įteikė kunigaikščiui mažą sulankstytą laiškelį ir, šel- 
miškai šypsodamas, pareiškė, jog tai iš aukšto asmens, 
kurį jis turįs garbės netoli nuo čia saugoti kaip belaisvį. 

— Tai tu žinojai, Rupertai — labai maloningai tarė 
jam kunigaikštis, — žinojai, kad...? Na, aš visados laikiau 
tave teisingu, ištikimu savo namų tarnu, tu ir dabar tą 
įrodei, nes, klausydamas mano kilniojo žento įsakymo, 
atlikai savo pareigą. Aš pagalvosiu, kuo tave apdovanoti. 

Rupertas padėkojo labai nužemintais žodžiais ir išėjo 
iš kambario. 

Dažnai pasitaiko gyvenime, kad žmogus kaip tik tada 
laikomas itin doru ir sąžiningu, kai yra iškrėtęs kokią 
šunybę. Tokia mintis dingtelėjo poniai Bencon, kuri ge- 
riau numanė piktus princo kėslus ir buvo įsitikinus, kad 
veidmainiui seniui Rupertui žinoma ta niekšinga paslaptis. 

Kunigaikštis atplėšė laiškelį ir perskaitė: 

Che dolce piū, che piū giocondo stato 


Saria, di guel d'un amoroso Core? 
Che viver piū felice e piū beato, 

Che ritrovarsi in servitū d Amore? 
Se non fosse |V'huom sempre stimulato 
Da guel sospetto rio, da guel timore, 
Da guel martir, da guella frenesia, 
Da guella rabbia, detta gelosia. 


Šiame didžiojo poeto eilėrašty Jūs, šviesusis kuni- 
gaikšti, rasite mano paslaptingo elgesio priežastį. Aš ma- 
niau, kad manęs nemyli ta, kurią aš dievinu, kuri yra 
mano gyvybė, visa mano viltis ir ilgesys, kuriai liepsnoja 
karščiausia ugnis mano degančioj krūtinėje. Kokia lai- 
mė! Aš patyriau ką kita, prieš kelias valandas sužinojau, 
kad esu mylimas, ir palieku savo slėptuvę. Meilė ir laimė, 
tai šūkis, kuriuo pranešu apie save. Netrukus pasveikin- 
siu Jus, mano kunigaikšti, ir pareikšiu sūnaus pagarbą. 


Hektoras 


Gal malonusis skaitytojas nepyks, jei biografas kelias 
sekundes nutrauks savo pasakojimą ir pamėgins išversti tą 
itališką eilėraštį. Jis maždaug šitaip skamba: 


Ar būna nuostabesnis laimės rytas, 

Nei tas, kai meilė skaisčiai suliepsnoja, 
Ar dar yra didesnis džiaugsmas kitas 
Už tą, kur meilė sielai dovanoja? 
Jeigu sapnai jos klaikūs neblaškytų, 
Įtaringumo šmėkla neramioji, 

Kančia ir baimė, pyktis, beprotybė, 
Baisus pavydas, ilgesys beribis. 


Kunigaikštis du tris kartus labai atidžiai perskaitė 
eilėraštį, ir juo ilgiau skaitė, tuo rūsčiau raukė kaktą. 

— Bencon,— tarė jis pagaliau, — kas yra princui? Eli- 
lėraštis, itališkas, eilėraštis karūnuotai galvai, aukštakil- 
miui uošviui, vietoj aiškaus, protingo pasiaiškinimo? Ką 
tai reiškia? Kažkokia nesąmonė. Princas atrodo visiškai 

nepritinkamai netekęs galvos. Kiek suprantu, eilėrašty 
kalbama apie meilės džiaugsmus ir pavydo kančias. Ką jis 
nori pasakyti, kam, dėl Dievo meilės, jis čia gali pavy- 
dėti? Pasakykit, geroji Bencon, ar jūs tame princo laiš- 
kely įžiūrit bent kibirkštėlę sveiko proto? 

Ponia Bencon nutirpo, pajutusi tą gilesnę princo žo- 
džių prasmę, kurią jai nesunku buvo atspėti po vakarykš- 
čio įvykio jos namuose. Kartu ji negalėjo nesistebėti tuo 
gudriu posūkiu, kurį sugalvojo princas, norėdamas šva- 
rus išeiti iš savo slėptuvės. Bet, nė iš tolo neužsimindama 
apie tai kunigaikščiui, ji stengėsi iš šios situacijos išpešti 
ko daugiau naudos sau, Kreisleris ir Abrahamas — štai as- 
menys, kurių ji bijojo, kurie galėjo sužlugdyti jos slaptus 
planus, ir prieš juos ji manė turinti griebtis kiekvieno 
ginklo, koks tik pasitaikys po ranka. 

Ji priminė kunigaikščiui, ką andai buvo sakiusi apie 
aistrą, suliepsnojusią kunigaikštytės krūtinėj. Akylas prin- 
cas, dėstė ji toliau, pastebėjęs ir kunigaikštytės nuotaiką, 
ir keistą, egzaltuotą Kreislerio elgesį, ir jis pradėjęs įta- 
rinėti tarp jų kažkokius beprotiškus santykius. Tuo gali- 
ma paaiškinti, kodėl princas kėsinosi į Kreislerio gyvybę, 
kodėl jis, manydamas nužudęs Kreislerį, pasišalino, neno- 
rėdamas matyti kunigaikštytės skausmo ir nusiminimo, 
bet paskui, išgirdęs, kad Kreisleris gyvas, meilės ir ilge- 
sio stumiamas, grįžo atgal ir slapta ją stebėjo. Taigi, pa- 
vydą, apie kurį kalbama eilėrašty, galėjęs sukelti tik 
Kreisleris, todėl esą reikalinga ir patartina ateity nebe- 
leisti Kreisleriui apsigyventi Zighartshofe, nes atrodo, kad 
jis kartu su maestro Abrahamu rengė sąmokslą prieš vi- 
są kunigaikščio dvarą. 

— Bencon,— rimtai tarė kunigaikštis — Bencon, aš pri- 
siminiau, ką jūs man sakėte apie žeminantį kunigaikšty- 
tės jausmą, ir dabar nė už skatiką netikiu jūsų žodžiais. 
Mano dukters gyslose teka kunigaikščių kraujas... 

— Ar jūs, Maloningasis pone,— smarkiai sušuko ponia 
Bencon, paraudusi iki pat ausų, — manote, kad kunigaikš- 
čių kraujo moteris gali įsakinėti savo širdžiai, savo gyvy- 
bės pulsavimui, kaip jokia kita? 

— Jūs šiandien labai keistai nusiteikusi, patarėja! — 
su apmaudu atšovė jai kunigaikštis.— Aš kartoju, jei ku- 
nigaikštytės širdyje ir buvo kilusi kokia žema aistra, tai 
čia buvo tik ligos priepuolis, mėšlungis, taip sakant, — juk 
ją vargina spazmai, — ir tas priepuolis greit būtų praėjęs. 
O dėl Kreislerio, tai jis labai įdomus žmogus, tik jam trūks- 
ta kultūros. Netikiu, kad jis būtų toks įžūlus ir išdrįstų pa- 
kelti akis į kunigaikštytę. Jis įžūlus, bet visai kitoniškai. 
Argi jūs manot, kad kunigaikštytė rastų atgarsį to keis- 
tuolio širdyje, jeigu tokia aukštakilmė asmenybė išvis ga- 
lėtų taip nusižeminti ir jį pamilti? Juk, Bencon,— entre 
nous soit dit,— jis ne kažin kokios nuomonės apie mus, 
karūnuotas galvas, ir kaip tik ta juokinga, banali kvailys- 
tė ir neleidžia jam gyventi dvare. Taigi, lai gyvena ki- 
tur. Bet jeigu jis sugrįš, aš jį mielai priimsiu. Mat, kaip 
man sakė maestro Abrahamas,— beje, maestro Abraha- 
mą palikit ramybėj, Bencon, jo rengiami sąmokslai visa- 
da nešė vien tik naudą kunigaikščių namams. Ką aš čia 
norėjau pasakyti? A! Kaip man sakė maestro Abraha- 
mas, kapelmeisteris ne tik buvo nederamai priverstas 
bėgti iš mūsų, nors aš pats jį buvau maloniai priėmęs dva- 
re, bet ir šiaip jis yra ir liks protingas žmogus, kuris, ne- 
paisant savo keisto būdo, mane linksmina, et cela suffit!! 

Taip šaltai sutramdyta, patarėja apstulbo iš pykčio. 
Manydama, kad smagiai plaukia pasroviui, ji netikėtai at- 
sitrenkė į povandeninę uolą. 

Rūmų kieme pasigirdo didelis triukšmas. Atidundėjo 
ilga eilė karietų, lydimų stipraus būrio didžiojo kunigaikš- 
čio husarų. Iš karietų išlipo oberhofmaršalas, prezidentas, 
kunigaikščio patarėjai ir daugelis Zighartsveilerio įžymių- 
jų žmonių. Miestelį buvo apskriejusi žinia, kad Zigharts- 
hofe prieš kunigaikštį kilo revoliucija, ir štai ištikimieji 
pavaldiniai ir kiti dvaro gerbėjai atskubėjo ginti kuni- 
gaikščio ir atsivežė tėvynės gynėjus, kuriuos su dideliu 
vargu buvo išprašę iš gubernatoriaus. 


! Ir to pakanka! (pranc.). 


Susirinkusieji taip garsiai skelbė savo pasiryžimą ati- 
duoti gyvastį už mMaloningąjį valdovą, kad per tą riksmą 
jis negalėjo nė žodžio ištarti. Pagaliau, kai kunigaikštis 
jau buvo bepradedąs kalbą, įėjo vadovaujantis karinin- 
kas ir paklausė, koks bus operacijos planas. 

Tokia jau žmogaus prigimtis, kad visada, kai didelis, 
baimės įvaręs pavojus staiga pasirodo besąs tik skuduri- 
nė kaliausė, mes pajuntame apmaudą. Džiaugsmą jaučiam 
tada, kai laimingai išvengiam pavojaus, bet ne tada, kai 
pamatom, kad jo nė būti nebuvo. 

Taip įvyko ir dabar. Kunigaikštis vos begalėjo nuslėp- 
ti savo apmaudą ir nepasitenkinimą bereikalingai sukeltu 
sąmyšiu. 

Argi jis galėjo pasakyti, kad visas triukšmas kilo dėl 
kamerdinerio pasimatymo su kambarine, dėl romantiškai 
įsimylėjusio princo pavydo? Kunigaikštis laužė galvą. 
Įtempta tyla salėje, drumsčiama tik šaunaus, pergalingo 
žirgų žvengimo kieme, užgulė jo mintis it sunkus akmuo. 

Pagaliau jis atsikrenkštė ir su patosu pradėjo: 

— Mano ponai! Stebuklingu dangaus surėdymu... Ko 
norit, mon ami!? 

Šiuo klausimu kreipdamasis į hofmaršalą, kunigaikštis 
nutraukė savo kalbą. Hofmaršalas iš tikrųjų linkčiojo ir 
žvilgsniais rodė, kad turi pasakyti kažką svarbaus. Paaiš- 
kėjo, kad ką tik atvyko princas Hektoras. 

Kunigaikščio veidas nušvito, jis pamatė, kad keliais 
žodžiais galės peršokti pavojų, kuris neva grėsė jo sostui, 
ir visą garbingą susirinkimą burtininko mostu paversti 
priėmimu princo atvykimo proga. Jis taip ir padarė! 

Po valandėlės įėjo princas Hektoras su blizgančia pa- 
radine uniforma, gražus, stiprus, išdidus, kaip jaunas, vi- 
lyčias laidantis dievaitis. Kunigaikštis žengė kelis žings- 
nius jo sutikti, bet tuojau, it žaibo trenktas, atšoko atgal. 
Paskui princą Hektorą į salę įlėkė princas Ignacas. Deja, 
kunigaikštukas kasdien darėsi vis kvailesnis ir koktesnis. 


1! Mano drauge (pranc.). 


Matyt, rūmų kieme stovintys husarai jam nepaprastai pa- 
tiko, nes iš vieno jis buvo išprašęs kardą, krepšį ir kiverį 
ir, išsidabinęs tomis grožybėmis, dabar pasišokinėdamas, 
it raitas šuoliavo po salę su nuogu kardu rankoj, geleži- 
niu dėklu uoliai tarškindamas į grindis, ir juokėsi, kike- 
no, net Malonu buvo žiūrėti. 

— Partez... dėcampez! Allez-vous-en tout de suite,!-— 
griausmingu balsu sušuko kunigaikštis, degančiomis aki- 
mis varstydamas išsigandusį Ignacą, ir šis kuo greičiausiai 
spruko lauk. 

Susirinkusieji turėjo tiek takto, kad nepastebėjo. nei 
princo Ignaco, nei visos tos scenos. 

Kunigaikštis, vėl kaip saulė šviesdamas savo gerumo 
ir Malonės spinduliais, pasikeitė su princu keliais žodžiais, 
paskui abu, kunigaikštis ir princas, apėjo ratu susirinku- 
sius, vieną kitą trumpai pašnekindami, ir priėmimas buvo 
baigtas, tai yra protingi, svarūs, paprastai tokiais atve- 
jais vartojami žodžiai buvo atitinkamai išsakyti, ir kuni- 
gaikštis su princu nuėjo į kunigaikštienės apartamentus, 
o paskui, princui reikalaujant, pas kunigaikštytę — nu- 
stebinti mylimos sužadėtinės. Pas ją jie rado Juliją. 

Skubėdamas kaip karščiausias įsimylėjėlis, princas pri- 
bėgo prie kunigaikštytės, šimtą kartų švelniai spaudė jos 
ranką prie lūpų, prisiekinėdamas, kad gyvenęs viena tik 
mintimi apie ją, kad nelemtas nesusipratimas atnešęs jam 
pragaro kančių, kad nebegalėjęs ilgiau iškęsti atsiskyri- 
mo su ta, kurią dievina, ir kad dabar jam atsivėrę dan- 
giškos laimės vartai. 

Hedviga sutiko princą su žaismingu laisvumu, kuris jai 
iki šiol nebuvo būdingas. Princo meilinimąsi ji priėmė 
kaip santūri nuotaka. Ji net nepraleido progos truputį pa- 
erzinti princą dėl jo slapstymosi ir įtikinėjo, kad neįsivaiz- 
duojanti gražesnės ir žŽavesnės metamorfozės, kaip ta, ka- 
da kaladė kykams dirbti staiga pavirsta princo galva, nes 
tą galvą, kuri pasirodydavo paviljono bokštelio lange, ji 


1 Išeikit, išnykit! Nešdinkitės tučtuojau (pranc.). 

laikiusi kalade kykams dirbti. Tai davė progos gražiai pa- 
juokauti iš laimingosios poros, ir tas, atrodo, net kuni- 
gaikščiui patiko. Dabar jis galutinai įsitikino, kad pata- 
rėjos spėliojimai dėl Kreislerio buvo visai neteisingi, nes, 
jo nuomone, aiškiai buvo matyti, kad Hedviga myli šį 
gražiausią pasaulyje vyrą. Kūnu ir dvasia kunigaikštytė 
atrodė nuostabiai pražydusi, o tas ypač būdinga laimin- 
goms nuotakoms. Visai kitaip atrodė Julija. Vos tik pa- 
mačiusi princą, ji sudrebėjo, lyg vidinio šiurpo nukrėsta. 
Ji stovėjo išbalusi kaip mirtis, nuleidusi į žemę akis, ne- 
galėdama nė pakrutėti, vos besilaikydama ant kojų. 

Po geros valandėlės princas kreipėsi į Juliją šiais žo- 
džiais: 

— Panelė Bencon, jei neklystu? 

— Kunigaikštytės draugė nuo pat vaikystės, kone tik- 
Ia sesuo! 

Kunigaikščiui tariant šiuos žodžius, princas pagavo Ju- 
lijos ranką ir tyliai tyliai sukuždėjo: 

— Tau, tik tau skirti mano žodžiai! 

Julija susverdėjo, ir neapsakoma baimė išspaudė jai 
iš akių ašaras, ji būtų pargriuvusi, jei kunigaikštytė ne- 
būtų jai greitai pakišusi krėslo. 

— Julija,— tyliai tarė kunigaikštytė, pasilenkusi prie 
vargšės mergaitės, — Julija, laikykis! Argi tu nejauti, kaip 
sunkiai aš kovoju? 

Kunigaikštis atidarė duris ir pareikalavo Eau de Luce!. 

— Tokio daikto neturiu, — tarė įeidamas maestro Ab- 
rahamas,— turiu tik gero eterio. Ar kas apalpo? Eteris 
irgi padės. 

— Tai eikit greit čionai, maestro Abrahamai,— atsakė 
kunigaikštis, — ir padėkit panelei Julijai. 

Bet vos tik maestro Abrahamas įėjo į salę, įvyko kaž- 
kas netikėta. 

Princas Hektoras, išblyškęs kaip vaiduoklis, įbedė akis 
į maestro, atrodė, kad iš baimės jam atsistojo plaukai, šal- 


! Čia: uostomieji vaistai (pranc.). 

tas prakaitas išpylė kaktą. Viena koja bežengiąs į priekį, 
visu kūnu atsilošęs atgal, ištiesęs rankas į Abrahamą, jis 
buvo panašus į Makbetą, kai tuščioj vietoj už stalo stai- 
ga pasirodo kruvina Banko šmėkla. Maestro ramiai išsi- 
traukė buteliuką ir buvo beeinąs prie Julijos. 

Tada princas tartum atsipeikėjo. 

— Severinai, ar čia jūs? — sušuko princas dusliu iš 
neapsakomo išgąsčio balsu. 

— Aš, — atsakė maestro Abrahamas, vis toks pat ra- 
mus, nė kiek nepasikeitusiu veidu.— Malonu, kad jūs ma- 
ne prisimenat, Maloningasis pone; prieš kelerius metus 
Neapoly turėjau garbės jums šiek tiek pasitarnauti. 

Maestro žengė dar vieną žingsnį pirmyn, tada prin- 
cas pačiupo jį už rankos, jėga pasivedėjo į šalį, ir tarp jų 
įvyko trumpas pokalbis, kurio niekas iš esančių salėj ne- 
suprato, nes buvo kalbama labai greit ir Neapolio tarme. 

— Severinai! Kaip tas žmogus gavo portretą? 

— Aš jam daviau apsiginti nuo jūsų. 

— Ar jis žino? 

— Ne! 

— Ar jūs tylėsit? 

— Kol kas. 

— Severinai! Visi velniai mane persekioja! Ką reiš- 
kia kol kas? 

— Kol būsit mandagus ir paliksit ramybėj Kreislerį 
ir ją! 

Tada princas paleido maestro ir pasitraukė prie lango. 
Julija tuo tarpu atsigavo. Su neapsakomu, širdį veriančiu 
skausmu žiūrėdama į maestro, ji vos girdimai sušnibždėjo: 

— O mano gerasis, brangusis maestro! Juk jūs mane 
išgelbėsit, tiesa? Jūs turit tokią galią! Jūsų mokslas gali 
dar viską pakreipti į gera. 

Julijos žodžiuose maestro pajuto stebuklingą ryšį su 
ką tik įvykusiu pokalbiu, lyg aukštesnio pažinimo sapne 
ji būtų viską supratusi ir dabar žinotų visą paslaptį! 

— Tu esi romus angelas,— tyliai tarė maestro Julijai 
į ausį — todėl tamsi pragaro nuodėmės dvasia neturi tau 

galios. Visiškai pasitikėk manim; nieko nebijok ir laiky- 
kis visomis dvasios jėgomis. Prisimink ir mūsų Johanesą. 

— Ak,— skausmingai sušuko Julija,— ak, Johanesas! 
Jis grįš, juk taip, maestro? Aš jį vėl pamatysiu! 

— Aišku,— atsakė maestro, ir prisispaudė pirštą prie 
lūpų. Julija jį suprato. 

Princas stengėsi atrodyti ramus ir nerūpestingas; jis 
papasakojo, kad tas žmogus, kurį jis čia girdi vadinant 
maestro Abrahamu, prieš keletą metų Neapoly buvęs vie- 
no labai tragiško įvykio liudininkas, turįs prisipažinti, 
kad ir jis pats, princas Hektoras, buvęs ten įveltas. Dabar 
ne laikas pasakoti apie tą įvykį, bet ateity jis viską at- 
skleisiąs. 

Bet audra jo sieloj buvo tokia smarki, kad jis negalėjo 
jos nuslėpti, ir sutrikęs, be kraujo lašo princo veidas vi- 
sai nesiderino su abejingais žodžiais, kuriuos jis kalbėjo 
prisivertęs, norėdamas išeiti iš kritiškos padėties. Kuni- 
gaikštytei pavyko geriau, negu jam, įveikti nemalonią 
akimirką. Su ironija, kuri net įtarimą ir apmaudą paver- 
čia švelnia pašaipa, ji sekiojo princą jo paties minčių la- 
birinte. Princas, apsukriausias salonų liūtas, dar daugiau, 
apsiginklavęs visais niekšybės ginklais, kurie sunaikino 
visa, kas tikra ir gyva, negalėjo atsilaikyti prieš tą keistą 
būtybę. Juo gyviau Hedviga kalbėjo, juo karštesne ug- 
nim žybčiojo jos sąmojingos pašaipos žaibai, tuo didesnį 
nerimą ir sumišimą jautė princas, ir pagaliau, nebegalė- 
damas to jausmo pakelti, jis skubiai pasišalino. 

Kunigaikščiui nutiko tai, kas jam visada nutikdavo 
tokiais atvejais: jis nežinojo, ką apie visa tai manyti. Jis 
pasakė princui tik kelis prancūziškus žodžius, šiaip sau, 
be jokios ypatingos reikšmės, ir šis jam taip pat atsakė. 

Kai princas išėjo, Hedviga staiga visa persimainė, 
įsmeigė akis į grindis ir keistu, širdį veriančiu balsu su- 
šuko: 

— Aš matau kruvinas žudiko pėdas! 

Po to ji tartum atbudo iš sapno, karštai prispaudė Ju- 
liją prie krūtinės ir jai sukuždėjo: 

— Vaike, mano vargšas vaike, nepasiduok vyliui! 

— Paslaptys! — tarė kunigaikštis su apmaudu.— Pas- 
laptys, įsivaizdavimai, kvailystės, romanų išdaigos! Ma 
foi!, nebepažįstu savo dvaro! Maestro Abrahamai, kai ma- 
no laikrodžiai blogai eina, jūs juos sutaisot, norėčiau, kad 
ir čia pasižiūrėtumėt, kas sugedo mechanizme, kuris nie- 
kada nesutrikdavo. Bet kokia ten istorija su Severinu? 

— Taip pasivadinęs, aš rodžiau Neapoly savo optinius 
ir mechaninius fokusus,— atsakė maestro. 

— Taip, taip, — nutęsė kunigaikštis, įbedęs akis į ma- 
estro, lyg norėdamas ko klausti, bet staiga nusisuko ir ty- 
lėdamas išėjo iš kambario. 

Visi manė, kad patarėja Bencon yra pas kunigaikštie- 
nę, bet ji buvo išėjusi namo. 

Julija troško pabūti grynam ore. Maestro išsivedė ją 
į parką ir, vaikščiodami jau kone belapėmis alėjomis, jie- 
du kalbėjo apie Kreislerį ir jo gyvenimą vienuolyne. Jie 
pasiekė žvejų namelį, ir Julija užėjo vidun pailsėti. Ant 
stalo gulėjo Kreislerio laiškas. Maestro nutarė, kad jame 
nieko nėra, kas būtų nemalonu Julijai. 

Skaitant laišką, Julijos skruostai skaisčiai nuraudo, 
švelni ugnis, pragiedrėjimo atšvaitas, suspindo jos akyse. 

— Matai, mano brangus vaike, — maloniai tarė maest- 
TO, — mano Johaneso dvasia net iš tolo tave guodžia. Ko 
tau bijoti grėsmingų užpuolimų, jei pastovumas, meilė ir 
drąsa gina tave nuo pikto persekiotojo? 

— Gailestingasis dangau,— sušuko Julija, pakeldama 
akis aukštyn, — saugok mane nuo manęs pačios! — Ji su- 
drebėjo, lyg staiga išsigandusi tų žodžių, kurie jai neju- 
čiomis išsprūdo. Vos nealpdama, ji krito į krėslą ir abiem 
rankom užsidengė degantį veidą. 

— Aš tavęs nesuprantu, mergaite,— tarė maestro,— 
gal tu ir pati savęs nesupranti, tad ištirk gerai savo širdį 
iki pat gelmių ir nieko nuo savęs neslėpk, nepasiduok 
silpnam gailesčiui. 

Julija paskendo mintyse, o maestro, susinėręs rankas 
ant krūtinės, nukreipė akis aukštyn į paslaptingąjį stiklo 

rutulį. Jo krūtinė pritvinko ilgesio ir stebuklingos nuo- 
jautos. 

— Tavęs, — tarė jis, — tavęs turiu klausti, su tavimi tar- 
tis, tu gražioji, puikioji mano gyvenimo paslaptie! Nety- 
lėk, leisk išgirsti tavo balsą! Tu žinai, aš niekada nebu- 
vau žemas žmogus, nors kai kas mane tokiu laikė. Juk 
manyje degė meilė, o ji yra amžinoji pasaulio dvasia, ir 
mano krūtinėj ruseno kibirkštis, iš kurios tavo esybės 
dvelkimas įpūtė skaisčią, smagią liepsną! Nemanyk, Kja- 
ra, kad senatvėj ta širdis apledėjo ir nebeplaka taip greit, 
kaip anuomet, kai išplėšiau tave iš to žvėries Severino; 
nemanyk, kad dabar aš mažiau vertas tavęs, kaip tada, 
kai tu pati pas mane atėjai. Taip! Tik leisk man išgirsti 
tavo balsą, ir greitas kaip jaunuolis aš vaikysiuos tą bal- 
są tol, kol rasiu tave, ir tada vėl gyvensime kartu ir bend- 
rais burtais rodysim aukštesnę magiją, kurią pripažįsta 
visi, net ir prasčiausi žmonės, nors ja ir netiki. O jei ta- 
vęs nebėra šioj žemėj, jei tavo balsas pasieks mane iš 
dvasių pasaulio, tai aš ir tuo džiaugsiuos ir pasidarysiu 
net geresnis, negu esu. Bet ne, ne! Kokiais žodžiais tu 
tada mane guodei? į 


Neįveiks blyški mirtis 

Meile degančios krūtinės; 
Vakaro žaras matys 

Tas, kurs rytą taip kankinos. 


— Maestro, — sušuko Julija, pakilusi iš krėslo ir su 
nuostaba klausydama senio kalbų, — maestro, su kuo jūs 
kalbat? Ką norite daryti? Jūs paminėjot Severino vardą! 
Šventas Dieve, ar princas, atitokęs nuo savo išgąsčio, ne- 
pavadino jūsų tuo vardu? Kokia baisi paslaptis čia slypi? 

Šie Julijos žodžiai vienu mirksniu grąžino senį iš jo 
svajingos būsenos į tikrovę. Jo veide pirmą kartą po il- 
go laiko pasirodė tas savotiškas, bemaž pašaipus meilu- 
mas, kuris keistai nesiderino su jo nuoširdžiu būdu ir da- 
Iė jį panašų į kažkokią baugią karikatūrą. 

— Mano gražioji panele, — pradėjo jis šaižiu tonu, ko- 
kiu paprastai pagyrūnai turgaus fokusininkai reklamuoja 
savo stebuklus, — mano gražioji panele, tik truputėlį kant- 
rybės, tuojau turėsiu garbės parodyti jums čia, žvejų na- 
mely, nuostabiausius daiktus. Štai šokantys žmogeliai, štai 
mažasis turkas, kuris žino, kiek kam metų, štai automatai, 
palingenezės, deformuoti paveikslai, optiniai veidro- 
džiai — visa tai gražūs magiški žaisliukai, bet geriausio 
dar neturiu. Atvyko mano nematomoji mergelė! Atkreip- 
kite dėmesį, ji jau sėdi stiklo rutuly, bet dar nekalba, la- 
bai pavargo per ilgą kelionę, mat atvyko tiesiai iš toli- 
mosios Indijos. Po dienos kitos, mano gražioji panele, pra- 
bils mano nematomoji, tada mes ją paklausim apie princą 
Hektorą, apie Severiną ir kitus praeities ir ateities įvy- 
kius! O kol kas tik šiaip truputį pasilinksminsim. 

Tai pasakęs, maestro, greitas ir vikrus kaip jaunuo- 
lis, ėmė šokinėti po kambarį, užsuko mašinas, sustatė ma- 
giškus veidrodžius, ir visi kampai atgijo, automatai ėmė 
žingsniuoti ir sukinti galvas, dirbtinis gaidys plasnojo 
sparnais ir giedojo, papūgos šaižiai spygavo, o Julija su 
maestro stovėjo, rodos, lauke, bet kartu ir viduj. Nors 
Julija tokių pokštų jau buvo prisižiūrėjusi, bet keista ma- 
estro nuotaika ją baugino. 

— Maestro,— tarė ji išsigandusi — maestro, kas jums 
pasidarė? 

— Vaike,— atsakė jai maestro, vėl surimtėjęs — aš 
sužinojau kažką gražaus ir stebuklingo, tik tau nelabai 
galima apie tai sakyti. Bet kol tie negyvi daiktai krečia 
savo pokštus, aš tiek pasakysiu, kiek tau reikia ir nau- 
dinga žinoti. Mano brangi Julija, tavo tikra motina už- 
darė tau savo motinišką širdį, aš tau ją praversiu, kad 
pamatytum pavojų, kuris tau gresia, ir kad galėtum nuo 
jo apsisaugoti. Taigi pirmiausia be didelių užuolankų tau 
pasakysiu, kad tavo motina tvirtai nutarė tave... 

(M. p. t.) „verčiau to nedarysiu. Katine jaunuoli, būk 
kuklus kaip aš, ir nesišvaistyk tuojau eilėmis, kai tavo 
mintims išmurkti visiškai pakanka kuklios, doros prozos. 
Proza parašytoj knygoj eilės yra nelyginant lašiniai deš- 

roj: kur ne kur pabarstyti mažais spirgeliais jie suteikia 
visam įdarui daugiau riebaus blizgesio, ir nuo to pagerėja 
jo skonis. Aš nebijau, kad kolegos poetai šį palyginimą 
palaikys vulgariuų ir žemu, juk jis paimtas iš mūsų mėgia- 
miausio valgio, ir tikrai, kartais geras eilėraštis būna taip 
pat naudingas vidutiniškam romanui, kaip riebūs lašiniai 
liesai dešrai. Taip sakau aš, estetiniu požiūriu išprusęs ir 
patyręs katinas. 

Nors savo filosofinių ir moralinių principų šviesoj 
Ponto elgesį, jo gyvenimą ir tai, kokiu būdu jis pelnė 
savo pono malonę, laikiau negarbingu, netgi šiek tiek 
niekinau, vis dėlto jo grakštus laisvumas, jo elegancija, 
jo mokėjimas maloniai bendrauti su kitais man labai už- 
imponavo. Iš visų jėgų stengiausi įsikalbėti, kad aš, toks 
mokytas, toks rimtas visuose darbuose ir žygiuose, stoviu 
daug aukščiau už neišmanėlį Pontą, kurio visas moks- 
las — tik iš visur sugraibstyti trupiniai. Bet kažkoks ne- 
nuslopinamas jausmas man aiškiai sakė, kad Pontas vi- 
sur Mane nustelbtų. Nenorom turėjau pripažinti aukštes- 
nį luomą, prie kurio teko priskirti ir pudelį Pontą. 

Tokioj genialioj galvoj, kaip mano, kiekviena proga, 
su kiekvienu nauju gyvenimo patyrimu kyla ypatingos, 
savitos mintys. Taip ir dabar, svarstydamas savo dvasios 
būseną, visus savo santykius su Pontu, aš įsileidau į vi- 
sokius gražius samprotavimus, kuriuos verta čia išdėstyti. 

„Kuo galima paaiškinti, — tariau aš sau, mąsliai prisi- 
dėjęs leteną prie kaktos, — kad dideli poetai, dideli filo- 
sofai, šiaip jau sąmojingi, pilni gyvenimo išminties, bend- 
raudami su vadinamąja aukštuomene, pasirodo tokie be- 
jėgiai? Jie karkso kaip tik ten, kur jiems tą akimirką ne 
vieta, kalba, kada reikia tylėti, ir, atvirkščiai — tyli, kur 
reikia žodžių; savo priešingais siekiais jie visada užkliū- 
va už esamų visuomenės formų, užsigauna patys ir užgau- 
na kitus, vienu žodžiu, elgiasi kaip žmogus, kuris, visai 
virtinei guvių poilsiautojų vieningai einant į laukus, vie- 
nui vienas veržiasi pro vartus į miestą ir, smarkiai skin- 
damasis kelią, suardo visą tvarką. Žinau, tai aiškinama 
stoka visuomeninės kultūros, kurios neįgysi, sėdėdamas 

prie rašomojo stalo. O aš manau, kad šią kultūrą visai 
nesunku įsigyti ir kad tas nenugalimas bejėgiškumas tik- 
riausiai atsiranda dėl kitos priežasties. 

Didelis poetas ar filosofas turi jausti savo dvasinį pra- 
našumą, kitaip jis nebus didelis. Bet jis neturėtų gilaus 
jausmo, įgimto sąmojingam žmogui, jei nesuprastų, kad 
tas pranašumas todėl nepripažįstamas, kad jis griauna 
pusiausvyrą, kurią išlaikyti yra svarbiausias vadinamo- 
sios aukštuomenės tikslas. Kiekvienas balsas turi įsijungti 
į tobulą visumos akordą, o poeto tonas visada disonuoja. 
Kitose apylinkėse tas tonas gali būti ir labai geras, bet 
šį akimirksnį jis yra blogas, nes nesiderina prie visumos. 
O geras tonas, kaip ir geras skonis, pasireiškia tuo, kad 
nedarai nieko nederamo. Toliau aš galvoju, kad apmau- 
das, kilęs dėl prieštaravimo tarp jaučiamo pranašumo ir 
netinkamų manierų, kliudo šioje visuomenėje neapsipra- 
tusiam poetui ar filosofui pažinti visumą ir iškilti viršum 
jos. Reikia, kad šią akimirką jis nepervertintų savo dva- 
sinio pranašumo, o jei to išvengs, tai nepervertins ir tos 
vadinamosios aukštesnės visuomeninės kultūros, kuri yra 
ne kas kitas, tik pastangos nulyginti visus kampus ir ašt- 
rumus, suvienodinti visus veidus, o dėl to žmonės ir pa- 
lieka be jokio veido. Nebejausdamas minėto apmaudo, 
jis lengvai pažins vidinę tos kultūros esmę ir niekingas 
premisas, kuriom ji remiasi, ir jau vien šis pažinimas 
padės jam įsitvirtinti tame keistame pasauly, kuris tokios 
kultūros būtinai reikalauja. Įdomus reikalas yra su ar- 
tistais, kuriuos, kaip ir poetus, rašytojus, didikas retkar- 
čiais pasikviečia į savo tarpą, kad pagal gražų paprotį 
galėtų pagarsėti kaip savotiškas mecenatas. Deja, nuo tų 
artistų paprastai trenkia kažkokiu amatininkiškumu, to- 
dėl jie būna arba nusižeminę iki padų laižymo, arba neiš- 
auklėti iki chamizmo. 

(Leidėjo pastaba: —Murkly, man gaila, kad tu taip 
dažnai puošies svetimomis plunksnomis. Aš turiu pagrin- 
do bijoti, kad per tai tu daug nustosi malonaus skaitytojo 
akyse. Argi šie samprotavimai nėra paimti tiesiog iš ka- 
pelmeisterio Johaneso Kreislerio lūpų? Ir išvis, ar ga- 

limas daiktas, kad tu pats būtum sukaupęs tiek gyvenimo 
išminties ir taip giliai pažvelgęs į rašytojo sielą, tą nuos- 
tabiausią daiktą pasauly?) 

„Kodėl,— mąsčiau toliau,— sąmojingas katinas, tegu 
jis ir poetas, rašytojas, artistas, negalėtų pasiekti tos aukš- 
tesnės kultūros viršūnių ir pats jose sublizgėti su visu 
išoriniu grožiu ir grakštumu? Ar gamta tik šunų giminei 
suteikė talentą įsisavinti šią kultūrą? Nors mes, katinai, 
savo apdaru, gyvenimu, savybėmis ir įpročiais ir skiria- 
mės nuo tos išpuikusios giminės, bet juk ir mes esame 
iš kaulų ir mėsos, iš kūno ir sielos, o pagaliau savo gyvybę 
šunys irgi ne kitaip palaiko, kaip mes. Ir šunys turi ėsti, 
gerti, miegoti ir t. t.; kai juos muša, jiems taip pat skau- 
da." 

Ką čia kalbėti! Aš nutariau mokytis iš savo jaunojo 
elegantiškojo draugo pudelio Ponto ir, visiškai apsispren- 
dęs, sugrįžau į savo šeimininko kambarį. Žvilgsnis į veid- 
rodį mane įtikino, kad jau vien rimtas pasiryžimas siekti 
aukštesnės kultūros teigiamai paveikė mano išvaizdą. 
Aš žiūrėjau į save didžiai patenkintai. Ar yra kas malo- 
nesnio, kaip visiškas pasitenkinimas savimi? Aš ėmiau 
murkti! 

Kitą dieną aš nebesitenkinau tupėjimu prie durų, 
bet ėmiau vaikštinėti gatve ir iš tolo pamačiau poną ba- 
roną Alkibijadą fon Vipą, o paskui jį straksėjo mano 
žvalusis draugas Pontas. Tokios progos aš ir telaukiau. 
Stengdamasis atrodyti kuo mandagesnis ir oresnis, aš pri- 
siartinau prie savo draugo su ta neprilygstama gracija, 
kuri yra neįkainojama gerosios gamtos dovana ir kurios 
joks mokytojas negali išmokyti. Bet, o siaube! Kas pasi- 
darė! Vos tik mane pamatęs, baronas stabtelėjo, atidžiai 
pasižiūrėjo pro lornetą ir sušuko: „„Allons, Pontai! Užia, 
užia, katė, katė!“ Ir Pontas, veidmainys draugas, puolė 
kaip žvėris ant manęs! Išsigandęs, netekęs galvos dėl to- 
kios begėdiškos išdavystės, aš neįstengiau gintis, tik susi- 
gūžiau kiek galėdamas, kad išvengčiau aštrių Ponto dan- 
tų, kuriuos jis Man urgzdamas rodė. Bet Pontas peršoko 
kelis kartus per mane negriebdamas ir sušnibždėjo man 

į ausį: „Murkly, nebūk asilas ir nebijok! Juk matai, kad 
aš ne iš tikrųjų, bet kad įtikčiau savo ponui!“ Paskui jis 
dar kelis kartus peršoko per mane ir net dėjosi griebiąs 
už ausų, bet nė kiek neužgavo. „Dabar mauk į aną rūsį, 
drauguži“, — sukuždėjo man pagaliau Pontas. Ir aš, nieko 
nelaukdamas, kaip žaibas šoviau tolyn. Nors Pontas ir 
tvirtino nieko nedarysiąs, man vis tiek buvo baugu, nes 
tokiais kritiškais atvejais niekada negali žinoti, ar užteks 
draugystei jėgos nugalėti įgimtam polinkiui. 

Kai aš smurkštelėjau į rūsį, Pontas toliau vaidino ko- 
mediją, kurią pradėjo savo pono garbei. Jis urzgė ir lojo 
prie rūsio langelio, įkišo pro pinučius snukį į vidų ir dė- 
josi baisiai įniršęs, kad aš pasprukau ir jis nebegali manęs 
persekioti. Bet iš tikrųjų jis man pasakė: 

— Dabar matai, kokie naudingi aukštesnės kultūros 
vaisiai! Šią valandėlę aš pasirodžiau paklusnus ir geras 
savo ponui, bet neužsitraukiau ir tavo neapykantos, gera- 
sis Murkly. Taip daro tikras aukštuomenės narys, kuriam 
likimo lemta būti įrankiu galingesnio rankoj. Pjudomas 
jis turi pulti, bet kanda tik tada, kai tas naudinga jam 
pačiam, čia ir pasirodo visas jo apsukrumas. 

Aš skubiai pranešiau savo jaunajam draugui Pontui, 
kad esu nutaręs siekti tos jo aukštesnės kultūros ir pa- 
klausiau, ar jis sutiktų kokiu nors būdu mane mokyti. 
Pontas minutę pagalvojo, paskui pareiškė, kad geriausia 
bus iš pat pradžių parodyti man aiškų, gyvą tos aukštes- 
nės visuomenės vaizdą, kurioj jis dabar turi malonumą 
gyventi, taigi šį vakarą aš turįs palydėti jį pas dailiąją 
Badiną, kuri kaip tik vaidinimo metu priimanti svečius. 
O Badina buvo levretė ir tarnavo vyriausiajai kunigaikš- 
čio dvaro damai. 

Aš išsišveičiau kaip bemokėjau, užmečiau akį į Kni- 
gę, perbėgau kelias naujutėles Pikaro komedijas, kad, 
reikalui esant, galėčiau pasirodyti mokąs ir prancūziškai, 
ir nulipau laiptais į gatvę. Ponto ilgai laukti nereikėjo. 
Mes draugiškai leidomės į kelionę ir netrukus atsiradome 
skaisčiai apšviestame Badinos buduare, kur buvo susirin- 
kusi marga pudelių, špicų, mopsų, boloniečių, levrečių 

draugija. Vieni sėdėjo ratu, kiti buvo išsiskirstę grupelė- 
mis po kampus. 

Šioj svetimoj man priešiškų padarų draugijoj pajutau 
smarkesnį širdies plakimą. Kai kurie pudeliai žvilgčiojo į 
mane su kažkokia niekinančia nuostaba, lyg sakydami: 
„Ko čia reikia prastuoliui katinui mūsų prakilnioj drau- 
gijoj?" Vienas kitas elegantiškas špicas rodė man dantis, 
ir aš aiškiai Mačiau, su kokiu malonumu jis būtų griebęs 
man už gerklės, jei mandagumas, orumas ir padorus sve- 
čių išsiauklėjimas nebūtų draudęs pjautynių kaip prieš- 
taraujančių etiketui. Pontas padėjo man nugalėti sumiši- 
mą, pristatydamas mane gražiajai šeimininkei, kuri su 
grakščiuų atlaidumų užtikrino, kad jai labai malonu ma- 
tyti savo namuose tokį garsų katiną. 

Tik po tų kelių Badinos žodžių vienas kitas parodė 
man tikrai šunišką nuoširdumą, labiau manim susidomėjo, 
pakalbino, užsiminė apie mane kaip rašytoją, apie mano 
kūrinius, kurie jiems suteikę vieną kitą itin malonią va- 
landą. Tas pakuteno mano savimeilę, ir aš nekreipiau 
dėmesio į tai, kad jie klausinėja, nelaukdami mano atsa- 
kymų, giria mano talentą, jo nežinodami, garbina mano 
kūrinius, jų nesuprasdami. Įgimto instinkto vedamas, aš 
atsakinėjau taip, kaip buvau klausiamas: nekreipiau dė- 
mesio į klausimus, kalbėjau trumpomis bendromis fra- 
zėmis, kurias galėjai suprasti kaip nori, kurios nereiškė 
jokios nuomonės ir negalėjo lygiu paviršium slystančio 
pokalbio įtraukti į gelmes. Pontas, praeidamas pro šalį, 
užtikrino, kad vienas senas špicas jam pasakęs, jog kaip 
katinas aš ganėtinai įdomus ir sugebąs dalyvauti saloni- 
niuose pokalbiuose. Nuo tokių komplimentų prašvinta ir 
susiraukėlio akys! 

Žanas Žakas Ruso, pasakodamas savo „Išpažintyje“ 
atsitikimą su kaspinu, kurį jis buvo pavogęs ir nepasisa- 
kė, nors Matė, kad už jo vagystę baudžiama niekuo ne- 
kalta mergaitė, prisipažįsta, kiek jis krimtosi dėl šios savo 
sielos bedugnės. Šiandien ir mano padėtis tokia, kaip ano 
gerbiamojo autobiografo. Nors nesu padaręs nusikaltimo, 
bet, norėdamas likti ištikimas tiesai, negaliu nutylėti vie- 

nos didelės kvailystės, kurią padariau aną vakarą ir kuri 
ilgai po to Mane kankino ir vos neišvarė iš proto. Bet 
juk lygiai taip pat sunku, o dažnai dar sunkiau prisipa- 
žinti padarius kvailystę negu nusikaltimą! 

Greit mane apėmė toks mMaudulys, toks nepasitenkini- 
mas, kad troškau būti kuo toliausiai nuo čia, savo šeimi- 
ninko pakrosny. Mane tiesiog prie žemės slėgė bjauriau- 
sias nuobodulys, kuris pagaliau privertė užmiršti visokį 
mandagumą. Patyliukais nusigavau į tolimiausią kertę ir, 
liūliuojamas aplink dūzgiančių kalbų, ėmiau snausti. Tos 
pačios kalbos, kurias aš iš pradžių apmaudaudamas gal 
ir neteisingai laikiau beprasmiškiausiais, lėkščiausiais ple- 
palais, dabar man pasirodė kaip monotoniškas malūno 
ūžesys, kurio klausantis taip lengva pasinerti į malonų 
bemintį susimąstymą, o paskui sveikai kietai užmigti. Kaip 
tik tokio beminčio susimąstymo, švelnaus užsimiršimo 
būsenoj prieš mano užmerktas akis tartum žybtelėjo 
skaisti šviesa. Aš atsimerkiau ir priešais išvydau grakščią 
baltutėlę levretę, mažųjų kurtų veislės panelę, kaip vė- 
liau sužinojau, gražiąją Badinos seserėčią, vardu Minona. 

— Mano pone,— prabilo Minona tuo saldžiu kuždesiu, 
kuris sukelia net per stiprų atbalsį liepsningoj, jautrioj 
jaunuolio krūtinėj — mano pone, jūs čia sėdite toks vieni- 
šas, jūs, atrodo, nuobodžiaujate? Man labai nesmagu! Bet 
iš teisybės tokiam dideliam giliam poetui, kaip jūs, mano 
pone, kuris skrajoja aukštesnėse sferose, paprasto salo- 
ninio gyvenimo triukšmas turi atrodyti banalus ir pavir- 
šutiniškas. 

Aš atsistojau truputį suglumęs ir labai apgailestavau, 
kad mano prigimtis, stipresnė už visas išmokto mandagu- 
mo teorijas, privertė mane netyčia aukštai išriesti kuprą, 
kaip daro visos katės, ir Minona, rodos, šyptelėjo. 

Tuojau grįždamas prie dailesnių manierų, aš paėmiau 
Minonos leteną, prispaudžiau ją prie lūpų ir ėmiau kal- 
bėti apie įkvėpimo valandėles, kurios dažnai aplanko poe- 
tus. Minona klausėsi manęs su tokiu nuoširdžiu susidomė- 
jimu, taip susikaupusi, kad aš kilau poezijos laiptais vis 
aukštyn, kol pagaliau pats nebesupratau, ką kalbu. At- 

rodė, kad Minona irgi manęs nesuprato, bet reiškė neap- 
sakomą susižavėjimą ir tikino jau seniai karščiausiai troš- 
kusi susipažinti su genialiuoju Murkliu ir kad ši valanda 
esanti viena iš laimingiausių, puikiausių jos gyvenime. 
Ką bepridėti! Veikiai pasirodė, kad Minona skaitė mano 
kūrinius, Mano prakilniausias eiles. Ne, ne tik skaitė, bet 
ir suprato jų giliausią reikšmę! Daugelį mano eilių ji mo- 
kėjo atmintinai ir deklamavo jas su tokiu įkvėpimu, taip 
žaviai, kad įkėlė mane į poezijos dangų, — labiausiai to- 
dėl, kad tos eilės, kurias deklamavo žaviausioji kurtų gi- 
minės atstovė, buvo mano. 

— Maloniausioji, žaviausioji panele, — sušukau aš, ne- 
tekęs galvos,— jūs supratote šią sielą! Jūs išmokote at- 
mintinai mano eiles! O dangau! Ar yra didesnė laimė į 
aukštumas besiveržiančiam poetui? 

— Murkly,— kuždėjo Minona,— genialusis katine, ar- 
gi jūs Manote, kad jautri širdis, poetiška siela gali jums 
likti svetima? — Po šių žodžių Minona atsiduso iš širdies 
gilumos, ir tas atsidusimas galutinai mane pribaigė. Ar 
galėjo būti kitaip? Aš taip įsimylėjau gražiąją levretę, 
kad apkvaišęs ir apakęs nepastebėjau, kaip ji staiga nu- 
traukė savo žavėjimąsi ir įsileido į banaliausius plepalus 
su kažkokiu mažu susilaižėliu mopsu apie tai, kaip ji ma- 
nęs visą vakarą vengusi, kaip visiškai aiškiai davusi man 
suprasti, jog savo pagyras ir susižavėjimą ji taikiusi tik 
sau pačiai. Vienu žodžiu, aš buvau ir likau aklas kvai- 
lys ir laksčiau paskui gražiąją Minoną kaip ir kur tik ga- 
lėjau, šlovinau ją gražiausiomis eilėmis, padariau kelių 
beprotiškų, bet grakščių apysakų heroje, broviausi į sa- 
lonus, kur man buvo ne vieta, ir ne kartą mokėjau už tai 
karčiu apmaudu, kenčiau patyčias ir skaudžius užgaulio- 
jimus. 

Dažnai blaivesnėmis valandomis ir pats matydavau, 
koks kvailas mano elgesys. Bet tada lyg tyčia prisimin- 
davau Tasą ir kitus, naujesnius riteriškos sielos poetus, 
kuriems reikėjo aukštakilmės damos, kad galėtų jai skirti 
savo dainas ir iš tolo ją garbinti, kaip riteris iš La Mančos 
savo Dulsinėją, ir aš vėl nenorėdavau būti prastesnis, 

prozaiškesnis už juos ir prisiekinėdavau savo meilės sap- 
nų miražui, grakščiajai baltutei levretei amžiną ištikimy- 
bę ir riterio tarnybą iki pat mirties. Apimtas tos keistos 
beprotybės, aš bridau iš vienos kvailystės į kitą, net ma- 
no draugas Pontas, rimtai perspėjęs Mane dėl tų nelemtų 
mistifikacijų, kurios man iš visų pusių grėsė, apdairiai 
nutarė nuo manęs atsimesti. Kas žino, kaip visa tai būtų 
baigęsi, jei mano geroji žvaigždė nebūtų manęs globojusi! 
Tai ji, mano geroji žvaigždė, taip lėmė, kad vieną vėlų 
vakarą aš nuslinkau pas Badiną, trokšdamas nors pamatyti 
savo mylimąją Minoną. Bet nuėjęs visas duris radau už- 
rakintas, ir visas laukimas, visos viltys kokia nors proga 
įsmukti vidun buvo veltui. Meilės ir ilgesio kupina šir- 
dim norėjau nors apskelbti savo dievaitei, kad esu netoli, 
ir užtraukiau po langu vieną švelniausių ispaniškų dai- 
nelių, kokios tik buvo kada išgyventos ir sukomponuotos. 
Manau, kad labai graudu buvo jos klausytis! 

Išgirdau lojant Badiną, o pro jos kiauksėjimą — ir švel- 
nų Minonos urzgimą. Bet nespėjus man nė aiktelėti, ūmai 
atsidarė langas, ir kažkas išliejo man ant galvos visą ki- 
birą šalto kaip ledas vandens. Galite įsivaizduoti, kokiu 
greičiu aš parkūriau namo. Bet liepsningas karštis vidu- 
je ir ledinis vanduo iš viršaus taip nesiderina, kad nieko 
gero iš to negalima laukti, nebent ligos. Taip buvo ir man. 
Parėjus į šeimininko namus, mane ėmė krėsti šaltis. Iš 
blyškaus veido, užgesusių akių, karščiu degančios kak- 
tos ir nelygaus pulso šeimininkas, matyt, nujautė, kad 
aš sergu. Jis man davė šilto pieno, ir aš jį godžiai išla- 
kiau, nes iš troškulio man lipo prie gomurio liežuvis. 
Paskui susivyniojau į savo antklodę ir visiškai pasidaviau 
apėmusiai mane ligai. Iš pradžių mane kamavo kliede- 
sys apie aristokratų kultūrą, levretes ir t. t., paskui mie- 
gas pasidarė ramesnis, ir galop taip įmigau, kad be per- 
dėjimo galiu tvirtinti, jog išmiegojau tris dienas ir tris 
naktis. 

Kai pagaliau atsibudau, jaučiausi laisvas ir lengvas, 
buvau išgijęs nuo karštligės ir — kokia laimė! — taip pat 
ir nuo savo kvailos meilės! Aiškiai pamačiau kvailystę, 

į kurią mane buvo įtraukęs pudelis Pontas, supratau, kaip 
kvaila buvo man, gimusiam katinu, maišytis tarp šunų, 
kurie iš Manęs šaipėsi, nes neįstengė pažinti mano dva- 
sios ir dėl savo visiškos menkystės turėjo laikytis formų, 
taigi nieko man daugiau negalėjo duoti, kaip tik kevalą 
be branduolio. 

Meno ir mokslo meilė prabudo manyje su nauja jė- 
ga, ir jaukūs mano šeimininko namai traukė Mane stip- 
riau negu bet kada. Atėjo brandesnis vyro amžius ir aš, 
nebebūdamas nei buršas, nei manieringas elegantas, gyvai 
pajutau, kad, norint auklėtis pagal rimtesnius ir aukštes- 
nius gyvenimo reikalavimus, negalima būti nei vienu, nei 
kitu. 

Mano šeimininkas turėjo išvažiuoti ir nutarė, kad ge- 
Tiausia bus laikinai palikti mane pas kapelmeisterį Jo- 
hanesą Kreislerį. Kadangi su šiuo buto pakeitimu prasi- 
deda naujas mano gyvenimo etapas, tai ir baigiu dabar- 
tinį skyrių, iš kurio tu, katine jaunuoli, tikriausiai pasi- 
sėmei gerų pamokymų savo ateičiai. 

(Mak. 1.) ...jo ausį tartum pasiekė tolimi duslūs tonai 
ir koridoriuj aidintys vienuolių žingsniai. Visiškai išsi- 
blaivęs, Kreisleris pamatė pro langą, kad bažnyčioj švie- 
su, ir išgirdo neaiškų choro giedojimą. Vidurnakčio hora 
buvo jau praėjusi, taigi, matyt, atsitiko kas nepaprasta, 
ir Kreisleris pagrįstai spėjo, kad staigi mirtis bus pakir- 
tusi kurį iš senųjų vienuolių ir dabar pagal vienuolyno 
paprotį jis perneštas į bažnyčią. Kapelmeisteris skubiai 
apsirengė ir išėjo į bažnyčią. Koridoriuj jis sutiko tėvą 
Hilarijų, kuris svirduliavo linkstančiais keliais ir garsiai 
žiovavo, negalėdamas atbusti. Degančią žvakę jis laikė 
ne stačią, o nuleistą žemyn, todėl vaškas spragėdamas ]a- 
šėjo ant žemės ir grasino kas valandėlę užgesinti žvakę. 

— Jūsų prakilnybe,— sulemeno Hilarijus, kai Kreis- 
leris jį pašaukė, — jūsų prakilnybe ponas viršininke, tai 
prieš visą ligšiolinę tvarką. Egzekvijos naktį! Tokią va- 

landą! Tik todėl, kad taip nori brolis Kiprijanas! Domine, 
libera nos de hoc monacho!! 

Pagaliau kapelmeisteriui pavyko įtikinti tebesapnuo- 
jantį Hilarijų, kad jis ne viršininkas, o Kreisleris, ir, šiaip 
taip jį išklausinėjęs, sužinojo, kad naktį nežinia iš kur į 
vienuolyną atvežtas kažkokio žmogaus kūnas, kurį pažįs- 
tąs, rodos, tik vienas brolis Kiprijanas. Matyt, tai buvęs 
ne šiaip koks prasčiokas, nes, Kiprijanui primygtinai rei- 
kalaujant, viršininkas sutikęs tuojau atgiedoti egzekvijas, 
kad rytoj rytą, po pirmosios horos, galėtų įvykti laido- 
tuvės. 

Kreisleris nuėjo su tėvu Hilarijum į bažnyčią, kuri, 
menkai apšviesta, darė šiurpų įspūdį. 

Uždegtas buvo tik didysis metalinis sietynas, nuo aukš- 
tų lubų kabantis prieš didįjį altorių, ir mirgančių žvakių 
šviesos vos pakako apšviesti centrinei bažnyčios navai, 
į šonines krito tik paslaptingi šviesos pluoštai, ir šventų- 
jų statulos tartum atgijusios, rodos, judėjo ir vaikščiojo 
nelyginant šmėklos. Po sietynu, ryškiausioj šviesoj, stovėjo 
atviras karstas su numirėliu, o jį supantys vienuoliai, iš- 
blyškę ir sustingę, patys buvo panašūs į numirėlius, vi- 
durnaktį prisikėlusius iš grabų. Dusliais užkimusiais bal- 
sais jie giedojo monotoniškas reguiem stroftas, o kai tar- 
pais stodavo tyla, iš lauko atskriedavo slaptingas nakties 
vėjo gaudimas, ir aukšti bažnyčios langai keistai subraš- 
kėdavo, rodos, numirėlių dvasios, išgirdusios dievobai- 
mingą raudą, beldėsi ir prašėsi vidun. Kreisleris prisiar- 
tino prie vienuolių rato ir pamatė numirėlį — tai buvo 
princo Hektoro adjutantas. 

Tada sujudo tamsos dvasios, kurios taip dažnai jį už- 
valdydavo, ir be pasigailėjimo suleido nagus į jo sužeistą 
krūtinę. 

— Vylingoji šmėkla,— tarė jis sau — ar tam mane čia 
atvedei, kad tas sustingęs jaunuolis paplūstų krauju, juk 
sakoma, kad prisiartinus žudikui, lavonas kraujuoja? Ol 


! Viešpatie, gelbėk mus nuo to vienuolio! (Iot.). 

Argi aš nežinau, kad visas jo kraujas turėjo išbėgti to- 
mis sunkiomis dienomis, kada jis, gulėdamas ligos patale, 
atgailavo už savo nuodėmes? Jis nebeturi nė lašelio pik- 
to kraujo, kuriuo galėtų užnuodyti savo žudiką, jei šis 
prie jo prisiartintų, o Johanesas Kreisleris čia niekuo 
dėtas, nes kas jam darbo gyvatė, kurią sutrypė, kai ši 
jau buvo iškišusi savo smailą liežuvį mirtinam kirčiuiė 
Atmerk akis, numirėlį, kad galėčiau tvirtai pažvelgti tau 
į akis, ir tu pamatysi, jog nuodėmės manyje nėra! Bet 
tu negali! Kas tau liepė statyti gyvybę prieš gyvybę? Ko- 
dėl tu klastingai žaidei mirtimi ir nebuvai pasiruošęs žūti 
pats? Bet tavo bruožai švelnūs ir ramūs, tų tylus, išblyš- 
kęs jaunuoli, mirties kančia nušlavė nuo tavo gražaus 
veido visus piktos nuodėmės pėdsakus ir, jeigu tas dabar 
pritiktų, pasakyčiau, kad dangus atvėrė tau savo malonės 
vartus, nes tavo krūtinėj ruseno meilė. O... o jeigu aš 
klystu? O jei ne tu, ne piktas demonas, bet mano geroji 
žvaigždė pakėlė prieš mane tavo ranką, norėdama išplėšti 
mane iš baisios lemties, kuri tyko manęs juodam užnu- 
gary? Tai atmerk dabar akis, išblyškęs jaunuoli, vienu 
taikiu žvilgsniu atskleisk man viską viską, nors ir kažin 
kaip skaudžiai turėčiau gailėtis tavęs ar kęsti siaubingą, 
klaikią baimę, kad juodasis šešėlis, slenkantis iš paskos, 
tuojau mane pagriebs! Taip! Pažvelk į mane! Bet ne, ne, 
bijau, kad tu pažvelgsi į mane kaip Leonhardas Etlingeris, 
ir aš pamanysiu, kad tai jis pats, ir tada tu nugrimztum 
kartu su manim į pragarmę, kur aš dažnai girdžiu jo gū- 
dų šmėklos balsą! Bet kas tai, tu šypsaisi? Tavo skruos- 
tai, lūpos rausta Ar mirties ginklas tavęs nepervėrė? 
Ne, daugiau nebenoriu su tavim rungtis, bet... 

Kreisleris, kuris šio monologo metu nejučia buvo pri- 
klaupęs ant vieno kelio, o ant kito parimęs alkūnėmis, 
dabar staiga pašoko ir tikriausiai būtų padaręs ką keisto, 
klaikaus. Bet tą patį akimirksnį vienuoliai nutilo, o ber- 
niukų choras, švelniai pritariant vargonams, užtraukė 
„Salve regina".! Uždarę karstą, vienuoliai iškilmingai pa- 


! Būk pasveikinta, karaliene (Iot.). 

suko prie durų. Tada tamsiosios dvasios atsitraukė nuo 
vargšo Johaneso, ir be galo susigraudinęs, iškankintas, 
nuleidęs galvą, jis sekė paskui vienuolius. Jau buvo be- 
žengiąs pro duris laukan, bet iš tamsios kertės pakilo juo- 
da žmogysta ir greitai žengė prie jo. 

Vienuoliai sustojo, ir aiški jų žvakių šviesa krito ant 
didelio, petingo, kokių aštuoniolikos-dvidešimties metų 
jaunuolio. Jo veidas, visai nebjaurus, rodė baisų užsispy- 
rimą. Juodi susivėlę gaurai krito jam ant akių ir kaklo, 
sudriskę dryžuotos drobės marškiniai vos dengė nuogumą, 
tokios pat jūreiviškos kelnės tesiekė ligi pusės blauzdų ir 
negalėjo paslėpti jo atletiško sudėjimo. 

— Prakeiktasis, kas tau liepė žudyti mano brolį? — 
suriko bernas klaikiu balsu, net bažnyčia suaidėjo, ir, kaip 
tigras prišokęs prie Kreislerio, žudiko mostu sugriebė jį 
už gerklės. 

Išgąsdintas tokio netikėto užpuolimo, Kreisleris ne- 
spėjo nė pagalvoti apie gynimąsi, bet šalia išdygo tėvas 
Kiprijanas ir smarkiai, įsakmiai sušuko: 

— Džuzepe, nedoras, nuodėmingas žmogau! Ką darai? 
Kur palikai senelę? Tuojau drožk iš čia! Jūsų prakilnybe 
ponas viršininke, liepkite pašaukti vienuolyno tarnus, te- 
gu išmeta tą mušeiką iš vienuolyno! 

Vos tik pamatęs Kiprijaną, bernas paleido Kreislerį. 

— Na, na, — suurzgė jis — nekelkit tuojau tokio triukš- 
mo, kai žmogus nori pasinaudoti savo teisėmis, pone šven- 
tasai! Aš ir pats išeisiu, nėra ko čia pjudyti vienuolyno 
tarnų. 

Tai pasakęs, bernas skubiai šoko pro vartelius, kurie 
per neapsižiūrėjimą buvo palikti neužrakinti ir pro ku- 
riuos jis, Matyt, buvo įsibrovęs į bažnyčią. Vienuolyno 
tarnai atėjo, bet nutarė nesivaikyti vidurnaktį akiplėšą 
po laukus. 

Tokia buvo Kreislerio prigimtis, kad po įveiktos aki- 
mirksnio audros, kuri grėsė jam pražūtim, nepaprastų, 
paslaptingų dalykų iššaukta įtampa atnešdavo jo sielai 
palengvėjimą. 


Todėl viršininkui pasirodė nuostabu ir nesuprantama, 
kad kitą dieną Kreisleris atėjo pas jį visiškai ramus ir 
papasakojo apie sukrečiantį įspūdį, patirtą tokioj savotiš- 
koj aplinkoj, išvydus kūną žmogaus, kuris kėsinosi į jo 
gyvybę ir kurį jis, teisėtai gindamasis, nužudė. 

— Nei bažnyčia, — prabilo viršininkas — nei pasaulio 
įstatymai negali jūsų, mielas Johanesai, kaltinti nė bausti 
už to nuodėmingo žmogaus mirtį. O vis dėlto jūs ilgai 
negalėsite įveikti vidinio priekaišto, kuris jums sakys, 
kad geriau būtumėt pats žuvęs, negu nužudęs priešininką, 
o tas įrodo, kad Aukščiausiajam meilesnė gyvybės auka, 
negu jos išlaikymas ūmaus, kruvino veiksmo kaina. Bet 
tuo tarpu užteks apie tai, turiu pasikalbėti su jumis apie 
kitus, artimesnius reikalus. 

Kuris mirtingas žmogus gali numatyti, kaip kitą aki- 
mirksnį pasikeis aplinkybės. Dar taip neseniai buvau 
tvirtai įsitikinęs, kad nieko nėra naudingesnio jūsų sie- 
los išganymui, kaip atsižadėti pasaulio ir stoti į mūsų 
ordiną. Dabar esu kitos nuomonės. Nors labai jus myliu 
ir branginu, bet norėčiau patarti kuo greičiausiai išvykti 
iš. vienuolyno. Nesupraskit manęs klaidingai, brangusis 
Johanesai! Neklausinėkite, kodėl aš prieš savo įsitikini- 
mus nusilenkiu valiai kito, kuris kėsinasį sugriauti visa, 
ką aš su tokiu vargu sukūriau. Jeigu ir norėčiau su ju- 
mis svarstyti savo elgesio motyvus, jūs vis tiek manęs 
nesuprastumėt, nes tam reikia giliau pažinti bažnyčios 
paslaptis. Vis dėlto su jumis galiu atviriau pasikalbėti, 
negu su kuo kitu. Taigi žinokit, kad netrukus gyvenimas 
vienuolyne nebeteiks jums palaimingos ramybės kaip iki 
šiol, dar daugiau, jūsų karščiausiems siekimams bus su- 
duotas mirtinas smūgis, ir vienuolynas jums pasirodys 
kaip tuščias, beviltiškas kalėjimas. Visa vienuolyno tvar- 
ka keičiasi, su maldingais papročiais suderinama laisvė 
baigiasi, ir veikiai tarp šių sienų visu griežtumu įsivieš- 
pataus rūsti, negailestinga vienuoliško fanatizmo dvasia. 
O mano Johanesai, jūsų puikios giesmės nebekels mūsų 
dvasioj aukščiausio maldingumo, choras bus panaikintas, 
ir veikiai begirdėsime tik monotoniškus responsorijus, ku- 


374 


riuos užkimusiais, dusliais balsais murmės seniausi bro- 
liai. 

— Ir visa tai įvyks, reikalaujant tam atvykėliui vie- 
nuoliui Kiprijanui? — paklausė Kreisleris. 

— Taip — atsakė viršininkas, kone susigraudinęs, ir 
nuleido akis — taip yra, gerasis Johanesai, ir ne mano 
kaltė, kad kitaip būti negali. Bet, — pakeltu, iškilmingu 
balsu pridūrė viršininkas po trumpos tylos,— visa, kas 
stiprina bažnyčią, kas prisideda prie jos išaukštinimo, 
turi įvykti, ir jokios aukos nėra per didelės! 

— O kas tas didis, galingas šventasis — apsiniaukęs 
paklausė Kreisleris— kuris jums įsakinėja, kuris vienu 
žodžiu sugebėjo atitraukti nuo manęs tą galvažudį? 

— Jūs, mielas Johanesai,— atsakė viršininkas,— esate 
įpainiotas į paslaptį, kurios kol kas nežinote. Bet veikiai 
sužinosite daugiau, gal net daugiau už mane patį, ir su- 
žinosite iš maestro Abrahamo. Kiprijanas, kurį mes da- 
bar vadiname savo broliu, yra vienas išrinktųjų. Jam 
buvo suteikta malonė betarpiškai susidurti su amžinomis 
dangaus galybėmis, ir mes jau dabar turime jį gerbti kaip 
šventąjį. O tas įžūlus bernas, įsmukęs per egzekvijas į 
bažnyčią ir griebęs jus už gerklės, tai pusiau pamišęs, 
valkataujantis čigonas, kurį mūsų prievaizdas jau kelis 
kartus liepė skaudžiai nuplakti už riebių vištų vaginėji- 
mą iš kaimo vištidžių. Jam išvyti nereikėjo ypatingo ste- 
buklo. 

Su šiais žodžiais viršininko lūpų kampučiuose švys- 
telėjo ironiška šypsena ir tuojau pat dingo. 

Kreislerį pagavo gilus, kartus apmaudas. Jis pamatė, 
kad viršininkas, tas plačios dvasios ir šviesaus proto žmo- 
gus, pučia jam į akis miglą. Juk ir tie argumentai, kuriais 
remdamasis jis anuomet prikalbinėjo jį stoti į vienuoly- 
ną, ir tie, kuriuos naudoja dabar, patardamas daryti prie- 
šingai, yra tik priedanga kažkokiam slaptam tikslui. Kreis- 
leris nutarė išvykti iš vienuolyno ir ryžtingai išsiveržti 
iš visų grėsmingų paslapčių, kad, ilgiau pasilikęs, nejsi- 
painiotų į tokį tinklą, iš kurio nebebūtų išėjimo. O pa- 
galvojęs, kad tuojau galės grįžti į Zighartshoią pas ma- 

estro Abrahamą, kad vėl pamatys, išgirs ją, savo vienin- 
telę svajonę, širdyje pajuto tą saldų nerimą, kuriuo pa- 
sireiškia karščiausias meilės ilgesys. 

Kai Kreisleris, paskendęs mintyse, žingsniavo centri- 
niu parko taku, jį pasivijo tėvas Hilarijus ir tuojau pra- 
trūko: 

— Jūs buvote pas viršininką, Kreisleri, ir viską iš jo 
sužinojote! Na, ar aš nesakiau? Mes visi žuvę! Tas dva- 
siškas komediantas,— oi, išsprūdo žodelis, bet mes savi 
žmonės! Kai jis — jūs žinote, apie ką aš kalbu, — apsivil- 
kęs abitu, atkeliavo į Romą, jo šventenybė popiežius tuo- 
jau suteikė jam audienciją. Jis puolė ant kelių ir pabu- 
čiavo jo kurpę. Bet jo šventenybė nedavė ženklo keltis 
ir išlaikė jį visą valandą ant žemės. „Tai bus tavo pirmoji 
bažnytinė bausmė“, — užriko jo šventenybė, pagaliau lei- 
dęs jam atsistoti, ir pasakė ilgą pamokslą apie nuodėmin- 
gus paklydimus, į kuriuos buvo įklimpęs Kiprijanas. Pas- 
kui jis ilgą laiką buvo instruktuojamas slaptuose kamba- 
riuose ir tada iškeliavo į pasaulį! Jau seniai beturėjom 
šventąjį! Stebuklas,— jūs gi matėte paveikslą, Kreisleri — 
aš jums sakau, tas stebuklas tik Romoj įgavo savo tik- 
rąjį pavidalą. Aš tesu doras vienuolis benediktinas, uolus 
choro prefektas, tikiuosi, to jūs nepaneigsit, ir mėgstu 
išganingosios bažnyčios garbei išmesti stiklelį nyrenštei- 
no ar boksboitelio, bet... Visa mano paguoda, kad jis čia 
ilgai nepabus. Jis turi keliauti. Monachus in claustro non 
valet ova duo: sed guando est extra, bene valet triginta.! 
Jis tikriausiai darys ir stebuklus. Žiūrėkit, Kreisleri, aure, 
jis ateina taku! Jis mus pastebėjo ir žino, kaip jam lai- 
kytis. 

Kreisleris pamatė vienuolį Kiprijaną, kuris pamažu, 
iškilmingai, pastirusį žvilgsnį nukreipęs į dangų, susidė- 
jęs rankas, tartum pasinėręs maldingoj ekstazėj, alėja 
žingsniavo artyn. 


I! Vienuolis vienuolyne nevertas nė dviejų kiaušinių, bet už jo 
sienų vertas ir trisdešimt (Iot.). 


Hilarijus skubiai pasišalino, o Kreisleris pasiliko ir su- 
simąstęs stebėjo vienuolį, kurio veide ir visoje pavyzoj 
buvo kažkas keisto, nematyto, kas jį skyrė nuo visų kitų 
žmonių. Didis nepaprastas likimas palieka matomus pėd- 
sakus, todėl galimas daiktas, kad nuostabus vienuolio per- 
gyvenimas suteikė jam dabartinę išorę. 

Paskendęs savo ekstazėje, vienuolis norėjo praeiti pro 
Kreislerį, jo nepastebėjęs, bet šis panūdo pastoti kelią 
griežtam bažnyčios vado pasiuntiniui, aršiam gražiausio 
meno persekiotojui. 

Ir jis tarė jam: 

— Leiskite, garbusis pone, išreikšti jums padėką. Sa- 
vo stipriu žodžiu jūs pačiu laikų išvadavote mane iš to 
netašyto stuobrio čigono, kuris būtų nusukęs man spran- 
dą kaip vogtai vištai! 

Vienuolis, tartum pabudęs iš sapno, persibraukė ran- 
ka per kaktą ir ilgai negyvu žvilgsniu spoksojo į Kreis- 
lerį, lyg norėdamas jį prisiminti. Bet paskui jo veidą per- 
kreipė baisi veriančios rimties grimasa, ir pykčiu degan- 
čiomis akimis jis didžiu balsu suriko: 

— Įžūlus nusidėjėli, už savo darbus buvai vertas žūti 
nuodėmėse! Argi ne tu profanuoji šventąjį bažnyčios kul- 
tą, kilniausią religijos ramstį, pasaulietiškais barškalais? 
Argi ne tu savo tuščiomis išmonėmis apkvaišinai pamal- 
džiausias sielas ir privertei jas nusigręžti nuo šventumo 
ir juslingomis giesmėmis tarnauti pasaulio dvasiai? 

Šie beprotiški priekaištai įžeidė Kreislerį, bet kvailas 
fanatiško vienuolio išpuikimas, kurį galima buvo sumuš- 
ti tokiu pigiu ginklu, sustiprino jo dvasią. 

— Jeigų nuodėmė,— ramiai pradėjo Kreisleris, tvir- 
tai žiūrėdamas vienuoliui į akis, — garbinti Amžinąjį ta 
kalba, kurią jis pats mums davė, kad ta dangaus dovana 
sužadintų mūsų krūtinėje karštos maldos įkvėpimą, net 
pasakyčiau, kito pasaulio pažinimą, jeigu nuodėmė sera- 
finų giesmės sparnais iškilti viršum viso, kas žemiška, ir 
šventam ilgesy ir meilėj siekti Aukščiausiojo, tai jūs tei- 
sus, garbusis pone, tada aš sunkiai nusidėjau. Bet, jums 


377 


leidus, aš esu priešingos nuomonės ir tvirtai tikiu, kad, 
nutilus giesmei, bažnyčios kultas netektų tikros šventojo 
įkvėpimo didybės. 

— Tai melskite Švenčiausiąją Mergelę,— griežtai ir 
šaltai atsakė vienuolis — kad ji nutrauktų nuo jūsų akių 
valktį ir kad pažintumėt savo smerktiną paklydimą. 

— Kartą, — švelniai šypsodamas, tarė Kreisleris — kaž- 
kas paklausė vieną kompozitorių, kaip jis padaro, kad jo 
bažnytiniai kūriniai alsuoja tokiu pamaldžiu įkvėpimu. 
„Jei kūrinys man nelabai vyksta,— atsakė pamaldus, kū- 
dikiškos širdies maestro, — tai, vaikščiodamas po kambarį, 
aš sukalbu kelias „Sveika Marija“, ir įkvėpimas vėl su- 
grįžta.“ Tas pats maestro pasakė apie kitą didį bažnytinį 
kūrinį: „Tik įpusėjęs savo veikalą, pastebėjau, kad jis 
nusisekęs, bet aš niekada nebuvau toks dievobaimingas, 
kaip anuo metu, kai jį rašiau; kasdien puldavau ant ke- 
lių ir prašydavau Dievą, kad jis suteiktų man jėgos lai- 
mingai užbaigti šį kūrinį.“ Man atrodo, garbusis pone, 
kad nei šis maestro, nei senasis Palestrina nuodėmingų 
tikslų neturėjo ir kad tik akloj askezėj užšalusi širdis ne- 
gali suliepsnoti nuo didžio giesmės šventumo. 

— Žmogeli,— piktai suriko vienuolis — kas gi tu esi, 
kad aš su tavim ginčyčiaus, tu, kurio vieta dulkėse? Lauk 
iš vienuolyno, kad nebegriautum jo šventumo! 

Didžiai pasipiktinęs valdingų vienuolio tonu, Kreisle- 
ris smarkiai atrėžė: 

— O kas esi tu, beproti vienuoli, kad nori pasikelti 
viršum viso, kas žmogiška? Argi tu gimeį be nuodėmės; 
Ar niekada nepuoselėjai pragariškų minčių? Ar niekada 
nesuklupai slidžiame kely, kuriuo vaikščiojai? Ir, jei tei- 
sybė, kad Švenčiausioji Mergelė tave maloningai išplėšė 
iš mirties nagų, kurią tu gal buvai užsitraukęs kokia 
šiurpia piktadarybe, tai taip įvyko, kad tu nusižeminęs 
pažintum savo nuodėmę ir atgailautum, bet ne tam, kad 
begėdiškai girtumeis dangaus malone, netgi šventojo vai- 
niku, kurio tu niekada negausi! 

Vienuolis varstė Kreislerį mirtį ir prakeiksmus svai- 
dančiais žvilgsniais ir murmėjo kažkokius nesuprantamus 
žodžius. 

— Be to,— tęsė Kreisleris su vis didėjančiu įniršiu — 
išdidusis vienuoli, kai dar nešiojai šį drabužį... 

Su šiais žodžiais Kreisleris pakišo vienuoliui portretą, 
kurį buvo gavęs iš maestro Abrahamo. Bet, vos tik jį pa- 
matęs, Kiprijanas, it klaikios desperacijos pagautas, tren- 
kė sau kumščiais į kaktą ir sušuko kažkokiu skausmingu 
širdį veriančiu balsu, tartum gavęs mirtiną smūgį. 

— Tu nešdinkis iš vienuolyno, piktadari vienuoli! — 
dar sušuko Kreisleris.— O jei sutiksi savo bendrą vištva- 
gį, tai pasakyk jam, šventuoli, kad kitą kartą tu manęs 
nebenorėsi ir nebegalėsi ginti, bet tegu jis saugosi ir ne- 
sitaiko griebti man už gerklės, nes aš persmeigsiu jį kaip 
žvirblį arba kaip jo brolį, o smeigti... 

Šį akimirksnį Kreisleris nusigando pats savęs: vienuo- 
lis stovėjo prieš jį sustingęs, nejudrus, vis dar tebespaus- 
damas kumščius prie kaktos, negalėdamas apversti lie- 
žuvio nei ištarti garso. Kreisleriui pasivaideno, kad ar- 
timuose krūmuose kažkas sukrebždėjo, kad tuojau iššoks 
ir užpuls jį paklaikęs Džiuzepė. Jis pasileido bėgti. Vie- 
nuoliai kaip tik giedojo vakarinę horą, ir Kreisleris pa- 
suko į bažnyčią, tikėdamas, kad tenai nurims jo suaudrin- 
ta, giliai įskaudinta siela. 

Pabaigę horą, vienuoliai išėjo iš choro, žvakės užge- 
so. Kreislerio mintys nuklydo prie senųjų dievotų maest- 
ro, kuriuos jis minėjo savo ginče su vienuoliu Kiprijanu. 
Jam apsireiškė muzika, melodinga muzika, jis girdėjo Ju- 
liją dainuojant, jo sieloje nebesiautė audra. Jis norėjo 
išeiti per šoninę koplyčią, iš kurios buvo durys į ilgą ko- 
ridorių, vedantį prie laiptų į jo kambarį. 

Kreisleriui įžengus į koplyčią, kažkoks vienuolis sun- 
kiai pakilo nuo žemės, kur gulėjo paslikas prieš stebuk- 
lingąjį Marijos paveikslą. Amžinosios lemputės šviesoje 
Kreisleris pažino vienuolį Kiprijaną, bet tokį suvargusį 
ir silpną, lyg ką tik atitokusį po apalpimo. Kreisleris 


379 


padėjo jam atsistoti. Tada vienuolis tyliu verksmingu 
balsu prašneko: 

— Aš jus pažįstu, jūs Kreisleris! Susimilkit, nepalikit 
manes, padėkit prieiti prie tų laiptelių, ten aš pasilsėsiu, 
bet jūs sėskitės šalia manęs, arčiau, tik Švenčiausioji te- 
siklauso mūsų kalbos. Susimylėkit,— tęsė vienuolis, kai 
abu susėdo ant altoriaus laiptelio,— padarykit malonę ir 
pasakykit, ar tą nelemtą portretą gavote iš senio Severi- 
no? Ar viską žinote, visą tą siaubingą paslaptį? 

Kreisleris tiesiai ir atvirai pareiškė portretą gavęs iš 
maestro Abrahamo Liskovo ir, nieko neslėpdamas, papa- 
sakojo visa, kas įvyko Zighartshofe, ir, kad tik sugreti- 
nęs kai kuriuos faktus, jis įtariąs kažkokią piktadarybę, 
kurią, matyt, primenąs paveikslas, kartu sėdamas baimę, 
kad viskas gali iškilti aikštėn. Vienuolis, matyt, pernelyg 
sukrėstas kai kurių pasakojimo momentų, valandėlę ty- 
lėjo. Paskui, sukaupęs jėgas, stipresniu balsu prabilo: 

— Jūs jau tiek daug žinote, Kreisleri, kad turiu jums 
atskleisti viską. Tad klausykite, tas princas Hektoras, ku- 
ris kėsinosi į jūsų gyvybę, yra mano jaunesnysis brolis. 
Mes esame kunigaikščio sūnūs, ir aš būčiau paveldėjęs 
sostą, jei laiko audra nebūtų jo nugriovusi. Prasidėjo ka- 
ras, mes abu stojom į karo tarnybą, ir ta tarnyba atvedė 
pirma mane, o paskui ir mano brolį į Neapolį. Aš tada 
buvau atsidavęs visiems nuodėmingiems gyvenimo sma- 
gumams, 0 ypač mane buvo užvaldžiusi nežabota aistra 
moterims. Viena šokėja, tiek pat graži, kiek ir ištvirkusi, 
buvo mano meilužė, o ir šiaip aš, kur tik galėjau, vai- 
kiausi pasileidusias mergšes. 

Taip atsitiko, kad vieną dieną ant molo, jau pritemus, 
aš sekiau paskui dvi tokias mergeles. Jau buvau jas be- 
pavejąs, bet staiga prie pat ausies kažkas spiegiamu 
balsu suriko: — „Tai bent žavus plevėsa tas princelis! Vai- 
kosi gatvės mergšes, o galėtų miegoti gražiausios kuni- 
gaikštytės glėby!" Mano žvilgsnis krito ant senos nusku- 
rusios čigonės, kurią prieš kelias dienas buvau matęs 
Toledo gatvėj, suimtą kareivių už tai, kad susivaidijus ji 

lazda partrenkė ant žemės vandens pardavėją, iš pažiūros 
stiprų vyrą. „Ko tau iš manęs reikia, ragana?“,— sušu- 
kau aš senei, bet tą pačią akimirką ji apipylė mane bjau- 
Iiausiais, vulgariausiais keiksmais, ir mus apstojo minia 
žioplių, kuric plyšo juokais iš mano sumišimo. Aš norė- 
jau pabėgti, bet senė sulaikė mane už skverno, staiga 
liovėsi plūdusis ir, nesikeldama nuo žemės, pašaipiai vyp- 
sodama savo bjauriu veidu, tyliai tarė: „Ei, malonusis 
princeli, argi nenori likti su manim? Nenori išgirsti apie 
gražiausią angelėlį, kuris dėl tavęs eina iš proto?“ Su 
šiais žodžiais senė įsikibo man į rankas ir sunkiai atsisto- 
jo, šnibždėdama į ausį apie jauną mergaitę, dailią ir gra- 
žią kaip aušra ir dar nekaltą. Aš palaikiau tą senę papras- 
ta sąvadautoja ir, kadangi tuo metu nebuvau nusiteikęs 
leistis į naują nuotykį, pamėginau atsikratyti ja, duoda- 
mas kelis dukatus. Bet ji pinigų neėmė, ir, man nueinant, 
garsiai juokdamasi, sušuko: „Eik, eik, puikusis pone, greit 
ateisi pas mane su didele bėda ir skausmu širdyje!“ Pra- 
ėjo kiek laiko, aš nebegalvojau apie čigonę, bet vieną 
dieną promenadoj, vadinamoj Vila reale!, pamačiau prie- 
šaky einančią damą, kuri man pasirodė tokia nuostabiai 
grakšti, kokios dar niekada nebuvau matęs. Aš užbėgau 
jai už akių ir, kai pamačiau jos veidą, man tartum atsivė- 
rė spinduliuojanti dangaus grožybė. Taip aš, nupuolęs 
žmogus, tada galvojau ir, kad dabar kartoju šią nuodė- 
mingą mintį, tai priimkit ją kaip nusakymą žaviosios An- 
dželos grožio, kuriuo Amžinasis ją apdovanojo, nes man 
dabar ir netinka, ir gal jau nebemokėčiau postringauti 
apie žemiškąjį grožį. Šalia damos ėjo ar, teisingiau, laz- 
da pasiramstydama šlubčiojo labai sena, padoriai apsiren- 
gusi moteriškė, krintanti į akis tik dėl savo nepaprastai 
aukšto ūgio ir keisto bejėgiškumo. Nepaisant visiškai ki- 
tos aprangos, nepaisant plataus gobtuvo, dengiančio pu- 
sę jos veido, aš tučtuojau pažinau, kad tai ta pati čigonė 
nuo molo. Senės šypsnio grimasa, nežymus galvos link- 


! Karališkoji vila, pilis (ital.). 

telėjimas patvirtino, kad aš neklydau. Aš negalėjau ati- 
traukti akių nuo žaviojo stebuklo: gražuolė nuleido akis 
ir išmetė iš rankos vėduoklę. Aš skubiai ją pakėliau ir 
paduodamas paliečiau jos pirštus: jie virpėjo. Tada su- 
liepsnojo mano prakeiktos aistros ugnis, aš nenujaučiau, 
kad atėjo pirmoji minutė baisaus bandymo, kurį dangus 
man buvo skyręs. Apkvaitęs, netekęs galvos, stovėjau 
kaip stulpas ir vos pastebėjau, kad dama su savo paly- 
dove įlipo į karietą, stovinčią alėjos gale. Tik karietai nu- 
riedėjus, atitokau ir kaip beprotis puoliau vytis. Aš dar 
suspėjau pamatyti, kad karieta sustojo prie vieno namo 
siauroje trumpoje gatvelėje, einančioje į didelę Largo del- 
le piano aikštę. Abi, dama ir jos palydovė, išlipo, ir iš to, 
kad karieta tuojau nuvažiavo, kai tik jos suėjo į vidų, 
galėjau pagrįstai spręsti, kad čia jų namai. 

Largo delle piano aikštėje gyveno mano bankininkas 
sinjoras Aleksandras Spercis, ir pats nežinau, kaip man 
šovė į galvą dabar jį aplankyti. Jis pagalvojo, kad aš 
atėjau dėl pinigų, ir ėmė plačiai aiškinti mano reikalus. 
Bet visos mano mintys sukosi apie damą, aš nieko dau- 
giau negalvojau, nieko nemačiau, ir taip išėjo, kad, užuot 
atsakęs į sinjoro Spercio kalbas, aš jam papasakojau ką 
tik patirtą žavųjį nuotykį. Sinjoras Spercis žinojo dau- 
giau apie mano gražuolę, negu aš nujaučiau. Kas pusmetį 
vieni Augsburgo prekybos namai į jo banką pervesdavo 
tai damai nemažą sumą pinigų. Ji buvo vardu pavarde 
Andžela Benconi, o senė buvo vadinama ponia Magdala 
Sigrun. Už tai sinjoras Spercis turėjo smulkiai informuoti 
Augsburgo prekybos namus apie mergaitės gyvenimą, o 
kadangi anksčiau jam buvo pavesta rūpintis jos auklėji- 
mu, kaip dabar turtu, tai jį buvo galima laikyti lyg ir jos 
globėju. Bankininkas spėjo, kad mergina buvo asmenų, ki- 
lusių iš pačių aukščiausių sluoksnių, slaptos meilės vai- 
sius. 

Aš pareiškiau sinjorui Sperciui negalįs suprasti, kodėl 
šis perlas patikėtas tokiai įtartinai senei, kuri valkiojasi 
gatvėmis apsikarsčiusi suskretusiais čigonės skarmalais ir 

kažin ar tik neužsiima sąvadavimu. Bet bankininkas tvir- 
tino, kad ištikimesnės ir rūpestingesnės auklės, kaip ši 
senė, negali būti, ji atvykusi čia su mergaite, kai ši buvu- 
si dvejų metukų, kad senė kartais persitaiso čigone, toks 
esantis jos keistas užgaidas, kurį čia, kaukes mėgstančioj 
šalyje, lengva pateisinti. 

Turiu, privalau kalbėti trumpai! Netrukus senė atėjo 
pas mane savo čigonės apdaru ir pati nuvedė pas An- 
dželą, kuri nukaitusi su žaviu mergišku drovumu prisipa- 
žino mane mylinti. Aš, paklydėlis, vis dar galvojau, kad 
senė yra ištvirkusi nuodėmės maitintoja, bet greitai pa- 
mačiau ką kita. Andžela buvo skaisti ir tyra kaip snie- 
gas, ir čia, kur ketinau pasimėgauti nuodėme, gavau įti- 
kėti dorybe, kurią dabar, tiesa, turiu laikyti pragariška 
velnio apgaule. 

Juo karščiau liepsnojo mano aistra, tuo labiau lin- 
kau paklausyti senės, kuri be perstojo šnibždėjo man į 
ausį, jog aš turįs vesti Andželą. Tegu kol kas mūsų san- 
tuoka būna slapta, sakė ji, bet ateisianti diena, kada aš 
savo žmonai atvirai uždėsiąs ant galvos kunigaikštienės 
diademą. Savo kilme Andžela esanti man lygi. 

Mes susituokėm San Filipo bažnyčios koplyčioje. Aš 
tariausi suradęs dangų. Nutraukiau visus ryšius, mečiau 
tarnybą, niekas manęs nebematė tose kompanijose, kur 
seniau leidau laiką, mėgaudamasis paleistuvingomis links- 
mybėmis. Tas naujas mano gyvenimo būdas mane ir iš- 
davė. Minėta šokėja, mano pamesta, sušnipinėjo, kur aš 
kas vakarą einu, ir mano meilės paslaptį išdavė Hekto- 
rui, taip tikėdamasi pasėti ir išugdyti savo keršto sėklą. 
Mano brolis pasekė mane ir užklupo Andželos glėby! Jis 
juokaudamas atsiprašė už savo įkyrumą ir ėmė man išmė- 
tinėti, kodėl aš toks savanaudis ir neparodęs jam nė tiek 
pasitikėjimo, kiek geram draugui. Bet aš per daug aiškiai 
mačiau, kaip jį pritrenkė Andželos grožis. Kibirkštis įkri- 
to, jo krūtinėj plykstelėjo šėlstančios aistros liepsna. Jis 
ėmė dažnai lankytis, nors ateidavo tik tomis valandomis, 
kai žinojo rasiąs mane. Man ėmė vaidentis, kad bepro- 
tiška Hektoro meilė randa atgarsio, ir mano krūtinę dras- 

kė visos pavydo furijos. Tai buvo pragariško siaubo die- 
nos! 

Kartą, įėjęs į Andželos kambarį, už sienos lyg ir iš- 
girdau Hektoro balsą. Apmirusia širdim sustojau, it nu- 
diegtas. Staiga iš gretimo kambario išlėkė raudonas kaip 
ugnis Hektoras, klaikiai it beprotis vartydamas akis. 
„Prakeiktasis, daugiau tu man nebestovėsi skersai kelio!“ 
Taip jis sušuko, putodamas iš įniršio, ir, greit išsitraukęs 
durklą, suvarė man jį iki pat rankenos į krūtinę. Pašauk- 
tas chirurgas nustatė, kad durklas perėjo per širdį. Šven- 
čiausioji Mergelė teikėsi stebuklu grąžinti man gyvybę. 

Paskutinius žodžius vienuolis ištarė tyliu, drebančiu 
balsu ir tartum pasinėrė liūdnose mintyse. 

— O kas atsitiko Andželai? — paklausė Kreisleris. 

— Kai žudikas norėjo pasimėgauti savo piktadarybės 
vaisiais, — atsakė vienuolis dusliu it šmėklos balsu, — ma- 
no brangiąją ištiko mirties konvulsijos, ir ji mirė jo ran- 
kose. Nuodai... 

Sulig tuo žodžiu vienuolis krito kniūpsčias ir ėmė garg- 
ti it priešmirtinėj agonijoj. Kreisleris patraukė varpelį, 
ir sukėlė ant kojų visą vienuolyną. Atbėgo broliai ir nu- 
gabeno sąmonės netekusį Kiprijaną į ligonių salę. 

Kitą rytą Kreisleris rado viršininką itin smagiai nusi- 
teikusį. 

— Cha, cha, mano Johanesai,— pasitiko jis kapelmeis- 
terį, — Cha, cha, jūs nenorit tikėti, kad naujaisiais laikais 
būna stebuklų, o vakar bažnyčioj pats padarėte nuosta- 
biausią stebuklą, koks tik begali būti. Sakykit, kas ten at- 
sitiko mūsų išdidžiam šventajam, kuris guli dabar ir krem- 
tasi kaip atgailaujantis nusidėjėlis ir, mirtinos baimės ap- 
imtas, nuolankiai it mažas vaikas atsiprašinėja už tai, kad 
norėjęs būti už mus visus didesnis! Gal jis, pirma reika- 
lavęs iš jūsų išpažinties, pats išpažino jums savo nuo- 
dėmes? 

Kreisleris nematė reikalo slėpti, kas jam nutilo su vie- 
nuoliu Kiprijanu. Todėl viską smulkiai apsakė, pradėda- 
mas nuo atviro pamokslo, kurį jis išdrožęs išpuikusiam 
vienuoliui, kai šis pažeminęs šventąjį muzikos meną, ir 

baigdamas grėsminga būsena, į kurią pateko Kiprijanas, 
ištaręs Žodį „nuodai“. Paskui Kreisleris pareiškė vis tiek 
nesuprantąs, kodėl tas portretas, taip išgąsdinęs princą 
Hektorą, lygiai taip pat gąsdina ir vienuolį Kiprijaną. Tai- 
pogi jam tebėra neaišku, kaip į tą šiurpų įvykį galėjo 
būti įpainiotas maestro Abrahamas. 

— Iš tikrųjų, — gražiai šypsodamas tarė viršininkas, — 
iš tikrųjų, mano mielas sūnau Johanesai, dabar mudviejų 
santykis visai kitoks, negu prieš kelias valandas. Stipri 
dvasia, tvirtas įsitikinimas, bet ypač gilus, teisingas jaus- 
mas, kuris slypi mūsų krūtinėje kaip nuostabus pranašin- 
gas pažinimas, kartu sudėti gali daugiau nuveikti, negu 
aštriausias protas, labiausiai išlavintas, skvarbiausias 
žvilgsnis. Tu, mano Johanesai, tą įrodei. Tu taip suma- 
niai ir laiku panaudojai gautą ginklą, nors ir nežinoda- 
mas jo galios, kad vietoj paguldei priešą, kurio kitas, tu- 
rėdamas ir gerai apgalvotą planą, tikrai nebūtų taip 
lengvai sumušęs. Pats to nežinodamas, tu padarei paslau- 
gą man, vienuolynui, gal ir visai bažnyčiai, tokią paslau- 
gą, kurios džiuginančių pasėkmių negalima apžvelgti. 
Dabar galiu ir noriu būti su tavim visiškai atviras, aš 
nusigręžiu nuo tų, kurie pūtė miglą tavo nenaudai, gali 
manim pasikliauti, Johanesai! Aš pasirūpinsiu, kad gra- 
žiausias tavo širdies troškimas išsipildytų. Tavo Cecilija,— 
tu žinai, kokią žavią būtybę aš turiu galvoj, — bet dabar 
apie tai nė žodžio! 

Ką tu dar norėjai sužinoti apie tą baisų įvykį Neapo- 
ly, galima papasakoti keliais žodžiais. Visų pirma mūsų 
garbiajam broliui Kiprijanui patiko savo pasakojime iš- 
leisti vieną menką faktelį: Andžela mirė nuo nuodų, ku- 
riuos jis, beprotiško pavydo kamuojamas, jai buvo davęs. 
Maestro Abrahamas tada gyveno Neapoly, pasivadinęs 
Severino vardu. Jis tikėjosi rasti savo dingusios Kjaros 
pėdsakus ir tikrai juos aptiko, susidūręs su ta sena čigo- 
ne Magdala Sigrun, apie kurią tu jau girdėjai. Kai įvyko 
ta baisybė, senė kreipėsi į maestro ir, prieš išvažiuodama 
iš Neapolio, patikėjo jam portretą, kurio paslapties tu dar 
nežinai. Paspausk iš krašto plieninį rutuliuką, tada An- 

tonijo portretas atšoks— jis yra tik kapsulės viršelis — 
ir tu pamatysi ne tik Andželos portretą, bet rasi ir kelis 
lapelius popieriaus, kurie yra nepaprastai svarbūs, nes 
duoda dvigubos žmogžudystės įrodymą. Dabar tu matai, 
kodėl tavo talismanas taip stipriai veikia. Girdėjau, kad 
maestro Abrahamas dar ir kitur buvo susidūręs su abiem 
broliais, bet apie tai jis pats tau geriau papasakos. Pasi- 
teiraukime dabar, Johanesai, kaip jaučiasi ligonis brolis 
Kiprijanas! 

— O stebuklas? — paklausė Kreisleris mesdamas 
žvilgsnį į tą vietą sienoje viršum mažojo altorėlio, kur 
jis pats su viršininku pakabino paveikslą, kurį malonusis 
skaitytojas tikriausiai dar prisimena. Bet jis gerokai nu- 
stebo, pamatęs, kad ano paveikslo nebėra ir Leonardo da 
Vinči „Šventoji šeima“ vėl kabo savo senojoj vietoj. 

— O stebuklas? — dar kartą paklausė Kreisleris. 

— Jūs turite galvoj tą gražųjį paveikslą, kuris čia ka- 
bėjo? — atsakė viršininkas, keistai žvilgtelėjęs į Kreis- 
lerį.— Aš jį liepiau pakabinti ligonių salėj. Gal jis su- 
stiprins brolį Kiprijaną, gal Švenčiausioji Mergelė padės 
jam dar kartą. 

Savo kambary Kreisleris rado tokį maestro Abrahamo 
laišką: 

Mano Johanesai! 

Greičiau! Greičiau! Palikit vienuolyną, skubėkit kiek 
tik galit! Velnias savo pramogai užtaisė čia dar neregėtą 
medžioklę su skalikais! Žodžiu, papasakosiu daugiau, ra- 
šyti nėra jėgų, viskas man jau lenda pro gerklę ir bijau, 
kad neuždusčiau. Apie save, apie man patekėjusią vil- 
ties žvaigždę, tyliu! Paskubomis tik tiek noriu pranešti. 
Patarėjos Bencon neberasit, ji dabar reicho grafienė Eše- 
nau. Iš Vienos gautas diplomas, ir būsimos Julijos ves- 
tuvės su garbiuoju princu Ignacu kaip ir paskelbtos. Ku- 
nigaikštis Irenėjus svajoja apie naują sostą, kur jis 
sėdėsiąs kaip valdovas. Tą jam prižadėjo ponia Bencon, 
tai yra grafienė Ešenau. Princas Hektoras kurį laiką žai- 
dė slėpynes, o paskui tikrai turėjo išvažiuoti į armiją. 
Netrukus jis grįš, ir tada bus dvejos vestuvės. Bus links- 

ma. Trimitininkai jau skalauja gerkles, smuikininkai tepa 
strykus, Zighartsveilerio žvakių liejikai daro deglus. Bet... 
Artinasi kunigaikštienės vardadienis, aš ruošiu nuostabų 
dalyką, bet jūs turit būti čia. Geriau keliaukit tuojau, kai 
tik perskaitysit šį laišką. Bėkit, kiek kojos neša! Aš jus 
greit pamatysiu. A propos!! Saugokitės juodaskvernių, 
bet viršininką aš labai myliu! Adieu!“ 

Senojo maestro laiškelis buvo toks trumpas ir turi- 
ningas, kad... 


! Beje (pranc.). 


Leidėjo prierašas! 


Antrojo tomo gale leidėjas yra priverstas pranešti 
maloniajam skaitytojui labai liūdną žinią. Žiauri mirtis 
išplėšė iš gyvųjų tarpo mokytą filosofą ir poetą gudrųjį 
katiną Murklį pačioje jo karjeros viršūnėje. Jis mirė nak- 
tį iš dvidešimt devintos į trisdešimtą lapkričio po trum- 
pos, bet sunkios ligos ramiai ir stoiškai kaip tikras išmin- 
čius. Tai dar vienas įrodymas, kad anksti subrendę geni- 
jai nepatvarūs; arba jie pasuka į priešingą pusę, neten- 
ka valios ir, pasidavę šaltam abejingumui, susilieja su 
minia, arba nesulaukia senatvės. Vargšas Murkly! Tavo 
draugo Mucijaus mirtis kartu buvo ir tavosios pranašas. 
Jei man reikėtų prie tavo kapo pasakyti kalbą, tai aš 
pakalbėčiau daug širdingiau, negu tada abejingasis Hinc- 
manas, nes aš tave mylėjau, mylėjau labiau už bet kurį 
kitą... Taigi ilsėkis, katinėli! Ramybė tavo pelenams! 

Negerai, kad velionis nebaigė savo pažiūrų į gyve- 
nimą, jos taip ir liko fragmentas. Užiat kituose mirusiojo 
katino rankraščiuose rasta nemaža minčių ir pastabų, už- 
rūšytų, matyt, tuo metu, kada jis gyveno pas kapelmeis- 
terį Kreislerį. Be to, dar atsirado geras pluoštas katino 
sudraskytos knygos puslapių, kur pasakojama apie Kreis- 
lerio gyvenimą. 


|! E. T. A. Hofmano, 


Todėl leidėjas mano, kad nebus nieko blogo, jei jis 
trečiajame tome, kuris turi pasirodyti Velykų mugės me- 
tu, papasakos maloniajam skaitytojui, kas dar rasta iš 
Kreislerio biografijos, ir tinkamose vietose įterps ką ne 
ką iš tų katino minčių ir pastabų, kurios pasirodys vertos 
dėmesio. 


PAAIŠKINIMAI 


11 psl. ...sušunka tragedijoj Nyderlandų herojus.— Turima galvo- 
je Egmonto žodžiai Gėtės tragedijoj „Egmontas“. 

15 psl. „Kaip aš myliu tave, o gimtoji šalie! — Citata iš F. Gote- 
rio (1746— 1797) komiškos operos „Dvasių sala“. 

15 psl. „argi nealsimenate, jūsų šviesybe, tos didelės audros.— 
Laisvas atpasakojimas fragmento iš anglų Iašytojo Lorenso Sterno 
(1713— 1768) knygos „Sentimentali kelionė“. 

17 psl. Atalanta — graikų mitų herojė, garsėjusi greitumu ir gro- 
žiu. 

20 psl. ...visa stoiškų scevolų kohorta.— Legendarinis Romos did- 
vyris Gajus Mucijus, patekęs į nelaisvę ir norėdamas įrodyti savo pa- 
nieką kančioms ir mirčiai, sudegino aukuro ugnyje dešinę savo ranką 
ir buvo pramintas Scevola, t.y. kairiarankiu. Tas vardas tapo kantru- 
mo simboliu. 

21 psl. Velniūkštis Pakas — Šekspyro komedijos „Vasarvidžio nak- 
ties sapnas“ personažas. Hofmanas turi galvoj sceną iš trečio komedi- 
jos veiksmo, kur Pakas pridaro daug linksmos painiavos. 

22 psl. Galėjau pagirti savo Arijelį, kaip Šekspyro Prosperas sa- 
vąjį. — Užuomina į Šekspyro „„Audrą“. 

25 psl. O jautrusis Justai... sakyk, kur tavo Telheimas? — Justas — 
ištikimas majoro Telheimo tarnas Lesingo dramoje „Mina fon Barn- 
helm“. Pirmajame veiksme Justas pasakoja, kaip jis išgelbėjo nuo mir- 
ties pudelį. 

27 psl. Pulčinela — italų liaudies komedijos juokdarys. 

26 psl. Plutarchas (46—120) — senovės graikų rašytojas ir istorikas, 
pagarsėjęs daugelio žymiųjų žmonių gyvenimo aprašymais. 

28 psl. Nepotas, Kornelijus — senovės Romos istorikas (apie 100— 
27 m. pr. m. e.), daugelio žymių senovės žmonių biografijų autorius. 

29 psl. Bazedovas, Johanas Bernhardas (1723—1790) — vokiečių 
pedagogas, auklėjimo sistemos XVIII a. Vokietijoje reformatorius. 

29 psl. Pesialocis, Johanas Heinrichas (1746—1827) — žymus švei- 
carų pedagogas. 


390 


31 psl. Knigė, Adolfas (1752—1796) — vokiečių rašytojas, XVIII a. 
populiarios pamokomos knygos „Apie elgesį“ autorius. 

32 psl. Hilmaras Kurasas — Berlyno gimnazijos pedagogas, vado- 
vėlio apie dailyraštį „Calligraphia Regia" (1714) autorius. 

33 psl. Tasas, Torkvatas (1544—1595) — italų poetas, epinės poe- 
mos „Jeruzalės išlaisvinimas“ autorius; Ariostas, Lodovikas (1474— 
1533) — italų poetas, herojinio epo „Pašėlęs Rolandas“ autorius. 

35 psl. „kaip Atėnų piliečiai Šekspyro „Vasarvidžio nakties sap- 
ne“.— Šekspyro komedijoje „Vasarvidžio nakties sapnas“ šeši amati- 
ninkai linksmina Atėnų hercogo dvarą, rodydami vaidinimą. 

42 psl. Kultūringiausia žemės tauta buvo priskyrusi dievams keis- 
lą norą ėsti savo vaikus.— Pagal senovės graikų mitą dievas Kronas, 
bijodamas, kad vaikai neatimtų iš jo valdžios, įsakęs savo žmonai Rė- 
jai nešti jam gimusius vaikus ir prarydavęs juos. Rėja išgelbėjusi tik 
Dzeusą, kuris užaugęs sukilo prieš tėvą. 

44 psl. O, apetite, tu vadiniesi katinas! — Užuomina į Hamleto žo- 
džius: ,„Menkybe, tu vadiniesi moteris!..“ 

48 psl. Emelina — XIX a. populiarios vokiečių kompozitoriaus Jo- 
zefo Veiglio (1766—1846) operos „Šveicarų šeimyna“ pagrindinė he- 
rojė. 

48 psl. ...kurie „kaip krosnis pūkščia raudomis į mylimosios vei- 
dą“... — citata iš Šekspyro komedijos „Kaip jums patinka“. 

48 psl. Hipelis, Teodoras Gotlibas fon (1741—1796) — vokiečių ra- 
šytojas humoristas. Kreisleris turi galvoje jo knygą „Apie vedybas“. 

49 psl. Selija ir Rozalinda — Šekspyro komedijos „Kaip jums pa- 
tinka" herojės. 

50 psl. Mesjė Žakas — išmintingas ir pašaipus melancholikas iš 
Šekspyro komedijos „Kaip jums patinka“; Probšteinas (Bandukas) — 
juokdarys iš tos pačios komedijos. Pagrindinės tos pjesės scenos 
vyksta gamtoje, Ardenų miške. 

58 psl. ...las garsusis žmonių rašytojas... — Turimas galvoj žymus 
vokiečių mokslininkas ir rašytojas Lichtenbergas, Georgas Kristofas 
(1742— 1799). Savo „Pastabose apie kalbą“ jis yra pasakęs: „Norint vi- 
sai perai išmokti kalbėti svetima kalba ir iš tikrųjų kalbėti visuome- 
nėje su tikrai liaudišku akcentu, reikia turėti ne tik atmintį ir klausą, 
bet ir tam tikru mastu būti dabita.“ 

59 psl. „„Akanto lapai" — ironiška užuomina į 1817 m. Bamberge iš- 
ėjusią vokiečių poeto romantiko Orientaliso, Izidoriaus (tikroji pavardė 
Lebenas, Otas Heinrichas; 1785—1825) knygą „Lotoso lapai". 

60 psl. ...ministras pirmininkas Hincas fon Hincenfeldas, vadina- 
mas Batuoto Katino vardu... — Hofmanas turi galvoj vokiečių romantiko 
Liudviko Tyko (1773—1853) komedijos „Batuotas katinas“ herojų. 

63 psl. Skaramučas — tipiškas italų komedijos personažas: melagis, 
pagyrūnas. 

65 psl. Lenotras, Andre (1613—1700) — įžymus prancūzų sodinin- 
kas dekoratorius. 

66 psl. ...anas jautrus poelas.— Turimas galvoje Liudvikas Tykas. 

67 psl. „kad Rosinis, Pučita ir visokie kitokie pigmėjai yra pa- 
siekę operinės muzikos aukštybės. O taip pat (69 psl.) ...Rosinis ir 
Pučita, Pavezis ir Fioravantis ir dievažin dar kokie kiti „iniai“ ir 
„Itai“. — Hofmanas, kaip ir daugelis žymiųjų vokiečių kompozitorių 
(Bethovenas, Veberis, Šubertas), kritiškai žiūrėjo į XVIII a. pabaigos 
ir XIX a. pradžios italų operinės muzikos kūrėjus (Pavezis, Stefanas 
1779— 1850: Pučita, Vinčencas 1778— 1861; Fioravantis, Valentinas 
1764— 1837). Į vieną gretą su šiandien jau užmirštais kompozitoriais 
epigonais Hofmanas neteisingai stato ir vieną iš žymiausių to meto 
Italijos kompozitorių Rosinį. 

81 psl. ...Jono Auksaburnio dieną, lai yra dvidešimt ketvirtą sau- 
sio... gimė vaikas... — Jono Auksaburnio diena pagal bažnytinį kalen- 
dorių būna sausio 27 dieną, kaip tik tą dieną yra gimęs Hofmano 
mėgstamiausias kompozitorius Mocartas. Čia Hofmanas tyčia sutapati- 
na Mocarto gimimo dieną su savo gimimo diena — sausio 24-ąja. 

86 psl. Kochas, Heinrichas Kristofas — vokiečių. muzikologas, 
1802 m. pasirodžiusio „Muzikos terminų žodyno“ autorius. 

88 psl. Eseris, Karlas Michaelis (1736— 1795) — žymus vokiečių 
smuikininkas virtuozas. Grojo taip pat ir senoviniais strykiniais instru- 
mentais. 

99 psl. ...kaip toj tragedijoj, kur mušti iškelta lazda atrodo už- 
kliuvusi Ore.— Murklys turi galvoje Šekspyro tragediją „Hamletas“ 
(antras veiksmas, antra scena). 

102 psl. ...buvo bendrapavardis su garsiuoju khumoristu...— Hofmanas 
turi galvoj vokiečių satyriką Liskovą, Christianą Liudvigą (1701—1760). 

107 psl. Pozityvas — maži kambariniai vargonai. 

109 psl. Galingas vainikuotas kolosas — Prancūzijos imperatorius 
Napoleonas I. 

113 psl. Karaiius Kotlibas — personažas iš Liudviko Tyko „Batuo- 
to katino“. 

114 psl. Damonas ir Pilijas (Fintijas) — legendarinė draugų pora 
Sirakūzuose. Jų istorija buvo panaudota siužetu daugeliui poetinių kū- 
rinių, tame tarpe ir Šilerio baladei „Įkaitas“. 

114 psl. Orestas ir Piladas — du neperskiriami draugai graikų mi- 
tologijoj; jų vardai yra neperskiriamos draugystės simbolis. 

120 psl. „anas gana įžymus žmogus... kuris linksmino rinktinę 
draugiją.— Turimas galvoj garsus avantiūristas ir šarlatanas grafas Ka- 
lijostras (tikroji pavardė Balzamas, Džuzepė (1743—1795), kuris kaip 
alchemikas, spiritistas ir masonas buvo visada laukiamas svečias aukš- 
tojoje visuomenėje, kol pagaliau pateko į Bastiliją. 

122 psl. „kaip vienas narsus karininkas atbėgo iš Leipcigo į Si- 
rakūzus.— Turimas galvoj progresyvus vokiečių rašytojas Zoimė, Joha- 

nas Gotfridas (1763—1010); 90-aisiais XVIII a. metais Zoimė tarnavo 
rusų kariuomenės karininku. 1802 m. jis pėsčias suvaikščiojo iš Leip- 
cigo į Siciliją ir atgal; tą savo kelionę aprašė knygoje „„Pasivaikščioji- 
mas į Sirakūzus“. 

127 psl. Čimaroza, Domenikas (1749—1801) ir Paizielas, Džovanis 
(1740— 1816) — įžymūs italų komiškos operos kūrėjai. 

128 psl. Katonas, Markas Porcijus (234—149 m. pr. m. e.) — Romos 
konsulas ir griežtas cenzorius. 

133 psl. Galis, Francas Jozefas (1758—1828) — vokiečių anatomas ir 
fiziologas, pradininkas franologijos — mokymo apie tai, kad iš žmogaus 
kaukolės, galvos kiaušo galima pažinti žmogaus dvasinius sugebėjimus. 

134 psl. Hamanas, Johanas Georgas (1730— 1788) — vokiečių rašy- 
tojas ir filosofas, rašęs sunkiai suprantamu stilium. 

135 psl. „ką perskaitei kadaise Šekspyro — Šlegelio raštuose.— 
Murklys laisvai cituoja eilutes iš Šekspyro tragedijos „Romeo ir Džul- 
jeta“ (IV veiksmas, III scena), išverstos į vokiečių kalbą A. V. Šlegelio. 

137 psl. „lai man priminė puikųjį Servanteso „Bergancą“, apie 
kurio paskutinius nuotykius pasakojama vienoj naujoj, savotiškoj kny- 
goj.— Ta „nauja, savotiška knyga“ yra E. T. A. Hofmano „Žinios apie 
naujus šuns Berganco nuotykius“, parašyta Servanteso ,„„Novelės apie 
šunų pokalbį“ įtakoje. 

138 psl. „duosiu pavyzdį garsaus gydytojo...— Hofmanas turi 
galvoj vokiečių gydytoją ir rašytoją Klugę, Karlą Aleksandrą 
(1782— 1844), kuris savo darbe „Bandymas pavaizduoti gyvulių magne- 
tizmą kaip gydymo priemonę“ remiasi Šilerio poema „Valenšteinas“. 

141 psl. Lorenas, Klodas (1600—1682)— žymus prancūzų peizažistas; 
Berghemas, Klasas (1620—1683) — olandų peizažistas; Hakertas, Filipas 
(1736— 1807) — vokiečių peizažistas. Hofmanas čia išvardina įvairių tau- 
tybių dailininkus peizažistus, klasikinio peizažo meistrus. 

144 psl. „Mano gerieji žmonės ir prasti muzikantai“ — Žodžiai iš 
Klemenso Brentano (1778—1842) komedijos „Ponce de Leon“. 

150 psl. „grubių kaip Gocio kaukių Venecijos žodelių.— Gocis, 
Karlas (1720— 1806) — žymus italų dramaturgas, vienas iš mėgstamiausių 
Hofmano rašytojų. Jo komedijų kaukės kalba Venecijos dialektu. 

157 psl. ..„suskaldyčiau jį, ir diable boiteux, išsprukęs iš kalėjimo, 
stotų gyvas prieš mane.— Užuomina į A. Lesažo (1668—1747) romano 
„Šlubas velnias“ pirmąjį skyrių, kur pasakojama, kaip studentas išlais- 
vina velnią. 

158 psl. Kotunjus, Domenikas (1754—1822) — italų gydytojas. 

160 psl. Mesmeris, Francas Antonas (1734—1815) — austrų gydyto- 
jas, mistinės teorijos apie gydomąją „gyvulių magnetizmo“ įtaką skel- 
bėjas. 

160 psl. Kempelenas, Volfgangas (1734—1804) — austrų mechanikas, 
įvairių automatinių figūrų išradėjas. Ypač garsus buvo jo šachmatais 
žaidžiantis turkas, kuriame neva buvęs paslėptas nykštukas. 

165 psl. Kunispergeris, Johanesas (1436—1476) — įžymus viduramžių 
matematikas ir astronomas. 

167 psl. Mansas, Johanas Frydrichas (1760— 1826) — knygos „Meilės 
menas" autorius. 

169 psl. „Meilės labirinte klaidžiojantis kavalierius" — vokiečių ra- 
šytojo Šnabelio, Johano Gotfrido (1692—1750), romanas. 

170 psl. „Po tankią girią vaikščiojau...' — Laisvas perfrazavimas 
Gėtės eilėraščio „Vakarinė medžiotojo daina“. 

173 psl. „Ar tu žinai lą šalį, kur noksta apelsinai?“ — Laisvas 
perfrazavimas Gėtės eilėraščio ,Minjona“. 

174 psl. ...kaip jo kilmingasis kolega „Užburtojoj ileitoj'.— Mocarto 
operoj „Užburtoji fleita“ princas Taminas, pamatęs gražuolės portretą, 
arija išreiškia savo susižavėjimą Ir meilę. | 

186 psl. „Di tanti palpiti" — arija iš Rosinio operos ,„Tankredas“. 

187 psl. „Ar aš tavęs, brangusis, jau nebematysiu!' — tercetas iš 
Mocarto operos „Užburtoji fleita“. 

192 psl. O jūs, dangaus kariaunos! — Murklys cituoja Hamleto žo- 
džius (pirmas veiksmas, penkta scena). 

191 psl. Ir aš buvau Arkadijoj! — pirmoji Šllerio eilėraščio „Re- 
zignacija“ eilutė. Arkadija — idilinėje poezijoje laimingų piemenų šalis. 

192 psl. Baumgartenas, Zigmundas Jakobas (1706—1757) — teolo- 
gijos profesorius Kalėje, išvertęs iš anglų kalbos „Pasaulio istoriją“. 

224 psl. „Tegu politikai sau šneka“ ...— Giunterio, Leopoldo Frydri- 
cho (1748— 1828), daina, pirmą kartą buvo išspausdinta 1783 m. pava- 
dinimu „Užstalės daina". 

224 psl. „Ecce guam bonum“ — sena studentų daina, kurioje impro- 
vizuoti soliniai kupletai kaitaliojasi su pastoviu choriniu refrenu: 

Ecce guam bonum, 

Bonum et jucundum, 

Habitare fratres 

Fratres in unum. 

(Štai kaip gera ir miela, kai broliai gyvena santaikoj). Pagal tuos žo- 
džius Hofmanas 1819 m. parašė „Katinų buršų dainą“ penkių balsų 
vyrų chorui. 

237 psl. Zilbermanas, Johanas Andrejus (1712—1783) — įžymus 
vargonų meistras. 

253 psl. Paladijus, Andrea (1508— 1580) — įžymus Renesanso laikų 
italų architektas. 

262 psl. Notaras Pistofolis — pagrindinis Paizielo operos „Malūni- 
ninkė“ herojus. 

283 psl. „Vokiečių šeimos tėvas“ — sentimentali vokiečių drama- 
turgo Gemingeno, Oto Heinricho (1755—1836), pjesė, parašyta mėg- 
džiojant Didro „Šeimos tėvą“. 

296 psl. ...kuri šeštadienį grindis tau šlavė...— Žodžiai iš Gėtės 
„Fausto“. 

297 psl. Kur tavo smagieji šuoliai... — Čia Hofmanas parodijuoja 
Hamleto monologą kapinėse (V veiksmas). 

299 psl. „..las tikras Aranchueco dienas, kurios praėjo.— Užuomi- 
na į Šilerio dramatinės poemos „Don Karlas“ pradžią. 

299 psl. ...sake, kad jis mirt norėjęs.— Citata iš Šilerio poemos 
„Valenšteino mirtis“. 

307 psl. „Nuostabi Peterio Šlemilio istorija“ — žymaus vokiečių ro- 
mantiko Šamiso, Adelberto fon (1781—1838), novelė. 

322 psl. Arpė, Peteris Fridrichas (1682—1748) — filologas ir teisi- 
ninkas. 

322 psl. Bekeris, Baltazaras (1634—1688) — olandų pamokslinin- 
kas. 
337 psl. „Žakas fatalistas“ — prancūzų rašytojo D. Didro (1713— 
1784) romanas. 

348 psl. „Niekas nežuvo, nes jūs tebesat mana!' — Tokiais žo- 
džiais F. Šilerio tragedijoj „Orleano mergelė“ karalius Karlas VII, 
sužinojęs apie kraštą ištikusias nelaimes, kreipiasi į savo mylimąją. 

350 psl. Pažas Cherubinas — personažas iš Mocarto operos „Figaro 
vedybos“. 

350 psl. „Che dolce piū... — Ariosto poemos „Pašėlęs Rolandas“ 
31-osios giesmės pradžia. 

365 psl. Pikaras, Lui Benua (1769—1828) — prancūzų dramaturgas, 
daugelio eiliuotų buitinių komedijų autorius. 

378 psl. ...kažkas paklausė vieną kompozitorių...— Turimas galvoj 
žymus austrų kompozitorius Jozefas Haidnas (1732—1809). 

378. psl. Tas pats maestro pasakė apie kitą didį bažnytinį kūri- 
nį.— Turima galvoj Haidno oratorija „Pasaulio sukūrimas“. 

378 psl. Palestrina, Džovanis (1526—1594) — italų kompozitorius, 
daugelio bažnytinių kūrinių autorius. 


Žymusis vokiečių romantikas Ernstas Teodoras Amadėjus Hofma- 
nis gimė 1776 m. Karaliaučiuje, advokato šeimoje. 1793 m. baigęs 
leisės mokslus, pradeda savarankišką gyvenimo kelią, dirba kaip teis- 
mo valdininkas įvairiose vietose, tačiau tas darbas jam greitai tampa 
našta. Jis skundžiasi savo draugams, kad „archyvų dulkės užstoja visus 
vaizdus į ateilį', savo tarnybą lygina su Prometėjaus uola ir visą laiką 
svajoja apie tikrąjį savo pašaukimą — apie meną. 1806 m. Varšuvą, 
kur jis dirbo, užėmė Napoleono kariuomenė. Prūsijos įstaigos buvo 
paleistos, ir Hofmanas liko be darbo, be lėšų, bet su viltimi pagaliau 
galėsiąs atsidėti pamėglajam menui. Jis išvažiuoja į Berlyną. Tačiau 
Napoleono sutriuškintoj Prūsijoj niekas nesidomi jo, nei kaip kompo- 
zitoriaus, ne kaip dailininko, talentu. Jis bėgioja pas leidėjus, siūlo 
savo piešinius ir muzikos kūrinius, kurį laiką eina Bambergo teatro 
kapelmeisterio pareigas, verčiasi muzikos pamokomis, vargsta ir ba- 
dauja. „Pardaviau seną surdutą, kad galėčiau pavalgyti',— rašo jis 
savo dienoraštyje. 1814 m. grįžia į Berlyną ir vėl pradeda dirbti tei- 
sininko darbą. Čia susidraugauja su rašytojais Šamiso, Brentanu, Fuke. 
1916 m. pagal Fuke libretą parašo operą „Undinė“, kuri su pasisekimu 
buvo statoma Berlyno teatre. 1819 m. sunkiai suserga ir važinėja gy- 
dydamasis po Sileziją, lankosi Prahoje. Tais pačiais metais paskiriamas 
Komisijos politiniams nusikaltimams tirti nariu. Tačiau tas vyriausybės 
pasitikėjimas ir paaukštinimas tarnyboje ne tik nenudžiugino Hofmano, 
bet, atvirkščiai — prislėgė Jį, nes Jis pals nepritarė tos komisijos veik- 
lai ir vėliau išjuokė ją savo pasakoje „Blusų valdovas“. Už tai Hofma- 
nui buvo iškelta byla, tačiau atsinaujinusi sunki liga paguldė jį į pa- 
talą. Mirė jis 1822 m. 

Literatūrinis Hofmano palikimas gana įvairus ir prieštaringas kaip 
ir jo gyvenimas. Šalia meistriškų pasakų („Auksinis puodas“ 1814; 
„Princesė Brambila“ 1821 Ir kt.) Jis yra parašęs puikių novelių (,„Pa- 
nelė Skuderi“ 1819; „Kampinis langas“ 1822) ir aštrių satyrinių kūrinių 
(novelė „Mažylis Caches“ 1819; romanas „Katino Murklio pažiūros 
į gyvenimą“ 1820/22 ir kt.) Jo kūriniuose dažnai sunku užčiuopti ribą 
tarp sapnų ir realybės, tarp fantazijos ir objektyvios tikrovės. Pagrin- 

dinė tema, į kurią nukreipta visa Hofmano kūryba, yra meno ir gy- 
venimo tarpusavio santykis, pagrindiniai veikėjai — menininkas ir fi- 
listeris. Šiai temai yra paskirtas ir jo nebaigtas romanas „Katino Murk- 
lio pažiūros į gyvenimą“. Čia autorius priešpastaio ribolą išpuikėlį fi- 
listerį Murklį ieškančiam neramiam menininkui Kreisleriui, turinčiam 
palies Hofmano autobiografinių bruožų. Subtili ironija, su kuria rašy- 
tojas vaizduoja išpuikėlio Murklio prelenzijas į genialumą ar beviltiš- 
kas butaforinio dvaro pastangas išlaikyti autoritetą, sukelia skaitytojo 
šypseną, verčia susimąstyti, o pilnas intrigų ir paslapčių siužetas pa- 
gauna jo dėmesį. Tai vienas gražiausių vokiečių literatūros kūrinių, 
nepraradęs savo vertės ir aktualumo ir šiandien. 

